
Svatko se može naljutiti - to je lako. Ali naljutiti se na 
pravu osobu, do ispravnoga stupnja, u pravi trenutak, 
zbog ispravnoga razloga i na ispravan način - to nije 
lako. 


ARISTOTEL, Nikomahova etika 


Tog kolovoškog poslijepodneva u New Yorku je vladala nepodnošljiva sparina. Bio 
je težak dan, kada su ljudi obično ispunjeni osjećajem nelagode i mrzovoljni. Vraćao 
sam se u hotel i u trenutku kada sam u aveniji Madison stupio u autobus prenerazio 
me vozač, sredovječan crnac s radosnim osmijehom na licu, koji me u trenutku kada 
sam ušao srdačno pozdravio: »Bok! Kak' ide?«. Tim riječima dočekivao je svakoga 
tko bi ušao u autobus koji se poput puža probijao kroz gusti promet u središtu grada. 
Svi putnici bili su jednako iznenađeni kao i ja, no kako se nitko nije uspijevao 
osloboditi zlovolje, malo njih mu je i odzdravilo. 


Međutim, kako je autobus polako napredovao kroz prometnu gužvu, došlo je do 
polagane, poprilično začudne promjene. Vozač se upustio u neprekinut monolog, 
prožet živahnim opaskama o onome što smo mogli vidjeti oko sebe: u ovoj je 
prodavaonici trenutačno sjajna rasprodaja, u ovome muzeju divna izložba, jeste li 
čuli za onaj novi film koji je počeo igrati u kinu iza ugla? To njegovo uživanje u 
bogatstvu mogućnosti koje grad nudi bilo je zarazno. Do trenutka kada hi izlazio iz 
autobusa, svatko od putnika već bi se uspio osloboditi one mrzovoljne ljušture s 
kojom je bio ušao, a kada bi vozač povikao: »Doviđenja, ugodan dan!« svatko bi mu 


se umjesto odgovora nasmiješio. 


Sjećanje na tu epizodu u meni se zadržalo dvadesetak godina. Kada sam se 
vozio tim autobusom upravo sam bio obranio doktorsku disertaciju iz psihologije - ali 
ta je znanost u ono vrijeme poklanjala vrlo malo pozornosti načinu na koji se takva 
transformacija točno mogla dogoditi. Psihologija je znala vrlo malo ili čak ništa o 
mehanizmima emocija. Pa ipak, dok sam zamišljao zarazni virus dobrog 
raspoloženja koji je prostrujao gradom, krenuvši od putnika iz njegova autobusa, 
uvidio sam da je ovaj vozač zapravo svojevrstan gradski mirotvorac, nešto poput 
čarobnjaka koji je u stanju transformirati mrzovoljnu razdražljivost koja je kiptjela u 
njegovim putnicima, barem im malo smekšati i otvoriti srca. 


Kao potpuna opreka tom primjeru, evo nekoliko navoda iz ovotjednih novina: 

* U nekoj gradskoj školi devetogodišnjak posve podivlja, izlijeva kante s bojom 
po školskim klupama, računalima i pisačima te demolira automobil na školskome 
parkiralištu. Razlog: neki učenici iz istog, trećeg razreda rekli su mu da je »bebica«, 
a on je tim postupkom na njih želio ostaviti drukčiji dojam. 

* Osmero djece ozlijeđeno je pošto je nehotično guranje u masi tinejdžera koji su 
se okupili pred nekim manhattanskim rap-klubom dovelo do tučnjave. Sukob je 
završio kada je jedan od mladića počeo nasumce pucati iz automatskog pištolja 
kalibra 0,38. U izvještaju se navodi kako su takvi ispadi s vatrenim oružjem zbog 
naoko sitnih uvreda, a na koje se gleda kao na izraz nepoštivanja, posljednjih godina 
sve češći širom zemlje. 

* U slučajevima ubojstava djece mlađe od dvanaest godina, navodi se u jednome 
istraživanju, 57 posto ubojica jesu roditelji ili njihovi novi supružnici. Gotovo u 
pedeset posto slučajeva roditelji izjavljuju da su »samo pokušavali disciplinirati 
dijete«. Kobno tjelesno zlostavljanje potakli su »prijestupi« kao što je djetetovo 
stajanje ispred televizora, čime ometa praćenje programa, plakanje ili mokrenje u 
pelene. 

* U Njemačkoj je neki mladić izveden pred sud zbog toga što je usmrtio pet 
Turkinja, žena i djevojaka, podmetnuvši požar dok su spavale. Član je neonacističke 
skupine, a ispričao je kako je stalno ostajao bez posla, pio i kako je za svoje nedaće 
krivio strance. Jedva čujnim glasom, pred sudom izjavljuje: »Nikako ne mogu prestati 
žaliti zbog toga što smo učinili, i beskrajno se stidim«. 


Svakoga dana do nas dopiru vijesti prepune takvih svjedočenja o raspadu 
sustava uljudnog ophođenja i sigurnosti, o provalama niskih strasti koje su se otele 
svakome nadzoru. No to samo odražava i pojačava sve izraženiji dojam o 
emocijama koje su izmakle kontroli i u našem vlastitome životu i životima ljudi oko 
nas. Nitko nije zaštićen od ovakvih hirovitih provala nasilja i boli; na ovaj ili onaj način 
utječu i na život sviju nas. 


U posljednjem se desetljeću ovakvi izvještaji pojavljuju vrlo redovito, odražavajući 
sve izraženiju emocionalnu neprimjerenost, očaj i nepromišljenost u našim 
obiteljima, zajednicama i životima sviju nas. Posljednjih godina bilježi se porast 
razine bijesa i beznađa, bilo u tihoj osamljenosti djece koju umjesto djevojke iz 
susjedstva čuva TV aparat, u boli napuštene, zapostavljane i zlostavljane djece ili, 


pak, u ružnim i dobro poznatim slikama bračnoga nasilja. Sve raširenija emocionalna 
slabost očitava se u brojkama koje pokazuju porast broja slučajeva depresije u 
svijetu, kao i u podsjetnicima na sve veće valove agresivnosti - tinejdžeri s pištoljima 
u školama, nezgode na autocesti koje završavaju usmrćivanjem iz vatrenog oružja, 
ogorčeni bivši namještenici masakriraju nekadašnje kolege s posla. Emocionalno 
zlostavljanje, ničim izazvano otvaranje vatre i posttraumatski stres, sve te riječi u 
posljednjih su deset godina ušle u svakodnevni rječnik, a geslo dana više nije vedra 
fraza »Ugodan dan«, nego razdražljivo »Hajde, samo izvoli, razveseli me!«. 


Ova bi vam knjiga trebala pomoći u nerazumnome svijetu pronaći svjetlo razuma. 
Kao psiholog i, posljednjih deset godina, novinar The New York Timesa, pratio sam 
napredak znanstvenih spoznaja na području iracionalnoga. Pritom sam opazio dva 
posve suprotna trenda: onaj koji govori o sve jadnijem stanju našeg zajedničkog 
emocionalnog života i drugi, s određenim rješenjima koja bude nadu. 


ZAŠTO SAM SE NA PISANJE OVE KNJIGE ODLUČIO 
UPRAVO SADA? 


Unatoč ovako lošim novostima, posljednjih deset godina svjedoci smo i dosad 
neviđene mase znanstvenih istraživanja emocija. Najdramatičnije spoznaje čine uvidi 
u funkcioniranje mozga, kojih ne bi bilo bez novih metoda, primjerice tehnike slikanja 
mozga. Prvi put u ljudskoj povijesti vidljivo je ono što je oduvijek bilo izvor velikih 
zagonetki: kako točno ova složena masa stanica funkcionira kada mislimo i 
osjećamo, zamišljamo i sanjamo. Ova prava lavina neurobioloških podataka 
omogućuje nam jasnije nego ikada dosada shvatiti kako nas moždani centri za 
emocije navode na srdžbu ili plač i kako se stariji dijelovi mozga, koji nas nagone na 
ratovanje ali i vođenje ljubavi, kanaliziraju u ovom ili onome smjeru. Ova neviđena 
jasnoća u vezi s funkcioniranjem emocija i njihovim nesavršenostima u središte 
pozornosti dovodi neka nova rješenja za našu kolektivnu emocionalnu krizu. 


S pisanjem ove knjige morao sam čekati sve dok znanstvena žetva ne postane 
dovoljno bogata. Znanstvene spoznaje toliko kasne velikim dijelom i zbog toga što su 
istraživanja tijekom godina iznenađujuće umanjila ulogu osjećaja u mentalnome 
životu, pa su emocije za znanstvenu psihologiju ostale najvećim dijelom 
neistraženim kontinentom. U tu prazninu nahrupila je sva sila knjiga iz praktične i 
popularne psihologije (tzv. self-help, »samopomoć« - prim. prev.), dobronamjernih 
savjeta u najboljem slučaju utemeljenih na kliničkim stavovima, ali bez osobitih 
znanstvenih temelja, ili čak posve bez njih. Znanost danas konačno može s 
pouzdanjem početi odgovarati na ova toliko važna i zbunjujuća pitanja psihe u 
najiracionalnijoj ulozi i s popriličnom točnošću odrediti položaj i građu ljudskoga srca. 


Te su odrednice izazov onima koji se drže uskog pogleda na inteligenciju, tvrdeći 
kako je kvocijent inteligencije (IQ) genetski zadan i kako ga životno iskustvo ne može 
promijeniti te kako nam je životna sudbina u velikoj mjeri određena tim urođenim 
sposobnostima. Takav stav zanemaruje ono izazovnije pitanje: što je to što možemo 
promijeniti a što će našoj djeci pomoći da žive boljim životom? Koji su to čimbenici 
na djelu kada se ljudi s visokim kvocijentom inteligencije muče i doživljavaju 
neuspjehe, dok oni sa skromnim IQ-em napreduju nevjerojatno dobro? Ja bih rekao 


da je razlika vrlo često u sposobnostima koje ćemo ovdje nazivati emocionalnom 
inteligencijom, a tu je riječ o samokontroli, revnosti i ustrajnosti te sposobnosti 
motiviranja samoga sebe. A tim vještinama, kao što ćemo vidjeti, moguće je poučiti 
djecu, čime će ona steći veće mogućnosti da se koriste svim onim intelektualnim 
potencijalima koje im je genetsko kolo sreće eventualno dodijelilo. 


Nad ovom mogućnošću nadvija se i neodložan moralni imperativ. Ovo je doba u 
kojemu se, kako se čini, sama bit našega društva ogoljuje sve većom brzinom, kada 
se za sebičnost, nasilje i pokvarenost duha čini da posve nagrizaju kakvoću našeg 
zajedničkog življenja. Pritom argument koji govori u prilog važnosti emocionalne 
inteligencije ovisi o vezi između sentimenta, karaktera i moralnih instinkata. Sve je 
više dokaza o tome da temeljni etički stavovi u životu izviru iz emocionalnih 
sposobnosti. Na primjer, impulzivnost je medij emocija; zametak svih impulzivnih 
postupaka jest osjećaj toliko intenzivan da rasprskavanjem prerasta u djelovanje. 
Oni koji su prepušteni na milost i nemilost impulzivnosti - osobe kojima nedostaje 
samokontrole - moralno su hendikepirani: sposobnost kontroliranja impulsa temelj je 
snage volje i karaktera. Jednako tako, korijen altruizma leži u poistovjećivanju s 
tuđim osjećajima, sposobnosti iščitavanja tuđih emocija; nema li čovjek osjećaj za 
potrebe ili očaj drugih, ne može pokazivati ni brižnost. A ako postoje dva moralna 
stava koja su u našem dobu potrebna, to su upravo ova dva, samokontrola i 
samilost. 


NAŠE PUTOVANJE 


U ovoj knjizi bit ću svojevrstan vodič kroz znanstvene spoznaje o emocijama. 
Riječ je o putovanju kojemu je cilj unijeti razumijevanje u neke trenutke u našim 
životima i svijetu oko nas koji nas najviše zbunjuju. Svrha ovog putovanja jest shvatiti 
što to znači - i na koji način - u emocije unijeti inteligencijll. Već sama ta spoznaja 
može u određenoj mjeri pomoći; uvođenje spoznaje u sferu emocija učinkom je 
slično djelovanju promatrača na kvantnoj razini u fizici, koji mijenja ono što se 
promatra. 


Naše putovanje počinje u Prvome dijelu, s novim otkrićima o emocionalnoj građi 
mozga, koja nude objašnjenje za zbunjujuće trenutke u našem životu, kada osjećaji 
nadjačavaju svaku racionalnost. Razumijevanje međuigre moždanih tvorbi koje 
upravljaju trenucima u kojima smo obuzeti srdžbom ili strahom - ili strašću i radošću - 
otkriva puno toga o načinu na koji stječemo emocionalne navike koje mogu potkopati 
naše najbolje namjere, kao i o tome što možemo poduzeti kako bismo zatomili svoje 
destruktivnije ili štetnije emocionalne impulse. Sto je najvažnije, neurološki podaci 
nude nam mogućnost oblikovanja emocionalnih navika u naše djece. 


Sljedeća značajna postaja na našem putovanju, Drugi dio, spoznaja je o tome 
kako neurološke zadanosti utječu na osnovni prirodni dar za življenje nazvan 
emocionalnom _ inteligencijom: primjerice, sposobnost vladanja emocionalnim 
impulsima; iščitavanje tuđih skrovitih osjećaja; održavanje veza bez većih potresa - ili 
kako je to rekao Aristotel, tu rijetku sposobnost da se naljutite »na pravu osobu, do 
ispravnoga stupnja, u pravi trenutak, zbog ispravnoga razloga i na ispravan način«. 
(Čitatelji koje ne zanimaju neurološke pojedinosti mogu nastaviti čitati knjigu od toga 


dijela). 


Ovaj prošireni model, koji nam pokazuje što to znači biti »inteligentan«, emocije 
postavlja u samo središte sposobnosti za življenje. U Trećem dijelu istražit ćemo 
neke od ključnih razlika koje su posljedice ove sposobnosti: kako te vještine mogu 
očuvati naše najdragocjenije odnose, ili kako ih njihov nedostatak može nagristi; 
kako težišne sile koje nam mijenjaju život na poslu na dosad neviđen način podižu 
cijenu emocionalnoj inteligenciji kada je riječ o postizanju uspjeha na radnome 
mjestu; i kako štetne emocije ugrožavaju tjelesno zdravlje jednako koliko i ovisnost o 
pušenju, pa čak i kako nam emocionalna ravnoteža može pomoći pri očuvanju 
zdravlja i osjećaja zadovoljstva. 


Genetsko naslijeđe svakog je od nas obdarilo nizom emocionalnih zadanosti koje 
određuju naš temperament. Ali moždani krugovi koji su pritom važni iznimno su 
prilagodljivi; temperament nije sudbina. Kao što ćemo vidjeti u Četvrtome dijelu, 
emocionalne lekcije koje kao djeca dobivamo kod kuće i u školi oblikuju te 
emocionalne krugove, zbog čega postajemo sposobniji - ili manje sposobni - u 
osnovama emocionalne inteligencije. To znači da su djetinjstvo i mladost ključna 
razdoblja za određivanje temeljnih emocionalnih navika koje će upravljati našim 
životima. 


U Petome dijelu istražit ćemo koje sve opasnosti čekaju one koji u sazrijevanju 
ne uspiju ovladati emocionalnom sferom - kako nedostatci u emocionalnoj 
inteligenciji proširuju spektar rizika, od depresije ili nasilništva do poremećaja u 
načinu prehrane i narkomanije. U njemu pokazujemo i kako školske ustanove, koje 
su pioniri na ovome području, poučavaju djecu o emocionalnim i društvenim 
vještinama potrebnima da bi život održali na ispravnome putu. 


Ono što će nas u ovoj knjizi možda najviše uznemiriti jesu podaci dobiveni 
opsežnim istraživanjem provedenim na roditeljima i učiteljima, a koji pokazuju 
svjetski trend: sadašnja generacija djece ima više emocionalnih problema od one 
prethodne: djeca su osamljenija i deprimiranija, podložnija ljutnji i neposluhu, 
nervoznija i sklonija zabrinutosti, impulzivnija i agresivnija. 


Ako za to uopće i postoji lijek, čini mi se da se mora sastojati u načinu na koji 
mlade generacije pripremamo za život. Emocionalnu edukaciju djece sada 
prepuštamo slučaju, a učinci su sve pogubniji. Jedno od rješenja jest nova vizija 
onoga što škole mogu učiniti kako bi stvorile cjelovitog učenika, u učionici povezujući 
um i srce. Naše putovanje završava obilaskom inovativnih školskih programa kojima 
je cilj djecu poučiti o temeljima emocionalne inteligencije. Već vidim vrijeme kada će 
u obrazovnome sustavu posve ustaljeno mjesto imati usađivanje temeljnih 
međuljudskih sposobnosti, primjerice svijesti o vlastitome biću, samokontrole i 
suosjećanja te umijeća slušanja, razrješavanja sukoba i suradnje. 


Nikomahova etika, Aristotelovo filozofsko propitivanje vrlina, karaktera i dobroga 
života postavlja pred nas izazov upravljanja emocionalnim životom na inteligentan 
način. Naše strasti, kada se iskazuju kako valja, u sebi sadrže mudrost; vode naša 
razmišljanja, sustave vrijednosti i naš opstanak. Ali vrlo lako mogu skrenuti s 
pravoga puta, a to čine i prečesto. Kao što je to uvidio i Aristotel, problem ne leži u 


emocionalnosti, nego u prikladnosti emocije i njezina izražavanja. Pitanje je kako 
unijeti inteligenciju u osjećaje - a time i uljuđenost na ulice i brižnost u život 
zajednice. 


PRVI DIO 
EMOCIONALNI MOZAK 


Čemu služe emocije? 


Čovjek ispravno vidi srcem; ono što je bitno oku je 
nevidljivo. 
ANTOINE DE SAINT-EXUPERY 
Mali princ 


Promislimo za početak o posljednjim trenucima Garyja i Mary Jane Chauncey, 
para koji se posve posvetio svojoj jedanaestogodišnjoj kćerki Andrei, koju je 
cerebralna paraliza prikovala za invalidska kolica. Obitelj Chauncey putovala je 
vlakom koji je pao u rijeku pošto je teglenica udarila i oslabila željeznički most u 
močvarnome dijelu Louisiane. Misleći prije svega na svoju kćer, ovaj je par dao sve 
od sebe ne bi li je spasio dok je voda navirala u vlak koji je tonuo; nekako su uspjeli 
izgurati Andreu kroz prozor, u ruke spasilaca. A onda, kada je njihov vagon potonuo, 
utopili su se (1. Associated Press, 15. rujna 1993.) 


Andreina priča, priča o roditeljima koji su svojim posljednjim junačkim djelom 
spasili djetetu život, oslikava trenutak gotovo mitske hrabrosti. Ovakvi slučajevi 
roditeljskog žrtvovanja za potomstvo nedvojbeno su se ponavljali bezbroj puta 
tjekom pretpovijesti i povijesti čovječanstva, kao i nebrojeno puta tijekom šireg 
procesa evolucije naše vrste (2. Bezvremenost ove teme nesebične ljubavi očituje 
se i u tome koliko se često pojavljuje u mitovima širom svijeta: priče jataka, koje se 
već tisućljećima prepričavaju u velikome dijelu Azije, odreda su varijacije takvih 
parabola o požrtvovnosti.) 


Sa stajališta evolucijskih biologa, takva je roditeljska požrtvovnost u službi 
»reproduktivnog uspjeha« u prenošenju čovjekovih gena na nova pokoljenja. No sa 
stajališta roditelja koji donosi očajničku odluku u kriznoj situaciji, riječ je isključivo o 
ljubavi. 


Kao pomoć pri uvidu u svrhu i snagu emocija, ovaj primjer roditeljskog junaštva 
svjedoči o ulozi altruističke ljubavi - kao i svake druge emocije koju osjećamo - u 


ljudskome životu (3. Altruistička ljubav i ljudski opstanak: teorije evolucije koje 
postuliraju prilagodbene prednosti altruizma lijepo su iznijete u knjizi Malcolma 
Slavina i Daniela Kriegmana The Adaptive Design of the Huntan Psyche (New York, 
Guilford Press, 1992.).). On nam govori da su naši najdublji osjećaji, naše strasti i 
žudnje, temeljni vodiči te da naša vrsta svoje postojanje uvelike duguje njihovoj snazi 
u međuljudskim odnosima. A ta je moć doista iznimna: samo tako snažna ljubav - 
silna potreba za spašavanjem ljubljenog djeteta - mogla je navesti roditelja da 
nadvlada nagon za spašavanjem vlastita života. S intelektualnog stajališta, njihova je 
žrtva bila nerazumna; sa stajališta srca, bio je to jedini moguć izbor. 


Kada pokušavaju dokučiti zbog čega je evolucija emocijama pridala tako 
središnju ulogu u ljudskoj psihi, sociobiolozi ukazuju upravo na dominaciju srca nad 
glavom u ovako presudnim trenucima. Naše emocije, kažu oni, vode nas u 
suočavanju s nevoljama i zadaćama odveć važnima da bismo njihovo rješavanje 
prepustili samo intelektu - u trenucima opasnosti, bolna gubitka, ustrajavanju prema 
cilju unatoč preprekama i neuspjesima, ostvarivanju bliskosti partnera, stvaranju 
obitelji. Svaka emocija nudi izraženu spremnost na djelovanje; svaka nam pokazuje 
smjer koji se već pokazao dobrim za suočavanje s izazovima ljudskog postojanja koji 
se ponavljaju (4. Velik dio ove rasprave temelji se na ključnome eseju Paula Ekmana 
pod naslovom »An Argument for Basic Emotions«, objavljenom u časopisu Cognition 
and Emotion (Spoznaja i emocija), br. 6, 1992., str. 169-200. Ova tvrdnja preuzeta je 
iz članka EN. Johnson-Lairda i K. Oatleya u istome broju časopisa.). Kako su se 
ovakve vječne situacije tijekom povijesti evolucije stalno ponavljale, vrijednost našeg 
emocionalnog repertoara za preživljavanje potvrđena je time što je on ostao usađen 
u naš živčani sustav kao nešto što nazivamo urođenim, automatskim sklonostima 
ljudskoga srca. 


Pogled na ljudsku prirodu koji ne priznaje snagu emocija žalosno je kratkovidan. 
Već i sam naziv Homo sapiens, razumni čovjek, navodi na pogrešan zaključak u 
svjetlu novog pogleda i vizije o mjestu emocija u našem životu, koji znanost danas 
nudi. Kao što svi znamo iz iskustva, kada je riječ o oblikovanju odluka i postupaka, 
osjećaji su jednako važni, a katkada i važniji od razmišljanja. Pretjerali smo u 
naglašavanju važnosti i značenja čisto racionalnoga u ljudskome životu - onoga što 
se mjeri kvocijentom inteligencije (IQ). Kada je vlast u rukama emocija, inteligencija 
može biti posve beznačajna. 


KADA STRASTI NADVLADAJU RAZUM 


Bila je to tragedija koju su izazvale pogreške. Četrnaestogodišnja Matilda 
Crabtree našalila se s ocem: kada su joj se roditelji u jedan iza ponoći vratili iz 
posjeta prijateljima, iskočila je iz zidnoga ormara i povikala »Buu!«. 


Međutim, Bobby Crabtree i njegova supruga mislili su da je Matilda te noći ostala 
kod prijateljice. Pri ulasku u kuću, začuvši neke neobične zvukove, Crabtree je uzeo 
pištolj kalibra 0,357 i pošao u Matildinu sobu kako bi vidio o čemu je riječ. Kada mu 
je kći iskočila iz ormara, Crabtree ju je pogodio u vrat. Matilda Crabtree preminula je 
dvanaest sati kasnije (5. Smrt Matilde Crabtree, The New York Times, 11. studenoga 
1994.). 


Dio emocionalnog naslijeđa evolucije jest i strah koji nas pokreće da obitelj 
štitimo od opasnosti; upravo taj impuls naveo je Bobbyja Crabtreea da posegne za 
pištoljem i potraži uljeza za kojeg je mislio da se šulja njegovom kućom. Strah ga je 
potaknuo da puca prije nego što je uspio posve uvidjeti u što to puca, čak i prije nego 
što je mogao prepoznati glas svoje kćeri. Ovakve automatske reakcije urezale su 
nam se u živčani sustav, zaključuju evolucijski biolozi, jer su dugo i u jednom 
ključnome razdoblju ljudske pretpovijesti značile razliku između života i smrti. Što je 
još važnije, bile su važne za glavnu zadaću evolucije: sposobnost rađanja potomstva 
u kojem će se nastavljati ove genetske predispozicije - što je tužna ironija u slučaju 
tragedije u kući Crabtreeovih. 


No dok su nam emocije u evoluciji dugoročno gledano bile mudri vodiči, nove 
civilizacijske realnosti nastale su tako brzo da polagano napredovanje evolucije s 
njima više ne može držati korak. Stoviše, prvi zakoni i etički kodovi - Hamurabijev 
zakonik, Deset zapovijedi, zakoni cara Ašoke - mogu se čitati kao pokušaji obuzda- 
vanja, potiskivanja i pripitomljavanja emocionalnoga života. Kao što je to Freud 
opisao u djelu Civilizacija i njezina nezadovoljstva, društvo je moralo izvana 
nametnuti pravila, kojima je cilj bio zatomiti plimne valove neobuzdanih emocija koji 
se preslobodno valjaju unutar čovjekova bića. 


Unatoč tim društvenim ograničenjima, uvijek se iznova događa da strasti 
nadvladavaju razum. Ova sklonost ljudske naravi posljedica je osnovne građe 
mentalnog života. Sa stajališta biološke građe osnovnih emocionalnih živčanih 
krugova, ono sa čime se rodimo zapravo je ono što je davalo najbolje rezultate u 
posljednjih 50 000 generacija ljudi, ne posljednjih 500 generacija - i nikako ne 
posljednjih pet. Spore, promišljene sile evolucije koje su oblikovale naše emocije 
svoju su zadaću obavljale u razdoblju od milijun godina; posljednjih 10 000 godina - 
unatoč tome što je u njima došlo do vrtoglavog razvoja ljudske civilizacije i eksplozije 
stanovništva, koje se povećalo s pet milijuna na pet milijardi - ostavilo je vrlo malo 
traga na biološke obrasce na kojima se temelji naš emocionalni život. 


Bez obzira na okolnosti, naša ocjena svakog osobnog susreta i naše reakcije na 
takve situacije oblikuju se ne samo na temelju naših racionalnih sudova ili osobnog 
iskustva, nego i davne prošlosti. Zbog toga nam ostaju sklonosti koje katkada imaju i 
tragične posljedice, kao što pokazuju tužni događaji u domu Crabtreeovih. Ukratko, 
postmodernim nedoumicama prečesto prilazimo s emocionalnim repertoarom 
skrojenim za potrebe pleistocena. Taj problem u samoj je srži onoga čime se u ovoj 
knjizi bavim. 


Poticaji za djelovanje 


Jednog dana u rano proljeće vozio sam se autocestom preko nekog planinskog 
prijevoja u Coloradu, kada je zapuh snijega iznenada posve prekrio automobil koji se 
nalazio malo ispred mene. Dok sam tako virio prema naprijed, nisam mogao 
razabrati apsolutno ništa; vrtlozi snijega sada su me zasljepljivali posvemašnjom 
bjelinom. Dok sam pritiskao kočnicu, osjećao sam kako mi čitavo tijelo preplavljuje 
tjeskoba i jasno sam čuo udaranje srca. 


Tjeskoba se potom pretvorila u pravi strah: zaustavio sam se uz rub ceste, 
čekajući da se vrtlozi snijega smire. Pola sata kasnije snijeg je prestao padati, 
vidljivost je ponovno postala uobičajena i nastavio sam put - a ponovno sam se 
zaustavio samo nekoliko stotina metara dalje, gdje je medicinska ekipa ukazivala 
pomoć putniku u automobilu koji je udario u stražnji kraj sporijeg vozila ispred sebe; 
zbog sudara, promet autocestom je prekinut. Da sam nastavio voziti u zasljepljujućoj 
vijavici, vjerojatno bih bio udario u njih. 


Usađeni oprez i strah možda su mi spasili život. Kao u zeca paraliziranog 
strahom na znak prolaska lisice - ili kakva prasisavca koji se skriva od strašnog 
dinosaura - vlast nada mnom preuzelo je jedno unutarnje stanje koje me natjeralo da 
se zaustavim, postanem oprezan i razmotrim opasnost. 


Sve su emocije zapravo impulsi koji nas navode na djelovanje, trenutačni planovi 
za suočavanje sa životnim izazovima koje je u nas usadila evolucija. Čak i u 
samome korijenu riječi emocija riječ je motere, glagol koji na latinskome znači 
»kretati se«, dok prefiks »e-« ukazuje na odmicanje, što znači da svaka emocija 
podrazumijeva sklonost djelovanju. Činjenica da emocije dovode do određenih 
postupaka najočitija je pri promatranju životinja ili djece. U čitavom životinjskome 
carstvu samo kod »civiliziranih« odraslih osoba tako često uočavamo tu veliku 
anomaliju, to da su emocije - temeljni poticaji za djelovanje - razdvojene od očitih 
reakcija (6.Samo kod odraslih osoba: ovu pojavu opazio je Paul Ekman, University of 
California, San Francisco.). 


Na našem emocionalnom repertoaru svaka emocija igra jedinstvenu ulogu, kako 
to otkrivaju njihovi jasno izraženi biološki pokazatelji (podrobnije informacije o 
»osnovnim« emocijama pronaći ćete u Dodatku A). Uz nove metode promatranja 
unutrašnjosti tijela i mozga, istraživači otkrivaju nove fiziološke pojedinosti o tome 
kako pojedina emocija priprema tijelo za vrlo različite vrste reakcija (7. Tijelo se 
mijenja ovisno o emocijama i uzrocima tih pojava u evoluciji: neke od promjena 
dokumentirali su Robert W. Levenson, Paul Ekman i Wallace V. Friesen u članku 
» Voluntary Facial Action Generates Emotion-Specific Autonomous Nervous System 
Activity« u časopisu Psychophysiology, br. 27, 1990. Ovaj je popis sastavljen na 
temelju tog članka i drugih izvora. U ovome trenutku takav je popis u određenoj mjeri 
spekulativne naravi; i dalje se vode znanstvene rasprave o točnom biološkome 
označavanju svake pojedine emocije, pri čemu neki istraživači drže da među 
emocijama ima znatno više preklapanja nego razlika ili da je naša trenutačna 
sposobnost mjerenja bioloških korelata emocija u odviše ranoj fazi da bismo 
pouzdano ustvrdili razlike. Više o tim raspravama: Paul Ekman i Richard Davidson, 
urednici, Fundamental Questions About Emotions (New York, Oxford University 
Press, 1994.). 


DODATAK A 


ŠTO SU EMOCIJE? 

Nekoliko riječi o onome što podrazumijevam pod pojmom emocija, terminu o 
točnom značenju kojeg psiholozi i filozofi vode rasprave već više od stoljeća. U 
najdoslovnijem smislu, rječnik Oxford English Dictionary riječ emocija definira kao 
»svaku uzbuđenost ili uznemirenost uma, osjećaja, strasti; svako žestoko _ ili 
uzbuđeno mentalno stanje«. Ja se riječju emocija koristim kada želim označiti 
osjećaj i izrazito njegove misli, psihološka i biološka stanja te niz sklonosti 
djelovanju. Postoje stotine emocija, kao i njihovih mješavina, varijacija, mutacija i 
nijansi. Stoviše, puno je više suptilnih razlika među emocijama nego što za njih 
imamo riječi. 


Istraživači se ni danas ne slažu oko toga koje se točno emocije mogu smatrati 
primarnima - koje su plava, crvena i žuta boja osjećaja od kojih nastaju sve ostale 
nijanse - pa čak ni oko toga postoje li uopće takve primarne emocije. Neki teoretičari 
govore o osnovnim skupinama, premda se svi ne slažu ni u tom pitanju. Glavni 
kandidati i neki od članova njihovih skupina jesu: 


. Srdžba: jarost, ogorčenost, kivnost, gnjev, ozlojeđenost, indignacija, uzrujanost, 
gorčina, mržnja, uznemirenost, razdražljivost, neprijateljstvo i, možda kao krajnje 
vrijednosti, patološka mržnja i nasilnost 


. Tuga: žalost, bol, neveselost, potištenost, melankolija, samosažaljenje, 
osamljenost, očaj i, u patološkim slučajevima, teška depresija 


. Strah: tjeskoba, bojazan, nervoza, zabrinutost, konsternacija, zloslutnost, 
oprez, strepnja, napetost, užasavanje, strava, jeza; kod psihopatologije, fobija i 
panika 


. Radost: sreća, užitak, olakšanje, zadovoljstvo, blaženstvo, slast, zabavljenost, 
ponos, senzualni užitak, oduševljenje, zanos, veselje, zadovoljenje, euforičnost, 
zaigranost, ekstatičnost i, u krajnosti, manija 


. Ljubav: prihvaćanje, prijateljska naklonost, povjerenje, ljubaznost, sklonost, 
odanost, zanesenost, obožavanje i platonska ljubav 


. Začuđenost: šok, preneraženost, zapanjenost, zadivljenost 


. Gađenje: prijezir, omalovažavanje, potcjenjivanje, odvratnost, odbojnost, 
mrskost, gnušanje 


. Stid: osjećaj krivnje, neugoda, žalost, grizodušje, poniženje, žaljenje, jad i 
kajanje. 


Dakako, ovaj popis ne rješava sva pitanja o tome kako kategorizirati emocije. Na 
primjer, što je s mješavinama poput ljubomore, varijante srdžbe koja u sebi sadrži i 
tugu i strah? A što je s vrlinama, poput nade i vjere, hrabrosti i opraštanja, sigurnosti 
i staloženosti? Ili nekima od klasičnih poroka, osjećaja poput sumnje, samodopad- 
nosti, lijenosti i bešćutnosti - ili dosade? Ovdje nema jednoznačnih odgovora; 
znanstvena rasprava o tome kako klasificirati emocije nastavlja se. 


11 


Argument u prilog postojanju nekoliko središnjih emocija djelomično se oslanja na 
otkriće do kojeg je došao Paul Ekman, sa sveučilišta University of California a San 
Franciscu, koji je ustvrdio da specifične izraze lica za četiri takve emocije (strah, 
srdžbu, tugu i užitak) prepoznaju pripadnici različitih kultura širom svijeta, a među 
njima i narodi koji ne poznaju pismo, pa vjerojatno nisu pod utjecajem filma ili 
televizije - što govori o njihovoj univerzalnosti. Ekman je fotografije lica koja s 
tehničkom preciznošću odražavaju takve emocije pokazao pripadnicima čak i tako 
udaljenih zajednica kao što je narod Fore na Novoj Gvineji, izolirano pleme u 
nepristupačnome gorju koje živi u kamenome dobu, te je utvrdio da ljudi u svim 
sredinama prepoznaju iste temeljne emocije. Ovu univerzalnost facijalnih izraza 
emocija prvi je vjerojatno primijetio Darwin, koji je u tome vidio dokaz za to da su sile 
evolucije te signale utisnule u naš središnji živčani sustav. 


U traženju temeljnih načela, i ja slijedim Ekmana i druge u razmišljanju o 
emocijama svrstanim u skupine ili dimenzije, uzimajući glavne skupine - srdžbu, 
tugu, strah, užitak, ljubav, stid i tako dalje - kao tipične primjere beskrajnih nijansi 
našeg emocionalnog života. Svaka od ovih skupina u svome središtu ima osnovnu 
emocionalnu jezgru, čiji se srodnici od nje razvijaju u nebrojenim smjerovima mu- 
tacijama. U vanjskim su ovojima takvih nakupina raspoloženja, koja su, strogo 
znanstveno gledano, znatnije transformirana i traju bitno duže od emocije (dok će se 
razmjerno rijetko dogoditi da će netko čitav dan provesti obuzet žarom bijesa, na 
primjer, nije rijetko da je netko dugo čangrizav, razdražljiv, pri čemu se kod njega 
lako izazivaju kraći napadaji bijesa). Nakon raspoloženja dolaze temperamenii, 
pripravnosti na buđenje određene emocije ili raspoloženja zbog kojih je netko 
melankoličan, plah ili vedar. A nakon takve emocionalne naravi dolaze pravi 
poremećaji emocija poput kliničke depresije ili nepopustljive tjeskobe, kod kojih se 
osoba osjeća neprestano zarobljenom u otrovnom emotivnome stanju. 


* Kod osjećaja srdžbe krv teče u mišiće ruku, zbog čega je lakše uhvatiti oružje ili 
udariti neprijatelja; rad srca se ubrzava, a navala hormona, primjerice adrenalina, 
izaziva pulsiranje energije dovoljno snažno za odlučnu akciju. 


* Kod straha krv odlazi u velike skeletne mišiće, npr. noge, zbog čega je lakše 
bježati - lice postaje posve blijedo, jer se krv iz njega povukla (stvara se osjećaj da 
se krv »sledila«). Istodobno, tijelo se posve ukoči, makar samo na trenutak, možda 
ostavljajući dovoljno vremena za procjenu je li skrivanje bolja reakcija. Krugovi u 
emocionalnim centrima mozga potiču izlučivanje hormona koji u čitavome tijelu 
oglašavaju opću uzbunu. Zbog toga tijelo postaje napeto i pripravno za akciju, dok 
se pozornost usredotočuje na neposrednu prijetnju, kako bi se što bolje procijenilo 
kako je najbolje reagirati. 


* Među glavnim biološkim promjenama kod radosti jest i pojačana aktivnost 
moždanoga centra koji sprječava pojavu negativnih emocija i omogućuje povećanje 
količine dostupne energije te stišavanje onih koje potiču zabrinutost. No nema 
osobite promjene u fiziologiji, osim mirnoće, zbog koje se tijelo brže oporavlja od 
biološke uzbuđenosti koja je posljedica uzrujanosti. Ovakav sklop tijelu omogućuje 
opće opuštanje, a nudi mu i spremnost i snagu za bilo koju zadaću koja je 
neposredno pred njim, kao i za težnju k mnoštvu drugih ciljeva. 

* Ljubav, nježni osjećaji i spolno zadovoljstvo za posljedicu imaju parasimpatičko 
uzbuđenje - fiziološku suprotnost mobilizacije koja za posljedicu ima »borbu ili 
bijeg«, a tipična je za osjećaj straha i srdžbe. Parasimpatički obrazac, prozvan i 
»retleksom relaksacije« niz je reakcija čitavoga tijela koje stvaraju sveopći dojam mi- 
ra i zadovoljstva i omogućuju ostvarivanje suradnje. 


* Podizanje obrva kod iznenađenja omogućuje primanje šireg vizualnog dojma, a 
i mrežnici daje više svjetla. Tako mozak prima više podataka o neočekivanu 
događaju, zbog čega mu je lakše dokučiti što se točno događa i smisliti što je 
najbolje poduzeti. 


* Izraz lica koji pokazuje gađenje jednak je širom svijeta i odašilje jednaku 
poruku: nešto je ružnog okusa ili mirisa, ili je neugodno u prenesenome smislu. Izraz 
lica - gornja usna izvijena ustranu i lagano naboran nos - ukazuje na iskonski 
pokušaj, kako je to primijetio Darwin, da se zatvore nosnice pred odvratnim mirisom 
ili da se ispljune otrovna hrana. 


* Glavna je funkcija tuge pomoći u prihvaćanju velikog gubitka, primjerice smrti 
bliske osobe ili velikog razočaranja. Tuga izaziva presušivanje ukupne energije i 
želje za svakodnevnim aktivnostima, naročito za zabavom i užitcima a, kako se 
produbljuje i približava depresiji, usporava metabolizam tijela. Takvo introspektivno 
povlačenje prilika je za oplakivanje izgubljenoga ili žaljenje za neostvarenom nadom, 
za sagledavanje posljedica događaja po život osobe obuzete tugom i, kako se 
energija počinje vraćati, planiranje novih početaka. Moguće je da su zbog ovog 
gubitka energije rastuženi - i ranjivi - prvi ljudi ostajali u blizini doma, gdje su bili 
sigurniji. 


Te prirodne reakcije nadalje oblikuju i naše životno iskustvo i kultura. Na primjer, 
gubitak voljene osobe općenito izaziva tugu i bol. Ali način na koji tu žalost 
pokazujemo - kako se iskazuju osjećaji ili kako se sputavaju do trenutka kada će 
osoba ostati nasamo - određuje kultura, kao što ona određuje i koji će to točno ljudi u 
našem životu potpadati pod kategoriju »voljenih osoba« koje treba oplakivati. 


Dugotrajno razdoblje evolucije u kojem su oblikovane ovakve emocionalne 
reakcije svakako je bilo obilježeno stvarnošću surovijom od onoga što je većina ljudi 
u smislu vrste proživjela tijekom pisane povijesti. Bilo je to vrijeme kada je malo 
novorođenčadi doživljavalo djetinjstvo, a malo odraslih osoba tridesetu godinu, kada 
su grabežljivci mogli napasti u svakom trenutku, kada su hirovite izmjene suša i 
poplava značile razliku između smrti od gladi i preživljavanja. Ali uz pojavu ratarstva i 
čak i najrudimentarnijih oblika ljudskih zajednica, izgledi za preživljavanje počeli su 
se iz temelja mijenjati. U posljednjih deset tisuća godina, kada se takav napredak 
već udomaćio u čitavome svijetu, stisak okrutnih okolnosti koje su ljudsku vrstu 
odlučno držale u šaci počeo je popuštati. 


Upravo zbog istih tih neodložnih okolnosti naše su emocionalne reakcije postale 
toliko dragocjenima za preživljavanje; kako su opasnosti malo-pomalo slabjele, 
slabjela je i primjerenost sastavnih dijelova našeg emocionalnog repertoara. I dok je 
u davnoj prošlosti srdžba koja na površinu izbija već i na najmanji poticaj možda bila 
presudna prednost koja je omogućavala preživljavanje, zbog dostupnosti 

automatskog oružja trinaestogodišnjacima ona je i prečesto bila pogubna reakcija (8. 
Kako to kaže Paul Ekman: »Srdžba je najopasnija emocija; među glavnim 
problemima koji razaraju današnje društvo jest bijes koji se izmakao svakoj kontroli. 
To je sada emocija koja se najteže prilagođava jer nas mobilizira i priprema za 
borbu. Naše emocije razvile su se u vrijeme kada nismo raspolagali tehnologijom 
koja bi nam omogućila da na njih reagiramo tako snažno. U pretpovijesno doba, 
kada bi vas odjednom obuzela silna srdžba i kada biste na trenutak poželjeli nekoga 
ubiti, to baš niste mogli samo tako lako i učiniti - međutim, danas je to moguće«. 


Naša dva uma 


Jednom mi je prijateljica pričala o svome razvodu, bolnome odvajanju. Njezin 
suprug zaljubio se u neku mlađu ženu s posla i odjednom objavio da je napušta kako 
bi počeo živjeti s tom drugom ženom. Uslijedili su mjeseci ogorčenog natezanja oko 
kuće, novca i starateljstva nad djecom. Sada, nekoliko mjeseci kasnije, pričala mi je 
kako joj se nova neovisnost sviđa, kako je sretna zbog toga što je sama. »Jed- 
nostavno više ne mislim na njega... uistinu mi nije stalo,« rekla mi je. Ali, dok je to 
izgovarala, oči su joj se u trenu ispunile suzama. 


Takav trenutak sa suzama u očima lako bi mogao proći neopaženo. Ali 
suosjećajno razumijevanje činjenice da nečije suzne oči znače da je ta osoba tužna, 
unatoč tome što vas uvjerava u suprotno, čin je razumijevanja jednak postupku 
otkrivanja značenja u riječima otisnutim na stranici knjige. Jedno je djelo 
emocionalnog uma, drugo racionalnog uma. U jednom vrlo stvarnome smislu, imamo 
dva uma, jedan koji misli i drugi koji osjeća. 


Ova dva iz temelja različita načina spoznavanja kroz međusobno djelovanje čine 
ono što zovemo mentalnim životom. Jedan, racionalni um, način je shvaćanja kojeg 
smo obično svjesni: kod njega su izraženiji svijest, promišljenost, razmatranje i 
analiziranje. No uz njega postoji i drugi sustav spoznavanja: impulzivan i snažan, 
katkada i nelogičan - emocionalni um. (Podrobniji opis karakteristika emocionalnoga 
uma pronaći ćete u Dodatku B). 


DODATAK B 


OBILJEŽJA EMOCIONALNOGA UMA 


Tek u skorije vrijeme pojavio se znanstveni model emocionalnoga uma koji 
objašnjava kako toliko naših postupaka može biti vođeno emocijama - kako u 
jednom trenutku možemo biti toliko razumni, a već malo kasnije tako nerazumni - 
kao i način na koji se emocije povode za vlastitim razlozima i vlastitom logikom. Dvije 
možda i najbolje slike emocionalnoga uma nude, neovisno jedan o drugome, Paul 
Ekman, šef Laboratorija za ljudske interakcije na sveučilištu University of California a 
San Franciscu i Seymour Epstein, klinički psiholog na sveučilištu University of 

Massachusetts (1. O modelu »iskustvenog nesvjesnog« Seymoura Epsteina 
nekoliko sam puta pisao u The New York Timesu, a velik dio ovog sažetka temelji se 
na razgovorima s njim, njegovim pismima upućenim meni i njegovu članku »lInte- 
gration of the Cognitive and Psychodynamic Unconscious« (American Psychologist 
44 (1994.), kao i njegovoj knjizi koju je napisao s Archiejem Brodskim You're Smarter 
Than You Think (New York, Simon & Schuster, 1993.). | premda mi je njegov model 
iskustvenog uma poslužio u stvaranju modela »emocionalnoga uma«, izvodio sam 
vlastite interpretacije.). Premda su Ekman i Epstein odvagivali različite znanstvene 
dokaze, i jedan i drugi daju temeljni popis odlika po kojima se emocije razlikuju od 
ostalih elemenata mentalnog života (2. Paul Ekman: »An Argument for the Basic 
Emotions«, Cognition and Emotion, 6, 1992., str. 175. Popis odlika po kojima se 
razlikuju emocije ponešto je duži, ali ovo su karakteristike kojima ćemo se ovdje 
baviti.). 


Brza ali nemarna reakcija 


Emocionalni je um neusporedivo brži od racionalnoga i počinje funkcionirati ni na 
trenutak ne zastajući kako bi razmislio o tome što čini. Ta brzina isključuje svjesno, 
analitičko razmišljanje koje je zaštitni znak uma koji misli. U evoluciji, ova je brzina 
najvjerojatnije bila povezana s najosnovnijom odlukom, čemu pridati pozornost i, ka- 
da je jednom postignuta budnost u, recimo, suočavanju s nekom drugom životinjom, 
s donošenjem trenutačne odluke poput: »Hoću li ja ovo pojesti ili će to pojesi 
mene?« Za one organizme koji su morali načiniti predugu stanku kako bi razmislili o 
ovakvim odgovorima bilo je malo vjerojatno da će imati puno potomaka na koje bi 
mogli prenijeti svoje spore gene. 


Postupci koji potječu iz emocionalnoga uma sa sobom nose osobito snažan 
osjećaj sigurnosti, što je nusprodukt dotjeranog, pojednostavljenog pogleda na stvari 
koji može posve zbunjivati racionalni um. Kada se prašina slegne, ili čak usred 
reakcije, zatječemo same sebe kako razmišljamo: »Zbog čega sam to učinio?« - što 
je znak da racionalni um počinje reagirati na situaciju, ali ne brzinom emocionalnoga 
uma. 


Budući da nakon njezina pokretanja erupcija emocije može uslijediti praktički 
trenutačno, mehanizam koji ocjenjuje percepciju mora biti sposoban za velike brzine, 
čak i u vremenskim odnosima koji vrijede za mozak, a računaju se u tisućinkama 
sekundi. Ta procjena potrebe za djelovanjem mora biti automatska, toliko brza da 
uopće ne dopire do svijesti (3. Ekman, navedeno djelo, str. 187.). Ovakva brza i 
površna vrst emocionalne reakcije zapljusne nas praktički prije nego što posve 
shvatimo što se događa. 


Ovako brza percepcija brzini žrtvuje točnost, oslanjajući se na prve dojmove, 
reagirajući na opću sliku ili najizrazitije karakteristike. Njome se pojave upijaju 
odjednom, u cijelosti, a reagira se bez mogućnosti promišljenog analiziranja. Taj prvi 
dojam mogu odrediti živopisne pojedinosti, nadjačavajući pomno procjenjivanje 
pojedinosti. Velika se prednost sastoji u tome što emocionalni um može očitati 
emocionalnu stvarnost (ljuti se na mene; ona laže; ovo ga rastužuje) u jednom 
jedinom trenutku, stvarajući trenutačne intuitivne ocjene koje nam govore koga se 

treba čuvati, kome vjerovati, tko je uzrujan. Emocionalni um naš je radar za 
otkrivanje opasnosti; da smo mi (ili naši preci u procesu evolucije) čekali da 
racionalni um donese neke od ovih sudova, ne samo da bismo možda pogriješili - 
možda bismo već bili i mrtvi. Nedostatak se sastoji u tome što ovi dojmovi i intuitivne 
ocjene, zbog toga što su donijete u trenu, mogu biti pogrešne ili pogrešno navedene. 


Paul Ekman drži da je ova brzina, pri kojoj nas emocije mogu obuzeti prije nego 
što postanemo posve svjesni toga da su se pokrenule, ključna za njihovu tako veliku 
prilagodljivost: one nas mobiliziraju da reagiramo na hitne situacije bez gubljenja 
vremena u razmišljanju o tome treba li reagirati ili kako odgovoriti. Koristeći se 
sustavom koji je stvorio za određivanje emocija na temelju suptilnih promjena izraza 
lica, Ekman može pratiti mikroemocije koje prelete licem u manje od pola sekunde. 
Ekman i njegovi suradnici otkrili su da se emocionalni izrazi počinju pokazivati u 
promjenama muskulature lica već nekoliko tisućitih dijelova sekunde nakon događaja 
koji je izazvao reakciju te da je za pokretanje fizioloških promjena tipičnih za 
određenu emociju - poput usmjeravanja toka krvi i ubrzavanja bila - također potrebno 
tek nekoliko djelića sekunde. Ova brzina naročito je karakteristična za intenzivne 
emocije, poput straha i neočekivane opasnosti. 


Ekman tvrdi da je, tehnički gledano, puna žestina emocija vrlo kratkotrajna i mjeri 
se samo sekundama, a ne minutama, satima ili danima. To objašnjava teorijom koja 
govori da bi bilo neprimjereno da emocija zahvati i drži mozak i tijelo dugo vremena, 
bez obzira na promjene okolnosti. Kada bi emocije izazvane samo jednim do- 
gađajem uvijek nastavljale dominirati našom sviješću i dugo nakon što je taj događaj 
prošao, i bez obzira na sve ostalo što se oko nas događa, tada bi nam osjećaji bili 
loši vodiči kroz postupke. Da bi emocije trajale duže, ono što ih pobuđuje mora biti 
kontinuirano, praktički stalno iznova pokretati tu istu emociju, kao kada smo zbog 
gubitka voljene osobe stalno u žalosti. Kada određeni osjećaji ustraju satima, obično 
je riječ o raspoloženjima, prigušenome obliku osjećaja. Raspoloženja određuju ton 
osjećaja, ali ona toliko izrazito ne utječu na način na koji opažamo i djelujemo kao 
što je slučaj sa žarom pravih emocija. 


Prvo osjećaji, potom misli 


Zbog toga što je racionalnome umu u odnosu na onaj emocionalni potrebno 
trenutak-dva više kako bi registrirao i reagirao, »prvi impuls« u emocionalnoj situaciji 
potječe iz srca, a ne iz glave. Postoji i druga vrst emocionalne reakcije, sporija od 
one brze, koja ključa i dozrijeva najprije u našim mislima, a tek tada vodi do osjećaja. 
Ovaj je drugi smjer pobuđivanja emocija promišljeniji i kod takve smo reakcije obično 
posve svjesni misli koje do njih dovode. Kod ove vrste emocionalnog reagiranja 
postoji prošireniji proces procjenjivanja; naše misli - spoznaja - igraju ključnu ulogu u 
određivanju toga koje će se emocije pobuditi. Kada jednom dovršimo tu procjenu - 
»ovaj me taksist vara« ili »ovo je dijete dražesno«, slijedi odgovarajući emocionalni 
odgovor. U ovom sporijem slijedu reakcija, osjećajima prethode potpunije artikulirane 
misli. Složenije emocije, poput nelagode ili tjeskobe pred skori ispit, nastaju na još 
sporijem smjeru, na kojem su za formiranje potrebne sekunde i minute - riječ je o 
emocijama koje nastaju iz misli. 


Za razliku od toga, čini se da kod brzih reakcija osjećaji dolaze prije ili su 


16 


istovremeni s mislima. Ovakva rafalna emocionalna reakcija preuzima dominantnu 
ulogu u situacijama čija neodložnost odgovara potrebama izvornog preživljavanja. U 
tome i jest snaga takvih brzih odluka: one nas u trenutku mobiliziraju i pripremaju za 
hitnu situaciju. Naši su najintenzivniji osjećaji zapravo nesvjesne reakcije; ne 
možemo odlučiti kada će doći do njihove erupcije. »Ljubav je«, zapisao je Stendhal 
»poput groznice koja dolazi i odlazi neovisno o volji«. I ne samo ljubav, nego i naše 
ljutnje i strahovi, obuzimaju nas na takav neočekivan način. Tada nam se prije čini 
da su nam se dogodili nego da je riječ o našem izboru. Zbog toga one mogu 
poslužiti i kao alibi: »Upravo zbog toga što ne možemo odabrati emocije koje 
osjećamo«, ističe Ekman, »ljudi su u stanju lako opravdati postupke tvrdnjom da su 
bill obuzeti emocijama« (4. Ekman, navedeno djelo, str.189.). 


Jednako kao što do emocija vode brzi i spori smjerovi - jedan preko neposredne 
percepcije a drugi preko refleksivnog razmišljanja - postoje i emocije koje dolaze na 
izričit poziv. Jedan od primjera jesu svjesno izmanipulirani osjećaji, temelji glumačke 
profesije, poput suza koje naviru kada se tužne uspomene hotimice iskorištavaju radi 
postizanja željenog učinka. Međutim, glumci su samo vještiji od nas u hotimičnom 
korištenju drugog smjera koji vodi do emocija, u osjećanju posredstvom razmišljanja. 
Premda ne možemo samo tako promijeniti emociju koju će pobuditi određena vrst 
misli, vrlo često možemo, a to i činimo, odabrati o čemu ćemo razmišljati. Jednako 
kao što seksualna maštarija može dovesti do pobuđivanja seksualnih osjećaja, vedre 
nas uspomene mogu razvedriti, a melankolične misli navesti na razmišljanje. 


No racionalni um obično ne odlučuje o tome koje bismo emocije »trebali« 
osjećati. Umjesto toga, osjećaji nam obično nadolaze kao gotova stvar. Ono što 
racionalni um obično može kontrolirati jest tijek tih reakcija. Osim u nekoliko 
iznimaka, ne odlučujemo kada ćemo se ljutiti, biti tužni i tako dalje. 


Simbolična, djetinja stvarnost 


Logika emocionalnoga uma jest asocijativna; ona elemente koji simboliziraju 
određenu realnost, ili pokreću uspomenu na nju, smatra identičnima toj realnosti. 
Upravo se zbog toga poredbe, metafore i slike obraćaju izravno emocionalnome 
umu, kao i cjelokupna umjetnost - romani, film, poezija, pjesme, kazalište, opera. 
Veliki duhovni učitelji, poput Bude i Isusa, prodrli su u srca svojih učenika govoreći 
jezkom emocija, poučavajući parabolama, mitovima i pričama. | doista, vjerski 
simboli i rituali s racionalnog stajališta imaju vrlo malo smisla; oni govore jezikom 
srca. 


Ovu logiku srca - emocionalnoga uma - dobro opisuje Freud kada govori o svojoj 
koncepciji misli »primarnog procesa«; riječ je o logici religije i poezije, psihoze i 
djece, sna i mita (kako je to izrazio Joseph Campbell: »Snovi su osobni mitovi; mitovi 
su zajednički snovi«). Primarni je proces ključ koji otkriva značenja djela poput 
Uliksa Jamesa Joycea: kod misli primarnog procesa, nasumične asocijacije 
određuju tijek naracije; jedan objekt simbolizira drugi; jedan osjećaj zamjenjuje drugi 
i predstavlja ga; cjeline se kondenziraju u dijelove. Ne postoji nikakvo vrijeme, 
nikakve uzročno-posljedične veze. Stoviše, unutar primarnog procesa ne postoji 
»ne«; sve je moguće. Metoda psihoanalize djelomično je i umijeće dešifriranja i ot- 
krivanja tih značenjskih zamjena. 


ira 


Drži li se emocionalni um te logike i njezinih pravila, pri čemu jedan element 
predstavlja neki drugi, stvari nužno ne moraju biti definirane objektivnim identitetom: 
ono što je važno jest kako se percipiraju; stvari su onakve kakvima se doimaju. Ono 
na što nas nešto podsjeća može biti neusporedivo važnije od onoga što to doista 
»jest«. Stoviše, u emocionalnome životu, identiteti mogu biti poput holograma, u 
smislu dijela koji evocira cjelinu. Kako ističe Seymour Epstein, dok racionalni um 
stvara logičke veze između uzroka i posljedica, emocionalni je um nekritičan, 
povezuje stvari koje su tek na prvi pogled slične (5. Epstein, 1993, str. 55.). 


Postoje brojni načini na koje je emocionalni um djetinjast, i na koje s 
pojačavanjem emocije postaje sve djetinjastiji. Jedan od njih je i kategoričko 
razmišljanje, u kojem je sve crno ili bijelo, bez ijedne nijanse sivoga; netko tko je 
silno postiđen zbog pogreške možda će pomisliti » Uvijek kažem nešto pogrešno«. 
Još jedan od znakova ovih djetinjih karakteristika jest personalizirano razmišljanje, 
u kojem se događaji percipiraju iskrivljeno, s koncentracijom na vlastito biće (npr. u 
slučaju vozača koji, nakon sudara, objašnjava kako je »rasvjetni stup krenuo točno 
na mene«). 


Ovakve djetinjaste karakteristike omogućuju samopotvrđivanje, potiskujući ili ne 
obazirući se na sjećanja na činjenice koje bi opovrgnule takvo uvjerenje, držeći se 
onih koje ga podupiru. Stavovi racionalnog uma provizorni su; novi dokazi mogu 
opovrgnuti jedno uvjerenje i zamijeniti ga drugim - takav um zaključuje na temelju 
objektivnih dokaza. Međutim, s druge strane, emocionalni um za svoje stavove drži 
da su apsolutno točni i tako odbacuje sve dokaze koji to opovrgavaju. Zbog toga i 
jest toliko teško uvjeravati nekoga tko je emocionalno uzrujan: koliko god vaši 
argumenti sa stajališta logike bili čvrsti, neće imati nikakvu težinu ako nisu u skladu 
sa  sugovornikovim trenutačnim — emocionalnim uvjerenjima. Osjećaji imaju 
sposobnost samoopravdavanja, s u cijelosti vlastitim sklopom opažanja i »dokaza«. 


provizoran — prethodan, privremen, uvjetan, pokusni, određen za nuždu (kasnije 
će biti bolje) 


Prošlost nametnuta sadašnjosti 


Kada se čini da je neka karakteristika određenog događaja slična emocijama 
nabijenoj uspomeni iz prošlosti, emocionalni um reagira pokretanjem osjećaja koji su 
pratili taj zapamćeni događaj. Emocionalni um na sadašnjost reagira kao da je riječ 
o prošlosti (6. J. Toobey i L. Cosmides: »The Past Explains the Present: Emotional 
Adaptations and the Structure _ of _ Ancestral Environments«, Ethology and 
Sociobiology, 11, str. 418-419.). Problem je u tome, naročito kada do procjene dolazi 
brzo i automatski, što možda nećemo uvidjeti kako ono što je vrijedilo nekoć više nije 
isto. Netko tko je, kroz bolna fizička kažnjavanja u djetinjstvu, naučio na bijesno 
mrštenje reagirati intenzivnim strahom i mržnjom na taj će način u određenoj mjeri 
reagirati i kao odrasla osoba, u situaciji kada mrštenje ne sadrži ništa od takve 
prijetnje. 


Ako su osjećaji intenzivni, tada je pobuđena reakcija očita. Međdutim, ako su 
osjećaji nejasni ili suptilni, možda nećemo posve shvatiti kakva nam se emocionalna 

reakcija događa, premda ona na profinjen način utječe na tip naše trenutačne 
reakcije. Misli i reakcije u takvoj će situaciji poprimiti boju tadašnjih misli i reakcija, 
premda će se možda činiti da je ova reakcija isključivo posljedica trenutačnih 
okolnosti. Naš emocionalni um uposlit će za postizanje cilja racionalni um. To nam 
omogućuje da smišljamo opravdanja za svoje osjećaje i reakcije - racionalizacije - 
opravdavajući ih prema trenutačnoj situaciji, ne uviđajući utjecaj emocionalnog 
pamćenja. Tako je moguće da nećemo imati pojma o tome što se doista zbiva, 
premda smo možda posve uvjereni da točno znamo o čemu je riječ. U takvim 
trenucima, emocionalni je um mobilizirao racionalni, koristeći ga za postizanje 
vlastitih ciljeva. 


Realnost specifična za određena stanja 


Funkcioniranje emocionalnog uma uvelike je specifično za određena stanja, 
određeno konkretnim osjećajem koji prevladava u datome trenutku. Kako 
razmišljamo i postupamo kada se osjećamo romantično posve se razlikuje od načina 
na koji se ponašamo kada smo razjareni ili potišteni; unutar mehanike emocija, svaki 
osjećaj ima vlastiti prepoznatljivi repertoar misli, reakcija, pa čak i sjećanja. Ovi 
repertoari koji ovise o stanjima postaju najdominantniji u trenucima kada osjećamo 
intenzivne emocije. 


Jedan od znakova da je takav repertoar aktiviran jest selektivno pamćenje. Dio 
reakcije uma na određenu emocionalnu situaciju sastoji se u reorganiziranju sjećanja 
i opcija za djelovanje, tako da one najrelevantnije dolaze na vrh hijerarhije i na taj se 
način lakše oživljavaju. A, kao što smo vidjeli, svaka glavna emocija ima zaštitni bio- 
loški znak, obrazac sveobuhvatnih promjena koje obuzimaju tijelo kada ta emocija 
postaje dominantna, te jedinstven sklop signala koje tijelo automatski odašilje kada 
je pod njezinim utjecajem (7. I premda može izgledati posve očitim da svaka emocija 
ima vlastiti biološki obrazac, tako se nije činilo onima koji su proučavali 
psihofiziologiju emocija. | danas se nastavlja vrlo stručna rasprava o tome je li 
emocionalno uzbuđenje u osnovi jednako kod svih emocija ili se mogu izdvojiti jedin- 
stveni obrasci. Bez ulaženja u pojedinosti ove rasprave, iznio sam stavove onih koji 
drže da svaka od glavnih emocija ima jedinstven biološki profil.). 


Dihotomija emocionalnog/racionalnog približno odgovara svakodnevnoj razlici 
između »srca« i »glave«; kada »u srcu« znate da je nešto kako valja, to je druga vrst 
uvjerenja - koja donosi više pouzdanja - nego kada tako mislite racionalnim umom. 
Kada je riječ o nadzoru nad umom, primjećuje se i stalan porast utjecaja emocio- 
nalne komponente u omjeru racionalno-emocionalno; što su osjećaji intenzivniji, to 
emocionalni um postaje dominantniji - a racionalni utoliko neučinkovitiji. Čini se da 
takvo stanje stvari potječe od eona evolucijske prednosti koju su emocije i intuicija 
imali pri rukovođenju našim trenutačnim reakcijama u situacijama kada nam je život 
u neposrednoj opasnosti - i u kojima bi nas zastajanje i razmišljanje o mogućim 
rješenjima moglo stajati života. 

Ta dva uma, emocionalni i racionalni, najčešće rade u tijesnome skladu, 
preplićući te tako različite načine spoznavanja kako bi nas usmjeravali kroza svijet. U 
uobičajenim okolnostima postoji ravnoteža između emocionalnog i racionalnog uma, 
pri čemu emocije pritječu i daju podatke potrebne za rad racionalnog uma, dok 
racionalni um pročišćuje i katkada stavlja veto na pojedine emocije. Ipak, 
emocionalni i racionalni um napola su neovisne sposobnosti, a svaka od njih, kako 
ćemo vidjeti, odražava rad jasno odvojenih, ali međusobno povezanih, moždanih 
krugova. 


U mnogim ili u većini situacija rad ta dva uma je usklađen; osjećaji su neophodni 
mislima, a misli osjećajima. Ali kada dođe do navale strastvenih osjećaja, ravnoteža 
se poremeti: u takvim trenutcima prevladava emocionalni um koji preplavljuje 
racionalni. Erazmo Roterdamski, humanist iz šesnaestog stoljeća, na satiričan je 
način opisao tu vječitu napetost između razuma i osjećaja (9. Erazmo Roterdamski, 
Pohvala ludosti). 


Jupiter je dijelio neusporedivo više strasti nego razuma - omjer bi se mogao 
prikazati kao 24 prema 1. Isključivoj vladavini Razuma suprotstavio je dva 
neobuzdana ugnjetača: srdžbu i požudu. Koliko se još vlast Razuma može opirati 
udruženim snagama ovih dviju sila svakodnevni život čovjekov jasno pokazuje. 
Razum čini jedino što može i od silnog vikanja glas mu je promukao. Ponavlja 
fraze o kreposti, dok ga ova dvojica upućuju na vješala i postaju sve bučniji i 


odustane i preda se. 


KAKO SE RAZVIJAO MOZAK 


Da biste lakše shvatili koliko je snažan utjecaj emocija na racionalni um - i zbog 
čega su osjećaji i razum tako često zavađeni - razmislite o tome kako se razvijao 
mozak. Ljudski mozak, tih približno kilogram i pol stanica i živčanih sokova, oko tri je 
puta veći od mozga naših najbližih evolucijskih srodnika među primatima. Tijekom 
milijuna godina evolucije mozak se razvijao odozdo prema gore, pri čemu su se viši 
centri razvijali kao proširenje i razrada nižih, starijih dijelova. (Razvoj mozga 
ljudskoga zametka približno ponavlja taj evolucijski tijek.) 


Najprimitivniji dio mozga, koji je jednak kao i u svih vrsta koje imaju nešto više od 
temeljnog živčanog sustava, mozgovno je deblo koje obavija vrh leđne moždine. On 
regulira osnovne životne funkcije poput disanja i metabolizma drugih tjelesnih organa 
te nadzire stereotipne reakcije i pokrete. Za taj primitivni mozak ne može se reći da 
misli ili uči; prije je riječ o nizu preprogramiranih regulatora koji održavaju ispravno 
funkcioniranje tijela i reagiraju na način koji jamči preživljavanje. Ovaj mozak imao je 
vrhovnu moć u razdoblju reptila: zamislite zmiju kako siktanjem signalizira opasnost 
od napada. 


Od najprimitivnijeg korijena, mozgovnog debla, razvili su se emocionalni centri. 


Nakon milijuna i milijuna godina evolucije iz ovih emocionalnih područja razvio se 
mozak koji misli ili »neokorteks«, velika lopta svijenih tkiva koja čine gornje slojeve 

mozga. Činjenica da je neokorteks, zadužen za razmišljanje, izrastao iz emo- 
cionalnih centara otkriva puno o vezi misli i osjećaja; emocionalni mozak postojao je 
davno prije racionalnoga. 


Najstariji korijen našeg emocionalnoga života je osjet mirisa, odnosno, točnije, 
stanice u njušnome režnju koje primaju i analiziraju mirise. Svako živo biće, bilo da je 
riječ o potencijalnoj hrani, otrovnome organizmu, spolnome partneru, grabežljivcu ili 
plijenu, ima prepoznatljiv molekularni znak koji se može prenijeti vjetrom. U tim 
primitivnim vremenima njuh je imao ulogu najvažnijeg osjeta za preživljavanje. 


Iz njušnoga režnja počeli su se razvijati drevni centri za emocije, koji su s 
vremenom toliko narasli da su prekrili gornji dio mozgovnog debla. U tim 
rudimentarnim fazama, olfaktorni se centar sastojao tek od tankih slojeva neurona 
okupljenih radi analiziranja mirisa. Jedan sloj stanica upijao je miris i svrstavao ga u 
odgovarajuće razrede: jestivo ili otrovno, spolno dostupno, neprijatelj ili objed. Drugi 
sloj stanica odašiljao je refleksne poruke čitavom živčanom sustavu, govoreći tijelu 
što mu je činiti: gristi, ispljunuti, približiti se, pobjeći ili progoniti (10. Takve temeljne 
reakcije određivale su ono što bi se moglo nazvati svojevrsnim »emocionalnim 
životom« - ili, prikladnije, »instinktivnim životom« - ovih vrsta bića. Sto je još važnije 
sa stajališta evolucije, to su odluke presudne za opstanak; one životinje koje su u 
tome bile uspješne ili dovoljno dobre, opstajale su kako bi gene podarile potomstvu. 
U tom ranome razdoblju, mentalni život nije bio nimalo profinjen: osjetila i 
jednostavan raspon reakcija na podražaje koje su primali bili su dovoljni da dan 
preživi kakav gušter, žaba, ptica ili riba - možda čak i kakav brontosaur. Međutim, 
ovaj kržljavi mozak još nije dopuštao razvoj onoga što danas podrazumijevamo pod 
emocijama.). 


S dolaskom prvih sisavaca pojavili su se novi, ključni slojevi emocionalnoga 
mozga oko mozgovnog debla. Zbog toga što okružuje i graniči s produljenom 
moždinom, taj je dio mozga prozvan limbičkim sustavom, prema latinskoj riječi 
limbus koja znači »prsten«. Ovo novo živčano područje pridodalo je emocije 
primjerene repertoaru mozga (11.Limbički sustav i emocije: R. Joseph: »The Naked 
Neuron: Evolution and the Languages of the Brain and Body«, New York, Plenum 
Publishing, 1993.; Paul D. Maclean, The Triune Brain in Evolution (New York, 
Plenum, 1990.). 


Kada smo obuzeti žudnjom ili bijesom, kada smo zaljubljeni preko ušiju ili drhtimo 
od užasa, vlast nad našim postupcima ima limbički sustav. 


Kako se razvijao, limbički je sustav usavršio dva moćna oruđa: učenje i 
pamćenje. Ovaj revolucionarni napredak omogućio je životinji da bude puno 
pametnija u odabiru mogućnosti za preživljavanje i da točno prilagodi reakcije 
neprestano drukčijim zahtjevima, umjesto da reagira uvijek jednako i automatski. 
Ako određena hrana izaziva mučninu, sljedeći se put može izbjeći. Odluke o tome 
što jesti, a što odbiti i dalje su se uvelike donosile na temelju mirisa; veze između 
njušnoga režnja i limbičkoga sustava sada su na sebe preuzele zadaću razlikovanja 
mirisa i njihova prepoznavanja, uspoređivanja sadašnjeg mirisa s prethodnima i, na 
taj način, odvajanja onoga što je dobro od onoga što nije. To je činio 
rhinencephalon, doslovce »nosni mozak«, dio limbičkoga sustava i rudimentarna 
osnova neokorteksa, mozga koji misli. 

Prije približno 100 milijuna godina mozak u sisavaca ostvario je nagli napredak. 
Na tanki dvoslojni korteks - područja koja oblikuju namjere, razaznavaju ono što 
dolazi preko osjetila, usklađuju pokrete - dodano je nekoliko novih slojeva moždanih 
stanica, koje su oblikovale neokorteks. Za razliku od drevnog dvoslojnog korteksa, 
neokorteks je ponudio nevjerojatne intelektualne prednosti. 


Neokorteks Homo sapiensa, neusporedivo veći nego u bilo koje druge vrste, sa 
sobom je donio sve one izrazito ljudske osobine. Neokorteks je sjedište misli; u 
njemu se nalaze centri koji spajaju i shvaćaju ono što primaju osjetila. On osjećaju 
pridodaje ono što o tome mislimo - i omogućuje nam da razvijamo osjećaje o 
idejama, umjetnosti, simbolima, maštarijama. 


Tijekom evolucije, neokorteks je omogućio razborite prilagodbe koje su 
nesumnjivo ostvarile velik napredak u sposobnosti organizma da preživi opasnosti, 
zbog čega je postalo vjerojatnije da će njegovo potomstvo proslijediti gene koji 
sadrže iste nervne sklopove. Za prednost u vještini preživljavanja zaslužan je 
neokorteksov dar za stvaranje strategija, dugoročno planiranje i druga mentalna 
lukavstva. Nadalje, nemjerljivi dosezi umjetnosti, civilizacije i kulture odreda su 
plodovi neokorteksa. 


Taj novopridodani dio mozga omogućio je i nijansiranje emocionalnoga života. Za 
primjer uzmite ljubav. Limbičke tvorbe stvaraju osjećaje ugode i spolne želje - 
emocije koje potiču spolnu strast. Ali pridodani neokorteks i njegove živčane veze s 
limbičkim sustavom omogućile su ostvarenje veze majka-dijete koja je osnova 
obiteljske zajednice i dugoročne predanosti podizanju djeteta koja omogućuje razvoj 
ljudske vrste. (Kod životinjskih vrsta koje nemaju neokorteks, primjerice gmizavaca, 
nema majčinske ljubavi; kada se njihovi mladunci izlegu, moraju se sakriti kako bi 
izbjegli kanibalsku gozbu.) Kod ljudi, zaštitnička veza između roditelja i djeteta 
omogućuje dugotrajno sazrijevanje koje se odvija za vrijeme dugog djetinjstva - 
tijekom kojeg se mozak i dalje razvija. 


Kako se uspinjemo filogenetskom ljestvicom od gmizavaca, preko majmuna do 
čovjeka, povećava se i sama masa neokorteksa; s njom se geometrijskom 
progresijom povećavaju i međuveze u moždanim krugovima. Sto je veći broj takvih 
veza, to je veći raspon mogućih reakcija. Neokorteks omogućuje postojanje 
profinjenog i složenog emocionalnog života, na primjer sposobnosti osjećanja o 
vlastitim osjećajima. Kod primata postoji više od sustava neokorteks-limbičke tvorbe 
nego kod drugih vrsta - a kod ljudi neusporedivo više - što nam ukazuje na uzrok 
zbog kojeg smo u stanju pokazati neusporedivo veći raspon reakcija na vlastite 
emocije, kao i više nijansi. | dok zec ili majmun imaju ograničen niz tipičnih reakcija 
na strah, veći ljudski neokorteks omogućuje kudikamo prikladniji izbor - među njima i 
telefoniranje policiji ili hitnoj pomoći. Sto je društveni sustav kompleksniji, to je takva 
fleksibilnost potrebnija - a od našeg vlastitog nema složenijeg društvenog svijeta (12. 
Novorođenčad rezusa i prilagodljivost: »Aspects of emotion conserved across 
species«, dr. Ned Kalin, Odsjeci za psihologiju i psihijatriju, University of Wisconsin, 
priređeno za skup MacArthur Affective Neuroscience Meeting, studeni 1992.). 


Međutim, ti viši centri ne upravljaju čitavim emocionalnim životom; u presudnim 
pitanjima srca - a napose u trenucima neodložnih emocionalnih kriza - za njih se 

može reći da se pokoravaju limbičkome sustavu. Zbog toga što je toliki broj viših 
moždanih centara nastao ili se proširio iz područja limbičkoga sustava, emocionalni 
mozak u živčanoj arhitekturi igra ključnu ulogu. Poput korijena iz kojeg je izrastao 
noviji mozak, emocionalna su područja preko bezbrojnih veznih sklopova povezana 
sa svim dijelovima neokorteksa. A to emocionalnim centrima pridaje silnu snagu 
kojom utječu na funkcioniranje preostalog dijela mozga - među njima i misaonih 
centara. 


2 
Anatomija emocionalnog puča 


Život je komedija za one koji razmišljaju, a tragedija za one koji 
osjećaju. 
HORACE 
WALPOLE 


Bilo je to jednog vrućeg poslijepodneva u kolovozu 1963., onog istoga dana kada 
je Martin Luther King pred borcima za ljudska prava okupljenim na prosvjedu u 
Washingtonu izrekao glasoviti govor I Have a Dream. Toga dana Richard Robles, 
iskusan provalnik koji je upravo bio uvjetno otpušten s odsluženja trogodišnje 
zatvorske kazne zbog više od stotinu provala koje je počinio kako bi financirao 
naviku uživanja droge, odlučio je izvesti još jednu provalu. Zelio se ostaviti zločina, 
tvrdio je kasnije, ali očajnički mu je trebao novac za djevojku i njihovu trogodišnju 
kćerkicu. 


Stan u koji je tog dana provalio pripadao je dvjema mladim ženama. Jedna od 
njih bila je dvadesetjednogodišnja Janice Wylie, koja je radila u redakciji časopisa 
Newsweek, a druga dvadesettrogodišnja Emily Hoffert, učiteljica u osnovnoj školi. 
Premda je Robles Stan u otmjenoj newyorškoj četvrti Upper East Side odabrao zbog 
toga što je mislio da u njemu neće zateći nikoga, Janice Wylie bila je kod kuće. 
Prijeteći joj nožem, Robles ju je svezao. U trenutku kada je htio otići, kući se vratila i 
Hoffertova. Kako bi se osigurao za bijeg, Robles je počeo vezivati i nju. 


Prema verziji koju je Robles pričao godinama kasnije, dok je vezivao Emily 
Hoffert, Janice Wylie upozorila ga je kako se s tim prijestupom neće nekažnjeno 
izvući: zapamtit će njegovo lice i pomoći policiji da ga pronađe. Robles, koji je 
samome sebi bio obećao da će mu ovo biti posljednja provala, na to se uspaničio, 
posve gubeći nadzor nad sobom. Već pomahnitao, ščepao je bocu za mineralnu 
vodu i njome udarao žene sve dok nisu izgubile svijest, a onda ih je, posve obuzet 
bijesom i strahom, nasumce izranjavao ubodima kuhinjskoga noža. Kada se nekih 
dvadeset pet godina kasnije prisjećao tog događaja, Robles je tužno rekao: 
»Jednostavno sam skrenuo. Glava mi se jednostavno rasprsnula«. 


Još i danas Robles ima više nego dovoljno vremena za žaljenje zbog onih 
nekoliko minuta neobuzdane razjarenosti. U trenutku dok ovo pišem, još je uvijek u 
zatvoru, nakon približno tri desetljeća, zbog događaja koji je postao poznat kao 
»ubojstvo djevojaka od karijere«. 

Takva emocionalna eksplozija zapravo je živčani »puč«. U takvim trenucima, 
govore nam dostupni podaci, jedan od centara u limbičkome mozgu proglašava opću 
uzbunu i mobilizira čitav preostali mozak za rješavanje neodložne situacije. Ovakav 
prevrat događa se u djeliću sekunde, potičući takvu reakciju nekoliko presudnih 
trenutaka prije nego što se neokorteksu, mozgu koji razmišlja, pruži prilika da posve 
uvidi što se događa, a kamoli da razmisli je li takva zamisao uopće dobra. Izrazito 
obilježje takva emocionalnog puča jest to da, pošto takav trenutak prođe, onaj koga 
su preplavili nekontrolirani osjećaji ima dojam da ne zna što ga je to bilo obuzelo. 


Takvi pučevi nipošto nisu izolirani slučajevi, kobne slučajnosti koje dovode do 
ovako brutalnih zločina. U manje pogubnome obliku - ali ne nužno manje 
intenzivnome - takvo što događa nam se poprilično često. Razmislite malo o tome 
kada vam je posljednji put »puknuo film«, kada ste se »izgubili« i nekontrolirano se 
istresli na nekoga - bračnog druga ili dijete, ili možda vozača u drugome automobilu - 
i to toliko da vam se to kasnije, nakon malo pomnijeg razmišljanja i analize, činilo 
nepotrebnim i pretjeranim. Vrlo je velika vjerojatnost da je i to bila takva vrst puča, 
živčanog prepada koji, kako ćemo vidjeti, potječe iz amigdala, centara u limbičkome 
mozgu. 


To ne znači da je svaki limbički puč mučan. Kada se određena šala nekome učini 
toliko urnebesnom da se ta osoba nasmije smijehom koji je na rubu eksplozije, i to je 
jedna vrst limbičke reakcije. Takve su reakcije na djelu i u trenucima intenzivne 
radosti: kada je Dan Jansen, nakon nekoliko tragičnih neuspjeha u osvajanju olim- 
pijskoga zlata u brzinskome klizanju (zarekao se da će zlatnu medalju osvojiti za 
sestru koja je umirala), na Zimskoj olimpijadi održanoj 1994. u Norveškoj, konačno 
osvojio zlatno odličje na 1000 metara, njegova je supruga bila toliko obuzeta 
uzbuđenjem i srećom da su joj dežurni liječnici u dvorani morali ukazati hitnu pomoć. 


SJEDIŠTE CJELOKUPNE STRASTI 


Amigdala (od grčke riječi koja znači »badem«) kod ljudi je nakupina međusobno 
povezanih tvorbi u obliku badema smještenih iznad mozgovnog debla, u blizini 
limbičkog prstena. Postoje dvije amigdale, po jedna na svakoj strani mozga i 
smještene su bliže prednjoj strani glave. Ljudska amigdala razmjerno je velika u 
odnosu na amigdale u naših najbližih evolucijskih srodnika, primata. 


Hipokampus i amigdala bili su dva ključna dijela primitivnog »nosnog mozga« koji 
je tijekom evolucije omogućio razvoj korteksa i potom neokorteksa. Sve do 
današnjeg dana te limbičke tvorbe obavljaju velik ili čak najveći dio procesa učenja i 
pamćenja; amigdala je specijalizirana za pitanja emocija. Prekine li se veza amigdale 
s preostalim dijelom mozga, posljedica je nevjerojatna nesposobnost procjenjivanja 
emocionalne važnosti pojedinih događaja; ovakvo stanje katkada se naziva 
»atfektivnim sljepilom«. 


Uz nedostatak emocionalne težine, osobe koje pate od takva poremećaja gube 
uporište. Jedan mladić kojemu je amigdala kirurški odstranjena radi ublažavanja 
teških epileptičkih napadaja, postao je posve nezainteresiran za ljude te je najradije 
sjedio posve sam, bez ikakva kontakta s drugima. | premda je bio savršeno 

sposoban za razgovor, više nije prepoznavao bliske prijatelje, rođake, pa čak ni 
majku. Ostajao je posve ravnodušan, bez obzira na njihovu bol zbog takve 
nezainteresiranosti. Činilo se da je s amigdalom izgubio svaku sposobnost 
prepoznavanja osjećaja, kao i svaki osjećaj o osjećajima (1. Slučaj čovjeka bez 
ijednog osjećaja opisao je R. Joseph, citirani rad, str. 83. S druge strane, moguće je 
da postoje neki rudimenti osjećaja u osoba bez amigdale (v. Paul Ekman i Richard 
Davidson, urednici., Questions About Emotion. New York, Oxford University Press, 
1994.). Ova različita otkrića možda ovise o tome koji to točno dijelovi amigdale i 
povezanih krugova nedostaju; konačan stav o detaljnoj neurologiji emocija još je 
daleko.). Amigdala služi kao spremište emocionalnog pamćenja; život bez amigdale 
život je lišen značenja svega što ima obilježje osobnog. 


S amigdalom nije povezana samo naklonost; o njoj ovisi cjelokupna strast. 
Životinje kojima se odstrani amigdala ili se s njom prekine veza ne poznaju ni strah 
ni bijes, gube nagon za natjecanjem i suradnjom i više nemaju nikakav osjećaj o 
vlastitome mjestu unutar društvene skupine svoje vrste. Emocije su otupljene ili 
posve odsutne. Suze, emocionalni signal svojstven samo ljudima, pokreću se iz 
amigdale i susjedne tvorbe, nazvane gyrus cinguli (cingularna vijuga); kada vas 
netko drži, miluje ili vas tješi na neki drugi način, time zapravo umiruje upravo te 
dijelove mozga i zaustavlja jecaje. Bez amigdale nema suza žalosti zbog kojih bi 
trebalo tješiti. 


Joseph LeDoux, neurolog ua Centru za neurologiju sveučilišta New York 
University, prvi je otkrio ključnu ulogu amigdale u emocionalnome mozgu (2. Poput 
velikog broja neurologa, LeDoux radi na nekoliko razina, proučavajući, na primjer, 
kako specifična oštećenja štakorova mozga mijenjaju njegovo ponašanje; pomno 
prateći smjer pojedinačnih neurona; smišljajući složene eksperimente kako bi u 
štakora s mozgom izmijenjenim kirurškim putem uvjetovao strah. Njegova otkrića, 
kao i druga o kojima ovdje govorimo, pionirski su radovi na području neurologije i 
stoga su i dalje ponešto diskutabilni - naročito implikacije za koje se čini da na 
temelju neobrađenih podataka utječu na naše razumijevanje emocionalnog života. 
Međutim, LeDouxov rad podržavaju sve brojniji dokazi koji pristižu od raznih neu- 
rologa koji ustrajno otkrivaju nervne temelje emocija. Pogledajte, npr.: Joseph 
LeDoux: »Sensory Systems and Emotion, Integrative Psychiatry, 4, 1986.; Joseph 
LeDoux: »Emotion and the Limbic System Concept«, Concepts in Neuroscience, 2, 
1992.). LeDoux pripada novoj generaciji neurologa koji se služe inovativnim 
metodama i tehnologijama kako bi u proučavanje uloge pojedinih dijelova mozga 
unijeli dosada neviđenu preciznost i tako razotkrili misterije uma koje su se ranijim 
generacijama znanstvenika činile nerješivima. Njegova otkrića na području neuron- 
skih krugova emocionalnoga mozga opovrgla su dugogodišnje stavove o limbičkome 
sustaw i amigdalu postavila u središnji položaj (3. Zamisao o limbičkome sustavu 
kao emocionalnome središtu prvi je iznio neurolog Paul MacLean prije više od 
četrdeset godina. Posljednjih godina otkrića poput LeDouxovih rafinirala su koncept 
limbičkoga sustava, dokazujući kako su neke od njegovih središnjih tvorbi, poput 
hipokampusa, manje izravno povezane s emocijama, dok krugovi koji s amigdalom 
povezuju druge dijelove mozga - a naročito pretrontalni (prečeoni) režnjevi imaju 
izraženiju središnju ulogu. Nadalje, sve se više drži da je za svaku emociju zaduženo 
određeno područje mozga. Najnovija je teza da ne postoje točne granice 
»emocionalnoga mozga«, već prije nekoliko sustava krugova koji razdjeljuju 
regulaciju određene emocije na udaljene, ali i međusobno koordinirane dijelove 

mozga. Neurolozi pretpostavljaju da će, kada se jednom dovrši iscrtavanje potpunog 
»zemljovida« moždanih centara, svaka od glavnih emocija imati vlastitu topografiju, 
jedinstvenu kartu neuronskih pravaca koji određuju njezine jedinstvene osobine, 
premda je za velik dio ili većinu ovih krugova vjerojatno da će biti međusobno po- 
vezani na ključnim spojevima limbičkoga sustava, poput amigdale i prefrontalnog 
korteksa. Vidi: Joseph LeDoux: »Emotional Memory Systems in the Brain«, 
Behavioral and Brain Research, 58, 1993.). 


LeDouxovo istraživanje objašnjava kako amigdala može preuzeti nadzor nad 
onim što činimo čak i dok je mozak koji razmišlja, neokorteks, još uvijek zauzet 
donošenjem odluke. Kao što ćemo vidjeti, djelovanje amigdale i međuigra s 
neokorteksom u samome su središtu emocionalne inteligencije. 


NEURALNI ALARM 


trenuci strastvenog djelovanja zbog kojih nam je kasnije, kada se prašina slegne, 
žao; pitanje je kako tako lako postajemo iracionalnima. Za primjer uzmimo mladu 
ženu koja se dva sata vozila do Bostona kako bi ondje objedovala i provela dan sa 
zaručnikom. Za objedom, on joj je darovao nešto što je željela mjesecima, vrlo 
traženu i teško dostupnu grafiku koju je donio iz Spanjolske. No njezine je radosti 
nestalo kad je predložila da nakon toga pođu pogledati film koji već dugo želi gledati, 
a dečko ju je pritom zaprepastio govoreći da ne može čitav dan provesti s njom jer 
ga čeka trening baseball-momčadi. Povrijeđena i obuzeta nevjericom, ustala je u 
suzama, izišla iz restorana i, ne razmišljajući, bacila sliku u kantu za smeće. 
Mjesecima kasnije, kada je razmišljala o tom događaju, nije žalila zbog toga što je 
otišla iz restorana, nego zbog gubitka slike. 


Upravo u ovakvim situacijama - kada impulzivni osjećaji nadvladaju razum - 
novootkrivena uloga amigdale je ključna. Signali koji dopiru iz osjetila omogućuju 
amigdali da u potrazi za opasnošću pretražuje sva zapamćena iskustva. To amigdali 
daje vrlo važnu ulogu u mentalnome životu, nešto poput psihološkog stražara koji se 
svakoj vrsti situacije, svakom osjetu suprotstavlja tek jednim, najprimitivnijim 
pitanjem: »Je li to nešto što mrzim? To me boli? To je nešto čega se bojim?« Ako je 
odgovor potvrdan - ako situacija nekako ostavi dojam da je odgovor »da« - amigdala 
reagira istoga trena, poput neuralnog alarma, odašiljući poruku o kriznoj situaciji u 
sve dijelove mozga. 


U arihtektonskoj građi mozga, amigdala ima mjesto svojevrsne ustanove za 
uzbunjivanje, u kojoj su dežurni djelatnici u svakom trenutku pripravni uputiti hitne 
pozive upozorenja vatrogascima, policiji i susjedima kad god kućni alarmni sustav 
otkrije da nešto nije u redu. 


Kada se oglasi alarm za, recimo, strah, amigdala upućuje hitne poruke u sve 
glavne dijelove mozga: potiče lučenje tjelesnih hormona potrebnih za »borbu ili 
bijeg«, mobilizira centre za pokrete i aktivira kardiovaskularni sustav, mišiće i utrobu 
(4. Moždani krugovi različitih razina straha: ova analiza temelji se na izvrsnoj sintezi 
u knjizi Jeromea Kagana Galen's Prophecy (New York, Basic Books, 1994.). Drugi 
krugovi iz amigdale potiču ubrzano lučenje hormona noradrenalina kako bi se 

pojačala reaktivnost ključnih dijelova mozga, među njima i onih zbog kojih su osjetila 
budnija; na taj način mozak postaje maksimalno oprezan. Dodatni signali iz amigdale 
mozgovnome deblu nalažu da na licu stvori prestrašen izraz, da zamrzne 
te uspori disanje. Drugi signali svu pozornost vežu za izvor straha i pripremaju 
mišiće na odgovarajuću reakciju. Istodobno, sustavi pamćenja u kori mozga 
pretražuju se kako bi se došlo do bilo kakvih podataka važnih za trenutačnu kriznu 
situaciju, dajući im prednost pred drugim tokovima misli. 


A to je samo dio pomno koordiniranog niza promjena kojima amigdala upravlja u 
svome rukovođenju centrima u čitavome mozgu (podrobniji pregled u Dodatku C). 
Amigdali njezina razgranata mreža živčanih veza omogućuje da za vrijeme 
emocionalnih kriza preuzme i vodi velik dio preostalog dijela mozga - između ostalog 
i racionalni um. 


DODATAK C 
NEURALNI KRUGOVI STRAHA 


Amigdala je središnja točka straha. Kada je neko rijetko oboljenje mozga kod 
pacijentice koju su neurolozi nazvali »S.M.« razorilo amigdalu (pritom ne oštetivši 
nijedan drugi dio mozga), iz njezina mentalnog repertoara posve je nestalo straha. 
Više nije bila u stanju identificirati izraz straha na nečijem licu, a isto tako nije ni 
sama mogla načiniti takav izraz. Prema riječima njezina neurologa: »Da je netko uz 
glavu S.M. prislonio pištolj, ona bi intelektualno znala da se treba bojati, ali ne bi je 
bilo strah kao vas ili mene«. 


Neurolozi su možda najdetaljnije istražili upravo građu sklopova zaduženih za 
strah, premda danas još nije posve istraženo funkcioniranje nijednog emocionalnog 
kruga. Strah je pogodan primjer za razumijevanje neuralne dinamike emocija. Strah 
u procesu evolucije ima osobitu ulogu: presudniji je za preživljavanje možda i od bilo 
koje druge emocije. Dakako, u današnje vrijeme, neutemeljeni su strahovi 
prokletstvo svakodnevnog života; zbog njih patimo od razdraženosti, tjeskobe i 
svakodnevnih briga - ili u patološkoj krajnosti, od napadaja panike, fobija ili 
opsesivno-kompulzivnih poremećaja. 


Zamislite da je noć i sami ste kod kuće, čitate knjigu, kada iz susjedne sobe 
odjednom čujete tresak. Ono što se u sljedećih nekoliko trenutaka događa u vašem 
mozgu otvara pogled na neuralne krugove straha, i ulogu amigdale kao sustava 
uzbunjivanja. Prvi moždani krug koji sudjeluje u reakciji jednostavno registrira taj 
zvuk kao čiste fizičke valove i preoblikuje ih u jezik mozga kako bi vas potaknuo na 
budnost. Ovaj sklop vodi od uha do mozgovnog debla i potom do talamusa. S tog 
mjesta razdvajaju se dvije grane: manji snop projekcija vodi u amigdalu i obližnji 
hipokampus; drugi, širi put vodi do slušnog korteksa u temporalnome režnju, gdje se 

zvukovi razvrstavaju i povezuju sa značenjem. 


Hipokampus, glavno skladište sjećanja, brzo uspoređuje »tresak« s drugim 
sličnim zvukovima koje ste čuli, kako bi ustvrdio je li vam poznat - je li ovaj »tresak« 
nešto što odmah prepoznajete? U međuvremenu, slušni korteks provodi rafiniraniju 
analizu zvuka, ne bi li otkrio njegov izvor - je li to mačka? Prozorski kapak koji lupa 
na vjetru? Provalnik? Slušni korteks postavlja hipotezu - mogla bi biti riječ o mački 
koja je, recimo, srušila svjetiljku sa stola, ali mogao bi biti i provalnik - i upućuje 
poruku amigdali i hipokampusu, koji je brzo uspoređuje sa sličnim sjećanjima. 


Ako zaključak donosi umirenje (riječ je samo o lupanju prozorskoga kapka na 
vjetru), tada opća uzbunjenost ne prelazi na sljedeću razinu. Ali ako i dalje ne znate 
što je točno posrijedi, drugi krug koji funkcionira između amigdale, hipokampusa i 
frontalnog režnja dodatno pojačava vašu nesigurnost i fiksira vam pozornost, zbog 
čega još više želite identificirati izvor onog zvuka. Ako ni daljnja pomna analiza ne 
pruži odgovor koji će vas zadovoljiti, amigdala oglašava znak za uzbunu, pri čemu 
njezin središnji dio aktivira hipotalamus, mozgovno deblo i autonomni živčani sustav. 


Fantastična građa amigdale kao središnjeg sustava uzbunjivanja mozga postaje 
očita u ovom trenutku straha i podsvjesne tjeskobe. Svaki od onih nekoliko snopova 
neurona _ima različit niz projekcija s receptorima prilagođenim različitim 
neurotransmiterima, nešto poput tvrtki koje nude kućne sustave uzbunjivanja 
povezane s uredom u kojem su dežurni službenici, pripravni uputiti pozive najbižoj 
vatrogasnoj jedinici, policiji i susjedu, kad god kućni sigurnosni sustav dojavi 
postojanje određenih problema i nepravilnosti. 


Razni dijelovi amigdale primaju različite informacije. U stražnju jezgru amigdale 
dolaze projekcije iz talamusa i slušnog i vidnog korteksa. Mirisi, posredstvom 
olfaktornog dijela produžene moždine, dolaze u kortikomedijalno područje amigdale, 
a okusi i poruke iz utrobe dolaze u njezin središnji dio. Zbog tih nadolazećih signala, 
amigdala je stalno budna kontrolna točka, koja pomno analizira svako osjetilno 
iskustvo. 


Iz amigdale, projekcije se nastavljaju u sve glavne dijelove mozga. Iz središnjih i 
medijalnih područja jedna grana vodi do dijelova hipotalamusa koji luče tjelesnu tvar 
za reakcije u hitnim situacijama, hormon koji oslobađa kortikotropin (CRH), za 
mobiliziranje reakcije tipa »borba ili bijeg« posredstvom čitave kaskade drugih 
hormona. Bazalno područje amigdale drugim granama dolazi do corpusa 
striatuma, povezujući se s moždanim sustavom za kretanje. A preko obližnje 
središnje jezgre, amigdala upućuje signale autonomnom živčanome sustavu preko 
produžene — moždine,  aktivirajući — širok — spektar — dalekosežnih reakcija u 

Iz bazolateralnog područja amigdale, protežu se veze do cingulatornog korteksa i 
vlakana poznatih pod nazivom »središnje sivo«, stanica koje reguliraju velike mišiće 
kostura. Upravo te stanice navode psa na režanje ili mačku na savijanje leđa kada 
želi zaprijetiti uljezu na svome području. Kod ljudi, isti ovi krugovi zatežu mišiće 
glasnica, stvarajući visok prestrašen glas. 


Još jedan put koji izvire iz amigdale vodi do locusa ceruleusa u mozgovnome 

deblu, koji potom proizvodi noradrenalin (koji se naziva i »norepinefrinom«) i 
distribuira ga mozgom. Krajnji učinak noradrenalina jest pojačavanje opće 
reaktivnosti moždanih područja koja ga primaju, zbog čega senzorni krugovi postaju 
biti dovodeći mozak u stanje pune pripravnosti. Sada čak i obična škripa stuba može 
izazvati prestrašeno podrhtavanje koje će vam prostrujiti čitavim tijelom. Većina ovih 
promjena događa se izvan svijesti, tako da još niste svjesni toga da osjećate strah. 


Ali kada ga doista počnete osjećati - odnosno, kada tjeskoba koja je dotada bila 
nesvjesna prodre u svijest - amigdala bez zastajanja nalaže reakciju širokog spektra. 
Ona stanicama u mozgovnome deblu nalaže da vam na lice navuku prestrašen 
već započeli, a nemaju veze s trenutačnom situacijom, da vam ubrzaju rad srca, 
povise krvni tlak i uspore disanje (i sami ćete možda primijetiti kako kada prvi put 
osjetite strah odjednom zadržavate dah, ne biste li tako što bolje i jasnije čuli ono 
čega se bojite). Ovo je samo jedan dio širokog, pomno koordiniranog raspona 
promjena koje amigdala i srodna područja orkestriraju dok upravljaju mozgom u 
trenucima krize. 


U međuvremenu, amigdala, zajedno s povezanim hipokampusom, upravlja 
stanicama koje upućuju ključne neurotransmitere, na primjer, kako bi potaknuli 
oslobađanje dopamina koji dovodi do fiksiranja pozornosti na izvor straha - neobične 
zvukove - i priprema vam mišiće za odgovarajuće reakcije. Istodobno, amigdala 
upućuje signale senzornim područjima za vid i pozornost, brinući se za to da oči 
svakako počnu tražiti što god je u određenoj hitnoj situaciji najvažnije. Kortikalni 
sustavi pamćenja simultano se pregrupiraju tako da znanje i sjećanja najvažniji za 
konkretnu situaciju mogu najbrže doprijeti do svijesti, stječući pravo prvenstva pred 
drugim manje značajnim smjerovima misli. 


Jednom kada su ovi signali upućeni, vaš je sustav ubačen u najvišu moguću 
brzinu: postajete svjesni karakterističnog grčenja u utrobi, ubrzanog rada srca, 
zatezanja mišića u području vrata i ramena ili podrhtavanja udova; tijelo vam 
nepomično ostaje na mjestu, dok se upinjete ne biste li čuli još koji zvuk, a misli vam 
grozničavo lete mogućim opasnostima koje vrebaju i načinima reagiranja. Čitav ovaj 
slijed - od iznenađenja do neizvjesnosti, strepnje i straha - može se dogoditi unutar 
razdoblja od približno samo jedne sekunde. (Pobliže informacije potražite u knjizi 
Jeromea Kagana Galen's Prophecy. New York, Basic Books, 1994.). 


EMOCIONALNI STRAŽAR 


Prijatelj mi je pričao kako je bio na odmoru u Engleskoj i kako je ondje jednom 
kasno doručkovao u nekom restoranu uz riječni kanal. Kada se nakon toga kamenim 
stubama spustio do kanala, ugledao je neku djevojku zagledanu u vodu, lica 
ukočena od straha. Prije nego što mu je uopće postalo jasno zbog čega to čini, 
skočio je u kanal - u sakou i kravati. Tek kada se našao u vodi uvidio je da je 

djevojka u šoku promatrala maleno dijete koje je palo u kanal - i koje je uspio spasiti. 


Što ga je to navelo da skoči u vodu prije nego što mu je postalo jasno zbog čega 
to čini? Odgovor je, vrlo vjerojatno, amigdala. 


U jednome od znakovitijih otkrića o emocijama do kojih se došlo u posljednjih 
deset godina, LeDouxov je rad pokazao kako građa mozga amigdali daje povlašten 
položaj emocionalnoga stražara koji je u stanju preuzeti vlast u mozgu (5. O 
istraživanju Josepha LeDouxa pisao sam u The New York Timesu od 15. kolovoza 
1989. Rasprava u ovom poglavlju temelji se na razgovorima s njim i na više njegovih 
članaka, među njima: Joseph LeDoux: »Emotional Memory Systems in the Brain, 
Behavioural Brain Research, 58, 1993.; Joseph LeDoux: »Emotion, Memory and the 
Brain«, Scientific American, lipanj 1994.; Joseph LeDoux: »Emotion and the Limbic 
System Concept«, Concepts in Neuroscience, 2, 1992.). Njegovo istraživanje po- 
kazalo je da signali iz oka ili uha u mozgu najprije putuju do talamusa, a potom - 
prekapčajući se samo u jednoj sinapsi - do amigdale; drugi signal iz talamusa 
usmjerava se u neokorteks - mozak koji misli. Ovo razdvajanje omogućuje amigdali 
da reagira prije neokorteksa, koji filtrira informaciju kroz nekoliko razina moždanih 
krugova prije nego što posve spozna i konačno potakne svoju finije odmjerenu 
reakciju. 


LeDouxovo je istraživanje revolucionarno za razumijevanje emocionalnoga života 
jer je prvo došlo do živčanih putova za osjećaje koji zaobilaze neokorteks. Među 
osjećajima koji putuju izravno kroz amigdalu jesu i naši najprimitivniji i najsnažniji 
osjećaji; taj krug uvelike objašnjava snagu kojom emocije nadjačavaju razum. 


Konvencionalno stajalište o neurologiji bilo je da oko, uho i drugi osjetilni organi 
upućuju signal u talamus, a da signal iz njega putuje u dijelove _neokorteksa 
zadužene za obradu signala iz osjetila, gdje se od njih slažu objekti kakve opažamo. 
Signali se razvrstavaju prema značenju, tako da mozak prepoznaje što je točno koja 
stvar i što njezina prisutnost znači. Iz neokorteksa, tvrdila je stara teorija, signali se 
upućuju u limbički mozak, iz kojeg se odgovarajuća reakcija širi mozgom i čitavim 
tijelom. Proces tako doista i funkcionira u najvećem broju slučajeva - ali LeDoux je, 
uz neurone koji čine širi put kojim neuroni dolaze do korteksa, otkrio i manji snop 
neurona koji vodi izravno iz talamusa do amigdale. Manji i kraći put - nešto poput 
živčane sporedne uličice - omogućuje amigdali da prima dio izravnih informacija iz 
osjetila i počne reagirati prije nego što ih neokorteks dokraja registrira. 


Ovo otkriće opovrgava stajalište da amigdala pri formuliranju emocionalnih 
reakcija nužno posve ovisi o signalima iz neokorteksa. Amigdala može potaknuti 
emocionalnu reakciju ovim smjerom za hitne slučajeve čak i dok se uspostavlja 
usporedni krug između amigdale i neokorteksa. Amigdala nas može natjerati u akciju 
i dok ponešto sporiji - ali potpunije obaviješteni - neokorteks razrađuje svoj 
profinjeniji plan reagiranja. 


LeDoux je svojim istraživanjima o strahu u životinja opovrgnuo rašireno mišljenje 
o putevima kojima prolaze emocije. U jednom ključnome pokusu razorio je slušni 
korteks štakora, a potom ih izložio tonu popraćenom električnim šokom. Stakori su 
se vrlo brzo počeli bojati tona, premda njegov zvuk nisu mogli registrirati u neo- 

korteksu. Umjesto toga, zvuk je izravno putovao iz uha u talamus, a potom u 
amigdalu, izbjegavajući sve šire avenije. Ukratko, štakori su naučili emocionalnu 
reakciju bez imalo sudjelovanja više kortikalne tvorbe: amigdala je posve neovisno 
opažala, pamtila i usmjeravala njihov strah. 


»S anatomskog stajališta, emocionalni sustav može djelovati neovisno o 
neokorteksu«, rekao mi je LeDoux. »Neke emocionalne reakcije i emocionalne 
uspomene mogu se stvoriti bez i najmanjeg svjesnog, kognitivnog doprinosa«. 
Amigdala može pohraniti sjećanja i repertoare reakcija koje možemo provoditi u djelo 
a da točno i ne znamo zbog čega to činimo, jer prečac od talamusa do amigdale 
posve zaobilazi neokorteks. Čini se da ovaj prečac omogućuje amigdali da bude 
skladište emocionalnih dojmova i sjećanja kojih ni u jednom trenutku nismo bili 
posve svjesni. LeDoux pretpostavlja da upravo ta nevidljiva uloga amigdale u 
pamćenju objašnjava, na primjer, nevjerojatan pokus u kojem su ljudi stekli osobitu 
sklonost prema pojedinim neobično oblikovanim geometrijskim oblicima koji su im 
prikazivani u tako kratkim bljeskovima da uopće nisu bili svjesni toga da su ih vidjeli 
(6. Nesvjesne sklonosti: William Raft Kunst-Wilson i R.B. Zajonc: »Affective Dis- 
crimination of Stimuli That Cannot Be Recognized«, Science (1. veljače 1980.))! 


Druga istraživanja pokazala su da u prvih nekoliko milisekundi svog opažaja 
nečega ne samo da nesvjesno shvaćamo o čemu je riječ, nego i odlučujemo sviđa li 
nam se to ili ne; »kognitivno nesvjesno« našoj svijesti ne predočuje samo identitet 
onoga što vidimo, nego i stav o tome (7. Nesvjesno mišljenje: John A. Bargh: »First 
Second: The Preconscious in Social Interactions«, na skupu organizacije American 
Psychological Society Washington, D.C. (lipanj 1994.).). Naše emocije imaju vlastiti 
um, um koji može razvijati stavove posve neovisno o racionalnome umu. 

iji Talamus 


REAKCIJA »=BORBE ILI BIJEGA« 
Rad srca se ubrzava, 

a krvni tlak povisuje. 
Veliki mišići pripremaju se 
za brzo djelovanje. 


Vidni signal iz mrežnice najprije putuje u talamus, gdje se prevodi na jezik mozga. 
Veći dio te poruke potom odlazi u vidni korteks, gdje se analizira i procjenjuje radi 
dobivanja značenja i stvaranja prikladne reakcije; ako je reakcija emocionalne 
naravi, signal odlazi u amigdalu za aktivaciju emocionalnih centara. Međutim, manji 
dio početnog signala iz talamusa bržom vezom odlazi izravno u amigdalu, 
omogućujući bržu (premda neprecizniju) reakciju. Na taj način amigdala može 
potaknuti emocionalnu reakciju prije nego što su kortikalna središta posve shvatila 
što se događa. 


STRUČNJAK ZA EMOCIONALNO PAMĆENJE 


Ti nesvjesni stavovi zapravo su emocionalna sjećanja; njihovo je skladište 
amigdala. Istraživanja LeDouxa i drugih neurologa sada, čini se, ukazuju na to da 
hipokampus, kojeg se dugo smatralo ključnom tvorbom limbičkog sustava, ima veću 
ulogu u registriranju i raspoznavanju opaženih oblika nego u emocionalnim 
reakcijama. Glavna uloga hipokampusa jest pružanje vjerne slike konteksta, životno 

važne za određivanje emocionalnog značenja; upravo hipokampus prepoznaje 
različito značenje, na primjer, medvjeda u zoološkome vrtu i medvjeda koji vam je iz 
šume došetao u dvorište. 


I dok hipokampus pamti gole činjenice, amigdala zadržava emocionalni okvir tih 
činjenica. Pokušamo li prestići neki automobil na prometnici s dva traka i pritom 
zamalo izbjegnemo izravan sudar s vozilom koje dolazi iz suprotnog smjera, 
hipokampus pamti specifične podatke o tom događaju, na primjer dio ceste, tko je 
bio s nama, kako je izgledalo drugo vozilo. Ali, amigdala će otada čitavim našim 
tijelom odašiljati prave valove tjeskobe kad god u sličnim uvjetima pokušamo prestići 
drugi automobil. Kako mi je to objasnio LeDoux: »Hipokampus je presudan za 
raspoznavanje lica vaše sestrične. Amigdala dodaje da vam ona zapravo nije 
draga«. 


Mozak se koristi jednostavnom, ali lukavom metodom da emocionalna sjećanja 
utisne osobitom snagom: isti oni neurokemijski sustavi uzbunjivanja koji pripremaju 
tijelo za reagiranje na po život opasnu situaciju (reakcija borbe ili bijega), taj događaj 
u pamćenje urezuju uz obilje živopisnih pojedinosti (8. Emocionalno pamćenje: Larry 
Cahill i dr.: »Beta-adrenergic activation and memory for emotional events«, Nature 
(20. listopada 1994.).). Pod stresom (ili u tjeskobnome raspoloženju ili, vjerojatno, 
čak i kada je čovjek intenzivno uzbuđen od radosti), živac koji vodi iz mozga do 
nadbubrežnih žlijezda potiče lučenje hormona adrenalina i noradrenalina, koji 
počinju kolati tijelom, pripremajući ga za suočavanje s neočekivanom situacijom. Ti 
hormoni aktiviraju receptore desetog moždanog živca, vagusa; i dok vagus iz mozga 
prenosi poruke koje reguliraju rad srca, u mozak vraća i signale potaknute 
adrenalinom i noradrenalinom. Amigdala je glavno mjesto u mozgu u koje dolaze 
signali; oni potiču neurone u amigdali, koji potom drugim dijelovima mozga signalizi- 
raju da trebaju ojačati memoriju za ono što se događa. 


Čini se da ovo poticanje amigdale većinu trenutaka emotivnog uzbuđenja u 
sjećanje utiskuje uz dodatni intenzitet - zbog toga ćemo, na primjer, vjerojatnije 
pamtiti kamo smo izišli s prvom djevojkom ili što smo radili kada smo čuli novosti o 
eksploziji space-shuttlea Challenger. Sto je intenzivniji podražaj amigdale, to je 
snažniji utisak; iskustva koja nas u životu najviše plaše ili uzbuđuju pripadaju u red 
naših najteže izbrisivih uspomena. To zapravo znači da mozak ima dva sustava za 
pamćenje, jedan za uobičajene, a drugi za podatke nabijene emocijama. Poseban 
sustav emocionalnog pamćenja izvrsno se, dakako, uklapa u evoluciju, dajući 
životinjama osobito živa sjećanja na ono što im prijeti ili im je ugodno. Ali emo- 
cionalno pamćenje može nas pogrešno usmjeravati u sadašnjosti. 


ZASTARJELI ŽIVČANI ALARMI 


Jedan od nedostataka takvih živčanih alarmnih sustava sastoji se u tome što su 
hitne poruke koje upućuje amigdala katkada, ako ne i često, zastarjele - naročito u 
ovako nestalnome svijetu i društvu u kakvom živimo. Poput odlagališta emocionalnih 
sjećanja, amigdala pretražuje iskustvo, uspoređujući ono što se događa sada s onim 
što se dogodilo u prošlosti. Metoda uspoređivanja je asocijativne naravi: kada je 
jedan ključni element sadašnje situacije sličan nečemu iz prošlosti, metoda to smatra 
»pronađenim parom«. Upravo zbog toga ta je metoda površna i netočna: počinje 

djelovati prije potpune potvrde. Amigdala mahnitim signalima određuje da na 
sadašnju situaciju reagiramo na načine koji su u memoriju unijeti još davno, mislima, 
emocijama i reakcijama naučenim u sklopu odgovora na događaje koji su možda tek 
djelomično slični, ali dovoljni da uzbune amigdalu. 


Tako će nekadašnju vojnu bolničarku s traumatičnim iskustvima promatranja 
beskrajnog niza teških ranjenika za koje se brinula nekoć, u ratu, odjednom preplaviti 
mješavina užasa, odbojnosti i paničnog straha - bit će to ponavljanje njezine ratne 
reakcije, potaknute iznova nakon toliko godina, zadahom koji će osjetiti kada otvori 
vrata ormara u koji je njezino dijete sakrilo smrdljivu pelenu. Tek nekoliko šturih 
elemenata sličnih nekoj opasnosti iz prošlosti dovoljno je da amigdala u ovakvoj 
situaciji uputi znak za uzbunu. Problem je u tome što se, zajedno s emocijama 
nabijenim sjećanjima koja imaju moć pokrenuti reakciju primjerenu krizi, mogu 
pojaviti i jednako zastarjeli načini reagiranja. 


Nepreciznost emocionalnog mozga u takvim se trenucima pojačava činjenicom 
da brojna snažna emocionalna sjećanja potječu iz prvih nekoliko godina života, iz 
odnosa malenog djeteta i osoba koje se o njemu brinu. Ovo osobito vrijedi za 
traumatična iskustva, poput batina ili otvorenog zapostavljanja. Tijekom tog ranog 
životnog razdoblja druge moždane tvorbe, a naročito hipokampus, koji je presudan 
za narativno pamćenje, i neokorteks, sjedište racionalne misli, još nisu posve 
razvijeni. Kod pamćenja, amigdala i hipokampus rade ruku pod ruku; svaka od njih 
neovisno pohranjuje posebnu vrst informacija. Dok hipokampus čuva informacije, 
amigdala određuje imaju li ti podatci kakvu emocionalnu vrijednost. Ali amigdala, 
koja u djetetovu mozgu dozrijeva vrlo brzo, u trenutku rođenja znatno je bliža punoj 
oblikovanosti. 


LeDoux se oslonio na ulogu amigdale u djetinjstvu kako bi podupro ono što je 
dugo godina bilo prava dogma psihoanalitičke misli: interakcije u najranijim 
godinama života prenose sklop emocionalnih lekcija utemeljen na slučajevima 
prilagođene interakcije i neprilagođenih sukoba u kontaktima između djece i osoba 
koje se za njih brinu (9. Teorija psihoanalize i sazrijevanje mozga: najpodrobnije 
podatke o ranim godinama i emocionalnim posljedicama razvoja mozga nudi: Allan 
Schore, Affect Regulation and the Origin of Self (Hillsdale, NJ, Lawrence Erlbaum 
Associates, 1994.).). Te su emocionalne lekcije toliko utjecajne, a s druge strane, sa 
stajališta života odrasle osobe, toliko teško razumljive jer su, drži LeDoux, 
pohranjene u amigdali, i to kao sirovi planovi bez riječi, prema kojima se ravna 
kasniji emocionalni život. Kako se ta najranija emocionalna sjećanja uspostavljaju u 
vrijeme dok djeca još ne raspolažu riječima kojima bi opisala iskustvo, pri 
pobuđivanju tih emocionalnih uspomena u kasnijem životu ne postoji odgovarajući 
sklop artikuliranih misli o reakciji koja nas obuzima. Stoga je jedan od razloga zbog 
kojih možemo biti toliko zbunjeni vlastitim emocionalnim ispadima i to što često 
potječu iz našeg ranog djetinjstva, kada nas je sve zbunjivalo i kada za poimanje 
događaja još nismo imali riječi. Možemo biti svjesni kaotičnih osjećaja, a da pritom 
ne raspolažemo riječima za uspomene koje su ih oblikovale. 


KADA SU EMOCIJE BRZE I POVRŠNE 


Bilo je negdje oko tri ujutro kada je nešto veliko uz prasak probilo strop u 

suprotnome kutu moje spavaće sobe, a kroz rupu uletjele stvari iz potkrovlja. U hipu 
sam iskočio iz kreveta i istrčao iz sobe, u strahu da se urušio strop. Uvidjevši da sam 
na sigurnome, oprezno sam provirio unutra ne bih li vidio što se to dogodilo - tada 
sam shvatio da je zvuk za koji sam mislio da potječe od urušavanja stropa zapravo 
bio posljedica pada visoke hrpe kutija koje je moja supruga dan ranije složila u kut, 
dok je pospremala svoj ormar. Ništa nije palo iz potkrovlja: potkrovlja nije ni bilo. 
Strop je bio netaknut, jednako kao i ja. 


To moje iskakanje iz kreveta u polusnu - koje me moglo spasiti od ozljede da je 
uistinu bila riječ o urušavanju stropa - ilustrira moć amigdale da nas u hitnim 
situacijama potakne na djelovanje, nekoliko životno važnih trenutaka prije nego što 
neokorteks dobije priliku posve registrirati što se događa: na taj način u opasnim i 
neodložnim situacijama, kada je potrebno trenutačno reagirati, štedi se vrijeme. Ali ta 
veza između talamusa i amigdale prenosi samo malen dio senzornih poruka, dok 
najveći dio glavnim pravcem odlazi do neokorteksa. Stoga je ono što tim brzim 
pravcem dolazi do amigdale, u najboljem slučaju, neobrađen signal, dovoljan tek za 
upozorenje. Kako to ističe LeDoux: »Ne morate znati o čemu je točno riječ da biste 
znali da bi to moglo biti opasno« (10.Opasno čak i ako ne znate o čemu je riječ: 
LeDoux, citat u članku »How Scary Things Get That Way«, Science (6. studenoga 
1992.), str. 887.). 


Izravna veza ima veliku prednost u smislu vremena potrebnog za rad mozga, 
koje se mjeri u tisućitim dijelovima sekunde. Amigdala u štakora može započeti 
reakciju na percepciju za samo dvanaest milisekundi - dvanaest tisućitih dijelova 
sekunde. Put od talamusa preko neokorteksa do amigdale traje približno dvostruko 
duže. Kada je riječ o ljudskome mozgu, tek je potrebno provesti slična mjerenja, ali 
odnos bi vjerojatno bio približno jednak. 


Sa stajališta evolucije, vrijednost te izravne veze za preživljavanje svakako je bila 
velika, pružajući mogućnost brzog reagiranja koja štedi nekoliko kritičnih milisekundi 
pri reagiranju na opasnost. Te milisekunde vjerojatno su spašavale živote naših 
predaka prasisavaca u takvim razmjerima da je ta mogućnost sada sastavni dio 
mozga svakog sisavca, među njima i vašeg i mojega. Stoviše, dok ovaj krug može 
igrati razmjerno ograničenu ulogu u mentalnome životu čovjeka, gdje je u najvećoj 
mjeri ograničen na emocionalne krize, velik dio mentalnog života ptica, riba i reptila 
vrti se upravo oko nje, jer njihov goli opstanak ovisi o stalnom pretraživanju okoline u 
kojoj bi mogli pronaći opasna neprijatelja ili plijen. »Ovaj primitivni, manji moždani 
sustav u sisavaca zapravo je glavni moždani sustav u nesisavaca. No riječ je o 
nemarnome procesu; stanice su brze, ali ne i osobito precizne«. 


Takva netočnost ne smeta kada je u pitanju, na primjer, vjeverica, jer dovodi do 
pogreške u korist sigurnosti; vjeverica bježi već na prvi znak nečega što bi moglo 
ukazivati na približavanje neprijatelja ili skače na najmanji znak mogućeg objeda. Ali 
u emocionalnome životu ljudskih bića takve nepreciznosti mogu imati katastrofalne 
posljedice za naše odnose jer, u prenesenome smislu, znače da možemo pobjeći ili 
skočiti na pogrešnu stvar - ili osobu. (Zamislite, na primjer, konobaricu koja je iz ruku 
ispustila pladanj sa šest jela u trenutku kada je ugledala ženu crvene kovrčave kose 
- posve jednake kosi kakvu je imala žena zbog koje ju je napustio suprug). 


Takve nedorečene emocionalne pogreške temelje se na osjećajima koji se 

pojavljuju prije misli. LeDoux to naziva »prekognitivnim emocijama«, reakcijama 
utemeljenim na neuralnim djelićima senzornih podataka koji još nisu posve 
proanalizirani i integrirani u prepoznatljiv objekt. Riječ je o vrlo sirovu obliku 
senzornih informacija, nešto nalik na živčani glazbeni kviz u kojem, umjesto brzog 
prepoznavanja melodije na temelju samo nekoliko tonova, cjelokupna percepcija 
počiva na prvih nekoliko pokusnih djelića. Osjeti li amigdala da se pojavljuje važan 
osjetilni obrazac, preuranjeno stvara zaključak, započinjući reakcije prije nego što se 
pojave cjelokupni dokazi koji će takvu odluku i potvrditi - ili čak i bez ikakvih dokaza. 


Stoga i ne čudi što imamo tako malo uvida u izmaglicu svojih eksplozivnijih 
emocija, naročito dok smo pod njihovim utjecajem. Amigdala može reagirati 
deliričnom razjarenošću ili strahom prije nego što korteksu postane jasno što se 
događa, jer se takve neprerađene emocije aktiviraju prije ili neovisno o mislima. 


UPRAVLJANJE EMOCIJAMA 


Šestogodišnja kći jedne moje prijateljice, Jessica, ostala je prvi put prespavati 
kod svoje prijateljice. Majka se trudila da Jessica ne primijeti intenzivnu nervozu koja 
ju je obuzimala. No oko ponoći, kada se spremala za spavanje, začula je telefon. 
Ispustivši četkicu za zube, pojurila je prema aparatu, uz mahnito lupanje srca, dok su 
joj se u glavi vrtjele slike Jessice u užasnoj opasnosti. Sčepala je slušalicu i istog 
trena u nju povikala: »Jessica!«. Nato je s druge strane veze začula neki ženski glas: 
»Oh, zacijelo sam dobila pogrešan broj...« Nakon tih riječi majka se uspjela pribrati i 
uljudnim, smirenim tonom upitati: »Koji ste broj zvali? « 


Dok amigdala priprema tjeskobnu, impulzivnu reakciju, drugi dio emocionalnoga 
mozga omogućuje prikladniji, blaži odgovor. Čini se da se regulator za isključivanje 
provala signala iz amigdale nalazi na drugome kraju velikog kruga koji vodi do 
neokorteksa, u prefrontalnim (prečeonim) režnjevima, neposredno iza čela. Čini se 
da se prefrontalni korteks aktivira kada je netko prestrašen ili razjaren, ali se ukočio 
ili obuzdava osjećaje ne bi li se učinkovitije suočio sa situacijom. To neokortikalno 
područje mozga u naše emocionalne impulse unosi analitičkije i prikladnije reakcije, 
modulirajući amigdalu i druga limbička područja. 


Pretrontalna područja u uobičajenim okolnostima upravljaju našim emocionalnim 
reakcijama od samoga početka. Najveća projekcija senzornih informacija iz 
talamusa, sjećate se, ne odlazi u amigdalu, nego u neokorteks i njegove brojne 
centre za prihvaćanje i logičko povezivanje primljenih podataka; te informacije i naše 
reakcije na njih koordiniraju prefrontalni režnjevi, sjedište djelatnosti planiranja i 
organiziranja s određenim ciljem, uključujući i emocionalne ciljeve. U neokorteksu 
cijela jedna kaskada živčanih krugova te informacije registrira i analizira, shvaća ih i, 
s pomoću prefrontalnih režnjeva, stvara reakciju. Ako se pritom traži emocionalna 
reakcija, određuje je prefrontalni režanj, zajedno s amigdalom i drugim krugovima u 
emocionalnome mozgu. 


Ovakva progresija, koja kod emocionalnih reakcija omogućuje razlučivanje, 
standardna je za sve situacije osim značajne iznimke hitnih emocionalnih potreba. 

Kada se aktivira određena emocija, za samo nekoliko trenutaka, pretrontalni režnjevi 
obavljaju ono što bi se moglo nazvati svojevrsnom procjenom omjera rizika i koristi 
gotovo beskrajnog niza mogućih reakcija te se odlučuje za jednu od njih, kao za 
najbolju reakciju (11.Velik dio ovih nagađanja o finome ugađanju emocionalnih 
reakcija u neokorteksu potječe od Neda Kalina, iz navedenoga rada.). Kod životinja - 
kada napasti, kada pobjeći. A kod nas ljudi... kada napasti, kada pobjeći - ali i kada 
umirivati, uvjeravati, tražiti suosjećanje, izbjegavati odgovor, izazivati osjećaj krivnje, 
prigovarati, praviti se kao da je riječ o velikome uspjehu, gledati s prijezirom, i tako 
dalje, kroz čitav repertoar emocionalnih lukavstava. 


U vremenskim relacijama kojima se mjeri brzina rada mozga, neokortikalna je 
reakcija sporija od mehanizma emocionalnoga puča jer funkcionira preko više 
krugova. Ona može biti i razboritija i obzirnija, jer osjećaju prethodi više razmišljanja. 
Kada doživimo gubitak i rastužimo se, kada smo sretni nakon nekog uspjeha, ili kada 
se zamislimo nad nečim što je netko rekao ili učinio pa se potom osjetimo 
povrijeđenima ili bijesnima, na djelu je neokorteks. 


Jednako kao kod amigdale, bez rada prefrontalnih režnjeva velik dio 
emocionalnog života jednostavno bi se raspao; ne shvaćamo li da nešto zaslužuje 
emocionalnu reakciju, ona i izostaje. O postojanju ove uloge prefrontalnih režnjeva u 
emocionalnome životu neurolozi nagađaju još od četrdesetih godina, kada se pojavio 
poprilično očajnički - i tragično pogrešno usmjeren - kirurški »lijek« za mentalne 
bolesti: prefrontalna lobotomija, kojom se (često nemarno) odstranjuje dio 
prefrontalnih režnjeva ili se na neki drugi način prekidaju veze između prefrontalnog 
korteksa i nižih dijelova mozga. U razdoblju u kojem još nije bilo učinkovitih lijekova 
za duševne bolesti, lobotomija se promicala kao odgovor na teške emocionalne 
poremećaje - prekidanjem veze između pretfrontalnih režnjeva i ostalog dijela mozga, 
pacijentovo se stanje »popravlja«. Na žalost, cijena je bila vrlo visoka jer je na taj 
način iščezavao i veći dio pacijentova emocionalnog života. Tim postupkom 
uništavani su ključni moždani krugovi. 


U emocionalnom puču najvjerojatnije sudjeluju dva zbivanja: pokretanje amigdale 
i neuspjeh u pobuđivanju neokortikalnih procesa koji obično čuvaju ravnotežu 
emocionalnih reakcija - ili regrutiranje neokortikalnih zona za emocionalno urgentne 
situacije (12.Pomniji pogled u neuroanatomiju pokazuje kako pretfrontalni režnjevi 
djeluju kao sredstva upravljanja emocijama. Brojni dokazi ukazuju na dio 
prefrontalnog korteksa na kojem se spaja većina ili čak svi kortikalni krugovi 
povezani s emocionalnim reakcijama. Kod ljudi, najsnažnije veze između 
neokorteksa i amigdala vode do prefrontalnog režnja i temporalnog (sljepoočnog) 
režnja ispod njega, te do strane frontalnog režnja (temporalni je režanj ključan za 
identifikaciju objekta). Obje ove veze stvaraju se u samo jednoj projekciji, što 
ukazuje na to da je riječ o brzoj i snažnoj vezi, pravoj neuronskoj autocesti. 
Jednoneuronska projekcija između amigdale i prefrontalnog korteksa dolazi do 
područja koje se naziva orbitofrontalnim korteksom. Ovo je dio za koji se čini da je 
najpresudniji za procjenu emocionalnih reakcija u trenucima kada smo usred 
reagiranja i kada »u hodu« obavljamo korekcije. Orbifrontalni korteks ujedno i prima 
signale iz amigdale i ima vlastitu, vrlo složenu mrežu projekcija u cijelom limbičkome 
mozgu. S pomoću ove mreže igra ulogu u reguliranju emocionalnih odgovora - među 
njima i inhibiranju signala iz limbičkoga mozga u trenutku kada dolaze u druge 
dijelove korteksa, time ublažujući neuralnu hitnost ovih signala. Veze orbifrontalnog 

korteksa s limbičkim mozgom toliko su snažne da su ih neki neuroanatomičari 
nazvali svojevrsnim »limbičkim korteksom« - dijelom emocionalnoga mozga koji 
razmišlja. Usp. Ned Kalin, Odsjeci za psihologiju i psihijatriju, University of 
Wisconsin: »Aspects of Emotion Conserved Across Species«, neobjavljeni rukopis 
pripremljen za skup MacArthur Affective Neuroscience Meeting, studeni 1992.; te 
Allan Schore: Affect Regulation and the Origin of Self (Hillsdale, NJ, Lawrence 
Erlbaum Associates, 1994.). Ne samo da postoji građevni most između amigdale i 
prefrontalnog korteksa, već, kao i uvijek, i biokemijski; i ventromedijalni dio 
prefrontalnog korteksa i amigdala imaju iznimno visoke koncentracije kemijskih 
receptora za neurotransmiter serotonin. Čini se da ovaj kemijski spoj u mozgu, 
između ostalog, priprema i omogućuje suradnju: majmuni s iznimno visokom 
gustoćom receptora za serotonin u prefrontalno-amigdalnome krugu društveno su 
»dobro prilagođeni«, dok su oni s niskim koncentracijama neprijateljski raspoloženi i 
svadljivi. Usp. Antonio Damosio: Descartes' Error (New York, Grosset/ /Putnam, 
1994.).). U takvim trenucima emocionalni um posve preplavljuje racionalni. Jedan od 
načina na koje prefrontalni korteks djeluje kao učinkovit upravljač emocijama - 
odvagujući reakcije prije njihove primjene - sastoji se u prigušivanju signala za 
aktiviranje koje odašilju amigdala i drugi limbički centri - unekoliko poput roditelja koji 
impulzivnome djetetu ne dopušta da tek tako nešto uzme, nego mu govori da 
umjesto toga lijepo zamoli (ili pričeka) ono što želi (13.Proučavanja životinja 
pokazuju da, nakon oštećenja prefrontalnih režnjeva, kada više ne moduliraju 
signale iz limbičkih područja, životinje postaju hirovite, impulzivno i nepredvidivo 
zahvaća ih razjarenost ili se previjaju od straha. A.RLuria, genijalni ruski 
neuropsiholog, još je tridesetih godina postavio teoriju prema kojoj je prefrontalni 
korteks ključ samokontrole _ i obuzdavanja emocionalnih ispada; pacijenti s 
oštećenjima u ovim područjima, naglašavao je on, impulzivni su i skloni naglim 
provalama straha i bijesa. A jedna studija kojom je proučeno dvadesetak muškaraca 
i žena osuđenih zbog ubojstava počinjenih u afektu i strasti došla je, uz korištenje 
uređaja PET-scan za snimanje mozga, do zaključka da je upravo u tim istim 
dijelovima prefrontalnog korteksa kod njih zabilježena bitno manja razina aktivnosti 
nego što je uobičajeno.). 


Čini se da je glavni prekidač za »isključivanje« uzrujanih emocija lijevi prefrontalni 
režanj. Neuropsiholozi koji proučavaju raspoloženja pacijenata s oštećenim 
dijelovima frontalnog režnja zaključili su da je jedna od zadaća lijevog frontalnog 
režnja služiti kao neuralni termostat koji regulira neugodne emocije. Desni frontalni 
režanj sjedište je negativnih osjećaja poput straha i agresivnosti, dok lijevi režanj te 
emocije obuzdava, vjerojatno inhibirajući desni režanj (14.Dio glavnih istraživačkih 
radova na oštećenim režnjevima u štakora obavio je Victor Dennenberg, psiholog sa 
sveučilišta University of Connecticut.). U jednoj skupini pacijenata koji su preživjeli 
moždani udar, na primjer, oni koji su imali povrede u lijevom prefrontalnome korteksu 
često su bili skloni katastrofičnim brigama i strahovima; oni s oštećenjima na desnoj 
strani bili su »pretjerano veseli«, za vrijeme neuroloških ispitivanja šalili su se i bili 
toliko opušteni da je bilo posve očito kako im nije stalo do toga kakve će rezultate 
ostvariti (15. Oštećenja lijeve polutke i radost; G. Gianotti: »Emotional Behaviour and 
hemispheric side of lesion«, Cortex, 8, 1972.). A pojavio se i slučaj sretnog supruga: 
muškarca čiji je prefrontalni režanj djelomično odstranjen operativnim zahvatom 
zbog oštećenja mozga. Njegova supruga rekla je liječnicima da mu se nakon 
operacije karakter iz korijena promijenio, da se puno teže uzrujava i da je, s radošću 
je govorila ona, počeo iskazivati više ljubavi (16.0 slučaju sretnog muškarca koji je 

preživio moždani udar prva je govorila Mary K. Morris, s Odsjeka za neurologiju 
sveučilišta — University of Florida, na skupu organizacije International 
Neurophyisiological Society, 13-16. veljače 1991., u San Antoniu.). 


Ukratko, čini se da je lijevi prefrontalni režanj dio živčanog kruga koji može 
isključiti, ili barem prigušiti, sve osim najsnažnijih negativnih navala emocija. Ako 
amigdala nerijetko služi kao poticaj za hitna stanja, lijevi je prefrontalni režanj, čini 
se, dio prekidača uznemirujućih emocija: amigdala predlaže, prefrontalni režanj 
određuje. Ključna uloga tih prefrontalno-limbičkih veza u mentalnome životu daleko 
nadilazi fino podešavanje emocija; te su veze od presudne važnosti pri procesu 
navigacije kroz odluke koje su nam u životu najvažnije. 


USKLAĐIVANJE EMOCIJA |I MISLI 


Veze između amigdale (i srodnih limbičkih tvorbi) i neokorteksa središte su u 
kojem se odvijaju bitke ili sklapaju mirovni sporazumi između glave i srca, misli i 
osjećaja. Ovakav krug objašnjava zbog čega su emocije toliko presudno važne za 
učinkovito razmišljanje, kako pri donošenju važnih odluka, tako i pri omogućavanju 
čovjeku da jednostavno i suvislo razmišlja. 


Promotrimo, na primjer, moć emocija da poremete sam proces razmišljenja. 
Neurolozi se koriste izrazom »radna memorija« kako bi označili kapacitet pozornosti 
koja u umu sadržava podatke prijeko potrebne za dovršenje određene zadaće ili 
rješavanje postavljenog problema, bilo da je riječ o određivanju idealnih obilježja 
željene kuće dok čovjek razgledava brošure ili o elementima problema racionalnog 
zaključivanja u kakvu testu. Prefrontalni je korteks onaj dio mozga koji je zadužen za 
radnu memoriju (17.Pretrontalni korteks i radna memorija; Lynn D. Selemon i dr.: 
»Prefrontal Cortex«, American Journal of Psychiatry, 152, 1995.). No krugovi koji 
vode iz limbičkoga mozga do prefrontalnih režnjeva znače da signali snažnih 
emocija - tjeskobe, bijesa i slično - mogu stvoriti neuralni statički elektricitet i 
onesposobiti prefrontalni režanj u zadržavanju radne memorije. Upravo zbog toga u 
trenucima emocionalne uznemirenosti kažemo da jednostavno ne možemo 
»normalno razmišljati«. Zbog toga i produljena stanja emocionalne uzrujanosti mogu 
štetiti djetetovim intelektualnim sposobnostima, bitno umanjujući njegovu sposobnost 
učenja. 


Ovakve nedostatke, ako su nešto suptilniji, ispitivanje kvocijenta inteligencije 
neće uvijek otkriti, premda se iskazuju u stalnoj djetetovoj razdražljivosti i 
impulzivnosti, a mogu se mjeriti i ciljanim neuropsihološkim metodama. U jednoj 
studiji, na primjer, s pomoću takvih se neuropsiholoških testova pokazalo da dječaci 
osnovnoškolske dobi koji su imali natprosječan kvocijent inteligencije, ali su u školi 
ipak postizali vrlo loše rezultate, imaju oštećene funkcije frontalnog korteksa 
(18.Frontalni režnjevi s greškom; Philip Harden i Robert PihI: »Cognitive Function, 
Cardiovascular_Reactivity and Behaviour in Boys at High Risk for Alcoholism, 
Journal of Abnormal Psychology; 104, 1995.). Usto, ti su dječaci bili impulzivni i 
nervozni, često su ometali nastavu i upadali u nevolje - sve to ukazivalo je na 
pogreške u prefrontalnom nadzoru nad limbičkim porivima. Unatoč intelektualnome 
potencijalu, ta su djeca najizloženija opasnosti od akademskih neuspjeha, 
alkoholizma i odavanja kriminalu - ne zbog nedostataka u intelektu, nego zbog toga 

što imaju oštećena sredstva kontrole emocionalnoga života. Emocionalni mozak, 
posve neovisno o onim kortikalnim područjima do kojih dopiru ispitivanja kvocijenta 
inteligencije, kontrolira i srdžbu i suosjećanje. Ti emocionalni krugovi nastali su u 
skladu s iskustvom stjecanim tijekom čitavog djetinjstva - a ta iskustva, na vlastiti 
rizik, posve prepuštamo slučaju. 


Razmislite i o ulozi emocija čak i u »najracionalnijem« donošenju odluka. U 
svojim radovima koji imaju dalekosežne posljedice za razumijevanje mentalnoga 
života, dr. Antonio Damasio, neurolog na Medicinskome fakultetu sveučilišta 
University of lowa, pomno je proučio što je to točno poremećeno kod pacijenata s 
oštećenjima prefrontalno-amigdalnoga sklopa (19.Prefrontalni korteks; Antonio 
Damasio: Descartes' Error: Emotion, Reason and the Human Brain (New York, 
Grosset/Putnam, 1994.).). U njihovu donošenju odluka pojavljuju se teške pogreške - 
pa ipak, rezultati ispitivanja ne pokazuju nikakve znakove pogoršavanja kvocijenta 
njihove inteligencije ili bilo koje druge kognitivne sposobnosti. Unatoč netaknutoj in- 
teligenciji, donose katastrofalno loše odluke u poslu i osobnome životu i mogu 
postati beskrajno opsjednuti odlukom jednostavnom poput dogovaranja sastanka. 


Dr. Damasio tvrdi da su njihove odluke toliko loše zbog toga što su ostali bez 
pristupa onome što su stekli emocionalnim učenjem. Kao točka u kojoj se sastaju 
misli i emocije, prefrontalno-amigdalni sklop ključni je ulaz u odlagalište onoga što 
tijekom života doživimo kao ugodno ili neugodno. O čemu god neokorteks razmišljao 
ako mu je prekinuta veza s emocionalnim pamćenjem u amigdali, to više ne pokreće 
emocionalne reakcije s kojima je to pitanje nekada bilo povezano - sve poprima sivu 
boju neutralnosti. Stimulus, bilo da je riječ o omiljenom kućnome ljubimcu ili 
antipatičnome poznaniku, više ne potiče ni osjećaj privlačnosti ni osjećaj odbojnosti; 
ti su pacijenti »zaboravili« sve takve emocionalne pouke jer više nemaju pristup 
mjestu u amigdali na kojem su one pohranjene. 


Takvi dokazi navode dr. Damasia na protuintuitivan stav o tome kako su osjećaji 
u najvećem broju slučajeva nužni za donošenje racionalnih odluka; oni nas navode 
na ispravan smjer, gdje se potom najbolje može iskoristiti čista logika. | dok nam 
svijet nerijetko nudi neprikladnu lepezu mogućnosti (Kako uložiti sredstva koja 
štedite za mirovinu? S kime stupiti u brak?), emocionalne pouke koje nam je pružio 
život (na primjer, sjećanje na katastrofalno ulaganje ili bolan prekid veze) odašilju 
signale koji učinkovito oblikuju odluku, eliminiranjem određenih opcija i 
naglašavanjem drugih, i to još na samome početku procesa. Na taj način, obrazlaže 
dr. Damasio, emocionalni mozak jednako sudjeluje u procesu razumnog donošenja 
odluka kao i mozak zadužen za razmišljanje. 


Emocije su, dakle, važne i za razum. U tom plesu osjećaja i misli, emocionalne 
sposobnosti vode naše trenutačne odluke, radeći ruku pod ruku s racionalnim 
umom, omogućujući - ili onemogućujući - same misli. Jednako tako, racionalni 
mozak u našim emocijama igra provedbenu ulogu - osim u onim trenucima kada se 
emocije otmu nadzoru i emocionalni mozak podivlja. 


U određenome smislu, imamo dva mozga, dva uma - i dvije različite vrste 
inteligencije: racionalnu i emocionalnu. Kako ćemo proći u životu ovisi o objema - 
nije važan samo IQ, važna je i emocionalna inteligencija. Stoviše, intelekt ne može 
davati najviše od sebe bez emocionalne inteligencije. U uobičajenim okolnostima, 

komplementarnost limbičkog sustava i neokorteksa, amigdale i prefrontalnih 
režnjeva znači da je svaki od tih sklopova ravnopravan partner u mentalnome životu. 
Kada ti partneri međusobno dobro surađuju, emocionalna je inteligencija na višoj 
razini - jednako kao i intelektualne sposobnosti. 


Takvo objašnjenje naglavce postavlja staro shvaćanje napetosti koja navodno 
postoji između razuma i osjećaja: nije riječ o tome da se želimo riješiti emocija i 
nadomjestiti ih razumom; kao što je to bila Erazmova želja, nego među njima želimo 
pronaći i postići inteligentnu ravnotežu. Prema toj staroj paradigmi, ideal razuma bio 
je oslobođen utjecaja emocija. Nova paradigma potiče nas na to da unesemo sklad u 
odnos glave i srca. Da bismo to uspješno proveli i u životu, najprije moramo točno 
shvatiti što to znači inteligentno se koristiti emocijama. 


DRUGI DIO 
NARAV EMOCIONALNE 
INTELIGENCIJE 


3 
Kada je pametno zapravo glupo 


O tome zbog čega je jedan od njegovih najboljih učenika kuhinjskim nožem ranio 
Davida Pologruta, srednjoškolskog profesora fizike, još se uvijek može raspravljati. 
No činjenice, o kojima se naširoko pisalo i govorilo, glase ovako: 


Jason H., učenik drugog razreda srednje škole i čisti odlikaš iz Coral Springsa na 
Floridi bio je opsjednut upisom na medicinski fakultet. Ne bilo koji - sanjao je o 
sveučilištu Harvard. No Pologruto, njegov profesor fizike, jedan je Jasonov test 
ocijenio s 80%. Uvjeren da mu je takva ocjena - obična četvorka - ugrozila san, 
Jason je u školu donio mesarski nož i u sukobu s Pologrutom u fizikalnome 
laboratoriju profesoru zadao udarac u području ključne kosti, prije nego što su ga u 
gužvi koja je uslijedila svladali. 


Sudac je Jasona proglasio nedužnim, privremeno duševno neuračunljivim za 
vrijeme napada - četvero psihologa i psihijatara pod sudskom je prisegom potvrdilo 
da je tijekom sukoba bio psihotičan. Jason je tvrdio da je zbog dobivene ocjene 
planirao počiniti samoubojstvo te da je otišao Pologrutu kako bi mu rekao da će se 
ubiti zbog loše ocjene. Pologruto je ispričao drukčiju priču: »Mislim da me nožem 
želio usmrtiti jer je bio bijesan zbog loše ocjene«. 

Jason je prešao u privatnu školu i maturirao dvije godine kasnije kao najbolji u 
razredu. Savršena ocjena za uobičajene predmete bila bi čista petica, prosjek 5,0, 
no Jason je odslušao i položio dovoljno dodatnih predmeta iz naprednog programa 
da prosjek podigne na 5,614 - daleko iznad ocjene +5. Čak i pošto je Jason 
maturirao uz najviše pohvale, njegov nekadašnji profesor fizike, David Pologruto, 
tužio se kako mu se nikada nije ispričao, pa čak ni preuzeo odgovornost za onaj 
napad (1. Priča o Jasonu H. prvi je put objavljena u članku »Warning by a Valedicto- 
rian Who Faced Prison, u The New York Timesu (23. lipnja 1992.).). 


Postavlja se pitanje kako je netko tako očito inteligentan mogao učiniti nešto tako 
nerazumno - tako posve glupo? Odgovor: akademska inteligencija ima vrlo malo 
veze s emocionalnim životom. | najpametniji među nama mogu se nasukati na 
pličine pomahnitalih strasti i samovoljnih impulsa; osobe s visokim kvocijentom 
inteligencije mogu nevjerojatno loše upravljati vlastitim životom. 


Jedna od neriješenih tajni psihologije jest i razmjerna nemogućnost školskih 
ocjena, IQ-a, ili rezultata testova SAT, da, unatoč ugledu koji uživaju u javnosti, bez 
pogreške predvide tko će u životu uspjeti. Dakako da postoji veza između IQ-a i 
životnih okolnosti gledano u cjelini: velik broj ljudi s niskim kvocijentom inteligencije 
završava na manualnim poslovima, a osobe s visokim kvocijentom najčešće rade na 
dobro plaćenim poslovima - ali nikako uvijek. 


SAT-Scholastic Aptitude Test- standardizirano ispitivanje i mjerenje učeničkih 
akademskih sposobnosti prije eventualnog upisivanja na fakultet 


Postoje vrlo raširene iznimke pravila o tome kako IQ predviđa uspjeh - puno (ili 
čak i više) iznimaka nego slučajeva koji potvrđuju pravilo. U najboljem slučaju, IQ 
čini tek oko 20 posto faktora koji određuju životni uspjeh, čime je 80 posto ostavljeno 
ostalim utjecajima. Kako to primjećuje jedan autor: »Konačan položaj neke osobe u 
društvu pretežno određuju faktori koji nemaju veze s IQ-em, a nalaze se u rasponu 
od društvene klase do čiste sreće« (2.Jedan autor primjećuje: Howard Gardner: 
»Cracking Open the IQ Box, The American Prospect, zima 1995.). 


Čak i Richard Herrnstein i Charles Murray, čija knjiga The Bell Curve primarnu 
važnost pridaje kvocijentu inteligencije, priznaju tu činjenicu: »Možda student prve 
godine koji u matematičkome dijelu testova SAT postigne rezultat od 500 bodova ne 
bi trebao sanjati o tome da će postati matematičar; no ako, umjesto toga, želi voditi 
vlastitu tvrtku, postati senatorom u američkome Kongresu ili zaraditi milijun dolara, 
ne bi trebao odustajati od snova... Vezu između rezultata testova i takvih postignuća 
umanjuje ukupnost drugih osobina koje unosi u život« (3. Richard Herrenstein i 
Charles Murray: The Bell Curve: Intelligence and Class Structure in American Life 
(New York, Free Press, 1994.), p. 66.). 


Ja se ovdje bavim ključnim skupom tih »drugih osobina«, emocionalnom 
inteligencijom: sposobnostima kao što je mogućnost motiviranja samoga sebe i 
ustrajavanje unatoč poteškoćama i frustracijama; obuzdavanje impulzivnosti i 
odgađanje trenutka primanja nagrade; reguliranje — svojih raspoloženja i 
onemogućavanje uzrujanosti da zaguši sposobnost razmišljanja; suosjećanje i 
nadanje. Za razliku od IQ-a, koji ima gotovo stogodišnju tradiciju primjene na 

stotinama tisuća ispitanika, emocionalna je inteligencija nov pojam. Nitko još ne 
može sa sigurnošću ustvrditi za koliko je razlika između pojedinih osoba tijekom 
života ona odgovorna. Ali postojeći podaci ukazuju na to da može biti jednako 
utjecajna, a katkada i utjecajnija, od kvocijenta inteligencije. | premda postoje osobe 
koje tvrde da na kvocijent inteligencije nije moguće bitno utjecati iskustvom ili 
školovanjem, u Petome dijelu ove knjige pokazat ću da je ključne emocionalne 
sposobnosti uistinu moguće naučiti i da se djeca u njima mogu poboljšati - potrudimo 
li se da ih tome poučimo. 


EMOCIONALNA INTELIGENCIJA | SUDBINA 


Sjećam se tipa iz svoje nastavne skupine na Amherst Collegeu koji je prije upisa 
na testovima SAT i drugim ispitivanjima sposobnosti pet puta ostvario čistih 800 
bodova. Unatoč tako zadivljujućim intelektualnim sposobnostima, veći dio vremena 
provodio je u izlascima, barovima, kasnonoćnome bdijenju i nedolascima na 
predavanja, budući da bi obično spavao do podneva. Da bi konačno diplomirao, bilo 
mu je potrebno gotovo deset godina. 


Kvocijent inteligencije nudi vrlo malo objašnjenja za različite sudbine koje 
doživljavaju osobe približno jednakih predispozicija, obrazovanja i mogućnosti. Kada 
su istraživači do srednje životne dobi pratili 95 studenata koji su se na Harvard 
upisali četrdesetih godina - u vrijeme kada su na elitnim sveučilištima studirale osobe 
među kojima su razlike u IQ-a bile veće nego što je to slučaj danas - pokazalo se da 
muškarci koji su za vrijeme studija na testiranjima postigli najbolje rezultate u 
pogledu plaća, produktivnosti ili statusa u struci nisu bili osobito uspješniji od svojih 
kolega sa slabijim rezultatima u takvim testiranjima. Jednako tako nisu dostigli ni naj- 
veće moguće životno zadovoljstvo, kao ni maksimalnu sreću u odnosima s 
prijateljima, obitelji i u romantičnim vezama (4. George Vaillant: Adaptation to Life 
(Boston; Little, Brown, 1977.). Prosječan rezultat harvardske skupine u testovima 
SAT bio je 584, pri čemu je 800 i maksimalna vrijednost. Dr. Vaillant, koji sada radi 
na Medicinskome fakultetu sveučilišta Harvard, ukazao mi je na razmjerno malu 
vrijednost rezultata postignutih u testovima kada je bila riječ o predviđanju životnog 
uspjeha ove skupine privilegiranih muškaraca.). 


Slično praćenje do srednje dobi provedeno je na 450 dječaka, uglavnom sinova 
useljenika. Dvije trećine njih došlo je iz obitelji koje su živjele od socijalne pomoći, a 
odrasli su u Somervilleu, u Massachusettsu, u to vrijeme sirotinjskoj četvrti samo 
nekoliko ilica udaljenoj od Harvarda. Trećina ih je imala IQ ispod 90. Ali IQ je i u 
ovom slučaju imao vrlo malo veze s time koliko su kasnije u životu bill uspješni na 
poslu; na primjer, sedam posto muškaraca s kvocijentom inteligencije nižim od 80 
bilo je nezaposleno deset ili više godina, ali takav status imalo je i sedam posto 
muškaraca s kvocijentom iznad 100. Dakako, općenito se mogla uspostaviti veza 
(kao i uvijek) između IQ-a i sociogospodarske razine u dobi od četrdeset sedam 
godina. Ali sposobnosti iz djetinjstva, npr. mogućnost nošenja s frustracijama, 
obuzdavanje emocija i slaganje s ljudima, ostvarile su veći utjecaj (5. J.K. Felsman i 
G.E. Vaillant: »Resilient Children as Adults: A 40 Year Study, u knjizi koju su uredili 
E.J. Anderson i BJ. Cohler: The Invulnerable Child (New York, Guilford Press, 
1987.).). 

Osvrnimo se i na podatke iz studije koja prati najbolje učenike generacije. Njih 
81 pripadaju skupini učenika srednjih škola u Illinoisu koji su u prvi razred srednje 
škole pošli 1981. godine. Svi oni, dakako, u svojim su školama imali najviše 
prosječne ocjene. Ali, premda su uspješno nastavili akademsku naobrazbu i dobivali 
sjajne ocjene i na fakultetu, u vrijeme kada su se primakli tridesetoj godini bili su se 
uspeli tek do prosječnih razina uspjeha. Deset godina nakon maturiranja, samo 
jedan od četiriju učenika nalazio se u svojoj dobnoj i profesionalnoj skupini na 
najvišoj razini, dok ih je velik broj prošao znatno lošije. 


Karen Arnold, profesorica pedagogije na sveučilištu Boston, jedna od 
znanstvenica koja prati te odlikaše, objašnjava: »Mislim da smo oikrili 'poslušnike" - 
osobe koje znaju kako uspjeti unutar sustava. Međutim, odlikaši se muče jednako 
kao svi mi. Znati da je neka osoba najbolji učenik u svojoj generaciji znači znati 
samo da je ta osoba iznimno dobra u postizanju uspjeha koji se mjeri ocjenama. Ta 
činjenica ne govori vam ništa o tome kako ona reagira na nestalnost života« (6. 
Karen Arnold, koja je provela ovo istraživanje odlikaša s Terryjem Dennyjem na 
sveučilištu University of lllinois, citirana je u The Chicago Tribuneu (29. svibnja 
1992.).). 


A upravo u tome i jest problem: akademska inteligencija čovjeka praktički uopće 
ne priprema za krize - ili prilike - koje pred njega postavlja raznolikost životne 
sudbine. Pa ipak, premda visok IQ nije nikakvo jamstvo za uspjeh, prosperitet ili 
životnu sreću, naše su škole i kultura opsjednute akademskim sposobnostima, 
zanemarujući emocionalnu inteligenciju, sklop osobina - netko bi ih možda nazvao 
karakterom - koje su također silno važne za individualnu sudbinu. Emocionalni je 
život područje u kojem netko, jednako kao u matematici ili čitanju, može biti više ili 
manje uspješan, te zahtijeva jedinstven skup sposobnosti. To koliko je određena 
osoba u tome vješta presudno je za to da bismo razumjeli zbog čega je netko u ži- 
votu tako uspješan, dok netko drugi, jednakih intelektualnih sposobnosti, završava u 
slijepoj ulici: emocionalna je vještina meta-sposobnost koja određuje koliko se 
uspješno možemo koristiti ostalim sposobnostima kojima raspolažemo, ma o kojoj 
da je riječ, među njima i golim intelektom. 


Dakako, puno je puteva do uspjeha u životu, kao i područja u kojima se 
nagrađuju druge sposobnosti. U našem društvu koje se sve više temelji na znanjima, 
tehničke su vještine svakako cijenjene. Djeca za to imaju i šalu: »Kako će se za 
petnaest godina zvati štreber?« Odgovor: »Sef«. Ali, čak i među »štreberima« 
emocionalna inteligencija nudi dodatnu prednost na poslu, kao što ćemo to vidjeti u 
Trećem dijelu knjige. Brojni dokazi potvrđuju da osobe koje imaju velike emocionalne 
sposobnosti - koje dobro poznaju i upravljaju vlastitim osjećajima, i koje iščitavaju i 
učinkovito reagiraju na osjećaje drugih - imaju prednost u svim područjima, bilo da je 
riječ o ljubavi i intimnim vezama ili usvajanju nepisanih pravila koja rukovode 
uspjehom u organizacijskoj politici. Za osobe s dobro razvijenim emocionalnim 
vještinama vjerojatnije je i da će u životu biti zadovoljne i učinkovite, ovladavajući 
navikama uma koje potpomažu njihovu produktivnost; ljudi koji nad svojim 
emocionalnim životom ne mogu ostvariti neku vrst nadzora vode unutarnje borbe, 
koje im onemogućuju da se valjano usredotoče na posao i nesmetano razmišljaju. 


DRUKČIJA VRST INTELIGENCIJE 

Nezainteresiranu promatraču četverogodišnja Judy među svojim društvenijim 
prijateljima i prijateljicama izgleda kao izolirano dijete. Ona se u vrijeme igre povlači 
iz središta zbivanja, u svakoj je igri negdje na rubovima, a ne ondje kamo se guraju 
svi ostali. Međutim, Judy zapravo vrlo pomno promatra društveni ustroj svoje 
skupine u vrtiću i u svome je društvu po spoznajama o promjenama osjećaja u 
drugih možda i najprofinjenija. 


Ta njezina rafiniranost ne primjećuje se sve do trenutka kada odgojiteljica okupi 
četverogodišnjake kako bi igrali igru koju zovu »škola«. Riječ je o maketi s lutkama 
izrađenoj po uzoru na učionicu u vrtiću, sa štapićima na kojima su fotografije djece i 
odgojiteljica - zapravo je riječ o testu kojim se ispituju društvena opažanja. Kada je 
odgojiteljica zamoli da svaku djevojčicu i dječaka postavi u dio prostorije u kojem se 
najviše voli igrati - kut s priborom za crtanje, kut s kockicama itd. - Judy to redovito 
učini s potpunom točnošću. A kada od nje zatraži da svaku sliku postavi do slike 
dječaka ili djevojčice s kojom se to dijete najviše voli igrati, Judy pokazuje kako za 
cijeli razred zna tko je kome najbolji prijatelj. 


Ta točnost otkriva da je Judy stvorila besprijekornu kartu koja pokazuje društveni 
raspored čitavog razreda, što ukazuje na opažajnu razinu iznimnu za 
četverogodišnje dijete. Riječ je o sposobnosti koja bi, kasnije u životu, Judy mogla 
omogućiti da postane pravom zvijezdom na područjima na kojima je važna 
sposobnost ophođenja s ljudima, od prodaje i rukovodećih dužnosti do diplomacije. 


To što je društvena genijalnost ove djevojčice uopće uočena, pa još i tako rano, 
treba zahvaliti činjenici što je pohađala vrtić Eliot-Pearson, u sklopu sveučilišta Tufts, 
na kojem se u to vrijeme razvijao projekt Spectrum (Spektar), program koji s 
izričitom namjerom njeguje raznovrsne tipove inteligencije. Projekt Spectrum uzima 
u obzir činjenicu da ljudski repertoar sposobnosti daleko nadilazi čitanje, pisanje i 
računanje, usko specijalizirane vještine primjene riječi i brojaka na koje je 
tradicionalno usmjeren rad u školama. Autori projekta drže da su sposobnosti u 
kakve pripada i ono što pokazuje Judy (društvena percepcija) zapravo talenti koje 
obrazovni sustav može njegovati, umjesto da ih zanemaruje ili čak potiskuje. Po- 
ticanjem djece na razvijanje čitavog spektra sposobnosti na koje će se oslanjati pri 
postizanju uspjeha ili jednostavno onoga čime se bave, škola se pretvara u ustanovu 
koja poučava u životnim vještinama. 


Vizionar koji je stvorio i upravlja projektom Spectrum jest Howard Gardner, 
psiholog s Pedagoškog fakulteta sveučilišta Harvard (7. Projekt Spectrum: glavni 
Gardnerovi suradnici u stvaranju projekta Spectrum bili su Mara Krechevsky i David 
Feldman.). 


»Došlo je vrijeme«, rekao mi je Gardner, »da proširimo poimanje spektra 
nadarenosti. Najvažniji doprinos koji obrazovanje može pružiti razvoju djeteta jest 
pomoći mu i usmjeriti ga prema području na kojem mu njegova nadarenost najviše 
odgovara, gdje će biti zadovoljan i stručan. A to smo posve izgubili iz vida. Umjesto 
toga, svu djecu podvrgavamo školovanju koje će vas, budete li uspješni, najbolje 
pripremiti za zvanje sveučilišnog profesora. Pritom svu djecu ocjenjujemo u odnosu 
na ispunjavanje uskog standarda uspjeha. Trebali bismo manje vremena provoditi u 
ocjenjivanju djece, a više u tome da im pomognemo u prepoznavanju vlastitih 

prirodnih sposobnosti i nadarenosti te u njihovu njegovanju i razvijanju. Do uspjeha 
vode stotine i stotine puteva. Jednako tako postoje i brojne različite sposobnosti koje 
vam mogu pomoći da ga postignete« (8. Moj prvi razgovor s Howardom Gardnerom 
o njegovoj teoriji višestrukih inteligencija objavljen je pod naslovom »Rethinking the 
Value of Intelligence Tests u dodatku Education Supplement dnevnika The New 
York Times (3. studenoga 1986.). Otada sam s njim razgovarao još nekoliko puta.). 


Ako netko vidi ograničenja u starim načinima razmišljanja o inteligenciji, onda je 
to svakako Gardner. On ističe kako su dani najveće slave testova za određivanje 
kvocijenta inteligencije započeli za vrijeme Prvoga svjetskoga rata, kada je dva 
milijuna Amerikanaca podvrgnuto prvom masovnome obliku pisanog testa 
inteligencije, koji je upravo u to vrijeme bio razvio Lewis Terman, psiholog sa 
sveučilišta Stanford. To je za posljedicu imalo desetljeća onoga što Gardner naziva 
»razmišljanjem utemeljenim na IQ-a«, a koje nam govori »da su ljudi ili pametni ili to 
nisu, da se takvima rode, da čovjek u vezi s tim ne može puno toga učiniti i da vam 
testovi mogu pokazati pripadate li u red pametnih ili ne. Test SAT, koji se primjenjuje 
pri upisu na fakultete temelji se na istoj toj postavci o jedinstvenoj sposobnosti koja 
vam određuje budućnost. Ovakav način razmišljanja prožima čitavo društvo«. 


Utjecajna Gardnerova knjiga iz 1983., pod naslovom Frames of Mind, bio je 
pravi manifest kojim je opovrgavao stavove utemeljene na IQ-u. On u njoj navodi 
teoriju prema kojoj ne postoji samo jedna, monolitna vrst inteligencije koja je ključna 
za životni uspjeh, nego je riječ o širokome spektru inteligencija, sa sedam glavnih 
vrsta. Na njegovu su popisu dvije standardne akademske vrste, verbalna i ma- 
tematičko-logička spretnost, ali i, nadalje, prostorne sposobnosti, kakve ćemo 
prepoznati u, recimo, iznimnu umjetniku ili arhitektu; kinestetička genijalnost koja se 
iskazuje u fluidnosti i eleganciji pokreta jedne Marthe Graham ili Magica Johnsona; 
te glazbeni dar jednog Mozarta ili Yo Yo Maa. Popis zaokružuju dvije strane onoga 
što Gardner naziva »osobnim inteligencijama«: vještine koje se iskazuju u odnosima 
s ljudima, a primjer je veliki terapeut poput Carla Rogersa ili vođa svjetske klase, 
npr. Martin Luther King, Jr., te »intrapsihička« sposobnost koja se, s jedne strane, 
može pojaviti u genijalnim spoznajama Sigmunda Freuda ili, s manje pompe, u 
unutarnjem zadovoljstvu koje izvire iz prilagođavanja života pojedinca njegovim 
istinskim osjećajima. 


Ključna riječ u ovom pogledu na inteligenciju jest višestruko: Gardnerov model 
prodire puno dalje od standardnog koncepta IQ-a kao jedinstvenog, nepromjenjivog 
čimbenika. Njime se potvrđuje da su testovi kojima su nas tiranizirali u školi - od 
ispitivanja koja su nas razdvajala u skupine predodređene za tehničke škole i one 
kojima je sudbina studij, do testova SAT koji su određivali na koji se fakultet netko 
može upisati, ako mu rezultati uopće dopuštaju takav korak - utemeljeni na 
ograničenome shvaćanju inteligencije, koje nije u vezi s istinskim rasponom vještina i 
sposobnosti važnih za život koji nadilazi i prelazi granice IQ-a. 


Gardner priznaje da je sedam proizvoljan broj vrsta inteligencije; nema tog 
čarobnog broja kojim bi se mogla označiti raznovrsnost ljudske nadarenosti. U jednoj 
fazi Gardner i njegovi kolege istraživači popis od sedam proširili su na dvadeset 
različitih vrsta inteligencije. Interpersonalna inteligencija, na primjer, imala je četiri 
prepoznatljive podvrste: vodstvo, sposobnost njegovanja veza i zadržavanja 
prijatelja, sposobnost rješavanja sukoba i sposobnost društvenog analiziranja, u 

kakvoj se istaknula četverogodišnja Judy. 


Ovaj višestrani pogled na inteligenciju pruža nam bogatiju sliku djetetovih 
sposobnosti i potencijala za postizanje uspjeha nego što to čini standardni kvocijent 
inteligencije. Pošto su djeca u programu Spectrum podvrgnuta testiranju inteligencije 
prema modelu Stanford-Binet - nekada zlatnome standardu IQ-testova - te, nakon 
toga, skupini ispitivanja pripremljenih za određivanje Gardnerova spektra 
inteligencije, nije bilo moguće uspostaviti nikakvu značajnu vezu između rezultata 
jednog i drugog ispitivanja (9. O usporedbi ispitivanja kvocijenta inteligencije i 
sposobnosti koje njeguje Spectrum govori se u poglavlju Gardnerove knjige Multiple 
Intelligences: The Theory in Practice (New York, Basic Books, 1993.), koju je 
napisao zajedno s Marom Krechevsky.). Petero djece s najvišim IQ-om (od 125 do 
133) iskazalo je raznovrsne rezultate u deset kategorija koje su se mjerile 
Spectrumovim ispitivanjem. Na primjer, od petero »najpametnije« djece (prema 
ispitivanju kvocijenta inteligencije), jedno je bilo jako na tri područja, troje je bilo 
nadareno u dva, a jedno »pametno« dijete samo u jednoj Spectrumovoj kategoriji. 
Te kategorije bile su također različite: četvero ih se isticalo u glazbenim 
sposobnostima, dvoje u vizualnoj umjetnosti, a jedno u percipiranju društvenih 
vrijednosti, jedno u logici, a dvoje u jeziku. Ni jedno od petero »visokointeligentne« 
djece nije se isticalo fizičkim sposobnostima, sposobnošću primjene brojki ili 
mehaničkim sposobnostima; štoviše, kretanje i brojevi u dvoje od petero djece bili su 
slabe točke. 


Gardnerov zaključak bio je da rezultat na »skali Stanford-Binet ne predviđa 
iskazivanje uspjeha u svim ili u određenome nizu podkategorija aktivnosti 
obuhvaćenih programom Spectrum«. S druge strane, rezultati testova Spectrum 
roditeljima i učiteljima daju jasno usmjerenje u vezi s područjima za koja će se ova 
djeca spontano zanimati i u kojima će biti dovoljno dobra da razviju strast koja bi ih 
jednoga dana mogla odvesti i dalje od običnog umijeća, do vrhunskih postignuća. 


Gardnerovo razmišljanje o raznovrsnosti inteligencije i dalje se razvija. Desetak 
godina nakon objavljivanja svoje teorije, Gardner je ovim riječima jezgrovito izrazio 
narav osobnih inteligencija: 


Interpersonalna inteligencija jest sposobnost razumijevanja drugih: što ih motivira, 
kako funkcioniraju, kako s njima surađivati. Uspješni prodavači, političari, učitelji, 
liječnici i vjerski vođe vjerojatno će biti osobe s visokom razinom interpersonalne 
inteligencije. Intrapersonalna inteligencija... korelativna je sposobnost okrenuta 
prema unutra. Riječ je o sposobnosti stvaranja točnog, vjernog modela vlastite 
ličnosti i sposobnosti da se taj model upotrijebi za uspješno funkcioniranje u 
životu (10.Autor jezgrovitog prikaza je Howard Gardner, Multiple Intelligences, 
str. 9). 


Jednom drugom prigodom Gardner je istaknuo da je u samome središtu 
interpersonalne inteligencije »sposobnost razlučivanja i prikladnog reagiranja na 
raspoloženja, temperament, motivaciju i želje drugih«. Među značajke 
intrapersonalne inteligencije, ključa samospoznavanja, on je ubrojio »pristup 
vlastitim osjećajima i sposobnost njihova razlučivanja te primjene za usmjeravanje 
ponašanja« (11.Howard Gardner i Thomas Hatch: »Multiple Intelligences Go to 
School », Educational Researcher 18, 8 (1989.).). 

SPOCK PROTIV DATA: 
KADA SPOZNAJA NIJE DOVOLJNA 


Na jednu dimenziju osobne inteligencije u Gardnerovim se prikazima često 
ukazuje, no nju se ipak malo istražuje: riječ je o ulozi emocija. Možda je uzrok tome, 
kako mi je to napomenuo Gardner, činjenica da njegov rad toliko počiva na modelu 
uma kakav nudi spoznajna znanost. Odatle i njegov pogled na ove inteligencije koji 
naglašava spoznaju - razumijevanje samog sebe i drugih u motivima, radnim 
navikama i primjena tih spoznaja u upravljanju vlastitim životom i slaganju s drugima. 
Ali, poput kinestetičkog svijeta, u kojem se fizička iznimnost manifestira neverbalno, i 
svijet emocija širi se izvan granica jezika i spoznaje. 


I premda u Gardnerovim opisima osobnih inteligencija ima i više nego dovoljno 
prostora za uvid u međuigru emocija i načine na koje je njima moguće ovladati, 
Gardner i njegovi suradnici nisu se detaljno pozabavili ulogom osjećaja u tim 
inteligencijama, nego su se usredotočili na spoznaje o osjećaju. Zbog takva težišta, 
možda i nehotice, neistraženo ostaje čitavo more emocija zbog kojih su unutarnji 
život i međuljudski odnosi tako kompleksni, toliko fascinantni i nerijetko zbunjujući. 
Tako još treba otkriti i smisao u kojem postoji inteligencija u emocijama i smisao u 
kojem inteligencija može biti unijeta u emocije. 


Gardnerov naglasak na kognitivnim elementima u osobnim  inteligencijama 
odražava duh vremena u kojem su njegovi psihološki stavovi nastali. Pretjerano 
naglašavanje kognitivnoga, čak i na području emocija, u psihologiji je, djelomično, 
posljedica slučaja u povijesti te znanosti. Negdje oko sredine ovoga stoljeća 
akademskom psihologijom dominiraju bihevioristi u liku B.F.Skinnera, koji je držao 
da se jedino ponašanje koje je moguće promatrati objektivno, izvana, može 
proučavati sa znanstvenom točnošću. Bihevioristi su čitav unutarnji život, uključujući 
i emocije, izbacili iz znanstvenih razmatranja. 


A onda, s dolaskom »kognitivne revolucije« krajem šezdesetih, fokus psihološke 
znanosti premjestio se na način na koji um registrira i pohranjuje informacije te na 
narav inteligencije. No emocije su i dalje bile izvan dosega znanosti. Među 
kognitivnim znanstvenicima uobičajeno se držalo da inteligencija znači hladno, 
objektivno obrađivanje podataka. Ona je hiperracionalna, nešto poput g. Spocka iz 
Zvjezdanih staza, arhetipskog lika koji simbolizira gole informacijske bitove 
neuprljane osjećajima, utjelovljujući zamisao prema kojoj emocije nemaju nikakva 
mjesta u inteligenciji i samo nam zamućuju sliku o mentalnome životu. 


Kognitivne znanstvenike koji su prihvatili ovakav stav zavela su računala kao 
operativni model uma. Pritom su zaboravljali da je, u stvarnosti, wetware* mozga 
preplavljen neurednom, pulsirajućom i vlažnom mješavinom neurokemikalija, ni po 
čemu sličnom sotoniziranom, urednome silikonu koji je stvorio glavnu metaforu za 
um. Najčešćim modelima kojima kognitivni znanstvenici objašnjavaju načine na koje 
um obrađuje informacije nedostajalo je prihvaćanje činjenice da razum vode osjećaji, 
koji ga, štoviše, mogu posve preplaviti. Kognitivni je model u tom smislu osiromašeni 
pogled na rad uma, pogled koji ne uspijeva objasniti Sturm and Drang osjećaja koji 

intelektu daje okus. Kako bi ustrajali pri ovakvu stavu, i sami kognitivni znanstvenici 

morali su, kada je riječ o njihovim modelima uma, zanemariti važnost koju su za te 

modele imala njihova osobna nadanja i strahovi, njihove bračne razmirice i 

profesionalne zavisti - prave bujice osjećaja koji životu daju okus i dinamičnost, i koji 

u svakom trenutku utječu na to kako se (i koliko dobro ili loše) informacije obrađuju. 
wetware - prema hardware, software; wet - mokar, vlažan -prim. prev. 


Iskrivljena znanstvena slika emocionalno praznog mentalnoga života - koja je 
vladala posljednjih osamdeset godina istraživanja inteligencije - malo-pomalo se 
mijenja kako psihologija počinje raspoznavati središnju ulogu osjećaja u razmišljanju. 
Nekako poput novog Spocka koji se u filmu Zvjezdane staze: nove generacije zove 
Data, psihologija počinje cijeniti snagu i prednosti emocija u mentalnome životu, kao 
i njihove opasnosti. Na posljetku, Data uviđa (i zbog toga bi bio razočaran, da je bio 
u stanju osjetiti razočaranje) kako njegova hladna logika ne uspijeva doći do 
ispravnog ljudskog rješenja. Naša je ljudskost najočitija u našim osjećajima; Data 
želi osjećati, svjestan toga da mu nedostaie nešto vrlo važno. Zeli prijateljstva, 
odanost; kao limenom liku u Čarobnjaku iz Oza, nedostaje mu srce. Bez smisla za 
lirsko koji donose osjećaji, Data može svirati glazbu ili pisati poeziju s tehničkom 
virtuoznošću, ali ne može osjetiti njihovu strast. Pouka koju možemo izvući iz 
njegove čežnje za samom čežnjom glasi da su više vrijednosti ljudskoga srca - vjera, 
nada, odanost, ljubav - posve isključene iz hladnog kognitivnog pogleda na 
stvarnost. Emocije obogaćuju; model uma koji ih izostavlja osiromašen je. 


Kada sam Gardnera pitao zbog čega toliko naglašava misli o osjećajima, ili 
metaspoznaju, više nego same emocije, priznao mi je da je bio sklon razmatranju 
inteligencije na kognitivan način, ali je rekao: »Kada sam prvi put pisao o osobnim 
inteligencijama, doista sam mislio na emocije, naročito u svome konceptu 
intrapersonalne inteligencije - jedna od komponenata jest postizanje emocionalnog 
sklada sa samim sobom. Za interpersonalnu inteligenciju vitalni su signali 
instinktivnih osjećaja koje primate. No kako se razvijala u praksi, teorija višestruke 
inteligencije napredovala je i sada se više bavi metaspoznajom« - odnosno sviješću 
o vlastitim mentalnim procesima - »a manje čitavom lepezom emocionalnih 
sposobnosti«. 


Unatoč tome, Gardner priznaje da ove sposobnosti koje se odnose na emocije i 
ophođenje s ljudima imaju presudnu važnost u rješavanju problema na koje 
nailazimo u svakodnevnome životu. On nadalje ističe da »velik broj osoba s 
kvocijentom inteligencije 160 radi za ljude čija inteligencija odgovara razini 100, u 
slučaju da ti prvi ne raspolažu osobitom intrapersonalnom inteligencijom, a da su ti 
drugi u tome vrlo jaki. A u svakodnevnome svijetu nema važnije inteligencije od 
interpersonalne. Ako je nemate, loše ćete odabrati bračnog partnera, posao i tako 
dalje. Djecu u školi moramo podučavati osobnim inteligencijama«. 


MOGU LI EMOCIJE BITI INTELIGENTNE? 


Kako bismo potpunije spoznali kakvo bi točno takvo školovanje moglo biti, 
moramo se pozvati na radove onih koji su pošli Gardnerovim intelektualnim tragom - 
prije svega na radove psihologa sa sveučiliša Yale, Petera Saloveyja, koji je uz puno 
pojedinosti zacrtao načine na koje u emocije možemo uvesti inteligenciju (12.Ovaj 

model emocionalne inteligencije prvi je put predstavljen u članku Petera Saloveyja i 
Johna D. Mayera »Emotional Intelligence«, Imagination, Cognition i Personality 9 
(1990.), str. 185-211.). Ovakav pokušaj nije nikakva novost; tijekom godina, čak i 
svijet inteligencije, umjesto da »emocije« i »inteligenciju« drže kontradiktornim 
pojmovima. Tako je E.L.Thorndike, istaknuti psiholog koji je 20-ih i 30-ih godina 
ovoga stoljeća značajno utjecao na popularizaciju ideje o kvocijentu inteligencije, u 
članku objavljenom u časopisu Harper's Magazine, iznio teoriju prema kojoj je jedan 
aspekt emocionalne inteligencije, < »društvena« inteligencija  - sposobnost 
razumijevanja drugih i »mudrog djelovanja u međuljudskim odnosima« - i sama 
aspekt kvocijenta inteligencije određene osobe. Drugi psiholozi tog vremena na 
društvenu su inteligenciju gledali s više cinizma, promatrajući je u smislu vještina s 
pomoću kojih se manipulira drugim ljudima - s pomoću kojih ih navodite na to da čine 
ono što želite, bilo da oni to žele ili ne. Ali nijedna od tih formulacija društvene 
inteligencije nije osobito utjecala na teoretičare IQ-a, a već 1960. godine jedan je 
utjecajan udžbenik o testovima inteligencije društvenu inteligenciju proglasio 
»beskorisnim« konceptom. 


Međutim, osobna inteligencija nije dopuštala da je zanemaruju, uglavnom zbog 
toga što i intuitivno i logički ima smisla. Na primjer, kada je Robert Sternberg, još 
jedan psiholog s Yalea, od ljudi zatražio da opišu »inteligentnu osobu«, među 
glavnim navedenim osobinama bile su praktične vještine ophođenja s ljudima. 
Sustavnija Sternbergova istraživanja vratila su ga do Thorndikeova zaključka: 
društvena je inteligencija i različita od akademskih sposobnosti i ključni dio onoga što 
ljudima omogućuje da se dobro snalaze u praktičnim pitanjima svakodnevnog života. 
Među praktičnim inteligencijama koje se, na primjer, visoko cijene na radnome 
mjestu jest i ona vrst osjetljivosti koja učinkovitim menadžerima omogućuje da 
hvataju i neizgovorene poruke (13. Praktična inteligencija i sposobnosti ophođenja s 
ljudima; Robert J. Sternberg: Beyond 1.Q. (New York, Cambridge University Press, 
1985.).). 


Posljednjih godina sve više psihologa dolazi do sličnih zaključaka, slažući se s 
Gardnerom oko toga da su se stari koncepti IQ-a vrtjeli oko uskog polja lingvističkih i 
matematičkih sposobnosti i da su dobri rezultati u ispitivanjima kvocijenta 
inteligencije najizravnije predviđali nečiji uspjeh u učionici ili na profesorskome 
mjestu. U takvim predviđanjima, ti su rezultati bili sve neuspješniji kako se životni put 
odvajao od akademskoga svijeta. Ti psiholozi - među njima i Sternberg i Salovey - 
na inteligenciju su počeli gledati kao na širi pojam, pokušavajući je ponovno osmisliti 
u svjetlu onoga što je potrebno da bi se uspješno živjelo. A taj smjer propitivanja 
vraća nas do točke u kojoj moramo cijeniti koliko je presudna »osobna« ili 
emocionalna inteligencija. 


Salovey u svojoj temeljnoj definiciji emocionalne inteligencije preuzima 
Gardnerove osobne inteligencije, proširujući sposobnosti na pet glavnih područja 
(14. Temeljna definicija »emocionalne inteligencije« nalazi se u članku Saloveyja i 
Mayera »Emotional Intelligence«, str. 189.): 


1. Upoznavanje vlastitih emocija. Svijest o vlastitome biću - prepoznavanje 


osjećaja u trenutku kada do njega dolazi - ključ je emocionalne inteligencije. Kako 
ćemo to vidjeti u Četvrtom poglavlju, sposobnost praćenja osjećaja iz trenutka u 

trenutak presudna je za psihološke spoznaje i razumijevanje vlastite ličnosti. 
Nemogućnost primjećivanja vlastitih osjećaja ostavlja nas njima na milost i nemilost. 
Osobe koje pouzdanije poznaju svoje osjećaje bolje upravljaju vlastitim životom i 
bolje znaju što osjećaju o određenim osobnim odlukama, od toga s kime stupiti u 
brak do toga koji posao odabrati. 


2. Upravljanje emocijama. Upravljati emocijama tako da odgovaraju situaciji 
sposobnost je koja se izgrađuje na temelju svijesti o vlastitoj ličnosti. U Petom 
poglavlju razmotrit ćemo sposobnost koja čovjeku omogućuje da tješi samoga sebe, 
da se oslobodi neobuzdane tjeskobe, potištenosti ili razdraženosti - i posljedice koje 
sa sobom donosi neuspjeh u toj temeljnoj emocionalnoj vještini. Osobe kojima ta 
vještina ne ide od ruke neprestano se bore protiv osjećaja uznemirenosti i patnje, 
dok se oni koji su u tome dobri puno brže mogu oporaviti od životnih neuspjeha i 
nedaća. 


3. Motiviranje samoga sebe. Kao što ćemo vidjeti u Šestom poglavlju, 
upravljanje emocijama u službi određenog cilja temeljna je sposobnost potrebna za 
iskazivanje usredotočene pozornosti, za samomotivacije i ovladavanje vlastitim 
postupcima te za kreativnost. Emocionalna samokontrola - sposobnost odgađanja 
primanja nagrade i zatomljavanja impulsa - temeljni je dio svakovrsnih uspjeha. A 
sposobnost prebacivanja u stanje plime omogućuje postizanje iznimnih rezultata 
svih vrsta. Ljudi koje krasi ova sposobnost nerijetko su produktivniji i učinkovitiji, 
čega god se prihvatili. 


4. Prepoznavanje emocija u drugima. Empatija, još jedna od sposobnosti koja 
se temelji na emocionalnoj svijesti o vlastitoj ličnosti, osnovna je »vještina za 
ophođenje s ljudima«. U Sedmome poglavlju istražit ćemo korijene empatije, 
društvenu cijenu emocionalne gluhoće i razloge zbog kojih empatija potiče altruizam. 
Osobe koje iskazuju empatiju bolje su prilagođene suptilnim društvenim signalima 
koji pokazuju što je drugima potrebno ili što drugi žele. Zbog toga su takve osobe 
uspješnije u zvanjima poput njegovanja djece i bolesnika, u nastavi, trgovini i na 
rukovodećim funkcijama. 


5. Snalaženje u vezama. Umijeće održavanja veze u velikoj je mjeri vještina 
upravljanja emocijama u drugima. Osmo poglavlje bavi se društvenom sposobnošću 
i nesposobnošću, te specifičnim vještinama na tom području. Riječ je o 
sposobnostima koje su temelj popularnosti, karakteristika vođe i interpersonalne 
učinkovitosti. Osobe koje se ističu u tim vještinama postižu dobre rezultate u svemu 
što se oslanja na nesmetanu interakciju s drugima; to su društvene zvijezde. 


Dakako, ljudi se razlikuju po sposobnostima na svakom od ovih područja; neki od 
nas možda su vrlo uspješni u obuzdavanju, recimo, vlastite uzrujanosti, ali razmjerno 
nesposobni kada je riječ o umirivanju drugih. Temelj na kojem počiva naša razina 
sposobnosti nesumnjivo je živčane naravi, ali kao što ćemo vidjeti, mozak je iznimno 
podatan i neprestano uči. Nedostatke u emocionalnim vještinama moguće je 
popraviti: u velikoj mjeri, svako od ovih područja zapravo je skup navika i reakcija 
koje je, uz ispravno usmjeren trud, moguće poboljšati. 


IQ | EMOCIONALNA INTELIGENCIJA: ČISTI 


za 


TIPOVI 


Kvocijent inteligencije i emocionalna inteligencija nisu suprotstavljene, nego samo 
odvojene sposobnosti. Svi mi kombiniramo intelekt i emocionalnu pronicavost; 
unatoč stereotipima, osobe s visokim IQ-om, ali niskom razinom emocionalne 
inteligencije (ili niskim IQ-om i visokom razinom emocionalne inteligencije), 
razmjerno su rijetke. Stoviše, postoji određena, ne osobito izražena, korelacija 
između IQ-a i određenih aspekata emocionalne inteligencije - premda je ta veza 
dovoljno slaba da nam bude jasno kako je riječ o uvelike neovisnim entitetima. 


Za razliku od dobro poznatih testova kojima se mjeri IQ, barem zasada ne postoji 
nikakav pisani test kojim bi se došlo do »ocjene emocionalne inteligencije«, a takve 
vrsti ispitivanja možda nikada i neće biti. Premda postoje brojna istraživanja svake 
od komponenata emocionalne inteligencije, neke od njih, kao empatija, najbolje se 
ispituju ocjenjivanjem stvarne sposobnosti neke osobe na djelu - na primjer, od 
ispitanika se traži da nečije osjećaje iščita s videosnimke na kojoj se vidi izraz 
nečijeg lica. Ipak, koristeći se mjerom za ono što naziva »otpornošću ega«, a što je 
vrlo slično emocionalnoj inteligenciji (u to su sposobnost ubrojene najznačajnije 
društvene i emocionalne sposobnosti), Jack Block, psiholog s Berkeleyja (University 
of California), usporedio je dva teoretski čista tipa: osobe s visokim kvocijentom 
inteligencije i osobe s visokorazvijenim emocionalnim sposobnostima (15. IQ u 
odnosu na emocionalnu inteligenciju: Jack Block, University of California, Berkeley, 
neobjavljeni rukopis, veljača 1995. Block se umjesto emocionalne inteligencije koristi 
pojmom »otpornosti ega«, no piše da su među njezinim glavnim komponentama 
emocionalna samoregulacija, prilagodljiva kontrola impulsa, dojam o vlastitoj 
uspješnosti i društvena inteligencija. Kako je riječ o glavnim elementima 
emocionalne inteligencije otpornost ega može se smatrati nadomjesnom mjerom 
emocionalne inteligencije, u velikoj mjeri nalik odnosu između testova SAT i IQ-a. 
Block je analizirao podatke iz longitudinalne studije o stotinu muškaraca i žena u 
dobi od trinaest do malo iznad dvadeset godina, koristeći se statističkim metodama 
kako bi procijenio osobne i bihevioralne korelate visokog kvocijenta inteligencije 
neovisno o emocionalnoj inteligenciji i emocionalne inteligencije odvojeno od IQ-a. 
Postoji, zaključuje on, jedna skromna korelacija između IQ-a i otpornosti ega, ali riječ 
je o dvama neovisnim pojmovima.). Razlike su vrlo znakovite. 


Čisti tip s visokim IQ-em (uz zanemarivanje emocionalne inteligencije) gotovo je 
karikatura intelektualca, vrlo vješt u pitanjima razuma, ali nesposoban u osobnome 
svijetu. Slika se ponešto razlikuje kod muškaraca i žena. Muškarca s visokim IQ-em 
karakterizira - što nije nikakvo iznenađenje - širok raspon intelektualnih interesa i 
sposobnosti. Ambiciozan je i produktivan, predvidiv i ustrajan i ne muče ga pitanja o 
samome sebi. Nerijetko je kritičan i voli oko sebe gledati s visoka, sitničav je i 
inhibiran, osjeća nelagodu u vezi sa spolnošću i senzualnim iskustvima, bezizražajan 
je i otuđen, emocionalno prazan i hladan. 


Za razliku od takvog tipa, muškarci koji se odlikuju visokom razinom emocionalne 
inteligencije društveno su uravnoteženi, otvoreni i vedri, neskloni strahovanjima i 
zabrinutim mozganjima. Ističu se sposobnošću vezivanja za osobe ili ciljeve; u 
vezama su puni suosjećanja i brižnosti. Emocionalni im je život bogat, ali prikladan; 
zadovoljni su sobom, drugima i društvenim svijetom u kojem žive. 

Žene koje se odlikuju čistim visokim kvocijentom inteligencije imaju očekivano 
intelektualno samopouzdanje, bez poteškoća izražavaju misli, cijene intelektualno i 
imaju širok spektar intelektualnih i estetskih interesa. Usto su nerijetko sklone 
introspekciji, tjeskobi, mozganju, i osjećajima krivnje te nerado otvoreno pokazuju 
bijes (premda to čine neizravno). 


Za razliku od njih, emocionalno inteligentne žene često su energične i izravno 
izražavaju osjećaje te nerijetko imaju pozitivne osjećaje o samima sebi; život za njih 
ima određeno značenje. Poput muškaraca, otvorene su i društvene, a osjećaje 
izražavaju na prikladan način (umjesto, na primjer, provalama emocija zbog kojih bi 
im kasnije bilo žao); dobro se prilagođuju stresnim situacijama. Njihova društvena 
uravnoteženost omogućuje im da bez poteškoća dopiru do novih poznanika; 
dovoljno su samopouzdane da mogu biti razigrane, spontane i otvorene za 
senzualna iskustva. Za razliku od žena koje krasi samo visok IQ, rijetko osjećaju 
tjeskobu ili krivnju i rijetko tonu u duboke i mračne misli. 


Ti su portreti, dakako, slike krajnjih slučajeva - u svima nama u različitoj se mjeri 
miješaju IQ i emocionalna inteligencija. Ali ti nam primjeri poučno pokazuju što svaka 
od ovih dimenzija pojedinačno pridaje nečijim osobinama. Ovisno o stupnju nečije 
kognitivne i emocionalne inteligencije, te se slike stapaju. Ipak, od tih dviju vrsta, 
emocionalna inteligencija pridaje više odlika koje nas približavaju potpunijoj 
ljudskosti. 


4 
Upoznaj samog sebe 


Neki ratoborni samuraj, kaže jedna stara japanska priča, jednom je od učitelja 
zena izazovnim riječima zatražio da mu objasni pojam raja i pakla. No redovnik mu 
je odgovorio s prijezirom: »Ti si obični neotesanac... s takvima ne mogu gubiti 
vrijeme!« 


Osjetivši da mu je ugrožena čast, samuraj se razbjesnio i, izvlačeći sablju, 
povikao: »Zbog takve bih te drskosti mogao ubiti«. 


»To je, vidiš«, odvratio mu je mirno redovnik, »pakao«. Zaprepašten istinitošću 
onoga što mu je učitelj rekao o bijesu koji ga je obuzeo, samuraj se smirio, vratio 
sablju u korice te se naklonio, zahvaljujući redovniku na mudrome opažanju. 


»A ovo«, rekao je tada redovnik, »ovo je raj«. 


Neočekivano samurajevo buđenje i spoznavanje vlastitog uzrujanog stanja 
ilustrira ključnu razliku između situacije u kojoj ste posve obuzeti određenim 
osjećajem i situacije u kojoj postajete svjesni da vam taj osjećaj oduzima 
samokontrolu. Sokratov poziv »Upoznaj samog sebe« označava upravo taj kamen- 
temeljac emocionalne inteligencije: svijest o vlastitim osjećajima u trenutku kada do 
njih dolazi. 

Na prvi pogled može nam se činiti da su nam osjećaji očiti; dubljim promišljanjem 
podsjetit ćemo se trenutaka kada uopće nismo obraćali pozornost na svoje prave 
osjećaje o nečemu, ili kada smo tih osjećaja postali svjesni prekasno. Psiholozi se 
koriste tim poprilično nezgrapnim pojmom metaspoznaje kako bi označili svijest o 
misaonome procesu i pojmom metaraspoloženja koji se odnosi na svijest o vlastitim 
emocijama. Meni se više svida pojam svijest o vlastitoj ličnosti, u smislu 
neprekinute pozornosti koja se pridaje vlastitim unutarnjim stanjima (1. Kada govorim 
o svijesti o vlastitoj ličnosti, taj se pojam odnosi na autorefleksivnu, introspektivnu 
pozornost usmjerenu na čovjekovo vlastito iskustvo, koja se katkada naziva i 
pomnjivošću.). Pri takvoj autorefleksivnoj svijesti um primjećuje i istražuje samo 
iskustvo, uključujući i emocije (2. Usp.: Jon Kabat-Zin, Wherever You Go, There You 
Are (New York, Hyperion, 1994.).). 


Ova odlika svijesti srodna je onome što je Freud opisivao kao »nepromjenjivo 
prisutnu pozornost« i koju je preporučivao onima koji se žele baviti psihoanalizom. 
Takva pozornost upija sve što prolazi kroza svijest bez imalo pristranosti, poput 
zainteresirana svjedoka koji ipak ne reagira. Neki psihoanalitičari to nazivaju »egom 
koji promatra«; riječ je o sposobnosti svijesti o vlastitoj ličnosti koja analitičaru 
omogućuje da prati svoje reakcije na ono što pacijent govori i ono što proces 
slobodnih asocijacija kod pacijenta potiče (3. Ego koji opaža: Vrlo pronicljiva 
usporedba psihoanalitičareva pozorna stava i svijesti o vlastitoj ličnosti pojavljuje se 
u knjizi Marka Epsteina Thoughts Without a Thinker (New York, Basic Books, 1995.). 
Epstein drži da ova sposobnost uz puno kultiviranja može izbrisati promatračevu 
svijest o samome sebi i postati »fleksibilnijim i odvažnijim razvijenim egom«, 
sposobnim za prihvaćanje cjeline života«.). 


Čini se da bi takva svijest o vlastitoj ličnosti trebala aktivirati neokorteks, naročito 
njegova jezična područja, prilagođena za identifikaciju i označavanje pobuđenih 
emocija. Svijest o vlastitoj ličnosti nije pozornost koju zanose emocije, ona ne 
pokazuje pretjerane reakcije i ne pojačava ono što se prima. Riječ je o neutralnu 
stanju koje ostaje autorefleksivno čak i usred uzburkanih emocija. Čini se da William 
Styron opisuje nešto slično ovoj mentalnoj sposobnosti kada piše o svojoj dubokoj 
potištenosti, govoreći o dojmu da je »sa mnom nekakvo moje drugo biće - promatrač 
u liku nekakva duha koji je, ne sudjelujući u ludilu svoga dvojnika, sposoban s 
nepristranom zainteresiranošću promatrati kako mu se prijatelj muči« (4. William 
Styron: Darkness Visible: A Memoir of Madness (New York, Random House, 1990.), 
str. 64.). 


U najboljem slučaju, samopromatranje omogućuje upravo tako staloženu svijest o 
strastvenim ili uzburkanim osjećajima. U najmanju ruku, ono se manifestira kao 
malen odmak od iskustva, usporedan protok svijesti koji je »meta«: lebdi iznad ili uz 
glavni tok, svjestan onoga što se događa, umjesto da se u to uroni i u tome izgubi. 
Riječ je o razlici između, recimo, situacije u kojoj se toliko razbjesnite na nekoga da 
ga poželite ubiti i situacije u kojoj, dok ste još bijesni, autorefleksivno pomislite: »Ovo 
što osjećam je bijes«. U smislu neuralne mehanike svijesti, ovaj suptilni pomak u 
mentalnoj aktivnosti vjerojatno signalizira da neokortikalni krugovi nadgledaju 
emociju, što je prvi korak u smjeru stjecanja određene kontrole. Ova svijest o 
emocijama temeljna je emocionalna sposobnost iz koje izrastaju druge, npr. 
emocionalna samokontrola. 

Svijest o vlastitoj ličnosti ukratko znači »biti svjestan i vlastitog raspoloženja i misli 
o tom raspoloženju«, prema riječima Johna Mayera, psihologa sa sveučilišta New 
Hampshire, koji je, s Peterom Saloveyjem s Yalea, suautor teorije emocionalne 
inteligencije (5. John D. Mayer i Alexander Stevens: »An Emerging Understanding of 
the Reflective (Meta) Experience of Mood«, neobjavljeni rukopis (1993.).). Svijest o 
vlastitoj ličnosti može biti pozornost pridana unutarnjim stanjima bez reakcija i 
sudova. Ali Mayer na temelju iskustva drži i da ta senzibilnost može biti i manje 
staložene naravi; među tipičnim mislima koje govore o emocionalnoj svijesti o 
vlastitoj ličnosti su i ove: »Ne bih se trebao ovako osjećati«, »Mislit ću na nešto 
dobro kako bih se oraspoložio« i, kod ograničenije svijesti o vlastitoj ličnosti, bljesak 
u kojem pomislite: »Ne misli na to«, reagirajući na nešto što vas silno uzrujava. 

Premda postoji logička razlika između svijesti o osjećajima i djelovanja čiji je cilj 
promijeniti ih, Mayer drži da u najvećem broju praktičnih situacija ta dva procesa idu 
ruku pod ruku: prepoznati loše raspoloženje znači željeti mu izmaći. Ovakvo 
prepoznavanje, međutim, razlikuje se od napora koje činimo kako bismo se suzdržali 
od djelovanja na temelju emocionalnog impulsa. Kada kažemo »Prestani!« djetetu 
koje je bijes naveo da udari prijatelja u igri, možda ćemo zaustaviti udarce, no ljutnja 
će i dalje kiptjeti. Djetetove misli i dalje su fiksirane na ono što je izazvalo bijes - »Ali 
on mi je ukrao igračku!« - i bijes se nastavlja nimalo slabijim intenzitetom. Svijest o 
vlastitoj ličnosti ima snažnije djelovanje na jake, averzivne osjećaje: spoznaja »Ovo 
što osjećam jest bijes« nudi velik stupanj slobode - ne samo mogućnost 
nepovođenja za njim, nego i dodatnu mogućnost pokušaja da ga se oslobodimo. 


Mayer drži da je ljude najčešće moguće podijeliti prema jasno izraženim 
načinima odnošenja prema emocijama (6. Mayer i Stevens: »An Emerging 
Understanding«. Neke od pojmova za ove načine pokazivanja emocionalne svijesti o 
vlastitoj ličnosti preradio sam prema njihovim kategorijama.): 


. Svjesni sebe. Ove osobe, razumljivo, svjesne svojih raspoloženja u trenucima 
kada ih doživljavaju, u svom emocionalnome životu pokazuju određenu profinjenost. 
Njihove jasne spoznaje o emocijama mogu poslužiti kao temelj za druge karakterne 
osobine: samostalni su i pouzdano znaju vlastite granice, dobra su psihičkog zdravlja 
i često su skloni pozitivnome pogledu na život. Kada ih obuzme neraspoloženje, ne 
odaju se mračnim i opsjednutim mislima o tome i u stanju su brže se izvući iz takvih 
stanja. Ukratko, njihova pozornost pomaže im da upravljaju emocijama. 


* Utopljeni. Ovo su osobe koje se nerijetko osjećaju preplavljenima emocijama i 
nemoćnima da im izmaknu, kao da su vlast nad njima preuzela upravo ta 
raspoloženja. Nestalne su i ne osobito svjesne svojih osjećaja, tako da su u njima 
izgubljene, umjesto da imaju neku vrst perspektive. Zbog toga čine vrlo malo toga da 
izbjegnu negativna raspoloženja, držeći kako nemaju nikakva nadzora nad svojim 
emocionalnim životom. Često se osjećaju obuzetima takvim stanjima i imaju dojam 
da su emocionalno izvan kontrole. 


* Pomireni. | premda im je često posve jasno što osjećaju, ove su osobe 
nerijetko sklone prihvaćanju svojih raspoloženja, pa ih stoga i ne pokušavaju 
izmijeniti. Čini se da postoje dvije podvrste ovog tipa ljudi: oni koji su obično dobro 
raspoloženi i stoga imaju malo motiva za promjenu, i ljudi koji su, unatoč jasnoj 
svijesti o vlastitim raspoloženjima, skloni neraspoloženosti, koju, međutim, prihvaćaju 

posve rezignirano, ne čineći ništa kako bi je promijenili unatoč nelagodi i boli - riječ je 
o obrascu koji nalazimo, na primjer, u osoba koje pate od depresije i koje su 
pomirene sa svojim očajem. 


STRASTVENI | INDIFERENTNI 


Zamislite na trenutak da zrakoplovom putujete iz New Yorka u San Francisco. Let 
protječe bez ikakvih osobitosti, no kada se počnete približavati Stjenjaku, u 
zvučnicima se začuje pilotov glass »Dame i gospodo, prema podacima kojima 
raspolažemo, uskoro bi moglo doći do turbulencija. Molim vas, vratite se na mjesta i 
zakopčajte pojaseve«. Zrakoplov potom zahvate neugodne zračne struje, jače od 
ičega što ste dotada iskusili - zrakoplov poskakuje gore-dolje i lijevo-desno, poput 
plastične lopte na morskim valovima. 


Pitanje glasi: što činite? Jeste li tip osobe koja će se zakopati u kakvu knjigu ili 
časopis ili pak nastaviti gledati film, iz osjetila i misli isključujući turbulenciju? Ili ćete 
izvaditi upute za ovakve situacije i podsjetiti se mjera sigurnosti, ili ćete promatrati 
stjuardese tražeći na njima kakav znak panike, ili ćete pokušavati čuti rad motora i 
otkriti ima li kakvih znakova za zabrinutost? 


Ovisno o tome koja nam je od tih reakcija prirodnija, moguće je odrediti kakvo 
nam je ponašanje u iskušenjima bliskije. Sam scenarij leta zrakoplovom dio je 
psihološkog testa koji je osmislila Suzanne Miller, psiholog sa sveučilišta Temple, 
kako bi njime procijenila jesu li ljudi skloni budnom i pompom praćenju svake 
pojedinosti u tako uznemirujućim situacijama ili se, naprotiv, s takvim trenucima suo- 
čavaju tako što pozornost pokušavaju usmjeriti na nešto drugo. Ta dva stava spram 
opasnosti vrlo različito djeluju na način kako netko doživljava svoje emocionalne 
reakcije. Oni koji pod pritiskom pomno prate što se događa, samom tom izraženom 
pozornošću mogu nesvjesno pojačati magnitudu vlastitih reakcija - naročito ako u 
tom pompom praćenju nema staloženosti svijesti o vlastitoj ličnosti. Posljedica je to 
što im se emocije doimaju još intenzivnijima. Oni kojima je pozornost zaokupljena 
nečim drugim, primjećuju manje toga o svojim reakcijama i tako minimaliziraju 
iskustvo svoje emocionalne reakcije, ako već ne i same razmjere reakcije. 


U ekstremnim slučajevim, to znači da emocionalna svijest neke osobe posve 
obuzima, dok za druge jedva da i postoji. Promislite o slučaju studenta koji je jedne 
večeri opazio vatru u zgradi u kojoj se nalazi njegova soba. Otišao je po aparat za 
gašenje i ugasio požar. Ništa neobično - osim činjenice da je dok je išao po aparat i 
prilazio vatri hodao, a ne trčao. Razlog? Nije imao osjećaj da je riječ o nečemu 
hitnome. 


Ovu priču ipričao mi je Edward Diener, psiholog sa sveučilišta University of 
lllinois u Urbani, koji je proučavao intenzitet s kojim osobe proživljavaju emocije (7. 
Intenzitet emocija: velik dio ovoga rada rezultat je truda ili suradnje Randyja Larsena, 
nekadašnjeg Dienerova postdiplomanta, koji sada radi na sveučilištu University of 
Michigan.). Ovaj student isticao se u njegovoj zbirci proučenih slučajeva kao jedan 
od najmanje intenzivnih s kojima se Diener ikada susreo. U biti, bila je riječ o osobi 
bez imalo strasti, individui koja kroz život prolazi osjećajući vrlo malo ili ništa, čak ni u 
ovako hitnoj situaciji kao što je izbijanje požara. 

S druge strane, razmotrite slučaj žene na drugome kraju Dienerova spektra. 
Kada je jednom izgubila najdražu joj olovku, danima je bila izvan sebe. Jednom 
drugom zgodom bila je toliko oduševljena ugledavši oglas za veliku rasprodaju 
ženske obuće u nekoj skupoj prodavaonici da je ostavila sve što je do tada radila, 
uskočila u automobil i tri se sata vozila do te prodavaonice u Chicagu. 


Diener na temelju svojih istraživanja zaključuje da žene, općenito govoreći, i 
pozitivne i negativne emocije osjećaju intenzivnije od muškaraca. A, bez obzira na 
spolne razlike, emocionalni je život bogatiji u osoba koje više primjećuju. Ako ništa 
drugo, ova pojačana emocionalna osjetljivost znači da u takvih osoba i najmanja 
provokacija oslobađa emocionalne oluje, bilo rajske ili paklenske naravi, dok oni koji 
pripadaju drugoj krajnosti jedva osjećaju bilo što čak i u najstrašnijim okolnostima. 


ČOVJEK BEZ OSJEĆAJA 


Gary je znao silno razbjesniti svoju zaručnicu Ellen jer je, premda je bio 
inteligentan, pažljiv i, k tome, uspješan kirurg, bio i emocionalno prazan i uopće nije 
reagirao na bilo koju vrst iskazivanja osjećaja. | dok je Gary mogao fantastično 
pričati o znanosti i umjetnosti, kada bi bila riječ o njegovim osjećajima, čak i prema 
Ellen - on bi jednostavno zašutio. Ma koliko ona iz njega pokušavala izvući barem 
malo strasti, Gary je bio ravnodušan i držao se kao da ga se to ne tiče. »Izražavanje 
osjećaja nije mi prirodno«, ispričao je psihoterapeutu kojem se obratio na Ellenino 
ustrajno nagovaranje. Kada je bila riječ o emocionalnome životu, dodao je: »Ne 
znam o čemu govoriti; nemam nikakvih snažnih osjećaja, bilo pozitivnih bilo 
negativnih«. 


Ellen nije bila jedina osoba frustrirana Garyjevom nedodirljivošću; kako je povjerio 
psihoterapeutu, o osjećajima otvoreno nije mogao razgovarati ni s kim, i to nikada u 
čitavome životu. Razlog: prije svega ne zna što uopće osjeća. Koliko mu se činilo, 
dosada nijednom nije osjetio ni ljutnju, ni tugu ni radost (8. Gary, emocionalno 
prazan liječnik opisan je u članku Hillela I. Swillera: »Alexithymia: Treatment Utilizing 
Combined Individual and Group Psychotherapy«, International Journal for Group 
Psychotherapy 38, 1 (1988.) str. 47-61.). 


Kako primjećuje njegov psihoterapeut, zbog takve emocionalne praznoće Gary i 
drugi poput njega beživotni su, bezbojni: »Svima dosade. Zbog toga ih supruge i 
upućuju na liječenje«. Garyjeva emocionalna praznoća primjer je onoga što psihijatri 
nazivaju aleksitimijom (grč.: a- znači »nedostatak«, lexis je »riječ«, a thymos 
»emocija«). Takvim osobama nedostaju riječi za osjećaje. Stoviše, čini se da im 
općenito nedostaju i osjećaji, premda to zapravo može biti posljedica njihove 
nemogućnosti da izraze emocije, a ne potpunoga izostanka emocija. Takve osobe 
prvi su primijetili psihoanalitičari, koje je zbunio čitav niz pacijenata koje tom 
metodom nije bilo moguće liječiti jer nisu mogli navesti nikakve osjećaje, nikakve 
fantazije, nego samo posve bezbojne snove - ukratko nije se moglo govoriti ni o 
kakvu emocionalnome životu (9. Emocionalna nepismenost, termin koji su upotrijebili 
M. B. Freedman i B. S. Sweet: »Some Specific Features of Group Psychotherapy«, 
International Journal for Group Psychotherapy 4 (1954.) str. 335-368.). Klinička 
obilježja aleksitimije izmedu ostalih su i poteškoće pri opisivanju osjećaja - bilo 

vlastitih, bilo tuđih, - i izrazito ograničen emocionalni rječnik (10.Kliničke 
karakteristike aleksitimije opisuju se u radu Graemea J. Taylora: »Alexithymia: 
History of the Concept«, referatu podnijetom na godišnjem skupu udruge American 
Psychiatric Association održanog u Washingtonu, D.C. (svibanj 1986.).). Štoviše, 
takve osobe imaju problema s razlikovanjem pojedinačnih emocija, kao i s razlikama 
između emocija i tjelesnih osjeta, tako da mogu govoriti i o grčevima u želucu, 
lupanju srca, znojenju i vrtoglavici - a da pritom ne znaju da osjećaju nervozu. 


»Ostavljaju dojam da su drukčiji, strana bića koja su došla iz posve drugog svijeta 
i koja sada žive usred svijeta kojim dominiraju osjećaji«, opis je koji je dao dr. Peter 
Sifenos, psihijatar s Harvarda koji je 1972. skovao termin aleksitimija (11.Opis 
aleksitimije potječe od Petera Sifneosa: »Affect, Emotional Conilict, and Deficit, 
Clinical and Therapeutic Aspects«, Psychotherapy-and-Psychosomatics 56 (1991.), 
str. 116-122.). Aleksitimici, na primjer, rijetko plaču, ali ako to čine, suze su im više 
nego obilne. Unatoč tome, ostat će zbunjeni upitate li ih koji je uzrok tim suzama. 
Jedna pacijentica s aleksitimijom bila je toliko uzrujana odgledavši film o nekoj ženi s 
osmero djece koja je umirala od raka da je zaspala tek kada ju je posve izmučilo 
nezaustavljivo plakanje. Kada joj je psihoterapeut rekao da je možda uzrujana zbog 
toga što je film podsjeća na vlastitu majku, koja je doista umirala od raka, žena je 
samo nepomično sjedila, zbunjena i bez riječi. Kada ju je on potom upitao kako se 
trenutačno osjeća, rekla je da se osjeća »užasno«, ali da taj osjećaj ne može 
podrobnije objasniti. Usto, dodala je, s vremena na vrijeme zatekla bi se kako plače, 
no nikada nije točno znala zbog čega (12.0 ženi koja nije znala zašto plače pisao je 
H. Warnes: »Alexithymia, Clinical and Therapeutic Aspects«, Psychotherapy-and- 
Psychosomatics 46 (1986.), str. 96-104.). 


A to i jest sama bit problema. Nije riječ o tome da aleksitimici nikada ništa ne 
osjećaju, nego da nisu sposobni točno znati - a to naročito nisu sposobni pretočiti u 
riječi - kakvi su im osjećaji. Do krajnjih granica nedostaje im temeljna sposobnost 
emocionalne inteligencije, svijest o vlastitoj ličnosti - svijest o onome što osjećamo 
dok se te emocije u nama komešaju. Aleksitimici osporavaju rašireno laičko 
vjerovanje kako je savršeno i samo po sebi jasno što osjećamo: oni o tome nemaju 
pojma. Kada ih nešto - ili, vjerojatnije, netko - čak i potakne na neki osjećaj, to ih 
iskustvo zbunjuje i posve obuzima, a to je nešto što treba izbjeći po svaku cijenu. 
Osjećaji im nailaze, kada se uopće pojave, u obliku zbrkane mase tjeskobe i straha; 
kako je to objasnila pacijentica koja je plakala zbog filma, osjećaju se »užasno«, ali 
ne znaju točno objasniti kakva je to vrst »užasa« koju osjećaju. 


Čini se da ih ova temeljna zbunjenost u vezi s osjećajima navodi na to da se žale 
na ne posve jasne zdravstvene poteškoće kada zapravo proživljavaju stanje 
emocionalne uzrujanosti - ta se pojava u psihijatriji naziva _somatiziranjem, 
pogrešnim pripisivanjem emocionalne boli fizičkoj (a razlikuje se od psihosomatskog 
oboljenja, kod kojeg emocionalni problemi uzrokuju stvarne zdravstvene tegobe). 
Zapravo, velik dio psihijatrijskog zanimanja za aleksitimike sastoji se u njihovu 
izdvajanju iz redova onih koji se liječnicima obraćaju za pomoć, jer su skloni 
dugotrajnim - i beskorisnim - potragama za medicinskim dijagnozama i liječenjima 
nečega što je zapravo emocionalni problem. 


I dok zasada nitko ne može točno reći što uzrokuje aleksitimiju, dr. Sifenos kao 
mogući uzrok nudi prekid veze između limbičkoga sustava i neokorteksa, osobito 

njegovih verbalnih centara, što se dobro uklapa u ono što u posljednje vrijeme 
doznajemo o emocionalnome mozgu. Pacijenti s teškim napadajima epilepsije 
kojima je radi ublažavanja simptoma ta veza kirurški odstranjena, navodi dalje Si- 
fenos, postaju emocionalno prazni. Poput osoba s aleksitimijom, više ne mogu 
riječima uobličiti osjećaje i odjednom ostaju uskraćeni za čaroliju života. Ukratko, 
premda sklopovi emocionalnog mozga mogu reagirati osjećajima, neokorteks te 
osjećaje ne može razvrstati i pridodati im jezične finese. Kako je to u svome romanu 
Call It Sleep (Nazovite to snom) o snazi jezika primijetio Henry Roth: »Ako si 
onome što si osjetio mogao pridružiti riječi, to je postajalo tvoje«. Iz toga, dakako, 
proizlazi aleksitimikova dilema: ne raspolagati riječima za osjećaje znači od tih 
osjećaja ne stvarati nešto svoje. 


POHVALA INSTINKTA 


Elliotov tumor, koji je počeo bujati neposredno iza čela, bio je veličine omanje 
naranče; kirurškim zahvatom u potpunosti je uklonjen. Premda je operacija 
proglašena uspješnom, ljudi koji su ga dobro poznavali kasnije su rekli da Elliot više 
nije bio Elliot - kod njega je došlo do korjenite promjene karaktera. Nekoć uspješan 
odvjetnik u velikoj tvrtki, Elliot više nije mogao raditi. Napustila ga je i supruga. Uludo 
potrošivši ušteđevinu na beskorisna ulaganja, na koncu je bio prisiljen živjeti u sobi 
za goste u bratovu domu. 


Elliotov problem manifestirao se u obrascu koji je zbunjivao. Intelektualno je bio 
jednako bistar kao i nekoć, ali je užasno loše raspolagao vremenom, gubeći se u 
beznačajnim pojedinostima; činilo se da je posve izgubio smisao za prioritete. Ukori 
nisu nimalo pomagali; otpustili su ga s čitavog niza odvjetničkih poslova. Premda je 
temeljitim testiranjima intelekta utvrđeno da je s Elliotovim mentalnim sposobnostima 
sve u redu, on se svejedno obratio neurologu, nadajući se da će mu otkriće 
neurološkog problema pomoći da dođe do odštete za invaliditet na koju je imao 
pravo. Inače se moglo zaključiti da je običan zabušant. 


Antonija Damasija, neurologa kojem se Elliot obratio, iznenadilo je nešto što je 
nedostajalo u Elliotovu mentalnome repertoaru: premda je s njegovom logikom, 
pamćenjem, pozornošću ili bilo kojom drugom kognitivnom sposobnošću sve bilo u 
redu, Elliot je bio praktički posve gluh za vlastite emocije o onome što mu se dogodi- 
lo (13.Uloga emocija u racionalnome razmišljanju: Damasio, Descartes' Error.). Sto 
je bilo najnevjerojatnije, Elliot je o tragičnome tijeku svog života mogao pričati posve 
ravnodušno, kao da je tek promatrač gubitaka i neuspjeha iz vlastite prošlosti - bez 
imalo prizvuka žaljenja ili tuge, frustriranosti ili bijesa zbog nepravedne sudbine. 
Njegova vlastita tragedija nije mu donijela nikakvu bol; Elliotova priča više je uzrujala 
Damasija nego samog Elliota. 


Uzrok ovog stanja emocionalne nesvjesnosti, zaključio je Damasio, bilo je to što 
je Elliotu zajedno s tumorom odstranjen i dio prefrontalnih režnjeva. Kirurškim 
zahvatom zapravo su prekinute veze između nižih centara emocionalnoga mozga, 
naročito amigdale i srodnih krugova, i intelektualnih sposobnosti neokorteksa. Ellio- 
tovo razmišljanje postalo je slično procesima koji se odvijaju u računalima, sposobno 
za svaki korak u postupku donošenja odluke, ali nesposobno pripisati vrijednosti 
različitim mogućnostima. Svaka je opcija bila neutralna karaktera. A to pretjerano 

nepristrano racionalno razmišljanje, pretpostavio je Damasio, činilo je samu srž Ellio- 
tova problema: njegovo razmišljanje bilo je pogrešno zbog premalo svijesti o 
vlastitim osjećajima o određenim stvarima. 


Taj nedostatak iskazivao se čak i u posve svakodnevnim odlukama. Kada je 
Damasio pokušao dogovoriti vrijeme i datum sljedećeg sastanka s Elliotom, rezultat 
je bio zbrkani skup neodlučnosti. Elliot je uspijevao pronaći razloge i za i protiv 
svakog dana i termina koje je Damasio predložio, ali nije mogao odabrati nijednu 
mogućnost. Na racionalnoj razini bilo je savršeno dobrih razloga za protivljenje ili 
prihvaćanje praktički svakog mogućeg termina. Ali Elliot uopće nije imao pojma o 
tome što osjeća o bilo kojem od njih. Bez te svijesti o svojim osjećajima, ni za što 
nije mogao reći da bi mu to bilo prihvatljivije ili draže. 


Jedna od pouka koje se mogu izvući iz Elliotove neodlučnosti jest ključna uloga 
osjećaja u navigaciji beskrajnim tokovima osobnih životnih odluka. | dok snažni 
osjećaji u racionalno razmišljanje unose zbrku, nedostatak svijesti o osjećajima 
također može imati katastrofalne posljedice, osobito u odvagivanju odluka o kojima 
nam uvelike ovisi sudbina: kojem se zvanju posvetiti, ostati na sigurnome poslu ili 
živjeti, koji stan unajmiti ili koju kuću kupiti - i tako dalje, unedogled tijekom čitava 
života. Dobre odluke u takvim slučajevima nije moguće donijeti samo na temelju 
čiste racionalnosti; one zahtijevaju i instinkt i emocionalnu mudrost stečenu kroz pri- 
jašnja iskustva. Sama formalna logika nikada ne može služiti kao temelj za 
donošenje odluke o tome s kime stupiti u brak ili u koga imati povjerenja ili čak koji 
posao prihvatiti; to su područja na kojima je razum bez osjećaja slijep. 


Intuitivni signali koji nas vode u takvim trenucima dolaze u obliku naleta iz utrobe 
koje pokreću limbički sustavi, a koje Damasio naziva »somatskim biljezima« - 
doslovce instinktivnim osjećajima. Somatski biljeg svojevrstan je automatski alarm, 
koji najčešće skreće pozornost na potencijalnu opasnost određenog smjera 
djelovanja. U najvećem broju slučajeva ti nas biljezi usmjeravaju dalje od izbora na 
koji nas kao na nešto štetno upozorava iskustvo, premda nam mogu ukazati i na 
zlatnu priliku. U tom trenutku obično se ne sjećamo koja su to točno iskustva stvorila 
ovaj negativan osjećaj; potreban nam je samo signal da određeni potencijalni smjer 
djelovanja može imati katastrofalne posljedice. Kad god se pojavi takav instinktivni 
osjećaj, istoga trena možemo napustiti taj smjer razmatranja ili nastaviti njime uz više 
samopouzdanja, tako da lepezu mogućnosti sužavamo na prikladniju osnovu 
mogućih odluka. Ključ za donošenje boljih odluka na osobnome planu ukratko glasi: 
usklađenost s vlastitim osjećajima. 


PRONIKNUTI U NESVJESNO 


Elliotova emocionalna praznoća pokazuje nam da možda postoji i spektar 
čovjekovih sposobnosti da osjeti vlastite emocije u trenutku kada ih doživljava. 
Prema logici neurologije, ako nedostatak nekog živčanog kruga dovodi do smanjenja 
određene sposobnosti, tada relativna snaga ili slabost tog istog kruga u osoba čiji 
mozak nije oštećen treba dovoditi do odgovarajućih razina vještine u toj istoj 
sposobnosti. U smislu uloge prefrontalnih krugova u emocionalnome prilagođavanju, 

to ukazuje na mogućnost da neki od nas zbog neuroloških razloga mogu lakše 
otkrivati nastajanje straha ili radosti od drugih, pa tako u emocionalnome smislu 
mogu biti svjesniji vlastite ličnosti. 


Moguće je da dar za psihološku introspekciju ovisi o istom tome krugu. Neki od 
nas prirodno su prilagođeniji razabiranju posebnih simboličkih stanja emocionalnoga 
uma: metafore i usporedbe, uz poeziju, pjesme i priče koriste se jezikom srca. 
Jednako kao i snovi i mitovi, u kojima neobavezne asocijacije određuju tijek naracije, 
držeći se logike emocionalnoga uma. Oni koji su prirodno na istoj valnoj duljini s 
glasom vlastitog srca - jezikom emocija - svakako će biti vještiji u artikuliranju 
njegovih poruka, bilo da to čine kao romanopisci, kantautori ili psihoterapeuti. Zbog 
ove unutarnje usklađenosti trebali bi biti nadareniji za davanje glasa »mudrosti 
nesvjesnoga« značenjima snova i fantazija koje smo osjetili, simbolima koje utje- 
lovljuju naše najskrovitije želje. 


Svijest o vlastitoj ličnosti temeljna je za psihološke spoznaje; riječ je o 
sposobnosti koju velik dio napora psihoterapije želi ojačati. Stoviše, uzor Howarda 
Gardnera za intrapsihičku inteligenciju jest Sigmund Freud, veliki istraživač tajne 
dinamike psihe. Kao što je on to razjasnio, velik dio emocionalnoga života odvija se 
na nesvjesnoj razini; osjećaji koji se u nama bude ne prelaze uvijek prag i ne ulaze u 
svijest. Empirijska potvrda ovog psihološkog aksioma dolazi, na primjer, iz 
eksperimenata o nesvjesnim emocijama, poput iznimnog otkrića o tome kako ljudi 
stvaraju čvrste pozitivne stavove o stvarima za koje i ne znaju da su ih već vidjeli. 
Svaka emocija može biti - i često jest - nesvjesna. 


Fiziološki začeci emocije najčešće se počinju odvijati prije nego što osoba 
postane svjesna samog osjećaja. Na primjer, kada osobama koje se boje zmija 
pokažete fotografije zmija, senzori na njihovoj koži otkrit će izbijanje znoja, znak 
tjeskobe, premda će ispitanici reći da ne osjećaju nikakav strah. Kod takvih ljudi 
znojenje se pojavljuje i kada se slika zmije prikazuje toliko brzo da oni svjesno uopće 
nemaju pojma što su to upravo vidjeli, a kamoli da bi mogli početi osjećati nelagodu. 
Kako se takva predsvjesna emocionalna stanja počinju gomilati, nakon nekog 
vremena postanu dovoljno jaka i izbijaju na svjesnu razinu. Tako postoje dvije razine 
emocija, svjesna i nesvjesna. Trenutak u kojem emocija dolazi na svjesnu razinu 
označuje njezino registriranje u svojstvu emocije u frontalnome  korteksu 
(14.Nesvjesni strah: Istraživanja sa zmijama opisuju se u Kaganovoj knjizi Galen 
Prophecy..). 


Emocije koje neprimjetno bubre ispod praga svijesti mogu imati snažan utjecaj na 
način na koji percipiramo i reagiramo, premda nemamo pojma o njihovu utjecaju. Za 
primjer uzmite nekoga koga je uzrujao neugodan susret početkom dana, a onda je 
još satima nakon toga mrzovoljan, vrijeđajući se bez i najmanje potrebe i bez ikakva 
se pravog razloga otresajući na druge. On možda uopće ne primjećuje tu stalnu 
razdražljivost i iznenadit će se skrene li mu netko na to pozornost, premda to 
raspoloženje kipti neposredno ispod razine njegove svijesti i izaziva tako neljubazne 
reakcije. Ali kada mu takvo reagiranje jednom dopre do svijesti - kada se registrira u 
korteksu - on može iznova procijeniti situaciju, odlučiti se za odbacivanje tih osjećaja 
te promijeniti držanje i raspoloženje. U tom smislu emocionalna svijest o vlastitoj 
ličnosti kamen je kojim se izgrađuje sljedeći temeljni tip emocionalne inteligencije: 
sposobnost odbacivanja negativnog raspoloženja. 

5 
Robovi strasti 


Ti bio sl... 

Čovjek koji je i udarce i darove Sudbine 

Primao s jednakom zahvalnošću... Daj mi tog čovjeka 
Koji nije rob strasti i nosit ću ga 

Duboko u srcu, da, u samome srcu 


Kao što nosim tebe... 
HAMLET SVOME PRIJATELJU HORACIJU 


Osjećaj nadzora nad samim sobom, sposobnosti izdržavanja emocionalnih oluja 
koje donose udarci Sudbine, umjesto prepuštanja ulozi »roba strasti«, kao vrlina se 
slavi još od Platonova doba. Stari Grci za tu su sposobnost upotrebljavali riječ 
sophrosyne, »brižnost i inteligencija u vođenju svoga života; prilagođena ravnoteža 
i mudrost« kako to prevodi Page DuBois, proučavatelj grčkog jezika i civilizacije. 
Rimljani i rana kršćanska crkva to su označavali pojmom temperantia, umjerenost, 
suzdržavanje od emocionalnih krajnosti. Cilj je ravnoteža, a ne potiskivanje emocija: 
svaki osjećaj ima svoju vrijednost i važnost. Zivot bez strasti bio bi siva, bezlična 
pustopoljina, odvojena i izolirana od bogatstva samoga života. Ali, kako je to 
primijetio Aristotel, traže se prikladne emocije, osjećaji koji razmjerima odgovaraju 
situaciji. Kada su odviše prigušene, emocije stvaraju dojam o ispraznosti i 
rezerviranosti; kada izmaknu kontroli, kada su odviše ekstremne i ustrajne, prelaze u 
sferu patološkoga, kao u slučaju depresije koja paralizira, tjeskobe koja obuzima 
čitavo biće, neobuzdana bijesa, manijakalne razdraženosti. 


Štoviše, nadzor nad uznemirujućim emocijama ključ je emocionalne dobrobiti; 
krajnosti - emocije koje su preintenzivne ili predugo traju - potkopavaju nam 
stabilnost. Dakako, to ne znači da trebamo osjećati samo jednu vrst emocija; 
neprestana sreća na određeni način podsjeća na ispraznost onih značaka sa žutim 
nasmiješenim licima (»Smiley«) koje su sedamdesetih godina neko vrijeme bile 
popularne. O patnji se može reći puno toga kao o konstruktivnome doprinosu 
kreativnom i duhovnome životu; patnja može očvrsnuti dušu. 


Padovi daju okus životu jednako kao i usponi, ali moraju biti uravnoteženi. U 
matematici srca dojam o zadovoljstvu svojim životom određuje se na temelju odnosa 
pozitivnih i negativnih emocija - to je barem zaključak brojnih istraživanja 
raspoloženja u kojima su stotine muškaraca i žena nosili beepere koji su ih u 
nasumično odabranim trenucima podsjećali da tada trebaju zabilježiti trenutačne 
emocije (1. Podrobnije informacije o odnosu pozitivnih i negativnih osjećaja i životno- 
ga zadovoljstva potražite u članku Eda Dienera i Randyja J. Larsena »The 
Experience of Emotional Well-Being« u knjizi urednika Michaela Lewisa i Jeannette 
Haviland Handbook of Emotions (New York, Guilford Press, 1993.).). Nije riječ o 
tome da ljudi, kako bi se osjećali zadovoljnima, trebaju izbjegavati neugodne 
osjećaje, nego da uzburkani osjećaji ne bi trebali biti prepušteni samima sebi i 

zamijeniti sva ugodna raspoloženja. Osobe koje doživljavaju epizode intenzivnog 
bijesa ili potištenosti svejedno mogu osjećati zadovoljstvo ako kao protutežu imaju 
niz jednako radosnih ili sretnih trenutaka. Ova istraživanja potvrđuju i neovisnost 
emocionalne od akademske inteligencije, bilježeći vrlo malo ili nimalo povezanosti 
između ocjena u školi ili IQ-a i emocionalnog zadovoljstva. 


Jednako kao što u pozadini rada uma uvijek postoji neprestano brujanje drugih 
misli, tako postoji i neprekidno emocionalno brujanje; upozorite nekoga signalom u 
šest ujutro ili u sedam navečer i on će uvijek biti u određenome raspoloženju. 
Dakako, kada je riječ o bilo koja dva jutra, ista osoba može imati vrlo različita 
raspoloženja; ali kada se za ta raspoloženja uzima tjedni ili mjesečni prosjek, 
najčešće se dolazi do odraza ukupnog dojma o zadovoljstvu određene osobe. Čini 
se da su ekstremno intenzivni osjećaji u većine ljudi razmjerno rijetki; većina nas 
pripada u sivu srednju kategoriju, uz tek blage uspone i padove u vožnji naše 
emocionalne vijugave željeznice. 


Ipak, upravljanje emocijama svojevrstan je stalni posao s punim radnim 
vremenom: velik dio onoga što činimo - naročito u slobodnome vremenu - pokušaj je 
upravljanja raspoloženjem. Sve od čitanja romana ili gledanja televizije do aktivnosti i 
društva koje odabiremo može biti način koji će nam pomoći da se počnemo bolje os- 
jećati. Umijeće umirivanja svojih emocija temeljna je životna vještina; neki teoretičari 
psihoanalize, npr. John Bowlby i D. W. Winnicott, smatraju ga jednim od najnužnijih 
psihičkih oruđa. Prema toj teoriji, emocionalno čvrsta djeca uče kako se trebaju 
umirivati tako što se prema sebi odnose na način na koji su se prema njima odnosile 
osobe koje se o njima brinu, zbog čega su manje osjetljiva na bure koje potječu iz 
emocionalnog mozga. 


Kao što smo vidjeli, mozak je građen tako da se često događa da smo u stanju 
tek malo, ili da uopće ne možemo, upravljati time kada će nas preplaviti određena 
emocija, ili koja će to točno emocija biti. Ali, djelomično možemo utjecati na to 
koliko dugo će ta emocija potrajati. To pitanje ne postavlja se kod uobičajene tuge, 
zabrinutosti ili ljutnje; takva raspoloženja obično nestaju s vremenom i strpljivošću. 
Ali kada su te emocije silno intenzivne i zadržavaju se duže nego što bi to bilo 
normalno, polako prelaze u teže i ekstremnije oblike - kroničnu tjeskobu, neobuzdani 


će potrebni lijekovi ili psihoterapija, možda i oboje. 


U ovakvim situacijama, jedan od znakova sposobnosti emocionalne 
samoregulacije mogao bi biti prepoznavanje trenutka kada je kronična razdraženost 
emocionalnog mozga prejaka da bi je se nadvladalo bez pomoći lijekova. Na primjer, 
dvije trećine osoba koje pate od manično-depresivnih stanja nikada nije liječeno 
depresije koja paralizira i maničnih epizoda u kojima se miješaju kaotična ushićenja i 
pompoznost s razdraženošću i razjarenošću. Jedan od problema koji se javljaju u 
vezi s manično-depresivnim stanjima jest to što osobe zahvaćene maničnim stanjima 
nerijetko osjećaju tako pretjerano samopouzdanje da ne vide nikakvu potrebu za 
traženjem pomoći bilo kakve vrsti, unatoč katastrofalnim odlukama koje donose. Kod 
takvih teških emocionalnih poremećaja psihijatrijski lijekovi nude oruđe koje će im 
pomoći pri boljem upravljanju životom. 

Ali kada je riječ o oslobađanju od uobičajenije kategorije loših raspoloženja, 
prepušteni smo samima sebi. Na žalost, mogućnosti koje su nam na raspolaganju 
nisu uvijek učinkovite - to je barem zaključak Diane Tice, psihologinje sa sveučilišta 
Case Western Reserve University, koja je više od četiristo muškaraca i žena ispitala 
u vezi s metodama kojima se koriste pri izbjegavanju loših raspoloženja te koliko su 
u tome uspješni (2. S Diane Tice razgovarao sam o njezinu istraživanju o tome 
koliko se uspješno ljudi oslobađaju negativnih raspoloženja u prosincu 1992. 
Rezultate istraživanja o bijesu objavila je u poglavlju koje je napisala sa svojim 
suprugom, Royem Baumeisterom u knjizi urednika Daniela Wegnera i Jamesa 
Pennebakera Handbook of Mental Control sv. 5 (Englewood Clifts, NJ, Prentice-Hall, 
1993.).). 


Ne postoji opći konsenzus o filozofskoj premisi da loša raspoloženja treba 
mijenjati; postoje, zaključila je Diane Tice, »emocionalni puristi«, približno pet posto 
ljudi, koji su izjavili kako nikada ne pokušavaju promijeniti raspoloženje jer su, drže 
oni, sve emocije prirodne i treba ih proživljavati upravo onako kako nam se pojavlju- 
ju, bez obzira na to koliko bile depresivne. Zatim postoje oni koji su, iz pragmatičnih 
razloga, kod sebe redovito pokušavali izazvati neugodno raspoloženje: liječnici 
kojima je bilo potrebno da postignu sumorno raspoloženje ne bi li pacijentima lakše 
priopćili nepovoljne novosti; društveni aktivisti koji su poticali vlastitu ogorčenost 
nepravdom kako bi bili učinkovitiji u borbi protiv nje; među ispitanicima je bio čak i 
neki mladić koji je svjesno nadograđivao bijes kako bi svom mlađem bratu pomogao 
u suprotstavljanju nasilnicima na dječjem igralištu. A neke osobe pokazivale su kod 
manipuliranja raspoloženjima čisti machiavellijevski stav - sjetite se inkasatora koji u 
sebi namjerno potiču bijes kako bi bili odlučniji s dužnicima (3. Inkasatori: opisuju se i 
u knjizi Alilea Hochschilda The Managed Heart (New York, Free Press, 1980.).). Ali, 
osim ovih rijetkih slučajeva poticanja neugodnoga, gotovo svi ispitanici tužili su se 
kako su prepušteni na milost i nemilost raspoloženjima. Rezultati ispitivanja 
uspješnosti u oslobađanju od negativnih raspoloženja bili su izrazito mješoviti. 


ANATOMIJA BIJESA 


Zamislite da za vožnje autocestom netko naglo skrene i prođe opasno uz vas. 
Ako refleksno pomislite »Taj kučkin sin!«, za put kojim se razvija bijes silno je važno 
slijede li tu pomisao nove misli ogorčenosti i želje za osvetom: »Mogao je udariti u 
moj auto! Kučkin sin... ne mogu mu dopustiti da se samo tako izvuče!« Ručni 
zglobovi tada vam pobijele od stiska kojim držite upravljač, što je nadomjestak za 
stezanje u grlu. Čitavo tijelo mobilizira vam se za fizički sukob, a ne za bijeg - zbog 
toga drhtite, na čelu vam počinju izbijati kapljice znoja, srce vam snažno udara, 
mišići lica ukočeni su vam i mrštite se. Zelite ubiti tog tipa. A onda, zatrubi li vozač 
iza vas zbog toga što ste nakon izbjegavanja sudara usporili, bit ćete na rubu 
eksplozije zbog toga što ste sada bijesni i na tog vozača. To su klasične reakcije 
koje rezultiraju povišenim krvnim tlakom, nesmotrenom vožnjom, pa čak i ubojstvima 
iz vatrenog oružja na autocesti. 


razmišljanja o vozaču koji vam je presjekao put. »Možda me nije vidio, ili je možda 
imao valjan razlog za tako neopreznu vožnju, možda juri u ambulantu hitne pomoći«. 
Takvo razmišljanje stišava bijes popustljivom milošću, ili barem spremnošću na šire 

sagledavanje situacije, zbog čega dolazi do kratkoga spoja u procesu pojačavanja 
bijesa. Poteškoća se, kako nas podsjeća Aristotelov izazov o potrebi osjećanja samo 
prikladnog bijesa, sastoji u tome što se bijes najčešće otima našem nadzoru. To je 
ljepo izrazio Benjamin Franklin: »Bijes nikada ne postoji bez razloga, no rijetko je 
kada riječ o valjanu razlogu«. 


Postoje, dakako, razne vrste bijesa. Amigdala bi vrlo lako mogla biti glavni izvor 
iznenadnog rasplamsavanja bijesa koji osjećamo prema vozaču koji nas je ugrozio 
svojom neopreznošću. Ali najvjerojatnije je da onaj drugi kraj emocionalnih sklopova, 
neokorteks, potiče proračunatije oblike bijesa, poput hladnokrvne osvete _ ili 
ogorčenosti na nepoštenje i nepravdu. Takvi promišljeni oblici bijesa najvjerojatnije 
su oni za koje, kako je to rekao Franklin, »postoje valjani razlozi« ili se tako barem 
čini. 


čovjeka ispunjava energijom, čak i ushićuje. Zavodljiva, uvjerljiva moć bijesa i sama 
može objasniti zbog čega su neki stavovi o njemu toliko rašireni: da je bijes 
nemoguće obuzdati ili da ga, u svakom slučaju, ne treba obuzdavati te da 
iskaljivanje bijesa »u katarzi« donosi samo dobrobit. Suprotan stav, možda reakcija 
na sumornu sliku koju nude prethodna dva, kaže da je bijes moguće posve spriječiti. 
No pomno iščitavanje rezultata istraživanja govori nam da su svi ti uobičajeni stavovi 
o bijesu na pogrešnome tragu, ako već nije riječ i o čistim mitovima (4. Argumenti 
protiv bijesa, a za samokontrolu uvelike se temelje na poglavlju pod naslovom 
»Controlling Anger: Self-Induced Emotion Change« u knjizi Wegnera i Pennebakera, 
Hanabook of Mental Control. Ali usp. i knjigu Carol Zavris, Anger: The 
Misunderstood Emotion (New York, Touchstone, 1989.).). 


Slijed razjarenih misli koji potiče bijes također je i potencijalni ključ rješenja za 
jedan od najmoćnijih načina deaktiviranja bijesa: potkopavanje uvjerenja koja uopće i 
potiču bijes. Sto duže mozgamo o tome zbog čega smo se razbjesnjeli, to ćemo 
moći izmisliti više »valjanih razloga« i opravdanja za bijes. Takva mračna 
razmišljanja potiču plamen bijesa. Ali sagledavanje situacije iz druge perspektive te 
plamenove gasi. Diane Tice došla je do otkrića o tome kako je promatranje situacije 
na pozitivniji način jedan od najdjelotvornijih načina obuzdavanja bijesa. 


»Provala« bijesa 


To otkriće dobro se slaže sa zaključkom Dolfa Zillmanna, psihologa sa sveučilišta 
University of Alabama, koji je, dugotrajnim nizom pomnih ispitivanja, precizno 
izmjerio bijes i anatomiju bijesa (5. Istraživanje o bijesu opisuje se u poglavlju pod 
naslovom »Mental Control of Angry Aggression«, Dolfa Zillmanna, u knjizi Wegnera i 
Pennebakera, Handbook of Mental Control.). S obzirom na korijene bijesa u 
borbenome dijelu reakcije koja priprema za »borbu ili bijeg«, nije nimalo neobično 
što je Zilmann otkrio da je univerzalno sredstvo za poticanje bijesa dojam o ugro- 
ženosti. Znak ugroženosti može biti ne samo nedvosmislena fizička prijetnja, nego i, 

a to se događa češće, simbolična prijetnja samopoštovanju ili časti: nečiji 
nepravedan ili grub postupak, nečije uvrede ili ponižavanje, frustriranost na putu do 
važnoga cilja. Ovakvi dojmovi pokreću navalu signala iz limbičkih tvorbi koje na 
mozak imaju dvojak učinak. Jedan dio te navale oslobođeni su katekolamini, koji 
stvaraju brzu, kratkotrajnu bujicu energije, dovoljnu za »jedan smjer odlučnog 
djelovanja«, kako to objašnjava Zilmann, »na primjer za borbu ili bijeg«. Ovaj val 
energije obično traje nekoliko minuta, za to vrijeme pripremajući tijelo za učinkovitu 
borbu ili brz bijeg, ovisno o tome kako emocionalni mozak procjenjuje otpor. 


U međuvremenu, drugi potres s epicentrom u amigdali, koji se širi 
adrenokortikalnom granom živčanog sustava stvara opću poticajnu pozadinu 
pripravnosti za djelovanje, koja traje puno duže od vala katekolaminske energije. 
Ovo opće adrenalinsko i kortikalno uzbuđenje može potrajati satima, pa čak i 
danima, održavajući emocionalni mozak u stanju posebne pripravnosti za uzbuđenje 
i postajući temeljem na kojem će se osobitom brzinom izgrađivati daljnje reakcije. 
Općenito govoreći, stanje lake razdražljivosti koju je stvorio adrenokortikalni impuls 
daje odgovor na pitanje zbog čega su ljudi toliko skloniji bijesu ako ih je već 
isprovociralo ili blago zasmetalo nešto drugo. Sve vrste stresa stvaraju 
adrenokortikalni podražaj, snižavajući prag za ono što može izazvati bijes. Tako je 
osoba koja za sobom ima težak dan na poslu naročito sklona tome da kasnije, kod 
kuće, nešto - prebučna ili preneuredna djeca, na primjer - što u uobičajenim 
okolnostima ne bi bilo dovoljno snažno da potakne emocionalni puč, kod njih izazove 
ispad bijesa. 


Zillmann je do tih spoznaja o bijesu došao pomnim istraživanjima i pokusima. U 
jednom tipičnome istraživanju dobrovoljne ispitanike podmuklim je primjedbama o 
njima provocirao samo za to angažirani suradnik. Ispitanici su potom gledali ugodan 
film ili film koji bi ih uzrujao. Nakon toga pružena im je prilika da se osvete onom 
suradniku tako što će o njemu napisati procjenu za koju su držali da će se upotrijebiti 
pri odlučivanju hoće li ga sveučilište zaposliti ili ne. Intenzitet njihove osvete bio je 
izravno proporcionalan stupnju do kojeg ih je uzbudio film koji su upravo odgledali; 
bili su bjesniji nakon gledanja neugodnog filma i u tom su slučaju davali najgore 
ocjene. 


Srdžba izrasta na srdžbi 


Čini se da Zillmannova istraživanja objašnjavaju i dinamiku svima dobro poznate 
obiteljske drame kojoj sam bio svjedok pri kupovanju u samoposluživanju. Kroz 
prolaz između polica dopirao je jasno naglašen, odmjeren glas neke mlade majke 
koja se obraćala trogodišnjem sinčiću: »Vrati... to... natrag!« 

»Ali ja to želim!«, cmizdrio je on, još snažnije stežući kutiju kukuruznih pahuljica 
Kornjače Ninja. 

» Vrati to natrag!« Glasnije, jer sada ju je već obuzimao bijes. 

U tom trenutku manje dijete koje je vozila u mrežastim metalnim kolicima ispustilo 
je iz ruku staklenku marmelade koju je prinosilo ustima. Kada se staklenka na podu 
razbila, majka je povikala: »Sada mi je dosta!« te je, razjarena, pljusnula malo dijete, 
zgrabila kutiju s kukuruznim pahuljicama i uz tresak je ostavila na najbližoj polici. 
Potom je dječaka obuhvatila oko struka i u hipu ga podignula, te pojurila prolazom, 
dok su se metalna kolica u prednjem dijelu opasno naginjala, malo dijete plakalo, a 

njezin sinčić, koprcajući se, vikao: »Spusti me, spusti me!«. 


Zillmann je došao do zaključka da su, kada je tijelo već razdraženo, poput 
živčanog sustava ove majke, a nešto tada potakne emocionalni puč, emocije koje 
slijede, bilo da je riječ o bijesu ili tjeskobi, iznimno intenzivne. Ova dinamika na djelu 
je kada se netko silno razbjesni. Zillman eskalaciju bijesa vidi kao »niz provokacija, 
od kojih svaka potiče uzrujane reakcije koje se razgrađuju polako«. U takvu slijedu, 
svaka daljnja pomisao ili dojam koji potiče bijes postaje mini-otponac za provale 
katekolamina kojima upravlja amigdala, a od kojih se svaka nastavlja i pojačava 
hormonalnu snagu one prethodne. Druga se pojavljuje prije nego što se prva 
povukla, a treća se postavlja na njih i tako dalje; svaki val putuje na krilima 
prethodnih valova, brzo izazivajući eskalaciju u razini fiziološkog uzbuđenja. 
Pomisao koja u ovom redoslijedu dolazi kasnije potiče neusporedivo intenzivniji bijes 
nego ona s početka. Bijes izrasta na bijesu; emocionalni se mozak pregrijava. 
Neobuzdana razumom, razjarenost će tada lako eksplodirati i prijeći u nasilje. 


U tom trenutku ljudi ne opraštaju i nije moguće suprotstavljati im se razumom; 
njihove su misli usredotočene na poduzimanje protumjera i odmazdu, tako da uopće 
ne razmišljaju o posljedicama. Ovako visoka razina uzbuđenosti, kaže Zillmann, 
»stvara iluziju moći i nepovredivosti koja može potaknuti i omogućiti agresivnost« jer 
se razjarena osoba »bez kognitivnih smjernica« vraća oslanjanju na najprimitivnije 
reakcije. Limbički signali sve su jači; ponašanje se povodi za najsirovijim lekcijama 
naučenim o okrutnosti života. 


Lijek za bijes 


Uz ovakvu analizu anatomije bijesa, Zilman vidi dvije glavne mogućnosti 
interveniranja. Jedan način deaktiviranja bijesa sastoji se u usredotočavanju na 
njima mislima koje potiču provale bijesa i na suprotstavljanju, jer upravo početna 
procjena interakcije potvrđuje i potiče prvi val bijesa, dok daljnje procjene potiču već 
nastali plamen. Važan je odabir pravog trenutka; što se to učini ranije u ciklusu, to je 
postupak učinkovitiji. Stoviše, bijes je moguće posve spriječiti ako se informacije koje 
ga ublažuju pojave prije nego što čovjek počne djelovati na temelju onih prvih 
impulsa. 


Moć razumijevanja pri stišavanju bijesa vidljiva je iz jednog drugog Zillmannova 
eksperimenta, u kojem je neuljudan pomoćnik vrijeđao i provocirao dobrovoljne 
ispitanike koji su vozili kućni bicikl. Kada se ispitanicima pružila prilika da mu vrate 
istom mjerom (i ovoga puta lošim mišljenjem za koje su držali da će se uzeti u obzir 
pri razmatranju njegove molbe za prijam na posao), to su učinili uz bijesnu zluradost. 
Ali u jednoj verziji tog istog eksperimenta, jedna asistentica ušla je nakon što su 
ispitanici već bili isprovocirani i neposredno prije nego što im se pružila prigoda za 
osvetu; ona je provokatoru rekla da ga netko treba na telefonu koji se nalazio na 
kraju hodnika. Dok je odlazio, podlo se narugao i njoj. No ona je to prihvatila dobro, 
nakon njegova odlaska objašnjavajući kako je trenutačno pod velikim pritiskom i 
nervozan zbog skorih usmenih ispita. Nakon toga, uzrujani ispitanici nisu se osvetili 
bezobraznome kolegi, iako im se za to pružila prilika; umjesto toga, izrazili su suos- 
jećanje s njegovim nevoljama. 

Takve olakotne okolnosti omogućuju ponovnu procjenu situacije koja izaziva 
bijes. Ali postoji i točno određeno područje djelovanja ovakve deeskalacije. Zillmann 
je otkrio da ona daje dobre rezultate kod umjerenih razina bijesa; na višim razinama 
uopće ne djeluje zbog onoga što on naziva »kognitivnom onesposobljenošću« - dru- 
gim riječima, ljudi više ne mogu normalno razmišljati. U trenucima kada su ispitanici 
već bili silno razjareni, olakšavajuće su okolnosti jednostavno odbacivali riječima 
»Oh, baš mi je žao!« ili »najvećim vulgarnostima koje engleski jezik može ponuditi«, 
kako je to uz puno takta opisao Zillmann. 


Hlađenje 


Jednom, kada mi je bilo oko 13 godina, u napadu bijesa izišao sam iz kuće uz 
zavjet da se više nikada neću vratiti. Bio je divan ljetni dan i dugo samo hodao 
dražesnim ulicama, sve dok me mir i ljepota malo-pomalo nisu umirili. Nakon 
nekoliko sati vratio sam se pokajnički i gotovo u suzama. Otada, kad hod osjetim 
bijes, ako ikako mogu, ponovim ovaj postupak. Čini mi se da je to najbolji lijek. 


Ovo je priča ispitanika u jednom od prvih znanstvenih istraživanja bijesa, 
provedenom 1899. (6. Šetnja kao oblik smirivanja: navodi se u Tavrisovoj knjizi 
Anger: The Misunderstood Emotion, str. 135.). Ta priča i danas je uzor za drugi 
način postizanja deeskalacije bijesa: fiziološko hlađenje uz čekanje povlačenja 
navale adrenalina, u okružju za koje je malo vjerojatno da će se u njemu pojaviti 
daljnji povodi za bijesne reakcije. Kada je, na primjer, riječ o svađi, to znači na neko 
se vrijeme udaljiti od osobe s kojom se svađamo. Tijekom hlađenja, razbješnjena 
osoba može zaustaviti ciklus sve intenzivnijih agresivnih misli tražeći ono što će joj 
odvratiti pozornost. Odvraćanje pozornosti prema Zillmannovim je spoznajama vrlo 
snažno oruđe za postizanje promjene raspoloženja iz vrlo jednostavnog razloga: 
teško je ostati bijesnim kada nam je ugodno. Trik se, dakako, sastoji u tome da bijes 
ohladimo do točke na kojoj ćemo uopće biti sposobni za primjećivanje ugode. 


Ziiimanova analiza načina na koje bijes eskalira i na koje je moguće postići 
deeskalaciju objašnjava brojne zaključke iz istraživanja Diane Tice o načinima koje 
ljudi, prema vlastitim iskazima, često primjenjuju pri ublažavanju bijesa. Jedan od 
takvih razmjerno učinkovitih načina sastoji se u odlasku na mjesto na kojem će 
čovjek biti sam i tako se u miru ohladiti. Velik dio muškaraca to ostvaruje u vožnji 
automobilom - čovjek se opušta dok vozi (a ta je spoznaja, ispričala mi je Diane Tice, 
i nju navela na to da prema drugim sudionicima u prometu bude popustljivija). 
Sigurnija alternativa možda je odlazak u dugu šetnju; aktivno vježbanje također 
pomaže kod bijesa. Kao i metode relaksacije, poput dubokog disanja i opuštanja 
mišića, možda i zbog toga što fiziologiju tijela transformiraju iz stanja visoke 
uzbuđenosti u bijesu u stanje niske razine uzbuđenosti, a možda i zbog toga što 
skreću pozornost s onoga što je izazvalo bijes, o čemu god da je bila riječ. Tjelesna 
aktivnost može ohladiti bijes djelomično iz istog razloga: nakon visoke razine 
fiziološke aktivacije tijekom vježbanja, tijelo se, kada se jednom zaustavi, vraća na 
nisku razinu. 


Ali razdoblje hlađenja neće dati rezultata ako se koristi za nastavak istosmjernog 


razmišljanja koje izaziva bijes, jer je svaka takva misao sama po sebi mini-otponac 
za nove kaskade gnjeva. Snaga nečega što odvlači pozornost sastoji se u tome što 

zaustavlja taj niz razjarenih misli. U svojem istraživanju načina na koje se ljudi suo- 
čavaju s bijesom, Ticeova je otkrila da skretanje pozornosti uvelike pridonosi 
smirivanju bijesa: televizija, filmovi, čitanje i slične aktivnosti, sve to smeta mislima 
koje podržavaju bijes. Ali, otkrila je Diane Tice, prepuštanje takvim užicima kao što je 
kupovina za samog sebe i uživanje u hrani nemaju Bog zna kakav učinak; dok 
obilazite robnu kuću ili gutate krišku čokoladne torte, više je nego lako nastaviti se 
baviti ogorčenim mislima. 


Tim načinima mogu se pridodati oni koje je razvio Redford Williams, psihijatar sa 
sveučilišta Duke. Njegov je cilj bio pomoći ratobornim osobama, izloženim većoj 
opasnosti od srčanih oboljenja, da obuzdaju razdražljivost (7. Načini za kontroliranje 
ratobornosti Redforda Williamsa podrobno su navedeni u knjizi Redforda Williamsa i 
Virginije Williams Anger Kills (New York, Times Books, 1993.).). Između ostalog, on 
preporučuje uključivanje svijesti o vlastitoj ličnosti koja će registrirati cinične ili rato- 
borne misli čim se pojave te njihovo zapisivanje. Kada se osjećaji bijesa jednom tako 
registriraju, moguće je suprotstaviti im se i ponovno procijeniti situaciju, premda, 
prema Zillmannovu iskustvu, ovakav pristup daje bolje rezultate prije nego što je 
ljutnja eskalirala u razjarenost. 


Zabluda o ventiliranju 


U trenutku kada sam se smjestio u newyorški taksi, neki je mladić prelazeći ulicu 
zastao ispred njega kako bi pričekao trenutak kada će moći prijeći na drugu stranu. 
Vozač taksija, želeći što prije krenuti, trubi, rukom pokazujući mladiću neka se 
makne. Odgovor je bio smrknut pogled i opsceni pokret ruke. 


»Ti kučkin sine!«, viče vozač, prijeteći mu naglim trzajima automobila prema 
naprijed, što postiže istodobnim kratkim pritiskanjem papučice gasa i kočnice. Na 
ovako kobnu prijetnju, mladić se zlovoljno odmiče, ali tek toliko da taksi može proći, 
a u trenutku kada se vozilo počinje uključivati u promet, šakom udara po njegovu 
krovu. Vozač na to stane izvikivati bujicu užasnih psovki. 


Dok idemo dalje, vozač, još uvijek vidljivo uzrujan, kaže: »Ne možete dopuštati 
ljudima da vam ovako seru. Morate vikati... nakon toga se barem bolje osjećate!« 


Katarza - davanje oduška bijesu - katkada se uzdiže i slavi kao način suočavanja 
s bijesom. Prema toj popularnoj teoriji, nakon izljeva bijesa »bolje se osjećate«. Ali, 
kako to pokazuju i rezultati Zillmannova istraživanja, postoje argumenti protiv 
katarze. Oni se navode još od pedesetih godina, kada su psiholozi počeli 
eksperimentalno ispitivati učinke katarze i kada su uzastopce dobivali rezultate 
prema kojima davanje oduška bijesu tek neznatno ili nimalo ne pridonosi njegovu 
raspršivanju (premda čovjek, zbog zavodljive naravi bijesa, može početi osjećati 
zadovoljstvo) (8. Davanje oduška ne raspršuje bijes: usp. npr. članak S.K. Mallicka i 
B.R. McCandlessa »A Study of Catharsis Aggression«, Journal of Personality and 
Social Psychology 4, (1966.). Sažetak ovog istraživanja u: Tavris: Anger: The 
Misunderstood Emotion.). Moguće je da postoje neki posve određeni uvjeti u kojima 
iskaljivanje bijesa daje rezultate: kada se izražava izravno osobi kojoj je namijenjen, 
kada se na taj način ponovno uspostavlja nadzor nad vlastitom ličnošću ili ispravlja 
nepravda, ili kada se time nanosi »odgovarajuća šteta« drugoj osobi koju se time 

bez osvećivanja navodi na to da promijeni štetne postupke i navike. Ali zbog 
zapaljive naravi bijesa, to je možda lakše reći nego provesti u djelo (9. Kada 
iskaljivanje bijesa daje rezultate: Tavris: Anger: The Misunderstood Emotion.). 


Diana Tice zaključila je da je davanje oduška bijesu jedan od najlošijih načina 
hlađenja: ispadi bijesa najčešće pojačavaju uzbuđenje emocionalnog mozga, zbog 
čega se ljudi nakon toga osjećaju bjesnijima, a ne smirenijima. Ona je došla i do 
spoznaje da je u situacijama u kojima je netko iskalio bijes na osobi koja je takvo 
raspoloženje izazvala, krajnji rezultat bilo produljenje takva raspoloženja, a ne 
njegov nestanak. Neusporedivo korisnije bilo je kada bi se ljudi najprije ohladili, a 
potom se, na konstruktivniji način i s više samopouzdanja, suočili s tom osobom 
kako bi razriješili sukob. Tibetski učitelj Chogyam Trungpa, jednom je, čuo sam 
negdje, ovako odgovorio kada su ga pitali kako je najbolje postupati s bijesom: »Ne- 
mojte ga potiskivati. Ali nemojte se ni povesti za njim«. 


UMIRIVANJE TJESKOBE: TKO... JA ZABRINUT? 


O, ne! Ispušnik ima užasan zvuk... Što ako ću morati auto odvesti na popravak? ... 
To si ne mogu priuštiti... Morat ću uzeti novac od ušteđevine za Jamiejev studij... 
Sto ako neću moći platiti školarinu?... One loše ocjene od prošlog tjedna... Sto 
ako mu se ocjene još pogoršaju, pa neće moći studirati?... Ispušnik zvuči 
užasno... 


I tako se zabrinuti um vrti u beskrajnome vrtlogu omanje melodrame, pri čemu 
jedan skup briga dovodi do drugih, pa onda ponovno natrag. Ovaj primjer navode 
Lizabeth Roemer i Thomas Borkovec, psiholozi sa sveučilišta Pennsylvania State 
University, čije je istraživanje o zabrinutosti - temelju svih tjeskoba - tu temu 
uzdignulo od razine umijeća neurotičara do znanosti (10.Djelovanje zabrinutosti: 
Lizabeth Roemer i Thomas Borkovec: »Worry: Unwanted Cognitive Activity That 
Controls Unwanted Somatic Experience«, u knjizi Wegnera i Pennebakera 
Handbook of Mental Control.). U zabrinutosti, dakako, nema ničeg lošeg; 
odvagivanje problema - odnosno primjena konstruktivnog razmatranja, koje može 
izgledati poput zabrinutosti - može donijeti i rješenje. Stoviše, reakcija koja uvijek 
prati zabrinutost jest budnost za potencijalne opasnosti koja je, nesumnjivo, bila 
nužna za preživljavanje tijekom evolucije. Kada strah potakne emocionalni mozak, 
dio tjeskobe koja nastaje fiksira pozornost na neposrednu opasnost, prisiljavajući um 
da se počne opsesivno baviti time i privremeno zanemari sve ostalo. Zabrinutost je u 
određenome smislu priprema za ono što bi moglo poći pogrešnim smjerom i za 
način na koji se s time treba suočiti; zadaća zabrinutosti jest iznjedriti pozitivna 
rješenja za životne nedaće anticipiranjem opasnosti prije nego što se pojave. 


Poteškoće nastaju s kroničnim brigama koje se ponavljaju, koje se neprestano 
recikliraju, ni u jednom se trenutku ne približavajući pozitivnome rješenju. Pomnija 
analiza kronične zabrinutosti pokazuje da ova ima sva obilježja emocionalnog puča 
niskog intenziteta: čini se da takve brige dolaze niotkuda, da ih je nemoguće 
obuzdati, da stvaraju neprestano brujanje tjeskobe, da ne dopuštaju pristup razumu i 
da osobu koja se brine čvrsto zatvaraju u jednostran, nepromjenjiv pogled na 
problem. Kada se isti taj ciklus zabrinutosti pojača i ustrajno nastavlja, malo-pomalo 

počinje prelaziti granicu i prerasta u pravi neuralni puč, u poremećaje izazvane 
tjeskobom: fobije, opsesije, prisilna ponašanja, napadaje panike. Kod svakog od ovih 
poremećaja, zabrinutost se usredotočuje na jasno prepoznatljiv način; kod fobija 
tjeskoba se fiksira na situaciju koje se osoba boji; kod opsesivnosti na sprječavanje 
katastrofe koje se pribojava; kod napadaja panike brige se mogu fokusirati na strah 
od smrti ili na samu mogućnost takvih napadaja. 


Kod svih tih stanja, zajednički je nazivnik zabrinutost koja se posve otela kontroli. 
Na primjer, žena koja je na liječenju zbog opsesivno-kompulzivnog poremećaja, 
imala je niz obreda koji su joj ispunjavali veći dio vremena provedenog u budnome 
stanju: četrdesetpetominutno tuširanje nekoliko puta na dan, petominutno pranje 
ruku dvadeset ili više puta na dan. Usto nikada ne bi sjela prije nego što bi sjedalo 
sterilizirala utrljavanjem alkohola. Isto tako ne bi dotaknula ni kakvo dijete ili životinju 
- i jedno i drugo bilo je »odviše prljavo«. U pozadini svih tih prisila bio je njezin 
morbidni strah od klica; neprestano se brinula da će se, ne nastavi li s pranjem i 
steriliziranjem, zaraziti nekom bolešću i umrijeti (11.Strah od bacila: David Riggs i 
Edna Foa: »Obsessive-Compulsive Disorder« u knjizi Davida Barlowa (ur.) Clinical 
Handbook of Psychological Disorders (New York, Guilford Press, 1993.).). 


Žena koja je došla na liječenje »općih tjeskobnih poremećaja« psihijatrijske 
nomenklature koja označava stanje stalne zabrinutosti - ovako je odgovorila na 
molbu da jednu minutu zabrinutost izražava naglas: 


Ovo možda neću učiniti kako valja. Ovo će možda biti toliko umjetno da neće 
odražavati moje pravo stanje, a moramo doći do pravoga stanja... Jer ako ne 
dođemo do onog pravog, neću ozdraviti. A ako ne ozdravim, nikada neću biti 
sretna (12. Ovaj slučaj zabrinutog pacijenta navodi se u članku L. Roemer i 
Borkoveca »Worry«, str. 221.). 


U ovom virtuoznome iskazu brige o zabrinutosti, već i sam poziv toj osobi da se 
brine tijekom jedne minute, za samo nekoliko je sekundi eskalirao u kontemplaciju o 
doživotnoj katastrofi: »Nikada neću biti sretna«. Brige tipično slijede ovakve izjave, 
pričanje samome sebi koje preskače s brige na brigu i najčešće se bavi scenarijima 
katastrofe i zamišljanjem neke užasne tragedije. Brige se gotovo uvijek izražavaju i u 
»imaginarnome uhu«, ne oku - tj. riječima, ne slikama - a ta činjenica važna je za 
obuzdavanje zabrinutosti. 


Borkovec i njegovi kolege počeli su proučavati samu zabrinutost dok su 
pokušavali doći do lijeka za nesanicu. Tjeskoba se, primijetili su drugi istraživači, 
javlja u dva oblika: kognitivnome, odnosno u obliku misli prepunih zabrinutosti, i 
somatskome, u fiziološkim simptomima tjeskobe, npr. znojenju, ubrzavanju rada 
srca ili napetosti mišića. Najveći problem osoba koje pate od nesanice, zaključio je 
Borkovec, nije somatska uzbuđenost. Ono što im ne dopušta da utonu u san jesu 
misli koje im se nameću. Tu je bila riječ o kronično zabrinutim ljudima, koji se nisu 
mogli prestati brinuti, koliko god bili pospani. Jedino što im je pomagalo bilo je da 
prestanu razmišljati o problemima koji su ih zabrinjavali i da se umjesto toga us- 
redotoče na osjećaje koje izaziva metoda opuštanja. Ukratko, brige je bilo moguće 
zaustaviti prebacivanjem pozornosti na nešto drugo. 


Čini se, međutim, da većina osoba koje se brinu ne može samo tako prebaciti 

pozornost na nešto drugo. Razlog, drži Borkovec, ima veze s djelomičnom 
isplativošću zabrinutosti, koja silno pojačava naviku. Čini se da u zabrinutosti postoji 
i nešto pozitivno: brige su način na koji se suočavamo s potencijalnim prijetnjama, s 
opasnostima koje se pred čovjekom mogu pojaviti. Zadaća zabrinutosti - kada je 
uspješna - jest iskušati o kojim je opasnostima riječ i razmisliti o načinima 
suočavanja s njima. Ali zabrinutost baš ne funkcionira tako dobro. Nova rješenja i 
svježi kutevi gledanja na problem obično ne potječu od zabrinutosti, naročito ne 
kronične. Umjesto da dolaze do rješenja za potencijalne probleme, osobe 
opsjednute zabrinutošću najčešće samo mozgaju o samoj opasnosti, na neupadljiv 
način uranjajući u užas povezan s tom opasnošću, istodobno ostajući na istom 
misaonome pravcu. Osobe u kojih je takvo stanje kronično brinu se zbog širokog 
spektra stvari, od kojih za većinu nema gotovo nikakvih izgleda da se dogode; oni u 
životni put učitavaju bolesti koje drugi nikada ne primjećuju. 


Pa ipak, osobe koje se kronično brinu govore Borkovcu da im briga pomaže i da 
se njihove brige ponavljaju same od sebe, da je riječ o beskrajnom klupku misli 
pokretanih tjeskobom. Zbog čega bi zabrinutost trebala postati nešto za što se čini 
da je preraslo u mentalnu ovisnost? Sto je najneobičnije, kako ističe Borkovec, ta se 
navika pojačava jednako kao i praznovjerje. Budući da se ljudi brinu zbog mnogih 
stvari za koje je vrlo malo vjerojatno da bi se uistinu mogle dogoditi - smrt voljene 
osobe u padu aviona, bankrot i sl. - u tome, barem sa stajališta limbičkoga mozga, 
postoji nešto magično. Poput talismana koji čuva od očekivanog zla, brizi se 
psihološki pripisuju zasluge za sprječavanje opasnosti kojom je opsjednuta. 


Funkcioniranje zabrinutosti 


U Los Angeles je stigla sa Srednjeg zapada, a primamilo ju je radno mjesto kod 
nekog izdavača. No ubrzo po njezinu dolasku, izdavačku kuću kupila je neka 
druga slična tvrtka, tako da je ostala bez posla. Okrenuvši se poslije toga 
slobodnoj profesiji, pisanju, pozivu čije je tržište izrazito hirovito, nakon nekog je 
vremena uvidjela da je ili pretrpana poslom ili da ne može plaćati ni stanarinu. 
Nerijetko je morala paziti na broj i trajanje telefonskih poziva i prvi je put ostala 
bez zdravstvenog osiguranja. Taj nedostatak sigurnosti osobito ju je uzrujavao: 
znala se zateći kako zamišlja katastrofične scenarije u vezi sa svojim 
zdravstvenim stanjem, uvjerena da svaka glavobolja znači da ima tumor na 
mozgu, zamišljajući se u sudaru kad god bi nekamo morala poći automobilom. 
Često se znala zateći kako dugo sanjari, obuzeta brigom, uzrujana mješavinom 
najrazličitijih strahova. Ali, rekla je, otkrila je da je o tim brigama gotovo postala 
ovisna. 


Borkovec je otkrio još jednu neočekivanu dobru stranu zabrinutosti. Dok su ljudi 
zaokupljeni svojim brigama, čini se da ne primjećuju subjektivne senzacije tjeskobe 
koje te brige potiču - ubrzan rad srca, znojenje, drhtanje - a kako se zabrinutost 
nastavlja, čini se da čak i potiskuje dio te tjeskobe ili se barem tako odražava u 
usporavanju rada srca. Slijed je, najvjerojatnije, otprilike ovakav: osoba koja se brine 
primjećuje nešto što stvara sliku o potencijalnoj prijetnji ili opasnosti; ta zamišljena 
katastrofa potom izaziva blagi napadaj tjeskobe. Zabrinuta osoba potom tone u dugi 
niz uznemirenih misli, od kojih svaka stvara još po jednu temu za zabrinutost; kako 
se pozornost nastavlja kretati ovim smjerom zabrinutosti, sama koncentracija na ove 

misli skreće umne funkcije s one početne katastrofične slike koja je izazvala 
tjeskobu. Slike su, otkrio je Borkovec, moćniji otponci fiziološke tjeskobe nego misli, 
tako da udubljivanje u misli, sve do isključivanja katastrofičnih slika, djelomično 
olakšava iskustvo doživljavanja tjeskobe. I, u toj mjeri, zabrinutost je također 
učinkovitija, kao polovičan lijek upravo za onu tjeskobu koju je izazvala. 


Ali takva kronična stanja zabrinutosti usto su i autodestruktivna utoliko što 
preuzimaju oblik stereotipnih, krutih ideja, a ne kreativnih proboja koji bi zapravo 
pošli smjerom rješavanja problema. Ta krutost očituje se ne samo u manifestiranome 
sadržaju zabrinute misli, koja jednostavno manje-više neprestano ponavlja uvijek iste 
ideje. Međutim, čini se da na neurološkoj razini postoji kortikalna krutost, nedostatak 
u sposobnosti emocionalnoga mozga da fleksibilno odgovori na izmijenjene 
okolnosti. Ukratko, kronična zabrinutost djeluje na određene načine, ali ne i na one 
ostale, važnije: ona i olakšava dio tjeskobe, ali nikada ne rješava problem. 


Jedna od stvari koje kronično zabrinute osobe ne mogu činiti jest držati se savjeta 
koji najčešće slušaju: »Jednostavno se prestani | brinuti« (ili, još gore: »Budi bez 
brige, samo se opusti«). Budući da se čini da su kronične brige epizode djelovanja 
amigdale niskog intenziteta, pojavljuju se nepozvano i bez reda. A, već po samoj 
svojoj naravi, ustrajavaju čim se jednom pojave. Međutim, nakon brojnih 
eksperimenata, Borkovec je otkrio neke jednostavne korake koji čak i najokorjelijem 
bolesniku od kronične zabrinutosti mogu pomoći da obuzda tu naviku. 


Prvi je korak svijest o vlastitoj ličnosti, registriranje epizoda koje izazivaju 
zabrinutost što je moguće bliže njihovu začetku - u idealnu slučaju čim ili neposredno 
nakon što kratkotrajna katastrofična slika potakne ciklus briga-tjeskoba. Borkovec 
pacijente poučava ovome pristupu tako što ih najprije uči pratiti znakove tjeskobe, a 
naročito identificirati situacije koje potiču zabrinutost, ili prolazne misli i slike koje 
započinju zabrinutost, kao i popratne znakove tjelesne tjeskobe. Uz nešto 
uvježbavanja, takve osobe uspijevaju identificirati zabrinutost u sve ranijoj točki 
spirale tjeskobe. Usto uče i načine opuštanja koje mogu primijeniti čim prepoznaju 
početak zabrinutosti, svakodnevno uvježbavajući taj način kako bi ga mogli primije- 
niti uvijek, na licu mjesta, kada im je najpotrebniji. 


Sama metoda opuštanja, međutim, nije dovoljna. Osobe koje se brinu trebaju se 
i aktivno suprotstaviti mislima koje bi mogle izazvati zabrinutost; ne uspiju li u tome, 
spirala zabrinutosti stalno će se vraćati. Stoga se sljedeći korak sastoji u kritčkome 
udaljavanju od vlastitih pretpostavki: je li vrlo vjerojatno da će se ono čega se uža- 
savam i dogoditi? Je li nužno točno da postoji samo jedna ili nijedna alternativa 
dopuštanju da se to dogodi? Postoje li konstruktivni koraci koje je moguće poduzeti? 
Pomaže li mi uistinu neprestano se ispočetka vraćati istim ovim tjeskobnim mislima? 


Ova kombinacija brižnosti i zdravog skepticizma vjerojatno bi mogla poslužiti kao 
kočnica neuralne aktivacije koja se nalazi u pozadini svake manje intenzivne 
tjeskobe. Aktivno generiranje takvih misli može pripremiti krugove koji su u stanju 
inhibirati limbičke porive za tjeskobom; istodobno, aktivno induciranje opuštenog 
stanja suprotstavlja se signalima za tjeskobu koje emocionalni mozak odašilje 
čitavim tijelom. 

Ti načini, ističe Borkovec, usto uspostavljaju niz mentalnih aktivnosti nespojivih 
sa zabrinutošću. Kada se zabrinutosti dopusti da se bez otpora ponavlja u nedogled, 
ona stječe uvjerljivu moć; suprotstavljanje s pomoću smišljanja čitavog niza jednako 
uvjerljivih argumenata spriječit će da se ta jedna pomisao koja donosi zabrinutost 
naivno shvati kao točna. Čak i neke osobe čija je zabrinutost tolika da se može 
uvrstiti u red psihijatrijske dijagnoze na ovaj su se način riješile navike zabrinutosti. 


S druge strane, u ljudi kod kojih su brige toliko intenzivne da su prešle u fobiju, 
opsesivno-kompulzivni poremećaj, ili panični poremećaj, moglo bi biti mudro - to bi, 
štoviše, bio i znak svijesti o vlastitoj ličnosti - za prekidanje ciklusa upotrijebiti 
ljekove. Novo uvježbavanje emocionalnih sklopova tijekom terapije i dalje je, 
međutim, potrebno kako bi se smanjila vjerojatnost da će se tjeskoba vratiti kada 
pacijent prestane uzimati lijekove (13. Terapije za poremećaje tjeskobe: usp., npr., 
David H. Barlow, ur., Clinical Handbook of Psychological Disorders (New York, 
Guilford Press, 1993.).) 


UPRAVLJANJE MELANKOLIJOM 


Raspoloženje kojeg se ljudi pokušavaju osloboditi uz najviše truda svakako je 
tuga; Diane Tice otkrila je da su ljudi najinventivniji kada pokušavaju izbjeći tugu. 
Dakako, ne treba bježati od svake tuge; melankolija, poput svih ostalih raspoloženja, 
ima dobre strane. Tuga koju donosi gubitak ima određene nepromjenjive učinke: 
oduzima nam zanimanje za razbibrigu, zabave i užitke, pozornost nam usredotočuje 
na ono što smo izgubili i iscrpljuje energiju potrebnu za započinjanje novih pothvata - 
barem privremeno. Ukratko, pojačava svojevrsno refleksivno povlačenje iz 
užurbanosti života i dovodi u stanje privremenog prekida aktivnosti u kojem možemo 
oplakivati gubitak, ramišljati o njemu i, konačno, ostvariti psihološke prilagodbe i 
stvoriti nove planove koji će nam omogućiti da nastavimo sa životom. 


Osjećaj gubitka je koristan; prava depresija nije. William Styron prenosi nam rječit 
opis »brojnih užasnih manifestacija ove bolesti«, među njima i mržnju prema 
samome sebi, osjećaj bezvrijednosti, »hladnu i vlažnu obamrlost bez radosti« sa 
»sumornošću koja se nadvija nad mene, osjećajem užasa i otuđenosti i, iznad 
svega, tjeskobom koja guši« (14. Styronova depresija: William Styron: Darkness 
Visible: A Memoir of Madness (New York, Random House, 1990.).). Potom postoje i 
intelektualni znakovi: »smušenost, nefunkcioniranje mentalnog fokusiranja i 
pogreške u pamćenju«, a, u kasnijim fazama, njegov um  »kojim dominiraju 
anarhične distorzije« i »osjećaj da su mi misaoni procesi preplavljeni otrovnom i 
neprepoznatljivom plimom koja je izbrisala svaki trag radosnog reagiranja na živi 
svijet«. Postoje i tjelesni znakovi: nesanica, osjećaj beživotnosti, u kojem je čovjek 
nalik na zombija, »svojevrsna otupjelost, malaksalost, no još izraženija je neka 
neobična krhkost« te »stalan nemir«. Potom i gubitak užitka: »Hrana, kao i sve 
ostalo unutar osjetilnog raspona, bila je posve bez ikakva okusa«. Na koncu, nada je 
sve više slabjela kako se »siva kišica užasa« pretvorila u očaj toliko opipljiv da je bio 
nalik na tjelesnu bol, bol toliko neizdrživ da se činilo da je rješenje samoubojstvo. 


U tako intenzivnoj utučenosti, život ostaje posve paraliziran; ne pojavljuju se 
nikakvi novi počeci. | sami simptomi depresije jasno ocrtavaju život koji je tako 

zaustavljen. Styronu nisu pomagali nikakvi lijekovi i nikakve terapije; beznađe se 
konačno raspršilo zahvaljujući vremenu i sigurnosti bolničkog utočišta. Ali većini 
ljudi, a naročito onima kod kojih je riječ o manje ozbiljnim slučajevima, psihoterapija 
može pomoći, jednako kao i lijekovi - Prozac je trenutačni hit, no postoji više od 
desetak preparata koji nude određenu pomoć, naročito kod jačih depresija. 


Ovdje se bavim jednom neusporedivo češćom pojavom, tugom koja na području 
svojih gornjih granica prelazi u, stručnim jezikom, »subkliničku depresiju« - odnosno 
običnu melankoliju. Riječ je o rasponu beznadnosti s kojim se ljudi mogu nositi sami, 
ako u sebi imaju potrebnu snagu i mehanizme. Na žalost, neki od najčešće pri- 
mjenjivanih načina suočavanja s takvim oblikom tuge mogu imati neželjene učinke, 
zbog čega se ljudi potom osjećaju lošije nego ranije. Jedan od takvih načina jest 
jednostavno ostati sam, što je često privlačna mogućnost kada je osoba potištena; 
najčešće, međutim, takav korak tuzi samo dodaje osjećaj osamljenosti i odvojenosti. 
Time se djelomično i može objasniti zbog čega je Diane Tice u svome istraživanju 
došla do zaključka da je najpopularnija taktika za borbu protiv potištenosti druženje - 
izlazak na objed ili večeru, na kakvu utakmicu ili u kino; ukratko, činiti nešto s 
prijateljima ili obitelji. Takav pristup daje dobre rezultate ako je krajnji učinak skrenuti 
misli potištene osobe s tuge. Ali time se jednostavno produljuje to raspoloženje ako 
osoba takvu prigodu koristi samo za razmišljanje o onome što ju je toliko rastužilo. 


Zapravo, jedan od glavnih čimbenika koji određuju hoće li potištenost ustrajati ili 
nestati jest stupanj do kojeg se osoba zamišlja nad problemom. Zabrinutost zbog 
onoga što nas tišti, čini se, samo pojačava i produžuje potištenost. Kod potištenosti, 
zabrinutost se javlja u nekoliko oblika, a svaki od njih usredotočuje se na neki aspekt 
same depresije - koliko se osjećamo umornima, koliko malo energije ili motiviranosti 
imamo, na primjer, ili kako malo toga uspijevamo obaviti. Ništa od ovakvih 
razmišljanja obično nije popraćeno konkretnim djelovanjem koje bi moglo olakšati 
problem. Među ostalim su čestim razlozima zabrinutosti »izoliranje samog sebe i raz- 
mišljanje o tome kako ste potišteni te postavljanje pitanja samom sebi o tome je li 
pred vama još jedna noć bez sna«, kaže psihologinja sa Stanforda, Susan Nolen- 
Hoeksma, koja je proučavala duboku cikličku zamišljenost deprimiranih osoba (15. O 
brigama deprimiranih osoba piše Susan Nolen-Hoeksma u članku Sex Differences in 
Control of Depression«, u knjizi Wegnera i Pennebakera, Handbook of Mental 
Control, str 307.). 


Deprimirane osobe katkada opravdavaju ovakva razmišljanja govoreći kako 
pokušavaju bolje »upoznati vlastitu osobnost«; zapravo pripremaju osjećaje tuge a 
da pritom ne poduzimaju ništa što bi im moglo pomoći da se takvog raspoloženja 
oslobode. Tako u sklopu terapije može biti i više nego korisno duboko se zamisliti 
nad uzrocima depresije, pod uvjetom da to dovede do spoznaja ili koraka koji će 
promijeniti stanje koje je depresiju izazvalo. Ali pasivno utonuće u tugu jednostavno 
pogoršava stanje. 


Zamišljanje nad sudbinom također može pojačati depresiju stvaranjem uvjeta 
koji, no, da, jednostavno izazivaju još jaču potištenost. Susan Nolen-Hoeksma 
navodi primjer žene koja radi u prodaji, a koju često obuzima potištenost i koja tada 
toliko sati provodi u zabrinutosti da jednostavno ne uspijeva obaviti telefonske 
razgovore važne za prodaju. Prodaja joj se zbog toga počinje smanjivati, a ona 

počinje osjećati da je neuspješna, što samo pojačava potištenost. Ali, da je na 
depresiju reagirala svjesnim skretanjem pozornosti na nešto drugo, mogla se baciti 
na telefonske pozive, kao na način koji će joj misli odvojiti od tuge. Tada bi postojala 
manja mogućnost za smanjenje prodaje, a već samo iskustvo prodaje nečega 
možda bi u nje ojačalo osjećaj samopouzdanja, u određenoj mjeri ublažavajući i 
deprimiranost. 


Žene su, zaključuje Susan Nolen-Hoeksma, u depresiji neusporedivo sklonije 
dubokom cikličkom zamišljanju od muškaraca. A to, kaže nadalje ona, može barem 
djelomično objasniti činjenicu da se depresija kod žena dijagnosticira dvaput češće 
nego kod muškaraca. Dakako, na to može djelovati i još nekoliko čimbenika, npr. 
činjenica da su žene spremnije otkrivati svoju uzrujanost i nevolje ili da u životu imaju 
više toga što može izazvati deprimiranost. A muškarci svoju deprimiranost mogu 
utapati u alkoholu, čemu su skloniji dvostruko češće nego žene. 


Kognitivna terapija kojoj je cilj promijeniti te misaone obrasce, prema nekim je 
studijama jednako vrijedna kao i lijekovi kod liječenja blagih oblika kliničke depresije, 
a učinkovitija od lijekova kod sprječavanja povratka blage depresije. Dva su pristupa 
u toj borbi osobito korisna (16.Terapija za depresiju: K.S: Dobson: »A Meta-Analysis 
of the Efficacy of Cognitive Therapy for Depression«,Journal of Consulting and 
Clinical Psychology 57 (1989.).). Jedan od njih jest naučiti suprotstaviti se mislima 
koje su u središtu duboke zamišljenosti - u pitanje dovesti njihovu utemeljenost i 
razmišljati o pozitivnijim alternativama. Drugi je namjerno planirati ugodne stvari koje 
će odvući pozornost. 


Jedan od razloga zbog kojih takvo skretanje pozornosti daje rezultate jest to što 
su depresivne misli automatske i što se čovjekovom psihičkome stanju nameću 
nepozvano. Čak i kada deprimirane osobe pokušavaju potisnuti depresivne misli, 
često ne mogu doći do bolje alternative; kada jednom krene, depresivni val misli ima 
snažan magnetičan učinak na smjer asocijacija. Na primjer, kada se od deprimiranih 
osoba tražilo da u rečenicama od šest riječi ispravno slože pomiješane elemente, 
puno bolje išlo im je otkrivanje poruka koje su izražavale nešto što je imalo veze s 
deprimiranošću  (»Budućnost izgleda vrlo sumorno«) nego pozitivnih misli 
(»Budućnost izgleda vrlo vedro«) (17.0 istraživanju misaonih obrazaca deprimiranih 
osoba govori se u članku Richarda Wenzlaffa »The Mental Control of Depression« u 
knjizi Wegnera i Pennebakera Handbook of Mental Control.). 


Sklonost depresije da se ponavlja utječe čak i na vrste aktivnosti za odvraćanje 
pozornosti koje osoba odabire. Kada je deprimiranim osobama ponuđen popis vedrih 
ili teških i ozbiljnih načina za skretanje misli s nečega tužnog, na primjer prijateljeva 
pokopa, odabirali su više melankoličnih aktivnosti. Richard Wenzlaff, psiholog na 
sveučilištu University of Texas, koji je proveo ta istraživanja, zaključuje da osobe 
koje su već deprimirane moraju uložiti osobit trud kako bi pozornost skrenule na 
nešto što je posve pozitivno i dobro paziti da nesvjesno ne odaberu nešto - tužan 
film, roman s tragičnim svršetkom - što će ih ponovno vratiti u potištenost. 


Čime popraviti raspoloženje? 
Zamislite da se u magli vozite nepoznatom, strmom i vijugavom cestom. 

Odjednom se pred vama pojavljuje automobil koji na samo nekoliko metara 
ispred vas sa sporedne prometnice skreće na glavnu cestu. Preblizu je da biste 
se mogli na vrijeme zaustaviti. Nogom ste svom snagom nagazili na kočnicu i 
vozilo vam se počelo klizati te se postrance približava drugom automobilu. Vidite 
da je on pun djece, jedna od majki vozi ih u vrtić - neposredno prije nego što se 
začuje prasak razbijenog stakla i zvuk metala koji savija drugu metalnu plohu. A 
onda, negdje iz tišine koja je uslijedila neposredno nakon sudara, čujete zbor 
rasplakanih glasova. Uspijevate otrčati do drugog automobila i tada vidite da jed- 
no dijete leži nepokretno. Preplavljuje vas grižnja savjesti i tuga zbog tragedije 
koja se dogodila... 


Ovakve emocionalno bolne priče korištene su za postizavanje uzrujanosti kod 
ispitanika u jednom od Wenzlaftovih eksperimenata. Dobrovoljni ispitanici potom su 
trebali pokušavati ne misliti o tome prizoru dok su devet minuta bilježili tijek misli. 
Svaki put kada bi im se onaj uznemirujući prizor uvukao u misli, pri pisanju bi stavili 
kvačicu. | dok je, kako su minute prolazile, većina ispitanika sve manje i manje 
razmišljala o tome prizoru, oni koji su bili deprimiraniji pokazali su čak i izrazito 
povećanje broja puta kada su im se nametale takve midi, na neizravan način čak i 
spominjući prizor u mislima koje su im trebale skrenuti pozornost. 


Štoviše, ispitanici skloni depresiji koristili su se drugim negativnim mislima za 
odvlačenje pozornosti. Kako mi je to opisao Wenzlaff: »Misli se u umu asociraju ne 
samo prema sadržaju, nego i prema raspoloženju. Ono što bismo mogli nazvati 
sklopom negativnih misli do uma dolazi brže i spremnije kada se ljudi osjećaju 
potištenima. Osobe koje lako zapadaju u depresiju sklone su stvaranju vrlo snažnih 
mreža veza između takvih misli, tako da ih je teže potisnuti kada se jednom potakne 
neka vrst negativnog raspoloženja. A što je ironično, čini se da se potištene osobe 
koriste jednom deprimirajućom temom kako bi misli skrenule s druge, što samo 
potiče nove negativne emocije«. 


Plakanje, drži jedna teorija, može biti način na koji priroda smanjuje razinu 
moždanih kemijskih signala koji potiču uzrujanost. | dok plakanje katkada može 
odagnati obuzetost tugom, osoba nakon plača i dalje može ostati opsjednuta 
razlozima za očaj. Pojam »korisnog plača« može nas dovesti na pogrešan put: 
plakanje koje pojačava negativno razmišljanje samo produljuje jad. Stvari koje 
odvraćaju pozornost razbijaju lanac misli kojima se održava tuga; jedna od vodećih 
teorija o tome zbog čega je elektrokonvulzivna terapija uspješna kod najtežih oblika 
depresije govori da ta metoda uzrokuje gubitak kratkotrajnog pamćenja - pacijenti se 
osjećaju bolje jer se ne mogu sjetiti zbog čega su bili tako tužni. U svakom slučaju, 
kako bi se oslobodili obične, svakodnevne tuge, otkrila je Diane Tice, velik broj ljudi 
daje se, kažu rezultati njezina istraživanja, na čitanje, gledanje televizije ili filmova, 
igranje video-igrica i slaganje slagalica, spavanje ili sanjarenje, na primjer planiranje 
odmora na egzotičnim mjestima. Wenzlaff bi tome dodao da su najučinkovitiji načini 
skretanja pozornosti oni koji će vam promijeniti raspoloženje - uzbudljiv sportski 
događaj, smiješan film, optimistična knjiga. (UZ ovo ide i jedno upozorenje: neki od 
takvih načina skretanja pozornosti i sami mogu potaknuti deprimiranost. Istraživanja 
provedena na osobama koje puno gledaju televiziju dovela su do zaključka da su 
one, nakon gledanja televizije, u pravilu potištenije nego što su bile prije praćenja 
programa!). 

Aerobik je, prema zaključcima istraživanja Diane Tice, jedan od učinkovitijih 
načina za oslobađanje od lakšeg oblika depresije, kao i drugih negativnih 
raspoloženja. No i ovdje vrijedi upozorenje: koristi ovakvih tjelesnih aktivnosti 
najveće su kod lijenih osoba, onih koje obično nisu osobito fizički aktivne. Za one koji 
ionako svakodnevno vježbaju, koristi od ovakvih aktivnosti za promjene raspoloženja 
vjerojatno su bile najveće kada su tek započinjali s tom navikom. Stoviše, kod stalnih 
vježbača javlja se i suprotan učinak na raspoloženje: počinju se osjećati loše kada 
preskoče dnevni trening. Čini se da ovakve vježbe daju dobre rezultate jer mijenjaju 
fiziološka stanja koja pobuđuje takvo raspoloženje: depresija je stanje niske razine 
uzbuđenja, a aerobik tijelo dovodi u stanje visoke uzbuđenosti. Na jednak način, 
tehnike opuštanja koje tijelo dovode u stanje niske uzbuđenosti, korisne su kod 
tjeskobe, stanja visoke uzbuđenosti, ali ne toliko korisne i kod depresije. Čini se da 
svaki od ovih pristupa daje rezultate pri razbijanju ciklusa depresije ili tjeskobe jer 
mozak dovodi na razinu aktivnosti koja nije kompatibilna s emocionalnim stanjem 
koje ga je dotada snažno obuzimalo. 


Popravljanje raspoloženja hranom i senzualnim užicima bio je još jedan 
popularan lijek za tugu. Najčešći načini na koje su se ispitanici tješili u razdobljima 
deprimiranosti varirali su od tople kupke ili omiljenih jela do slušanja glazbe ili 
spolnog odnosa. Kupovanje dara ili nečeg posebnog bilo je osobito popularno među 
ženama, kao i općenito kupovanje, pa makar bila riječ i samo o razgledavanju izloga. 
Među studentskom populacijom, Diane Tice otkrila je da je jedenje tri puta češći 
način ublažavanja tuge među ženama nego među muškarcima; kod muškaraca je, s 
druge strane, pet puta vjerojatnije da će se u trenucima potištenosti okrenuti alkoholu 
ili drogi. Dakako, problem s prekomjernim uživanjem u jelu ili uživanjem u alkoholu u 
cilju ublažavanja tuge jest to što vrlo lako može imati neželjene posljedice: 
prekomjerno uživanje u jelu izaziva osjećaj žaljenja; alkohol je depresiv za središnji 
živčani sustav, tako da samo pojačava učinak same depresije. 


Prema nalazima do kojih je došla Diane Tice, konstruktivniji pristup popravljanju 
raspoloženja sastoji se u ostvarivanju neke malene pobjede ili smišljanju načina na 
koji ćete lako doći do određenog uspjeha: bavljenje nekim već dugo odgađanim 
kućnim poslom ili nekom drugom obvezom koju već dugo kanite riješiti. Na jednak 
način, raspoloženje popravljaju i poboljšanja u slici o sebi, makar bila riječ i samo o 
elegantnome odijevanju ili šminkanju. 


Jedan od najsnažnijih, a izvan terapije malo korištenih lijekova za depresiju jest 
gledanje na stvari iz drukčije perspektive, odnosno _kognitivno preoblikovanje. 
Prirodno je žaliti za svršetkom veze i utonuti u samosažalne misli - poput »to znači 
da ću zauvijek ostati sam« - no to će svakako produbiti osjećaj beznadnosti. 
Međutim, zakoračite li malo unatrag i razmislite o svemu onome po čemu ta veza i 
nije bila tako osobito uspješna, te načinima na koje se niste slagali s partnerom - 
drugim riječima počnete li na gubitak gledati drukčije, u pozitivnijem svjetlu - dobit 
ćete lijek koji će vam pomoći da se oslobodite tuge. Na jednak način pacijenti koji 
boluju od raka, ma koliko im stanje bilo teško, bili su bolje raspoloženi pošto su se 
uspjeli prisiliti na to da se prisjete kojeg drugog pacijenta u još lošijem stanju (»Nije 
mi tako loše... ja barem mogu hodati«); oni koji su se uspoređivali sa zdravim 
osobama bili su najdeprimiraniji (18. Shelley Taylor i dr. :Maintaining Positive Illusions 
in the Face of Negative Information«, Journal of Clinical and Social Psychology 8 

(1.989.).). Takve usporedbe »prema  dolje« iznenađujuće dobro popravljaju 
raspoloženje: odjednom ono za što se činilo da posve oduzima svaku snagu više ne 
izgleda tako strašno. 


Još jedan dobar način popravljanja raspoloženja jest pružanje pomoći onima 
kojima je potrebna. Kako se depresija upravo hrani dubokim cikličkim zamišljanjima i 
opsjednutošću vlastitom ličnošću, pomaganje drugima izdiže nas iznad takvih 
preokupacija dok suosjećamo s ljudima koji su i sami suočeni s patnjama. Bacanje 
na neki volonterski posao - trenersku dužnost u nekoj dječjoj momčadi, pružanje 
nesebične pomoći drugima, pomaganje beskućnicima - bilo je u studiji Diane Tice 
jedan od najučinkovitijih načina za promjenu raspoloženja. Ali isto tako i jedan od 
najrjeđe primjenjivanih. 


Na koncu, barem su neki ljudi u stanju olakšati melankoliju oslanjanjem na 
transcendentalne snage. Diana Tice rekla mi je: »Molitve, ako ste izrazito religiozna 
osoba, pomažu kod svih raspoloženja, a naročito depresije«. 


REPRESORI: POZITIVNO PORICANJE 


»Nogom je udario cimera u trbuh...«, počinje rečenica, a završava: »...ali zapravo 
je htio uključiti svjetlo«. 


Transformacija nasilnog čina u nedužnu, premda ponešto neuvjerljivu, pogrešku 
pravi je primjer represije in vivo. Rečenicu je sastavio neki student koji se 
dobrovoljno javio kao ispitanik u istraživanju represora, osoba za koje se čini da 
često i bez razmišljanja iz svijesti brišu uznemirujuće stvari. Početni dio rečenice: 
»Nogom je udario cimera u trbuh...« ovom je studentu ponuđen kao sastavni dio 
testa u kojem je trebao nadopuniti rečenice. Druga ispitivanja pokazala su da je ovaj 
mali čin mentalnog izbjegavanja dio većeg obrasca u njegovu životu, obrasca 
isključivanja većine pojava koje donose emocionalnu uzrujanost (19. Primjer 
studenta-represora potječe iz članka Daniela A. Weinbergera »The Construct 
Validity of the Repressive Coping Style« u knjizi koju je uredio J. L. Singer, 
Repression and Dissociation (Chicago, University of Chicago Press, 1990.). 
Weinberger, koji je razvio pojam represora tijekom ranijih istraživanja s Garyjem F. 
Schwartzom i Richardom Davidsonom, postao je vodeći istraživač na tom području.). 
Premda su istraživači u početku represore smatrali vrhunskim primjerima 
nesposobnosti osjećanja emocija - možda srodnicima aleksitimika - današnja ih 
znanost smatra vrlo vještima u obuzdavanju emocija. Oni su, čini se, postali toliko 
umješni u zaštiti od negativnih osjećaja da uopće i nisu svjesni negativnosti. Umjesto 
naziva represori, kako ih uobičajeno zovu istraživači, prikladniji termin možda bi bio 
nedodirljivi. 


Velik dio ovog istraživanja, koje je najvećim dijelom proveo Daniel Weinberger, 
psiholog koji sada radi na sveučilištu Case Western Reserve, pokazuje da, premda 
mogu izgledati staloženo i hladnokrvno, takve osobe katkada mogu kipjeti od 
fizioloških uzrujanosti koje uopće ne primjećuju. Za vrijeme testiranja u kojem je 
trebalo nadopuniti rečenice, istraživači su također promatrali ispitanike u nastojanju 
da odrede razinu fiziološke uzbuđenosti. Staložena maska represora nije bila u 

skladu s nemirom njihovih tijela: kada su se našli nad rečenicom o nasilnome cimeru 
i drugim sličnim izjavama, svi su pokazivali znakove tjeskobe, poput ubrzanog rada 
srca, znojenja i povećanog krvnog tlaka. Pa ipak, na pitanja o tome odgovarali su 
kao da su posve smireni. 


Ovo stalno isključivanje emocija poput srdžbe i tjeskobe nije rijetka pojava: 
prema Weinbergeru, približno jedna od šest osoba iskazuje ovaj obrazac. U teoriji, 
djeca mogu naučiti biti nedodirljiva na bilo koji od nekoliko načina. Jedan od njih 
može biti svojevrsna taktika preživljavanja mučne situacije, npr. roditelj alkoholičar u 
obitelji u kojoj se sam taj problem poriče. Drugi način može biti odrastanje u obitelji u 
kojoj su jedan ili oba roditelja i sami represori i tako prenose primjer vječitog dobrog 
raspoloženja ili staložena izraza lica, unatoč uzrujanim osjećajima. Ta karakteristika 
može jednostavno biti i dio naslijeđenog temperamenta. | premda nitko zasada ne 
može točno reći kako u životu započinje takav obrazac, u razdoblju kada dostignu 
odraslu dob, represori su već hladnokrvni i pribrani čak i pod pritiskom. 


Pritom i dalje, dakako, ostaje neriješeno pitanje koliko su zapravo staloženi i 
mirni. Je li uistinu moguće da nisu svjesni fizičkih znakova uzburkanih emocija ili 
jednostavno hine staloženost? Odgovor na to dalo je inteligentno istraživanje koje je 
proveo Richard Davidson, psiholog sa sveučilišta University of Wisconsin i ne- 
kadašnji Weinbergerov suradnik. Davidson je od osoba s nedodirljivim obrascem 
ponašanja zatražio da ispišu slobodne asocijacije na niz riječi, od kojih je većina bila 
neutralna, no neke od njih imale su neugodna ili sa spolnošću povezana značenja 
koja gotovo u svakome izazivaju tjeskobu. I, kako su to pokazale njihove tjelesne 
reakcije, svi su upravo na takve riječi iskazali fiziološke znakove uzrujanosti, premda 
su riječi koje su ispisivali kao asocijacije gotovo redovito odražavale pokušaj da se 
uznemirujuće riječi pročiste, i to tako što su ih povezivali s nedužnim pojmovima. Ako 
je prva riječ bila »mržnja«, odgovor je mogao biti npr. »ljubav«. 


Davidsonovo istraživanje poslužilo se činjenicom da se (u dešnjaka) ključni 
centar za procesiranje negativnih emocija nalazi u desnoj polovici mozga, dok je 
centar za govor u lijevoj. Čim ispravna polutka prepozna neku riječ kao nešto što 
uznemiruje, tu informaciju odašilje corpusom callosmnom (žuljevitim tijelom), 
velikim područjem između dviju polovica mozga, u centar za govor, gdje se stvara 
riječ-odgovor. Koristeći se složenim sustavom leća, Davidson je uspio pokazati riječ 
tako da je bila vidljiva samo u polovici vidnoga polja. Zbog takve živčane građe 
vizualnog sustava, ako je prikazana riječ bila u lijevoj strani vidnoga polja, najprije ju 
je prepoznala desna strana mozga, osjetljiva na uzrujavanja. Ako je riječ bila pri- 
kazana u desnoj strani vidnoga polja, signal je odlazio u lijevu stranu mozga bez 
procjene koja bi izazvala uzrujavanje. 


Kada su se riječi prikazivale desnoj polutki, nedodirljivima je bilo potrebno više 
vremena da odgovore - ali samo u slučaju da je riječ na koju su odgovarali imala 
uznemirujuće konotacije. Tog usporavanja procesa asocijacije uopće nije bilo kada 
su pred njima bile neutralne riječi. Do kašnjenja je dolazilo isključivo kada su riječi 
pokazivane desnoj hemisferi, a ne lijevoj. Ukraiko, čini se da je njihova 
nedodirljivost posljedica neuralnog mehanizma koji usporava ili utječe na prijenos 
informacija koje izazivaju uzrujanost. To znači da takve osobe ne glume izostanak 
svijesti o tome da su uzrujane; njihov mozak tu im informaciju jednostavno 
uskraćuje. Točnije, sloj skladnih osjećaja koji prekriva takve uznemirujuće percepcije 

vrlo lako može biti posljedica rada lijevog prefrontalnog režnja. Na svoje 
iznenađenje, Davidson je, izmjerivši razine aktivnosti u njihovim prefrontalnim 
režnjevima, uvidio da imaju izrazitu dominaciju aktivnosti na lijevoj strani - centru za 
pozitivne osjećaje - a manju aktivnost na desnoj, gdje je centar za negativne 
osjećaje. 


Ove osobe  »predstavljaju se u pozitivnome svjetlu, uz optimistično 
raspoloženje«, rekao mi je Davidson. »Poriču da ih stres uzrujava i već pri mirnu 
sjedenju pokazuju obrazac aktivacije lijevog prefrontalnog režnja kakav se povezuje 
s pozitivnim osjećajima. Takva moždana aktivnost mogla bi biti ključ njihovih 
pozitivnih stavova, unatoč pozadinskom fizičkome uzbuđenju koje nalikuje na 
uzrujanost«. Prema Davidsonovoj teoriji, u smislu aktivnosti moždanih centara, 
doživljavanje stvarnosti koja uznemiruje u pozitivnome svjetlu zadaća je koja 
zahtijeva podosta energije. Pojačano fiziološko uzbuđenje moglo bi biti posljedica 
trajnog napora živčanih krugova da održavaju pozitivne osjećaje ili da potiskuju ili 
inhibiraju bilo kakve negativne emocije. 


Ukratko,  nedodirljivost je svojevrsno pozitivno poricanje, optimistična 
disocijacija - i, možda, ključ za razumijevanje živčanih mehanizama koji funkcioniraju 
u težim disocijativnim stanjima koja se javljaju kod, npr. posttraumatskog stresnog 
poremećaja. Kada jednostavno sudjeluje u održavanju staloženosti, kaže Davidson, 
»čini se da je riječ o uspješnome načinu emocionalne samoregulacije«, premda uz 
nepoznatu cijenu koju plaća svijest o vlastitoj ličnosti. 


6 
Vrhunski dar 


Samo jednom u životu doživio sam da me strah posve paralizira. Bilo je to na 
ispitu iz matematike na prvoj godini studija, a sjećam se da mi je nekako uspjelo 
za taj ispit ne učiti. Još se uvijek dobro sjećam i prostorije u koju sam ušao tog 
proljetnog jutra, dok mi je srce bilo obuzeto zlim slutnjama i teškim osjećajima 
propasti. U toj dvorani bio sam na brojnim predavanjima. Toga dana, međutim, 
kroz prozore nisam primjećivao ništa i uopće nisam vidio dvoranu. Dok sam pri- 
lazio klupi u blizini vrata, moj se vidokrug suzio na komadić poda preda mnom. 
Kada sam otvorio plave korice testa, u ušima sam čuo potmule otkucaje srca, a u 
želucu osjetio grčenje. 


Pogledao sam pitanja jednom, brzo. Nema nade. Jedan sam sat nepomično 
buljio u tu stranicu, dok sam u mislima grozničavo vrtio sve ono što će mi se zbog 
toga dogoditi. Iste misli ponavljale su se u nedogled, bio je to beskrajan krug 
straha i podrhtavanja. Sjedio sam ukočeno, poput životinje koju je usred pokreta 
paralizirao otrov indijanske strjelice. Ono što mi je najnevjerojatnije u čitavom tom 
užasnom događaju bilo je to kako mi je um postao ograničen. Cijeli sat nisam 
proveo u očajničkome pokušaju da smislim nekakve odgovore na pitanja. Nisam 
sanjario. Jednostavno sam sjedio, paraliziran užasom, i čekao svršetak muka (1. 
Užas na ispitu: Daniel Coleman: Vital Lies, Simple Truths: The Psychology of 
Self-Deception (New York, Simon and Schuster, 1985.).). 

Ova je priča o užasnim mukama moja vlastita; i do današnjeg dana ovo je za 
mentalne sposobnosti. Sada mi je jasno da su te moje muke najvjerojatnije bile 
potvrda sposobnosti emocionalnoga mozga da nadjača, čak i posve paralizira, 
mozak zadužen za razmišljanje. 


Razmjeri do kojih emocionalna uzrujanost može utjecati na mentalni život za 
učitelje nisu ništa novo. Učenici koji su nervozni, ljutiti ii deprimirani ne uče; osobe 
koje su obuzete ovim stanjima ne primaju informacije na učinkovit način ili s njima 
postupaju lošije. Kao što smo vidjeli u 5. poglavlju, snažne negativne emocije preba- 
cuju pozornost na njihove vlastite preokupacije, ometajući pokušaje da se 
usredotoče na nešto drugo. Stoviše, jedan od znakova koji pokazuju da su osjećaji 
prešli granicu i došli u sferu patološkog jest i to što su toliko agresivni da nadjačavaju 
sve ostale misli, neprestano onemogućavajući pokušaje usmjeravanja pozornosti na 
ono čime se osoba trenutačno bavi, bez obzira na to o kakvoj je zadaći riječ. U 
osobe koja prolazi kroz stresan postupak razvoda - ili u djeteta kojemu se roditelji 
razvode - misli se dugo ne zadržavaju na razmjerno trivijalnim rutinskim aktivnostima 
na poslu ili u školi; u osoba s kliničkom depresijom, misli pune samosažaljenja i 
očaja, beznadnosti i bespomoćnosti, nadjačavaju sve ostale. 


Kada osjećaji preplave koncentraciju, zaguši se mentalna sposobnost koju 
proučavatelji — kognitivnoga — nazivaju — »radnom — memorijom«, = mogućnošću 
raspolaganja svim informacijama potrebnima za obavljanje određene zadaće kojom 
se trenutačno bavimo. Ono što se nalazi u radnoj memoriji može biti i tako prozaično 
poput nečijeg telefonskog broja ili složeno poput zamršenih fabula i rješenja koje 
romanopisac pokušava utkati u jedinstveno djelo. Radna je memorija u mentalnome 
životu provedbena funkcija par excellence i omogućuje ostvarivanje svih ostalih 
intelektualnih napora, od izgovaranja rečenice do bavljenja zamršenim logičkim 
problemima (2. Radna memorija: Alan Baddeley, Working Memory (Oxford, 
Clarendon Press, 1986.).). Prefrontalni_korteks provodi funkcioniranje radne 
memorije - a, ne zaboravimo, to je i mjesto na kojemu se sastaju osjećaji i emocije 
(3. Pretrontalni korteks i radna memorija: Patricia Goldman-Rakic: »Cellular and 
Circuit Basis of Working Memory in Prefrontal Cortex of Nonhuman Primates«, 
Progress in Brain Research, 85, 1990.; Daniel Weinberger: »A Connectionist 
Approach to the Prefrontal Cortex«, Journal of Neuropsychiatry 5 (1993.).). Kada je 
limbički sklop koji se stječe na prefrontalnome korteksu pod posvemašnjim utjecajem 
emocionalne uzrujanosti, jedna od cijena koju plaćamo jest učinkovitost radne 
memorije: ne možemo normalno razmišljati, kao što sam ja to otkrio za vrijeme onog 
ispita iz matematike. 


S druge strane, razmislite o ulozi pozitivne motivacije - stvaranja osjećaja elana, 
gorljivosti i samopouzdanja - u postizanju uspjeha. Istraživanja provedena među 
olimpijskim sportašima, svjetski priznatim glazbenicima i šahovskim velemajstorima 
pokazuju da je ono što je njima zajedničko upravo sposobnost da motiviraju same 
sebe za ustrajno provođenje stalnih vježbanja i treninga (4. Motivacija i vrhunski 
rezultati: Anders Ericsson, »Expert Performance: lis Structure and Acquisition«, 
American Psychologist (kolovoz 1994.).). A uza stalni porast razine usavršenosti 
potrebne da bi se u određenoj vještini dostigla svjetska kvaliteta, ovakvi strogi 
treninzi sve češće moraju započinjati u djetinjstvu. Na Olimpijskim igrama održanim 

1992., dvanaestogodišnji članovi kineske ekipe skakača u vodu u životu su ukupno 
izveli jednak broj probnih skokova kao i članovi američke momčadi koji su bili stariji 
od dvadeset godina - kineski skakači započeli su sa strogim treninzima u dobi od 
četiri godine. Jednako tako, najbolji violinisti dvadesetog stoljeća počeli su svirati 
negdje oko pete godine; međunarodni šahovski prvaci tom su se igrom počeli baviti 
u prosjeku sa sedam godina, dok su oni koji su se proslavili samo na državnoj razini 
počeli oko desete godine. Rani početak omogućuje prednost koja se odražava na 
čitav život: vrhunski studenti violine na vrhunskoj glazbenoj akademiji u Berlinu, svi 
tek nešto stariji od dvadesete, u životu su ukupno vježbali oko deset tisuća sati, dok 
su studenti iz »druge lige« u prosjeku vježbali oko sedam tisuća petsto sati. 


Čini se da one koji su na samome vrhu neke takve aktivnosti od onih približno 
jednakih sposobnosti razdvaja stupanj do kojeg, započinjući rano u životu, mogu 
godinama i godinama ustrajavati u marljivu vježbanju. A ta ustrajnost ovisi o 
emocionalnim osobinama - elanu i upornosti unatoč teškoćama - više nego o bilo 
čemu drugomu. 


Dodatna isplativost motivacije, razmatrane odvojeno od drugih urođenih 
sposobnosti, u smislu životnog uspjeha, može se vidjeti u uspjehu studenata 
azijskog podrijetla u američkim obrazovnim institucijama i na radnim mjestima. 
Jedno temeljito istraživanje podataka govori da američka djeca azijskog podrijetla u 
odnosu na bijelu djecu u prosjeku imaju prednost u kvocijentu inteligencije od samo 
dva do tri boda (5. Azijska prednost u IQ-u: Herrenstein i Murray, The Bell Curve.). 
Unatoč tome, u okviru određenih zvanja, na primjer pravničke ili liječničke struke, u 
kojima završava velik broj Amerikanaca azijskog podrijetla, kao skupina, oni se 
ponašaju kao da im je IQ znatno viši - kao da je riječ o vrijednosti od 110 kod 
Amerikanaca japanskog podrijetla i vrijednosti od 120 kod Amerikanaca kineskog 
podrijetla (6. IQ i zanimanja Amerikanaca azijskog podrijetla: James Flynn, Asian- 
American Achievement Beyond IQ (New Jersey, Lawrence Erlbaum, 1991.).). 
Razlog za to, čini se, leži u činjenici da azijska djeca od prvih dana škole rade 
marljivije od bijelaca. Sanford Dorenbusch, sociolog sa Stanforda koji je proučio više 
od deset tisuća učenika srednjih škola, otkrio je da Amerikanci azijskog podrijetla 
domaćim zadaćama posvećuju 40 posto više vremena od drugih učenika. »I dok je 
većina američkih roditelja pripravna prihvatiti djetetove slabe točke i naglašavati ono 
u čemu je dijete dobro, kod Amerikanaca azijskog podrijetla vrijedi stav koji kaže: 
ako ti nešto ne ide dobro, uči i kasno navečer, a ako ti još uvijek ne ide dobro, ustani 
rano i uči prije škole. Oni drže da uz odgovarajući trud škola svakome može ići 
dobro«. Ukratko, snažna kulturološka radna etika prelazi u snažniju motiviranost, 
gorljivost i ustrajnost - emocionalnu prednost. 


Do stupnja do kojeg nam smetaju ili nam pojačavaju sposobnost razmišljanja i 
planiranja, vježbanja za neki daleki cilj, rješavanja problema i sl., emocije određuju 
granice naših sposobnosti za to da se koristimo urođenim mentalnim darom i tako 
određuju kako ćemo proći u životu. A do stupnja do kojeg nas osjećaji elana i ugode 
- ili čak optimalne količine tjeskobe — motiviraju u onome što činim o, ti nas osjećaji 
vode do uspjeha. U tom smislu emocionalna je inteligencija vrhunski oblik 
nadarenosti, vještina koja ima dubok i snažan utjecaj na sve druge sposobnosti, bilo 
da ih potpomaže ili im smeta. 

OBUZDAVANJE IMPULSA: TEST S 
KOLAČIĆEM 


Zamislite da su vam četiri godine i da vam netko predloži ovo: pričekate li dok ta 
osoba nešto brzo obavi, za nagradu ćete dobiti dva sljezova kolačića s čokoladnim 
preljevom. Ako vam je to predugo za čekanje, dobivate samo jedan - ali taj kolačić 
možete uzeti odmah. Riječ je o izazovu koji će svakako na kušnju staviti svakog 
četverogodišnjaka, o mikrosvijetu vječite borbe između nagona i svladavanja, ida i 
ega, želje i samokontrole, uzimanja nagrade i odgađanja tog trenutka. Sto će dijete u 
ovom slučaju odabrati vrlo je znakovit test; njime se brzo očitava ne samo karakter, 
nego i put kojim će dijete u životu vjerojatno krenuti. 


Moguće je da ne postoji psihološka vještina koja bi bila temeljnija od odupiranja 
nagonu. Riječ je o samome korijenu emocionalne samokontrole, budući da sve 
emocije, već po svojoj samoj naravi, navode određeni nagon na djelovanje. 
Nemojmo zaboraviti da je u korijenu riječi emocija glagol! »kretati se, pokrenuti«. 
Sposobnost opiranja impulsu koji nas navodi na djelovanje, gušenja početnog 
pokreta, na razini moždanih funkcija najvjerojatnije se prevodi u inhibiciju limbičkih 
signala motoričkome korteksu, premda takva interpretacija zasada mora ostati u sferi 
spekulativnoga. 


U svakom slučaju, iznimno istraživanje u kojem je pred četverogodišnju djecu 
postavljen izazov sa sljezovim kolačićem pokazuje točno koliko je temeljna ova 
sposobnost obuzdavanja emocija i time odgađanja nagonskog impulsa. U sklopu 
ove studije, koju je psiholog Walter Mischel šezdesetih godina započeo u vrtiću u 
krugu sveučilišta Stanford, u u kojem su sudjelovala uglavnom djeca profesora, 
studenata na postdiplomskome studiju i drugih namještenika, istraživači su potražili 
ove četverogodišnjake u trenutku kada su završavali srednju školu (7. O proučavanju 
odgađanja primanja nagrade kod četverogodišnjaka govori se u članku Yuichija 
Shode, Waltera Mischela i Philipa K. Peakea »Predicting Adolescent Cognitive and 
Self-regulatory  Competencies From — Preschool __Delay of _ Gratification«, 
Developmental Psychology, 26, 6 (1990.), str. 978-986.). 


Neki četverogodišnjaci uspijevali su čekati punih petnaest minuta, što im je 
zasigurno izgledalo kao čitava vječnost, da bi se ispitivač vratio. Kako bi lakše 
izdržali muke, pokrivali su oči samo da ne moraju gledati u iskušenje, ili su podupirali 
glavu rukama, razgovarali sami sa sobom, pjevali, poigravali se rukama i nogama, 
čak i pokušavali zaspati. Ovakva odlučna djeca za nagradu su dobila dva kolača. Ali 
ona druga, impulzivnija djeca, zgrabila bi onaj jedan kolač, i to gotovo redovito samo 
nekoliko sekundi nakon što bi ispitivač izišao iz prostorije kako bi »nešto obavio«. 


Dijagnostička snaga reakcije na ovu situaciju postala je jasna dvanaest do 
četrnaest godina kasnije, kada su ta ista djeca zatečena u adolescentskoj dobi. 
Emocionalne i društvene razlike između djece iz skupine koja je odmah ščepala 
kolač i djece iz skupine koja je čekala nagradu bila je drastična. Oni koji su se oduprli 
izazovu kao četverogodišnjaci sada, kao adolescenti, bili su društveno sposobniji: 
učinkoviti na osobnome planu, puni samopouzdanja i sposobniji za suočavanje sa 
životnim frustracijama. Za njih je bilo manje vjerojatno da će se u određenoj situaciji 
izgubiti, ostati paralizirani ili ustuknuti pred stresom ili da će pod pritiskom postati 
razdražljivi ili neorganizirani; oni su prihvaćali izazove i hvatali se s njima u koštac, 

umjesto da odustaju čim naslute poteškoće; bili su puni pouzdanja u vlastite 
sposobnosti i samouvjereni, dostojni povjerenja i pouzdani; preuzimali su inicijative i 
svom se snagom bacali na zadaće. | deset godina kasnije, još su uvijek bili u stanju 
na putu do cilja odgađati trenutak primanja nagrade. 


Međutim djeca iz one druge skupine (približno trećina od ukupnog broja), koja su 
odmah uzela kolačić, imala su manje ovakvih odlika i umjesto njih razmjerno mučniji 
zajednički psihološki portret. Kao adolescenti češće su bježali od društvenih 
kontakata; češće su bili tvrdoglavi i neodlučni; frustracije su ih lako uzrujavale; o sebi 


su nerijetko mislili da su »loši« ili nedostojni; skloniji regresivnom ponašanju i 
paraliziranosti pod stresom; puni nepovjerenja i kivnosti zbog toga što »ne dobivaju 
dovoljno«; skloniji ljubomori i zavisti, pretjeranom i oštrjem reagiranju na 


razdraženost, time provocirajući rječkanja, svađe i sukobe. | nakon svih tih godina, ni 
sada nisu bili sposobni odgoditi trenutak primanja nagrade za uloženi trud. 


Ono što se pokazuje na sitnicama u ranome životu s godinama procvjeta u širok 
spektar društvenih i emocionalnih sposobnosti. Sposobnost nametanja odlaganja 
određenog impulsa u samome je korijenu obilja napora, od održavanja dijete do 
studiranja medicine. Neka djeca, čak i u dobi od četiri godine, već su svladala 
osnove: bili su u stanju iščitati društvenu situaciju kao tip okolnosti u kojoj vrijedi 
čekati, te skrenuti pozornost s iskušenja koje je na dohvat ruke na nešto drugo, 
istodobno održavajući potrebnu razinu ustrajnosti u želji za postizanjem cilja - dva 
sljezova kolačića s čokoladnim preljevom. 


Što je bilo još neobičnije, kada se ispitivanu djecu ponovno procjenjivalo na 
završetku škole, oni koji su strpljivo čekali bili su neusporedivo superiorniji kao 
učenici u odnosu na one koji su se poveli za prvim impulsom. Prema procjenama 
njihovih roditelja, bili su akademski sposobniji: za pretvaranje zamisli u riječi, za 
korištenje i reagiranje na razumnost, za koncentriranje, za planiranje i provođenje 
planova; usto, pokazivali su više želje za stjecanjem znanja. A što je bilo 
najnevjerojatnije, u testovima SAT imali su drastično bolje rezultate. Trećina djece, 
oni koji su sa četiri godine tako željno ščepali kolače, u prosjeku je imala verbalni 
rezultat 524, a numerički 528; ona trećina koja je najduže čekala imala je prosječno 
610, odnosno 652 boda - što je u ukupnome rezultatu razlika od 210 bodova (8. 
Rezultati testova SAT kod impulzivne djece i djece koja se dobro kontroliraju: analizu 
podataka iz testova obavio je Phil Peake, pshiholog sa Smith Collegea.). 


To što četverogodišnja djeca pokažu u ovome testu odgađanja primanja nagrade 
dvostruko je pouzdanije sredstvo predviđanja kakvi će im biti rezultati u testovima 
SAT nego što je to IQ u dobi od četiri godine; IQ postaje snažnijim faktorom 
predviđanja rezultata SAT-a tek pošto djeca nauče čitati (9. IQ u odnosu na 
odgađanje u smislu predviđanja rezultata testova SAT: iz osobne komunikacije s 
Philom Peakeom, psihologom na Smith Collegeu, koji je analizirao podatke dobivene 
testovima SAT u studiji Waltera Mischela o odgodi primanja nagrade.). Iz toga se 
može zaključiti da sposobnost odgađanja primanja nagrade snažno pridonosi 
intelektualnome potencijalu posve odvojeno od samog kvocijenta inteligencije. 
(Neučinkovita kontrola nagona u djetinjstvu također je snažan čimbenik predviđanja 
kasnije delinkvencije, i u ovom slučaju pouzdaniji od IQ-a (10.Impulzivnost i 
delinkvencija: vidi raspravu u članku Jacka Blocka »On the Relation Between IQ, 
Impulsivity, and Delinquency«, Journal of Abnormal Psychology 104 (1995.).).) Kao 

što ćemo vidjeti u Petome dijelu, dok neki tvrde da je IQ nemoguće promijeniti i da 
on stoga čini nepromjenjivu granicu djetetova životnog potencijala, postoje brojni 
dokazi o tome da je emocionalne vještine poput potiskivanja impulsa i točnog 
iščitavanja društvene situacije moguće naučiti. 


Ono što Walter Mischel, koji je proveo ovo istraživanje, opisuje pomalo 
nespretnom frazom »cilju podređena samonametnuta odgoda zadovoljstva«, možda 
je i sama bit emocionalne samoregulacije: sposobnost poricanja nagona radi 
postizanja cilja, bilo da je riječ o proširenju tvrtke, rješavanju jednadžbe ili osvajanju 
prvenstva u hokeju na ledu. Njegovo otkriće naglašava ulogu emocionalne inteli- 
gencije kao metasposobnosti, koja određuje koliko su dobro ili loše osobe u stanju 
koristiti se svojim drugim mentalnim sposobnostima. 


NEGATIVNA —_ RASPOLOŽENJA, NEGATIVNE 
MISLI 


Zabrinuta sam za sina. Jednostavno je počeo igrati football za selekciju 
fakulteta, što znači da se prije ili kasnije mora ozlijediti. Toliko sam nervozna kad 
ga gledam da sam prestala odlaziti na utakmice. Uvjerena sam da mi je sin 
razočaran zbog toga što ga ne gledam, ali za mene je to jednostavno previše... 
ne mogu to podnijeti. 


Ovo je izjavila jedna pacijentica koja se liječi zbog tjeskobe; jasno joj je da joj 
briga smeta da živi onako kako bi željela (11. Zabrinuta majka: Timothy A. Brownd i 
dr.: »Generalized Anxiety Disorder« u knjizi urednika Davida H. Barlowa Clinical 
Hanabook of Psychological Disorders (New York, Guilford Press, 1993.).). Ali kada 
se nađe u situaciji da mora donijeti jednostavnu odluku, npr. hoće li gledati sina kako 
igra ili ne, misli joj ispune slike svih mogućih katastrofa. Nema slobodu izbora; brige 
preplavljuju svako razumno razmišljanje. 


Kao što smo već vidjeli, zabrinutost je sama bit štetnog djelovanja tjeskobe na 
sve vrste mentalnih sposobnosti. Zabrinutost je, dakako, u određenome smislu 
korisna reakcija koja je pošla krivim putem - pretjerano gorljiva mentalna priprema za 
očekivanu opasnost. Ali takvi mentalni pokusi pogubna su kognitivna prepreka kada 
prerastu u zamku uvijek jednake rutine koja zaokuplja svu pozornost, smetajući svim 
drugim pokušajima koncentriranja na nešto drugo. 


Tjeskoba potkopava intelekt. Kod kompleksnog, intelektualno zahtjevnog posla 
koji nameće snažne pritiske, na primjer dužnosti kontrolora leta, kronična visoka 
razina tjeskobe gotovo je siguran jamac da će određena osoba prije ili kasnije 
doživjeti neuspjeh pri školovanju za to zvanje ili na samome poslu. Oni koji su 
obuzeti tjeskobom ili nervozom vjerojatnije će doživjeti neuspjeh i unatoč superiornim 
rezultatima u testovima inteligencije, kao što je to pokazalo istraživanje provedeno 
na 1790 polaznika programa za osposobljavanje kontrolora leta (12. Kontrolori leta i 
tjeskoba: W.E.Colins i dr.: »Relationships of Anxiety Scores to Academy and Field 
Training Performance of Air Traffic Control Specialists«, FAA Office of Aviation 
Medicine Reports (svibanj 1989.).). Tjeskoba sabotira i akademske sposobnosti svih 
vrsta: 126 različitih studija provedenih na više od 36000 osoba pokazalo je da što je 

osoba sklonija zabrinutosti, to su lošiji njezini akademski rezultati, bez obzira na to 
kako se mjerili - ocjenjivanjem ispita, prosjekom ili testovima znanja (13. Tjeskoba i 
rezultati ispitivanja akademskih sposobnosti: Bettina Seipp: »Anxiety and Academic 
Performance: A Meta-analysis«, Anxiety Research 4, 1 (1991.).). 


Kada se od osoba sklonih zabrinutosti zatraži da riješe kognitivan zadatak poput 
razvrstavanja predmeta neodređenih oblika u jednu od dviju kategorija i pritom 
pričaju što im se događa u glavi, upravo negativne misli - »Ja ovo neću moći«, 
»Ovakvi testovi jednostavno mi ne idu« i sl. - najizravnije smetaju, kažu studije, 
procesu donošenja odluka. Stoviše, kada se od kontrolne skupine osoba koje se 
inače ne brinu zatražilo da petnaest minuta hotimice budu zabrinuti, njihova 
sposobnost obavljanja iste zadaće drastično se smanjila. A kada je osobama 
sklonim — zabrinutosti prije prelaska na rješavanje zadaće —omogućena 
petnaestominutna stanka za opuštanje - čime je smanjena njihova razina 
zabrinutosti - nisu imali nikakvih poteškoća s odlučivanjem. 


Ovu vrst tjeskobe, ispitnu tremu, prvi je put šezdesetih godina počeo istraživati 
Richard Alpert, koji mi je priznao da ga je to zaintrigiralo zbog toga što je kao student 
zbog problema s nervozom nerijetko dobivao loše ocjene, dok je njegov kolega, 
Ralph Haber, uvidio da mu taj pritisak prije ispita zapravo pomaže u postizanju boljih 
rezultata (15. Ralph Haber i Richard Alpert: » Test Anxiety«, Journal of Abnormal and 
Social Psychology 13 (1958.).). Njihovo istraživanje uz ostale je studije pokazalo da 
postoje dvije vrste nervoznih studenata: oni kod kojih tjeskoba potkopava 
akademske sposobnosti i oni koji postižu dobre rezultate unatoč stresu - ill možda 
upravo zbog njega (16. Nervozni studenti: Theodore Chapin: »The Relationship of 
Trait Amtiety and Academic Performance to Achievement Arociery«, Journal of 
College Student Development (svibanj 1989.).). Kod ove vrste tjeskobe ironično je to 
što isti taj strah koji, u idealnim slučajevima, može motivirati učenike poput Habera 
da puno uče i pripremaju se, te stoga postižu dobre rezultate, može potkopavati 
uspjeh drugih. Kod osoba koje su pretjerano nervozne, poput Alperta, predispitni 
strah smeta njihovoj sposobnosti razmišljanja i funkcioniranja memorije; potrebnih da 
bi učinkovito učili, dok tijekom ispita razara mentalnu čistoću nužnu za postizanje 
dobrih rezultata. 


Broj briga koje osobe navode dok rješavaju test izravno predviđa razmjere 
njihovih loših rezultata (17. Negativne misli i rezultati testiranja: John Hunsley: 
»Internal Dialogue During Academic Examinations«, Cognitive Therapy and 
Research (prosinac 1987.).). Mentalni resursi primijenjeni na jednu kognitivnu 
zadaću - zabrinutost - jednostavno se oduzimaju od potencijala koji stoje na 
raspolaganju za procesiranje drugih informacija; ako smo preokupirani brigama o 
tome kako nećemo položiti ispit koji pišemo, imamo upravo toliko manje pozornosti 
koju možemo upotrijebiti za pronalaženje odgovora. Naše brige postaju 
predviđanjima koja se sama ispunjavaju, gurajući nas upravo prema katastrofi koju 
su predvidjele. 


Osobe koje su vješte u obuzdavanju emocija, s druge strane, mogu se za 
predviđanje koristiti tjeskobom - recimo, kada je riječ o govoru koji uskoro trebaju 
održati ili ispitu koji trebaju polagati - kako bi se motivirali za kvalitetno pripremanje i 
tako bili uspješni. Klasična psihološka literatura zorno prikazuje vezu između 
tjeskobe i postignutih rezultata, među njima i mentalnih rezultata, kao obrnuto »U«. 

Na vrhuncu preokrenutog slova »U« optimalan je odnos između tjeskobe i rezultata, 
pri čemu nešto malo nervoze rezultira iznimnim dosezima. Ali premalo tjeskobe - 
prva strana slova - donosi apatiju ili premalo motiviranosti da bi se uložilo dovoljno 
truda u uspjeh, dok previše tjeskobe - druga strana slova - sabotira svaki pokušaj 
postizanja uspjeha. 


Čini se da je blago stanje ushita - hipomanija, kako se naziva u stručnim 
krugovima - optimalno za pisce i druga kreativna zvanja koja zahtijevaju fluidnost, 
maštovitost i raznolikost misli; takvo stanje nalazi se negdje pri vrhu onog obrnutog 
slova »U«. Ali, dopustite li euforiji da se izmakne nadzoru i postane čistom manijom, 
koja se, na primjer, manifestira u promjenama raspoloženja osoba koje pate od 
manične depresije, takva će vas uzbuđenost onemogućavati u tome da razmišljate 
dovoljno koherentno da biste pisali, premda će vam ideje nesputano teći - štoviše, bit 
će preslobodne da biste bilo koju od njih slijedili dovoljno daleko i došli do završnog 
produkta. 


Pozitivna raspoloženja, dok traju, pojačavaju sposobnost fleksibilnog razmišljanja 
koje se odlikuje s više kompleksnosti, zbog čega je lakše doći do rješenja problema, 
bilo intelektualnih ili međuljudskih. To nam govori da jedan od načina na koje ćemo 
nekome pomoći da riješi problem jest ispričati mu neku šalu. Smijeh, poput ushi- 
ćenja, ljudima, čini se, pomaže da šire područje razmišljanja i slobodnije stvaraju 
asocijacije, primjećujući veze koje su im inače mogle promaći neopaženo - ta 
mentalna sposobnost važna je ne samo za kreativnost, nego i za prepoznavanje 
kompleksnih veza i predviđanje posljedica određene odluke. 


Intelektualne koristi od dobre doze smijeha najizrazitije su kada je riječ o 
rješavanju problema koji zahtijeva kreativno rješenje. Prema jednoj studiji, osobe 
koje su samo gledale videosnimku smiješnih padova i zabuna bile su uspješnije u 
rješavanju zadaće koju psiholozi dugo godina koriste za ispitivanje kreativnog 
razmišljanja (18. Internisti s čokoladicom: Alice Isen i dr., »The Influence of Positive 
Affect on Clinical Problem Solving«, Medical Decision Making (srp-ruj. 1991.).). U 
sklopu tog testa, ispitanici dobivaju svijeću, šibice i kutijicu s plastelinom za 
učvršćivanje. Od njih se traži da svijeću učvrste za zid obložen plutenim pločama, ali 
tako da vosak pritom ne kapa na pod. Većina ljudi suočena s ovim problemom 
zapada u stanje »funkcionalne fiksiranosti« i razmišlja o korištenju zadanih predmeta 
na najkonvencionalniji mogući način. Ali za one koji su gledali samo zabavan film, u 
odnosu na one koji su gledali film s matematičkom temom ili su fizički vježbali, bilo je 
vjerojatnije da će doći do kreativnog rješenja: učvrstiti kutiju sa šibicama za zid i 
upotrijebiti je kao držač za svijeću. 


Čak i male promjene raspoloženja mogu transformirati način razmišljanja. Pri 
stvaranju planova i donošenju odluka, dobro raspoložene osobe perceptualno su 
pristrane, zbog čega u razmišljanju obuhvaćaju šire područje i razmišljaju na 
pozitivniji način. Djelomičan uzrok tome jest činjenica da pamćenje ovisi o stanju, 
tako da za dobrog raspoloženja pamtimo pozitivnije događaje; dok u dobrome 
raspoloženju razmišljamo o argumentima za ili protiv neke odluke, pamćenje te naše 
odvagivanje činjenica skreće u pozitivnome smjeru, zbog čega ćemo vjerojatnije 
učiniti nešto pomalo pustolovno ili riskantno, na primjer. 

Jednako tako, loše raspoloženje usmjeruje pamćenje u negativnome smjeru, 
zbog čega ćemo vjerojatnije donijeti odluku koja će se temeljiti na bojažljivosti i 
pretjeranome oprezu. Emocije koje nisu pod kontrolom koče intelekt. Ali, kao što 
smo vidjeli u 5. poglavlju, i emocije koje su izmakle nadzoru možemo dovesti natrag 
u red; takva emocionalna vještina vrhunski je talent, koji služi kao podloga za sve 
ostale vrste inteligencije. Razmislite o nekim od očitih primjera: dobrim stranama 
nade i optimizma i onim trenutcima kada ljudi nadmašuju same sebe. 


PANDORINA KUTIJA I USTRAJNI OPTIMIZAM: 
MOC POZITIVNIH MISLI 


Od studenata je zatraženo da zamisle ovakvu situaciju: Premda ste samome sebi 
za cilj 

postavili dobivanje četvorke, kada dobijete rezultate prvog testa, koji vrijedi 30% 
završne 

ocjene, uviđate da ste dobili dvojku. Sada je prošlo tjedan dana otkako ste doznali 
za tu 


dvojku. Što činite? (19. Nada i loše ocjene: C. R. Snyder i dr.: The Will and the 
Ways: Development and Validation of an Individual-Differences Measure of 
Hope«, Journal of Personality and Social Psychology 60, 4 (1991.), str. 579). 


Nada je bila presudan faktor. Studenti koji su imali više razine nade odgovarali su 
kako će uložiti više truda, smišljajući čitav niz stvari koje bi mogli iskušati ne bi li 
popravili završnu ocjenu. Studenti s umjerenom razinom nade smislili su nekoliko 
načina za popravljanje ocjene, ali su pokazivali znatno manje odlučnosti da se za to i 
založe. Posve razumljivo, studenti s niskom razinom nade demoralizirano su dizali 
ruke od svega. 


Ovo pitanje, međutim, nije samo teoretske naravi. Kada je C. R. Snyder, psiholog 
sa sveučilišta University of Kansas, koji je proveo ovo istraživanje, usporedio stvarne 
akademske rezultate studenata prve godine s visokim i niskim razinama nade, otkrio 
je da nada bolje predviđa njihove ocjene na koncu prvog semestra nego što to čine 
rezultati testa SAT, koji bi navodno trebao predvidjeti koliko će studenti biti uspješni 
(i koji je tijesno povezan s IQ-em). | u ovom slučaju, uz približno jednak raspon 
emocionalnih sposobnosti, emocionalna je nadarenost ona kritična razlika. 


Snyderovo objašnjenje: »Studenti s izraženijom nadom pred sebe postavljaju 
više ciljeve i znaju da se trebaju potruditi kako bi ih postigli. Kada studente jednakih 
intelektualnih sposobnosti usporedite po akademskim rezultatima, razlika među 
njima posljedica je razine nade« (20. Moj razgovor s C. R. Snyderom objavljen je u 
The New York Timesu (24. prosinca 1991.).). 


Prema dobro poznatoj legendi, Pandora, princeza u drevnoj Grčkoj, dobila je od 
bogova koji su joj zavidjeli na ljepoti na dar zagonetnu kutiju. Rečeno joj je da je 
nikada ne smije otvoriti. No jednoga dana, obuzeta znatiželjom i iskušenjem, 
Pandora je podignula poklopac da bi zavirila u kutiju i time na svijet donijela velike 
nedaće - bolesti, nesreće, ludilo. No jedan bog koji je pokazao suosjećanje dopustio 
joj je da zatvori kutiju dovoljno brzo kako bi došla do onog jedinog sredstva zbog 

kojeg su životne muke podnošljive: do nade. 


Prema rezultatima suvremenih istraživanja, nada ne nudi samo malo utjehe u 
nevolji; ona u životu igra iznenađujuće važnu ulogu, pružajući prednost u tako 
različitim područjima kao što su uspjeh u školi i podnošenje tegobnog posla. U čisto 
tehničkome smislu, nada je više od vedroga stava o tome kako će sve na koncu biti 
u redu. Snyder je pobliže definira kao »vjerovanje da imate i volje i načina za 
postizanje ciljeva, bez obzira na to o čemu je riječ«. 


Ljudi se obično razlikuju po općenitom stupnju nade definirane u ovome smislu. 
Neki za sebe najčešće drže da su sposobni izvući se iz teške situacije ili pronaći 
način rješavanja problema, dok drugi jednostavno ne drže da imaju dovoljno 
energije, sposobnosti ili mogućnosti za postizanje ciljeva. Osobe s visokim razinama 
nade, zaključuje Snyder, imaju određene zajedničke karakteristike, a među njima je i 
sposobnost motiviranja samog sebe, osjećaj o sposobnosti iznalaženja načina za 
postizanje cilja, uvjeravanje samog sebe u to da će se situacija, unatoč teškome 
položaju, popraviti, fleksibilnost za pronalaženje različitih načina za postizanje ciljeva 
ili prebacivanje na neki drugi cilj ako nešto postane nemoguće, te sposobnost 
raščlanjivanja neke zastrašujuće velike zadaće u manje, praktičnije dijelove. 


Sa stajališta emocionalne inteligencije, imati nadu znači da se čovjek neće 
prepustiti plimnome valu tjeskobe, defetističkome stavu ili depresiji kada se suoči s 
teškim izazovima ili preprekama. Stoviše, osobe koje su pune nade u prolasku kroz 
život i nastojanjima da postignu ciljeve susreću se s manje potištenosti od drugih, 
općenito su manje podložne tjeskobi i imaju manje emocionalnih problema. 


OPTIMIZAM: VELIKI MOTIVATOR 


Amerikanci koji prate plivanje polagali su velike nade u Matta Biondija, člana 
američke reprezentacije na Olimpijskim igrama održanim 1988. godine. Neki sportski 
novinari predviđali su kako će Biondi vjerojatno dostići uspjeh Marka Spitza iz 1972., 
kada je ovaj plivač osvojio sedam zlatnih medalja. Međutim, Biondi je u prvoj utrci, 
200 metara slobodnim stilom, završio na razočaravajućem trećem mjestu. U 
sljedećoj utrci, 100 metara leptir-stilom, Biondi je za samo nekoliko centimetara 
ostao bez zlata, zaostajući za jednim drugim plivačem koji je u posljednjem metru 
uložio više truda. 


Televizijski komentatori nagađali su kako će ovi neuspjesi obeshrabriti Biondija i u 
sljedećim utrkama. Međutim, Biondi se oporavio od poraza i osvojio zlatne medalje u 
sljedećih pet utrka. Jedan promatrač kojeg nije iznenadio ovakav Biondijev povratak 
bio je Martin Seligman, psiholog sa sveučilišta University of Pennsylvania, koji je 
početkom te godine ispitivao Biondijev optimizam. U eksperimentu koji je Seligman 
proveo tijekom jedne osobite utrke, koja je trebala prikazati najveće dosege 
Biondijevih mogućnosti, trener je Biondiju rekao da je imao lošije vrijeme od onog 
koje je stvarno postigao. Unatoč tako poražavajućim informacijama, kada je od 
Biondija zatražio da se odmori i pokuša ponovno, rezulat je - premda i prvi put vrlo 
dobar - bio još bolji. Ali kada je drugim članovima momčadi dao lažno loš rezultat, 
oni čiji su testovi ukazivali na pesimizam u sljedećem su pokušaju ostvarili još lošiji 
rezultat (21. Optimistični plivači: Martin Seligman, Learned optimism (New York, 

Knopif, 1991.).). 


Optimizam, jednako kao nada, znači da osoba intenzivno očekuje da će, 
općenito, na koncu sve u životu završiti dobro, unatoč preprekama i frustracijama. 
Sa stajališta emocionalne inteligencije, optimizam je stav koji ljude u teškim 
situacijema štiti od zapadanja u stanje bezvoljnosti, beznađa i depresije. I, jednako 
kao i nada, njegov bliski srodnik, optimizam u životu donosi koristi (pod uvjetom, 
dakako, da je riječ o realističnome optimizmu; prenaivan optimizam može se 
pokazati katastrofalnim) (22. Realističan optimizam u odnosu na naivan optimizam: 
vidi, npr., Carol Whalen i dr.: »Optimism in Children's Judgments of Health and 
Environmental Risks«, Health Psychology 13 (1994.).). 


Seligman optimizam definira načinom na koji ljudi samima sebi objašnjavaju 
vlastite uspjehe i neuspjehe. Optimistične osobe na neuspjeh gledaju kao na nešto 
što je moguće promijeniti kako bi sljedeći put bili uspješni, dok pesimisti za neuspjeh 
preuzimaju krivnju, pripisujući je nekoj trajnoj karakteristici koju ne mogu promijeniti. 
Ova različita objašnjenja imaju dubok utjecaj na način na koji ljudi reagiraju na život. 
Na primjer, kod razočaranja kakvo je odbijanje molbe za posao, optimisti reagiraju 
aktivno i s nadom, formulirajući plan djelovanja, na primjer, ili tražeći pomoć i savjet; 
oni takav neuspjeh smatraju nečim što je moguće popraviti. Za razliku od njih, 
pesimisti na takve situacije reagiraju zaključkom kako ne mogu učiniti ništa da bi 
sljedeći put ostvarili bolje rezultate, i stoga u vezi s problemom ne poduzimaju ništa; 
neuspjehe pripisuju nekoj osobnoj slabosti koja će ih uvijek kočiti. 


Kao i kod nade, optimizam predviđa uspjehe na akademskome planu. U jednom 
istraživanju provedenom 1984. godine na pet stotina studenata prve godine na 
sveučilištu University of Pennsylvania, rezultati testiranja optimizma bolje su 
predviđali ocjene tijekom prve godine nego rezultati testa SAT ili njihove 
srednjoškolske ocjene. Seligman, koji je proveo ovo istraživanje, kaže: »Prijamni 
ispiti za fakultet mjere nadarenost, dok vam način objašnjavanja govori tko lako 
odustaje. Do uspjeha vodi kombinacija umjerene nadarenosti i sposobnosti 
ustrajavanja unatoč neuspjehu. Ono što nedostaje u ispitivanju sposobnosti jest 
motivacija. Ono što o nekome trebate znati jest hoće li nastaviti istim putem i kada 
situacija postane teška. Meni se čini da je kod određene razine inteligencije stvarna 
razina uspjeha ne samo posljedica nadarenosti, nego i sposobnosti podnošenja 
poraza« (23. Moj razgovor s Martinom Seligmanom o optimizmu objavljen je u The 
New York Timesu (3. veljače 1987.).). 


Jedna od najznakovitijih pokazatelja moći optimizma pri motiviranju jest studija 
koju je Seligman proveo među akviziterima polica osiguranja tvrtke MetLife. 
Sposobnost dostojanstvenog podnošenja odbijanja temeljna je za svaku vrst 
prodavačke djelatnosti, a naročito kod prodavanja polica osiguranja, kod kojeg broj 
negativnih odgovora u odnosu na broj pozitivnih može biti obeshrabrujuće visok. 
Upravo zbog toga približno tri četvrtine prodavatelja osiguranja odustaje od tog posla 
tijekom prve tri godine. Seligman je otkrio da novi prodavači, koji su po prirodi skloni 
optimizmu, u prve dvije godine prodaju 37% više polica od pesimista. A tijekom prve 
godine pesimisti daju otkaz dvostruko češće od optimista. 


Usto, Seligman je nagovorio MetLife da zaposli posebnu skupinu kandidata koji 
su postigli dobre rezultate u ispitivanju optimizma, ali nisu prošli uobičajeno testiranje 

(kojim se raspon njihovih stavova uspoređivao sa standardiziranim modelom 
utemeljenim na odgovorima uspješnih akvizitera). Ova grupa nadmašila je po prodaji 
pesimiste za 21% u prvoj, a za 57% u drugoj godini. 


Razlozi zbog kojih je optimizam takav čimbenik u uspješnosti prodaje govore u 
prilog činjenici da je riječ o emocionalno _inteligentnome stavu. Svaki negativan 
odgovor za prodavatelja je malen poraz. Emocionalna reakcija na taj poraz ključna je 
za sposobnost prikupljanja dovoljno motivacije za nastavak. Kako se negativni 
odgovori gomilaju, moral može početi padati, zbog čega postaje sve teže podignuti 
slušalicu i obaviti sljedeći razgovor. Takva odbijanja osobito je teško podnijeti 
pesimistu, koji značenje odbijanja tumači kao »Ovo mi nikako ne ide; nikada neću 
uspjeti nešto prodati« - takvo tumačenje svakako će potaknuti apatiju i defetizam, 
ako ne i depresiju. S druge strane, optimisti samima sebi govore: »Koristim se 
pogrešnim pristupom« ili » Ovaj posljednji sugovornik bio je jednostavno 
neraspoložen«. Time što neuspjeh pripisuju nečemu u okolnostima, a ne sebi, pri 
sljedećem pozivu mogu promijeniti pristup. | dok kod pesimista mentalni sklop dovodi 
do očaja, kod optimista on stvara nadu. 


Jedan od izvora pozitivnog ili negativnog stava svakako bi mogao biti urođeni 
temperament; neki su ljudi prirodno skloni ovome ili onome. Ali, kao što ćemo vidjeti i 
u 14. poglavlju, temperament je moguće modificirati iskustvom. Optimizam i nada - 
poput bespomoćnosti i očaja - mogu se naučiti. U temelju i jednog i drugog stav je 
koji psiholozi nazivaju samoučinkovitošću, uvjerenjem da čovjek upravlja 
događajima u svome životu i da je sposoban suočavati se s izazovima kada se 
pojave. Razvijanje bilo koje vrsti sposobnosti jača dojam o samoučinkovitosti, zbog 
čega je takva osoba sklonija preuzimanju rizika i zbog čega traži zahtjevnije izazove. 
A uspješno nadvladavanje takvih izazova potom pojačava svijest o samoučinkovi- 
tosti. Zbog takvog stava ljudi su skloniji tome da na najbolji način iskoriste 
sposobnosti i vještine kojima raspolažu - ili učine sve što je potrebno kako bi ih 
razvili. 


Albert Bandura, psiholog sa Stanforda koji je proveo brojna istraživanja o 
samoučinkovitosti, tu pojavu dobro objašnjava ovim riječima: »Nečiji stavovi o 
vlastitim sposobnostima imaju snažan utjecaj upravo na te sposobnosti. Sposobnost 
nije nepromjenjiva karakteristika; u postizanju određenih rezultata postoji velika 
varijabilnost. Osobe koje imaju osjećaj samoučinkovitosti oporavljaju se od 
neuspjeha; one situacijama pristupaju s pozicija pitanja kako se s njima suočiti, a ne 
s pozicija zabrinutosti zbog onoga što bi moglo poći pogrešnim putem« (24. Moj 
razgovor s Albertom Bandurom o samoučinkovitosti objavljen je u The New York 
Timesu (8. svibnja 1988.).). 


PLIMA: NEUROBIOLOGIJA IZNIMNOSTI 


Jedan skladatelj ovako opisuje trenutke kada mu stvaranje ide najbolje: 

Sami ste toliko ushićeni da gotovo imate osjećaj da ne postojite: to sam iskusio 
već nebrojeno puta. Čini mi se da mi ruka radi samostalno i da nemam nikakve 
veze s onim što se događa. Ja samo sjedim i promatram, prepun 
strahopoštovanja i čuđenja. Note izviru same _ od sebe  (25.Mihaly 
Csikszentmihalyi: »Play and Intrinsic. Rewards«, Journal_of_ Humanistic 

Psychology 15, 3 (1975.).) 


Njegov opis fantastično je sličan onome što opisuju stotine drugih muškaraca i 
žena - sportskih penjača, šahovskih prvaka, kirurga, košarkaša, projektanata, 
direktora, pa čak i službenika zaduženih za vođenje arhive - kada govore o 
trenucima u kojima su u nekoj omiljenoj djelatnosti nadmašili same sebe. Stanje koje 
opisuju Mihaly Csikszentmihalyi, psiholog na sveučilištu University of Chicago, koji je 
tjekom dva desetljeća istraživanja nakupio takve opise postizanja vrhunskih 
rezultata, naziva plimom (26. Mihaly Csikszenimihalyi: Flow: The Psychology of 
Optimal Experience, 1. izd. (New York, Harper and Row, 1990.).). Sportaši to stanje 
poznaju pod nazivom »zona«. U njemu se iznimni rezultati postižu bez napora, 
publika i protivnici gube se u blaženom, neprekidnom apsorbiranju tog trenutka. 
Diane Roffe-Steinrotter, koja je na Zimskim olimpijskim igrama 1994. osvojila zlatnu 
medalju u skijanju, nakon utrke je izjavila da se ne sjeća ničeg osim osjećaja 
potpune opuštenosti: »Imala sam osjećaj da sam slap« (27. »Poput slapa«: 
Newsweek (28. veljače 1994.).). 


Sposobnost ulaska u stanje plime zapravo je vrhunska sposobnost emocionalne 
inteligencije; plima je možda vrhunac stavljanja emocija u službu postizanja uspjeha 
i učenja. U stanju plime emocije nisu samo suzdržane i usmjerene, nego i pozitivne, 
ispunjene energijom i usklađene s neposrednom zadaćom. Biti obuzet nezado- 
voljstvima i potištenošću ili uzrujanošću ili tjeskobom znači ostati uskraćen za plimu. 
Ipak, plima (ili blaža mikroplima) iskustvo je koje se povremeno događa svakome, 
naročito kada postiže najbolje rezultate ili nadilazi dotadašnja ograničenja. Možda je 
najbolji primjer za to ekstatično vođenje ljubavi, stapanje dvaju bića u fluidno i 
skladno jedno. 


Takvo je iskustvo veličanstveno: zaštitni znak plime jest osjećaj spontane radosti, 
čak i ushita. Zbog toga što je tako ugodan, plima sama po sebi donosi i koristi. Riječ 
je o stanju u kojem je čovjek posve zaokupljen onim što čini, pridajući nepodijeljenu 
pozornost toj zadaći, svijesti stopljene s djelovanjem. Stoviše, previše razmišljanja o 
onome što se događa može prekinuti struju - već i sama pomisao »Ovo mi ide 
divno« može prekinuti osjećaj plime. Pozornost postaje toliko koncentrirana da su 
ljudi svjesni samo uskog pojasa percepcije povezanog s neposrednom zadaćom, 
gubeći osjećaj za vrijeme i prostor. Na primjer, jedan se kirurg prisjećao teške 
operacije za vrijeme koje je bio u stanju plime; kada je završio posao, na podu 
operacijske dvorane primijetio je neke ostatke građevinskog materijala te je upitao 
što se dogodilo. Tada je s nevjericom spoznao da je bio toliko usredotočen na 
operaciju da uopće nije primijetio kako se urušio dio stropa. 


Plima je stanje samozaboravljanja, suprotno tmurnome mozganju i zabrinutosti: 
umjesto gubljenja u nervoznim preokupacijama, osobe u stanju plime toliko su 
zaokupljene neposrednom zadaćom da gube svaku svijest o sebi, ostavljajući po 
strani sitne brige svakodnevnog života - zdravlje, račune, čak i uspjehe. U tom 
smislu trenuci doživljavanja plime lišeni su ega. Sto je paradoksalno, osobe u stanju 
plime iskazuju sposobnost vrhunskog nadzora nad onim što čine, a reakcije su im 
besprijekorno prilagođene promjenljivim zahtjevima zadaće. | premda osobe u stanju 
plime postižu vrhunske rezultate, njih ne zanima i ne brine kako im ide, ne 
razmišljaju o uspjehu ili neuspjehu - njih tada motivira čisti užitak samog tog čina. 

Postoji nekoliko načina dostizanja stanja plime. Jedan od njih je namjerno 
koncentriranje ukupne pozornosti na neposrednu zadaću; visok stupanj 
koncentriranosti čini samu bit plime. Čini se da na ulazu u ovu zonu postoji petlja za 
pružanje povratnih informacija: za smirivanje i postizanje dovoljnog stupnja 
koncentracije za započinjanje zadaće potreban je znatan napor - za ovaj prvi korak 
potrebno je i ponešto discipline. Ali kada se koncentracija jednom počne usmjeravati 
na željeni cilj, dalje nastavlja vlastitom snagom, i pružajući rasterećenje od 
emocionalnih uzbuđenja i omogućujući ostvarenje zadaće bez napora. 


Do ulaska u ovu zonu može doći i kada ljudi pronađu zadaću u kojoj su uistinu 
vješti i kada se njome počnu baviti na razini koja im blago opterećuje sposobnost. 
Kako mi je to rekao Csikszentmihalyi: »Čini se da se ljudi najbolje koncentriraju kada 
su pred njima zahtjevi veći od uobičajenih i kada su u stanju dati više nego obično. 
Ako su zahtjevi premali, ljudima postaje dosadno. Ako moraju riješiti previše toga, 
postaju nervozni. Do stanja plime dolazi u toj finoj zoni između dosade i tjeskobe« 
(28. Moj razgovor s dr. Csikszentmihalyijem objavljen je u The New York Timesu (4. 
ožujka 1986.).) 


Spontana ugoda, lakoća i učinkovitost koji dolaze s plimom inkompatibilni su s 
emocionalnim pučevima, u kojima plimni valovi iz limbičkih sustava zahvaćaju 
preostali dio mozga. Kvaliteta pozornosti u stanju plime je opuštena, no ipak vrlo 
koncentrirana. Riječ je o koncentraciji koja se bitno razlikuje od napora koje ulažemo 
kako bismo obraćali pozornost kada smo umorni ili nam je dosadno, ili kada nam 
pozornost opsjedaju nametljivi osjećaji poput nervoze ili bijesa. 


Plima je stanje u kojem nema emocionalnog naboja, osim snažnog, 
visokomotivirajućeg osjećaja blage ekstaze. Čini se da je ta ekstaza sporedni 
proizvod usmjerene pozornosti koja je preduvjet stanja plime. Stoviše, klasična 
literatura s područja kontemplativnih tradicija opisuje stanja apsorbiranosti koja se 
doživljavaju kao čisto blaženstvo: plimu koju je potaknula isključivo intenzivna 
koncentracija. 


Kada promatrate nekoga tko je u stanju plime, stječete dojam da je ono što je 
teško zapravo lako; vrhunske izvedbe doimaju se prirodnima i običnima. Taj dojam 
usporedan je s onim što se odvija u mozgu, gdje se ponavlja sličan paradoks: 
najizazovnije zadaće obavljaju se uz minimalan utrošak mentalne energije. Kod 
stanja plime mozak je u »hladnome« stanju, a uzbuđenje i inhibiranost živčanih 
krugova prilagođeni su zahtjevu trenutka. Kada se ljudi bave aktivnostima koje bez 
teškoća privlače i zadržavaju njihovu pozornost, njihov se mozak »stišava« u smislu 
smanjivanja kortikalnog uzbuđenja (29. Mozak u stanju plime: Jean Hamilton i dr.: 
»Intrinsic Enjoyment and Boredom Coping Scales: Validation with Personality 
Evoked Potential and Attention Measures«, Personality and Individual Differences 5, 
2 (1984.).). To je otkriće fantastično, jer plima ljudima omogućuje da se prihvate 
najzahtjevnijih zadaća na određenome području, bilo da igraju protiv šahovskog 
velemajstora ili rješavaju složen matematički problem. Nekako bi se očekivalo da 
takve zahtjevne zadaće traže više kortikalne aktivnosti, a ne manje. Ali ključ stanja 
plime upravo je u tome da se javlja samo unutar dosega vrhunca sposobnosti, pri 
čemu su vještine dobro uvježbane, a živčani krugovi najučinkovitiji. 

Napregnuta koncentriranost - pozornost koju potiče briga - izaziva pojačanu 
kortikalnu aktivaciju. Međutim za zonu plime i optimalno djelovanje čini se da su 
oaza kortikalne učinkovitosti, pri čemu se troši jedva minimum mentalne energije. To, 
možda, ima smisla glede umješnog djelovanja koje ljudima omogućuje da ostvare 
stanje plime: činjenica da je netko svladao vještine potrebne za obavljanje zadaće, 
bilo da je riječ o fizičkoj aktivnosti poput planinarenja ili mentalnoj poput pisanja 
programa za računala, znači da mozak to može obavljati učinkovitije. Dobro 
uvježbani potezi zahtijevaju bitno manje mentalnog napora od onih koji se tek uče, ili 
onih koji su još uvijek preteški. Isto tako, kada mozak radi manje učinkovito, zbog 
umora ili nervoze, kao što to biva na svršetku dugog dana ispunjenog stresnim 
situacijama, dolazi do zamagljenja preciznosti kortikalnog napora, pri čemu se 
aktivira prevelik broj nepotrebnih područja - što je neuralno stanje koje doživljavamo 
kao visok stupanj rastresenosti (30. Kortikalna aktivacija i zamor: Ernest Hartmann, 
The Functions of Sleep (New Haven, Yale University Press, 1973.).). Isto vrijedi i za 
dosadu. Međutim kada mozak radi na najučinkovitijoj razini, kao kod stanja plime, 
postoje precizne relacije između aktivnih područja i zahtjeva koje pred čovjeka 
postavlja određena zadaća. U ovom stanju čak i naporan rad može se doimati 
osvježavajućim i okrepljujućim, a ne iscrpljujućim. 


UČENJE | STANJE PLIME: NOV OBRAZOVNI 
MODEL 


Zbog toga što se plima javlja u području u kojem aktivnost čini izazov koji ljude 
navodi na iskazivanje punine sposobnosti, kako se njihova vještina poboljšava, tako 
su za prijelaz u stanje plime potrebni sve veći izazovi. Ako je zadaća 
prejednostavna, tada je dosadna; ako je prezahtjevna, posljedica je tjeskoba, a ne 
plima: moglo bi se reći da je vrhunsko ovladavanje određenom vještinom potaknuto 
iskustvom plime - da je motiviranost za poboljšavanje u određenoj aktivnosti, bilo da 
je riječ o sviranju violine, plesu ili genetskome inženjeringu, barem djelomično želja 
za ostajanjem u stanju plime dok se to čini. Stoviše, u jednom _ istraživanju 
provedenom među dvije stotine umjetnika, osamnaest godina po završetku 
umjetničke akademije, Csikszentmihalyi je otkrio da su upravo oni koji su za 
studentskih dana uživali u samoj radosti slikanja postali ozbiljni slikari. Oni koje su na 
akademiji motivirali snovi o slavi i bogatstvu u najvećem su se broju nakon diplome 
udaljili od umjetnosti. 


Csikszentmihalyi zaključuje: »Slikari iznad svega moraju željeti slikati. Počne li se 
umjetnik pred platnom pitati za koliko će ga prodati, ili što će o njemu misliti kritičari, 
neće moći nastaviti putem inspiracije i originalnosti. Kreativna dostignuća ovise o 
koncentriranoj predanosti« (31. Moj razgovor s dr. Csikszentmihalyijem objavljen je u 
The New York Timesu (22. ožujka 1992.).). 


Jednako kao što je stanje plime preduvjet postizanja vrhunske vještine u 
određenome obrtu, zvanju ili umjetnosti, isto je i s učenjem. Učenici koji dok uče 
postignu stanje plime ostvaruju bolje rezultate, posve neovisno o potencijalu 
iskazanom u testiranjima. Učenike u jednoj specijalnoj srednjoj školi uđChicagu 
posvećenoj proučavanju znanosti - od kojih su se svi na testiranju iz matematike 
našli medu najboljih pet posto - njihovi su profesori matematike ocijenili kao uspješne 

i neuspješne. Potom je praćen način na koji učenici provode vrijeme. Pritom je svaki 
učenik imao beeper koji ga je u nasumičnim razmacima podsjećao na to da zapiše 
što radi i kako je raspoložen. Sto nikoga nije iznenadilo, neuspješni su u učenju kod 
kuće provodili samo oko petnaest sati tjedno, bitno manje od dvadeset sedam sati 
na tjedan koliko su kod kuće učili njihovi uspješni kolege. Neuspješni su učenici 
najveći dio slobodnog vremena provodili u društvenim susretima, izlascima i 
druženju s prijateljima i članovima obitelji. 


Analiza njihovih raspoloženja donijela je znakovite spoznaje. | jedna i druga 
skupina tijekom tjedna se često dosađivala aktivnostima, npr. gledanjem televizije, 
koja pred njihove sposobnosti nije postavljala nikakve zahtjeve. Takva je, na 
posljetku, sudbina tinejdžera. Međutim ključna razlika sastojala se u njihovu iskustvu 
učenja. Kod uspješnih učenika, učenje im je pružalo ugodan i zanimljiv izazov stanja 
plime u 40 posto vremena provedenog u toj aktivnosti. Međutim kod lošijih učenika 
učenje je rezultiralo stanjem plime samo u 16 posto vremena; ono je češće izazivalo 
tjeskobu, pri čemu su zahtjevi nadilazili njihove sposobnosti. Loši učenici užitak i 
stanje plime pronašli su u druženjima, a ne u učenju. Ukratko, učenici koji postižu 
rezultate jednake ili više od razine svog akademskog potencijala češće osjećaju 
privlačnost učenja jer ih ono dovodi u stanje plime. Na žalost, loši učenici, koji ne 
uspijevaju izoštriti vještine koje bi ih dovele u stanje plime time gube užitak učenja, 
ali se i izlažu opasnosti ograničavanja razine intelektualnih zadaća koje će im ubu- 
duće donositi užitak (32. Proučavanje stanja plime i učenika matematičke srednje 
škole: Joanne Nakamura, »Optimal Experience and the Uses of Talent« u knjizi 
Mihalyja Csikszentmihalyija i Isabelle Csikszentmihalyi Optimal Experience: Psycho- 
logical studies of Flow in Consciousness (Cambridge, Cambridge University Press, 
1988.).). 


Howard Gardner, psiholog sa sveučilišta Harvard, koji je razvio teoriju višestrukih 
inteligencija, stanje plime i pozitivna stanja tipična za plimu, drži sastavnim dijelom 
najzdravijeg načina poučavanja djece, načina koji ih motivira iznutra, a ne s pomoću 
prijetnji i obećanih nagrada. »Pozitivna stanja u djece trebali bismo koristiti za to da 
ih privučemo učenju na područjima na kojima će moći razviti sposobnosti«, rekao mi 
je Gardner. »Plima je unutarnje stanje koje pokazuje da se dijete bavi ispravnom 
zadaćom. Morate pronaći nešto što vam se sviđa i onda se toga držati. Djeca se 
opiru i postaju tvrdoglava kada im u školi postane dosadno, a kada ih zahtjevi svojim 
obujmom nadvladaju, tada ih obuzme tjeskoba u vezi sa školom. Ali najbolje učite 
kada pred sobom imate nešto do čega vam je stalo i što vam donosi zadovoljstvo«. 


Taktika koja se koristi u brojnim školama koje u praksu provode Gardnerov model 
višestrukih inteligencija počiva na identifikaciji profila djetetovih prirodnih sposobnosti 
i igranju na kartu snažnih odlika, te podupiranju slabosti. Dijete koje je prirodno 
nadareno za glazbu ili izražavanje pokretima, na primjer, lakše će ući u stanje plime 
na tom području nego ondje gdje je manje sposobno. Poznavanje djetetova profila 
učitelju može pomoći da fino podesi način na koji će djetetu predstaviti određenu 
temu, te da mu ponudi poduku na razini - od priručne do visokonapredne - za koju je 
najvjerojatnije da će biti optimalno zahtjevna. Učenje tako postaje ugodnije, a djetetu 
više nije ni strašno ni dosadno. »Nada leži u tome da će se djeca, kada učenjem 
postignu stanje plime, odvažnije prihvaćati izazova na drugim područjima - kaže 
Gardner, dodajući kako iskustvo govori da je u praksi upravo tako. 

Općenitije govoreći, model stanja plime govori nam da bi se postizanje 
vrhunskog umijeća u bilo kojoj vještini ili području idealno trebalo dogoditi prirodno, 
onim tempom kako dijete privlače područja koja ga spontano zaokupljaju - koja, u 
biti, voli. Ta početna strast može biti zametak viših razina dostignuća, pošto dijete 
uvidi da je bavljenje tim područjem - bilo da je riječ o plesu, matematici ili glazbi - 
izvor radosti stanja plime. A budući da je za održavanje stanja plime potrebno 
stalno širenje granica sposobnosti, te postaje glavnim motivom za stalno 
usavršavanje; dijete je zbog toga sretno. Ovo je, dakako, pozitivniji model učenja i 
školovanja od onoga što je većina nas iskusila u školi. Tko se ne sjeća škole kao, 
barem djelomično, beskrajnih jednoličnih sati dosade isprekidanih trenucima 
intenzivne tjeskobe? Teženje stanju plime kroz učenje, ljudskiji je, prirodniji i vrlo 
vjerojatno učinkovitiji način usmjeravanja emocija u službu obrazovanja. 


To odražava jedan općenitiji koncept prema kojem je usmjeravanje emocija 
prema svrsihodnome cilju vrhunska sposobnost. Bilo da je riječ o kontroliranju 
nagona i odgađanju primanja nagrade, reguliranje raspoloženja s ciljem pomaganja 
umjesto smetanja razmišljanju, motivira nas na ustrajnost i ulaganje truda, na to da 
pokušavamo ispočetka, unatoč teškoćama, da pronalazimo načine postizanja stanja 
plime i tako djelujemo učinkovitije - sve to govori o velikoj moći emocija u vođenju 
učinkovitih napora. 


7 
Korijeni empatije 


Sada ćemo se vratiti Garyju, iznimnome aleksitimičaru, kirurgu koji je potpunim 
neprimjećivanjem ne samo vlastitih nego i njezinih osjećaja uzrujavao zaručnicu 
Ellen. Poput većine aleksitimičara, njemu je nedostajalo suosjećanje, jednako kao i 
sposobnost opažanja. Kad bi Ellen govorila o tome kako je potištena, Gary s njom ne 
bi suosjećao; kad bi govorila o ljubavi, on bi mijenjao temu. Gary bi »u želji da 
pomogne« kritizirao neke njezine postupke, ne uviđajući da Ellen zbog takve kritike 
ima dojam da je on napada, a ne da joj pomaže. 


Empatija se temelji na svijesti o vlastitoj ličnosti; što smo otvoreniji prema 
vlastitim emocijama, to ćemo biti vještiji u iščitavanju osjećaja (1. Svijest o vlastitoj 
ličnosti i empatija: vidi, npr., John Mayor i Melissa Kirkpatrick: »Hot Information- 
Processing Becomes More Accurate With Open Emotional Experience«, University 
of New Hampshire, neobjavljeni rukopis (list 1994.); Randy Larsen i dr.: »Cognitive 
Operations Associated With Individual Differences in Affect Intensity«, Journal of 
Personality and Social Psychology 53 (1987.).). Aleksitimičari poput Garyja, koji 
nemaju pojma ni o tome što sami osjećaju, posve su izgubljeni kada je riječ o 
spoznajama koje se odnose na ono što osjeća bilo tko iz njihove okoline. Oni nemaju 
emocionalnog sluha. Emocionalni tonovi i suzvučja kojima su protkane ljudske riječi i 
postupci - znakovit ton ili promjena držanja, rječita tišina ili značajno podrhtavanje - 
prolaze neopaženo. 


Zbunjeni u vezi s vlastitim osjećajima, aleksitimici su jednako zbunjeni i kada im 
drugi iznose osjećaje. Neregistriranje tuđih osjećaja velik je nedostatak u 

emocionalnoj inteligenciji, i tragična mana u onome što znači riječ ljudskost, jer 
svaka vrst povezanosti, samog temelja brižnosti, potječe od emocionalne 
usklađenosti, sposobnosti suosjećanja. 


Ta sposobnost - koja nam omogućuje da znamo što osjeća netko drugi - djeluje u 
širokome spektru životnih područja, od prodaje i rukovođenja, do romantičnih veza i 
podizanja djece, do dubokog suosjećanja i političkog djelovanja. Odsutnost empatije 
također je znakovita. Njezin nedostatak opaža se u kriminalnome ponašanju 
psihopata, silovatelja i osoba koje zlostavljaju djecu. 


Ljudske emocije rijetko se izražavaju riječima; neusporedivo češće izražavaju se 
drugim sredstvima. Ključna za intuitivno spoznavanje osjećaja neke druge osobe jest 
sposobnost čitanja neverbalnih kanala: tona, geste, izraza lica i sl. Možda 
najopsežnije istraživanje sposobnosti čitanja takvih neverbalnih poruka proveli su 
Robert Rosenthal, psiholog s Harvarda, i njegovi studenti. Rosenthal je osmislio test 
za ispitivanje empatije pod nazivom PONS (Profile of Nonverbal Sensitivity - Profil 
neverbalne osjetljivosti), a sastojao se od niza video-zapisa na kojima neka mlada 
žena izražava osjećaje u rasponu od prijezira do majčinske ljubavi (2. Robert 
Rosenthal i dr.: »The PONS Test: Measuring Sensitivity to Nonverbal Cues«, a knjizi 
urednika E McReynoldsa: Advances in Psychological Assessment (San Francisco, 
Jossey-Bass, 1977.).). Prizori su obuhvaćali spektar od ljubomornog bijesa do 
traženja oprosta, od izraza zahvalnosti do zavođenja. Snimke su montirane tako da 
je kod svakog prikaza sustavno izostavljan jedan ili više kanala neverbalne komu- 
nikacije; osim prigušenih riječi, na primjer, u nekim su prizorima blokirani svi znakovi 
osim izraza lica. Na nekim drugim snimkama vide se samo pokreti tijela i tako dalje, 
sa svim glavnim neverbalnim komunikacijskim kanalima, kako bi ispitanici morali 
otkriti emocije prema određenom neverbalnome znaku. 


U ispitivanjima više od sedam tisuća osoba u SAD-u i osamnaest drugih zemalja, 
među prednostima sposobnosti očitavanja osjećaja iz neverbalnih znakova bila je i 
bolja emocionalna usklađenost, veća popularnost, veća otvorenost i - što možda i ne 
treba biti iznenađenje - veća senzibilnost. Općenito govoreći, žene su u ovoj vrsti 
suosjećanja bolje od muškaraca. A osobe čije su se sposobnosti tijekom 
četrdesetpetminutnog ispitivanja popravile - što je znak da su nadarene za usvajanje 
vještina suosjećanja - također su imale bolje odnose sa suprotnim spolom. Empatija 
pripomaže romantičnim odnosima, a ta spoznaja ne bi trebala nikoga iznenaditi. 


U skladu s otkrićima o drugim elementima emocionalne inteligencije, postojala je 
samo slučajna veza između rezultata ovog ispitivanja sposobnosti ovakvog 
suosjećanja i rezultata testova SAT, ispitivanja IQ-a ili školskih testova. Neovisnost 
empatije o akademskoj inteligenciji otkrivena je i u testiranju varijantom PONS-a 
osmišljenom za djecu. U ispitivanju tisuću jedanaestero djece, oni koji su pokazali 
sposobnost neverbalnog iščitavanja osjećaja bili su u svojoj školi među 
najomiljenijim učenicima i među emocionalno najstabilnijom djecom (3. Stephen 
Nowicki i Marshall Duke: »A Measure of Nonverbal Social Processing Ability in 
Children Between the Ages of 6 and 10«, referat pročitan na skupu udruge American 
Psychological Society (1989.).). Oni su također bili bolji učenici premda im, u 
prosjeku, kvocijent inteligencije nije bio veći od kvocijenta u djece koja su bila manje 
umješna u čitanju neverbalnih poruka - što ukazuje na činjenicu da ovladavanje 
ovom sposobnošću otvara put prema učinkovitosti među kolegama u razredu (ili ih 

učitelji zbog toga jednostavno više vole). 


Jednako kao što su način izražavanja racionalnog uma riječi, tako se emocije 
izražavaju neverbalno. Stoviše, kada se riječi koje neka osoba izgovara ne 
podudaraju s onim što prenosi ton glasa, geste ili neki drugi neverbalni kanal, 
emocionalna istina leži u onome kako ta osoba nešto kaže, a ne što kaže. Praktično 
pravilo koje se može primijeniti u istraživanjima načina komuniciranja kaže da je 
najmanje 90 posto emocionalne poruke neverbalne naravi. Takve poruke tjeskoba u 
nečijem tonu, iziritiranost u brzini nekog pokreta - gotovo se redovito percipiraju 
nesvjesno, bez pridavanja osobite pozornosti njihovoj naravi. Riječ je jednostavno o 
tome da se poruka prešutno prima i da se na nju reagira. Sposobnosti koje nam 
omogućuju da to činimo dobro ili loše također se, najvećim dijelom, uče bez riječi. 


KAKO SE RAZVIJA EMPATIJA 


U trenutku kada je devetomjesečna Hope ugledala jedno drugo dijete kako pada, 
u očima su joj se pojavile suze i odmah je otpuzala majci, tražeći utjehu, kao da se i 
ona ozlijedila. A petnaestomjesečni Michael otišao je po svog medvjedića kako bi ga 
dao rasplakanome prijatelju Paulu; kako je Paul i dalje plakao, Michael mu je donio i 
njegovu najdražu dekicu. Oba ova malena čina suosjećanja i brižnosti primijetile su 
majke osposobljene za bilježenje takvih pojava suosjećanja na djelu (4. Majke koje 
su igrale uloge istraživača uvježbale su Marian Radke Yarrow i Carolyn Zahn-Waxler 
u Laboratoriju za razvojnu psihologiju ustanove National Institute of Mental Health.). 
Rezultati istraživanja ukazuju na to da se korijeni suosjećanja mogu pratiti sve do 
najranijeg djetinjstva. Doslovce od rođenja, djeca se uzrujavaju kada začuju plač 
drugog djeteta - riječ je o rekaciji koju neki smatraju najranijom pretečom empatije (5. 
O empatiji, njezinim razvojnim korijenima i neurologiji pisao sam u The New York 
Timesu (28. ožujka 1989.).). 


Razvojni psiholozi otkrili su da mala djeca osjećaju suosjećajnu uzrujanost čak i 
prije nego što posve shvate da postoje odvojeno od drugih ljudi. Već nekoliko 
mjeseci po rođenju, djeca reagiraju na uzrujanost osoba iz okoline kao da je riječ o 
njima samima, plačući kada u očima nekog drugog djeteta vide suze. Negdje oko 
dobi od jedne godine počinju uviđati da se to što je izazvalo plač nije dogodilo njima 
nego nekom drugome, premda se čini da su i dalje zbunjeni glede onoga što je 
potrebno poduzeti. U jednom istraživanju koje je na sveučilištu New York proveo 
Martin L. Hoffman, na primjer, neki je jednogodišnjak doveo vlastitu majku kako bi 
utješila njegova prijatelja koji se rasplakao, ignorirajući prijateljevu majku, koja se 
također nalazila u istoj prostoriji. Ovakva zbunjenost dolazi do izražaja i kada 
jednogodišnjaci oponašaju tuđu uzrujanost, vjerojatno kako bi bolje spoznali što 
osjećaju; na primjer, ako neko drugo dijete ozlijedi prste, jednogodišnjak će možda i 
sam staviti prste u usta kako bi vidio bole li i njega. Kada je vidjelo majku kako plače, 
jednogodišnje je dijete otiralo oči, premda u njima nije bilo suza. 


Takva motorička mimikrija, kako se naziva ova pojava, izvorno je tehničko 


značenje riječi empathy (osobita vrst suosjećanja, uživljavanje u emocionalno stanje 
druge osobe i razumijevanje njezina položaja - prim. prev.) kako ju je dvadesetih 

godina prvi upotrijebio američki psiholog E. B. Titchener. Ovo značenje nešto je malo 
drukčije od onoga s kojim je riječ izvorno ušla u engleski, potekavši od grčke riječi 
empatheia, koja znači »osjećanje iznutra«, termina kojim su se prvi počeli koristiti 
teoretičari estetike kada su željeli označiti sposobnost percipiranja subjektivnog 
iskustva neke druge osobe. Titchenerova teorija držala je kako takvo suosjećanje 
potječe od svojevrsnog fizičkog oponašanja tuđe uznemirenosti, koje potom i u osobi 
koja je oponaša izaziva iste osjećaje. On je tražio riječ koja će se razlikovati od riječi 
sympathy (suosjećanje; razumijevanje prim. prev.), što je moguće osjećati za opće 
nevolje drugih, uz nimalo sudjelovanja u onome što ta druga osoba osjeća. 


Motorička mimikrija gubi mjesto u dječjem repertoaru negdje u dobi od oko dvije i 
pol godine, kada djeca počinju uviđati da tuđa bol nije isto što i vlastita i kada su 
sposobnija za pružanje utjehe. Ovo je tipičan događaj iz dnevnika jedne majke: 


Susjedino je dijete zaplakalo... Jenny mu prilazi i pokušava mu dati kekse. Ide za 
njim i sama počinje jecati. Potom ga pokušava gladiti po kosi, no ono se 
odmiče... Dijete se smirilo, ali Jenny i dalje izgleda zabrinuto. Nastavlja mu 
donositi igračke i gladiti ga po glavi i ramenima (6. Usađivanje suosjećanja djeci: 
Marian Radke-Yarrow i Carolyn Zahn-Waxler: »Roots, Motives and Patterns in 
Children's Prosocial Behaviour« u knjizi Ervina Stauba i dr., Development and 
Maintenance of Prosocial Behaviour (New York, Plenum, 1984.).). 


U ovoj fazi razvoja djeca se počinju međusobno razlikovati po općoj osjetljivosti 
na stanja emocionalne uzrujanosti u drugih, pri čemu su neka djeca, poput Jenny, 
gorljivo svjesna onoga što se događa, dok se druga jednostavno isključuju. Niz 
ispitivanja koja su provele Marian Radke Yarrow i Carolyn Zahn-Waxler iz 
Nacionalnog instituta za mentalno zdravlje pokazala su kako velik dio ove razlike u 
suosjećanju i brižnosti ima veze s načinom na koji roditelji discipliniraju djecu. Djeca 
pokazuju puno više suosjećanja, zaključile su one, kada roditelji pri discipliniranju 
naglašeno skreću pozornost na nevolje koje je njihovo zločesto ponašanje izazvalo u 
druge osobe: »Pogledaj kako se ona zbog tebe rastužila« umjesto »To je bilo 
zločesto«. Otkrile su i da na dječju suosjećajnost utječe to što vide kako drugi 
reagiraju kada je netko drugi uzrujan; oponašanjem onoga što vide, djeca razvijaju 
repertoar suosjećajnih reakcija, naročito koristan pri pomaganju drugim osobama 
koje su uzrujane. 


DOBRO PRILAGOĐENO DIJETE 


Sari je bilo dvadeset pet godina kada je rodila blizance Marka i Freda. Mark je, 
stekla je dojam, bio više poput nje; Fred je bio više na oca. To opažanje možda je 
bilo zametak znakovite, ali suptilne razlike u načinu na koji se odnosila prema dvojici 
dječaka. Kada su im bila tek tri mjeseca, Sarah bi često pokušavala uhvatiti Fredov 
pogled, a kada bi on okrenuo lice od nje, ponovno bi pokušavala uhvatiti mu pogled; 
Fred bi reagirao još izraženijim odvraćanjem pogleda. Čim bi ona odvratila pogled, 
Fred bi je ponovno pogledao i taj ciklus traženja i odvraćanja započeo bi ispočetka - 
zbog čega bi Fred nerijetko ostajao u suzama. Međutim, Sarah s Markom praktički 
nikada nije pokušavala uspostaviti takvu vrst kontakta kao s Fredom. Umjesto toga, 


100 


Mark je mogao prekinuti pogled kad god je to želio i ona ga ne bi pratila. 


Malena razlika, ali vrlo znakovita. Godinu dana kasnije, Fred je bio primjetno 
bojažljiviji i ovisniji od Marka; jedan od načina na koji je iskazivao bojažljivost bilo je 
prekidanje pogleda s drugim ljudima, kako je to u dobi od tri mjeseca činio s majkom, 
spuštanjem glave i odvraćanjem pogleda. S druge strane, Mark je ljude gledao 
izravno u oči; kada bi on želio prekinuti pogled, neznatno bi uzdignuo glavu i malo je 
okrenuo ustranu, uz samouvjeren osmijeh. 


Blizanci i njihova majka tako su pomno promatrani u krugu istraživanja koje je 
proveo Daniel Stern, koji je tada radio kao psihijatar na Medicinskome fakultetu 
Sveučilišta Cornell (7. Daniel Stern: The Interpersonal World of the Infant (New York, 
Basic Books, 1987.).). Stern je opčinjen malenim izmjenama koje se učestalo 
ponavljaju između roditelja i djeteta; uvjeren je da se u tim intimnim trenucima 
prenose najtemeljnije lekcije emocionalnoga života. Od svih takvih trenutaka, 
najključniji su oni u kojima dijete doznaje da roditelj suosjeća s njegovim emocijama, 
da ih prihvaća i uzvraća, u procesu koji Stern naziva usklađivanjem. Majka 
blizanaca bila je usklađena s Markom, ali u odnosu s Fredom nije bilo tog 
emocionalnog sklada. Stern zaključuje kako bezbroj puta ponovljeni trenuci 
usklađenosti i neusklađenosti između roditelja i djeteta oblikuju emocionalna očeki- 
vanja koja odrasle osobe unose u svoje bliske veze - možda čak i neusporedivo više 
od dramatičnijih događaja iz djetinjstva. 


Usklađivanje se odvija neprimjetno, kao dio ritma odnosa. Stern je taj proces 
proučavao s mikroskopskom preciznošću, videokamerom snimajući sate i sate koje 
su majke provodile s djecom. Njegov je zaključak da majke djeci usklađivanjem daju 
do znanja kako imaju predodžbu o onome što dijete osjeća. Dijete ciči od 
zadovoljstva, na primjer, a majka tu radost potvrđuje blagim protresanjem djeteta, 
gugutanjem ili glasovnim oponašanjem djetetova cičanja. lli, na primjer, dijete 
protrese šuškalicu, a ona ga kao odgovor zaljulja. Kod takve interakcije potvrdna 
poruka sastoji se u tome što majka manje ili više sustiže djetetovu razinu 
uzbuđenosti. Takvo malo usklađivanje djetetu daje samopouzdanje i osjećaj da je 
emocionalno povezano. Takvu poruku, otkrio je Stern, majke tijekom interakcije s 
djetetom upućuju približno jednom u minuti. 


Usklađivanje je bitno drukčije od običnog oponašanja. »Ako samo oponašate 
dijete«, rekao mi je Stern, »time samo pokazujete kako znate što je učinilo, a ne i 
kako se osjećalo. Kako biste djetetu dali do znanja da ste svjesni njegovih emocija, 
morate na drukčiji način reproducirati njegove unutarnje osjećaje. Dijete će tada 
znati da ga razumijete«. 


Vođenje ljubavi u svijetu odraslih možda je najbliže prisnome usklađivanju 
između djeteta i majke. Ljubavni čin, piše Stern, »u sebi sadrži iskustvo osjećanja 
subjektivnog stanja partnera: zajedničke žudnje, sukladnih namjera, zajedničkih 
stanja istodobnih promjena uzbuđenja«, pri čemu ljubavnici međusobno reagiraju 
sinkronizirano, prešutno stječući dojam o dubokoj povezanosti (8. Stern, navedeno 
djelo.). U najboljem slučaju, vođenje ljubavi čin je međusobnog suosjećanja; u najgo- 
rem, u tom činu nema nikakvog sličnog emocionalnog zajedništva. 

CIJENA NEUSKLAĐENOSTI 


Stern drži da uz učestalo usklađivanje dijete počinje stjecati osjećaj da drugi ljudi 
mogu i žele dijeliti njegove osjećaje. Čini se da se taj osjećaj počinje javljati negdje 
oko osmog mjeseca, kada djeca počinju uviđati da su odvojena od drugih, a 
nastavlja se oblikovati kroz intimne veze tijekom čitavog života. Kada su roditelji 
neusklađeni, dijete to duboko uzrujava. U jednome eksperimentu, Stern je naveo 
majke da namjerno pretjerano ili premalo reagiraju na dječje ponašanje, umjesto da 
im odgovaraju usklađenom reakcijom; djeca su na to odmah reagirala očajem i 
uzrujanošću. 


Zbog produljenih razdoblja izostanka usklađenosti između roditelja i djeteta, 
dijete plaća iznimno visoku emocionalnu cijenu. Kada roditelj iz situacije u situaciju 
ne iskazuje nimalo suosjećanja s određenim rasponom djetetovih emocija - 
radostima, suzama, potrebom privijanja - dijete počinje izbjegavati, pa možda čak i 
prestaje osjećati te emocije. Na taj način, može se pretpostaviti, iz repertoara 
namijenjenog intimnim vezama moguće je posve brisati čitave raspone emocija, 
naročito ako se tijekom djetinjstva takvi osjećaji nastave izravno ili neizravno gušiti. 


Na jednak način, djeca mogu razviti sklonost prema nekom negativnome rasponu 
emocija, ovisno o tome kakva im se raspoloženja reciprocitetom vraćaju. Čak i vrlo 
malena djeca »hvataju« raspoloženja: tromjesečna djeca deprimiranih majki, na 
primjer, odražavala su njihova raspoloženja u igri s njima, iskazujući u usporedbi s 
djecom čije majke nisu bile deprimirane više osjećaja ljutnje i tuge, a bitno manje 
spontane znatiželje i zanimanja (9. O potištenoj djeci pišu Jeffrey Pickens i Tiffany 
Field: »Facial Expressivity in Infants of Depressed Mothers«, Developmental 
Psychology 29, 6 (1993.).) 


Jedna majka iz Sternova istraživanja stalno je iskazivala preumjerene reakcije na 
djetetovu aktivnost; s vremenom se njezino dijete naučilo pasivnosti. »Dijete prema 
kojem se roditelj odnosi na takav način uči da, kada se uzbudi, ne može navesti 
majku na jednaku razinu uzbuđenosti, pa se stoga i ne mora truditi«, drži Stern. Ali 
nada leži u »reparativnim« odnosima: »Veze tijekom života - s prijateljima _ ili 
rođacima, na primjer, ili s osobama koje sudjeluju u psihoterapiji - neprestano 
preoblikuju radni model veza određene osobe. Neravnotežu u jednoj fazi moguće je 
ispraviti kasnije; riječ je o trajnome procesu, koji traje čitavog života«. 


I doista, nekoliko različitih teorija psihoanalize u terapeutskome odnosu vidi izvor 
jednako vrijednog emocionalnog korektiva, reparativnog iskustva usklađivanja. 
Zrcaljenje je termin kojim se neki teoretičari psihoanalize koriste kako bi označili 
situaciju u kojoj terapeut prema pacijentu reflektira razumijevanje njegova unutarnjeg 
stanja, onako kako to usklađena majka čini s djetetom. Emocionalna je sin- 
kroniziranost neizrečena i izvan područja svjesnoga, premda pacijent može uživati u 
dojmu da ga sugovornik duboko cijeni i razumije. 


Emocionalna cijena nedostatka usklađenosti u djetinjstvu može biti visoka i 
odraziti se na čitav život - i to ne samo za dijete. Istraživanje provedeno na 
kriminalcima koji su počinili najokrutnije i najnasilnije zločine otkrilo je da je jedna 
karakteristika iz rane faze njihovih života po kojoj se razlikuju od ostalih zločinaca i 
činjenica da su neprestano seljeni od jednog do drugog usvojitelja ili da su odrasli u 


102 


Sirotištu - što ukazuje na emocionalno zapostavljanje i malen broj prigoda za 
usklađivanje (10.Istraživanje djetinjstva nasilnih silovatelja proveo je Robert Prentky, 
psiholog iz Philadelphije.). 


I dok se čini da emocionalno zapostavljanje otupljuje empatiju, intenzivno, stalno 
emocionalno zlostavljanje, uz okrutne, sadističke prijetnje, poniženja i čistu zlobu, 
može uroditi i paradoksalnim posljedicama. Djeca koja dožive takvo zlostavljanje 
mogu postati hiperbudna prema emocijama osoba oko sebe, što je svojevrsna 
posttraumatska budnost na znakove koji su označili prijetnju. Takva opsjednuta 
preokupacija osjećajima drugih tipična je za psihološki zlostavljanu djecu koja u 
odrasloj dobi pate od nepredvidivih, intenzivnih emocionalnih uspona i padova koji 
se katkada dijagnosticiraju kao »granični poremećaji ličnosti«. Velik broj takvih osoba 
nadaren je za naslućivanje onoga što drugi oko njih osjećaju i oni će u liječenjima ili 
istraživanjima vrlo često iznositi kako su u djetinjstvu bili izloženi emocionalnome 
zlostavljanju (11.Empatija kod graničnih slučajeva. »Giftedness and Psychological 
Abuse in Borderline Personality Disorder: Their Relevance to Genesis and Treat- 
ment«, Journal of Personality Disorders 6 (1992.).). 


NEUROLOGIJA SUOSJEĆANJA 


Kao što je to često slučaj u neurologiji, izvještaji o neobičnim i bizarnim 
slučajevima bili su među najranijim znakovima koji su ukazivali na moždane temelje 
suosjećanja. U jednom izvještaju iz 1975. godine, na primjer, iznijeto je nekoliko 
slučajeva u kojima su pacijenti s određenim oštećenjima na desnoj strani frontalnih 
režnjeva imali neobičan nedostatak: nisu mogli razumjeti emocionalne poruke koje 
ljudi prenose tonom, premda su savršeno razumjeli sve riječi. Za njih su i sarkastično 
»hvala« i zahvalno »hvala« i ljutito »hvala« imali jednako neutralno značenje. Za 
razliku od njih, jedan izvještaj iz 1979. govorio je o pacijentima s oštećenjima u 
drugim dijelovima desne polutke koji su imali bitno drukčiji nedostatak u emo- 
cionalnoj percepciji. Ovi pacijenti nisu bili u stanju izraziti vlastite emocije ni tonom ni 
gestama. Znali su što osjećaju, ali to jednostavno nisu mogli prenijeti. Sva ova 
područja kortikalnog mozga, primjećivali su različiti autori, imala su snažne veze s 
limbičkim sustavom. 


Ove studije navedene su kao osnova iznimno utjecajnog rada o biologiji empatije, 
autora Lesliea Brothersa, psihijatra sa sveučilišta California Institute of Technology 
(12.Leslie Brothers: »A Biological Perspective on Empathy«, American Journal of 
Psychiatry 146, 1 (1989.).). Osvrćući se i na neurološke nalaze i na komparativne 
studije sa životinjama, Brothers ukazuje na amigdaloidne jezgre i njihove veze s 
asocijativnim područjem vidnog korteksa kao na dio ključnih moždanih krugova na 
kojima se temelji empatija. 


Velik dio važnih neuroloških istraživanja potječe iz rada sa životinjama, naročito 
primatima. To što takvi primati iskazuju empatiju ili »emocionalnu komunikaciju«, 
kako to Brothers više voli označiti, jasno je ne samo iz anegdotalnih priča, već i iz 
studija poput ovih: rezus-majmune istraživači su najprije naučili da se boje 
određenog tona tako što bi pri oglašavanju tog tona primili električni šok. Potom su 
naučili izbjegavati šok pritiskanjem jedne ručice kad god bi začuli taj ton. Nakon 
toga, parovi ovih majmuna smješteni su u zasebne kaveze, a mogli su komunicirati 

jedino s pomoću zatvorenog televizijskog sustava, koji im je omogućavao da na 
ekranu vide lice onog drugog majmuna. Prvi majmun, ali ne i drugi, potom bi začuo 
onaj strašni zvuk, zbog kojeg bi se na njegovu licu pojavio izraz straha. U tom 
trenutku drugi majmun, videći strah na licu prvog, pritisnuo bi ručicu koja sprječava 
električni udar - bio je to čin empatije, ako ne i altruizma. 


Pošto su dokazali da primati uistinu iščitavaju emocije s lica sebi ravnih, 
istraživači su u mozak majmuna usadili dugačke elektrode s osjetljivim tankim 
vršcima. Svaka elektroda omogućavala je snimanje aktivnosti u jednome neuronu. 
Elektrode koje su doticale neurone u vidnome korteksu i amigdali pokazivale su 
kako, kada jedan majmun ugleda lice drugog, ta informacija dovodi do aktiviranja 
neurona najprije u vidnome korteksu, a potom i u amigdali. Ovaj put, dakako, 
standardni je smjer prolaska informacija koje donose emocionalno uzbuđenje. Ali 
ono što iznenađuje u rezultatima takvih istraživanja jest činjenica da su identificirani i 
neuroni u vidnome korteksu, za koje se čini da se aktiviraju samo kao odgovor na 
specifične izraze lica ili geste, na primjer prijeteće otvaranje usta, izraz straha ili 
poslušnu pokunjenost. Ovi neuroni razlikuju se od drugih u istome području 
zaduženom za prepoznavanje poznatih izraza lica. Čini se da to znači da je mozak 
od početka načinjen tako da reagira na određene izraze emocija - odnosno, da je 
empatija biološka datost. 


Još jedan od nizova dokaza za ključnu ulogu veze amigdala-korteks u iščitavanju 
i reagiranju na emocije, kaže Brothers, jesu istraživanja u kojima su majmunima u 
prirodi presječene veze prema i od amigdale i korteksa. Kada su pušteni natrag u 
svoju skupinu, ovi su se majmuni uspijevali nositi sa svakodnevnim zadaćama poput 
hranjenja i penjanja na drveće. Ali te nesretne životinje izgubile su svaku predodžbu 
o tome kako emocionalno reagirati na ostale majmune u skupini. Čak i kada bi im se 
netko s naklonošću približio, oni bi pobjegli, tako da su na koncu ostali živjeti 
izolirano, kloneći se kontakta i s vlastitim čoporom. 


Upravo ona područja korteksa u kojima su koncentrirani neuroni povezani sa 
specifičnim emocijama, primjećuje nadalje Brothers, također su područja s najjačim 
vezama s amigdalom; iščitavanje emocija zahtijeva amigdalno-kortikalne krugove, 
koji imaju ključnu ulogu u stvaranju odgovarajućih reakcija. »Vrijednost za pre- 
življavanje ovakvog sustava posve je očita kod primata«, naglašava Brothers. 
»Primjećivanje nečijeg dolaska trebalo bi aktivirati specifičan obrazac fizioloških 
reakcija - i to vrlo brzo - prilagođen s obzirom na to je li namjera ugristi, u miru se 
uređivati ili se pariti« (13. Brothers: »A Biological Perspective«, str. 16). 


Slična fiziološka osnova empatije kod nas ljudi vidljiva je iz istraživanja koje je 
proveo Robert Levinson, psiholog sa sveučilišta University of California u Berkeleyju, 
koji je proučavao bračne parove koji su pokušavali pogoditi što im partner osjeća za 
vrijeme burne rasprave (14.Fiziologija empatije: Robert Levenson i Anna Ruef: 
»Empathy: A Physiological Substrate«, Journal of Personality and Social Psychology 
63, 2 (1992.).). Njegova je metoda jednostavna: partnere se snima i mjere im se 
fiziološke reakcije dok razgovaraju o nekom problemu koji se pojavljuje u njihovu 
braku - kako disciplinirati djecu, navike trošenja novca i sl. Svatko od partnera potom 
gleda vrpcu i priča što je iz trenutka u trenutak osjećao. Potom drugi partner još 
jednom gleda vrpcu, sada pokušavajući otkriti osjećaje bračnog druga. 

Najizraženija točnost pokazivala se kod onih partnera čija je vlastita fiziologija 
pratila fiziologiju supružnika kojeg su gledali. Odnosno, kada im je partner 
reagirao pojačanim znojenjem, tako su reagirali i oni; kada im se kod partnera 
javljalo usporavanje rada srca, usporavalo se i njihovo srce. Ukratko, njihovo je tijelo 
oponašalo partnerove suptilne, trenutačne fizičke reakcije. Ako su fiziološki obrasci 
partnera koji gleda snimku jednostavno ponavljali vlastite reakcije iskazane tijekom 
snimane interakcije s partnerom, ti su partneri vrlo loše procjenjivali osjećaje 
bračnoga druga. Empatija se javlja tek kada su im tjelesne reakcije bile 
sinkronizirane. 


To nam govori da u trenucima kada emocionalni mozak potiče tijelo snažnim 
reakcijama - recimo u žaru ljutnje - prostora za suosjećanje vrlo je malo ili ga uopće 
nema. Empatija zahtijeva dovoljno pribranosti i receptivnosti kako bi osoba mogla 
primati suptilne signale o osjećajima druge osobe i oponašati ih vlastitim 
emocionalnim mozgom. 


EMPATIJA | ETIKA: KORIJENI ALTRUIZMA 


»Nikada ne pitaj kome zvono zvoni; zvoni tebi« jedan je od najglasovitijih stihova 
engleske književnosti. Te riječi Johna Donnea odražavaju samu srž veze između 
empatije i brižnosti: tuđa je bol i vlastita bol. Suosjećati s nekim znači i brinuti se. U 
tom smislu, osjećaj suprotan empatiji jest antipatija. Suosjećajan stav neprestano 
sudjeluje u moralnim prosudbama, jer moralne dileme mogu imati i potencijalne 
žrtve: trebate li lagati kako ne biste povrijedili prijatelja? Trebate li održati obećanje i 
posjetiti bolesnog prijatelja ili umjesto toga prihvatiti neočekivani poziv na večeru? U 
kojem slučaju treba uređajima održavati život osobe koja bi inače umrla? 


Ovakva moralna pitanja postavljao je istraživač empatije Martin Hoffman, koji 
tvrdi da se korijeni morala nalaze u empatiji, budući da suosjećanje s potencijalnim 
žrtvama - recimo nekim tko je obuzet boli, tko je u opasnosti ili tko je ostao bez 
nekoga ili nečega - i takvo sudjelovanje u njihovoj nevolji navodi ljude na to da nešto 
poduzmu i takvim osobama pomognu (15. Martin L. Hoffman: »Empathy, Social 
Cognition and Moral Action«, u knjizi urednika W. Kurtinesa i J. Gerwitza: Moral 
Behaviour and Development: Advances in Theory, Research, and Applications (New 
York, John Wiley and Sons, 1984.).). Osim ove izravne veze između empatije i 
altruizma u osobnim vezama, Hoffman drži kako ista ta sposobnost suosjećajnog 
afekta, zamišljanja sebe u tuđoj koži, navodi ljude na pridržavanje određenih 
moralnih načela. 


Hoffman u razvoju empatije od najranijeg djetinjstva nadalje vidi prirodan 
napredak. Kao što smo vidjeli, jednogodišnje se dijete i samo osjeća pogođenim 
kada vidi neko drugo dijete kako pada i plače; ta veza toliko je snažna i izravna da 
dijete stavlja prst u usta i privija se uz majku, kao da se i samo ozlijedilo. Nakon prve 
godine, kada djeca postanu svjesnija da su odvojena od drugih, aktivno pokušavaju 
utješiti drugo dijete, nudeći im svoje medvjediće, na primjer. Već u dobi od dvije 
godine, djeca počinju uviđati da drugi ljudi imaju druge osjećaje i tako postaju 
osjetljivija na znakove koji otkrivaju što neka druga osoba zapravo osjeća; u toj fazi 
djeca mogu, na primjer, uvidjeti kako ponos nekog drugog djeteta može značiti da je 
najbolji način koji će im pomoći da se suoče sa suzama to da na njih ne skreću 

neželjenu pozornost. 


U kasnijoj fazi djetinjstva javlja se najnapredniji oblik empatije, kada djeca počinju 
razumijevati probleme koji nadilaze neposredne situacije i kada uviđaju da nečije 
stanje ili položaj u životu mogu biti izvor kronične boli i nevolja. U toj fazi mogu 
suosjećati s nedaćama čitave jedne skupine, npr. siromašnih, potlačenih, izopćenih. 
Takvo razumijevanje u ranoj mladosti može poduprijeti moralna uvjerenja 
usredotočena na želju da se olakšaju nedaće i nepravde. 


Empatija je temelj brojnih oblika moralnog prosuđivanja i djelovanja. Jedan od 
njih je i »suosjećajni bijes« koji je John Stuart Mill opisao kao »prirodan osjećaj 
osvete... potaknut intelektom i suosjećanjem primjenjivim na... onu bol koja nas 
pogađa pogađanjem drugih«, Mill je to nazvao »čuvarem pravde«. Još jedan slučaj u 
kojem empatija dovodi do moralnog djelovanja jest kada slučajan prolaznik osjeti 
poriv da nešto učini u korist žrtve; istraživanja pokazuju da što više empatije 
prolaznik osjeća prema žrtvi, to je vjerojatnije da će se umiješati. Postoje i određeni 
dokazi za to da razina suosjećanja koju osoba osjeća utječe i na njezine moralne 
prosudbe. Na primjer, istraživanja u Njemačkoj i Sjedinjenim Državama pokazala su 
da su ljudi, što osjećaju više empatije, to skloniji moralnome načelu koje govori da 
sredstva treba dijeliti prema potrebama (16. Istraživanja veze između empatije i 
etike, u Hoffmanovu radu »Empathy Social Cognition and Moral Action«.). 


ŽIVOT BEZ EMPATIJE: UM NAPASNIKA, MORAL 
SOCIOPATA 


Eric Eckardt sudjelovao je u zloglasnom nasilnome činu: kao tjelohranitelj 
klizačice Tonye Harding, Eckardt je organizirao napad plaćenih nasilnika na Nancy 
Kerrigan, glavnu suparnicu Hardingove za osvajanje zlatne medalje u konkurenciji 
klizačica na Zimskoj olimpijadi 1994. godine. U napadu je natučeno koljeno Nancy 
Kerrigan, što ju je unazadilo u ključnim mjesecima treniranja. Ali kada je Eckardt na 
televiziji ugledao Kerriganovu kako jeca, odjednom ga je obuzeo val grižnje savjesti 
te je potražio prijatelja kako bi mu odao tajnu, što je dovelo do uhićenja napadača. 
Eto, takva je moć empatije. 


Ali taj osjećaj tipično, i tragično, nedostaje kod osoba koje počinjaju najokrutnije 
zločine. Određeni psihološki nedostatak zajednički je silovateljima, zlostavljačima 
djece i brojnim osobama nasilnim unutar obiteljskoga kruga: one nisu sposobne za 
empatiju. Ta nesposobnost osjećanja žrtvine boli omogućuje im da samima sebi lažu 
i tako potiču zločinačku aktivnost. Kod silovatelja, te laži govore: »Zene zapravo žele 
da ih netko siluje« ili »Ako se opire, samo se pravi da ju je teško dobiti«; kod osoba 
koje zlostavljaju djecu: »Djetetu ne nanosim bol, samo iskazujem ljubav« ili »Ovo je 
samo drugi način pokazivanja ljubavi«; kod fizički nasilnih roditelja: »Ovo je samo pi- 
tanje provođenja discipline«. Ovakva opravdanja prikupljena su iz onoga što osobe 
koje se liječe zbog takvih problema kažu o tome što su govorili samima sebi dok su 
okrutno postupali prema žrtvama ili su se to spremali učiniti. 


Isključivanje suosjećanja u trenucima kada ovakve osobe zlostavljaju žrtve 
gotovo je redovito sastavni dio emocionalnog ciklusa koji izaziva njihova okrutna 

zlodjela. Promotrimo emocionalni slijed koji najčešće dovodi do prijestupa seksualne 
naravi, kao što je zlostavljanje djece (17. O emocionalnome ciklusu koji kulminira 
seksualnim zločinima pisao sam u The New York Timesu (14. travnja 1992.). Izvor je 
William Pithers, psiholog koji radi za Department of Corrections savezne države 
Vermont.). Krug započinje s osjećajem uzrujanosti: bijesa, potištenosti, usamljenosti. 
Ovakve osjećaje može potaknuti, recimo, gledanje sretnih parova na televiziji, zbog 
čega se osoba potom zbog svoje samoće osjeća deprimirano. Takva osoba potom 
traži utjehu u najdražoj fantaziji, najčešće je riječ o toplom prijateljskome odnosu s 
nekim djetetom; fantazija počinje poprimati seksualne konotacije i završava 
masturbacijom. Nakon toga, takva osoba osjeća privremeno olakšanje i nestanak 
tuge, ali taj je osjećaj kratka vijeka; potištenost i usamljenost javljaju se u još 
snažnijem obliku. Napasnik počinje razmišljati o provođenju fantazije u život, sa- 
mome sebi govoreći opravdanja poput: »Ne činim nikakvo zlo ako se dijete fizički ne 
ozlijedi« i »Ako mala doista ne želi spolni odnos sa mnom, može me zaustaviti«. 


U toj fazi zlostavljač gleda dijete kroz prizmu perverzne fantazije, a ne uz 
empatiju prema onome što bi stvarno dijete u takvoj situaciji osjećalo. Takva 
emocionalna odvojenost karakterizira sve što slijedi, od plana za hvatanje djeteta 
nasamo, do pomnih razmatranja onoga što će se dogoditi i potom provođenja plana. 
Sve to zločinac čini kao da dijete nema nikakvih vlastitih osjećaja; umjesto toga on 
na njega projicira kooperativni stav djeteta iz svoje fantazije. Djetetovi osjećaji - 
gnušanje, strah i odvratnost - uopće se ne registriraju. U protivnom, zločincu bi to 
»sve pokvarilo«. 


Taj krajnji nedostatak suosjećanja za žrtve jedna je od glavnih točaka na koje se 
koncentriraju nove metode terapije koje se stvaraju za zlostavljače djece i druge 
slične prijestupnike. U jednom od najizglednijih programa liječenja, počinitelji čitaju 
duboko bolne izvještaje o zločinima sličnim onome što su oni počinili, ispričane iz 
perspektive žrtve. Gledaju i videosnimke žrtava kako kroz suze govore kako im je 
bilo dok su ih zlostavljali. Počinitelji potom pišu o vlastitome zločinu iz žrtvine 
perspektive, zamišljajući ono što je osjećala žrtva. Tu priču potom u sklopu terapije 
čitaju pred skupinom i na pitanja o napadu pokušavaju odgovarati iz perspektive 
žrtve. Na koncu, prijestupnik se podvrgava simulaciji zločina, no ovoga puta nalazi 
se u ulozi žrtve. 


William Pithers, zatvorski psiholog iz Vermonta, koji je osmislio ovu vrst terapije, 
rekao mi je: »Empatija sa žrtvom mijenja percepciju tako da je poricanje boli, čak i 
unutar fantazija, vrlo teško«. Time se jača motivacija muškaraca da se 
suprotstavljaju perverznim spolnim nagonima. Počinitelji seksualnih prijestupa koji su 
u zatvoru podvrgnuti ovom programu, po izlasku su upola rjeđe nastavljali s takvim 
prijestupima u usporedbi s onima koji nisu podvrgnuti takvome liječenju. Bez ove 
početne motivacije potaknute empatijom, ništa od preostalog dijela liječenja neće 
davati rezultate. 


I premda može postojati određena blijeda nada u to da je prijestupnicima poput 
zlostavljača djece moguće usaditi određeni oblik empatije, nade za drugi tip 
zločinaca znatno je manje. Riječ je o psihopatu (u posljednje vrijeme psihijatrijska 
dijagnoza ovakvih slučajeva glasi sociopat). Psihopati su na zlu glasu po tome što 
su i šarmantni i posve lišeni ijednog tračka grižnje savjesti čak i za najokrutnija i 
najbezdušnija djela. Psihopatija, nemogućnost osjećanja bilo kakve vrsti empatije ili 

suosjećanja, kao i najmanjeg tračka grizodušja, jedan je od najzagonetnijih 
emocionalnih defekata. Čini se da je srž psihopatove hladnoće u nesposobnosti da 
ostvari bilo što osim najplićih emocionalnih veza. Najokrutniji kriminalci, poput 
sadističkih serijskih ubojica koji uživaju u patnjama žrtve prije nego što je ubiju, 
utjelovljenje su psihopatije (18. Narav psihopatije podrobnije je opisana u članku koji 
sam napisao za The New York Times, a objavljen je 7. srpnja 1987. Velik dio onoga 
o čemu ovdje pišem potekao je iz rada Roberta Harea, psihologa sa sveučilišta 
University of British Columbia, eksperta za psihopate.). 


Psihopati i vrlo spretno lažu, a pripravni su reći bilo što samo da dobiju što žele i 
s istim cinizmom manipuliraju emocijama svojih žrtava. Promotrimo ono što je učinio 
Faro, sedamnaestogodišnji pripadnik jedne ulične bande iz Los Angelesa koji je u 
nasumičnom pucanju iz vozila, koje je opisao s više ponosa nego grizodušja, osaka- 
tio majku i njezino malo dijete. Dok se vozi u automobilu s Leonom Bingom, koji piše 
knjigu o losangeleskim bandama Crips i Bloods, Faro se želi razmetati. Faro kaže 
Bingu da će »suludo pogledati« dvojicu »idiota« u susjednome automobilu. Bing to 
ovako opisuje: 


Naslućujući da ga netko promatra, vozač pogledava prema mojem automobilu. 
Pogled mu se susreće s Farovim i zjenice mu se na trenutak šire. Potom prekida 
pogled, spušta ga dolje i okreće se. U njegovim očima nedvosmisleno sam vidio 
samo jedno: strah. 


Faro Bingu demonstrira pogled kakav je uputio vozaču drugog automobila: 


Gleda izravno u mene i svaki detalj njegova lice miče se i mijenja, kao da je riječ 
o kakvom fotografskome triku. To postaje lice iz noćne more i već pri samom 
pogledu na to lice osjećate užas. Taj vam izraz govori da bi vam, u slučaju da mu 
uzvratite pogled, da izazovete ovog klinca, bilo bolje da ste u stanju boriti se. 
Njegov vam pogled govori da mu nije stalo ni do čega, ni do vašeg ni do 
njegovog života (19. Leon Bing Do or Die (New York, Harper-Collins, 1991.).). 


Dakako, kod ponašanja tako složenih kao što je zločin, postoje brojna uvjerljiva 
objašnjenja koja se ne pozivaju na biološke osnove. Jedno od njih moglo bi biti da 
perverzna vrst emocionalnih vještina - zastrašivanje osoba - ima svoju vrijednost za 
preživljavanje u nasilnim gradskim četvrtima, jednako kao i odavanje zločinu; u 
ovakvim slučajevima previše empatije moglo bi biti kontraproduktivno. | doista, 
oportunistički nedostatak empatije u brojnim bi životnim ulogama zapravo mogla biti 
»prednost«, od »pokvarenog« policijskog isljednika do lukavog financijera koji 
prikrivenim ulaganjima preuzima vlasništvo nad nekom tvrtkom. Osobe koje su, na 
primjer, za neke terorističke države igrale uloge mučitelja opisuju kako su, da bi 
»obavile posao«, naučile odvojiti se od osjećaja žrtava. Putevi koji vode do 
manipulacije brojni su. 


Jedan od kobnijih načina na koji se može iskazati nedostatak empatije otkriven je 
slučajno u istraživanju ponašanja najokrutnijih slučajeva nasilja u kojem muškarci 
tuku supruge. To istraživanje otkrilo je fiziološku anomaliju među velikim brojem 
najnasilnijih supruga, koji su redovito tukli bračne družice ili im prijetili noževima ili 
pištoljima: supruzi to čine u hladnom, proračunatome stanju, a ne u trenucima kada 

ih ponese žar bijesa (20.Muževi koji tuku žone: Neil S. Jacobson i dr.: »Affect, Verbal 
Content, and Psychophysiology in the Arguments of Couples With a Violent 
Husband«, Journal of Clinical and Consulting Psychology (srpanj 1994.).). Kako im 
se bijes pojačava, pojavljuje se ta anomalija: brzina rada srca se smanjuje, umjesto 
da se ubrza, što je uobičajeno za pojačavanje bijesa. To znači da fiziološki postaju 
pribranijima, čak i dok postaju ratoborniji i nasilniji. Čini se da je to njihovo nasilno 
djelovanje proračunat teroristički čin, metoda nadziranja supruge s pomoću straha. 


Ovi hladno okrutni supruzi posve su različita vrsta u odnosu na većinu drugih 
muškaraca koji tuku žene. Između ostalog, za njih je puno vjerojatnije da će biti 
nasilni i izvan braka, da će se tući u barovima i sukobljavati sa suradnicima na poslu 
i drugim članovima obitelji. | dok većina muškaraca prema suprugama postaje 
nasilna impulzivno, zbog bijesa koji slijedi nakon osjećaja odbačenosti ili ljubomore, 
ili zbog straha od napuštanja, ovi proračunati nasilnici udarit će suprugu naoko bez 
ikakva razloga - a kada jednom počnu, što god ona učinila, čak i u slučaju da pokuša 
otići, neće, čini se, obuzdati takvo nasilničko ponašanje. 


Neki istraživači koji proučavaju kriminalce psihopate pretpostavljaju da bi njihova 
sklonost hladnome manipuliranju, takav nedostatak empatije ili brižnosti, katkada 
mogao potjecati od neuralnog nedostatka (Jedno upozorenje: Ako u nekim oblicima 
zločinačkog ponašanja sudjeluju određeni biološki obrasci - poput živčanog defekta 
zbog kojeg nema empatije - to ne znači da svi kriminalci imaju biološke nedostatke ili 
da postoji određeni biološki marker za zločin. Ovo pitanje potaknulo je žučne 
rasprave, a najbolje je složiti se kako ne postoji takav biološki marker, a nipošto 
nekakav »gen kriminala«. Čak i ako postoji biološka osnova za nedostatak empatije 
u nekim slučajevima, to ne znači da će se sve osobe s takvim nedostatkom odati 
kriminalu; većina to neće učiniti. Nedostatak empatije potrebno je uračunati zajedno 
sa svim ostalim psihološkim, gospodarskim i društvenim silama koje čine vektor 
usmjeren prema kriminalitetu.). Jedna od mogućih fizioloških osnova za bezdušno 
psihopatsko ponašanje iskazala se na dva načina, od kojih svaki ukazuje na 
sudjelovanje neuralnih puteva do limbičkoga mozga. Kod jednog načina, moždani 
valovi mjere se dok ispitanici pokušavaju odgonetnuti šifrirane riječi. Riječi se 
pokazuju vrlo kratko, približno samo oko desetine sekunde. Većina ljudi drukčije 
reagira na emocionalno obojene riječi poput ubiti nego na neutralne poput riječi 
stolac: oni brže mogu zaključiti je li šifrirana emocionalno obojena riječ, a njihov 
mozak pokazuje jasno izražene obrasce valova pri reakciji na emocionalne riječi, ali 
ne i na one neutralne. Ali kod psihopata nema nijedne od ovih reakcija: kod njih 
mozak ne pokazuje nikakav jasno izražen obrazac kao reakciju na emocionalne riječi 
i oni na njih ne reagiraju brže, što ukazuje na prekid u vezama između verbalnog 
korteksa, koji prepoznaje riječ, i limbičkoga mozga, koji joj pridodaje osjećaj. 


Robert Hare, psiholog sa sveučilišta University of British Columbia koji je proveo 
ovo istraživanje, ove rezultate tumači kao znak da psihopati imaju plitko 
razumijevanje za emocionalne riječi, što je odraz općenitije plitkosti u afektivnome 
području. Bešćutnost psihopata, drži Hare, djelomično se temelji na jednom drugom 
fiziološkome obrascu, koji je on otkrio u ranijim istraživanjima, a koji također ukazuje 
na nepravilnosti u radu amigdale i srodnih krugova: psihopati koji trebaju primiti 
elektrošok ne pokazuju nikakve znakove straha koji bi bili uobičajeni za ljude koje 
očekuje bol (21. Psihopati ne poznaju strah - taj učinak opaža se kada psihopati 
trebaju doživjeti šok: jedna od skorijih replikacija efekta: Christopher Patrick i dr.: 

»Emotion in the Criminal Psychopath: Fear Image Processing«, Journal of Abnormal 
Psychology 103 (1994.).). Zbog toga što pomisao na neposrednu bol ne budi val 
tjeskobe, Hare zaključuje kako se psihopati ne brinu za buduću kaznu za ono što 
čine. A zbog toga što sami ne osjećaju strah, nemaju nimalo empatije - ili 
suosjećanja - za strah i bol svojih žrtava. 


8 
Društvene sposobnosti 


Kao što to često biva kod petogodišnjaka koji imaju mlađeg brata ili sestru, Len 
više nije imao strpljenja s Jayjem, svojim dvoipolgodišnjim bratom, koji je razbacao 
Lego-kockice s kojima su se dotada igrali. Ponesen valom srdžbe, Len je ugrizao 
Jayja, koji se potom rasplakao. Začuvši Jayjev bolan uzvik, njihova majka ljutito im 
prilazi i grdi Lena, nalažući mu da pospremi sporne igračke, Lego-kocke. Na to Len 
brizne u plač - jer mu to nedvojbeno izgleda kao velika nepravda. | dalje razdražena, 
majka mu ne želi pružiti utjehu. 


Međutim, Len tada prima utjehu iz posve neočekivanog izvora; premda je on taj 
koji je zapravo prvi oštećen, Jay je sada toliko zabrinut zbog suza svog starijeg brata 
da daje sve od sebe ne bi li ga umirio. Razgovor teče otprilike ovako (1. Razgovor 
između Jaya i Lena navode Judy Dunn i Jane Brown u članku »Relationships, Talk 
About Feelings, and the Development of Affect Regulation in Early Childhood«, u 
knjizi urednika Judy Garber i Kennetha A. Dodgea: The Development of Emotion 
Regulation and Dysregulation (Cambridge, Cambridge University Press, 1991.). 
Dramatične prizvuke dodao sam ja.): 

»Len, nemoj«, moli ga Jay. »Prestani plakati. Prestani plakati«. 

Ali Len i dalje plače. Kako izravan pokušaj nije uspio, Jay preklinje majku u 
Lenovo ime: »Len plače, mamice! Len plače. Pogledaj. Pokažem ti. Len plače«. 

A potom, ponovno se okrećući prema Lenu, Jay zauzima majčinski stav, tapšući 
rasplakanog brata, umirujućim ga tonom uvjeravajući: »Čuj, Len. Ne više plakati«. 

Len i dalje jeca, unatoč tješenju. Jay stoga iskušava novi pristup, pomaže mu u 
pospremanju kockica u kutiju, uz prijateljske riječi: »Ah, Len. Ja spremim za Lena, 
može?« 

Suze, međutim, i dalje teku. Beskrajno domišljati Jay iskušava još jednu taktiku, 
odvraćanje pozornosti. Pokazujući bratu automobil-igračku, Jay Lenu pokušava 
odvratiti pozornost od omanje tragedije koja ga je zadesila. »Unutra je jedan čovjek. 
Sto je ovo, Len? Sto je ovo, Len?« 

Len ne pokazuje nimalo zanimanja. Neutješan je; njegovim suzama nema kraja. 
Kako sada više nema strpljenja, majka prelazi na klasičnu roditeljsku prijetnju: »Zeliš 
li da te udarim?«, na što Len drhtavim glasom odgovara: »Ne«. 


»Onda, molim te, lijepo prestani«, kaže njegova majka odlučno, premda i pomalo 
razdraženo. 


Kroz jecaje, Len uspijeva jadnim glasom izustiti: »Pokušavam«. 
A to poliče završni Jayjev pokušaj: preuzimajući majčinu odlučnost i autoritativan 
glas, on prijeti: »Prestani plakati, Len. Dobit ćeš po guzi!« 


Ova malena drama otkriva nevjerojatnu emocionalnu profinjenost koju dijete od 
tek trideset mjeseci može pokazati u pokušajima upravljanja tuđim emocijama. U 

gorljivome nastojanju da utješi brata, Jay se može oslanjati na širok repertoar 
različitih taktika, u rasponu od jednostavne molbe do traženja saveznika u majci (od 
nje nikakve pomoći), do fizičkog tješenja, do pomaganja, do odvraćanja pozornosti, 
prijetnji i izravnih naredbi. Nema sumnje da se Jay oslanja na arsenal koji je iskušan 
na njemu u trenucima kada je on sam bio uzrujan. Nije važno. Važno je da ih on 
može spremno upotrijebiti u svakoj kritičnoj situaciji čak i u toj dobi. 


Dakako, kao što to dobro zna svaki roditelj mala djeteta, Jayjevo iskazivanje 
suosjećanja i želje za tješenjem nikako nije univerzalno. Možda je podjednako 
vjerojatno da će dijete njegove dobi u bratovoj uzrujanosti vidjeti prigodu za osvetu i 
stoga učiniti sve što je potrebno kako bi ga još više uzrujalo. Iste vještine mogu se 
upotrijebiti i za zadirkivanje i mučenje brata ili sestre. Ali čak i takva zloća govori o 
javljanju presudno važne emocionalne sposobnosti: sposobnosti čitanja tuđih 
osjećaja i djelovanja na način koji nadalje oblikuje te osjećaje. Sposobnost 
upravljanja tuđim emocijama sama je bit umijeća odižavanja veza. 


Da bi iskazala takve međuljudske sposobnosti, djeca najprije moraju doseći 
razinu samokontrole, početne sposobnosti stišavanja vlastite ljutnje i uzrujanosti, 
svojih impulsa i uzbuđenja - čak i ako to sposobnost obično ne daje rezultate. 
Usklađivanje s drugima zahtijeva i ponešto smirenosti u vlastitoj ličnosti. Prvi 
slabašni znakovi ove sposobnosti ovladavanja vlastitim emocijama pojavljuju se 
približno u istoj dobi: djeca tada postaju sposobna za čekanje a da pritom ne plaču, 
za prepiranje i nagovaranje kako bi dobili što žele, umjesto da upotrebljavaju golu 
silu - čak i ako se u svakoj prilici ne koriste tom sposobnošću. Strpljivost se pojavljuje 
kao alternativa izljevima zlovolje, barem povremeno. A prvi znakovi empatije 
pojavljuju se oko druge godine; upravo Jayjeva empatija, korijen sažaljenja, navela 
ga je na to da se toliko potrudi ne bi li razvedrio rasplakanog brata, Lena. Takav 
odnos prema tuđim emocijama - profinjeno umijeće održavanja veza - zahtijeva 
zrelost dviju drugih emocionalnih sposobnosti, upravljanja vlastitim postupcima i 
empatije. 


Uz ovakvu osnovu, »vještinama ophođenja s ljudima« omogućeno je 
dozrijevanje. Riječ je o društvenim sposobnostima koje omogućuju učinkovitost u 
ophođenju s drugima; nedostaci na tom području dovode do nesnalaženja u 
društvenome svijetu ili do učestalih međuljudskih katastrofa. Stoviše, upravo 
nedostatak ovih sposobnosti može dovesti do toga da intelektualno najsposobniji u 
vezama doživljavaju neuspjehe, ostavljajući dojam o aroganciji, odvratnosti i 
bešćutnosti. Ove društvene sposobnosti omogućuju čovjeku da oblikuje interakciju, 
da mobilizira druge, da doživljava uspjeh u intimnim vezama, da uvjerava i utječe, da 
u drugima izaziva osjećaj ugodne opuštenosti. 


POKAŽITE POKOJU EMOCIJU 


Jedna od ključnih društvenih sposobnosti sastoji se u tome koliko dobro ili loše 
ljudi izražavaju svoje osjećaje. Paul Ekman koristi se terminom pravila pokazivanja 
kada govori o društvenome konsenzusu o tome koji osjećaji kada mogu biti prikladno 
izraženi. U tom pogledu pojedine se kulture katkada silno razlikuju. Na primjer, 
Ekman i kolege u Japanu proučavali su facijalne reakcije učenika na užasan film o 
ritualnome obrezivanju muške djece aborigina. Kada su japanski učenici gledali film 

u nazočnosti nekoga od odraslih, na njihovim licima primjećivali su se tek neznatni 
tragovi reakcija. Ali kada su mislili da su sami (premda ih je snimala skrivena 
kamera), lica su im se vidljivo izobličavala u mješavinu izraza tjeskobe, uzrujanosti, 
užasa i gađenja. 


Postoji nekoliko osnovnih vrsta pravila pokazivanja (2. Pravila pokazivanja nalaze 
se u knjizi Paula Ekmana i Wallacea Friesena Unmasking the Face (Englewood 
Cliffs, NJ, Prentice Hall, 1975.).). 

Jedno od njih jest minimaliziranje pokazivanja emocija - to je japanski standard 
za osjećaje uzrujanosti u nazočnosti nekoga tko ima autoritet, a kojeg su se učenici 
držali kada su uzrujanost prikrivali bezizražajnim licem. 

Drugo je pretjerivanje u onome što čovjek osjeća pojačavanjem izražajnosti lica; 
ovom taktikom koristi se šestogodišnjakinja koja dramatično izobličava lice, mršti se, 
a usne joj podrhtavaju, u trenutku kada trčeći dolazi do majke kako bi joj se požalila 
na to kako je stariji brat zadirkuje. 

Treće je zamjena jednog osjećaja za drugi; to pravilo primjenjuje se u nekim 
azijskim kulturama u kojima je nepristojno reći ne, te se stoga pružaju pozitivna (ali 
lažna) uvjeravanja. Koliko dobro netko primjenjuje ovakve obrasce i koliko dobro zna 
kada što učiniti, dio je emocionalne inteligencije. 


Ovakva pravila pokazivanja učimo vrlo rano, djelomično i kroz eksplicitnu pouku. 
Pouku o pravilima pokazivanja pružamo kada dijete upućujemo kako ne smije 
izgledati razočarano, nego se treba smiješiti i zahvaliti kada od djeda dobije užasan 
rođendanski dar koji je, međutim, kupljen u najboljoj namjeri. Ovakva pouka o pravi- 
lima pokazivanja odvija se, ipak, najčešće kroz praćenje uzora: djeca uče ono što 
vide da se čini. Kod školovanja čuvstava, emocije su i medij i poruka. Ako dijete čuje 
da se treba »smiješiti i zahvaliti« od roditelja koji je u tom trenutku grub, zahtjevan i 
hladan - koji tu poruku samo prosikće umjesto da je s toplinom prišapne - vrlo je 
vjerojatno da će dijete naučiti bitno drukčiju lekciju i na djedov dar reagirati 
mrštenjem i osornim, hladnim »Hvala«. To će na djeda djelovati posve drukčije: u 
prvom je slučaju sretan (premda je djetetova reakcija bila lažna); u drugom je 
povrijeđen dvojakom porukom. 


Pokazivanje emocija, dakako, ima izravne posljedice u obliku učinka na osobu 
koja ga prima. Pravilo koje dijete uči glasi otprilike ovako: »Prikrivaj prave osjećaje 
kada bi oni mogli povrijediti nekoga koga voliš; umjesto njih pokaži lažne, ali manje 
bolne osjećaje«. Takva pravila za izražavanje emocija više su od običnog dijela 
leksikona društvene pristojnosti; ona diktiraju način na koji naši vlastiti osjećaji utječu 
na sve ostale. Držati se tih pravila znači ostvarivati optimalan utjecaj; činiti to 
neprikladno znači izazivati emocionalni kaos. 


Glumci su, dakako, umjetnici u pokazivanju emocija; njihova ekspresivnost ono je 
što izaziva reakcije publike. Nema sumnje u to da neki od nas u život stupaju kao 
prirodno nadareni glumci. Ali djelomično i zbog toga što se lekcije koje učimo o 
pravilima pokazivanja razlikuju ovisno o uzorima koje smo imali, ljudi se po svojim 
sposobnostima vrlo razlikuju. 


EKSPRESIVNOST I EMOCIONALNA ZARAZA 

Bilo je to početkom Vijetnamskoga rata, kada se jedan američki vod našao u 
zamci u rižinim poljima, usred žestoke bitke sa snagama Vietkonga. Uskim nasipima 
koji razdvajaju polja uto su odjednom počela šetati šestorica redovnika. Posve mirni i 
staloženi, redovnici su krenuli izravno prema vatrenoj liniji. 


»Nisu gledali ni lijevo ni desno. Jednostavno su prošli kroz vatrenu liniju«, 
prisjeća se David Busch, jedan od američkih vojnika. »Bilo je to uistinu neobično, jer 
nitko nije pucao na njih. A nakon njihova prolaska, osjetio sam kako u sebi više 
nemam nikakve želje za borbom. Jednostavno mi se činilo da to više ne želim činiti, 
barem ne tog dana. Izgleda da je tako bilo sa svima, jer su svi prestali. Jednostavno 
smo prestali pucati« (3. Redovnici usred bitke: tu priču prenio je David Busch u 
članku »Culture Cul-de-Sac«, Arizona State University Research (proljeće/ljeto 
1994.).). 


Učinak te nenametljive redovničke hrabrosti i mira na smirivanje vojnika usred 
žestoke bitke ilustrira temeljno načelo društvenog života: emocije su zarazne. 
Dakako, ovdje je riječ o ekstremnome primjeru. Većina emocionalnih zaraza u 
djelovanju je znatno suptilnija, sastavni dio prešutne komunikacije do koje dolazi pri 
svakom susretu. Međusobno odašiljemo i hvatamo raspoloženja u sklopu nečega što 
bi se moglo nazvati prikrivenim sustavom psihe, pri čemu su neki susreti toksični, a 
neki korisni. Ovakva emocionalna razmjena najčešće se odvija na profinjenoj, gotovo 
neprimjetnoj razini; način na koji nam prodavač zahvaljuje na kupnji kod nas može 
ostaviti dojam da smo zanemareni, antipatični ili da smo istinski dobrodošli i da nam 
je prodavač zahvalan. Jedni od drugih primamo osjećaje kao da je riječ o 
društvenome virusu. 


Pri svakom susretu odašiljamo emocionalne signale, a ti signali utječu na osobe 
oko nas. Sto smo društveno umješniji, to bolje nadziremo signale koje upućujemo; 
na posljetku, rezerviranost pristojnoga društva jednostavno je način na koji se 
osigurava da nikakvi uznemirujući emocionalni signali neće pokvariti interakciju 
(društveno pravilo koje, kada se prenese u sferu intimnih veza, djeluje kao sredstvo 
gušenja). Emocionalna inteligencija podrazumijeva upravljanje ovakvom razmjenom; 
»popularan« i »šarmantan« izrazi su kojima opisujemo osobe s kojima se rado 
družimo jer se zbog njihovih emocionalnih vještina osjećamo ugodno. Osobe koje su 
u stanju pomoći drugima pri tješenju i umirivanju osjećaja raspolažu naročito 
cijenjenom društvenom vrijednošću; riječ je o dušama kojima se drugi obraćaju kada 
su u najvećim emocionalnim kušnjama. Svatko od nas dio je priručnog alata neke 
druge osobe, koji pomaže ostvarivanju emocionalnih promjena, bilo na bolje ili na 
lošije. 


Razmotrimo jedan fantastičan primjer suptilnosti kojom emocije prelaze s osobe 
na osobu. U jednom jednostavnome pokusu dvoje je dobrovoljnih ispitanika 
ispunjavalo upitnike o trenutačnome raspoloženju, a onda ostalo jednostavno sjediti 
jedno drugome nasuprot, čekajući povratak voditeljice pokusa. Dvije minute kasnije, 
ona se vratila i zamolila ih da ponovno ispune upitnik. Parovi su hotimice odabrani 
tako da je jedan partner bio sklon vrlo izražajnoj emocionalnosti, dok je drugi bio 
posve bezizražajna lica. Bez iznimke, raspoloženje ekspresivnije osobe prenosilo bi 
se na pasivnijeg partnera (4. O istraživanju prijenosa raspoloženja pisala je Ellen 
Sullins u časopisu Personality and Social Psychology Bulletin, travanj 1991.). 

Kako dolazi do ovog magičnog prijenosa? Odgovor najvjerojatnije leži u činjenici 
da nesvjesno oponašamo emocije koje vidimo na nekom drugome, s pomoću 
nesvjesne motoričke mimikrije njihovih izraza lica, gesta, tona i drugih neverbalnih 
izraza emocija. Kroz ovakvo oponašanje, osobe se ponovno ostvaruju u 
raspoloženju one druge osobe - što je ponešto prigušena inačica metode K. S. 
Stanislavskog, u kojoj se glumci prisjećaju gesta, pokreta i drugih izraza emocija koje 
su nekada osjetili, kako bi ponovno pobudili takve osjećaje. 


Svakodnevno oponašanje osjećaja obično je vrlo profinjenog intenziteta, gotovo 
neprimjetno. Ulf Dimberg, švedski istraživač sa sveučilišta u Uppsali, otkrio je da se 
kod ljudi, kada promatraju nasmijano ili ljutito lice, i na njihovim vlastitim licima 
pokazuju znakovi tog istog raspoloženja kroz blage promjene u položaju mišića lica. 
Promjene se jasno uočavaju s pomoću elektroničkih senzora, ali obično se ne vide 
golim okom. 


Pri interakciji dviju osoba, smjer prijenosa raspoloženja ide od osobe kod koje je 
izražavanje osjećaja naglašenije prema onoj koja je pasivnija. Međutim, neke su 
osobe naročito podložne emocionalnim zarazama; zbog njihove urođene 
osjećajnosti njihov se autonomni živčani sustav (marker emocionalne aktivnosti) 
lakše aktivira. Čini se da je zbog te podložnosti na takve osobe lakše ostaviti snažniji 
dojam; sentimentalne ieklame mogu ih ganuti do suza, dok ih usputan razgovor s 
nekim tko je radostan može ispuniti ushićenjem (usto kod njih može izazvati i više 
empatije, budući da tuđi osjećaji na njih lakše djeluju). 


John Cacioppo, socijalni psihofiziolog na sveučilištu Ohio State University koji je 
proučavao ove suptilne emocionalne izmjene, primjećuje: »Već samo to što vidite 
kako netko izražava određenu emociju može potaknuti takvo raspoloženje, bilo da 
ste svjesni oponašanja izraza lica ili ne. To nam se događa neprestano - postoji pravi 
ples, sinkronizirani, stvarna transmisija emocija. Ova sinkroniziranost raspoloženja 
određuje hoćete li imati osjećaj da je interakcija prošla dobro ili ne«. 


Stupanj emocionalne povezanosti koji ljudi osjećaju pri određenome susretu 
odražava se u tome koliko su im tjelesni pokreti čvrsto povezani dok razgovaraju - 
pokazatelj bliskosti koji se najčešće odvija izvan sfere svjesnoga. Jedan sugovornik 
kima glavom upravo u trenuku kada drugi iznosi određenu tvrdnju, ili se oba 
istodobno premještaju na stolcu, ili se jedan naginje prema naprijed, a drugi unatrag. 
Takva orkestracija može biti jednako profinjena i kada se dvoje ljudi jednakim 
ritmičkim pokretima opušta u naslonjačima za ljuljanje. Kao što je to otkrio Daniel 
Stern pri promatranju sinkroniziranosti između prilagođenih majki i njihove djece, isti 
takav reciprocitet povezuje pokrete osoba koje osjećaju emocionalnu povezanost. 


Čini se da takva sinkroniziranost omogućuje odašiljanje i primanje raspoloženja, 
čak i u slučaju kada je riječ o negativnim raspoloženjima. Na primjer, u jednome 
istraživanju fizičke sinkroniziranosti, deprimirane žene dolazile su u laboratorij sa 
svojim mladićima i razgovarale o određenome problemu u njihovoj vezi. Sto je među 
partnerima bilo više sinkroniziranosti na neverbalnoj razini, to su se partneri 
deprimiranih žena nakon razgovora osjećali lošije - zarazili su se negativnim 
raspoloženjem svojih _— djevojaka (5. Istraživanja prijenosa raspoloženja i 
sinkroniziranosti proveo je Frank Bernieri, psiholog sa sveučilišta Oregon State; o 
njegovu radu pisao sam u The New York Timesu. O velikom dijelu njegova 

istraživanja piše se u članku autora Bernierija i Roberta Rosenthala »Interpersonal 
Coordination, Behaviour Matching, and Interpersonal Synchrony« u knjizi urednika 
Roberta Feldmana i Bernarda Rimea Fundamentals of _Nonverbal Behaviour 
(Cambridge, Cambridge University Press, 1991.).). Ukratko, bilo da se osobe 
osjećaju vedro ili potišteno, što je njihov susret fizički ugođeniji, to će njihova 
raspoloženja postati sličnijima. 


Sinkroniziranost između učitelja i učenika pokazuje koliku osjećaju povezanost; 
istraživanja provedena u školskim učionicama pokazuju da je, što je snažnija 
koordinacija pokreta između učitelja i učenika, to se pri interakciji osjećaju bliskijima, 
sretnijima, energičnijima, zainteresiranijima i opuštenijima. Općenito govoreći, visoka 
razina sinkroniziranosti u interakciji znači da osobe koje komuniciraju osjećaju 
međusobnu naklonost. Frank Bernieri, psiholog sa sveučilišta Oregon State 
University, koji je proveo ova istraživanja, rekao mi je: »Koliko vam je s nekim 
ugodno ili neugodno, na određenoj je razini fizički osjećaj. Trebate imati kompatibilan 
ritam, koordinirati pokrete, osjećati se ugodno. Sinkronost odražava dubinu po- 
vezanosti među partnerima; ako ste duboko povezani, raspoloženja vam se počinju 
poklapati, bilo da su pozitivna ili negativna«. 


Ukratko, koordinacija raspoloženja sama je bit povezanosti, inačica kojom 
odrasle osobe zamjenjuju usklađenost majke s djetetom. Jedan od faktora koji 
određuju učinkovitost u međuljudskim odnosima, drži Cacioppo, jest koliko spretno 
ljudi provode ovu emocionalnu sinkroniziranost. Ako su vješti u prilagođavanju tuđim 
raspoloženjima, ili druge mogu lako podvrći utjecaju vlastitih raspoloženja, tada će 
njihovi odnosi na emocionalnoj razini teći lakše. Odlika utjecajnog vođe ili pjevača ili 
glumca jest sposobnost takvog utjecanja na publiku koju čine tisuće osoba. Jednako 
tako, Cacioppo ukazuje na činjenicu da su osobe kojima loše ide primanje i 
odašiljanje emocija sklone problemima u vezama, budući da se drugi s njima ne- 
rijetko osjećaju nelagodno, čak i kada ne znaju točno izraziti uzrok. 


Određivanje emocionalnog tona interakcije u određenome je smislu znak 
dominacije na jednoj dubokoj i intimnoj razini: to znači pokretanje emocionalnog 
stanja one druge osobe. Ova moć određivanja emocije slična je onome što se u 
biologiji naziva zeitgeberom (doslovce: »otimačem vremena«), proces (poput 
ciklusa dan-noć ili Mjesečevih mijena) koji uključuje biološke ritmove. Za plesni par, 
glazba je tjelesni zeitgeber. Kada je riječ o osobnoj interakciji, osoba koja pokazuje 
snažniju ekspresivnost - ili više snage - najčešće će biti ta čije će emocije prijeći na 
partnera. Dominantni partneri više govore, dok potčinjeni partner više promatra lice 
onog drugog - što je raspored koji omogućuje prijenos čuvstvenog stanja. Na jednak 
način, snaga dobrog govornika - recimo nekog političara ili propovjednika - utječe na 
njegovu sposobnost da ponese emocije publike (6. Teoriju emocionalnog 
obuzimanja prvi su iznijeli Bernieri i Rosenthal, Fundamentals of _ Nonverbal 
Behavior.). Upravo na to i mislimo kada kažemo »Jeli su mu iz ruke«. Emocionalno 
navođenje sama je bit ostvarivanja utjecaja. 


RUDIMENTI SOCIJALNE INTELIGENCIJE 


Odmor je u vrtiću i skupina dječaka trči travnjakom. Reggie se pritom spotakne, 
ozlijedi koljeno i stave plakati, no drugi dječaci nastavljaju trčati - svi osim Rogera, 

koji se zaustavlja. Dok se Reggiejevi jecaji stišavaju, Roger se saginje, trlja koljeno i 
viče: »I ja sam ozlijedio koljeno!« 


Thomas Hatch, kolega Howarda Gardnera iz Spectruma, škole čiji se rad temelji 
na ideji višestrukih inteligencija, navodi Rogera kao primjer interpersonalne 
inteligencije (7. Thomas Hatch: »Social Intelligence in Young Children«, referat na 
godišnjem skupu udruge American Psychological Association (1990.).). Čini se da je 
Roger neobično vješt u prepoznavanju osjećaja svojih prijatelja i u stvaranju brzih i 
ugodnih veza s njima. Samo je Roger primijetio Reggiejeve nedaće i bol, i samo je 
Roger pokušao pružiti svojevrsnu utjehu, čak i unatoč tome što je mogao ponuditi 
samo takvo trljanje vlastitog koljena. Ta malena gesta govori o njegovoj nadarenosti 
za stvaranje veze, emocionalnoj vještini od vitalne važnosti za očuvanje bliske veze, 
bilo da je riječ o braku, prijateljstvu ili poslovnome odnosu. Takve vještine kod djece 
u predškolskoj dobi zameci su talenata koji dozrijevaju tijekom života. 


Rogerova nadarenost čini jednu od četiri zasebne sposobnosti koje Hatch i 
Gardner identificiraju kao sastavnice interpersonalne inteligencije: 


* Organiziranje skupina - vitalna vještina vođe; iniciranje i koordiniranje napora 
mreže ljudi. Dar koji se očituje kod kazališnih redatelja ili producenata, vojnih časnika 
i učinkovitih voditelja raznovrsnih organizacija i ustanova. Na igralištu, to je dijete 
koje preuzima vodstvo u odlučivanju što će tko u igri biti, ili postaje kapetanom 
momčadi. 


* Dogovaranje kompromisnog rješenja - talent posrednika, koji sprječava 
sukobe ili rješava već razbuktale sporove. Osobe koje krasi ova sposobnost ističu se 
u sklapanju sporazuma, arbitraži ili posredništvu u sporovima; mogu ostvariti 
uspješnu karijeru u diplomaciji, sudstvu ili kao posrednici i upravitelji preuzimanja 
tvrtki u poslovnome svijetu. To su djeca koja rješavaju sukobe na igralištu. 


* Osobne veze - Rogerov dar empatije i stvaranja veze. Ovakvoj osobi lako je ući 
u novi susret ili prepoznati i primjereno reagirati na tuđe osjećaje i brige - umijeće 
održavanja veze. Takvi ljudi dobri su »momčadski igrači«, pouzdani bračni drugovi, 
dobri prijatelji ili poslovni partneri; u poslovnome svijetu uspješni su kao prodavatelji 
ili menandžeri, a mogu biti i izvrsni učitelji. Djeca poput Rogera dobro se slažu 
praktički sa svima, lako započinju igru s drugima i to vole. Ova djeca najčešće su 
najbolja u iščitavanju emocija na temelju izraza lica i najomiljenija su među kolegama 
iz razreda. 


. Društvena analiza - sposobnost otkrivanja i spoznavanja tuđih osjećaja, motiva 
i briga. Ova svijest o tuđim osjećajima može lako dovesti do prisnosti ili osjećaja 
povezanosti. U najboljem slučaju, ova sposobnost omogućuje čovjeku da postane 
stručan psihoterapeut ili 
savjetnik - ili, u kombinaciji s književničkim darom, nadaren romanopisac _ ili 
dramatičar. 


Promatrane zajedno, ove su vještine stvar međuljudske uglađenosti, nužni 
sastojci šarma, društvenog uspjeha, pa čak i karizmatičnosti. Osobe vješte na 
području društvene inteligencije mogu se bez teškoća povezivati s drugim osobama, 
mogu biti pronicavi u očitavanju njihovih reakcija i osjećaja, mogu voditi i organizirati 

i rješavati sukobe koji se nužno pojavljuju u svakoj ljudskoj djelatnosti. Riječ je o 
prirodno nadarenim vođama, osobama koje mogu izraziti neizrečeno kolektivno 
mišljenje i artikulirati ga tako da skupinu povedu prema njezinu cilju. Riječ je o tipu 
osobe s kojom drugi vole biti jer pruža emocionalnu snagu - druge ostavlja u do- 
brome raspoloženju i potiče ovakve primjedbe: »Kako je ugodno biti s takvim 
čovjekom«. 


Takve _ interpersonalne sposobnosti temelje se na drugim emocionalnim 
inteligencijama. Osobe koje ostavljaju sjajan dojam u društvu, na primjer, vješte su u 
praćenju vlastitih izraza emocija i s puno se žara prilagođavaju načinima na koje 
reagiraju osobe iz okoline, te su stoga u stanju kontinuirano fino podešavati svoj 
odnos prema društvu, mijenjajući ponašanje kako bi bili sigurni da će ostvariti željeni 
učinak. U tom smislu, takve su osobe slične vještim glumcima. 


Međutim, ako te interpersonalne sposobnosti nisu uravnotežene pronicavim 
smislom za vlastite potrebe i osjećaje te načine na koje ih je moguće zadovoljiti, 
mogu dovesti do ispraznog društvenog uspjeha - popularnosti stečene na uštrb 
istinskog vlastitog zadovoljstva. To tvrdi Mark Snyder, psiholog sa sveučilišta 
University of Minnesota, koji je proučavao osobe koje su zbog svojih društvenih 
sposobnosti prvorazredni društveni kameleoni, velemajstori u postizanju povoljnog 
dojma o sebi (8. Društveni kameleoni: Mark Snyder: »Impression Management: The 
Self in Social Interaction« u knjizi L. S. Wrightsmana i K. Deauxa Social Psychology 
in the '80s (Monterey Ca, Brooks/Cole, 1981.).). Njihovo psihološko geslo mogla bi 
biti primjedba W.H. Audena, koji je rekao da je njegova intimna slika o samome sebi 
»bitno drukčija od slike koju pokušavam stvoriti u glavama drugih kako bi me oni 
mogli zavoljeti«. Takva trgovina moguća je ako društvene sposobnosti nadmašuju 
sposobnost spoznavanja i poštivanja vlastitih osjećaja: kako bi ga okolina voljela - ili 
mu barem bila naklonjena - društveni će kameleon naoko biti što god mu se učini da 
okolina od njega očekuje. Znak koji ukazuje na to da se netko povodi za tim 
obrascem, otkrio je Snyder, jest to što ostavlja izvrstan dojam, a ipak ima tek 
nekoliko stabilnih ili zadovoljavajućih prisnih veza. Zdraviji obrazac, dakako, sastoji 
se u uravnoteživanju dosljednosti prema vlastitoj stvarnoj prirodi s društvenim 
vještinama, koje se pritom koriste časno i pošteno prema sebi. 


Društvenim kameleonima, međutim, ni najmanje ne smeta govoriti jedno, a činiti 
nešto posve drugo, ako će im to donijeti društveno odobravanje. Oni jednostavno 
žive s tim raskorakom između slike koju ostavljaju u javnosti i intimne stvarnosti. 
Psihoanalitičarka Helena Deutsch takve je ljude nazvala »kao-karakterima«, koji sa 
zavidnom plastičnošću mijenjaju uloge, onako kako primaju signale od osoba oko 
sebe. »Kod nekih ljudi«, rekao mi je Snyder, »javna i privatna uloga dobro se 
preklapaju, dok se kod nekih drugih čini da postoji samo kaleidoskop različitih oblika 
pojavljivanja. Ti su ljudi poput Zeliga, lika koji je stvorio Woody Allen, i koji se 
mahnito pokušava uklopiti u svaku sredinu«. 


Takvi ljudi nastoje pretraživati sugovornika, u potrazi za znakom koji bi im 
pokazao što se od njih želi, a tek potom reagiraju, umjesto da jednostavno kažu ono 
što uistinu misle. Kako bi se slagali i bili simpatični, oni nastoje osobe koje su im 
antipatične navesti na to da misle kako se prema njima odnose prijateljski. | oni se 
svojim društvenim sposobnostima koriste za uobličavanje postupaka ovisno o 
zahtjevima raznovrsnih društvenih situacija, kako bi mogli djelovati kao vrlo različite 

osobe, ovisno o tome u čijem su društvu, vrludajući od neobuzdane društvenosti, 
recimo, do rezervirane povučenosti. Dakako, u mjeri u kojoj dovode do učinkovitog 
upravljanja dojmom, ove se karakteristike u određenim zvanjima, a napose glumi, 
odvjetništvu, prodaji, diplomaciji i politici, visoko cijene. 


Druga, možda još i presudnija vrst praćenja vlastitih postupaka, označava, čini 
se, razliku između onih koji završavaju kao društveni kameleoni bez kormila i sidra, 
koji pokušavaju ostaviti povoljan dojam na sve i svakoga, i onih koji se svojom 
društvenom profinjenošću mogu koristiti više u skladu sa svojim stvarnim osjećajima. 
Riječ je o sposobnosti koja čovjeku omogućuje da bude dosljedan i iskren prema 
samome sebi, a to pruža mogućnost ponašanja u skladu s čovjekovim najdubljim 
uvjerenjima i vrijednostima, bez obzira na društvene posljedice. Takav emocionalni 
integritet lako može dovesti do, recimo, svjesnog izazivanja konfrontacije kako bi se 
prodrijelo kroz dvoličnost ili poricanje - do raščišćavanja ozračja na koje se društveni 
kameleon nikako ne bi odlučio. 


STVARANJE | DRUŠTVENOG 
NESPOSOBNJAKOVIĆA 


Nije bilo nimalo sumnje u to da je Cecil pametan; bio je fakultetski obrazovan 
stručnjak za strane jezike, vrhunski prevoditelj. Ali postojali su ključni aspekti 
življenja u kojima je bio posve nevješt. Činilo se da mu nedostaju temeljne društvene 
sposobnosti. Tako bi, na primjer, zabrljao u neobveznom razgovoru uz kavu i 
nespretno se mučio kada bi se s nekim morao pozdraviti; ukratko, činilo se da nije 
sposoban za najuobičajenije društvene interakcije. Zbog toga što se njegov 
nedostatak društvenih sposobnosti najdublje očitovao u blizini žena, Cecil se uputio 
na liječenje pitajući se ima li negdje u pozadini njegove svijesti kakvih »prikrivenih 
homoseksualnih sklonosti«, kako je to sam rekao, premda nije imao takvih fantazija. 


Stvarni problem, povjerio je Cecil psihoterapeutu, bio je strah da ono što i kaže, o 
čemu god bila riječ, nikoga neće nimalo zanimati. Taj prikriveni strah samo je 
pojačavao tako sveobuhvatan nedostatak društvene elegancije. Njegova nervoza 
tijekom društvenih susreta navodila ga je na to da se smijulji i napadno smije u naj- 
neprimjerenijim trenucima, premda se nije smijao kada bi netko rekao nešto istinski 
smiješno. Takva neprilagođenost ponašanja, povjerio se Cecil, imala je korijene u 
njegovu djetinjstvu; čitavog života u društvenim se situacijama osjećao lagodno 
samo kada bi bio uz starijeg brata, koji mu je nekako pomagao olakšati situaciju. Ali 
čim je otišao od kuće, nesposobnost je poprimila strašne razmjere; u društvenom 
pogledu bio je paraliziran. 


Ovu priču ispričao je Lakin Phillips, psiholog sa sveučilišta George Washington, 
koji iznosi teoriju prema kojoj Cecilove nevolje potječu od toga što u djetinjstvu nije 
naučio najelementarnije lekcije društvene interakcije: 


Što je to Cecil mogao naučiti ranije? Obraćati se izravno drugima kada se oni 
obraćaju 

njemu; poticati društvene kontakte, a ne uvijek čekati da to učine drugi; nastavljati 

razgovor, a ne ograničavati se samo na »da« i »ne« i druge kratke odgovore; 
drugima 

izražavati zahvalnost, dopustiti drugoj osobi da pri dolasku do vrata prođe prva; 
pričekati 

da se nekome nešto posluži... zahvaljivati drugima, govoriti »molim«, dijeliti s 
drugima, i 

sve ostale elementarne interakcije kojima počinjemo podučavati djecu od druge 
godine 

života (9. E. Lakin Phillips: The Social Skill Basis of Psychopathology (New York, 
Grune 

and Stratton, 1978.)., str 140.). 


Je li uzrok Cecilova nedostatka posljedica toga što ga drugi nisu naučili takvim 
rudimentarnim elementima društvene pristojnosti ili njegove vlastite nesposobnosti 
da ih nauči, ostaje nejasno. Ali bez obzira na korijene, Cecilova je priča poučna jer 
ističe ključnu narav bezbrojnih lekcija s područja sinkronizirane interakcije i neizgo- 
vorenih pravila društvenoga sklada, a koje uče sva djeca. Krajnji je učinak 
nepoštivanja ovih pravila podizanje »valova«, izazivanje nelagode u okolini. Funkcija 
ovih pravila, dakako, jest omogućiti svima koji sudjeluju u društvenoj interakciji da se 
osjećaju ugodno; nelagoda potiče tjeskobu. Osobe kojima nedostaju ove vještine 
nesposobne su ne samo kada je riječ o uljudnome razgovoru i gestama, nego i u 
suočavanju s emocijama onih s kojima se susreću; oni za sobom redovito ostavljaju 
nešto što uznemiruje. 


Svi smo mi u životu nailazili na Cecile, osobe s iritantnim nedostatkom društvene 
elegancije - ljude koji, čini se, ne znaju kada trebaju završiti razgovor ili telefonski 
poziv i koji nastavljaju pričati, ne opažajući sve znakove koji im govore da bi se 
trebali oprostiti; osobe čije se priče uvijek vrte oko njih samih, bez imalo zanimanja 
za bilo koga drugog, i koji ignoriraju neodlučne pokušaje premještanja pozornosti na 
neku drugu temu; osobe koje se nepozvano nameću i »guraju nos« gdje im nije 
mjesto. Sva takva izobličenja glatke društvene interakcije govore o nedostatku među 
rudimentarnim sastavnim elementima interakcije. 


Psiholozi su skovali izraz disemija (od grčkih elemenata dys »poteškoća« i 
semes, riječ koja znači »znak«) za ono što je u biti nemogućnost učenja u području 
neverbalnih poruka; približno jedno od desetero djece ima jednu ili više poteškoća na 
ovome području (10. Poremećaji neverbalnog učenja: Stephen Nowicki i Marshall 
Duke: Helping the Child Who Doesn't Fit In (Atlanta, Peachtree Publishers, 1992.). 
Vidi i: Byron Rourke: Nonverbal Learning Disabilities (New York, Guilford Press, 
1989.).) 

Problem može biti 

u slabom osjećaju za osobni prostor, tako da dijete stoji preblizu dok govori ili 
svoje stvari širi i u prostor određen za druge; 

u lošem tumačenju ili primjeni govora tijela; 

u pogrešnom tumačenju ili zlorabljenju izraza lica, recimo, neostvarivanjem 
izravnog pogleda u oči; ili 

u neprimjerenome osjećaju za prozodiju, emocionalnu kvalitetu govora, tako da 
govore prenapadnim tonom, gotovo vrištavo ili odviše bezizražajno. 


Velik broj istraživanja bio je usmjeren na uočavanje djece koja pokazuju znakove 


društvenih nedostataka, djece koju zbog neprimjerenosti ponašanja vršnjaci 
zapostavljaju ili odbacuju. Osim djece koja se odbacuju zbog toga što su nasilna i 

sklona zastrašivanju, ona djeca koju vršnjaci izbjegavaju, redovito pokazuju 
nedostatke u rudimentalnim elementima izravne interakcije, naročito u prešutnim 
pravilima koja vrijede pri takvim susretima. Ako djeca imaju poteškoća s jezikom, 
ljudi zaključuju da nisu osobito pametna ili da nisu primjereno školovana; ali kada im 
loše ide poštivanje pravila neverbalne interakcije, drugi - a osobito vršnjaci i prijatelji 
u igri - smatraju ih »čudnima«, te ih izbjegavaju. To su djeca koja ne znaju kako se 
na lijep način pridružiti igri, koja dodiruju druge na način koji izaziva nelagodu, a ne 
izražava prijateljski odnos - ukratko, djeca koja »nisu normalna«. Riječ je o djeci koja 
ne mogu svladati nijemi jezik emocija i koja nesvjesno odašilju poruke koje izazivaju 
nelagodu. 


Kao što je to izrazio Stephen Nowicki, psiholog sa sveučilišta Emory, koji 
proučava neverbalne mogućnosti djece: »Djeca koja ne znaju dobro čitati ili 
izražavati emocije stalno su frustrirana. Ona u biti ne razumiju što se događa. Takva 
vrst komunikacije stalni je podtekst svega što činimo; ne možete prestati pokazivati 
izraze lica ili držanje, ili prikrivati ton kojim nešto govorite. Ako griješite u odabiru 
emocionalnih poruka koje upućujete, neprestano ćete doživljavati da osobe iz vaše 
okoline na vas reagiraju neobično - bit ćete odbacivani, a nećete znati zbog čega. 
Mislite li da se ponašate veselo, a zapravo ostavljate dojam o pretjeranoj nervozi ili 
ljutnji, doživjet ćete da se i druga djeca ljute na vas, a neće vam biti jasno zbog 
čega. Takva djeca na koncu nemaju nikakav osjećaj nadzora nad načinom na koji se 
drugi prema njima odnose, tako da njihovi postupci nemaju nikakva učinka na ono 
što im se događa. Zbog toga se osjećaju nemoćnima, potištenima i bezvoljnima«. 


Osim što postaju društveno izolirana, takva djeca pate i u obrazovnome smislu. 
Učionica je, dakako, oblik društvene situacije jednako koliko i obrazovne; društveno 
neprilagođeno dijete vjerojatno će pogrešno tumačiti i pogrešno reagirati na učitelja 
kao na neko drugo dijete. Tjeskoba i zbunjenost koji zbog toga mogu nastati i sami 
će možda zasmetati djetetovoj sposobnosti učinkovitog učenja. Stoviše, kako su 
pokazala ispitivanja dječje neverbalne osjetljivosti, oni koji pogrešno tumače 
emocionalne znakove u školi često postižu rezultate koji su lošiji u odnosu na 
akademski potencijal iskazan u ispitivanjima kvocijenta inteligencije (11. Nowicki i 
Duke: Helping the Child Who Doesn't Fit In.). 


»MRZIMO TE«: NA PRAGU 


Društvena nesposobnost možda je najbolnija i najizraženija kada dođe do jednog 
od najkritičnijih trenutaka u životu djeteta: kada dijete stoji na rubu skupine koja se 
igra i kojoj se želi pridružiti. Riječ je o trenutku velike opasnosti, trenutku kada pitanje 
vole li vas ili vas mrze, pripadate li ili ne postaje i odviše javnim. Zbog toga je taj 
ključni trenutak bio tema intenzivnog razmatranja istraživača dječjeg razvoja, koji su 
oikrili izrazit kontrast u načinu pristupa ovom problemu kojim se koriste popularna 
djeca i društveni izopćenici. Te spoznaje naglašavaju koliko je za društvene 
sposobnosti ključno opažati, tumačiti i odgovarati na emocionalne i međuljudske 
signale. | premda je teško promatrati dijete kako kruži oko ostale djece koja se igraju, 
kako im se želi pridružiti, ali biva izostavljano iz igre, riječ je o univerzalnoj sudbini. 
Čak i najpopularnija djeca katkada ostaju odbačena - jedno istraživanje koje je 
obuhvatilo učenike drugog i trećeg razreda osnovne škole otkrilo je da su u 26 posto 

slučajeva i najomiljenija djeca odbijena kada su se pokušala pridružiti skupini koja se 
već igrala. 


Djeca su okrutno iskrena u emocionalnim sudovima na kojima se takva odbijanja 
temelje. Promotrite ovaj dijalog između četverogodišnjaka u vrtiću (12. Ova vinjeta i 
osvrt na istraživanja ulaska u skupinu preuzeta je iz članka Marthe Putallaz i Avive 
Wasserman »Children's Entry Behavior« u knjizi urednika Stevena Ashera i Johna 
Coiea Peer Rejection in Childhood (New York, Cambridge University Press, 1990.).). 
Linda se želi pridružiti Barbari, Nancy i Billu, koji se igraju s plišanim životinjama i 
kockicama za slaganje. Nekoliko ih trenutaka promatra, a onda im prilazi, sjeda do 
Barbare i počinje se igrati životinjama. Barbara se okreće prema njoj i kaže: »Ti se 
ne možeš igrati!« 

»Mogu«, odvraća joj Linda. »I ja mogu uzeti nekoliko životinja«. 

»Ne, ti ne možeš«, odgovara joj Barbara bez okolišanja. »Danas nam se ne 
sviđaš«. 

Kada se Bill zauzme za Lindu, Nancy se pridružuje napadu: »Nju danas mrzimo«. 


Zbog opasnosti da im netko, bilo eksplicitno ili implicitno, kaže »Mrzimo te«, sva 
su djeca na pragu pristupanja skupini razumljivo oprezna. Takva tjeskoba, dakako, 
vjerojatno nije bitno drukčija od onoga što osjeća odrasla osoba na primanju s 
nepoznatim osobama, čovjek koji se ustručava pridružiti se skupini koja veselo 
razgovara, a za koju se čini da je sastavljena od bliskih prijatelja. Zbog toga što je 
takav trenutak za djecu toliko značajan, on ima i, kako je to rekao jedan istraživač, 
»veliku dijagnostičku vrijednost... jer brzo otkriva razlike u društvenome umijeću« 
(13. Putallaz i Wasserman: »Children's Entry Behavior«.). 


Za pridošlice je tipično da neko vrijeme samo promatraju, a onda prilaze, isprva 
vrlo oprezno, pojačano se namećući samo u vrlo malim koracima. Ono što je 
najvažnije za to hoće li skupina prihvatiti dijete ili ne jest koliko je to dijete sposobno 
ući u referentni okvir te skupine, naslutiti o kakvoj je vrsti igre riječ, a što nikako nije 
na mjestu. 


Dva smrtna grijeha koja gotovo redovito dovode do odbacivanja jesu pokušaj 
preuranjenog preuzimanja vodeće uloge i neusklađenost s grupnim normama. Ali 
nepopularna djeca sklona su upravo tome: oni se nasilno nameću skupini, 
pokušavajući promijeniti temu prenaglo ili prerano, ili nudeći vlastite stavove, ili se 
jednostavno otprve ne slažući s ostalima - a sve to očiti su pokušaji da se privuče 
pozornost na sebe. Ono što je u tome paradoksalno jest činjenica da takvi pokušaji 
završavaju ignoriranjem ili odbijanjem. Za razliku od njih, popularna djeca neko 
vrijeme promatraju skupinu kako bi prije ulaska u nju shvatila što se događa i tek 
potom učinila nešto čime će pokazati da to prihvaćaju; oni čekaju kako bi se njihov 
status unutar skupine potvrdio i tek potom preuzimaju inicijativu u predlaganju onoga 
što bi skupina dalje trebala činiti. 


Vratimo se sada Rogeru, četverogodišnjaku kod kojeg je Thomas Hatch primijetio 
iskazivanje visoke razine interpersonalne inteligencije (14. Hatch: »Social 
Intelligence in Young Children«.). Kada bi se želio pridružiti nekoj skupini, Roger bi 
najprije promatrao, potom bi oponašao nešto što čini neko drugo dijete, a onda bi na 
koncu počeo razgovarati s tim djetetom i posve se pridruživao njegovoj aktivnosti - 
riječ je o vrlo uspješnoj taktici. Rogerova sposobnost pokazala se, na primjer, kada 

su se on i Warren igrali tako što su stavljali »bombe« (zapravo kamenčiće) u čarape. 
Warren pita Rogera želi li biti u helikopteru ili avionu. Prije nego što odgovara, Roger 
pita: »Jesi li ti u helikopteru?« 


Ovaj naoko nedužan trenutak otkriva osjetljivost prema tuđim preokupacijama i 
sposobnost djelovanja na temelju te spoznaje na način kojim se održava veza. Hatch 
kaže za Rogera: »On 'provjerava' stavove svog prijatelja kako bi održao povezanost 
njihova odnosa u igri. Promatrao sam brojnu drugu djecu koja jednostavno uskoče 
svatko u svoj helikopter ili avion i, kako doslovce tako i u prenesenom značenju, 
odlete jedno od drugoga«. 


: EMOCIONALNA  —GENIJALNOST: PRIMJER IZ 
ZIVOTA 


Ako je test društvenog umijeća sposobnost smirivanja uzrujanih emocija u 
drugima, onda je suočavanje s nekim tko je dosegao gornje granice bijesa krajnji 
pokazatelj takvog vrhunskog umijeća. Podaci o samoregulaciji ljutnje i zaraznosti 
emocija ukazuju na to da bi jedan od učinkovitih pristupa ovakvim situacijama mogao 
biti odvraćanje pozornosti bijesne osobe, izražavanje empatije prema njegovim os- 
jećajima i stavovima, a potom odvlačenje pozornosti prema alternativnome cilju, 
onome koji će ga dovesti u vezu s pozitivnijim rasponom osjećaja. Riječ je o 
svojevrsnom emocionalnome džudu. 


Tako profinjena vještina u sklopu umijeća ostvarivanja emocionalnog utjecaja 
možda je najvidljivija u priči koju mi je ispričao dugogodišnji prijatelj, pokojni Terry 
Dobson, koji je pedesetih godina bio jedan od prvih Amerikanaca koji su u Japanu 
počeli proučavati borilačku vještinu aikido. Jednog poslijepodneva vlakom se vraćao 
kući, u jedno od tokijskih predgrađa, kada je u vagon ušao neki divovski, ratoborni, 
vrlo pijani i uprljani radnik. Teturajući, taj je muškarac počeo terorizirati putnike: 
izvikujući psovke, najprije je zamahnuo prema nekoj ženi koja je u krilu držala dijete, 
zbog čega je ona gotovo pala na postariji par, koji je potom ustao i pridružio se 
masovnome bijegu na drugi kraj vagona. Pijanac je još nekoliko puta tako 
zamahivao šakama (od silnog bijesa promašujući cilj), potom je uz urlik ščepao 
metalni stup u sredini vagona i pokušao ga iščupati iz nosača. 

U tom se trenutku Terry, koji je, budući da je svakodnevno po osam sati vježbao 
aikido, bio u vrhunskoj formi, osjetio pozvanim da se umiješa, kako netko ne bi 
ozbiljno stradao. Ali tada se prisjetio riječi svog učitelja: »Aikido je umijeće 
pomirenja. Tko god je spreman na borbu prekinuo je svoju vezu sa svemirom. 
Pokušaš li dominirati ljudima oko sebe, već si poražen. Proučavamo načine razr- 
ješavanja sukoba, a ne njihova započinjanja«. 

I doista, Terry je još tijekom prvih predavanja obećao učitelju da nikada neće 
započinjati borbu i da će svoje borilačke vještine koristiti samo u obrani. Sada je 
konačno vidio prigodu da u stvarnome životu iskuša vještine aikida. A ovo je 
nedvojbeno bila opravdana situacija. | tako je Terry, dok su ostali putnici nepomično 
sjedili na mjestima, ustao, polagano i promišljeno. 

Ugledavši ga, pijanac je zaurlao: »Aha! Stranac! Dobro će ti doći poduka o 
japanskome bontonu!« i tada se počeo spremati za napad na Terryja. 

Ali upravo u trenutku kada se pijanac pripremao načiniti prvi korak, netko je iz sve 
snage, neobično radosnim glasom, gotovo kriknuo: »Hej!« 


že 


U tom poviku bilo je vedrog prizvuka zbog kojeg je izgledalo da je taj netko 
upravo neočekivano prepoznao dragog prijatelja. Pijanac se iznenadeno okrenuo i 
ugledao sićušna Japanca, otprilike sedamdesetogodišnjaka, koji je sjedio odjeven u 
kimono. Starac je razdragano i radosno promatrao pijanca, pozivajući ga laganim 
pokretom ruke i vedrim: »Dođi«. 

Pijanac mu je prišao uz svadljivo: »Zašto bih, dovraga, trebao razgovarati s 
tobom?«. U međuvremenu, Terry se spremio za obaranje pijanca u slučaju da načini 
i najmanji nasilni pokret. 

»Sto si pio?« upita starac, s puno radosti promatrajući pijanog radnika. 

»Pio sam sake, a tebe se to nimalo ne liče«, urlao je pijanac. 

»O, pa to je divno, upravo čudesno«, odgovori mu starac srdačnim tonom. »Znaš, 
i ja volim sake. Svake večeri moja supruga (a njoj je sedamdeset šest, znaš) i ja 
zagrijemo bočicu sakea, iznesemo je u vrt i ondje sjedimo na staroj drvenoj klupi...« | 
tako je nastavio pričati o jabuci u svome dvorištu, o svome vrtu, o večernjem 
uživanju u sakeu. 

Dok je slušao starca, pijančevo je lice postajalo sve blaže; šake mu više nisu bile 
onako stisnute. »Da... i ja volim jabuke«, rekao je. 

»Da«, reče starac živahnim glasom, »uvjeren sam da imaš divnu suprugu«. 

»Ne«, reče radnik. »Zena mi je umrla...« Jecajući, počeo je pričati tužnu priču o 
tome kako je izgubio suprugu, dom, posao, o tome kako se stidi samog sebe. 

Vlak se tada zaustavio na Terryjevoj postaji. U trenutku kada je izlazio, osvrnuo 
se i začuo starca kako poziva pijanca da mu se pridruži i potanko mu ispriča sve o 
sebi. Tada je ugledao i pijanca kako se ispružio na sjedalu, držeći glavu u starčevom 
krilu (15. Priča Terryja Dobsona o japanskome pijancu i starcu upotrijebljena je uz 
dopuštenje Dobsonove zaklade. Prepičavaju je i Ram Dass i Paul Gorman u knjizi 
How Can I Help? (New York, Alfred A. Knopt, 1985.), str. 167-71.). 


To je primjer emocionalne genijalnosti. 


TREĆI DIO 
PRIMIJENJENA EMOCIONALNA 
INTELIGENCIJA 


9 
Intimni neprijatelji 


Voljeti i raditi, rekao je jednom Sigmund Freud svome učeniku Eriku Eriksonu, 
srodne su sposobnosti koje su znak pune zrelosti. Ako je to točno, onda zrelost 
može biti ugrožena životna faza - a zbog sadašnjih trendova u statistikama koje se 
bave brakovima i razvodima emocionalna inteligencija može imati ključniju ulogu 
nego ikada. 


Sjetite se samo podataka o broju razvoda. Godišnji broj razvoda manje ili više 


se stabilizirao. Ali postoji i drugi način prikazivanja broja razvoda, a on govori o 
opasnome porastu: pogledajte samo vjerojatnost prema kojoj će određeni tek 

vjenčani par svoju vezu prije ili kasnije okončati razvodom. Premda je zaustavljen 
porast ukupnog broja razvoda, rizik od razvoda premjestio se u smjeru tek vjenčanih 
parova. 


Ova promjena postaje jasnija kada usporedimo udio razvoda među parovima 
vjenčanim određenih godina. Među američkim brakovima zaključenim 1890. oko 10 
posto završavalo ih je razvodom. Kod onih koji su se vjenčali 1920., udio razvoda 
kretao se oko 18 posto; kod parova vjenčanih 1950., 30 posto. Za parove vjenčane 
1970. postojala je podjednaka vjerojatnost (50:50) da se razvedu ili ostanu zajedno. 
A za parove vjenčane 1990., predviđena vjerojatnost da će im brak završiti 
razvodom približila se nevjerojatnoj brojci od 67 posto (1. Mnogo je načina na koje 
se izračunava udio brakova koji završavaju razvodom, a rezultat će odrediti 
upotrijebljena statistička metoda. Neke metode pokazuju da je vrhunac udjela 
brakova koji završavaju razvodom negdje oko pedeset posto, nakon čega se brojka 
lagano smanjuje. Kada se računa ukupan broj razvoda u određenoj godini, čini se da 
je vrhunac dosegnut negdje osamdesetih godina. Međutim, podaci koje ovdje na- 
vodim ne odnose se na broj razvoda koji se događaju u određenoj godini, nego na 
vjerojatnost da će par koji se vjenča određene godine prije ili kasnije vezu okončati 
razvodom. Ta metoda pokazuje uspon u broju razvoda tijekom posljednjih stotinu 
godina. Pobliže informacije: John Gottman: What Predicts Divorce: The Relationship 
Between Marital Processes and Marital Outcomes (Hillsdale, NJ, Lawrence Erlbaum 
Associates, Inc., 1993.).! Ako je ova procjena točna, samo troje od desetero novo- 
vjenčanih može računati na to da će s novim partnerom i ostati u braku. 


Moglo bi se reći da je velik dio ovakvog porasta posljedica ne toliko slabljenja 
emocionalne inteligencije, koliko neprestane erozije pritisaka koje nameće društvo - 
stigme koja okružuje razvod, ili gospodarske ovisnosti žena o supruzima - koji su 
nekoć održavali brakove čak i u najpromašenijim kombinacijama. Ali ako društvena 
očekivanja više nisu snaga koja održava brak, tada su emocionalne sile između 
bračnih drugova utoliko važnije žele li njih dvoje održati bračnu zajednicu. 


Ove veze između bračnih partnera - i emocionalne pukotine koje ih mogu 
rastaviti - posljednjih su godina analizirane s dosada neviđenom preciznošću. Možda 
je za najveći iskorak u razumijevanju onoga što održava ili razvrgava brak zaslužna 
primjena sofisticiranih fizioloških mjerenja koja omogućuju kontinuirano praćenje 
emocionalnih nijansi u interakciji određenoga para. Znanstvenici su sada u stanju 
registrirati inače nevidljive plimne valove adrenalina i porast krvnog tlaka u muževa, 
te primijetiti kratkotrajne, ali znakovite mikroemocije kada prelete preko lica njegove 
partnerice. Ova fiziološka mjerenja otkrivaju skrivenu biološku osnovu problema koji 
obilježavaju konkretan bračni odnos, kritičnu razinu emocionalne stvarnosti koju 
sami parovi inače ne primjećuju ili na nju ne obraćaju pozornost. Ova mjerenja 
otkrivaju emocionalne sile koje održavaju ili uništavaju brak. Ove pukotine najranije 
zametke imaju u razlikama između emocionalnih svjetova djevojčica i dječaka. 


NJEGOV | NJEZIN BRAK: —KORIJENI U 
DJETINJSTVU 


U trenutku kada sam, bilo je to nedavno, ulazio u jedan restoran, neki je mladi 

muškarac iz njega demonstrativno izišao na ulicu, okamenjena i mrzovoljna lica. Na 
korak iza njega gotovo je trčala mlada žena, koja ga je šakama očajnički udarala po 
leđima, vičući: »Proklet bio! Vrati se i budi ljubazan prema meni!« Taj mučan, nemo- 
guće proturječan poziv utjelovljuje obrazac koji najčešće susrećemo kod parova s 
problemima u vezi: ona traži sudjelovanje, on se povlači. Bračni savjetnici još su 
odavno primijetili kako se parovi, u vrijeme kada konačno dođu do ureda 
savjetovališta, već nalaze unutar takvog obrasca sudjelovanja-povlačenja, pri čemu 
se on žali na njezine »nerazumne« zahtjeve i ispade, dok se ona tuži na njegovu 
indiferentnost prema onome što mu govori. 


Ovakva završna faza bračnog nadmudrivanja odražava činjenicu da kod parova 
zapravo postoje dvije emocionalne realnosti, njegova i njezina. Korijeni ovih 
emocionalnih razlika, premda su one možda djelomično i biološke naravi, mogu vući 
podrijetlo i iz djetinjstva i odvojenih emocionalnih svjetova u kojima odrastaju 
djevojčice i dječaci. Provedena su brojna istraživanja o tim zasebnim svjetovima, 
između kojih su prepreke učvršćene ne samo različitim igrama kojima su dječaci i 
djevojčice skloniji, nego i strahom djece da bi ih netko mogao zadirkivati budu li imali 
»prijatelja« ili »prijateljicu« suprotnog spola (2. Odvojeni svjetovi dječaka i djevojčica: 
Eleanor Maccoby i C. MN. Jacklin: »Gender Segregation in Childhood« u knjizi 
urednika H. Reesea: Advances in Child Development and Behavior (New York, 
Academic Press, 1987.).). Jedno istraživanje dječjih prijateljstava otkrilo je da 
trogodišnja djeca govore kako im je približno pola prijatelja suprotnoga spola; kod 
petogodišnjaka suprotni spol čini oko 20 posto prijatelja, a sa sedam godina gotovo 
nijedan dječak i nijedna djevojčica neće reći da imaju najboljeg prijatelja koji pripada 
suprotnome spolu (3. Igranje u skupini s djecom istoga spola: John Gottman: »Same 
and Cross Sex Friendship in Young Children« u knjizi urednika J. Gottmana i J. 
Parkera: Conversation of Friends (New York, Cambridge University Press, 198G.).). 
Ovako odvojeni društveni svjetovi vrlo se rijetko dodiruju sve dok tinejdžeri ne počnu 
zajedno izlaziti. 


U međuvremenu, dječaci i djevojčice uče vrlo različite lekcije o postupanju s 
emocijama. Općenito govoreći - i s iznimkom srdžbe - roditelji o emocijama puno 
više razgovaraju s kćerkama nego sa sinovima (4. Ovaj i sljedeći opis razlika među 
spolovima u socijalizaciji emocija temelji se na sjajnom osvrtu u danku R. Brodyja i 
Judith A. Hall »Gender and Emotion«, u knjizi urednika Michaela Lewisa i Jeanette 
Haviland: Handbook of Emotions (New York, Guilford Press, 1993.).). Djevojčice su 
u odnosu na dječake izložene brojnijim informacijama o emocijama: kada roditelji 
smišljaju priče koje pričaju djeci predškolske dobi, u pričama za djevojčice koriste se 
većim brojem riječi koje govore o emocijama nego kada pričaju dječacima; kada se 
igraju s malenom djecom, majke s kćerkama pokazuju širi raspon emocija nego sa 
sinovima; kada s kćerkama razgovaraju o osjećajima, majke detaljnije pričaju o 
samom emocionalnome stanju nego što to čine sa sinovima - premda sa sinovima 
ulaze u više pojedinosti o uzrocima i posljedicama emocija poput ljutnje (vjerojatno 
sa svrhom poučne priče). 


Leslie Brody i Judith Hall, koje su objavile sintezu istraživanja o emocionalnim 
razlikama između spolova, drže da to što djevojčice u odnosu na dječake brže 
razvijaju sposobnost govora omogućuje njihovo veće iskustvo u artikuliranju osjećaja 
i veću vještinu u usporedbi s dječacima u korištenju riječi za istraživanje i 
zamjenjivanje emocionalnih reakcija poput tjelesnih sukoba; za razliku od njih, napo- 

minju one, »dječaci kod kojih se verbalizacija afekata prigušuje, mogu u velikoj mjeri 
postati nesvjesni emocionalnih stanja, kako u sebi tako i u drugima« (5. Brody i Hall: 
»Gender and Emotion«, str. 456.). 


U dobi od deset godina, približno jednak postotak djevojčica i dječaka otvoreno je 
agresivan, u ljutnji sklon otvorenim konfrontacijama. Ali već u dobi od trinaest godina 
javlja se znakovita razlika među spolovima: djevojčice u odnosu na dječake postaju 
puno vještije u profinjenim taktikama iskazivanja agresivnosti, poput izopćavanja, 
zlobnog ogovaranja i neizravnih osveta. Dječaci najčešće jednostavno nastavljaju sa 
sklonošću sukobljavanju u stanjima srdžbe, ne znajući za ovakve prikrivenije načine 
reagiranja (6. Djevojčice i umijeće agresivnosti: Robert B. Cairns i Beverly D. Cairns: 
Lifelines and Risks (New York, Cambridge University Press, 1994.).). Ovo je samo 
jedan od brojnih načina na koje su dječaci - a kasnije muškarci - manje profinjeni od 
suprotnoga spola u sporednijim karakteristikama emocionalnoga života. 


Kada se igraju zajedno, djevojčice to čine u manjim, prisnijim skupinama, u 
kojima je naglasak na minimaliziranju neprijateljskih osjećaja i maksimaliziranju 
suradnje, dok se dječaci igraju u većim skupinama, u kojima je naglasak na 
konkurenciji. Jedna od ključnih razlika očituje se u onome što se događa kada se 
igra dječaka ili djevojčica prekine zbog nečije ozljede. Ako se dječak koji se ozlijedio 
uzruja, od njega se očekuje da se makne i prestane plakati kako bi se igra mogla 
nastaviti. Ako se isto to dogodi u skupini djevojčica koje se igraju, igra se prekida i 
svi se okupljaju oko djevojčice koja plače kako bi joj pomogli. Ova razlika između 
dječaka i djevojčica u igri pokazuje ono što Carol Gilligan s Harvarda označava kao 
ključan disparitet među spolovima: dječaci se ponose usamljenom, odlučnom 
neovisnošću i autonomijom, dok djevojčice sebe vide kao dio mreže međusobno 
povezanih jedinki. Tako dječake ugrožava sve ono što bi moglo u pitanje dovesti 
njihovu neovisnost, dok djevojčice više ugrožavaju prekidi veza. A, kako je to 
primijetila Deborah Tannen u svojoj knjizi You Just Don't Understand (Ti to 
jednostavno ne razumiješ), ovako različite perspektive znače da muškarci i žene 
od razgovora žele i očekuju vrlo različite stvari, pri čemu su muškarci zadovoljni ako 
razgovaraju o »stvarima«, dok žene traže emocionalno povezivanje. 


Ukratko, ove suprotnosti u školovanju emocija rezultiraju bitno drukčijim 
sposobnostima, pri čemu djevojčice postaju »vješte u očitavanju i verbalnih i 
neverbalnih emocionalnih signala, u izražavanju i prenošenju vlastitih osjećaja«, dok 
dječaci postaju vješti u »minimaliziranju emocija koje imaju veze s ranjivošću, 
osjećajem krivnje, straha i povrijeđenosti« (7. Brody i Hall: » Gender and Emotion«, 
str. 454.). Dokazi za ovako različite stavove u znanstvenoj su literaturi vrlo snažni. 
Stotine studija došle su, na primjer, do zaključka da žene u prosjeku iskazuju više 
empatije od muškaraca, barem kada je riječ o sposobnosti percipiranja nečijih 
neizrečenih emocija na temelju izraza lica, tona i drugih neverbalnih znakova. 
Jednako tako, u pravilu je lakše očitati osjećaje sa ženina nego s muškarčeva lica; i 
dok kod vrlo mladih dječaka i djevojčica nema razlike u izražajnosti lica, već tijekom 
pohađanja osnovne škole dječaci postaju manje izražajni, a djevojčice više. Ova 
pojava djelomično može odražavati još jednu ključnu razliku: žene, u prosjeku, doži- 
vljavaju čitav spektar emocija s većim intenzitetom i nestalnošću nego muškarci - u 
tom smislu žene doista jesu »emocionalnije« od muškaraca (8. O otkrićima o 
razlikama među spolovima u emocijama pišu Brody i Hall: » Gender and Emotion«.). 

Sve to znači da žene, općenito govoreći, u brak ulaze pripremljene za ulogu 
partnera koji će voditi računa o emocijama, dok muškarci do te faze dolaze znatno 
manje cijeneći važnost takve uloge za održavanje veze. Stoviše, prema rezultatima 
istraživanja provedenog na 264 para, za žene - ali ne i za muškarce - najvažniji 
element zadovoljstva vezom bio je osjećaj da među partnerima postoji »dobra 
komunikacija« (9. O važnosti dobre komunikacije za žene govore Mark H. Davis i H. 
Alan Oathout: »Maintenance of Satisfaction in Romantic Relationships: Empathy and 
Relational Competence«, Journal of Persohality and Social Psychology 53, 2 
(1987.)., str. 397-410.). Ted Huston, psiholog sa sveučilišta University of Texas, koji 
je intenzivno proučavao parove, primjećuje: »Zenama prisan odnos znači 
razgovarati, naročito o samoj vezi. Muškarci najčešće uopće ne razumiju što 
supruge od njih žele. Oni kažu: 'Zelim s njom činiti razne stvari, ali ona želi samo 
pričati'«. U fazi udvaranja, otkrio je Huston, muškarci su znatno pripravniji na to da 
vrijeme provode u razgovoru na način koji odgovara želji za prisnošću njihovih 
potencijalnih supruga. Ali, po stupanju u brak, kako vrijeme odmiče, muškarci - a to 
naročito vrijedi za tradicionalnije parove - provode sve manje i manje vremena u 
takvim razgovorima, pronalazeći osjećaj bliskosti u jednostavnim aktivnostima poput 
zajedničkog uređivanja vrta, umjesto u razgovoru o određenim temama. 


Moguće je da je ta sve veća šutljivost muškaraca djelomično posljedica i 
činjenice da su muškarci možda i pomalo slijepo optimistični u vezi sa stanjem 
braka, dok njihove supruge pomno prate sve znakove problematičnih stanja: u 
jednome istraživanju brakova, muškarci su u odnosu na svoje bračne družice 
iskazali ružičastiji pogled praktički na sve elemente veze - od vođenja ljubavi, financi- 
ja, veza s partnerovim roditeljima, do toga koliko jedni druge slušaju i koliko su važne 
mane koje iskazuju (10.Istraživanje pritužaba bračnih partnera: Robert J. Sternberg: 
» Triangulating Love« u knjizi urednika Roberta Sternberga i Mihaela Barnesa: The 
Psychology of Love (New Haven, Yale University Press, 1988.).). Supruge, općenito 
govoreći, jasnije i glasnije izražavaju pritužbe, naročito kada je riječ o nesretnim 
parovima. Udružite li takvo muško gledanje na brak kroz ružičaste naočale s 
nesklonošću emocionalnim suprotstavljanjima, postat će vam jasno zbog čega se 
supruge toliko često tuže kako im supruzi pokušavaju izmigoljiti iz razgovora o 
uznemirujućim aspektima njihova odnosa. (Dakako, ova razlika među spolovima 
uopćena je i ne odnosi se na sve slučajeve; jedan moj prijatelj psihijatar tuži se kako 
je u njegovu braku supruga ta koja nevoljko razgovara o njihovim emocionalnim 
odnosima, tako da na njemu ostaje da potiče takve teme.) 


Sporost muškaraca u pokretanju razgovora o problemima u vezi nesumnjivo je 
pojačana njihovim razmjernim nedostatkom umijeća kada je riječ o čitanju emotivnih 
izraza lica. Žene su, na primjer, osjetljivije na tužne izraze muškarčeva lica nego što 
su muškarci sposobni otkriti tugu na ženinu licu (11.Očitavanje tužnih izraza lica: 
istraživanje je proveo dr. Ruben C. Gur s medicinskog fakulteta sveučilišta University 
of Pennsylvania.). Stoga žena mora biti još tužnija kako bi muškarac uopće primijetio 
njezine osjećaje, a kamoli potaknuo razgovor o tome što ju je rastužilo. 


Promislite o posljedicama koje ove emocionalne razlike među spolovima imaju na 
način na koji se parovi suočavaju s problemima i neslaganjima neizbježnim u svakoj 
intimnoj vezi. Zapravo, konkretna pitanja, poput učestalosti spolnih odnosa, načina 
odgoja djece ili trošenja i štednje nisu odlučujuća za održavanje braka. Prije je riječ o 
načinu na koji par raspravlja o takvim bolnim točkama i koji je presudniji za sudbinu 

njihova odnosa. Jednostavan dogovor o tome kako se ne slagati ključan je za 
održavanje braka; muškarci i žene moraju nadvladati urođene razlike u pristupu 
neugodnim emocijama. Ne uspiju li u tome, parovi su podložni emocionalnim tekton- 
skim poremećajima koji im s vremenom mogu razvrgnuti vezu. Kao što ćemo vidjeti, 
ovakvi poremećaji neusporedivo su vjerojatniji kada jedan ili oba partnera imaju 
određene nedostatke u emocionalnoj inteligenciji. 


BRAČNE PUKOTINE 


Fred: Jesi li mi donijela odjeću iz čistionice? 

Ingrid (podrugljivim tonom): »Jesi li mi donijela odjeću?«. Sam idi po svoju 
prokletu odjeću. Sto sam ti ja ovdje, sluškinja? 

Fred: Ne bi se baš reklo. Da si mi sluškinja, barem bi znala kako pospremati i 
čistiti. 


Da je riječ o dijalogu iz kakve humoristične serije, ovo bi moglo biti zabavno. Ali 
ovaj bolno sarkastičan razgovor vodio je par koji se (što nas možda i ne treba 
iznenaditi) za nekoliko godina razveo (12.Razgovor Freda i Ingrid: iz Gottmanove 
knjige What Predicts Divorce,str. 84.). Razgovor je zabilježen u laboratoriju koji vodi 
John Gotiman, psiholog sa sveučilišta University of Washington, koji je obavio 
dosada možda i najdetaljniju analizu emocionalnog veziva koje održava vezu dvoje 
partnera i korozivne osjećaje koji mogu razoriti brak (13.Istraživanje bračnih 
problema koje su proveli John Gottman i kolege sa sveučilišta University of 
Washington podrobnije se opisuje u dvije knjige: John Gottman: Why Marriages 
Succeed or Fail (New York, Simon and Schuster, 1994.) i What Predicts Divorce.). U 
njegovu se laboratoriju razgovori parova snimaju na videovrpce, a potom se 
podvrgavaju satima i satima mikroanalize čiji je cilj otkriti djelovanje prikrivenih 
emocionalnih struja. Ovo ucrtavanje pukotina koje mogu dovesti do razvoda 
uvjerljivo govori o ključnoj ulozi emocionalne inteligencije u održavanju braka. 


Tijekom posljednja dva desetljeća Gottman je pratio uspone i padove u odnosima 
više od dvije stotine parova, među kojima su neki bili tek vjenčani, a neki u braku već 
desetljećima. Gottman je emocionalnu ekologiju braka iscrtao s tolikom preciznošću 
da je, u sklopu jednog istraživanja, bio u stanju predvidjeti koji će se parovi snimljeni 
u njegovu laboratoriju (poput Freda i Ingrid, čija je rasprava o odjeći iz čistionice bila 
tako prepuna gorčine) razvesti u razdoblju od tri godine, i to s točnošću od 94 
posto, što je na području istraživanja bračnih odnosa nečuvena preciznost! 


Uspješnost Gottmanove analize potječe od pomnosti njegove metodologije i 
temeljitosti ispitivanja. Dok par razgovara, senzori registriraju i najmanje promjene u 
njihovoj fiziologiji; metoda analiziranja izraza njihovih lica iz trenutka u trenutak (uz 
primjenu sustava za očitavanje emocija koji je razvio Paul Ekman) registrira i naj- 
kratkotrajnije i najsuptilnije nijanse osjećaja. Nakon takve seanse, svatko od partnera 
odvojeno dolazi u laboratorij i gleda snimku razgovora, i priča o svojim skrivenim 
mislima tijekom izmjena žestokih riječi. Rezultat je sličan svojevrsnoj emocionalnoj 
rendgenskoj snimci braka. 


Jedan od ranih znakova upozorenja koji govore o tome da je brak u opasnosti, 

zaključuje Gottman, žestoka je kritičnost. U zdravom bračnome odnosu partneri 
osjećaju slobodu izražavanja pritužbi. Ali u napadu bijesa pritužbe se prečesto 
izražavaju na destruktivan način, kao napad na partnerov karakter. Na primjer, 
Pamela i njezina kći išle su kupiti cipele, dok je njezin suprug, Tom, išao u knjižaru. 
Dogovorili su se da će se za jedan sat nači ispred poštanskog ureda i potom ići na 
matineju. Pamela je bila točna, ali Toma nije bilo nigdje na vidiku. »Gdje je? Film 
počinje za deset minuta«, požalila se Pamela kćerki. »Ako postoji način da tvoj otac 
nešto zezne, on će to i učiniti«. 

Kada se Tom pojavio deset minuta kasnije, radostan zbog toga što je slučajno 
susreo nekog prijatelja i ispričavajući se zbog kašnjenja, Pamela ga je napala s 
nebuzdanim sarkazmom: »Sve je u redu... ovako smo barem imale priliku razmotriti 
tvoju nevjerojatnu sposobnost da zezneš apsolutno svaki naš plan. Tako si nemaran 
i egoističan!« 


Pamelina pritužba nije tek obična pritužba: riječ je o smrtonosnome udaru na 
karakter, o kritici osobe, a ne onoga što je učinila. Usto, Tom se ispričao. Ali zbog 
tog propusta Pamela ga označava kao »nemarnog i egoističnog«. Većina parova s 
vremena na vrijeme iskusi ovakve situacije, u kojima se pritužba na nešto što je 
jedan od partnera učinio iznosi kao napad na osobu umjesto na ono što je učinio. Ali 
ovako teške osobne kritike imaju neusporedivo štetniji emocionalni učinak od 
razumnijih pritužbi. A vjerojatnost ponavljanja takvih napada time je veća, što je 
možda i razumljivo, što jedan od partnera ima izraženiji dojam da njegove pritužbe 
prolaze neopaženo ili se zanemaruju. 


Razlike između pritužbi i osobnih kritika vrlo su jednostavne. Kod pritužbe, 
supruga konkretno navodi što je uzrujava i kritizira suprugov postupak, a ne njega, 
govoreći mu kako se zbog toga osjeća: »Kada si mi zaboravio donijeti odjeću iz 
čistionice, stekla sam dojam da ti do mene uopće nije stalo«. Riječ je o izrazu 
temeljne emocionalne inteligencije: nedvosmislenome, nimalo ratobornome _ ili 
pasivnome. Ali kod osobne kritike ona se koristi određenim problemom kako bi izvela 
globalni napad na supruga: »Uvijek si tako sebičan i nemaran. Time samo dokazuješ 
da se nikada ne mogu pouzdati u to da ćeš nešto učiniti kako valja«. Zbog ovakve 
kritike osoba koja to sluša osjeća stid, osjeća da je partner ne voli, da je okrivljuje i 
da s njom nešto nije u redu - a zbog svega toga vjerojatnija je obrambena reakcija, a 
ne koraci u cilju poboljšavanja situacije. 


Takve su reakcije još izraženije kada je kritika opterećena prijezirom, koji je 
naročito razorna emocija. Prijezir se lako pojavljuje uz bijes; obično se ne izražava 
samo riječima, nego i tonom i bijesnim postupcima. Najčešći oblici, dakako, jesu 
ruganje i vrijeđanje »budala«, »kučka«, »kukavica«. Ali jednako su bolne geste koje 
prenose prijezir, osobito prijeziran osmijeh ili položaj usana koji su univerzalni 
znakovi gađenja, ili kolutanje očima, kao da osoba želi reći: »O, Bože«. 


Zaštitni znak prijezira u izrazu lica zapravo je kontrakcija mišića koji kutove usta 
povlači ustranu (obično lijevu), dok se očne jabučice okreću uvis. Kada jedan od 
partnera na trenutak pokaže ove znakove, drugi, u prikrivenoj emocionalnoj izmjeni, 
reagira naglim ubrzanjem rada srca za dva do tri otkucaja u minuti. Ovaj prikriveni 
razgovor ima i svoju cijenu; pokazuje li suprug prijezir redovito, otkrio je Gottman, 
njegova će supruga biti sklonija čitavome nizu zdravstvenih tegoba, od čestih 
prehlada i gripa do upala mjehura i gljivičnih oboljenja, kao i simptoma 

gastrointestinalnih poremećaja. A kada njezino lice pokazuje gađenje, koje je blizak 
srodnik prijezira, četiri ili više puta tijekom petnaestominutnog razgovora, riječ je o 
prešutnome znaku da će se par vjerojatno razvesti u razdoblju od sljedeće četiri 
godine. 


Dakako, povremeno iskazivanje prijezira ili gađenja neće okončati brak. Takvi 
emocionalni voleji prije su sličniji pušenju i visokoj razini kolesterola kao rizičnim 
faktorima koji pridonose razvoju srčanih oboljenja - što su intenzivniji i dugotrajniji, to 
je opasnost veća. Na putu do razvoda, jedan od ovih faktora predviđa sljedeći, svaki 
put na sve nesretnijoj i neugodnijoj razini. Stalne kritike i prijezir ili gađenje znakovi 
su opasnosti jer pokazuju da je on ili ona prešutno donio negativan sud o partneru. U 
njegovim ili njezinim mislima, partner je meta stalne osude. Takvo negativno i nepri- 
jateljsko razmišljanje prirodno dovodi do napada zbog kojih onaj drugi partner 
zauzima obrambeni položaj - ili je spreman na protunapad. 


Te dvije vrste reakcije tipa »borba ili bijeg« načini su na koje bračni drug može 
reagirati na napad. Najprirodnija je reakcija uzvratiti napadom, nekontroliranim 
bijesom. Takav pristup najčešće završava beskorisnim gromoglasnim obračunom. 
Međutim, alternativna reakcija, bijeg, može biti pogubnija, naročito kada bijeg 
zapravo znači povlačenje u neprobojnu tišinu. 


Bijeg iza visokog neprobojnog zida krajnji je oblik obrane. Osoba koja se tako 
brani jednostavno se gasi, praktički se povlačeći iz razgovora i reagirajući samo 
kamenim izrazom lica i šutnjom. Takvim postupkom upućuje snažnu, zastrašujuću 
poruku, nešto poput mješavine ledenog distanciranja, superiornosti i gađenja. On se 
uglavnom pojavljivao u brakovima pred kojima su bile velike nevolje; u 85 posto 
ovakvih slučajeva suprug je bio taj koji se zatvarao iza neprobojnog zida, reagirajući 
na ženine napade, kritike i prijezir (14. Zatvaranje iza neprobojnog zida: Gottman: 
What Predicts Divorce.). Kao uobičajen odgovor, ovakvo zatvaranje razorno djeluje 
na zdravlje veze: njime se zatvaraju sve mogućnosti za izglađivanje sporova. 


OTROVNE MISLI 


Djeca u igri divljaju, a njihovu ocu, Martinu, to sve više smeta. On se obraća 
svojoj supruzi, Melanie, i oštrim tonom kaže: »Dušo, ne misliš li da bi se ova djeca 
mogla malo stišati? « 

Pritom zapravo misli: »Preblaga je s djecom«. 

Odgovarajući na njegovu srdžbu, Melanie osjeća kako u njoj buja bijes. Ukočena 
izraza lica i namrštena, ona odgovara: »Djeca se lijepo zabavljaju. Osim toga, 
uskoro će ići na spavanje«. 

Pritom misli: »Evo ga opet, neprestano se na nešto tuži«. 

Martin je sada vidljivo razjaren. Prijeteći se naginje naprijed, stisnutih šaka i 
razdraženim glasom kaže: »Da ih sada stavim na spavanje?« 

Pritom misli: »U svemu mi se protivi. Bit će najbolje da preuzmem situaciju u 
svoje ruke«. 

Odjednom prestrašena Martinovim gnjevom, Melanie pokorno kaže: »Ne, ja ću ih 
odmah spremiti za spavanje«. 

Pritom misli: »Više se ne može kontrolirati... mogao bi ozlijediti djecu. Bit će 
najbolje da popustim«. 

Ove usporedne razgovore - izgovorene i prešutne - navodi Aaron Beck, 
utemeljitelj kognitivne terapije, kao primjer tipa razmišljanja kakvo može zatrovati 
brak (15. Otrovne misli: Aaron Beck: Love Is Never Enough (New York, Harper and 
Row, 1988.), str. 145-146.). Stvarna emocionalna interakcija između Melanie i 
Martina posljedica je njihovih misli, a one su, pak, rezultat djelovanja jedne druge, 
dublje razine, koju Beck naziva »automatskim mislima« - riječ je o trenutačnim, 
pozadinskim zaključcima o samome sebi i osobama oko sebe, koje odražavaju naše 
najdublje emocionalne stavove. Kod Melanie, takva je pozadinska misao na primjer: 
»Uvijek me zastrašuje svojim bijesom«. Kod Martina, ključna je misao: »Nema 
nikakva prava ovako se ponašati prema meni«. 


Melanie se u njihovu braku osjeća poput nedužne žrtve, dok Martin osjeća 
pravedničko ogorčenje zbog onoga što drži nepravednim postupanjem. 


Misli o statusu nedužne žrtve ili pravedničko ogorčenje tipični su za partnere u 
problematičnim brakovima i neprestano potiču novu ljutnju i bol (16. Misli u 
problematičnim brakovima: Gotitman: What Predicts Divorce.). Kada takve 
uznemirujuće misli poput pravedničkog ogorčenja postanu automatske, služe kao 
potvrda samima sebi: partner koji se osjeća žrtvom neprestano i u svemu što drugi 
partner čini traži nešto što bi mu moglo potvrditi stav da je njegova žrtva, ignorirajući 
ili odbacujući svaki partnerov čin dobrote koji bi takav stav doveo u pitanje ili ga 
pobio. 


Ovakve su misli vrlo utjecajne; one u funkcioniranju onemogućuju živčani sustav 
uzbunjivanja. Čim suprugova pomisao o tome kako je žrtva pokrene emocionalni 
puč, on će tada lako u pamćenje prizvati i duboko se zamisliti nad čitavim nizom 
problema koji ga podsjećaju na načine na koje ona od njega stvara žrtvu, a pritom se 
neće sjećati ničega što je ona možda činila tijekom čitave njihove veze a što bi 
opovrgnulo njegovo mišljenje o tome da je njezina nedužna žrtva. Svoju bračnu 
družicu tako je doveo u situaciju u kojoj ona nikako ne može biti na dobitku: čak ni 
ono što čini, a što je izričito ljubazno, može se drukčije interpretirati ako se gleda 
kroz tako negativnu prizmu i odbaciti kao slabašan pokušaj poricanja činjenice da od 
njega stvara žrtvu. 


Partneri koji nisu opterećeni takvim uznemirujućim stavovima mogu dobrohotnije 
interpretirati ono što se događa u istim takvim situacijama, te je kod njih stoga manje 
vjerojatno da će doći do emocionalnih pučeva, a ako do njih i dođe, najčešće će se 
od njih lakše oporaviti. Općeniti obrazac misli koje održavaju ili oslobađaju od stresa 
drži se preduvjeta za pesimističan i optimističan pogled na svijet iz 6. poglavlja koji je 
iznio psiholog Martin Seligman. Pesimističan je stav da partner ima urođene 
nedostatke koji su nepromjenjivi i koji jamče nevolje i jad: »Sebičan je i egoističan; 
tako je odgojen i takav će uvijek biti; od mene očekuje samo da mu služim i nije mu 
ni najmanje stalo do toga kako se osjećam«. Za razliku od toga, optimističan bi 
pogled izgledao otprilike ovako: »Sada je zahtjevan, ali dosada je uvijek bio brižljiv; 
možda je samo neraspoložen... pitam se muči li ga nešto u vezi s poslom«. Takav 
stav ne otpisuje supruga (ili brak) kao nešto što ima nepopravljive mane i za što više 
nema nade. Umjesto toga, takav ružan trenutak smatra posljedicom okolnosti koje je 
moguće promijeniti. Prvi pristup izaziva kontinuirani stres; drugi umiruje. 


131 


Partneri koji zauzimaju pesimističan stav iznimno su skloni emocionalnim 
pučevima; razljute se, uvrijede ili uzrujaju zbog partnerova postupka i potom ostaju 
uzrujanima. Zbog njihove unutarnje uzrujanosti i pesimističnog stava, dakako, bitno 
je vjerojatnije da će se u suočavanju s partnerom prepustiti kritiziranju i prijeziru, 
zbog čega će, pak, porasti vjerojatnost zauzimanja obrambenog stava i zatvaranja 
iza zida. 


Možda i najštetnije otrovne _ misli nalazimo kod supruga koji prema svojim 
bračnim družicama iskazuju tjelesno nasilje. Jedna studija koju su među nasilnim 
supruzima proveli psiholozi sa sveučilišta Indiana otikrila je da ovakvi muškarci 
razmišljaju poput učenika koji zastrašuju i zlostavljaju ostalu djecu na igralištu: oni 
čak i u najneutralnije postupke svoje supruge učitavaju neprijateljsku nakanu i tu 
pogrešnu procjenu koriste kao razlog s pomoću kojeg pred sobom opravdavaju 
vlastite nasilne postupke (muškarci koji su spolno nasilni s djevojkama s kojima 
izlaze čine nešto slično, na žene gledajući sa sumnjom i ne obazirući se na njihove 
pritužbe) (17.Distorzija u razmišljanju nasilnih supruga opisuje se u članku Amy Holt- 
zworth-Munroe i Glenna Hutchisona: »Attributing Negative Intent to Wife Behavior: 
The Attributions of Maritally Violent Versus Nonviolent Men«, Journal of Abnormal 
Psychology 102, 2 (1993.), str. 206-211. Sumnjičavost seksualno agresivnih 
muškaraca: Neil Malamuth i Lisa Brown: »Sexually Aggressive Men's Perceptions of 
Women's Communications«, Journal of Personality and Social Psychology 67 
(1994.).). Kao što smo vidjeli u 7. poglavlju, takve muškarce osobito ugrožava 
omalovažavanje, odbijanje ili javno sramoćenje od strane partnerica. Ovo je tipičan 
scenarij pokretanja misli koje »opravdavaju« nasilje kod muškaraca nasilnih prema 
suprugama: »Nalazite se u nekom većem društvu i primjećujete da vaša supruga 
već pola sata bez prestanka razgovara i smije se s istim privlačnim muškarcem. Čini 
se da je on zavodi«. Kada takvi muškarci percipiraju da im supruge čine nešto što bi 
moglo ukazivati na odbijanje ili napuštanje, njihove reakcije brzo se pretvaraju u 
ogorčenje i razjarenost. Automatske misli poput: »Napustit će me« vjerojatno su 
pokretači emocionalnog puča u kojem nasilni supruzi reagiraju impulzivno i, kako su 
to opisali istraživači, »neprimjerenim ponašanjem« - ukratko, postaju nasilni (18. 
Nasilni supruzi: Postoje tri tipa nasilnih supruga: oni koji nasilju pribjegavaju rijetko, 
oni koji to čine impulzivno, kada se razljute, i oni koji to čine hladno i proračunato. 
Čini se da terapija pomaže samo u slučaju prva dva tipa. Vidi: Neil Jacobson i dr.: 
Clinical Handbook of Marital Therapy (New York: Guilford Press, 1994.).) 


BUJICA: PREPLAVLJIVANJE BRAKA 


Krajnji je učinak ovakvih stavova izazivanje neprestane krize, jer takvo držanje 
češće potiče emocionalne pučeve i zbog njih je teže oporaviti se od boli i bijesa koji 
se javljaju. Gottman se, kada govori 00 ovoj sklonosti čestim emocionalnim krizama, 
koristi primjerenim terminom preplavljivanja; preplavljeni bračni partneri toliko su 
obuzeti partnerovom negativnošću i vlastitom reakcijom na nju da se doslovce 
utapaju u bujicama užasnih osjećaja koje je nemoguće kontrolirati. Osobe koje se 
nađu u takvoj poplavi ne mogu slušati bez izobličavanja niti odgovarati na temelju 
razuma; teško im je organizirati misli i preostaju im još samo primitivne reakcije. Žele 
samo da sve to prestane, ili žele pobjeći, ili, katkada, uzvratiti udarac. Preplavljivanje 
je emocionalni puč koji se ponavlja unedogled, sam od sebe. 

Neki ljudi imaju visok prag za preplavljivanje i lako trpe bijes i prijezir, dok drugi 
mogu biti preplavljeni već i u trenutku kada partner izgovori neki blagi oblik kritike. 
Fiziološki opis preplavljivanja očituje se u ubrzavanju bila u odnosu na normalno 
stanje (19. Preplavljivanje: Gottman, What Predicts Divorce.). U mirovanju, žene 
imaju oko 82 otkucaja u minuti, muškarci oko 72 (specifične vrijednosti razlikuju se 
uglavnom ovisno o veličini tijela). Preplavljivanje počinje pri desetak otkucaja više od 
broja otkucaja u mirovanju; dođe li ta brojka do 100 (što se tijekom bijesne reakcije ili 
plača dogada vrlo lako), tijelo pokreće adrenalin i druge hormone koji još neko 
vrijeme održavaju visoku razinu uzrujanosti. Trenutak emocionalnog puča također se 
očituje u broju otkucaja srca: on može poskočiti za 10, 20 ili čak i 30 otkucaja u 
dojam da otežano diše. Preplavljuju ga otrovni osjećaji, neugodna plima straha i 
bijesa koja izgleda neizbježnom i, subjektivno, traje »beskrajno«. U tom trenutku - 
kod pravog puča - emocije su toliko intenzivne, perspektiva tako sužena, a misli 
toliko uzburkane da nema nikakve nade za prihvaćanje partnerova stava ili 
rješavanja spora na razuman način. 


Dakako, većina supružnika s vremena na vrijeme, u svađama, doživljava takve 
intenzivne trenutke - to je posve prirodno. Problemi za brak započinju kada se jedan 
od partnera osjeća preplavljenim gotovo bez prekida. Tada jedan partner ima osjećaj 
da je posve obuzet onim drugim, neprestano budno pazi na emocionalni napad ili 
nepravdu, postaje hiperbudan i osjetljiv i na najmanji znak. Ako je muškarac u 
takvome stanju, riječi njegove supruge poput: »Dušo, moramo razgovarati«, mogu 
potaknuti reaktivnu misao: »Ponovno započinje svađu« i tako započeti proces 
preplavljivanja. Na taj način postaje sve teže i teže oporaviti se od fiziološkog 
uzbuđenja, zbog kojeg je, pak, lakše nedužne primjedbe vidjeti u užasnome svjetlu, 
što će ponovno pokrenuti čitav postupak preplavljivanja. 


Ovo je možda i najopasnija prekretnica za brak, katastrofična promjena unutar 
veze. Preplavljeni partner počeo je praktički čitavo vrijeme misliti najgore o bračnoj 
družici, sve njezine postupke tumačeći u negativnome svjetlu. Inače nevažna pitanja 
pretvaraju se u velike bitke, partneri neprestano bivaju povrijeđeni. S vremenom, 
partner kod kojeg se događa preplavljivanje počinje svaki, pa i najmanji, problem u 
braku smatrati ozbiljnim i nepopravljivim, jer samo preplavljivanje sprječava bilo 
kakav pokušaj popravljanja situacije. Kako se ovo nastavlja, sve više izgleda da je 
posve beskorisno razgovarati o problemima i partneri počinju sami umirivati vlastite 
uzrujane osjećaje. Počinju voditi paralelne živote, u biti živeći izolirano jedno od 
drugoga i osjećajući se usamljenima unutar braka. Prema  Gottmanovim 
spoznajama, sljedeći je korak i prečesto razvod. 


Na tome putu do razvoda, tragične posljedice nedostataka emocionalnih 
sposobnosti vidljive su i same po sebi. Kada određeni par uđe u začarani krug 
kritiziranja i prijezira, obrane i zatvaranja u zidove, mučnih misli i emocionalnog 
preplavljivanja, već i sam taj krug odražava raspad emocionalne svijesti o vlastitoj 
ličnosti i samokontrole, empatije i sposobnosti umirivanja i tješenja, kako partnera 
tako i samog sebe. 


MUŠKARCI: OSJETLJIVI SPOL 


133 


Vratimo se sada razlikama među spolovima u emocionalnome životu, za koje se 
pokazalo da su prikiveni poticaj propadanju brakova. Razmislite o ovom otkriću: 
nakon trideset pet ili više godina braka, postoji temeljna razlika među supruzima i 
suprugama u načinu na koji se odnose prema emocionalnim interakcijama. Zenama, 
u prosjeku, ulaženje u neugodnosti bračnih razmirica ne smeta ni približno toliko 
koliko to u životu smeta muškarcima. Zaključak, do kojeg je nakon provedenog 
istraživanja došao Robert Levenson sa sveučilišta University of California _u 
Berkeleyju, temelji se na izjavama 151 dugogodišnjeg bračnog para. Levenson je 
otkrio da je muškim partnerima odreda neugodno, čak i odbojno, uzrujati se tijekom 
bračnog spora, dok njihovim suprugama to nije osobito smetalo (20. Supruzi ne vole 
razmirice: Robert Levenson i dr.: »The Influence of Age and Gender on Affect, 
Physiology, and Their Relations: A Study of Long-term Marriages«, Journal of 
Personality and Social Psychology 67 (1994.).). 


Supruzi su u odnosu na svoje supruge skloni preplavljivanju kod nižih razina 
negativnosti; veći broj muškaraca nego žena na partnerovu kritiku reagira 
preplavljivanjem. Kada jednom dođe do preplavljivanja, kod muškaraca se u krvni 
sustav izlučuje više adrenalina, a adrenalin pokreće niže razine negativnosti s 
partneričine strane; supruzima je potrebno više vremena kako bi se fiziološki 
oporavili od preplavljivanja (21. Preplavljivanje kod muških bračnih partnera: 
Gottman: What Predicts Divorce.). To ukazuje na mogućnost da stoičko držanje, tip 
muške nedodirljivosti jednog Clinta Eastwooda, može biti obrana od osjećaja 
emocionalne obuzetosti. 


Razlog zbog kojeg će se muškarci tako često vjerojatno okružiti zidom, drži 
Gottman, leži u želji da se zaštite od preplavljivanja; njegovo istraživanje pokazalo je 
kako kod muškaraca, kada jednom započne proces zatvaranja, broj otkucaja srca 
padne za oko deset u minuti, što subjektivno donosi osjećaj olakšanja. Ali - u tome je 
paradoks - kad bi se muškarci počeli zatvarati, kod žena se bilo silno ubrzavalo do 
razina koje su govorile o velikoj uzrujanosti. Ovaj limbički tango, pri kojem svaki spol 
traži utjehu u suprotstavljenim potezima, dovodi do vrlo različitih stavova prema 
emocionalnim konfrontacijama: muškarci ih žele izbjegavati jednako gorljivo kao što 
njihove supruge osjećaju potrebu da ih potiču. 


I kao što je za muškarce vjerojatnije da će pribjegavati zatvaranju, tako je za žene 
vjerojatnije da će kritizirati supruge (22. Muškarci se zatvaraju među zidove, žene 
kritiziraju: Gottman: What Predicts Divorce.). Ova asimetrija posljedica je toga što se 
žene drže svoje uloge upravljača emocijama. Kada one pokušavaju potaknuti 
rješavanje neslaganja i problema, njihovi će supruzi biti manje skloni sudjelovanju u 
nečemu za što su sigurni da će se pretvoriti u žestoku raspravu. Kada primijeti kako 
joj se partner povlači, supruga pojačava glasnoću i intenzitet svoje pritužbe i počinje 
ga kritizirati. Kada se on zbog toga počne braniti ili se posve isključi i povuče, ona će 
osjećati frustriranost i bijes i stoga će pridodati prijezir kako bi naglasila jačinu svoje 
frustracije. Kada suprug uvidi da je objekt partneričine kritike i prijezira, počinju ga 
obuzimati misli nedužne žrtve ili pravedničkog ogorčenja koji sve lakše i lakše 
izazivaju preplavljivanje. Ne bi li se zaštitio od poplave, on zauzima sve izraženiji 
obrambeni stav ili se jednostavno posve zaklanja iza neprobojnog zida. Ali kada se 
muškarac tako zatvori, ne zaboravite, do preplavljivanja dolazi kod njegove supruge, 
koja se osjeća krajnje nemoćnom. A kada takav ciklus bračnih sukoba eskalira, više 
se nego lako može posve oteti nadzoru. 

NJEGOVO I NJEZINO: BRAČNI SAVJETI 


Uza sumorne potencijalne učinke razlika u načinu na koje se muškarci i žene 
suočavaju sa stresnim osjećajima unutar veza, što je to što parovi mogu učiniti kako 
bi zaštitili jubav i naklonost koje jedno prema drugome osjećaju - ukratko, što štiti 
brak? Na temelju promatranja interakcija parova čiji su se brakovi uspješno razvijali i 
nakon dugih razdoblja, istraživači su došli do konkretnih savjeta za muškarce i žene, 
kao i do nekih općenitih primjedbi korisnih za oba partnera. 


Općenito govoreći, muškarcima i ženama potrebno je različito fino emocionalno 
podešavanje. Za muškarce savjet glasi: ne izbjegavati sukob, nego uvidjeti da, kada 
iznosi neku pritužbu ili neslaganje, supruga to možda čini iz ljubavi, pokušavajući 
njihov odnos održati zdravim i na ispravnome putu (premda isto tako mogu postojati i 
drugi motivi za njezine neprijateljske stavove). Kada nezadovoljstva tiho kipte ispod 
površine, njihov se intenzitet pojačava sve dok ne dođe do eksplozije; kada se takvi 
problemi iznesu i izglade, pritisak se smanjuje. Ali supruzi moraju uvidjeti da ljutnja ili 
nezadovoljstvo nisu isto što i osobni napad - emocije njihovih supruga često su tek 
sredstvo naglašavanja intenziteta njihovih osjećaja o određenome problemu. 


Muškarci se također trebaju čuvati prekidanja rasprave preuranjenim nuđenjem 
praktičnih rješenja - supruzi je u pravilu važnije osjetiti da je partner sluša i razumije 
njezine osjećaje u vezi s problemom (premda se s njom ne mora slagati). Ona 
njegove savjete može protumačiti kao način odbacivanja njezinih osjećaja kao nečeg 
nevažnog. Supruzi koji su u stanju ostati sa suprugama tijekom najžešćih izljeva 
bijesa, pritom njezine pritužbe ne proglašavajući nečim nevažnim, pomažu im da 
steknu osjećaj kako ih partner sluša i poštuje. Sto je naročito važno, žene žele da im 
partneri priznaju i poštuju osjećaje kao nešto što je utemeljeno, čak i ako se s njima 
ne slažu. U najvećem broju slučajeva, kada supruga uvidi da partner sluša iznošenje 
njezina stava i da registrira njezine osjećaje, ona se smiruje. 


Kada je riječ o ženama, savjeti imaju jednak smjer. Budući da je muškarcima 
najveći problem to što im supruge na preintenzivan način iznose pritužbe, supruge 
se trebaju svjesno potruditi i paziti da ne napadaju partnere - da se tuže na nešto što 
su oni učinili, ali da ne kritiziraju njih kao osobe i da ne izražavaju prijezir. Pritužbe 
nisu napadi na nečiji karakter, nego jasna izjava o tome kako određeni postupak 
ženu uzrujava. Ljutit osobni napad gotovo će sigurno dovesti do toga de će suprug 
zauzeti obrambeni stav ili se ograditi neprobojnim zidom, što će kod supruge samo 
pojačati frustriranost i intenzivirati sukob. Situaciji će pripomoći i ako partnerica 
pritužbe postavi u širi kontekst, u kojem će supruga uvjeriti u ljubav koju prema 
njemu osjeća. 


KORISNA SVAĐA 


Jutarnje novine nude vrlo dobre lekcije o tome kako ne treba rješavati razlike 
unutar braka. Marlene Lenick prepirala se sa suprugom Michaelom: on je želio 
gledati susret Dallas Cowboys i Philadelphia Eagles, ona je željela gledati vijesti. 

Kada se on namjestio za gledanje utakmice, gospođa Lenick rekla mu je da joj je već 
»dosta tog footballa«, otišla u spavaću sobu po pištolj kalibra 0,38 i ispalila dva hica 
u supruga koji je u dnevnoj sobi gledao utakmicu. Gospođa Lenick optužena je za 
težak napad i puštena na slobodu uz jamčevinu od 50 000 dolara; prema 
izvještajima, stanje gospodina Lenicka bilo je stabilno. Oporavljao se od metaka koji 
su mu prošli kroz trbušnu šupljinu, lijevu lopaticu i vrat (23. »Wife Charged with 
Shooting Husband Over Football on TV«, The New York Times (3. studenoga 
1993.).). 


I premda je tek malen broj bračnih svađa ovako nasilan - ili ovako koban - takve 
su situacije prave prigode da se u bračni odnos unese emocionalna inteligencija. Na 
primjer, parovi u stabilnim brakovima skloni su tome da se drže jedne teme i pružaju 
partneru mogućnost da na samome početku iznese svoj stav (24. Produktivni bračni 
sukobi: Gottman: What Predicts Divorce.) Međutim, ovakvi parovi čine i važan korak 
dalje: partneri jedno drugome pokazuju da se međusobno slušaju. Budući da je 
osjećaj da ga onaj drugi sluša nerijetko upravo ono što uzrujani partner i traži, s 
emocionalnog stajališta, čin pokazivanja suosjećanja vrhunsko je sredstvo za 
smanjivanje napetosti. 


Ono što najviše nedostaje parovima koji na koncu završavaju vezu razvodom 
jesu pokušaji jednog od partnera, bilo kojeg, da smanji napetost. Postojanje ili 
nepostojanje načina za ispravljanje sukoba ključna je razlika između svađa kod 
parova koji imaju zdrav brak i onih koji vezu okončavaju razvodom (25. Nedostatak 
sposobnosti poboljšavanja situacije u parova: Gottman: What Predicts Divorce.). 
Mehanizmi ispravljanja koji su spriječili prerastanje spora u pravu eksploziju zapravo 
su jednostavni potezi, poput održavanja rasprave na glavnome smjeru, pokazivanja 
suosjećanja i smanjivanja napetosti. Ovi temeljni potezi služe poput emocionalnog 
termostata, izraženim osjećajima onemogućavajući da prijeđu točku vrenja i preplave 
partnerovu sposobnost usredotočivanja na glavnu temu. 


Jedna od općenitih taktika za osiguravanje funkcioniranja braka upućuje nas na 
to da se ne koncentriramo na konkretna pitanja - odgoj djece, seks, novac, kućne 
poslove - oko kojih se parovi svađaju, nego da njegujemo zajedničku emocionalnu 
inteligenciju bračnoga para, time povećavajući mogućnost za izglađivanje sporova. 
Već nekoliko emocionalnih sposobnosti - uglavnom sposobnost smirivanja (i 
smirivanja partnera), suosjećanje i pozorno slušanje mogu povećati vjerojatnost da 
će par učinkovito riješiti neslaganja. To omogućuje zdrava neslaganja, »korisne 
svađe«, koje braku dopuštaju da dalje cvjeta, te nadvladavaju negativnosti, koje, ako 
im se dopusti da se razvijaju, mogu razoriti brak (26. Četiri koraka koja vode do 
»korisnih svađa«: Gottman: Why Marriages Succeed or Fail.). 


Dakako, nijedna od ovih emocionalnih navika ne mijenja se preko noći; u 
najmanju ruku, za to je potrebno ustrajnosti i budnosti. Parovi će moći ostvariti 
ključne promjene proporcionalno vlastitoj motiviranosti za pokušaje. Velik broj ili čak 
većina emocionalnih reakcija koje se tako lako aktiviraju u braku formiraju se još od 
djetinjstva. Prvi smo ih put naučili u svojim najprisnijim vezama ili su nam ih formirali 
roditelji, a potom su u brak unijete posve oblikovane. Stoga smo unaprijed 
pripremljeni za određene emocionalne navike - pretjerano reagiranje na uočena 
ponižavanja, recimo, ili zatvaranje na prvi znak konfrontacije - iako smo se možda 
zarekli da se nećemo ponašati poput svojih roditelja. 

Smirivanje 


Svaka snažna emocija u svome korijenu ima impuls koji traži djelovanje; 
upravljanje tim impulsima temelj je emocionalne inteligencije. To, međutim, može biti 
osobito teško u ljubavnim vezama, gdje je na kocki toliko toga. Reakcije koje se 
ovdje pokreću djeluju na neke od naših najdubljih potreba - biti voljen i osjećati 
poštovanje, na strah od napuštenosti ili emocionalne zapostavljenosti. Nije ni čudo 
što se u bračnim sukobima možemo ponašati kao da nam o tome ovisi i samo 
preživljavanje. 


Ipak, nema mogućnosti za pozitivno rješenje kada su suprug ili supruga usred 
emocionalnog puča. Jedna od ključnih bračnih sposobnosti sastoji se u tome da 
partneri nauče umirivati vlastite uzrujane osjećaje. U biti, to znači ovladavanje 
sposobnošću brzog oporavka od preplavljivanja koje je izazvao emocionalni puč. 
Zbog toga što se tijekom takvih emocionalnih uzbuđenja sposobnost slušanja, 
trezvenog razmišljanja i izražavanja raspada, smirivanje je silno konstruktivan korak, 
bez kojeg ne može biti nikakva napretka u rješavanju problema. 


Ambiciozni parovi mogu naučiti tjekom uznemirujućeg razgovora pratiti brzinu 
rada srca, na primjer svakih pet minuta, opipavajući bilo na karotidnoj arteriji, 
nekoliko centimetara ispod ušne resice i vilice (osobe koje se redovito bave 
aerobikom ovo uče vrlo lako) (27. Praćenje brzine rada srca: Gottman, Ibid.). 
Brojenjem otkucaja tijekom petnaest sekundi i množenjem sa četiri dolazimo do 
broja otkucaja u minuti. Takav postupak za vrijeme smirenosti daje osnovnu 
vrijednost; ako se puls u odnosu na uobičajene vrijednosti ubrza za, recimo, više od 
deset otkucaja u minuti, to je znak početka preplavljivanja. Ako se puls toliko ubrza, 
paru je potrebno dvadesetominutno odvajanje kako bi se prije nastavka rasprave 
ohladili. Premda vam se može činiti da je pet minuta hlađenja dovoljno, stvarno 
vrijeme potrebno za fiziološki oporavak duže je, a proces postupniji. Kao što smo 
vidjeli u 5. poglavlju, preostali bijes potiče novi val bijesa; duža stanka tijelu daje više 
vremena da se oporavi od ranijeg uzbuđenja. 


Za parove kojima je, što je i razumljivo, tijekom svađe nelagodno mjeriti broj 
otkucaja srca, jednostavnije je unaprijed postići dogovor prema kojem će jedan od 
partnera ili, čak oboje, moći zatražiti timeout već na prve znakove preplavljivanja 
bilo kod jednog ili kod drugog. Tijekom tog predaha, hlađenje se može pospješiti 
primjenom tehnike opuštanja ili vježbe aerobika (ili bilo koje druge metode raz- 
matrane u 5. poglavlju) koja partnerima može pomoći da se oporave od 
emocionalnog puča. 


Razgovor sa samim sobom kao protuotrov 


Zbog toga što je preplavljivanje posljedica negativnih misli o partneru, korisno je 
da se suprug ili supruga koje takve stroge ocjene uznemiruju s njima suoče izravno. 
Osjećaji poput: »Ja to više neću podnositi« ili » Ne zaslužujem ovakav odnos prema 
meni« gesla su stava o nedužnoj žrtvi ili pravičnome ogorčenju. Kao što ističe kogni- 
tivni terapeut Aaron Beck, registriranjem i suprotstavljanjem ovakvim mislima - 


137 


umjesto da osoba zbog njih postane samo razjarena ili povrijeđena - supružnici se 
mogu početi oslobađati njihove moći (28. Hvatanje automatskih misli: Beck: Love Is 
Never Enough.) 


To zahtijeva praćenje takvih misli, spoznaju da u njih nije nužno vjerovati te 
svjestan napor da se u svijest dozovu dokazi ili pogledi koji ih dovode u pitanje. Na 
primjer, supruga koja u žaru prepirke ima osjećaj da njemu »nije stalo do mojih 
potreba - uvijek je tako sebičan« može se takvoj misli suprotstaviti prisjeti li se 
čitavog niza stvari koje je njezin suprug učinio, a koje su zapravo vrlo obzirne. To joj 
omogućuje da preoblikuje misao u: »No, dobro, katkada pokazuje da mu je stalo do 
mene, premda je ovo što je upravo učinio bilo bezobzirno i premda me povrijedilo«. 
Ova druga formulacija otvara mogućnost ostvarivanja promjene i pozitivnog rješenja; 
prva samo potiče ljutnju i bol. 


Neobrambeno slušanje i govorenje 


On: »Vičeš!« 
Ona: »Dakako da vičem - nisi čuo ni riječi od onoga što sam ti rekla. Jednostavno 
me ne slušaš!« 


Slušanje je vještina koja održava vezu. Čak i u najžešćim trenucima sukoba, 
kada su obje strane pod utjecajem emocionalnog puča, jedan ili drugi, a katkada i 
oba partnera, mogu uspjeti slušati unatoč bijesu, te čuti i reagirati na partnerov 
pomirbeni čin. Parovi koji se kreću u smjeru razvoda, međutim, postaju toliko obuzeti 
bijesom i fiksacijama o konkretnim stranama problema da ne uspijevaju slušati - a 
kamoli uzvratiti - bilo kakve mirovne ponude koje bi se implicitno mogle pojaviti u 
partnerovim riječima. Obrambeni stav kod partnera koji sluša preuzima oblik 
ignoriranja ili trenutačnog osporavanja partnerove pritužbe, pri čemu on reagira kao 
da je riječ o napadu, a ne pokušaju promjene ponašanja. Dakako, ono što jedan od 
partnera govori u svađi često se pojavljuje u obliku napada, ili se izgovara s tako 
izraženom negativnošću da je teško čuti bilo što osim napada. 


Čak i u najgorem slučaju, par može hotimice filtrirati ono što čuje, ne obazirući se 
na neprijateljski nastrojene ili negativne dijelove rasprave - zloban ton, uvrede, 
prijezirne kritike - i čuti glavnu poruku. Da bi to postigli, korisno je da se partneri sjete 
i na partnerovu negativnost počnu gledati kao na implicitnu izjavu o tome koliko im je 
određeno pitanje važno - kao zahtjev za obraćanjem pozornosti. U tom slučaju, ako 
ona poviče: »Hoćeš li me prestati prekidati, za ime Božje!?!«, on će možda lakše 
reći, bez otvorenog reagiranja na njezine neprijateljske tonove: »U redu, izvoli, 
završi«. 


Dakako, najutjecajniji oblik neobrambenog slušanja jest empatija: stvarno 
prepoznavanje osjećaja koji se kriju iza onoga o čemu se govori. Kao što smo vidjeli 
u 7. poglavlju, da bi jedno od partnera istinski suosjećalo s drugim potrebno je da se 
njegove vlastite emocionalne reakcije smire do točke u kojoj će biti dovoljno prijamljiv 
prema vlastitoj fiziologiji kako bi mogao odražavati partnerove osjećaje. Bez ovakvog 
fiziološkog prilagođavanja, partnerov dojam o onome što osjeća drugi dio para 
vjerojatno će biti posve promašen. Razina iskazane empatije pada kada su nam 

vlastiti osjećaji toliko intenzivni da ne dopuštaju nimalo fiziološkog sklada, nego 
jednostavno nadjačavaju sve ostalo. 


Jedna od metoda učinkovitog emocionalnog slušanja, nazvana »odražavanjem«, 
često se koristi u terapijama namijenjenim bračnim parovima. Kada se jedan partner 
na nešto potuži, drugi to ponavlja vlastitim riječima, pokušavajući izraziti ne samo 
misao, nego i osjećaje koji je prate. Partner koji odražava misli i osjećaje kod onog 
drugog provjerava uspješnost kako bi bio siguran da je takvo parafraziranje na 
pravome putu, a ako nije, pokušava iznova, sve dok ne ostvari ispravnu usmjerenost 
- riječ je o nečemu što izgleda jednostavno, ali je u praksi iznenađujuće varljivo (29. 
Odražavanje: Harville Hendriat: Getting the Love You Want (New York, Henry Holt, 
1988.).). Učinak preciznog odražavanja nije samo osjećaj onog drugog partnera da 
ga bračni drug razumije, već i dodatni osjećaj emocionalnog sklada unutar veze. A to 
već i samo po sebi može razoružati inače neizbježan napad i uvelike onemogućiti da 
razgovor o problemima preraste u otvoren sukob. 


Umijeće neobrambenog govorenja kod parova se temelji na održavanju 
razgovora na konkretnoj pritužbi, umjesto prijelaska u otvoreni napad. Psiholog Haim 
Ginott, začetnik programa učinkovite komunikacije, držao je kako formula najboljeg 
rješenja za pritužbe glasi »XYZ«: »Kada si ti učinio X, ja sam se zbog toga osjećala 
Y. Više bih voljela da si umjesto toga učinio Z«. Na primjer: »Kada me nisi nazvao 
kako bi mi rekao da ćeš zakasniti na naš dogovor za večeru, imala sam osjećaj da 
me ne cijeniš i bila sam ljutita. Voljela bih da me ubuduće nazoveš i kažeš mi da ćeš 
kasniti« umjesto: »Ti si bezobziran, egoistični pokvarenjak«, a što je način na koji se 
problem u svađama i prečesto iznosi. Ukratko, u otvorenoj komunikaciji nema 
zastrašivanja, ni prijetnji, ni uvreda. Takva komunikacija ne dopušta ni bilo koji od 
brojnih oblika obrane - izgovore, poricanje odgovornosti, protunapade uz kritiziranje i 
sl. Empatija je i ovdje vrlo snažno oružje. 


Konačno, poštovanje i ljubav razoružavaju sve neprijateljske osjećaje u braku, 
kao i na drugim životnim područjima. Jedan od vrlo korisnih načina na koje je 
moguće smanjiti intenzitet sukoba jest partneru dati do znanja da ste u stanju na 
stvari gledati i iz druge perspektive i da takav stav može biti utemeljen, čak i ako se s 
njim osobno ne slažete. Drugi je način preuzeti odgovornost ili se čak i ispričati ako 
uvidite da ste u krivu. U najmanju ruku, priznavanje utemeljenosti tuđih stavova znači 
da slušate i možete prihvatiti izražene emocije, čak i ako se ne možete složiti s 
argumentacijom: »Jasno mi je da si uzrujana«. U nekim drugim trenucima, kada se 
partneri ne svađaju, priznavanje utemeljenosti poprima oblik komplimenata, 
pronalaženja nečega što iskreno cijenite i izražavanja neke pohvale. Priznavanje 
utemeljenosti, dakako, način je koji pomaže u smirivanju vašeg bračnog partnera ili 
povećavanju emocionalnog kapitala u obliku pozitivnih osjećaja. 


Uvježbavanje 


Zbog toga što se na ovakve poteze treba osloniti u trenucima najžešćih sukoba, 
kada će emocionalno uzbuđenje nedvojbeno biti na visokoj razini, želite li da vam 
budu dostupni u trenucima kada su najpotrebniji, njih treba naučiti tako da 
nadomjeste dotada naučeno. Uzrok tome je činjenica da emocionalni mozak za 
vrijeme ponovljenih trenutaka ljutnje i povrijeđenosti koristi rutinirane reakcije koje 

smo naučili u najranijem životu, i koje tako postaju dominantnima. Kako su pamćenje 
i reakcije vezani za emocije, u takvim trenucima reakcije povezane s mirnijim 
trenucima teže će biti dozvane u sjećanje i poslužiti kao temelj za djelovanje. Ako je 
produktivnija emocionalna reakcija nepoznata ili nije dobro uvježbana, iznimno je 
teško iskušati je u uzrujanome stanju. Ali ako je odgovor uvježban tako da ga se već 
može upotrijebiti i bez razmišljanja, postoji više mogućnosti da se izrazi i tijekom 
emocionalne krize. Zbog toga gore navedene taktike treba iskušavati i uvježbavati 
tjekom interakcija koje ne izazivaju stres, kao i u žestokim sukobima, želimo li im 
pružiti priliku da nam prijeđu u naviku (ili barem postanu svjesnom pravodobnom 
reakcijom) kao dio repertoara emocionalnih sklopova. U biti, ova sredstva za 
sprječavanje raspadanja bračnih veza mala su pomoćna edukacija na području 
emocionalne inteligencije. 


10 
Kako izlaziti na kraj sa srcem 


Melburn McBroom bio je strog šef koji nije dopuštao protivljenje i zbog čije su ćudi 
oni koji su s njim radili bili u strahu. Ta činjenica mogla je proći neopaženo da je 
McBroom radio u kakvu uredu ili tvornici. Ali McBroom je bio pilot putničkog 
zrakoplova. 


Jednoga dana 1978. godine McBroomov se zrakoplov približavao Portlandu, u 
saveznoj državi Oregon, kada je on primijetio da su se pojavili problemi u vezi sa 
stajnim trapom. Stoga je počeo kružiti visoko iznad zračne luke, za to vrijeme 
pokušavajući aktivirati pokvareni mehanizam. 


Dok se McBroom opsjednuto bavio stajnim trapom, kazaljke na instrumentima za 
pokazivanje razine goriva ustrajno su se primicale nuli. Međutim, njegovi su se 
kopiloti toliko bojali McBroomova gnjeva da nisu govorili ništa, čak ni kada se vidjelo 
da je do katastrofe preostalo još samo nekoliko minuta. Avion se srušio, a pritom je 
poginulo deset osoba. 


Danas se priča o toj nesreći navodi kao upozorenje pri školovanju civilnih pilota 
(1. Pad autoritativnog pilota: Carl Lavin: »When Moods Affect Safety: Commu- 
nications in a Cockpit Mean a Lot a Few Miles Up«, The New York Times (26. lipnja 
1994.).). U 80 posto zrakoplovnih nesreća, piloti čine pogreške koje su mogle biti 
spriječene, naročito da je posada skladnije fukcionirala. Momčadski duh, otvorene 
komunikacijske veze, suradnja, slušanje i iskreno izražavanje - rudimentarni 
elementi društvene inteligencije - sada se naglašavaju pri obuci pilota, usporedno s 
tehničkom osposobljenošću. 


Pilotska je kabina mikrokozmos bilo koje poslovne organizacije. Ali, bez 
dramatične provjere stvarnog stanja kakva je pad zrakoplova, destruktivni učinci 
niske razine morala, zastrašenih radnika ili arogantnih šefova - ili bilo kojih od 
desetaka drugih permutacija emocionalnih nedostataka na radnome mjestu - velikim 
dijelom mogu prolaziti neopaženo u očima onih koji su izvan neposrednog prizora. 
Ali, cijena se odražava u pojavama poput smanjene produktivnosti, učestalih 
kašnjenja isporuka, pogrešaka i nezgoda te odlasku zaposlenih u okružja s 

ugodnijom atmosferom. Neizbježno postoji i krajnja cijena koja je posljedica niskih 
razina emocionalne inteligencije na poslu. Kada je izvan svake kontrole, tvrtke mogu 
posve propasti. 


Profitabilnost emocionalne inteligencije u poslovnome je svijetu razmjerno nov 
koncept, koji je nekim menadžerima možda i teško prihvatiti. Istraživanje provedeno 
među 250 direktora tvriki otkrilo je da ih većina drži kako njihov posao zahtijeva 
»glavu, ali ne i srce«. Velik broj njih rekao je da se pribojava toga da bi ih empatija ili 
suosjećanje prema suradnicima doveli u sukob s poslovno-organizacijskim ciljevima. 
Jedan je izjavio kako je pomisao na percipiranje osjećaja onih koji rade za njega 
apsurdna - na taj način, rekao je, bilo bi »nemoguće raditi s ljudima«. Drugi su tvrdili 
da kada ne bi bili emocionalno distancirani, ne bi mogli donositi »teške« odluke koje 
posao od njih zahtijeva - premda je vjerojatno da bi takve odluke donosili na ljudskiji 
način (2. Istraživanje provedeno na uzorku od 250 menadžera: Michael Maccoby: 
»The Corporate Climber Has To Find His Heart., Fortune (prosinac 1976.).). 


Ovo istraživanje provedeno je sedamdesetih godina, kada je poslovni svijet bio 
bitno drukčiji. Ja bih ovdje ustvrdio da su takvi stavovi zastarjeli, luksuz prošlih 
vremena; nova tržišna realnost emocionalnoj inteligenciji daje veliku vrijednost, kako 
na radnome mjestu tako i na tržištu. Kako mi je rekla Shoshona Zuboff, psihologinja 
na harvardskome Poslovnome fakultetu: »Korporacije su u ovome stoljeću doživjele 
radikalnu revoluciju, a s njome je došla i usporedna transformacija emocionalnog 
krajobraza. Postojalo je dugo razdoblje direktorske dominacije hijerarhijom tvrtki, u 
kojoj je šef manipulant i beskompromisni borac bivao nagrađivan. Ali ta kruta 
hijerarhija počela se raspadati osamdesetih godina, pod dvostrukim pritiskom 
globalizacije _ i informacijske tehnologije. Beskompromisni borac iz džungle 
simbolizira prošlost velikih tvriki; virtuoz u interpersonalnim vještinama simbol je 
poslovne budućnosti« (3. Zuboff: u razgovoru, lipnja 1994. Djelovanje informacijske 
tehnologije, vidi njezinu knjigu /n the Age of the Smart Machine (New York, Basic 
Books, 1991.).). 


Neki od uzroka posve su očiti - zamislite posljedice za radnu skupinu odnosa u 
kojem netko nije u stanju kontrolirati eksplozije bijesa ili nema nimalo obzira za 
osjećaje osoba oko sebe. Svi pogubni učinci razdraženosti na razmišljanje opisani u 
6. poglavlju djeluju i na radnome mjestu: kada su emocionalno uzrujani, ljudi ne 
mogu nesmetano pamtiti, biti pozorni, učiti ili donositi odluke. Kako je to izrazio jedan 
savjetnik koji pomaže menadžerima: »Ljudi zbog stresa postaju glupi«. 


S pozitivne strane, zamislite koristi koje se osjećaju na rezultatima rada kada se 
na poslu nađu osobe vješte u temeljnim emocionalnim sposobnostima - koje 
percipiraju osjećaje onih s kojima surađuju, koje su u stanju nositi se s neslaganjima 
tako da ne prerastaju u svađe, koje su u stanju na poslu ući u stanje plime. Biti vođa 
ne znači dominirati, nego umješno uvjeravati ljude da rade u korist zajedničkog cilja. 
A, u smislu upravljanja vlastitom karijerom, moguće je da nema bitnije stvari od 
prepoznavanja vlastitih najdubljih osjećaja o onome što činimo - i o tome koje bi nam 
promjene donijele istinskije zadovoljstvo radom. 

Neki od očitijih razloga zbog kojih se emocionalne sposobnosti premještaju u prvi 
plan radnih sposobnosti odražavaju sveobuhvatne promjene na radnome mjestu. 
Dopustite da to pokažem na primjeru razlike koju ostvaruju tri primjera primjene 

emocionalne inteligencije: sposobnost izražavanja primjedaba u obliku dobro- 
namjerne kritike koja pomaže stvaranje atmosfere u kojoj se raznolikost cijeni, 
umjesto da bude izvor sukoba te učinkovito funkcioniranje unutar mreže. 


KRITIKA JE NA PRVOME MJESTU 


Bio je iskusan inženjer, šef projekta razvoja novog programa za računala, koji je 
potpredsjedniku tvrtke zaduženom za razvoj novih proizvoda predstavljao rezultate 
višemjesečnog rada svoje ekipe. Muškarci i žene koji su tjedan za tjednom radili i 
izvan radnog vremena sada su ondje bili s njim, ponosni što mogu predstaviti 
plodove svog napornog rada. Ali, kada je inženjer dovršio izlaganje, potpredsjednik 
mu se obratio sarkastičnim tonom: »Kada ste vi magistrirali? Ove su specifikacije 
upravo smiješne. Nema teorije da ovaj projekt prijeđe preko mog radnog stola«. 


Krajnje postiđen i obeshrabren, inženjer je tijekom preostalog dijela sastanka 
ostao sjediti natmureno i bez riječi. Članovi njegove ekipe pokušali su s nekoliko 
nesuvislih - i nekoliko neprijateljski nastrojenih - primjedaba braniti svoj trud. 
Potpredsjednik je tada pozvan na neko drugo mjesto i sastanak je naprasno 
prekinut, u svima izazivajući osjećaj gorčine i bijesa. 


Sljedeća dva tjedna inženjer je proveo opsjednut potpredsjednikovim riječima. 
Posve obeshrabren i utučen, bio je uvjeren da u toj tvriki više nikada neće dobiti 
nikakav važan posao te je razmišljao o traženju novog posla, premda mu je ovdje 
bilo ugodno. 


Na koncu je otišao do potpredsjednika, podsjećajući ga na onaj sastanak, na 
njegove kritičke primjedbe i njihov demoralizirajući učinak. A onda je, pomno 
odabirući riječi, upitao ovo: »Pomalo sam zbunjen i nije mi jasno što ste željeli 
postići. Pretpostavljam da vam jedini cilj nije bio postidjeti me - jeste li ciljali i na 
nešto drugo?« 


Potpredsjednik je ostao zatečen - nije imao pojma o tome da su njegove riječi, 
koje je izrekao tek usput, imale tako razorno djelovanje. Stoviše, držao je da 
predloženi plan za izradu kompjutorskog programa obećava, ali da ga je potrebno 
doraditi - nije uopće imao namjeru odbaciti ga kao posve bezvrijedan. Jednostavno 
nije bio uvidio, rekao je inženjeru, kako je loše reagirao, kao ni to da je nekoga 
povrijedio. Nakon toga, sa zakašnjenjem se ispričao (4. Priču o sarkastičnome 
potpredsjedniku ispričao _ mi je Hendrie_Weisinger, psiholog zaposlen na 
postdiplomskom  poslovnome studiju na sveučilištu UCLA. Njegova knjiga 
naslovljena je The Critical Edge: How to Criticize Up and Down the Organization and 
Make It Pay Off (Boston, Little, Brown, 1989.).). 


Riječ je zapravo o pitanju primanja povratnih informacija, o tome da ljudi primaju 
informacije prijeko potrebne za održavanje njihovih napora na ispravnome putu. U 
svom izvornome značenju unutar teorija sustava, feedback (povratne informacije - 
prim. prev.) je značio razmjenu podataka o tome kako jedan dio sustava funkcionira, 
uz razumijevanje činjenice da jedan dio utječe na sve ostale u sustavu, tako da se 
svaki dio koji je skrenuo s pravca može ispraviti. U jednoj tvrtki svatko je dio sustava, 
pa su stoga povratne informacije krvotok te organizacije - razmjena informacija koja 

ljudima omogućuje da znaju ide li posao koji obavljaju dobro ili mu trebaju 
prilagodbe, poboljšanja ili potpune promjene smjera. Bez povratnih informacija, ljudi 
su u mraku; nemaju pojma kako stoje kod šefa, kolega, ne znaju što se od njih 
očekuje, a svaki problem s vremenom će se samo pogoršavati. 


U određenome smislu, kritika je jedna od najvažnijih direktorovih ili šefovih 
zadaća. Ipak, to je jedna od zadaća koje se svi najviše užasavaju i odgađaju je. |, 
poput sarkastičnog potpredsjednika, previše je menadžera koji su loše ovladali 
ključnim umijećem pružanja povratnih informacija. Ovaj nedostatak ima visoku 
cijenu: jednako kao što emocionalno zdravlje nekog para ovisi o tome koliko dobro 
izražavaju pritužbe; isto tako i učinkovitost, zadovoljstvo i produktivnost zaposlenih 
ovise o tome kako im se predočavaju problemi. Stoviše, način na koji se kritika 
izražava i prima ima velik utjecaj na to kako su ljudi zadovoljni poslom, osobama s 
kojima rade i s onima kojima odgovaraju. 


Najlošiji način motiviranja 


Emocionalne nestalnosti koje se očituju u braku funkcioniraju i na radnome 
mjestu, gdje se javljaju u sličnim oblicima. Kritike se izražavaju kao osobni napadi, a 
ne kao pritužbe na temelju kojih treba djelovati; javljaju se optužbe ad hominem, uz 
ponešto gađenja, sarkazma i prijezira; i jedno i drugo potiče zauzimanje obrambenog 
stava i izbjegavanje odgovornosti te, na koncu, zatvaranje iza neprobojnog zida ili 
ogorčen pasivan otpor koji potječe od osjećaja da se prema nekome postupalo na 
nepravedan način. I doista, jedan od češćih oblika destruktivnog kritiziranja na poslu, 
kaže jedan poslovni savjetnik, jest paušalna, generalizirana izjava poput: »Zeznuo si 
stvar«, izrečena strogim, sarkastičnim, ljutitim tonom, koji ne pruža ni mogućnost za 
odgovor ni bilo kakav prijedlog za poboljšavanje situacije. Osoba kojoj je takva kritika 
upućena osjeća se bespomoćnom. i ljutitom. Sa stajališta emocionalne inteligencije, 
takvo kritiziranje pokazuje nepoznavanje osjećaja koje će pokrenuti u osobama ko- 
jima je upućeno, te razornog učinka koji će takvi osjećaji imati na njihovu 
motiviranost, energiju i samopouzdanje pri obavljanju posla. 


Ova destruktivna dinamika pokazala se u istraživanju provedenom na skupini 
menadžera od kojih se tražilo da se prisjete trenutaka kada su eksplodirali i, u žaru, 
nekoga od zaposlenih napali na osobnome planu (5. Istraživanje o situacijama u 
kojima su šefovi eksplodirali proveo je Robert Baron, psiholog iz ustanove 
Rensselaer Polytechnic Institute, kojeg sam intervjuirao za The New York Times (11. 
rujna 1990.).). Ljutiti napadi imali su učinak uvelike sličan onome što bi se dogodilo 
da je bila riječ o bračnome paru: kritizirani zaposleni najčešće su reagirali 
zauzimanjem obrambenog stava, izgovorima, ili izbjegavanjem odgovornosti. Ili su 
se zatvarali iza neprobojnih zidova - odnosno, pokušavali izbjeći sve kontakte sa 
šefom koji je na njih vikao. Da su podvrgnuti istom onom emocionalnome 
mikroskopu koji je John Gottman primijenio na vjenčanim parovima, nesumnjivo bi 
se pokazalo da su ovi ogorčeni namještenici zaokupljeni mislima o tome kako su 
nedužne žrtve ili bi osjećali pravedničku ogorčenost tipičnu za bračne drugove koji 
osjećaju da ih je partner neopravdano napao. Kada bi se mjerile njihove fiziološke 
reakcije, vjerojatno bi također iskazali preplavljivanje koje pojačava takve misli. Pa 
ipak, menadžere su ove reakcije samo dodatno iziritirale i isprovocirale, ukazujući na 
početak ciklusa koji, u poslovnome svijetu, završava tako što zaposleni daje otkaz ili 

biva otpušten - što u poslovnome svijetu odgovara razvodu. 


I doista, prema rezultatima jednog istraživanja provedenog među 108 menadžera 
i službenika, neprimjereno kritiziranje našlo se na popisu razloga za sukobljavanje 
na poslu ispred nepovjerenja, sukoba ličnosti i sporova oko utjecaja i novca (6. 
Kritika kao izvor sukoba: Robert Baron: »Countering the Effects of Destructive 
Criticism: The Relative _Efficacy of Four Interventions«, Journal _of Applied 
Psychology 75, 3 (1990.).). Jedan eksperiment proveden na institutu Rensselaer 
Polytechnic izvrsno pokazuje koliko oštre kritike mogu biti štetne za odnose na 
radu. U sklopu jedne simulacije, dobrovoljni su ispitanici dobili zadaću da izrade 
reklamu za novi šampon. Jedan drugi dobrovoljac (suradnik u istraživanju) navodno 
je trebao procijeniti predložene oglase; ispitanici su zapravo suočeni s jednim od 
dvaju unaprijed određenih oblika kritike. Jedan tip kritike bio je obziran i konkretan. 
Međutim, drugi je bio prepun prijetnji i krivnju je svaljivao na urođene mane određene 
osobe, s pomoću primjedbi poput: »Nije se ni potrudio; čini se da ništa ne može 
učiniti kako valja« i »Možda je to jednostavno nedostatak dara. Ja bih za taj posao 
potražio nekog drugog«. 


Posve razumljivo, oni koji su se našli napadnutima, postali su napeti i ljutiti, 
antagonistički nastrojeni. Govorili su kako će s osobom koja ih je kritizirala odbijati 
raditi ili surađivati na budućim projektima. Velik broj njih napomenuo je kako će 
pokušavati izbjegavati svaki kontakt - drugim riječima, osjećali su želju za zatvara- 
njem iza neprobojnog zida. Zbog strogih kritika, oni koji su je primili bili su toliko 
demoralizirani da se više uopće nisu toliko trudili na radu i, što je možda bilo i 
najškodljivije, govorili su kako se više ne osjećaju sposobnima za kvalitetan rad. 
Ovakav napad osobne naravi imao je strašne posljedice za njihov moral. 


Velik je broj menadžera odviše sklonih kritiziranju i nesklonih pohvalama, zbog 
čega njihovi namještenici imaju dojam da povratne informacije o svome radu primaju 
samo kada u nečemu pogriješe. Ova sklonost kritiziranju udružuje se sa sklonošću 
nekih šefova tome da tijekom dugih razdoblja odgađaju pružanje bilo kakvih 
povratnih informacija. »Većina problema u radu zaposlenih ne pojavljuje se 
odjednom; ti se problemi razvijaju polako, s vremenom«, primjećuje J. R. Larson, 
psiholog sa sveučilišta University of Illinois u Urbani. »Kada šef odmah ne izrazi 
mišljenje o nečemu, posljedica je polagano gomilanje njegove frustriranosti. A onda, 
jednog dana, zbog toga jednostavno eksplodira. Da je kritiku izrekao ranije, 
zaposleni je mogao ispraviti problem. Ljudi prečesto kritiziraju tek kada se čaša 
prelije, kada su odviše ljutiti da bi se kontrolirali. | upravo tada kritiziraju na najgori 
mogući način, tonom prepunim sarkazma, u sjećanje dozivajući dugačak popis 
pritužbi koje su dotada zadržavali za sebe, ili, pak, prijeteći. Takvi napadi rezultiraju 
neželjenim posljedicama. Primaju se kao uvreda, tako da onaj tko ih prima zbog toga 
postaje ljutit. To je najgori mogući način za motiviranje osobe«. 


Umješna kritika 
Razmotrite i drugu mogućnost. 
Umješna kritika može biti jedna od najkorisnijih poruka koje šef uopće može 


uputiti. Na primjer, ono što je potpredsjednik prepun prijezira mogao reći autoru 

programa za računala - ali nije - bilo bi nešto poput: »Glavna je teškoća u ovoj fazi to 
što bi dovršenje vašeg plana trajalo predugo i silno povećalo troškove. Volio bih da 
još razmislite o svome prijedlogu, naročito o specifikacijama koje se odnose na 
izgled programa, kako biste vidjeli možete li čitav posao obaviti brže«: Takva poruka 
ima suprotan učinak od destruktivnog kritiziranja: umjesto da izaziva osjećaj 
bespomoćnosti, bijes i želju za pobunom, ona nudi nadu u poboljšanje i predlaže 
temelje plana za postizanje takvog cilja. 


Umješna kritika koncentrira se na ono što je određena osoba učinila, a pritom u 
loše obavljen posao ne učitava karakterne osobine. Kako to primjećuje Larson: 
»Napad na karakter - na primjer nazvati nekoga glupim ili nesposobnim - posve 
promašuje cilj. Tu osobu istoga trena postavljete u obrambeni položaj, tako da više 
ne sluša ono što mu imate reći o tome kako poboljšati rad«. Taj je savjet, dakako, 
posve jednak onome što se savjetuje bračnim parovima kada je riječ o iznošenju 
pritužbi. 


A u smislu motivacije, kada su uvjereni da su njihovi neuspjesi posljedica 
određenog nepromjenjivog nedostatka u njima samima, ljudi gube nadu i prestaju se 
truditi. Zapamtite, temeljno uvjerenje koje rezultira optimizmom govori da su 
prepreke i neuspjesi posljedica okolnosti koje možemo promijeniti nabolje. 


Hary Levinson, psihoanalitičar koji je postao poslovnim savjetnikom, za umijeće 
kritiziranja usko povezano s umijećem izražavanja pohvala, daje ovakve savjete: 


* Govorite konkretno. Odaberite konkretan događaj, nešto što je dobar primjer 
za ono što je potrebno promijeniti ili za nedostatak koji se ponavlja, na primjer 
nesposobnost da se dobro obavi određeni dio posla. Čovjek će postati demoraliziran 
čuje li da »nešto« ne radi kako valja, a da pritom ne zna pojedinosti, kako bi takve 
postupke mogao promijeniti.  Koncentrirajte se na konkretne pojedinosti, 
objašnjavajući što je ta osoba učinila dobro, što je učinila loše i kako se to može 
promijeniti. Ne okolišajte i ne izražavajte se u zagonetkama te ne izbjegavajte pravo 
pitanje; time ćete samo zamagliti glavnu poruku. Ovo je, dakako, slično savjetu 
parovima o iznošenju nezadovoljstva tipa »XYZ«: točno navedite u čemu je problem, 
što nije u redu ili kako se zbog toga osjećate, kao i što se može promijeniti. 
»Konkretnost je«, ističe Levinson, »jednako važna i kod izražavanja pohvala i kod 
kritiziranja. Time ne želim reći da uopćene pohvale nemaju apsolutno nikakvog 
učinka, ali on nije velik, i na temelju njega se ne uči« (7. Konkretne i uopćene kritike: 
Harry Levinson: »Feedback to Subordinates., Addendum to the Levinson Letter, 
Levinson Institute, Waltham, MA (1992.).). 


* Ponudite rješenje. Kritika, poput svih korisnih povratnih informacija, treba 
ukazivati na način rješavanja problema. U protivnome, onaj tko je prima ostaje 
frustriran, demoraliziran ili demotiviran. Kritika može otvoriti vrata mogućnostima i 
alternativama za koje ta osoba nije ni uviđala da postoje, ili kod nje jednostavno 
pobuditi svijest o nedostacima koji zavrjeđuju pozornost - ali u toj kritici svakako 
trebaju biti sadržani prijedlozi u vezi s načinom rješavanja problema. 


. Budite nazočni. Kritike, poput pohvala, imaju najveći učinak kada se izreknu 


izravno, bez posrednika, i to u četiri oka. Osobe kojima je nelagodno kada iznose 
kritike - ili pohvale - vjerojatno će si olakšati situaciju učine li to izdaleka, na primjer 

dopisom. Ali, na taj način komunikacija postaje odviše bezlična i osobi koja prima kri- 
tiku oduzima mogućnost reagiranja ili dobivanja objašnjenja. 


. Budite obzirni. Ovo je poziv na iskazivanje empatije, za razumijevanje učinka 
onoga što govorite i načina na koji to iznosite na osobu kojoj su riječi upućene. 
Menadžeri koji iskazuju malo empatije, ističe Levinson, najskloniji su iznošenju 
povratnih informacija na uvredljiv način, npr. omalovažavanjem. Krajnji učinak takve 
kritike destruktivan je: umjesto da otvori put ispravljanju situacije, on stvara 
emocionalnu reakciju kivnosti, ogorčenja, obrambenog stava i distanciranja. 


Levinson nudi i emocionalne savjete za osobe koje primaju kritiku. Jedan od njih 
sastoji se i u primanju kritike kao vrijedne informacije o tome kako nešto činiti bolje, a 
ne kao osobnog napada. Drugi je savjet kako treba paziti na impuls koji nas navodi 
na zauzimanje obrambenog stava umjesto na preuzimanje odgovornosti. A ako 
kritika počne izazivati preveliku razinu uzrujanosti, zatražite odmor i kasniji nastavak 
razgovora, nakon razdoblja u kojem ćete moći apsorbirati tešku poruku i pomalo se 
ohladiti. Na koncu, on ljudima savjetuje da kritiku prihvate kao priliku za zajednički 
rad na rješavanju problema s osobom koja kritizira, a ne kao neprijateljsko 
nadmetanje. Svi ovi mudri savjeti, dakako, izravno odražavaju savjete namijenjene 
bračnim parovima za iznošenje pritužbi koje neće imati trajan štetan učinak na 
njihovu vezu. Kako je u braku, tako je i na radnome mjestu. 


KAKO SE NOSITI S RAZLIKAMA 


Sylvia Skeeter, bivša vojna časnica tridesetih godina, bila je šefica smjene u 
restoranu Denny's u Columbiji, u saveznoj državi Južnoj Carolini. Jednog mirnog 
poslijepodneva skupina crnih gostiju - jedan svećenik, jedan pomoćni pastor i dvoje 
pjevača, gostiju crkve došla je na objed, i sjedila i sjedila, dok su ih konobarice 
ignorirale. Konobarice bi, prisjeća se Skeeterova, »samo nekako ljutito buljile, držeći 
ruke na bokovima, a potom bi ponovno počele međusobno razgovarati, kao da crna 
osoba udaljena metar i pol uopće ne postoji«. 


Skeeterova se ogorčeno obratila konobaricama i požalila se upravitelju restorana, 
koji je na to samo slegnuo ramenima, govoreći: »Tako su odgojene, ja tu ne mogu 
ništa«. Sylvia Squeeter istog je trena dala otkaz; ona je crnkinja. 


Da je bila riječ o izoliranome slučaju, ovakav trenutak očitog izražavanja 
predrasuda možda bi i prošao neopaženo. Ali Sylvia Skeeter bila je jedna od stotina 
osoba koje su se javile i svjedočile o vrlo raširenome obrascu predrasuda protiv crnih 
gostiju u čitavome lancu restorana Denny's, obrascu koji je za posljedicu imao spora- 
zumnu isplatu 54 milijuna dolara, nakon zajedničke tužbe u ime tisuća crnih 
mušterija koje su bile izložene takvim poniženjima. 


Među oštećenima su bila i sedmorica crnih pripadnika vladine Tajne službe, koji 
su jedan sat čekali doručak, dok su njihovi bijeli kolege za susjednim stolom 
posluženi odmah; svi oni bill su na putu, a zadaća im je bila pružiti osiguranje pri 
posjetu predsjenika Clintona Mornaričkoj akademiji u Annapolisu. Među oštećenima 
je bila i jedna crna djevojka paraliziranih nogu, iz Tampe, na Floridi, koja je kasno 
jedne noći, nakon maturalnog plesa, dva sata sjedila u kolicima i čekala da bi je 

poslužili. Ovaj obrazac diskriminacije, tvrdilo se u tužbi, posljedica je raširene 
pretpostavke u lancu restorana Denny's - naročito na razini područnih i regionalnih 
šefova - o tome da su crne mušterije loše za ugled i poslovanje. Danas, velikim dije- 
lom i zbog tog suđenja i publiciteta koje je ono izazvalo, lanac restorana Denny's 
iskupljuje se crnačkoj zajednici. A svatko od zaposlenih, naročito upravitelji, moraju 
pohađati predavanja o prednostima višerasne klijentele. 


Takvi seminari postali su redovit sastavni dio obuke namještenika u tvrtkama 
širom Amerike, pri čemu direktori sve češće uviđaju kako zaposleni, čak i u slučaju 
da sa sobom na posao i donose predrasude, moraju naučiti ponašati se kao da ih 
nemaju. Razlozi za to, osim ljudske pristojnosti, posve su pragmatične naravi. Jedan 
od razloga su i promjene u sastavu radne snage, pri kojima bijeli muškarci, nekoć 
dominantna skupina, postaju manjinom. Istraživanje provedeno u nekoliko stotina 
američkih tvrtki pokazalo je da više od tri četvrtine novozaposlenih čine pripadnici 
nebjelačkih skupina - riječ je o demografskoj promjeni koja se uvelike odražava i u 
promjenama sastava potrošača (8. Promjene u sastavu radne snage: Istraživanje u 
645 tvrtki s podružnicama u čitavoj zemlji provela je tvrtka za pružanje poslovnih 
savjeta Towers Perrin s Manhattana, u New Yorku, a članak o tome objavljen je u 
The New York Timesu (26. kolovoza 1990.).). Još jedan od razloga jest i sve veća 
potreba za time da međunarodne tvrtke imaju zaposlene koji ne samo što će 
potisnuti predrasude i cijeniti ljude iz različitih kultura (i tržišta), nego će i to što ih 
cijene pretvoriti u tržišnu prednost. Treći izvor motivacije jesu potencijalne prednosti 
raznolikosti, u smislu povećanja kolektivne kreativnosti i poduzetničke energije. 


Sve ovo znači da se kultura određene organizacije mora mijenjati kako bi se 
stvorila tolerantna atmosfera, čak i ako se predrasude kod ljudi zadržavaju. Ali kako 
to jedna tvrtka može postići? Tužna je činjenica to što se čini da raskošno mnoštvo 
jednodnevnih seminara s jednom videovrpcom ili tečajeva koji se održavaju tijekom 
jednog vikenda samo potiče predrasude onih zaposlenih koji na njih dolaze s 
dubokim predrasudama protiv određene skupine, bilo da je riječ o bjelačkim 
predrasudama protiv crnaca, crnačkim protiv Azijaca ili predrasudama Azijaca protiv 
Meksikanaca. Stoviše, konačan učinak nemuštih seminara o raznolikosti - onih koji 
potiču lažna očekivanja obećavajući previše, ili jednostavno stvaraju atmosferu 
konfrontacije umjesto razumijevanja - mogu biti pojačane napetosti koje dijele 
skupine na radnome mjestu, skrećući još veću pozornost upravo na te razlike. Kako 
bismo shvatili što je moguće učiniti, bit će dobro da najprije spoznamo narav samih 
predrasuda. 


Korijeni predrasuda 


Dr. Vamik Volkan sada je psihijatar na sveučilištu University of Virginia, ali sjeća 
se kako je bilo odrastati u turskoj obitelji na Cipru, oko kojeg se ogorčeno spore Turci 
i Grci. Kao dječak, Volkan je slušao priče o tome kako mjesni grčki svećenik na 
pojasu ima po jedan čvorić za svako tursko dijete koje je zadavio. Sjeća se 
užasnutog tona kojim su mu pričali kako njihovi grčki susjedi jedu svinje, čije se 
meso u njegovj turskoj kulturi smatralo prljavim. Sada, kao znanstvenik koji proučava 
etničke sukobe, Volkan naglašava upravo takve uspomene iz djetinjstva da bi 
pokazao kako se mržnja između pojedinih skupina održava na životu tijekom godina 
i kako svaka nova generacija postaje prožeta takvim predrasudama (9. Korijeni 

mržnje: Vamik Volkan: The Need to Have Enemies and Allies (Norihvale, NJ, Jason 
Aronson, 1988.).). Psihološka cijena odanosti vlastitoj skupini može biti antipatija 
prema drugome, naročito kada među skupinama postoji dugogodišnje neprijateljstvo. 


Predrasude su svojevrsno emocionalno učenje do kojeg dolazi rano u životu, 
zbog čega je ovakve reakcije naročito teško posve izbrisati, čak i kod ljudi koji kao 
odrasle osobe drže da ih ne bi trebale imati. »Ovakve emocije oblikuju se u 
djetinjstvu, dok stavovi kojima se koristimo kako bismo ih opravdali dolaze kasnije«, 
objašnjava Thomas Pettigrew, socijalni psiholog sa sveučilišta University of 
California u Santa Cruzu, koji je desetljećima proučavao predrasude. »Kasnije u 
životu možda ćete poželjeti promijeniti svoju predrasudu, ali daleko je lakše 
promijeniti intelektualna uvjerenja nego duboko ukorijenjene osjećaje. Velik broj 
Južnjaka priznao mi je, na primjer, da, premda na racionalnoj razini više nemaju 
nikakvih predrasuda prema Amerikancima afričkog podrijetla, kada se s nekim od 
njih rukuju, osjećaju određenu gadljivost. Ovi su osjećaji ostali od onoga što su kao 
djeca naučili unutar obitelji« (10. Thomas Pettigrew: moj razgovor s Pettigrewom 
objavljen je u The New York Timesu (12. svibnja 1987.).). 


Snaga stereotipa koji podupiru predrasude djelomično potječe od jedne 
neutralnije dinamike zbog koje svakovrsne predrasude imaju moć samopotvrđivanja 
(11.Stereotipi i suptilne predrasude: Samuel Gaertner i John Davidio: Prejudice, 
Discrimination, and Racism (New York, Academic Press, 1987.).). Ljudi će se lakše 
sjećati događaja koji potvrđuju određeni stereotip, istodobno pokušavajući zaboraviti 
događaje koji ih opovrgavaju. Pri upoznavanju nekog emocionalno otvorenog 
Engleza koji opovrgava stereotip o hladnom, rezerviranome Britancu, na primjer, 
ljudi samima sebi mogu govoriti kako je jednostavno riječ o neuobičajenoj osobi ili 
nekome iko je »pio«. 


Otpornost suptilnih predrasuda mogla bi objasniti zbog čega su, unatoč tome što 
su tijekom posljednjih četrdeset godina stavovi bijelih Amerikanaca prema crncima 
postali bitno tolerantniji, rafiniraniji oblici predrasuda tako ustrajni: ljudi osuđuju 
rasističke stavove, no pritom i dalje funkcioniraju uz prikrivene predrasude (12. 
Suptilne predrasude: Gaertner i Davidio: Prejudice, Discrimination, and Racism.). 
Kada ih o tome pitate, takve vam osobe kažu kako ne osjećaju nikakve predrasude, 
ali u nedefiniranim se situacijama i dalje ponašaju na temelju predrasuda - premda 
daju opravdanje koje nema veze s predrasudom. Takve predrasude mogu poprimiti 
oblik, recimo, šefa bijelca - koji drži da nema nikakvih predrasuda - koji odbacuje 
molbu za posao crnog kandidata, navodno ne zbog njegove boje kože nego zbog 
obrazovanja i iskustva koji nisu »posve ono što se traži« za taj posao. On pritom 
zapošljava bijelog kandidata s približno jednakim kvalifikacijama. Ili može poprimiti 
oblik davanja informacija i korisnih savjeta bijelome akviziteru koji se sprema obaviti 
telefonski razgovor, ali na neki način zapostavljanja navike da se isto tako pomogne i 
crnome ili hispaničkome prodavaču. 


Bez tolerancije za netoleranciju 


Ako se dugogodišnje predrasude u ljudima ne mogu samo tako iskorijeniti, ono 
što se može promijeniti jest kako ljudi s njima postupaju. U restoranima Denny's, na 
primjer, konobarice ili upravitelji koji su odlučili diskriminirati crnce, rijetko su, ili čak 

nikada, nailazili na otpor. Štoviše, čini se da su ih neki šefovi u tome poticali, barem 
neizravno, predlažući čak i takvu poslovnu politiku, npr. traženje od crnih osoba da 
plate unaprijed, uskraćivanje crnim osobama naširoko reklamiranog besplatnog 
rođendanskog ručka ili zaključavanje vrata uz objašnjenje kako je restoran zatvoren 
kada bi se pred vratima našla skupina crnaca. Kako je to opisao John E Relman, 
odvjetnik koji je u ime crnih pripadnika Tajne službe tužio lanac Denny's: »Uprava 
lanca Denny's zatvarala je oči pred onim što je osoblje činilo na terenu. Zasigurno je 
postojala neka vrst poruke... koja je oslobodila inhibicije lokalnih upravitelja kako bi 
se mogli povoditi za svojim rasističkim nagonima« (13. Relman: citiran u članku 
Howarda Kohna: »Service With a Sneer«, objavljenom u Sunday Magazineu, 
dodatku The New York Timesa (11. studenoga 1994.).). 


Ali, sve što znamo o korijenima predrasuda i načinima na koje im se možemo 
učinkovito suprotstaviti ukazuje upravo na činjenicu da takav stav - zatvaranje očiju 
pred djelovanjem utemeljenim na predrasudama - omogućuje nesmetano postojanje 
diskriminacije. Ne činiti ništa, u ovome kontekstu, samo je po sebi čin koji za pos- 
ljedicu ima diskriminaciju, koji virusu predrasuda omogućuje da se širi bez zapreka. 
Konkretnije i korisnije od seminara o razlikama - ili možda vitalno važno za to da bi 
oni imali učinka - jest odlučno mijenjanje standarda određene skupine, zauzimanjem 
aktivnog stava protiv bilo kakvih oblika diskriminacije, od najviših slojeva rukovodstva 
prema dolje. Predrasude možda neće nestati, ali postupke utemeljene na njima 
moguće je iskorijeniti, pod uvjetom da se promijeni klima. Kao što je rekao jedan 
direktor u IBM-u: »Ne toleriramo nikakve oblike ponižavanja i uvreda: poštivanje 
pojedinca ima središnju ulogu u kulturi koja vlada u IBM-u« (14. IBM: ..Responding 
to a Diverse Work Force«, The New York Times (26. kolovoza 1990.).). 


Ako istraživanja predrasuda sadrže određenu lekciju koja će poslovnoj kulturi 
pomoći da postane tolerantnija, onda je to poticaj ljudima da dižu glas i protiv 
neizravnih postupaka diskriminacije ili zlostavljanja - uvredljivih šala, na primjer, ili 
postavljanja erotskih kalendara koji ponižavaju ženski dio osoblja. Prema rezultatima 
jednog istraživanja, kada ljudi u skupini čuju nekoga kako na račun etničke 
pripadnosti govori nešto neumjesno, to potiče druge da se povedu za njim. Posve 
jednostavan čin proglašavanja takve izjave —predrasudom _ ili trenutačno 
suprotstavljanje takvome razgovoru stvara društvenu atmosferu koja ne pogoduje 
takvim postupcima; šutjeti znači progledati kroz prste (15.Moć otvorenog 
označavanja predrasuda: Fletcher Blanchard: »Reducing the Expression of Racial 
Prejudice«, Psychological Science (svez. Ill, 1991.).). Pritom oni koji imaju 
autoritativan položaj igraju ključnu ulogu: ne osude li oni postupak utemeljen na 
predrasudama, prešutno pokazuju da je takvo što u redu. Reagiraju li ukorom, bit će 
i to snažna poruka koja će svima pokazati da predrasude nisu trivijalno pitanje, nego 
imaju stvarne - i negativne - posljedice. 


I ovdje su sposobnosti emocionalne inteligencije prednost, naročito kod osjećaja 
koji će vam u društvenim situacijama reći ne samo kada, nego i kako se učinkovito 
oglasiti protiv predrasuda. Takve povratne informacije trebaju biti popraćene svim 
finesama učinkovitog kritiziranja, kako bi se mogle slušati bez zauzimanja 
obrambenog stava. Čine li to šefovi i kolege s posla prirodno, ili u slučaju da to 
nauče, ovakvih će incidenata vjerojatno biti sve manje. 


Učinkovitiji tečajevi koji poučavaju o raznolikosti za čitavu organizaciju postavljaju 

novo eksplicitno temeljno pravilo, prema kojem su predrasude bilo koje vrste 
neprihvatljive te tako osobe koje su dotada bile nijemi svjedoci i promatrači potiče na 
iznošenje primjedbi i svega onoga što kod njih izaziva nelagodu. Još jedan aktivan 
čimbenik _ na seminarima koji poučavaju raznolikosti jest preuzimanje tuđe 
perspektive, stav koji potiče empatiju i toleranciju. U onoj mjeri do koje ljudi počnu 
razumijevati bol onih koji osjećaju da su diskriminirani, vjerojatnije je da će protiv 
toga i progovoriti. 


Ukratko, praktičnije je pokušati potisnuti izražavanja predrasuda nego pokušavati 
eliminirati sam stav; stereotipi se mijenjaju vrlo sporo, ako se uopće i mijenjaju. Puko 
okupljanje pripadnika različitih skupina na jednome mjestu čini vrlo malo ili ništa u 
smanjivanju netolerancije, kako to pokazuju pokušaji desegregacije u školama, u 
kojima su se neprijateljski odnosi među skupinama pojačali umjesto smanjili. Za 
pravo mnoštvo programa učenja o raznolikostima koji obuhvaćaju čitav poslovni 
svijet, to znači da je realističan cilj promijeniti norme određene skupine za 
iskazivanje predrasuda ili za zlostavljanje; takvi programi uvelike mogu pridonijeti 
tome da se u kolektivnu svijest uvede koncept prema kojem predrasude i zlostav- 
ljanje nisu prihvatljivi i neće se tolerirati. Ali očekivati da će jedan takav program 
iskorijeniti duboke predrasude nerealno je. 


Ipak, kako su predrasude vrst emocionalnog učenja, novo je učenje moguće - 
premda iziskuje vrijeme i ne može se očekivati kao rezultat jednokratnih 
specijaliziranih radionica za učenje o raznolikosti. Ono što, međutim, može donijeti 
konkretne rezultate, jest stalan kolegijalni odnos i svakodnevni napori osoba 
različitog podrijetla u postizanju zajedničkog cilja. | ovdje je iz desegregacije u škola- 
ma moguće nešto naučiti: kada se skupine ne druže, umjesto toga stvarajući 
neprijateljske klike, intenziviraju se negativni stereotipi. Ali u slučajevima kada su 
učenici složno i ravnopravno radili na postizanju zajedničkoga cilja, npr. unutar 
sportskih momčadi ili glazbenih sastava, njihovi su se stereotipi raspadali - što se 
prirodno može događati i na radnome mjestu, kada ljudi godinama rade kao ravno- 
pravni kolege (16.Raspad stereotipa: Gaertner i Davidio: Prejudice, Discrimination, 
and Racism.). 


Ali prestati se boriti protiv predrasuda na radnome mjestu znači propustiti jednu 
još veću priliku: iskoristiti kreativne i poduzetničke mogućnosti koje nudi raznolika 
radna snaga. Kao što ćemo vidjeti, radna skupina različitih snaga i pogleda, samo 
ako može tfunkicionirati skladno, vjerojatno će doći do boljih, kreativnijih i učinkovitijih 
rješenja nego u slučaju da ti isti ljudi rade odvojeno, u izolaciji. 


ORGANIZACIJSKE SPOSOBNOSTI I SKUPNI 
IQ 


Koncem stoljeća, trećinu američke radne snage činit će »stručni radnici«, osobe 
čiju produktivnost obilježava pridodavanje vrijednosti informacijama - bilo da je riječ o 
analitičarima tržišta, piscima ili programerima. Peter Drucker, ugledni poslovni 
savjetnik, koji je skovao termin »stručni radnik«, ističe kako je takva radna stručnost 
usko specijalizirana i kako produktivnost takvih radnika ovisi o tome kako se njihov 

rad koordinira s preostalim dijelom momčadi koju čini organizacija: pisci nisu 
izdavači; programeri ne distribuiraju stvoreni kompjutorski software. | premda su 
ljudi oduvijek surađivali, primjećuje Drucker, kod stručnoga rada, »umjesto samog 
pojedinca, radnom jedinicom postaje momčad« (17.Momčadi: Peter Drucker: »The 
Age of Social Transformation, The Atlantic Monthly (studeni 1994.).). A to ukazuje na 
razlog zbog kojeg bi emocionalna inteligencija, skup vještina koje ljudima pomažu da 
postignu sklad, u budućnosti trebala imati sve veću vrijednost kao prednost u radnim 
odnosima. 


Možda i najrudimentarniji oblik organizacijskog timskoga rada jest sastanak, taj 
neizbježni dio direktorske sudbine - u kabinetu, na konferencijskoj telefonskoj vezi, u 
nečijem uredu. Sastanci - osobe u istoj prostoriji - tek su najočitiji, i ponešto 
zastarjeli, primjer podjele posla. Elektroničke mreže, elektronska pošta, 
konferencijske veze, radne skupine, neformalne mreže i slično, sve se češće pojav- 
ljuju kao nove funkcionalne jedinice unutar određene organizacije. U onoj mjeri u 
kojoj eksplicitna hijerarhija zacrtana na organizacijskoj shemi služi kao okosnica 
određene organizacije, eo ljudske dodirne točke čine njezin središnji živčani sustav. 


Kad god se ljudi okupe radi suradnje, bilo da je riječ o sastanku direktora na 
kojem se određuju planovi ili o momčadskome naporu na izradi određenog 
zajedničkog proizvoda, postoji jedan vrlo stvaran smisao u kojem oni imaju skupni 
kvocijent inteligencije, ukupan zbroj nadarenosti i umješnosti svih sudionika. A to 
koliko će uspješno obaviti zadaću ovisit će o visini kvocijenta. Bez premca najvažniji 
element skupne inteligencije, pokazalo se, nije prosječni kvocijent inteligencije u 
akademskome smislu, nego kvocijent koji određuje emocionalnu inteligenciju. Ključ 
za ostvarivanje visokog skupnog IQ-a zove se društveni sklad. Upravo ta sposobnost 
postizanja sklada omogućit će određenoj skupini da, uz jednake ostale kvalitete, 
bude osobito nadarena, produktivna i uspješna, dok će neka druga skupina - čiji se 
članovi po nadarenosti i vještinama u drugim područjima nimalo ne razlikuju od 
članova one prve - postizati loše rezultate. 


Sama zamisao o postojanju skupne inteligencije potječe od Roberta Sternberga, 
psihologa sa sveučilišta Yale i postdiplomantice Wendy Williams, koje je zanimalo 
zbog čega su neke skupine neusporedivo učinkovitije od drugih (18.Koncept skupne 
inteligencije izložili su Wendy Williams i Robert Sternberg: »Group Intelligence: Why 
Some Groups Are Better Than Others«, Intelligence (1988.).). Na posljetku, kada se 
ljudi sastanu kako bi radili u skupini, svatko u nju donosi određeni talent na primjer, 
visokorazvijenu elokventnost, kreativnost, empatiju ili tehničku stručnost. | premda 
skupina ne može biti »pametnija« od ukupnog zbira svih ovih specifičnih 
sposobnosti, može biti bitno »gluplja« u slučaju da unutrašnji odnosi ljudima ne 
omogućuju da zajednički dijele sposobnosti. Ovo načelo pokazalo se očitim kada su 
Sternberg i Willlamsova tražili dobrovoljce za sudjelovanje u radu skupina pred koje 
je postavljena kreativna zadaća osmišljavanja učinkovite reklamne kampanje za neki 
izmišljeni zaslađivač koji je bio potencijalna zamjena za šećer. 


Jedno od iznenađenja bila je činjenica da su osobe koje su bile odviše željne 
sudjelovanja u projektu za skupinu bile prava gnjavaža, umanjujući vrijednost 
njezinih krajnjih rezultata; ovi revni štreberi imali su preizraženu želju za 
nadziranjem i dominiranjem. Činilo se da takvim ljudima nedostaju temeljni elementi 
društvene inteligencije, sposobnost prepoznavanja onoga što je pri određenoj 

interakciji u redu, a što je neprimjereno. Druga negativnost bilo je postojanje 
balasta, članova koji nisu sudjelovali u radu. 


Daleko najvažniji faktor u postizanju maksimalne kvalitete proizvoda određene 
skupine bio je stupanj do kojeg su njezini članovi bili u stanju stvoriti stanje 
unutrašnjeg sklada, koje im je omogućilo da iskoriste puni potencijal svakog 
pojedinog člana. Ukupan učinak skladnih skupina bio je poboljšan sudjelovanjem 
člana koji bi bio osobito nadaren: skupine u kojima je bilo više trzavica bile su znatno 
manje sposobne kapitalizirati činjenicu da u svojim redovima imaju iznimno 
sposobne osobe. U skupinama u kojima postoje visoke razine negativnog 
emocionalnog i društvenog naboja - bilo da je potjecao od bijesa, suparništva ili 
kivnosti - ljudi ne mogu dati sve od sebe. Međutim, skladni odnosi omogućuju skupini 
da maksimalno iskoristi sposobnosti svojih najkreativnijih i najnadarenijih članova. 


I dok je pouka ove priče posve jasna za, recimo, radne skupine, ona ima i 
općenitije implikacije za svakoga tko radi unutar neke vrste organizacije. Velik broj 
stvari koje ljudi čine na poslu ovisi o njihovoj sposobnosti da se pozovu na 
neformalnu mrežu kolega s posla; različite zadaće mogu značiti pozivanje na 
različite članove mreže. U praksi, to otvara mogućnost stvaranja ad hoc skupina, od 
kojih je svaka sastavljena od članova prilagođenih kako bi ponudili optimalan izbor 
talenata, stručnosti i odgovarajućih sposobnosti. Upravo to, koliko se ljudi mogu 
uspješno »koristiti« mrežom - odnosno, od nje praktički stvoriti privremenu, ad hoc 
momčad - presudan je faktor uspjeha na poslu. 


Promotrite, na primjer, razultate istraživanja provedenog među znanstvenim 
zvijezdama u laboratorijima Bell, svjetski glasovitome istraživačkome središtu u 
blizini Princetona. U tim laboratorijima rade inženjeri i znanstvenici koji na 
ispitivanjima kvocijenta inteligencije odreda postižu vrhunske rezultate. Ali unutar tog 
mora talenta, neke se osobe ističu kao zvijezde, dok drugi postižu samo prosječan 
učinak. Ono što zvijezde izdiže u odnosu na druge nije njihov akademski IQ, nego 
emocionalni IQ. Oni se mogu bolje motivirati i umješniji su kada svoje neformalne 
mreže trebaju pretvoriti u ad hoc radne skupine. 


Ove »zvijezde« proučavane su u jednom odjelu laboratorija, gdje se projektiraju 
elektronički prekidači za kontrolu telefonskih mreža - riječ je o vrlo sofisticiranom i 
zahtjevnome tipu elektronske opreme (19.0 istraživanju provedenom među 
znanstvenim zvijezdama u laboratorijima Bell pisali su Robert Kelley i Janet Caplan: 
»How Bell Labs Creates Star Performers«, Harvard Business Review (srpanj- 
kolovoz 1993.).). Zbog toga što je riječ o poslu koji nadilazi mogućnosti bilo koga kao 
pojedinca, obavlja se u radnim skupinama koje mogu imati od samo 5 do čak 150 
članova. Nema tog inženjera koji bi znao dovoljno kako bi sam obavio čitav posao; 
dovršenje projekta zahtijeva oslanjanje i na stručno znanje drugih. Kako bi otkrili u 
čemu je razlika između onih koji su visokoproduktivni i onih koji su tek prosječni, 
Robert Kelley i Janet Caplan od rukovoditelja i kolega zatražili su da imenuju 10 do 
15 posto znanstvenika koji se ističu kao zvijezde. 


Kada su njih usporedili s ostalima, najdramatičnije otkriće isprva je bio malen broj 
razlika između dviju skupina. »Na temelju širokog raspona kognitivnih i društvenih 
pokazatelja, od standardnih testova inteligencije do osobnih profila, u urođenim 
sposobnostima vrlo je malo bitnih razlika«, napisali su Kelley i Caplanova u časopisu 

Harvard Business Review. »Kako se pokazalo, akademska nadarenost nije faktor 
koji bi dobro predviđao produktivnost na poslu«, jednako kao ni IQ. 


Međutim, nakon pomno provedenih razgovora, presudne razlike pojavile su se u 
internim i interpersonalnim taktikama kojima su se »zvijezde« koristile kako bi 
ostvarile postavljenu zadaću. Pokazalo se kako je jedna od najznačajnijih strategija 
kvalitetan odnos s mrežom ključnih osoba. Zvijezde lakše obavljaju određene stvari 
jer ulažu vrijeme u njegovanje dobrih veza s osobama čije im usluge mogu zatrebati 
u presudnim trenucima, u sklopu rada ad hoc momčadi za rješavanje problema ili u 
suočavanju s kriznom situacijom. »Prosječno uspješan istraživač u Bellu govorio bi o 
tome kako ga neki tehnički problem silno zbunjuje«, primijetili su Kelley i Caplanova. 
»On je ustrajno nazivao razne tehničke gurue i potom čekao, gubeći dragocjeno 
vrjeme kada mu netko ne bi uzvratio poziv ili odgovorio na elektronsku poštu. S 
druge strane, zvijezde se rijetko susreću s takvim situacijama jer ulažu napore u 
izgradnju pouzdanih mreža prije nego što im zapravo zatrebaju. Kada nekoga 
nazovu radi savjeta, zvijezde gotovo redovito brže dolaze do odgovora«. 


Neformalne mreže naročito su presudne pri suočavanju s neočekivanim 
problemima. »Formalna je skupina organizirana tako da rješava probleme koje je 
lako očekivati«, primjećuje se u jednome od istraživanja ovakvih mreža. »Ali kada se 
pojave neočekivani problemi, glavnu ulogu preuzima neformalna organizacija. 
Njezina složena mreža društvenih veza stvara se pri svakoj komunikaciji među 
kolegama, a s vremenom se učvršćuje i postaje iznenađujuće stabilnom mrežom. S 
visokim stupnjem prilagodljivosti, neformalne se mreže protežu i dijagonalno i 
eliptično, pri postizanju cilja preskačući čak i čitave funkcije (20.O prednostima 
informacijskih mreža pišu David Krackharat i Jeffrey R. Hanson: »Informal Networks: 
The Company Behind the Chart«, Harvard Business Review (srp-kol. 1993.)., str. 
104.). 


Analiza neformalnih mreža pokazuje da već sama činjenica što određene osobe 
iz dana u dan rade zajedno ne znači da će jedni u druge nužno imati povjerenja kada 
je riječ o osjetljivim informacijama (npr. želji za promjenom posla, ili kivnosti zbog 
ponašanja nekog šefa ili kolege) niti će se njima obratiti u kriznim situacijama. 
Štoviše, pomnija analiza neformalnih mreža pokazuje da postoje barem tri vrste 
takvih organizacija: komunikacijske mreže - tko s kime razgovara; stručne mreže, 
ovisno o tome iko se kome obraća za savjete; i mreže povjerenja. Biti glavnim 
čvorištem u stručnoj mreži znači da će netko biti na glasu kao izniman stručnjak, što 
nerijetko dovodi do promaknuća. Ali nema gotovo nikakve veze između činjenice da 
je netko stručnjak i kvaliteta zbog kojih će drugi istu tu osobu smatrati pogodnom za 
povjeravanje tajni, sumnji i slabosti. Neki sitničav uredski tiranin ili šef može biti vrlo 
stručan, ali će ulijevati toliko malo povjerenja da će to potkopavati njegovu 
sposobnost upravljanja i u praksi ga isključivati iz neformalnih mreža. Zvijezde 
unutar pojedine organizacije nerijetko su osobe koje imaju odlične veze u svim 
mrežama, bilo da je riječ o komuniciranju, stručnosti ili povjerenju. 


Osim vrhunskog snalaženja u ovim temeljnim mrežama, među ostalim oblicima 
organizacijskih sposobnosti kojima su zvijezde laboratorija Bell vrhunski ovladale bilo 
je učinkovito koordiniranje njihovih napora u momčadskome radu; vodeća uloga u 
izgradnji konsenzusa; sposobnost promatranja situacije sa stajališta drugih, npr. 
kupaca ili drugih članova radne skupine; uvjerljivost; i promicanje suradnje uz 

izbjegavanje sukoba. I dok se sve ove sposobnosti oslanjaju na društvena umijeća, 
zvijezde su pokazivale i drugu vrst vještina: preuzimanje inicijative - dovoljno 
samomotiviranosti za preuzimanje dužnosti i odgovornosti koje nadilaze opis njihova 
posla - i upravljanje vlastitim radom u smislu kvalitetnog reguliranja vremena i radnih 
obveza. Sve takve sposobnosti, dakako, aspekti su emocionalne inteligencije. 


Postoje uvjerljivi pokazatelji o tome da ono što vrijedi u laboratorijima Bell 
nagovješćuje budućnost čitavog poslovnoga svijeta, sutrašnjice u kojoj će temeljne 
vještine emocionalne inteligencije imati sve veću ulogu, u momčadskim naporima, 
suradnji, pomaganju ljudima da zajedno nauče kako raditi učinkovitije. Kada usluge 
utemeljene na znanju i intelektualni kapital postanu nezaobilazniji u radu tvrtki, 
poboljšavanje načina na koji ljudi zajedno rade bit će glavni način kvalitetnijeg 
iskorištavanja intelektualnog kapitala, koji će služiti kao odlučujuća prednost u 
odnosu na konkurenciju. Zele li poslovati s uspjehom, ako već ne i osigurati puko 
preživljavanje, tvrtkama bi bilo korisno podignuti razinu kolektivne emocionalne 
inteligencije. 


11 
Um i medicina 


» [ko vas je naučio svemu ovome, doktore ?« 
Odgovor je stigao istoga trena: 


»Patnja«. 
ALBERT CAMUS, Kuga 


Zbog neodređene boli u preponama, otišao sam k liječniku. Činilo se da je sve u 
redu, sve dok nije pogledao rezultate analize mokraće. U mokraći sam imao tragove 
krvi. 

»Želio bih da pođete u bolnicu i obavite određene pretrage... funkcije bubrega, 
citološki nalaz... - rekao je kratko, službenim tonom. 

Ne sjećam se ničega što je rekao nakon toga. Činilo se da mi se mozak 
paralizirao čim sam začuo riječi citološki nalaz. Rak. 

Kao kroz nekakvu izmaglicu, sjećam se kako mi je objašnjavao kada i kamo 
trebam doći na preglede. Bile su to najjednostavnije moguće upute, ali morao sam 
ga tri ili četiri puta moliti da mi ih ponovi. Citološki nalaz - moj se um nikako nije 
mogao osloboditi tih riječi. Zbog te jedne riječi imao sam osjećaj da me netko opljač- 
kao na ulaznim vratima vlastitoga doma. 


Zbog čega sam tako reagirao? Moj je liječnik samo temeljito i stručno obavljao 
posao, provjeravajući sve mogućnosti koje čine dijagnostičko »stablo«. Postojala je 
vrlo mala mogućnost da je uzrok problema rak. Ali ovakva racionalna analiza u tom 
je trenutku bila nevažna. U svijetu bolesti, emocije imaju neospornu glavnu ulogu; 
strah je samo korak dalje. U bolesti možemo biti toliko emocionalno krhki jer se naše 
mentalno zadovoljstvo djelomično temelji na iluziji neranjivosti. Bolest - a naročito 
teška oboljenja - tu iluziju raspršuju, napadajući same temelje stava o tome kako je 
naš intimni svijet siguran i nedodirljiv. Odjednom se osjećamo slabima, bespomoć- 
nima i ranjivima. 

Problemi se javljaju kada medicinsko osoblje zanemaruje emocionalne reakcije 
pacijenata, čak i u trenucima dok se brine za njihovo fizičko stanje. Ta nepažnja 
prema emocionalnoj stvarnosti bolesti zanemaruje sve izraženije dokaze o tome 
kako emocionalna stanja kod ljudi katkada mogu igrati značajnu ulogu u njihovoj 
podložnosti bolesti i u razvoju njihova oporavka. U suvremenoj medicinskoj njezi i 
prečesto nedostaje emocionalne inteligencije. 


Za pacijenta svaki susret s medicinskom sestrom ili liječnikom može biti prigoda 
za primanje informacija koje će ga umiriti, pružiti mu utjehu - ili, u slučaju da se 
informacije iznesu neprimjereno, biti poziv na očaj. Ali medicinsko osoblje prečesto 
je u žurbi ili se ne obazire na pacijentove patnje. Svakako, postoje suosjećajne bol- 
ničarke i liječnici koji pomno hrabre i informiraju te stručno njeguju pacijente. 
Međutim, trendovi su u profesionalnome svijetu takvi da medicinsko osoblje zbog 
institucionalnih imperativa može zanemarivati slabosti pacijenata ili može biti, barem 
subjektivno, pod prevelikim pritiskom da bi zbog njih poduzelo bilo kakav dodatni 
napor. Sada kada sumornu stvarnost medicinskog sustava sve češće određuju 
financijski upravitelji, čini se da se situacija samo pogoršava. 


Osim humanitarnih poriva zbog kojih bi liječnici trebali pružati i brižnu njegu, a ne 
samo liječenje, postoje i drugi važni razlozi zbog kojih bi trebalo razmisliti o 
pacijentovim psihološkim i društvenim realitetima kao sastavnome dijelu medicinske 
njege, a ne nečemu što je od medicine odvojeno. Sada se već sa znanstvenim 
argumentima može tvrditi da postoji napredak u medicinskoj učinkovitosti, kako na 
području prevencije, tako i na području liječenja, koji je moguće postići liječenjem 
pacijentova emocionalnog stanja zajedno s medicinskim. Dakako, ne kod svakog 
slučaja i ne u svakome stanju. Ali, kada se promatraju podaci iz stotina i stotina 
slučajeva, s medicinskog stajališta u prosjeku postoji dovoljno povećanje u 
prednostima da bi se moglo zaključiti kako emocionalna intervencija treba biti stan- 
dardni dio medicinske njege kod čitavog niza ozbiljnih bolesti. 


Iz povijesne perspektive, medicina je u suvremenome društvu svoju zadaću 
definirala kao liječenje bolesti - medicinskog poremećaja - pritom zanemarujući 
oboljenje - pacijentovo iskustvo o bolesti. Povodeći se za ovakvim odnosom prema 
svome problemu, pacijenti se pridružuju prešutnoj zavjeri ignoriranja načina na koji 
emocionalno reagiraju na svoje medicinske probleme - ili odbacivanja tih reakcija 
kao nečega nevažnog za sam problem. Takav stav podupiru i medicinski modeli koji 
posve odbacuju zamisao da bi um na bilo kakav značajan način mogao utjecati na 
tijelo. 


Međutim, postoji i jednako neproduktivna ideologija koja ide u suprotnome 
smjeru: tvrdnja da se ljudi mogu izliječiti čak i od najtežih bolesti samim time što će 
se uveseljavati i baviti pozitivnim mislima, odnosno tvrdnja da su oni sami nekako 
skrivili to što su se uopće razboljeli. Posljedica ovakve retorike tipa »Stav liječi sve« 
bilo je stvaranje zbrke širokih razmjera i pogrešnog shvaćanja granica do kojih um 
može utjecati na bolest. Sto je možda još i štetnije, uz takav se stav ljudi katkada 
osjećaju krivima zbog toga što su oboljeli, kao da je riječ o znaku svojevrsnog 
moralnog nedostatka ili duhovne bezvrjednosti. 


Istina se nalazi negdje između ovih krajnosti. Analiziranjem znanstvenih 

podataka, ovdje želim pojasniti kontradikcije, a besmislice zamijeniti jasnijim 
spoznajama o stupnju do kojeg naše emocije - i emocionalna inteligencija - utječu na 
pitanja zdravlja i bolesti. 


TJELESNI UM. KAKO EMOCIJE UTJEČU NA 
ZDRAVLJE 


Godine _ 1974. jedno otkriće do kojeg su došli znanstvenici iz laboratorija 
Medicinskog i stomatološkog fakulteta sveučilišta University of Rochester posve je 
promijenilo biološku sliku tijela: psiholog Robert Ader otkrio je da imunološki sustav, 
poput mozga, može učiti. Njegovo otkriće bilo je pravi šok; dotada se u 
medicinskome svijetu uglavnom držalo da samo mozak i središnji živčani sustav na 
iskustvo mogu reagirati promjenama ponašanja. Aderovo oikriće potaklo je 
istraživanje onoga za što se sada pokazuje da je beskrajan broj oblika na koje 
središnji živčani sustav komunicira s imunološkim sustavom - bioloških puteva koji 
čine um, emocije i tijelo, ne odvojenih, nego prisno isprepletenih. 


U sklopu njegova eksperimenta, bijeli su štakori dobili lijek koji je umjetnim 
načinom potiskivao količinu stanica T za borbu protiv bolesti koje su im kolale 
krvotokom. Svaki put kad bi dobili lijek, pojeli bi ga zajedno s vodom zaslađenom 
saharinom. Međutim, Ader je otkrio da situacije u kojima se štakorima daje sama 
voda sa saharinom, bez tvari za smanjivanje broja stanica T, svejedno za posljedicu 
imaju snižavanje broja stanica T - i to toliko da bi se neki od štakora razboljeli i 
umirali. Njihov imunološki sustav naučio je potiskivati stanice T reagirajući na 
zaslađenu vodu. Prema svim glavnim znanstvenim spoznajama tog vremena, do 
toga nije trebalo doći. 


Imunološki sustav zapravo je svojevrstan »tjelesni mozak«, kako to opisuje 
neurolog Francisco Varela, s pariške Ecole Polytechnique, definirajući svijest tijela 
o samome sebi - onome što mu pripada i onome što mu ne pripada (1. Imunološki 
sustav kao tjelesni mozak: Francisco Varela na skupu Third Mind and Life, 
Dharamsala, India (prosinac 1990.).). Imunološke stanice putem krvotoka putuju 
čitavim tijelom, dolazeći u dodir praktički sa svim ostalim stanicama. Stanice koje 
pritom prepoznaju ostavljaju na miru; one koje ne prepoznaju, odmah napadaju. Taj 
njihov napad ili nas brani od virusa, bakterija i raka ili, u slučaju da imunološke 
stanice pogrešno identificiraju neke od stanica koje zapravo pripadaju tijelu, izaziva 
autoimuno oboljenje, poput alergije ili lupusa. Sve do Aderova slučajnog i 
neprocjenjivo vrijednog otkrića, svaki anatom, svaki liječnik i svaki biolog bio je 
uvjeren da su mozak (zajedno sa svojim tjelesnim produžecima povezanim 
središnjim živčanim sustavom) i imunološki sustav dva zasebna entiteta, od kojih 
nijedan ne može utjecati na rad onog drugog. Nije postojao nikakav put kojim bi se 
moždani centri za praćenje onoga što štakor osjeća u ustima povezalo s područjima 
koštane srži koja proizvode stanice T. Tako se barem mislilo čitavo jedno stoljeće. 


Tijekom godina koje su otada protekle, Aderovo skromno otkriće nametnulo je 
nov stav o vezama između imunološkog sustava i središnjeg živčanog sustava. 

Područje koje se bavi proučavanjem tih veza, psihoneuroimunologija, ili PNI, sada je 
vodeća medicinska disciplina. Već i sam njezin naziv odaje priznanje tim vezama: 
psiho, ili »um«; neuro, za neuroendokrini sustav (kojeg su dio i živčani i hormonalni 
sustav) te imunologija, koja se odnosi na imunološki sustav. 


Čitava jedna mreža istraživača dolazi do zaključka da su upravo kemijski 
prenositelji poruka, koji najintenzivnije djeluju i u mozgu i u imunološkome sustavu, 
najzastupljeniji i u živčanim područjima koja reguliraju emocije (2. Kemijski 
prijenosnici poruka između mozga i imunološkog sustava: vidi: Robert Ader i dr.: 
Psychoneuroimmunology, 2. izdanje (San Diego, Academic Press, 1990.).). Neki od 
najuvjerljivijih dokaza o postojanju izravnog tjelesnog puta koji emocijama 
omogućuje da utječu na imunološki sustav rezultat su istraživanja Davida Feltena, 
Aderova kolege. Felten je u početku primijetio da emocije snažno utječu na 
autonomni živčani sustav, koji regulira sve, od toga koliko se izlučuje inzulina do 
krvnoga tlaka. Felten je potom, radeći sa svojom suprugom Suzanne i drugim 
kolegama, otkrio stjecište u kojem autonomni živčani sustav izravno utječe na 
limfocite i makrofage, stanicama imunološkog sustava (3. Točke dodira između 
živaca i imunoloških stanica: David Felten i dr.: »Noradrenergic Sympathetic 
Innervation of Lymphoid Tissue«, Journal of Immunology 135 (1985.).). 


U proučavanjima provedenim elektronskim mikroskopom, ovi su istraživači otkrili 
sinapsama slične točke dodira u kojima živčani završeci autonomnog sustava imaju 
krajeve koji se izravno naslanjaju na te imunološke stanice. Ova točka fizičkog 
dodira živčanim stanicama omogućuje da oslobode neurotransmitere za reguliranje 
imunoloških stanica; štoviše, signali se kreću u oba smjera. Ovo je otkriće 
revolucionarno. Nitko nije ni pomišljao da bi imunološke stanice mogle biti cilj 
živčanih poruka. 


Kako bi ispitao koliko su ovi živčani završeci značajni za funkcioniranje 
imunološkog sustava, Felten je pošao i korak dalje. U eksperimentima sa 
životinjama, iz limfnih je čvorova i slezene - u kojima se imunološke stanice 
pohranjuju ili stvaraju - uklonio neke živce, a potom s pomoću virusa izazvao 
aktiviranje imunološkog sustava. Rezultat: veliko smanjenje imunoloških reakcija na 
virus. Njegov je zaključak da bez tih živčanih završetaka imunološki sustav na izazov 
koji pred njega postavlja nailazak virusa ili bakterije jednostavno ne odgovara kako bi 
trebao. Ukratko, živčani sustav ne samo da se povezuje s imunološkim, nego je i 
presudno važan za njegovo valjano funkcioniranje. 


Još jedan ključni put koji povezuje emocije i imunološki sustav čini utjecaj 
hormona koji se oslobađaju pod stresom. Katekolamini (epinefrin i norepinefrin - 
inače poznati kao adrenalin i noradrenalin), kortizol i prolaktin, te prirodni opijati beta- 
endofrin i enkefalin - svi oni oslobađaju se pod stresom. Svaki od njih snažno utječe 
na imunološke stanice. | premda su njihovi odnosi kompleksni, glavni je utjecaj to što 
su imunološke stanice, dok ovi hormoni kolaju tijelom, u djelovanju oslabljene: stres 
potiskuje snagu imunološkog otpora, barem privremeno, vjerojatno zbog sustava 
racionalnog čuvanja energije koji prioritet pridaje neposrednijoj kriznoj situaciji, 
važnijoj za preživljavanje. Ali ako je stres neprekidan i intenzivan, potiskivanje može 
postati trajno (4. Hormoni i imunološka funkcija: B. S. Rabin i dr.: »Bidirectional 
Interaction Between the Central Nervous System and the Immune System«, Critical 
Reviews in Immunology 9 (4), (1989.), str. 279-313.). 

Mikrobiolozi i drugi znanstvenici pronalaze sve više takvih veza između mozga i 
krvožilnog i imunološkog sustava - pošto su najprije morali prihvatiti nekoć radikalnu 
pretpostavku o tome da one uopće postoje (5.Veze između mozga i imunološkog 
sustava: vidi, npr.: Steven B. Maier i dr.: »Psychoneuroimmunology«, American 
Psaychologist (pros. 1994.).). 


ŠTETNE EMOCIJE; KLINIČKI PODACI 


Unatoč takvim dokazima, velik broj ili većina liječnika još je uvijek skeptična u 
vezi s kliničkim značajem emocija. Jedan od uzroka jest to što, unatoč činjenici da je 
velik broj istraživanja utvrdio kako stres i negativne emocije oslabljuju učinkovitost 
raznih imunoloških stanica, uvijek nije posve jasno da je raspon takvih promjena do- 
voljno velik da bi došlo i do promjena na medicinskome planu. 


Čak i uz to, sve više liječnika priznaje ulogu emocija u medicini. Na primjer, dr. 
Camran Nezhat, ugledni kirurg sa sveučilišta Stanford, stručnjak za ginekološku 
laparoskopiju, kaže: »Ako mi neka žena koja ima zakazanu operaciju kaže da ju je 
tog dana obuzela panika i ne želi se podvrći zahvatu, ja otkazujem zahvat«. Nezhat 
objašnjava: »Svaki kirurg zna da iznimno prestrašene osobe loše podnose operaciju. 
Prekomjerno krvare i kod njih se javlja više upala i komplikacija. Teže se oporavljaju. 
Puno je bolje ako su pacijenti smireni«. 


Razlog za to vrlo je jednostavan: panika i nervoza povisuju krvni tlak, a vene 
podvrgnute pritisku pod kirurškim skalpelom obilnije krvare. Prekomjerno krvarenje 
jedan je od najopasnijih oblika komplikacija u kirurškim zahvatima i katkada može 
izazvati smrt pacijenta. 


Osim takvih priča iz medicinske prakse, dokazi o kliničkoj važnosti emocija 
emocija potječu iz jedne masovne analize u kojoj su rezultati 101 manje studije 
udruženi u jedno veće istraživanje koje je tako obuhvatilo nekoliko tisuća muškaraca 
i žena. To istraživanje potvrđuje da je uzrujanost štetna za zdravlje - u određenoj 
mjeri (6.Otrovne emocije: Howard Friedman i S. Boothby-Kewley: »The Disease 
Prone Personality: A Meta-Analytic View«, American Psychologist 42 (1987.). Ova 
široka analiza studija koristila se postupkom »meta-analize« u kojem je rezultate iz 
niza manjih studija moguće statistički ukomponirati u jednu divovsku studiju. Zbog 
bitno većeg ukupnog broja ispitanika, to olakšava otkrivanje rezultata kakvi se 
možda ne bi pokazali ni u jednoj od manjih studija.). Osobe koje su doživjele 
kroničnu tjeskobu, dugotrajna razdoblja tuge i pesimizma, nepopustljive napetosti ili 
neprestanih neprijateljskih osjećaja, nesmanjenog intenziteta cinizma ili sum- 
njičavosti, izložene su, pokazuju rezultati istraživanja, dvostruko većoj opasnosti od 
bolesti - među njima astmi, artritisu, glavoboljama, vrijedima u probavnome traktu i 
oboljenjima srca (svaka od tih bolesti predstavlja veće, šire kategorije oboljenja). 
Zbog toga su stresne emocije, kada je riječ o bolestima srca, jednako štetan rizični 
faktor kao i, recimo, pušenje ili visoka razina kolesterola - drugim riječima, velika 
prijetnja zdravlju. 


Dakako, ovo je tek široka statistička veza, koja ni u kojem slučaju ne znači da će 

svatko tko je izložen takvim kroničnim osjećajima biti podložniji bolesti. Međutim, 
dokazi o velikoj ulozi emocija u razvijanju bolesti daleko su brojniji nego što to 
pokazuje ova studija načinjena na temelju više istraživanja. Pogledamo li pomnije 
podatke za specifične emocije, naročito za tri velike - srdžbu, tjeskobu i potištenost- 
postaju nam jasniji specifični načini na koje osjećaji imaju medicinski značaj, premda 
je u biološke mehanizme na koje takve emocije djeluju tek potrebno potpuno 
proniknuti (7.Skeptici drže da je emocionalna slika povezana s povećanim brojem 
oboljenja zapravo klasičan opis neurotičara - tjeskobne, deprimirane i ljutite osobe 
izmučene neobuzdanim emocijama - i da češća sklonost bolestima koja se kod njih 
javlja nije toliko posljedica medicinske činjenice koliko sklonosti jadikovanju i tuženju 
na zdravstvene tegobe, pretjerivanju u njihovoj ozbiljnosti. Međutim, Friedman i drugi 
tvrde da je težina dokaza za postojanje veze emocija-bolest rezultat istraživanja u 
kojima liječnička opažanja vidljivih znakova bolesti i medicinska ispitivanja, a ne 
pritužbe pacijenata, određuju stupanj bolesti - što je svakako objektivniji temelj. 
Dakako, postoji mogućnost da je pojačani stres posljedica zdravstvenog stanja, kao i 


studija u kojima se emocionalna stanja procjenjuju prije početka bolesti.). 


Kada je ljutnja uzrok samoubojstva 


Prije nekog vremena, pričao je muškarac, uleknuće na vratima njegova 
automobila dovelo je do jalovog i frustrirajućeg niza peripetija. Nakon beskrajnih 
birokratskih zavrzlama u osiguravajućem društvu i mehaničarskih radionica koje 
su načinile još više štete, i dalje je bio dužan 800 dolara. A čak i nije bio kriv. Bilo 
mu je toliko dosta svega da ga je, kad god bi ušao u automobil, obuzeo osjećaj 
gnušanja. Frustriran, na koncu ga je prodao. | nakon više godina, sjećanje na tu 
epizodu u njemu je budilo ogorčenje i nekontrolirani bijes. 


Ova gorka uspomena u sjećanje je dozvana namjerno, u sklopu istraživanja 
srdžbe u pacijenata s oboljenjima srca provedenog na medicinskome fakultetu 
sveučilišta Stanford. Svi ispitanici već su, poput ovog ogorčenog muškarca, doživjeli 
prvi srčani udar, a pitanje je.bilo je li možda srdžba na neki način znatno utjecala na 
rad njihova srca. Rezultati su bili upravo nevjerojatni: dok su pacijenti pričali o 
incidentima zbog kojih su se razbjesnili, učinkovitost rada njihova srca, u smislu 
potiskivanja krvi, pala je za pet posto (8.Gail Ironson i dr.: »Effects of Anger on Left 
Ventircular Ejection Fraction in Coronary Artery Disease, The American Journal of 
Cardiology 70, 1992. Učinkovitost funkcije krvotoka mjeri sposobnost srca da iz 
lijeve klijetke tjera krv u arterije; njime se mjeri postotak krvi koja se pri svakom 
otkucaju ispumpava iz klijetki. Kod srčanih oboljenja, pad u učinkovitosti ove funkcije 
ukazuje na oslabljenje srčanog mišića.). Kod nekih pacijenata taj je pad iznosio i 7 
posto ili čak i više - a riječ je o rasponu koji kardiolozi drže znakom miokardijalne 
ishemije, opasnog smanjenja dotoka krvi u samo srce. 


Ovakvo smanjenje učinkovitosti funkcije srca nije zabilježeno kod drugih 
uznemirujućih osjećaja, npr. tjeskobe, kao ni pri fizičkim naporima; čini se da je 
srdžba emocija koja najviše šteti srcu. Dok su se prisjećali događaja koji ih je 
uzrujao, pacijenti su govorili kako su ljutiti upola manje u odnosu na ono što su 
osjećali dok se to događalo. A to je ukazivalo na činjenicu da im je funkcija srca 

tijekom samog tog događaja vjerojatno bila još otežanija. 


Ovo otkriće dio je šireg sklopa dokaza koji se pojavljuju u desecima studija, a 
ukazuju na utjecaj srdžbe na izazivanje oštećenja u radu srca (9.Od desetak studija 
o neprijateljskim stavovima i smrti od srčanih oboljenja, neke od njih nisu uspjele 
doći do takve veze. No taj neuspjeh možda je i posljedica razlika u metodologiji, 
poput korištenja neadekvatne mjere neprijateljskog raspoloženja, te razmjerne 
suptilnosti učinka. Na primjer, čini se da se najveći broj smrti od djelovanja 
neprijateljskog raspoloženja događa u srednjoj životnoj dobi. Ne uspije li istraživanje 
doći do uzroka smrti osoba do tog razdoblja, neće doprijeti ni do njegova 
djelovanja.). Nekadašnji stavovi nisu podržavali teoriju prema kojoj je užurban tip A 
osobe s visokim krvnim tlakom u većoj opasnosti od srčanih oboljenja, ali iz te 
propale teorije pojavilo se novo otkriće: ljude u opasnost dovode neprijateljski 
osjećaji. 


Velik dio podataka o njima potječe iz istraživanja koje je proveo dr. Redford 
Williams sa sveučilišta Duke (10.Neprijateljska raspoloženja i srčana oboljenja: 
Redford Williams: The Trusting Heart (New York, Times Books/Random House, 
1989.).). Na primjer, Williams je otkrio da je kod onih liječnika koji su još za vrijeme 
studija u testovima iskazali najveću razinu neprijateljskih osjećaja, bilo sedam puta 
vjerojatnije da će umrijeti do pedesete godine nego što je to bio slučaj kod onih koji 
su iskazali niske razine neprijateljskih osjećaja - sklonost srdžbi više je utjecala na 
predviđanja o dobi smrti nego drugi rizični faktori, poput pušenja, visokog krvnog 
tlaka i visoke razine kolesterola. A otkrića do kojih je došao jedan njegov kolega, dr. 
John Barefoot, sa sveučilišta University of North Carolina, pokazuju da su kod 
srčanih bolesnika koji se podvrgavaju angiografiji, pri čemu se cjevčica uvlači u 
koronarnu arteriju radi ispitivanja lezija, rezultati u testu o neprijateljskim osjećajima 
proporcionalni razmjerima i ozbiljnosti oboljenja koronarne arterije. 


Dakako, nitko time ne želi reći da sama srdžba izaziva oboljenja koronarne 
arterije; to je samo jedan od međusobno povezanih faktora. Kako mi je to objasnio 
Peter Kaufman, privremeni voditelj Odjela bihevioralne medicine u ustanovi National 
Heart, Lung, and Blood Institute (Državni zavod za srce, pluća i krvožilni sustav prim. 
prev.): »Zasada još ne možemo odrediti imaju li srdžba i neprijateljski osjećaji 
uzročnu ulogu u ranim fazama razvoja oboljenja koronarne arterije, ili, pak, 
pojačavaju problem nakon što se bolest već razvije, ili su točne obje pretpostavke. 
Ali, uzmite za primjer dvadesetogodišnjaka koji se češto ljuti. Svaka takva epizoda 
njegovom srcu pridodaje novu količinu stresa, povećavanjem brzine njegova rada i 
krvnoga tlaka. Kada se takvi događaji učestalo ponavljaju, mogu izazvati oštećenja«, 
naročito zbog toga što bujica krvi koja kod svakog otkucaja protječe kroz koronarnu 
arteriju »može izazvati mikropukotine u tom dijelu krvožilnoga sustava, gdje se 
počinju stvarati naslage. Ako vam je rad srca ubrzan, a tlak povišen zbog toga što se 
često ljutite, to u tridesetogodišnjem razdoblju može dovesti do bržeg taloženja 
naslaga i tako dovesti do oboljenja koronarne arterije« (11.Peter Kaufman: moj 
razgovor s dr. Kaufmanom objavljen je u The New York Timesu (1. rujna 1992.).). 


Kada se jednom razvije srčano oboljenje, mehanizmi koje aktivira srdžba utječu 
na samu učinkovitost rada srca kao crpke, kako je to pokazalo istraživanje sjećanja 
na ljutnju kod srčanih bolesnika. Sve to znači da je ljutnja naročito pogubna kod 
osoba koje već imaju srčana oboljenja. Na primjer, istraživanje koje je na 

medicinskome fakultetu sveučilišta Stanford provedeno među 1012 muškaraca i 
žena koji su doživjeli prvi srčani udar, a nakon toga su praćeni i do osam godina, 
pokazalo je da su muškarci koji su u početku bili najagresivniji i najizraženije 
neprijateljski raspoloženi najčešće doživljavali i drugi srčani udar (12.Istraživanje 
srdžbe i ponavljanja srčanog udara, na sveučilištu Stanford: Carl Thoreson, 
predstavljeno na skupu International Congress of Behavioral Medicine, Uppsala, 
Svedska (srpanj 1990.).). Do sličnih rezultata došlo je i istraživanje koje su 
znanstvenici medicinskog fakultetea sveučilišta Yale proveli na 929 muškaraca koji 
su preživjevši srčani udar, a pratili su ih i do deset godina (13.Lynda H. Powell: 
»Emotional Arousal as a Predictor of Long Term Mortality and Morbidity in Post M.lI. 
Men, Circulation, svez. 82, br. 4, dodatak Ill, listopad 1990.). Osobe koje su 
ocijenjene kao tipovi koji se lako uzbuđuju i ljute bill su tri puta podložniji umiranju od 
srčanog zastoja, u odnosu na one umjerenijeg temperamenta. Ako su usto imali i vi- 
soke razine kolesterola, dodatni rizik koji je donosila srdžba bio je pet puta veći. 


Istraživači s Yalea ističu kako je moguće da srdžba nije jedino što povećava rizik 
od smrti uslijed srčanih oboljenja, nego je riječ o intenzivnoj negativnoj 
emocionalnosti bilo koje vrsti koja čitavim tijelom redovito odašilje valove hormona 
stresa. Međutim, ukupno gledajući, najsnažnije znanstvene veze između emocija i 
srčanih oboljenja odnose se na srdžbu: u sklopu jedne studije koju je proveo me- 
dicisnki fakultet sveučilišta Harvard, od više od tisuću petsto muškaraca i žena koji 
su preživjeli srčani udar zatraženo je da opišu emocionalno stanje u satima prije 
udara. Bijes je kod osoba koje su već imale srčana oboljenja više nego 
udvostručavao rizik od srčanog zastoja, pojačani rizik trajao je još oko dva sata 
nakon izazivanja srdžbe (14.Murray A. Mittleman: »Triggering of Myocardial 
Infarction Onset by Episodes of Angern, Circulation, svez. 89. br. 2 (1994.).). 


Ova otkrića ne znače da ljudi trebaju potiskivati bijes kada je on opravdan i 
primjeren. Naprotiv, postoje dokazi o tome da pokušaji potpunog potiskivanja takvih 
osjećaja u žaru rasprave zapravo rezultiraju pojačavanjem razine tjelesne agitacije i 
mogu povisiti krvni tlak (15.Potiskivanje bijesa povisuje krvni tlak: Robert Levenson: 
»Can We Control Our Emotions, and How Does Such Control Change an Emotional 
Episode?« u knjizi urednika Richarda Davidsona i Paula Ekmana: Fundamental 
Questions About Emotions (New York, Oxford University Press, 1995.).). S druge 
strane, kao što smo vidjeli u 5. poglavlju, krajnji učinak otvorenog izražavanja srdžbe 
svaki put kada se osjeti jest upravo pothranjivanje te iste srdžbe, zbog čega će ona 
biti vjerojatniji oblik reakcije u svakoj situaciji koja čovjeka razdražuje. Williams ovaj 
paradoks razrješava zaključkom koji govori da je pitanje izražava li se srdžba ili ne 
manje važno od pitanja je li ona kronična. Povremeno izražavanje neprijateljskih 
osjećaja nije opasno za zdravlje; problemi se javljaju kada to neprijateljstvo postane 
toliko stalno da određuje antagonističan osobni stil - stil koji karakteriziraju učestali 
osjećaji nepovjerenja i cinizma, te sklonost  podrugljivim primjedbama i 
omalovažavanju, kao i očitiji napadaji razdražljivosti i bijesa (16. Osobni stil obilježen 
srdžbom: O istraživanju Redforda Williamsa o srdžbi i srcu pisao sam u dodatku 
Good Health Magazine dnevnika The New York Times (16. travnja 1989.).). 


Nadu budi novost koja pokazuje da kronična srditost nužno ne mora biti i smrtna 
presuda: neprijateljski su osjećaji navika koju je moguće promijeniti. Jedna skupina 
pacijenata koji su preživjeli srčani udar uključena je na medicinskome fakultetu 
sveučilišta Stanford u program koji im je trebao pomoći da ublaže stavove koji kod 

njih izazivaju razdražljivost. Ovaj tečaj kontrole srdžbe za posljedicu je imao udio 
ponavljanja srčanog udara za 44 posto manji nego kod osoba koje nisu pokušale 
promijeniti neprijateljske stavove (17. Smanjenje broja srčanih udara od 44 posto: 
Thoreson. Citirani rad.). Jedan Williamsov program donio je slične korisne rezultate 
(18. Program dr. Williamsa za kontrolu srdžbe: Williams: The Trusting Heart.). Poput 
programa sa Stanforda, on poučava o osnovnim elementima emocionalne 
inteligencije, osobito pozornosti koju je potrebno posvetiti srdžbi kada se počne 
stvarati, sposobnosti reguliranja bijesa kada se već aktivira i empatiji. Od pacijenata 
se traži da bilježe cinične ili neprijateljske misli onako kako ih primjećuju. U slučaju 
da takve misli ustraju, kod njih pokušavaju izazvati kratki spoj govoreći (ili 
razmišljajući): »Stanil«. Usto, potiče ih se da cinične i nepovjerljive misli svjesno 
zamjenjuju racionalnima u situacijama koje su za njih iskušenje - na primjer, ako 
dizalo kasni, da tome traže nedužan uzrok, umjesto da počnu osjećati bijes usmjeren 
prema nekoj zamišljenoj nemarnoj osobi koja bi bila kriva za kašnjenje. Za susrete 
koji im donose frustraciju, uče se sposobnosti gledanja na stvari iz sugovornikove 
perspektive - empatija je melem za srdžbu. 


Kao što mi je rekao Williams: »Protulijek za neprijateljsko raspoloženje jest 
uvježbavanje srca koje će iskazivati više povjerenja. Potrebna je samo ispravna 
motivacija. Kada ljudi uvide da ih takvo neprijateljsko držanje može prerano odvesti u 
grob, pripravni su pokušati«. 


Stres: Pretjerana i neprimjerena tjeskoba 


Jednostavno se čitavo vrijeme osjećam nervoznom i napetom. A sve to počelo je 
još u školi. Bila sam čista odlikašica i neprestano sam se brinula zbog ocjena, 
jesam li simpatična drugim učenicima i učiteljima, hoću li na vrijeme doći na sat -i 
sličnim stvarima. Roditelji su mi nametali velik pritisak da u školi budem dobra i 
uzorna... rekla bih da sam jednostavno popustila pod takvim pritiskom, jer sam 
želučane tegobe osjetila još u drugome razredu srednje škole. Otada sam morala 
dobro paziti s kofeinom i začinjenim jelima. Primjećujem da mi se u želucu 
pojavljuje žarenje kad god sam zabrinuta ili napeta, a budući da sam uglavnom 
zbog nečega zabrinuta, neprestano osjećam mučninu (19.Zabrinuta žena: 
Timothy Brown i dr.: »Generalized Anxiety Disorder« u knjizi urednika Davida H. 
Barlowa: Clinical Handbook of Psychological Disorders (New York, Guilford 
Press, 1993.).). 


Tjeskoba - uzrujanost zbog životnih pritisaka - možda je emocija s najvećom 
težinom znanstvenih dokaza koji je povezuju s početkom bolesti i tijekom oporavka. 
Kada nam tjeskoba i nervoza pomažu da se pripremimo za suočavanje s određenom 
opasnošću (što je tijekom evolucije zacijelo bila prednost), tada su nam korisne. Ali u 
suvremenome životu tjeskoba je češće pretjerana i neprimjerena - uzrujanost se 
javlja kada smo suočeni sa situacijama s kojima moramo živjeti ili koje proizvodi um, 
a ne sa situacijama u kojima nam prijeti stvarna opasnost. Učestale navale tjeskobe 
ukazuju na visoke razine stresa. Zena koja zbog stalne zabrinutosti osjeća 
gastrointestinalne tegobe školski je primjer situacije u kojoj tjeskoba i stres mogu 
pojačavati zdravstvene probleme. 


U jednome opisu, objavljenom 1993. godine u časopisu Archives of Internal 

Medicine, opsežnog istraživanja o vezama stresa i bolesti, psiholog s Yalea, Bruce 
McEwen ukazao je na širok spektar djelovanja: ugrožavanje imunološke funkcije u 
tolikoj mjeri da može ubrzati metastaziranje raka; pojačana podložnost virusnim 
infekcijama; poticanje stvaranja naslaga koje dovode do ateroskleroze i zgrušavanja 
krvi, što izaziva miokardijalni infarkt; ubrzavanje nastupa dijabetesa tipa | i tijeka 
dijabetesa tipa II; pogoršavanje ili izazivanje napadaja astme (20.Stres i metastaze: 
Bruce McEwen i Eliot Stellar: »Stress and the Individual: Mechanisms Leading to 
Disease«, Archives of Internal Medicine 153 (27. rujna 1993.). Autori studije koja se 
opisuje jesu M. Robertson i J. Ritz: »Biology and Clinical Relevance of Human 
Natural Killer Cells«, Blood 76 (1990.)). Stres može dovesti i do ulceracije 
probavnoga trakta, stvarajući simptome ulceroznog kolitisa i upale crijeva. | sam 
mozak podložan je dugotrajnome djelovanju neprekidnog stresa, a među 
posljedicama su i oštećenja hipokampusa pa tako i pamćenja. Općenito govoreći, 
kaže McEwen, »Sve je više dokaza za to kako je živčani sustav uslijed stresnih 
situacija podložan umaranju i oštećenjima« (21. Moguće je da, osim bioloških 
puteva, postoje višestruki razlozi zbog kojih su osobe pod stresom najosjetljivije na 
bolesti. Jedan od njih može biti i to što su načini na koje ljudi pokušavaju smiriti 
tjeskobu ili nervozu - na primjer pušenje, uživanje alkohola ili masna hrana - sami po 
sebi nezdravi. Drugi je razlog i to što stalna zabrinutost i tjeskoba kod ljudi mogu 
izazvati nesanicu ili zaboravljanje liječničkih preporuka - poput uzimanja lijekova - te 
na taj način produžavati već postojeću bolest. Najvjerojatnije je, ipak, da svi ti razlozi 
zajednički djeluju na povezivanju stresa i bolesti.). 


Osobito uvjerljivi dokazi o utjecaju stresa na zdravlje potječu iz proučavanja 
zaraznih bolesti poput prehlada, gripe i herpesa. Takvim smo virusima izloženi 
neprestano, no naš im se imunološki sustav obično uspijeva oduprijeti - osim što su 
u razdobljima kada smo pod emocionalnim stresom ti obrambeni sustavi češće 
neuspješni. U pokusima u kojima je snaga imunološkog sustava iskušavana izravno, 
pokazalo se da ga stres i tjeskoba oslabljuju, no u većini je takvih slučajeva nejasno 
ima li raspon takvog slabljenja i klinički značaj - odnosno, je li dovoljno velik da otvori 
put bolesti (22. Stres oslabljuje imunološki sustav: na primjer, u istraživanju 
provedenom na studentima medicine pod stresom izazvanim predstojećim ispitima, 
kod studenata se ne samo smanjila imunološka kontrola virusa herpesa, nego je 
došlo i do slabljenja sposobnosti njihovih bijelih krvnih Zrnaca da uništavaju 
zaražene stanice, kao i do povećanja razine kemijske tvari koja se povezuje s 
potiskivanjem imunoloških sposobnosti u limfocitima, bijelim krvnim Zrnacima koja 
imaju središnju ulogu u imunološkoj reakciji. Vidi: Ronald Glaser i Janice Kiecolt- 
Glaser: »Stress-Associated Depression in Cellular Immunity, Brain, Behavior, and 
Immunity 1 (1987.). Ali u većini takvih istraživanja koja pokazuju slabljene 
imunološke obrane pod stresom, nije jasno dokazano da su te razine dovoljno niske 
da bi dovodile do zdravstvenih rizika.). Zbog toga snažnije znanstvene veze stresa i 
tjeskobe s zdravstvenom osjetljivošću potječu iz prospektivnih istraživanja: onih koja 
se započinju sa zdravim osobama i kod kojih se najprije prati pojačavanje uzrujanosti 
iza kojeg dolaze slabljenje imunološkog sustava i početak bolesti. 


sveučilišta Carnegie-Mellon, koji radi sa znanstvenicima u specijaliziranoj skupini za 
istraživanje prehlada, u Sheffieldu, u Engleskoj, pomno je procijenio koliko stres 
pojedine osobe u životu osjećaju, a potom ih sustavno izložio virusu prehlade. Svi 
koji se nađu tako izloženi virusu na koncu se ne prehlade; snažan imunološki sustav 

može se - a to stalno i čini - oduprijeti virusu prehlade. Prema Cohenovim otkrićima, 
što su ljudi u životu pod većim stresom, to su skloniji prehladi. Među onima kod kojih 
je razina stresa niska, nakon izlaganja virusu njih 27 posto pokazalo je simptome 
prehlade; među onima koji su u životu najviše izloženi stresu, simptome prehlade 
imalo je 47 posto - riječ je o izravnim dokazima o tome da sam stres slabi imunološki 
sustav (23. Stres i prehlade: Sheldon Cohen i dr.: »Psychological Stress and 
Susceptibility to the Common Cold, New England Journal of Medicine 325 (1991.).). 
(Premda je ovo možda jedan od onakvih znanstvenih rezultata koji potvrđuje ono što 
su svi čitavo vrijeme primjećivali ili pretpostavljali, smatra se presudnim otkrićem 
upravo zbog znanstvene neoborivosti.) 


Jednako tako, bračni parovi koji su tri mjeseca svakodnevno vodili bilješke o 
sukobima i uznemirujućim događajima poput bračnih svađa, pokazivali su vrlo 
izražen obrazac: tri ili četiri dana nakon osobito intenzivnog niza takvih događaja, 
dobili bi prehladu ili upalu gornjeg dijela dišnih puteva. To kašnjenje od nekoliko 
dana točno odgovara razdoblju inkubacije brojnih uobičajenih virusa, što ukazuje na 
zabrinutosti ili uzrujanosti (24. Svakodnevno uzrujavanje i infekcije: Arthur Stone i 
dr.: »Secretory IgA as a Measure of Immunocompetence«, Journal of Human Stress 
13 (1987.). U jednom drugom istraživanju, 246 bračnih drugova i djece svakodnevno 
je tijekom sezone gripe bilježilo stresne situacije u obiteljskome životu. U obiteljima u 
kojima je bilo najviše kriza, bilo je i najviše gripe, što se iskazivalo i u danima 
provedenim u bolesti i u razinama antitijela zaduženih za virus gripe. Vidi R. D. 
Clover i dr.: »Family Functioning and Stress as Predictors of Influenza B Infection«, 
Journal of Family Practice 28 (svibanj |, | 1989.).). Isti takav obrazac »stres-zaraza« 
vrijedi i za virus herpesa - i kod tipa koji izaziva mjehuriće na usni i kod tipa koji 
izaziva lišajeve na genitalijama. Nakon što je čovjek jednom bio izložen ovome 
virusu, on ostaje latentan u tijelu, razbuktavajući se s vremena na vrijeme. Aktivnost 
virusa herpesa moguće je pratiti s pomoću razine antitijela u krvi. Primjenom 
ovakvog mjerenja, reaktivacija virusa herpesa otkrivena je kod studenata medicine 
koji su polagali završne godišnje ispite, kod nedavno razvedenih žena i kod osoba 
pod stalnim pritiskom izazvanim brigom o članu obitelji koji ima Alzheimerovu bolest 
(25.Razbuktavanje virusa herpesa i stres: niz studija koje su proveli Ronald Glaser i 
Janice Kiecolt-Glaser - npr.: »Psychological Influences on Immunity«, American 
Psychologist 43 (1988.). Veza između stresa i herpesa toliko je jaka da je dokazana 
na uzorku od samo deset pacijenata, pri čemu se kao mjera koristilo izbijanje 
mjehurića herpesa; što je kod pacijenata bilo više tjeskobe, uzrujavanja i stresa, to je 
bilo vjerojatnije da će se sljedećih tjedana kod njih pojaviti herpes; mirna razdoblja u 
njihovim životima dovodila su do njegova mirovanja. Vidi: H. E. Schmidt i dr.: »Stress 
as a Precipitating Factor in Subjects With Recurrent Herpes Labialis«, Journal of 
Family Practice, 20 (1985.).). 


Cijena tjeskobe nije samo to što oslabljuje imunološke reakcije; druga 
istraživanja pokazuju štetno djelovanje i na krvožilni sustav. | dok se čini da kronični 
neprijateljski osjećaji i učestale epizode iskazivanja srdžbe kod muškaraca stvaraju 
najveći rizik od srčanih oboljenja, kobnije emocije kod žena mogu biti tjeskoba i 
strah. U istraživanju koje je na medicinskome fakultetu sveučilišta Stanford 
provedeno na više od tisuću muškaraca i žena koji su doživjeli prvi srčani udar, one 
žene koje su kasnije doživjele i drugi isticale su se visokim razinama straha i 
tjeskobe. U brojnim slučajevima, strah je poprimao oblik fobije koja paralizira: nakon 

prvog udara, takve su pacijentice prestale voziti automobil, prestale raditi ili 
izbjegavale izlaženje iz kuće (26. Tjeskoba kod žena i bolesti srca: Carl Thoreson, na 
skupu International Congress of Behavioral Medicine, Uppsala, Svedska (srpanj 
1990.). Tjeskoba može imati ulogu i u tome što neki muškarci postaju podložniji 
srčanim oboljenjima. U istraživanju provedenom na medicinskome fakultetu 
sveučilišta University of Alabama, procijenjeni su emocionalni profili 1123 muške i 
ženske osobe u rasponu od četrdeset pet do sedamdeset sedam godina. Oni 
muškarci koji su u srednjoj životnoj dobi bili najskloniji tjeskobi i zabrinutosti, bili su, 
pri kontroli dvadeset godina kasnije, neusporedivo izloženiji riziku od povišenog 
tlaka. Vidi: Abraham Markowitz i dr.: Journal of the American Medical Association 
(14. studeni 1993.).) 


Podmukli tjelesni učinci mentalnog stresa i tjeskobe - npr. posljedice posla zbog 
kojeg je netko pod velikim pritiskom, ili Života pod stalnim pritiskom, recimo u slučaju 
majke koja pokušava uskladiti obveze prema poslu i djeci - otkrivene su s 
anatomskom preciznošću. Na primjer, Stephen Manuck, psiholog sa sveučilišta 
University of Pittsburgh, podvrgnuo je tridesetoricu dobrovoljnih ispitanika teškim 
iskušenjima u laboratoriju popraćenim tjeskobom, pritom im prateći krvni tlak, mjereći 
tvar koju izlučuju krvne pločice nazvane adenozinskim trifosfatima, ili ATP, koje 
mogu pokrenuti promjene u krvnim žilama, a koje mogu dovesti do srčanih i 
moždanih udara. Dok su ispitanici bili pod intenzivnim stresom, razina ATP-a kod 
njih izrazito je porasla, kao i brzina rada srca i krvni tlak. 


Što se moglo i očekivati, čini se da su opasnosti za zdravlje najveće kod onih čiji 
poslovi donose veliku »napetost«: veliki pritisci i zahtjevi pri obavljanju poslova nad 
kojima imamo malo ili uopće nemamo nadzora (sudbina zbog koje, na primjer, 
vozači autobusa vrlo često imaju povišen tlak). Na primjer, u studiji u kojoj je 569 
pacijenata s kolorektalnim rakom proučavano u odnosu na odgovarajuću kontrolnu 
skupinu, oni koji su izjavili da su u posljednjih deset godina iskusili teške pritiske na 
poslu bili su u pet i pol puta većoj opasnosti od dobivanja kolorektalnog raka nego 
oni koji u životu nisu doživjeli takve stresove (27. Stres i kolorektalni rak: Joseph C. 
Courtney i dr.: »Stressfull Life Events and the Risk of Colorectal Cancer«, 
Epidemiology (rujan 1993.). 4(5).). 


Zbog toga što su zdravstveno štetne posljedice stresa tako širokoga spektra, 
tehnike opuštanja - koje se izravno suprotstavljaju fiziološkome uzbuđenju stresa - 
koriste se u kliničkim metodama radi ublažavanja simptoma širokog raspona 
kroničnih bolesti. Među njima su, da navedemo samo neke, i krvožilna oboljenja, 
određeni tipovi dijabetesa, artritis, astma, gastrointestinalni poremećaji i kronična bol. 
U onoj mjeri u kojoj određene simptome pogoršavaju stres i emocionalna uzrujanost, 
pomaganje pacijentima da se opuste i da se lakše nose s uzburkanim osjećajima 
često im može pružiti određeno olakšanje  (28.Opuštanje kao metoda 
suprotstavljanja simptomima koji se temelje na stresu: vidi, npr., Daniel Goleman i 
Joel Gurin: Mind Body Medicine (New York, Consumer Reports Books/St Martin's 
Press, 1993.).). 


Zdravstvena cijena depresije 

Dijagnoza je glasila: maligne metastaze na dojci, povratak i novo širenje 
zloćudnog tumora nekoliko godina nakon nečega što je smatrala uspješnom 
operacijom i izlječenjem. Liječnik joj više nije mogao govoriti o nekakvim 
ljekovima, a kemoterapija joj je, u najboljem slučaju, mogla pružiti tek još 
nekoliko mjeseci života. Posve razumljivo, bila je deprimirana - toliko da je, kad 
god bi otišla onkologu, prije ili kasnije briznula u plač. Redovita reakcija njezina 
onkologa: tražio je da istog trena napusti njegovu ordinaciju. 


Osim boli koju je nanosila onkologova hladnoća, je li to što je odbijao baviti se 
stalnom pacijentičinom tugom imalo i kakva zdravstvenog utjecaja? U fazi kada je 
bolest već postala toliko virulentna, teško je vjerovati da bi bilo koja emocija imala 
pozitivan učinak na njezin tijek. | premda je ženina deprimiranost posve sigurno pri- 
gušila kvalitetu posljednjih nekoliko mjeseci njezina života, medicinski dokazi o tome 
da bi melankolija mogla utjecati na razvoj raka zasada su dvojaki (29. Depresija i 
bolest: vidi npr.: Seymour Reichlin: »Neuroendocrine-Immune Interactions«, New 
England Journal of Medicine (21. listopada 1993.).). Ali ostavimo li po strani rak, 
određeni broj studija ukazuje na ulogu potištenosti kod brojnih drugih zdravstvenih 
stanja, a naročito u pogoršavanju bolesti nakon što je već jednom započela. Sve je 
više dokaza o tome da bi za pacijente s ozbiljnim bolestima koji su deprimirani bilo 
zdravstvenih koristi kada bi se kod njih liječila i ta deprimiranost. 


Jedna od komplikacija u liječenju depresije kod bolesnika sastoji se u tome što se 
njezini simptomi, među kojima su i gubitak teka i letargičnost, lako mogu pogrešno 
protumačiti kao znakovi drugih bolesti, naročito u slučajevima kada liječnici imaju 
malo iskustva s psihijatrijskim dijagnozama. Već i sama ta nemogućnost dijagnostici- 
ranja depresije može dovesti do problema, jer znači da pacijentova depresija - poput 
depresivnog stanja bolesnice s rakom dojke koja je plakala - prolazi neopaženo i da 
se ne liječi. A to neopažanje i neliječenje kod ozbiljnih bolesti mogu dovesti do 
povećane opasnosti od smrti. 


Na primjer, od 100 pacijenata kojima je presađena koštana srž, 12 od 13 
deprimiranih umrlo je unutar godinu dana nakon transplantacije, dok je 34 od 
preostalih 87 živjelo još i dvije godine kasnije (30.Transplantacije koštane srži: navod 
u članku Jamesa Straina: »Cost Offset From Psychiatric Consultation-Liaison 
Intervention With Elderly Hip Fracture Patients«, American Journal Of Psychiatry 148 
(1991.).). A kod pacijenata s kroničnim poremećajem rada bubrega, koje se 
podvrgavali dijalizi, za one kod kojih je dijagnosticiran ozbiljan oblik depresije bilo je 
najvjerojatnije da će umrijeti u sljedeće dvije godine; depresija je kao faktor bolje 
predviđala smrtnost nego bilo koji medicinski pokazatelj (31.Howard Burton i dr.: 
»The_ Relationship _ of Depression to Survival_in Chronic _Renal Failure«, 
Psychosomatic Medicine (ožujak 1986.).). Pritom put koji je povezivao emocije sa 
zdravstvenim stanjem nije bio biološke naravi, nego je imao veze sa stavom: 
deprimirani pacijenti znatno su se lošije pridržavali liječnikovih uputa - varali su u 
dijetama, na primjer, zbog čega su se izlagali povećanoj opasnosti. 


Čini se da depresija pojačava i srčana oboljenja. U jednom _ istraživanju 
provedenom na 2832 sredovječna muškarca praćena tijekom dvanaest godina, oni 
koji su gotovo bez prestanka osjećali očaj i beznađe iskazali su i povećanu smrtnost 
od bolesti srca (32.Beznađe i smrt od srčanih oboljenja: Robert Anda i dr: 
»Depressed Affect, Hopelessness, and the Risk of Ischemic Heart Disease in a 

Cohort of U.S. Adults«, Epidemiology (srpanj 1993.).). A kod približno 3 posto 
najdeprimiranijih, stopa smrtnosti od srčanih oboljenja, u odnosu na osobe kod kojih 
nije bilo nikakvih tragova depresije, bila je četiri puta veća. 


Izgleda da depresija donosi naročito velik rizik kada je riječ o pacijentima koji su 
već preživjeli jedan srčani udar (33.Depresija i srčani udar: Nancy Frasure-Smith i 
dr.: »Depression Following Myocardial Infarction«, Journal of the American Medical 
Association (20. listopada 1993.).). U sklopu jednog istraživanja provedenog u 
Montrealu među pacijentima koji su otpušteni iz bolnice nakon oporavka od prvog 
srčanog udara, kod deprimiranih pacijenata zabilježen je veći rizik od umiranja u slje- 
dećih šest mjeseci. Kod teških slučajeva depresije (jedan od osmero pacijenata), 
stopa smrtnosti bila je pet puta viša nego kod drugih osoba s usporedivom bolešću - 
što je učinak jednako snažan kao i djelovanje glavnih medicinskih rizika za smrt od 
srčanog udara, poput disfunkcije klijetke ili prijašnjih srčanih udara. Među 
mehanizmima koji bi možda mogli objasniti zbog čega depresija toliko uvećava 
vjerojatnost kasnijeg srčanog udara jest njezino djelovanje na varijabilnost rada srca, 
pri čemu povećava opasnost od kobnih aritmija. 


Otkriveno je i da depresija komplicira oporavak od frakture kuka. U jednom 
istraživanju provedenom među starijim ženama koje su slomile kuk, pri dolasku u 
bolnicu kod nekoliko tisuća takvih pacijentica ispitan je psihološki profil. Zene koje su 
pri dolasku na liječenje bile deprimirane, zadržavale su se u bolnici u prosjeku osam 
dana duže od onih sa sličnim ozljedama, ali bez depresije. Usto, kod njih je postojala 
za dvije trećine manja vjerojatnost da će ponovno prohodati. Međutim, deprimiranim 
ženama koje su uz zdravstvenu njegu primile i psihijatrijsku pomoć, bilo je potrebno 
manje fizikalne terapije kako bi ponovno prohodale i tijekom tri mjeseca nakon 
izlaska iz bolnice rjeđe su se vraćale na liječenje. 


Jednako tako, u jednom istraživanju provedenom na pacijentima čije je stanje 
bilo toliko teško da su pripadali među 10 posto pacijenata koji su se najviše koristili 
medicinskim uslugama - često zbog višestrukih bolesti i poremećaja, npr. i srčanog 
oboljenja i dijabetesa - otkriveno je da približno jedna od šest osoba pati od ozbiljnih 
oblika depresije. Nakon što je ovim pacijentima pružena stručna psihijatrijska pomoć, 
broj dana koje su tijekom godine provodili onesposobljeni pao je sa 79 na 51 kod 
onih s teškim oblicima depresije i sa 62 na samo 18 kod onih koji su imali samo 
blaže oblike depresije (34.Depresija kod višestrukih oboljenja: dr. Michael von Korff, 
psihijatar sa sveučilišta University of Washington koji je proveo ovo istraživanje, 
ukazao mi je na ovu pojavu kod pacijenata koji već i u samom svakodnevnome 
životu nailaze na tako silne izazove, »Ako liječite pacijentovu depresiju, uočit ćete 
poboljšanja koja nadilaze promjene u njihovu zdravstvenome stanju. Ako ste 
deprimirani, vaši vam se simptomi doimaju još strašnijima. Kronična fizička bolest 
velik je izazov za sposobnost prilagođavanja. Ako ste deprimirani, manje ste 
sposobni učiti kako se brinuti o svojoj bolesti. Čak i uz fizičke hendikepe, ako ste 
motivirani i imate energije i osjećaj o vlastitoj vrijednosti - što je u depresiji ugroženo 
- tads se možete fantastično prilagoditi čak i teškim hendikepima«.). 


KORISTI OD  POZITIVNIH OSJEĆAJA ZA 
ZDRAVLJE 

Kumulativni dokazi za štetno medicinsko djelovanje srdžbe, nervoze i depresije, 
više su nego uvjerljivi. | srdžba i tjeskoba u kroničnim oblicima kod ljudi mogu stvoriti 
na bolesti, čini se da depresija otežava zdravstveni oporavak i povećava rizik od 
smrtnosti, naročito kod slabijih pacijenata s težim oboljenjima. 


Ali ako je kronični emocionalni stres u svojim brojnim oblicima toksičan, suprotan 
spektar emocija može biti blagotvoran - do određenog stupnja. To nikako ne znači 
da pozitivne emocije imaju ljekovita svojstva, niti da će smijeh i sreća sami po sebi 
preokrenuti tijek ozbiljne bolesti. Prednosti koje nude pozitivne emocije doimaju se 
malima, ali, primjenom istraživanja na velikome broju ispitanika, moguće ih je 
izdvojiti iz mase složenih varijabli koje utječu na tijek bolesti. 


Cijena pesimizma - i prednosti optimizma 


Kao i u slučaju depresije, postoji medicinska cijena pesimizma - kao i 
proporcionalne koristi optimizma. Na primjer, 122 muškarca koja su preživjela prvi 
srčani udar procijenjena su s obzirom na stupanj optimizma ili pesimizma. Osam 
godina kasnije, od 25 najpesimističnijih muškaraca 21 je već bio umro; od 25 
najoptimističnijih umrla su samo šestorica. Pokazalo se da njihov mentalni stav bolje 
predviđa preživljavanje nego bilo koji rizični faktor, a među njima i razmjeri oštećenja 
srca pri prvome udaru, blokiranost arterije, razina kolesterola ili krvni tlak. A prema 
rezultatima drugih istraživanja, pacijenti na kojima je izvedena arterijska premosnica, 
a koji su bili optimistični, oporavljali su se puno brže te za vrijeme i nakon samog 
operativnog zahvata imali znatno manje komplikacija nego pesimistični pacijenti (35. 
Optimizam i premosnica: Chris Peterson i dr.: Learned Helplessness: A Theory for 
the Age of Personal Control (New York, Oxford University Press, 1993.).). 


Poput svog bliskog srodnika, optimizma, nada također ima iscjeliteljsku moć. 
Ljudi koji imaju znatno više nade, razumljivo su sposobniji podnositi iskušenja, pa 
tako i zdravstvene tegobe. Prema rezultatima provedenim na osobama paraliziranim 
zbog ozljeda kralježnice, oni koji su iskazivali više nade bili su u stanju povratiti više 
tjelesne pokretljivosti u odnosu na druge pacijente sa sličnim ozljedama koji su, 
međutim, osjećali manje nade. Nada je naročito važna kod paralize izazvane 
ozljedama kralježnice, budući da ovakve tragedije najčešće zahvaćaju muškarce 
dvadesetih godina koji će zbog nesreće čitav život ostati paralizirani. Način na koji 
takva osoba emocionalno reagira imat će dalekosežne posljedice za stupanj do 
kojeg će ulagati napore koji mu mogu donijeti viši stupanj tjelesne i društvene 
funkcionalnosti (36. Ozljede kralježnice i nada: Timothy Elliott i dr.: »Negotiating 
Reality After Physical Loss: Hope, Depression, and Disability, Journal of Personality 
and Social Psychology 61, 4 (1991.).). 


Zbog čega točno optimističan i pesimističan stav mogu djelovati na zdravstveno 
stanje, još uvijek može imati više objašnjenja. Prema jednoj teoriji, pesimizam dovodi 
do depresije, koja potom smanjuje otpornost imunološkog sustava na tumore i 
zaraze - zasada je riječ o nedokazanoj spekulaciji. Ili je moguće da pesimisti 
zanemaruju same sebe - prema nekim istraživanjima, pesimisti više puše i piju, 
manje se kreću i vježbaju od optimista i općenito manje paze na zdravstvene navike. 

l&li se jednoga dana može pokazati da je fiziologija nadanja sama po sebi nekako 
biološki korisna za borbu tijela protiv bolesti. 


Uz malu pomoć prijatelja: korisnost veza za zdravlje 


Popisu emocionalnih rizika za zdravlje pridodajte zvuk tišine - u popisu zaštitnih 
čimbenika emocionalne veze. Istraživanja koja su obuhvatila razdoblje od dva 
desetljeća i u kojima je sudjelovalo više od trideset sedam tisuća osoba pokazala su 
da društvena izolacija - osjećaj da nemate nikoga s kime možete podijeliti duboke 
osjećaje ili ostvariti blisku vezu - udvostručava rizik od bolesti ili smrti (37. 
Zdravstveni rizici društvene izoliranosti: James House i dr.: »Social Relationships 
and Health«, Science (29. srpnja 1988.). Ali usp. i dvoznačna otkrića: Carol Smith i 
dr.: »Meta-Analysis of the Associations Between Social Support and Health 
Outcomes«, Journal of Behavioral Medicine (1994.).). Sama izoliranost, zaključuje 
se u izvještaju objavljenom 1987. u časopisu Science, »za smrtnost je jednako 
značajna kao pušenje, visok krvni tlak, visoka razina kolesterola, debljina i 
nedostatak fizičke aktivnosti«. Stoviše, pušenje rizik smrtnosti povećava za faktor od 
samo 1,6, dok društvena izoliranost to čini uz faktor od 2,0, što znači da je opasnija 
za zdravlje (38. Izoliranost i smrtnost: Prema rezultatima drugih istraživanja, na djelu 
je biološki mehanizam. Ova otkrića navedena u Houseovu »Social Relationships and 
Health« pokazala su da kod osoba na odjelima intenzivne njege već i sama 
nazočnost neke druge osobe može umanjiti tjeskobu i fiziološku uzrujanost. 
Utješnost nazočnosti neke druge osobe, zaključeno je, smanjuje ne samo brzinu 
rada srca i krvni tlak, nego i lučenje masnih kiselina koje zakrečuju arterije. Jedna od 
teorija ponuđenih kao objašnjenje za iscjeliteljsko djelovanje društvenih kontakata 
ukazuje na funkcioniranje određenog mehanizma u mozgu. Ova teorija poziva se na 
podatke dobivene istraživanjem životinja, a koji pokazuju umirujuć utjecaj na stražnju 
zonu hipotalamusa, područje limbičkog sustava bogato vezama s amigdalom. 
Umirujuća nazočnost druge osobe, prema ovoj teoriji, inhibira limbičku aktivnost, 
snižavajući razinu sekrecije _acetilkolina, kortizola i  katekolamina, odreda 
neurokemikalija koje potiču brže disanje, ubrzani rad srca i druge fiziološke znakove 
stresa.). 


Izoliranost teže pada muškarcima nego ženama. Za izolirane muškarce u tom 
istraživanju bilo je dva do tri puta vjerojatnije da će umrijeti nego za muškarce s 
prisnim društvenim vezama; kod izoliranih žena, rizik je bio jedan i pol puta veći 
nego kod žena s više društvenih veza. Razlika između muškaraca i žena u 
djelovanju izolacije možda je posljedica toga što su ženske veze češće emocionalno 
tješnje nego muške; nekoliko takvih društvenih veza ženi može donijeti više utjehe 
nego što jednako tako malen broj prijateljstava može pomoći muškarcu. 


Dakako, samoća nije isto što i izolacija; velik broj ljudi koji žive sami ili se viđaju s 
malo prijatelja zadovoljni su i zdravi. Kod opasnosti za zdravlje riječ je više o 
subjektivnome osjećaju odvojenosti od ljudi i nedostatku osobe kojoj bi se mogli 
obratiti i povjeriti. Ovo je otkriće vrlo značajno u svjetlu sve veće izoliranosti koju 
donosi samotno gledanje televizije i nestajanje društvenih navika poput odlazaka u 
klubove i posjete u suvremenim urbanim društvima, te ukazuje na još veću vrijednost 
skupina za samopomoć, poput društva liječenih alkoholičara, kao zamjenskih 
društvenih zajednica. 

Moć izoliranosti kao faktora smrtnosti - i ljekovita moć bliskih veza - vidljiva je i iz 
istraživanja provedenog na stotinu pacijenata kojima je presađena koštana srž (39. 
Strain: »Cost Offset«.). Među pacijentima koji su držali da od bračnog druga, obitelji 
ili prijatelja primaju snažnu emocionalnu potporu, 54 posto živjelo je i dvije godine 
nakon transplantacije, dok je u skupini onih koji su naveli vrlo malo takve potpore bilo 
tek 20 posto preživjelih. Na sličan način, za starije osobe koje dožive srčani udar, ali 
u životu imaju dvije ili više osoba kojima se mogu s pouzdanjem obratiti za 
emocionalnu potporu, dvaput je vjerojatnije da će preživjeti više od godinu dana 
nakon udara nego za osobe koje nemaju takvu potporu (40. Preživljavanje srčanog 
udara i emocionalna potpora: Lisa Berkman i dr.: »Emotional Support and Survival 
After Myocardial Infarction, A Prospective Population Based Study of the Elderly«, 
Annals of Internal Medicine (25. prosinca 1992.).). 

Možda i najznakovitija potvrda ljekovite moći emocionalnih veza potječe iz 
rezultata jednog švedskog istraživanja objavljenog 1993 (41. Svedsko istraživanje: 
Annika Rosengren i dr.: »Stressful Life Events, Social Support, and Mortality in Men 
Born in 1933«, British Medical Journal (19. listopada 1993.).). Svim muškarcima u 
švedskome gradu Gčteborgu rođenima 1933. ponuđen je besplatan liječnički 
pregled; sedam godina kasnije, istraživači su ponovno potražili 752 muškarca koji su 
došli na pregled. Od njih je, u međuvremenu umro 41. 


Za muškarce koji su na tom prvom pregledu naveli kako su pod intenzivnim 
emocionalnim stresom, stopa smrtnosti bila je triput veća nego kod onih koji su 
izjavili da im je život smiren i spokojan. Emocionalna uzrujanost bila je posljedica 
događaja i okolnosti poput ozbiljnih financijskih nevolja, osjećaja nesigurnosti na 
radnome mjestu, otkaza, sudske tužbe ili brakorazvodnog postupka. Tri ili više 
ovakvih nevolja unutar godine dana prije pregleda više je utjecalo na smrtnost u 
sljedećih sedam godina nego zdravstveni indikatori poput visokog krvnog tlaka, 
visokih koncentracija krvnih triglicerida ili visokih razina serumskog kolesterola. 


Pa ipak, kod muškaraca koji su izjavili da raspolažu pouzdanom mrežom prisnih 
veza - što je značilo da imaju suprugu, bliske prijatelje i sl. - nije bilo apsolutno 
nikakve veze između visokih razina stresa i smrtnosti. Mogućnost obraćanja i 
razgovaranja s drugima, dostupnost osoba koje mogu ponuditi utjehu, pomoć i 
savjete, štitila ih je od smrtonosnog djelovanja životnih problema i trauma. 


Čini se da je kvaliteta veza, kao i sam njihov broj, ključ borbe protiv stresa. 
Negativne veze imaju posebnu cijenu. Bračne svađe, na primjer, imaju negativan 
učinak na imunološki sustav (42. Bračne svađe i imunološki sustav: Janice Kiecolt- 
Glaser i dr.: »Marital_ Quality Marital Disruption, and _Immune Function«, 
Psychosomatic Medicine 49 (1987.).). Jedno istraživanje pokazalo je da što se 
cimeri u studentskome domu manje podnose, to su skloniji prehladama i gripi te 
toliko češće odlaze liječniku. John Cacioppo, psiholog sa sveučilišta Ohio State, koji 
je proveo ovo istraživanje, rekao mi je: »Čini se da su od presudne važnosti za 
zdravlje upravo najvažnije životne veze, veze s ljudima s kojima kontaktirate iz dana 
u dan. A što je neka veza u vašem životu važnija, to ima veći utjecaj na vaše 
zdravlje« (43. Moj razgovor s Johnom Cacioppom objavljen je u The New York 
Timesu (15. prosinca 1992.).). 

Iscjeliteljska moć emocionalne potpore 


U Veselim pustolovinama Robina Hooda, Robin savjetuje mladome 
sljedbeniku: »Ispričaj nam nevolje svoje i govori bez ustezanja. Riječi slobodne 
uvijek olakšaju srcu bol; to je poput otvaranja mlinske brane višku vode«. Ova 
narodna mudrost ima veliko značenje; čini se da je rasterećivanje izmučenog srca 
dobar lijek. Znanstvena potvrda Robinova savjeta potječe od Jamesa Pennebakera, 
psihologa sa sveučilišta Southern Methodist University, koji je nizom pokusa po- 
kazao da navođenje osoba na to da govore o mislima koje ih najviše muče ima 
pozitivan učinak na zdravlje (44. Razgovor o mučnim mislima: James Pennebaker: 
»Putting Stress Into Words: Health, Linguistic and Therapeutic Implications«, referat 
na skupu organizacije American Psychological Association, Washington, D.C. 
(1992.).). Njegova je metoda iznimno jednostavna: od ljudi traži da pišu, petnaest- 
dvadeset minuta na dan i tako oko pet dana o, na primjer, »najtraumatičnijem 
iskustvu u čitavome životu« ili o nekoj trenutačnoj velikoj brizi. Ono što ljudi zapišu, 
ako žele, u cijelosti mogu zadržati za sebe. 


Konačni učinak ovakvih ispovijedi više je nego izniman: pojačane imunološke 
funkcije, izraženo smanjen broj odlazaka liječniku u sljedećih šest mjeseci, rjeđi 
izostanci s posla, pa čak i poboljšana funkcija enzima jetre. Stoviše, oni u čijim je 
zapisima bilo najviše potvrda uznemirenih osjećaja pokazali su najveća poboljšanja 
u imunološkoj funkciji organizma. Pojavio se i specifičan obrazac, koji se mogao 
opisati kao »najzdraviji« način izražavanja mučnih osjećaja: u početku se izražavaju 
visoke razine tuge, tjeskobe i srdžbe - svih onih osjećaja koje određena tema 
izaziva; potom, tijekom sljedećih nekoliko dana, razvija se priča, u pokušajima da se 
u traumi ili boli pronađe određeni smisao. 


Taj se proces, dakako, doima srodnim onome što se događa kada ljudi istražuju 
takve mučne osjećaje u procesu psihoterapije. | doista, Pennebakerovi zaključci 
ukazuju na jedan razlog zbog kojeg druga istraživanja pokazuju kako, sa 
zdravstvenog stajališta, pacijenti kojima je uz kirurški zahvat ili medicinsku njegu 
pružena i psihoteterapija često prolaze bolje od onih koji prime samo medicinsku 
njegu (45.Psihoterapija i poboljšanja zdravstvenog stanja: Lester Luborsky i dr.: »Is 
Psychotherapy Good for Your health?«, referat na skupu organizacije American 
Psychological Association, Washington, D.C. (1993.).). 


Možda i najuvjerljivija demonstracija kliničke snage emocionalne potpore 
pokazala se u skupinama za žene s uznapredovalim metastazama na dojkama. Te 
su grupe organizirane na medicinskome fakultetu sveučilišta Stanford. Nakon 
početnog liječenja, koje se nerijetko sastojalo i od kirurškog zahvata, rak se kod ovih 
žena vratio, nastavljajući se širiti tijelom. Sa kliničkog stajališta, bilo je samo pitanje 
vremena kada će ih širenje metastaza usmrtiti. Dr. David Spiegel, koji je proveo 
istraživanje, i sam je, jednako kao i medicinski svijet, ostao zapanjen onim što je 
otkrio: žene s uznapredovalim rakom dojke koje su odlazile na tjedne sastanke sa 
ženama u sličnome stanju ostajale su žive dvostruko duže od žena s istom bolešću 
koje su se sa svojim stanjem suočavale same (46. Skupine za potporu oboljelima od 
raka: David Spiegel i dr.: »Effect of Psychosocial Treatment on Survival of Patients 
with Metastatic Breast Cancer«, Lancet br. 8668, Il (1989.).). 


Sve te žene primale su uobičajenu zdravstvenu njegu; jedina je razlika bila u 

tome što su neke uz to odlazile i na sastanke ovih grupa, gdje su imale mogućnost 
olakšati srce među osobama koje su razumjele njihovu situaciju i koje su bile voljne 
slušati o njihovim strahovima, boli i srdžbi. Ti sastanci nerijetko su bili jedine prigode 
u kojima su ove žene mogle otvoreno govoriti o takvim emocijama, zbog toga što su 
se druge osobe u njihovu životu užasavale toga da s njima razgovaraju o raku i 
neizbježno skoroj smrti. Zene koje su dolazile na sastanke živjele su u prosjeku još 
trideset sedam mjeseci, dok su one oboljele žene koje nisu dolazile na sastanke u 
prosjeku umirale za devetnaest mjeseci - riječ je o produljenu života takvim 
pacijentima kakvo ne može donijeti nijedno sredstvo i nikakva terapija. Kako mi je to 
rekao dr. Jimmie Holland, šef psihijatrijskih onkologa u bolnici Sloan-Kettering 
Memorial, središnje ustanove za liječenje raka u New Yorku: »Svaka osoba oboljela 
od raka trebala bi sudjelovati u radu ovakvih skupina«. | doista, da je riječ o 
nekakvom novome lijeku koji produljuje život, tvornice lijekova zaratile bi se oko 
prava na njegovu proizvodnju. 


UVOĐENJE EMOCIONALNE INTELIGENCIJE U 
ZDRAVSTVENU SKRB 


Onoga dana kada je rutinskim pregledom u mojoj mokraći uočeno nešto krvi, 
lječnik me poslao na dijagnostičko ispitivanje pri kojem mi je ubrizgana radioaktivna 
boja. Ležao sam na stolu, dok je rendgenski aparat smješten iznad mene snimao 
napredovanje boje kroz moje bubrege i mjehur. Pri tom sam snimanju imao i društvo: 
jedan bliski prijatelj, i sam liječnik, u to me vrijeme posjetio na nekoliko dana te se 
ponudio da će sa mnom poći u bolnicu. Sjedio je u toj prostoriji, dok je aparat 
automatski tražio nove položaje za snimanje, brujao i škljocao, okretao se, brujao i 
školjocao. 


Pregled je potrajao oko sat i pol. Na samome završetku, stručnjak za bubrege 
žurno je ušao u prostoriju, brzo se predstavio i nestao kako bi pogledao snimke. Nije 
se vratio kako bi mi rekao što je vidio. 


U trenutku kada smo izlazili iz sobe, prijatelj i ja prošli smo pokraj tog nefrologa. 
Kako sam bio potresen i ponešto omamljen snimanjem, nisam bio dovoljno pribran 
da bih mu postavio ono jedino pitanje koje me zaokupljalo čitavog prijepodneva. 
Međutim, to je učinio moj pratilac, liječnik: «Doktore«, rekao je, »otac mog prijatelja 
umro je od raka mjehura. Silno ga zanima jeste li na snimkama vidjeli kakve tragove 
raka«. 

»Nema nikakvih anomalija«, kratko je odgovorio nefrolog, jureći na sljedeći 
pregled. 


Ova moja nemogućnost da postavim pitanje do kojeg mi je bilo najviše stalo 
svakodnevno se na tisuće puta ponavlja u svim bolnicama i klinikama. Jedno 
istraživanje provedeno među pacijentima u liječničkim čekaonicama pokazalo je da 
svaki od njih u prosjeku ima tri ili više pitanja koja bi volio postaviti liječniku koji ga 
treba primiti. Međutim, kada su pacijenti izlazili iz ordinacija, pokazalo bi se da su u 
prosjeku dobili odgovor tek na jedno i pol pitanje (47. Pitanja pacijenata: ovo otkriće 
naveo je dr. Steven Cohen-Cole, psihijatar sa sveučilišta Emory, s kojim sam 
razgovarao za The New York Times (13. studenoga 1991.).). Ovo otkriće potvrda je 

za jedan od brojnih načina na koje suvremena medicina ne zadovoljava emocionalne 
potrebe pacijenata. Pitanja bez odgovora potiču neizvjesnost, strah i sklonost 
najcrnjim predviđanjima. Pacijenti se zbog njih ustežu pridržavati se režima terapija 
koje posve ne razumiju. 


Postoji velik broj načina na koje medicina može proširiti svoj pogled na zdravlje i 
njime obuhvatiti i emocionalne realnosti bolesti. Na primjer, pacijentima se za 
početak mogu redovito pružati potpunije informacije vitalne za odluke koje moraju 
donijeti o vlastitoj zdravstvenoj njezi; pojedine službe danas osobi koja ih nazove 
nude vrhunski razvijene metode kompjutorskog pretraživanja medicinske literature o 
pojedinim problemima, tako da pacijenti s liječnicima mogu ravnopravnije sudjelovati 
u donošenju odluka na temelju informacija (48. Potpune informacije: Na primjer, 
program Planetree u bolnici Pacific Presbyterian u San Franciscu pretražit će, za bilo 
koga tko to zatraži, medicinska i laička istraživanja o bilo kojoj medicinskoj temi.). 
Drugi mogući pristup jesu programi koji, za svega nekoliko minuta, poučavaju 
pacijente kako učinkovito ispitivati liječnike, tako da, kada u čekaonicu uđu s tri 
pitanja, iz ordinacije iziđu s tri odgovora (49. Povećavanje informacijske učinkovitosti 
pacijenata: jedan od programa razvio je dr. Mack Lipkin, Jr., s medicinskog fakulteta 
sveučilišta New York University.). 


Situacije u kojima je pred pacijentom kirurški zahvat ili neugodne ili bolne 
pretrage, prepune su tjeskobe - i idealna prigoda za suočavanje s emocionalnom 
dimenzijom bolesti. Neke bolnice sastavile su predoperativne upute za pacijente ne 
bi li im tako pomogle u smirivanju strahova i nošenju s nelagodom - na primjer, 
podučavanjem tehnikama opuštanja, odgovaranjem na njihova pitanja podosta prije 
operacije, time što im se nekoliko dana uoči operacije točno kaže što mogu očekivati 
za vrijeme oporavka. Učinak: pacijenti se od operacije oporavljaju u prosjeku dva do 
tri dana ranije (50. Emocionalna priprema za operaciju: o tome sam pisao u The New 
York Timesu (10. prosinca 1987.).). 


Pacijent u bolnici može biti vrlo osamljen i bespomoćan. Međutim neke su bolnice 
počele uređivati sobe u kojima članovi obitelji mogu boraviti s pacijentima, kuhajući i 
brinući se za njih onako kako bi to činili i kod kuće - riječ je o naprednome koraku, 
koji je, ironično, uobičajen u zemljama Trećeg svijeta (51. Obiteljska njega u bolnici: i 
ovdje je uzor program Planetree, kao i kuće Ronalda McDonalda koje roditeljima 
omogućuju da ostaju u blizini dječjih bolnica.). 


Pouka o tehnikama opuštanja pacijentima može pomoći da se suoče s dijelom 
stresa koji u njima izazivaju simptomi bolesti, kao i s emocijama koje te simptome 
možda potiču ili pojačavaju. Odličan primjer za to jest Klinika za ublažavanje stresa 
Jona  Kabata-Zinna, koja radi u sklopu medicinskog centra sveučilišta 
Massachusetts, koja pacijentima nudi desetotjedne tečajeve na kojima se poučava 
svjesnost i joga; naglasak je na pozornosti koju treba pridavati emocijama u trenutku 
kada do njih dolazi, te na njegovanju svakodnevne prakse koja omogućuje temeljito 
opuštanje. Bolnice su na temelju tečaja načinile poučne videosnimke koje se mogu 
gledati na televizorima u bolesničkim sobama - što je neusporedivo bolja emo- 
cionalna dijeta za oboljele od uobičajenih obroka televizijskih sapunica (52.Svjesnost 
i medicina: vidi: Jon Kabat-Zinn: Full Catastrophe Living (New York. Delacorte, 
1991.).). 

Opuštanje i joga također su središnji dio inovativnog programa liječenja srčanih 
oboljenja koji je osmislio dr. Dean Ornish (53. Program suzbijanja srčanih oboljenja: 
vidi: Dean Ornish: Dr. Dean Ornish's Program for Reversing Heart Disease (New 
York, Ballantine, 1991.).). Nakon godinu dana sudjelovanja u ovom programu, dio 
kojeg je bila i prehrana bez masnoća, pacijenti čije je stanje bilo toliko teško da je 
zahtijevalo koronarnu premosnicu uspjeli su čak i smanjiti daljnje stvaranje naslaga 
koje začepljuju arterije. Prema Ornishovim riječima, uvježbavanje tehnika opuštanja 
jedna je od najvažnijih komponenata njegova programa. Poput programa Kabata- 
Zinna, on se koristi onim što dr. Herbert Benson naziva »reakcijom relaksacije«, 
fiziološkom suprotnošću stresa koji pridonosi tako širokome spektru zdravstvenih 
tegoba. 


Konačno, izražena je i dodatna medicinska vrijednost suosjećajnog liječnika ili 
bolničarke, koji su usklađeni s pacijentovim potrebama, koji mogu slušati i postići to 
da pacijent sluša njih. To zapravo znači uspostavljanje »njege utemeljene na 
odnosu«, priznanju da je već i sam odnos između liječnika i pacijenta značajan 
faktor. Do takvih odnosa dolazilo bi lakše kada bi u medicinskome obrazovanju 
postojala neka osnovna oruđa emocionalne inteligencije, naročito svijest o vlastitome 
biću te umijeće empatije i slušanja (54. Zdravstvena njega utemeljena na odnosu 
medicinskog osoblja i pacijenta: Health Professions Education and Relationship- 
Centered Care. Izvještaj radne skupine Pew-Fetzer o naprednom psihosocijalnom 
zdravstvenome obrazovanju, Pew Health Professions Comission i Fetzer Institute pri 
Centru za medicinska zvanja (Center of Health Professions), University of California 
at San Francisco, San Francisco (kolovoz 1994.).) 


ZA BRIŽNU ZDRAVSTVENU NJEGU 


Takvi su koraci dobar početak. Ali da bi medicina proširila viziju i prigrlila utjecaj 
emocija, potrebno je prihvatiti dvije značajne implikacije znanstvenih otkrića: 


1. Pružanje pomoći osobama kako bi se lakše nosile s uznemirujućim 
osjećajima - srdžbom, tjeskobom, depresijom, pesimizmom i usamljenošću - 
oblik je prevencije bolesti. Budući da podaci pokazuju da toksičnost ovih emocija, 
kada su kronične, pripada u kategoriju pušenja, pomaganje ljudima da se bolje 
suočavaju s njima moglo bi se, u zdravstvenom smislu, potencijalno isplatiti jednako 
kao kada se strastvenog pušača navede da prestane pušiti. Jedan od načina na koje 
je to moguće postići, a koji bi bio iznimno koristan za širi sustav javnoga zdravstva, 
bio bi najosnovnije sposobnosti emocionalne inteligencije usaditi djeci da im postanu 
doživotne navike. Još jedna preventivna strategija koja bi se sjajno isplatila bila bi 
poučavati načine upravljanja emocijama kod osoba koje se primiču umirovljenju, 
budući da je emocionalno zadovoljstvo jedan od čimbenika koji određuju hoće li 
starija osoba ubrzano propadati ili vitalno nastaviti život. Treća kategorija na koju bi 
trebalo usmjeriti napore mogle bi biti tzv. rizične skupine stanovništva - najsiromašniji 
dijelovi pučanstva, zaposlene samohrane majke, stanovnici četvrti s visokom stopom 
kriminaliteta i sl. - osobe koje iz dana u dan žive pod iznimnim pritiscima, pa bi stoga 
uz pomoć u suočavanju s emocionalnim posljedicama tih stresova mogli poboljšati 
zdravstveno stanje. 

2. Velik broj pacijenata može imati koristi kada im uz čisto medicinsku 
njegu netko pruža i pomoć u zadovoljavanju psiholoških potreba. Premda je 
već i to kada liječnik ili bolničarka uznemirenu pacijentu pruže utjehu i ohrabrenje 
korak u smjeru humanije njege, moguće je učiniti i više. Međutim, emocionalna je 
njega prigoda koja se u današnjem načinu pružanja medicinske pomoći prečesto 
pokazateljima o medicinskoj koristi brige za emocionalne potrebe, kao i sve brojnijim 
dokazima o vezama između emocionalnog centra u mozgu i imunološkog sustava, 
velik broj liječnika i dalje je skeptičan u vezi s kliničkom važnošću pacijentovih 
emocija, odbacujući dokaze o tome kao nešto trivijalno ili anegdotalno, kao 
»bizarno« ili, još gore, kao pretjerivanje nekolicine čudaka željnih slave. 


I premda sve više pacijenata traži humaniji tip medicine, taj oblik postaje ugrožen. 
Dakako, i dalje ima predanih bolničarki i liječnika koji svojim pacijentima pružaju 
brižnu i obzirnu njegu. Ali zbog promjena u samoj kulturi medicine, koja se sve više 
prilagođava imperativima poslovanja, do takve se njege dolazi sve teže. 


S druge strane, humana medicina može imati i poslovne prednosti: briga za 
negativna emocionalna stanja pacijenata, pokazuju prvi dokazi, može štedjeti i novac 
- naročito u razmjerima u kojima sprječava ili odgađa početak bolesti, ili pomaže 
pacijentu da se brže oporavi. U jednom istraživanju provedenom među starijim paci- 
jentima s prijelomima kuka na medicinskome fakultetu Mt Sinai u New Yorku te na 
sveučilištu Northwestern University, pacijenti koji su uz uobičajenu ortopedsku njegu 
podvrgnuti i terapiji zbog depresije iz bolnice su izlazili u prosjeku dva dana ranije; 
ukupna ušteda u troškovima liječenja za stotinjak pacijenata iznosila je 97.361 dolar 
(55. Raniji izlazak iz bolnice: Strain: »Cost Offset«.). 


Zbog takve njege pacijenti su i zadovoljniji liječnicima i medicinskim postupkom. 
Na tržištu zdravstvenih usluga koje se sve više razvija, i na kojem pacijenti nerijetko 
imaju priliku birati između konkurentskih osiguravajućih društava, razina zadovoljstva 
uslugom nedvojbeno će se naći u jednadžbi pri donošenju ovih odluka izrazito 
osobne naravi - gorka iskustva pacijente mogu navesti na to da njegu potraže negdje 
drugdje, dok se ugodna iskustva manifestiraju u obliku odanosti. 


Na koncu, i medicinska bi etika mogla zahtijevati takav pristup. U jednom 
uvodniku objavljenom u časopisu Journal of the American Medical Association, a 
u kojem se komentirao izvještaj o tome kako depresija upeterostručuje vjerojatnost 
umiranja nakon oporavka od srčanog udara, stoji: » Nedvosmisleni pokazatelji o tome 
kako psihološki faktori poput depresije i društvene izoliranosti obilježavaju 
najugroženije pacijente s koronarnim oboljenjima znače da bi bilo neetično ne početi 
s nastojanjima da se ti faktore i liječe« (56. Neetično je ne liječiti depresiju u srčanih 
bolesnika: Redford Williams i Margaret Chesney: »Psychosocial Factors and 
Prognosis in Established Coronary Heart Disease«, Journal of the American Medical 
Association (20. listopada 1993.).). 


Ako otkrića o emocijama i zdravlju nešto znače, onda je to svakako činjenica da 
zdravstvena njega koja zanemaruje osjećaje pacijenata dok se bore protiv kronične 
ili teške akutne bolesti više nije dovoljna. Došao je trenutak da medicina sustavnije 
iskoristi vezu između emocija i zdravlja. Ono što sada pripada u red iznimaka, moglo 
bi - i trebalo - biti sastavni dio svakodnevne prakse, tako da nam svima bude 

dostupno više brižne zdravstvene njege. Ako ništa drugo, medicina bi tada postala 
humanija. A u pojedinim slučajevima, takva bi promjena mogla ubrzati tijek 
oporavka. »Suosjećanje«, kako je to izrazio jedan pacijent u otvorenome pismu 
svome liječniku, »nije tek držanje za ruku. Riječ je o kvalitetnoj zdravstvenoj njezi« 
(57. Otvoreno pismo liječniku: A. Stanley Kramer: »A Prescription for Healing«, 
Newsweek (7. lipnja 1993.).). 

ČETVRTI DIO 


OTVORENE MOGUĆNOSTI 


12 
Obiteljska kušnja 


Riječ je o omanjoj obiteljskoj tragediji. Carl i Ann svojoj kćeri Leslie, kojoj je samo 
pet godina, pokazuju kako se igra tek kupljena video-igrica. Ali kada Leslie počinje 
igrati, čini se da joj pretjerano gorljivi roditeljski pokušaji da joj »pomognu« zapravo 
samo smetaju. Proturječni nalozi i savjeti frcaju u svim smjerovima. 

»Desno, desno... stani. Stani. Stanil«, govori majka Ann, a glas joj postaje sve 
napetiji i nervozniji dok se Leslie, grizući usnu i razrogačenih očiju promatrajući 
ekran, bori kako bi poslušala njezine upute. 

» Vidiš, nisi se ispravila... idi u lijevo« Lijevo!«, nalaže razdraženo otac Carl. 

U međuvremenu Ann, od silne nemoći prevrćući očima, nadglasava njegove riječi: 
»Stani! Stani!« 

Kako ne uspijeva zadovoljiti ni oca ni majku, Leslie od napetosti izobličuje vilicu i 
ubrzano trepće, a oči joj se pune suzama. 

Roditelji joj se počinju prepirati, ne obraćajući pozornost na njezine suze. »Nije 
toliko pomaknula ručicu!«, govori Ann Carlu zdvojno. 

Dok se niz djetetove obraze kotrljaju suze, nijedno od roditelja ničim ne pokazuje 
da to primjećuje, kao ni da im je do toga stalo. U trenutku kada je Leslie podignula 
ruku kako bi obrisala suze, otac joj otresito govori: »U redu, hajde... sada ćeš se 
pripremiti za pucanje. U redu, kreni!«. Majka joj tada nestrpljivo viče: »Hajde, 
pomakni samo za milimetarl« Međutim Leslie sada već prigušeno jeca, sama u 
svojoj boli. 


U takvim trenucima djeca uče lekcije koje se usađuju duboko u njihovo biće. Kada 
je riječ o Leslie, jedan od zaključaka koje može izvući iz ove bolne epizode lako 
može biti to da ni njezinim roditeljima, pa ni bilo kome drugome, nije stalo do njezinih 
osjećaja (1. Leslie i video-igrica: Beverly Wilson i John Gottman: »Marital Conflict 
and Parenting: The Role of Negativity in Families«, u knjizi urednika M. H. 
Bornsteina Handbook of Parenting, 4. svez. (Hillsdale, NJ, Lawrence Erlbaum, 
1994.).). Kada se u djetinjstvu ponavljaju nebrojeno puta, trenuci slični ovome 
prenose neke od najtemeljnijih životnih emocionalnih poruka - lekcije koje mogu 
odrediti čitav životni put. Obiteljski život naša je prva škola emocionalnog učenja; u 
ovoj prisnoj atmosferi učimo kako osjećati u vezi s vlastitim bićem i kako će drugi 
reagirati na naše osjećaje; kako razmišljati o tim osjećajima i kakve nam se vrste 
reakcija nude; kako očitavati i izražavati nade i strahove. Ovo emocionalno školo- 
vanje funkcionira ne samo kroz stvari koje roditelji govore ili izravno čine djeci, nego i 
kroz uzore koje daju upravljanjem vlastitim osjećajima i osjećajima u komunikaciji s 
bračnim drugom. Neki su roditelji nadareni emocionalni učitelji, drugi su u tome 
upravo očajni. 


Provedene su stotine istraživanja koja pokazuju kako način na koji roditelji 


postupaju s djecom - bilo da je riječ o strogoj disciplini ili empatiji i razumijevanju, 
nezainteresirano ili s toplinom itd. - ima duboke i trajne posljedice za djetetov 
emocionalni život. Međutim, tek su se nedavno pojavili konkretni podaci koji 
pokazuju da su emocionalno inteligentni roditelji silna pogodnost za djetetov razvoj. 
Načini na koje par među sobom postupa s osjećajima -uz njihove neposredne 
odnose s djetetom utiskuju snažne lekcije njihovoj djeci, koja su pronicavi učenici, 
prijamljivi i za najsuptilnije emocionalne interakcije unutar obitelji. Kada su 
istraživačke ekipe pod vodstvom Carole Hooven i Johna Gottmana, sa sveučilišta 
University of Washington, provele mikroanalizu interakcija među parovima o tome 
kako partneri postupaju s djecom, oikrile su da parovi emocionalne sposobniji u 
braku iskazuju i najviše učinkovitosti u pomaganju djeci s njihovim emocionalnim 
nestalnostima (2. Istraživanje o emocijama u obitelji bilo je nastavak istraživanja 
bračnih odnosa koje je proveo John Gottman, a o kojima smo govorili u 9. poglavlju. 
Vidi: Carole Hooven, Lynn Katz i John Gottman: »The Family as a Metaemotion 
Culture«, Cognition and Emotion (proljeće 1994.).). 


Obitelji su prvi put analizirane kada je jednom djetetu bilo tek pet godina te 
ponovno kada je to dijete doseglo dob od devet godina. Osim promatranja razgovora 
među roditeljima, istraživačke su ekipe pratile i obitelji (među njima i Leslieinu) u 
trenucima kada su otac ili majka pokušavali djetetu pokazati kako igrati novu video- 
igricu - naoko bezazlenu interakciju, koja, međutim, govori puno toga o 
emocionalnim strujama koje teku između roditelja i djeteta. 


Neke majke i očevi bili su poput Anne i Carla: prezahtjevni, gubeći strpljenje s 
djetetovom nespretnošću, podižući glas sa zgražanjem ili zdvojnošću, dok su neki 
čak i ponižavali dijete govoreći mu kako je »glupo« - ukratko, podliježući istim onim 
sklonostima prijeziru i gnušanju koje izjedaju brak. Drugi su, međutim, s djetetovim 
pogreškama bili strpljivi, pomažući mu da na vlastiti način shvati cilj igre, umjesto da 
mu nameću roditeljsku volju. Epizoda s video-igricom bila je iznenađujuće znakovit 
barometar roditeljskog emocionalnog stila. 


Pokazalo se da su tri najčešća emocionalno nesposobna tipa roditeljskog držanja 
bila: 


* Potpuno ignoriranje osjećaja. Takvi roditelji djetetovo uzrujavanje smatraju 
trivijalnim ili gnjavažom, nečim što će proći samo od sebe pričekaju li dovoljno dugo. 
Takvim se emocionalnim trenucima oni ne koriste kao prigodom da se približe 
djetetu ili da mu pomognu naučiti lekciju s područja emocionalne sposobnosti. 


. Pretjerana popustljivost. Ovakvi roditelji primjećuju djetetove osjećaje, ali 
drže da je svaka djetetova reakcija na emocionalnu buru prihvatljiva - čak i, recimo, 
udaranje. Poput onih koji se ne obaziru na djetetove osjećaje, ovakvi se roditelji 
rijetko miješaju ili djetetu pokušavaju pokazati alternativne reakcije. Oni pokušavaju 
smiriti svaku uzrujanost te će se, na primjer, koristiti i cjenkanjem i mitom kako bi 
naveli dijete da prestane biti tužno ili ljutito. 


* Pokazivanje prijezira, bez imalo poštovanja prema djetetovim osjećajima. 
Takvi roditelji najčešće ne pokazuju nikakvo odobravanje, grubi su i u kritiziranju i u 
kažnjavanju. Oni će, možda, posve zabraniti svaki oblik iskazivanja dječje ljutnje i na 
najmanji znak razdraženosti pribjeći kažnjavanju. Riječ je o roditeljima koji će na 


dijete koje pokušava iznijeti svoju verziju priče bijesno vikati: »Da se nisi usudio 
odgovarati mi!« 


Na koncu, postoje i roditelji koji dječju uzrujanost koriste kao prigodu da se 
iskažu u ulozi emocionalnih trenera ili mentora. Oni osjećaje svog djeteta shvaćaju 
dovoljno ozbiljno da bi pokušali točno razumjeti što ih muči (»Jesi li ljutit zbog toga 
što te Tommy uvrijedio?) i pomoći djetetu da dođe do pozitivnih načina na koje će 
umiriti osjećaje (» Umjesto da ga udariš, kako bi bilo da pronađeš neku igračku s 
kojom ćeš se sam igrati dok ponovno ne osjetiš želju da se igraš s njim?«). 


Kako bi roditelji bili ovako učinkoviti treneri, moraju i sami razmjerno dobro vladati 
rudimentarnim elementima emocionalne inteligencije. Jedna od temeljnih 
emocionalnih lekcija za dijete je, na primjer, kako razlikovati osjećaje; otac koji, 
recimo, ne pridaje pozornost vlastitoj tuzi, ne može sinu pomoći razumjeti razliku 
između žaljenja zbog određenog gubitka, osjećaja tuge u tužnome filmu i tuge koja 
se pojavljuje kada se nešto loše dogodi nekome do koga je djetetu stalo. Uz te 
razlike postoje i profinjenije spoznaje, npr. o tome kako ljutnju potiče osjećaj 
povrijeđenosti. 


Kako djeca odrastaju, specifične emocionalne lekcije za koje su pripravni - i koje 
su im potrebne - mijenjaju se. Kao što smo vidjeli u 7. poglavlju lekcije iz empatije 
započinju u ranoj dječjoj dobi, uz roditelje koji se prilagođavaju djetetovim 
osjećajima. | premda se s godinama neke emocionalne vještine dorađuju među 
prijateljima, emocionalno vješti roditelji mogu uvelike pomoći djeci kod svake temelj- 
ne sposobnosti emocionalne inteligencije: naučiti kako prepoznati, upravljati i 
obuzdavati vlastite osjećaje; kako iskazivati empatiju; i kako se nositi s osjećajima 
koji se pojavljuju unutar njihovih veza. 


Utjecaj takvog roditeljskog odnosa na djecu iznimno je širok (3. Prednosti za 
djecu koja odrastaju uz emocionalno sposobne roditelje: Hooven, Katz i Gottman: 
»Ihe_ Family as a Meta-emotion Culture«.). Istraživačka ekipa sa sveučilišta 
University of Washington otkrila je da se u slučaju emocionalno sposobnih roditelja, 
u odnosu na one koji loše postupaju s osjećajima, djeca - razumljivo - s njima bolje 
slažu, pokazuju im više ljubavi i u njihovoj blizini osjećaju manje napetosti. Ali, osim 
toga, takva djeca bolja su i u suočavanju s vlastitim emocijama, učinkovitija u 
procesu tješenja vlastitih uzrujanih osjećaja, a usto se i rjeđe uzrujavaju. Takva su 
djeca i biološki opuštenija i iskazuju niže razine hormona stresa i drugih fizičkih 
pokazatelja emocionalnog uzbuđenja (obrazac koji, zadrži li se i tijekom života, lako 
može rezultirati boljim tjelesnim zdravljem, kako smo to vidjeli u 11. poglavlju). 
Ostale su prednosti društvene naravi: ovakva su djeca popularnija i simpatičnija 
među vršnjacima, dok ih učitelji opažaju kao društveno sposobnije. I roditelji i učitelji 
u takve djece uočavaju manje problema u ponašanju, npr. nepristojnosti i 
agresivnosti. Konačno, prednosti se uočavaju i na kognitivnome planu; ovakva djeca 
pozornije prate izlaganja, pa tako i bolje uče. Uz jednak IQ, petogodišnjaci čiji su 
roditelji bili dobri treneri postizali su, došavši do trećeg razreda, bolje rezultate u 
testovima iz matematike i čitanja (što je snažan argument koji govori u prilog 
poučavanju u emocionalnim vještinama koje će djetetu pomoći kako u učenju tako i 
u životu). Tako se koristi za djecu emocionalno uspješnih roditelja sastoje u iz- 
nenađujućem - gotovo nevjerojatnome - nizu prednosti u čitavome spektru 
emocionalne inteligencije, pa čak i izvan njega. 


POČETNA PREDNOST U SRCU 


Utjecaj roditeljskog odnosa na emocionalne sposobnosti započinje još u kolijevci. 
Dr. T. Berry Brazelton, ugledni pedijatar s Harvarda, koristi se jednostavnim 
dijagnostičkim ispitivanjem — djetetova — temeljnog — odnosa — prema životu. 
Osmomjesečnome djetetu ponudi dvije kockice, a potom mu pokaže kako želi da ih 
postavi. Dijete koje je puno nade, koje ima povjerenja u vlastite mogućnosti, kaže 
Brazelton, uzet će jednu kockicu, staviti je u usta, protrljeti je u kosi, odgurnuti je sa 
stola i čekati da vidi hoćete li mu je podignuti. Kada to učinite, dijete će konačno 
dovršiti postavljenu zadaću - spojiti dvije kockice. Potom će vas pogledati ozareno i s 
puno iščekivanja, kao da želi reći: »Reci mi koliko sam divan!« (4. Optimistična 
dojenčad: T. Berry Brazelton, u predgovoru knjizi Heart Start: The Emotional 
Foundations of School Readiness (Arlington, VA: National Center for Clinical Infant 
Programs, 1992.).) 


Ovakva djeca u životu su od odraslih primila popriličnu količinu odobravanja i 
poticaja; ona očekuju da će u malim životnim izazovima biti uspješna. Za razliku od 
njih, djeca koja potječu iz domova koji su odviše isprazni, kaotični ili nemarni, toj 
malenoj zadaći prilaze na način koji pokazuje da već unaprijed očekuju da neće 
uspjeti. Nije riječ o tome da ta djeca ne mogu spojiti kockice; razumiju upute i pokreti 
su im dovoljno koordinirani da to mogu učiniti. Ali čak i kada uspiju, kaže Brazelton, 
drže se potišteno, gledaju kao da žele reći: »Ništa ne vrijedim. Vidiš, nisam uspio«. 
Takva djeca kroz život će vjerojatno prolaziti nastrojena defetistički, od učitelja ne 
očekujući nikakve poticaje i nikakvo njegovo zanimanje. Skola im vjerojatno neće 
donijeti nimalo radosti, možda će je na koncu čak i prestati pohađati. 


Razlika između ova dva stava - djece pune samopouzdanja i optimizma i one 
koja očekuju vlastiti neuspjeh - počinje se formirati u prvih nekoliko godina života. 
Roditelji, kaže Brazelton, »moraju shvatiti kako njihovi postupci mogu pripomoći 
stvaranju osjećaja samopouzdanja, znatiželje, užitka učenja i razumijevanja 
ograničenja« koja će djeci pomoći da uspiju u životu. Njegovi savjeti temelje se na 
sve brojnijim dokazima o tome kako školski uspjeh u iznenađujućoj mjeri ovisi o 
emocionalnim osobinama koje se oblikuju tijekom godina prije djetetova polaska u 
školu. Kao što smo vidjeli u 6. poglavlju, na primjer, sposobnost četverogodišnjaka 
da obuzdaju impuls za uzimanjem slatkiša predviđa prednost od 210 bodova u 
testovima SAT provedenim nakon 14 godina. 


Prva prigoda za formiranje sastavnih elemenata emocionalne inteligencije javlja 
se u najranijoj dobi, premda se ove sposobnosti nastavljaju oblikovati tijekom čitavog 
školovanja. Emocionalne sposobnosti koje djeca stječu kasnije u životu nadograđuju 
se na one stečene u najmlađoj dobi. A te sposobnosti, kako smo to vidjeli u 6. 
poglavlju, glavni su temelj cjelokupnog učenja. U jednom izvještaju ustanove 
National Center for Clinical Infant Programs naglašava se kako školski uspjeh 
toliko ne ovisi o fondu činjenica kojima dijete raspolaže ili o dragocjenoj sposobnosti 
čitanja, koliko o emocionalnim i društvenim pokazateljima: samopouzdanju i 
zainteresiranosti; svijesti o tome kakvo se ponašanje od njega očekuje i kako 
ovladati nagonom koji ga potiče na neprihvatljivo ponašanje; sposobnosti čekanja, 
pridržavanja uputa, obraćanja učiteljima za pomoć; i izražavanja potreba uz slaganje 


s drugom djecom (5. Predviđanje uspjeha u školi na temelju emocionalnih faktora: 
Heart Start. ). 


Gotovo svi loši učenici, stoji u ovom izvještaju, pokazuju znakove nedostatka 
jednog ili više ovakvih elemenata emocionalne inteligencije (bez obzira na to imaju li 
usto i kognitivnih poteškoća poput umanjene sposobnosti učenja). Razmjeri ovog 
problema nisu zanemarivi; u pojedinim saveznim državama gotovo dvadeset posto 
djece mora ponavljati prvi razred, a potom, kako godine prolaze, takvi učenici još 
više zaostaju za vršnjacima, pa zbog toga sve više postaju obeshrabrenima i 
kivnima, i sve više ometaju nastavu. 


Djetetova spremnost za školu ovisi o najtemeljnijem od sviju znanja, kako učiti. U 
izvještaju se navodi sedam ključnih elemenata ove presudne sposobnosti - a svi su 
povezani s emocionalnom inteligencijom (6. Elementi spremnosti za školovanje: 
Heart Start, str. 7.): 


1. Samopouzdanje. Osjećaj kontrole i ovladavanja svojim tijelom, ponašanjem i 
svijetom; djetetov osjećaj da je vjerojatnije da će uspjeti u onom čega se prihvati, te 
da će mu odrasli pomoći. 

2. Znatiželja. Osjećaj da je doznati nešto novo pozitivan korak i da dovodi do 
užitka. 

3. Svrhovitost. Želja i sposobnost za ostvarivanje utjecaja i ustrajnost u 
pokušaju postizanja cilja, povezana s osjećajem sposobnosti i učinkovitosti. 

4. Samokontrola. Sposobnost moduliranja i kontroliranja vlastitih postupaka na 
načine primjerene dobi; osjećaj unutarnje kontrole. 

5. Povezanost. Sposobnost ostvarivanja interakcije s drugima na temelju 
međusobnog razumijevanja. , 

6. Sposobnost komuniciranja. Zelja i sposobnost za verbalnu razmjenu 
zamisli, osjećaja i stečenih pojmova s drugima. Povezana s osjećajem povjerenja u 
druge i užitka u interakciji s drugima, među njima i odraslima. 

7. Spremnost na suradnju. Sposobnost uravnotežavanja svojih potreba s 
potrebama drugih u određenoj skupnoj aktivnosti. 


Hoće li dijete na prvi dan školske nastave doći s ovim sposobnostima, uvelike 
ovisi o tome koliko su mu roditelji - i odgojitelji u vrtiću - pružili onu vrst brižnosti koja 
bi se mogla nazvati »Heart Startom«, emocionalnim ekvivalentom programa »Head 
Start«. 

head start znači epočetna prednost» (npr. u utrci), a ovdje je riječ o nazivu 
saveznog predškolskog programa pomoći u SAD-u (od 1965.) namijenjenog djeci 
koja potječu iz gospodarski ili kulturno siromašnih obitelji; engl. riječ heart znači 
srce», pa bi heart start moglo značiti »osjećajna prednost«-prim. prev. 


USVAJANJE EMOCIONALNIH OSNOVA 


Zamislimo kako se dvomjesečno dijete budi u tri u noći i počinje plakati. U sobu 
dolazi njegova majka i, sljedećih pola sata, dijete zadovoljno leži u majčinu naručju, 
dok ga ona doji i gleda s ljubavlju, govoreći mu kako je sretna što ga vidi, čak i sada, 
usred noći. Zadovoljno zbog majčine ljubavi, dijete ponovno tone u san. 


A sada zamislimo drugo dvomjesečno dijete, koje se također probudilo i počelo 
plakati u ranim jutarnjim satima, ali kojem dolazi napeta i razdražena majka, koja je 
zaspala samo sat vremena ranije, nakon svađe sa suprugom. Dijete postaje napeto 
već u trenutku kada ga majka grubo podiže, govoreći: »Samo ušuti... ne mogu 
podnijeti još jednu scenu! Hajde, dosta je!«. Dok dijete jede, majka ukočeno gleda 
pred sebe, ni ne primjećujući ga, u mislima ponovno proživljavajući svađu s 
djetetovim ocem, pritom postajući sve razdraženijom. Naslućujući njezinu napetost, 
dijete se meškolji, postaje ukočeno i prestaje jesti. »Više ne želiš?«, kaže majka. 
»Onda nemoj jesti«. Jednako grubo potom vraća dijete u kolijevku i ljutito odlazi, 
puštajući dijete da plače sve dok od iscrpljenosti ne zaspe. 


Ova dva načina postupanja s djetetom navedena su u izvještaju ustanove 
National Center for Clinical Infant Programs kao primjeri tipova interakcija koji, 
ponavljaju li se učestalo i u jednakome obliku, u dijete usađuju vrlo različite osjećaje 
o samome sebi i vezama s najbliskijim osobama (7. Djeca i majke: Heart Start, str. 
9.). Dijete iz prvog primjera uči da može imati povjerenja u ljude i da se može osloniti 
na to da će oni primjećivati njegove potrebe i pomoći mu, te da može primati 
djelotvornu pomoć; drugo dijete otkriva da nikome zapravo nije stalo do njega, da ne 
može računati na ljude, te da njegovi pokušaji da dođe do utjehe neće doživjeti 
uspjeh. Dakako, većina djece s vremena na vrijeme barem okusi obje vrste pristupa. 
Ali u onoj mjeri u kojoj je jedan od tih pristupa godinama tipičan za način postupanja 
roditelja s djetetom, njemu će se usaditi temeljne emocionalne lekcije o tome koliko 
je sigurno u svijetu, koliko se osjeća djelotvornim, i koliko su drugi pouzdani. Erik 
Erikson to opisuje kao razliku između stanja u kojem dijete počinje osjećati »temeljno 
povjerenje« ili temeljno nepovjerenje. 


Takvo emocionalno učenje započinje u najranijoj životnoj dobi i nastavlja se kroz 
čitavo djetinjstvo. Sve malene interakcije između roditelja i djeteta imaju emocionalni 
podtekst, a kroz ponavljanje ovih poruka tijekom godina djeca formiraju središnji dio 
svog emocionalnog stava i sposobnosti. Djevojčica koja ne uspijeva složiti slagalicu i 
od prezaposlene majke traži da joj pomogne prima jednu vrst poruke ako je odgovor 
nedvosmislena majčina radost zbog te molbe, a jednu posve drukčiju ako je odgovor 
grubo: »Nemoj me gnjaviti... imam važnijeg posla«. Kada postanu tipične za odnos 
djeteta i roditelja, takve epizode počinju oblikovati djetetova emocionalna očekivanja 
o vezama, stavove koji će njegovu funkcioniranju davati ton na svim životnim 
područjima, bilo u pozitivnom, bilo u negativnome smislu. 


Rizici su najveći u one djece čiji su roditelji posve nevješti - nezreli, ovisni o drogi, 
potišteni ili kronično srditi, ili jednostavno nemaju cilja i žive kaotično. Neusporedivo 
je vjerojatnije da takvi roditelji djetetu neće pružiti odgovarajuću brigu, a kamoli da će 
se prilagoditi njegovim emocionalnim potrebama. Obično zanemarivanje, govore 
studije, može nanijeti više štete nego izravno zlostavljanje (8. Stete od 
zanemarivanja: M Erickson i dr.: »The Relationship Between Quality of Attachment 
and Behaviar Problems in Preschool in a High-Risk Sample«, u knjizi urednika I. 
Bethertona and E. Watersa: Monographs of the Society of Research in Child 
Development 50, serija br. 209.). Jedno istraživanje provedeno među zlostavljanom 
djecom pokazalo je da najlošije rezultate pokazuju zanemarivana djeca: ona su bila 
najtjeskobnija, pokazivala su najmanje pozornosti i najviše  bezvoljnosti, 
naizmjenično iskazujući agresivnost i povlačenje u sebe. Udio ponavljača prvog 


razreda među njima je bio 65 posto. 


Prve tri-četiri godine života razdoblje su u kojem se djetetov mozak razvije do 
približno dvije trećine konačne veličine, te postaje složeniji tempom koji se više 
nikada neće ponoviti. Tijekom ovog razdoblja ključni oblici učenja odvijaju se lakše 
nego kasnije u životu - među njima je najvažnije emocionalno učenje. Tijekom ovog 
razdoblja teški oblici stresa mogu oslabiti moždane centre za učenje (i tako nanijeti 
štetu intelektu). Premda se to, kako ćemo vidjeti, u određenoj mjeri može popraviti 
kasnijim iskustvima, utjecaj ovog ranog učenja iznimno je dubok i sveobuhvatan. 
Prema jednom istraživanju ključne uloge emocionalnih lekcija naučenih tijekom prve 
četiri godine, trajne su posljedice vrlo velike: 


Dijete koje ne može usmjeriti pozornost, koje je sumnjičavo, umjesto da je puno 
povjerenja, koje je destruktivno, umjesto da pokazuje poštovanje i koje je 
obuzeto tjeskobom, opsjednuto zastrašujućim fantazijama i općenito se osjeća 
nesretnim - takvo dijete ima vrlo malo bilo kakvih prilika, a kamoli ravnopravnih 
mogućnosti, da ono što mu život pruža prigrli kao svoje prilike (9. Trajne lekcije 
prvih četiriju godina: Heart Start, str. 13.). 


KAKO ODGOJITI NASILNIKA 


Longitudinalna istraživanja, poput onog koje je provedeno na 870 djece s područja 
države New York praćenih od osme do tridesete godine, mogu otkriti puno toga o 
doživotnim posljedicama emocionalno neprimjerenog roditeljskog odnosa (10. 
Praćenje agresivne djece: L. R. Huesman, Leonard Eron i Patty Warnicke-Yarmel: 
»Intellectual Function and Aggression«, The Journal of Personality and Social 
Psychology (siječanj 1987.). O sličnim otkrićima pišu Alexander Thomas i Stella 
Chess, u broju iz rujna 1988. časopisa Child Development, na temelju svog 
istraživanja provedenog na sedamdeset petero djece procjenjivane u pravilnim 
razmacima od 1956., kada im je bilo između sedam i dvanaest godina. Alexander 
Thomas i dr.: »Longitudinal Study of Negative Emotional States and Adjustments 
From Early Chlldhood Through Adolescence«, Child Development 59 (1988.). Deset 
godina kasnije, djeca za koju su učitelji i roditelji rekli da su u osnovnoj školi 
najagresivnija, proživljavala su u kasnijoj mladosti najveće emocionalne potrese. 
Bila su to djeca (približno dvostruko češće dječaci nego djevojčice), koja ne samo 
da su neprestano izazivala sukobe nego su i ponižavala i otvoreno se neprijateljski 
odnosila prema drugoj djeci, pa čak i prema članovima obitelji i učiteljima. Njihovo 
neprijateljsko držanje nije se promijenilo tijekom godina; kao adolescenti imali su 
problema u slaganju s kolegama iz razreda i s članovima obitelji, a u školi su stalno 
upadali u nevolje. A kada su ih istraživači potražili kao odrasle osobe, problemi na 
koje su nailazili bill su u rasponu od peripetija s kršenjem zakona do tjeskobe i 
depresije.). Najratobornija djeca - ona koja su najlakše započinjala sukobe i koja su 
se kako bi postigla ono što su željela uobičajeno koristila silom, bila su najsklonija 
prekidu školovanja i za njih je u tridesetoj godini bilo najvjerojatnije da će u 
policijskome dosjeu iza sebe imati nasilne prijestupe. Činilo se da takve osobe i u 
naslijeđe daju sklonost nasilnosti: njihova su djeca u osnovnoj školi bila jednako 
problematična kao nekoć oni. 


Iz načina na koji se agresivnost prenosi s generacije na generaciju moguće je 


naučiti određenu lekciju. Ostave li se postrani sve naslijeđene sklonosti, nasilne 
odrasle osobe ponašale su se kao da su od obiteljskog života stvorile školu 
agresivnosti. Kao djeca, takve problematične osobe imale su roditelje koji su ih 
disciplinirali impulzivnom i s neumoljivom strogošću; kao roditelji, oni su samo 
ponavljali taj obrazac. To je vrijedilo bez obzira na pitanje je li visok stupanj 
agresivnosti u djetinjstvu iskazivala majka ili otac. Agresivne su se djevojčice u 
odrasloj dobi, kada su postale majke, ponašale jednako impulzivno i bile jednako 
sklone strogome kažnjavanju, jednako kao što su agresivni dječaci postali agresivni 
očevi. | premda su djecu kažnjavali s izrazitom strogošću, život njihove djece inače 
ih je malo zanimao i zapravo su ih najčešće ignorirali. Istodobno, takvi su roditelji 
djeci pružali vrlo zoran - i nasilan - primjer agresivnosti, uzor koji su djeca sa sobom 
donosila u školu i na igralište i kojeg su se držala čitavog života. Roditelji pritom nisu 
nužno bili zli; jednako tako, svojoj su djeci željeli najbolje; međutim, činilo se da 
jednostavno oponašaju stil kakav su naučili od svojih roditelja. 


Unutar ovako nasilnog modela, djecu se discipliniralo na hirovit način: ako su im 
roditelji bili neraspoloženi, kažnjavali bi ih strogo; ako su bili raspoloženi dobro, djeca 
bi se kod kuće mogla nekažnjeno izvući unatoč divljanju. Tako kazna nije stizala 
toliko zbog nečega što je dijete učinilo, nego ovisno o raspoloženju roditelja. Riječ je 
o izvrsnom receptu za stvaranje osjećaja bezvrijednosti i bespomoćnosti, za osjećaj 
da se prijetnje nalaze posvuda i da se napad može dogoditi bilo kada. Promatrano u 
svjetlu obiteljskog života koji takve osjećaje stvara, borbeno i prkosno držanje takve 
djece prema svijetu općenito ima određene logike, koliko god i dalje bilo štetno. Ono 
što obeshrabruje jest koliko rano djeca mogu naučiti ovakve štetne lekcije, i koliko 
visoka i strašna može biti njihova cijena koju plaća djetetov emocionalni život. 


ZLOSTAVLJANJE: ZATIRANJE EMPATIJE 


U gruboj igri u vrtiću Martin, kojem su tek dvije i pol godine, slučajno se okrznuo o 
djevojčicu, koja je tada zaplakala. Martin ju je uzeo za ruku, no kada se djevojčica, 
jecajući, odmaknula od njega, Martin ju je udario po ruci. 

Dok je ona i dalje plakala, Martin je odvratio pogled i stao vikati: »Prestani« 
Prestani!«, neprestano ponavljajući iste riječi, sve brže i glasnije. 

Kada je Martin ponovno pokušao pogladiti joj ruku, ona mu se ponovno oduprla. 
Ovoga puta Martin je iskesio zube poput psa kada reži i stao bijesno siktati na 
uplakanu djevojčicu. Potom ju je ponovno počeo tapšati, no ti dodiri ubrzo su se 
pretvorili u snažno udaranje šakom po leđima. Martin je tako bez prestanka udarao 
jadnu djevojčicu, unatoč njezinu zapomaganju. 


Ova mučna epizoda potvrđuje kako zlostavljanje - obiteljska situacija u kojoj 
roditelji dijete često tuku ovisno o hirovitosti raspoloženja - loše utječe na djetetovu 
prirodnu sklonost empatiji (11. Nedostatak empatije u zlostavljane djece: o 
opažanjima i okrićima iz vrtića pišu Mary Main i Carol George: »Responses of 
Abused and Disadvantaged Toddlers to Distress in Agemates: A Study in the Day- 
Care Setting«, Developmental Psychology 21, 3 (1985.). Ova otkrića ponovila su se i 
kod starije predškolske djece: Bonnie Klimes-Dougan i Janer Kistner: »Physically 
Abused Preschooler's Responses to Peers' Distress«, Developmental Psychology 
26 (1990.).). 


Martinova bizarna, gotovo brutalna reakcija na uzrujanost prijateljice u igri tipična 
je za djecu koja su i sama od najranijeg djetinjstva bila žrtve fizičkog kažnjavanja i 
drugih oblika zlostavljanja. Takva reakcija posve je oprečna uobičajnom dječjem 
suosjećajnom ponašanju i pokušajima tješenja uplakana prijatelja, o kojima smo 
pisali u 7. poglavlju. Martinova nasilna reakcija na uzrujanost u vrtiću možda samo 
odražava lekcije o suzama i boli koje je naučio kod kuće: na plakanje se isprva 
reagira nametljivim tješenjem, no ako se nastavi, reakcije preko zlokobnih pogleda i 
vikanja prelate u udaranje i pravo fizičko nasilje. Ono što možda i najviše uznemiruje, 
jest činjenica da Martinu, kako se čini, sada nedostaje najprimitivnija vrst empatije, 
instinkta koji bi mu rekao neka prestane napadati povrijeđeno biće. U dobi od dvije i 
pol godine, on pokazuje zametke moralnih impulsa okrutnog i sadističkog nasilnika. 


Martinova zloća koju pokazuje umjesto empatije tipična je za drugu djecu poput 
njega kojima je, u tako osjetljivoj dobi, fizičkim i emocionalnim zlostavljanjem unutar 
doma već nanesena šteta. Martin je bio dio skupine od devetero takve djece, u dobi 
od jedne do tri godine, promatrane tijekom dvosatnog pokusa u njegovu vrtiću. 
Takvu djecu istraživači su usporedili s devetero druge djece iz istog vrtića, iz jednako 
siromašnih obitelji izloženih visokoj razini stresa, ali djece koja nisu bila fizički 
zlostavljana. Razlike u tome kako su djeca iz tih dviju skupina reagirala kada bi se 
neko drugo dijete ozlijedilo ili uzrujalo bile su drastične. Od dvadeset tri takva 
događaja, petero od devetero nezlostavljane djece reagiralo je s brižnošću, tugom ili 
empatijom. Ali u dvadeset sedam slučajeva kada su tako mogla reagirati zlostavljana 
djeca, ni jedno od njih za to nije pokazalo ni najmanje zanimanje; prema uplakanom 
djetetu reagirali su izrazima straha, bijesa ili, poput Martina, fizičkim napadom. 


Jedna je zlostavljana djevojčica, na primjer, drugoj djevojčici, koja se rasplakala, 
pokazala zlokoban, prijeteći izraz lica. Jednogodišnji Thomas, još jedno od 
zlostavljane djece, paralizirao se od užasa kada je s druge strane prostorije začuo 
dječji plač; ostao je sjediti posve nepomično, lica iz kojeg je izvirao užas, ukočenih i 
uspravljenih leđa. Kako se plač nastavljao, tako se pojačavala i njegova napetost - 
činilo se da se i sam sprema za napad. A dvadesetosmomjesečna Kate, također 
zlostavljana, pokazivala je rekacije koje su gotovo graničile sa sadizmom: zadirkujući 
Joeyja, manje dijete, nogama ga je odgurnula na pod. Dok je on tako ležao, nježno 
ga je pogledala i stala ga obzirno tapšati po ramenu - da bi te dodire pojačala, 
udarajući ga sve jače i jače, ne obazirući se na njegovu bol. Tako je i dalje 
zamahivala, naginjući se kako bi ga udarila još šest-sedam puta, sve dok on nije 
otpuzao dalje od nje. 


Ova djeca, dakako, prema drugima se odnose onako kako su se drugi kod kuće 
odnosili prema njima. A bezobzirnost ove zlostavljane djece tek je ekstremnija 
verzija onoga što pokazuju djeca čiji su roditelji skloni kritiziranju, prijetnjama i 
strogim kaznama. Takva djeca najčešće se uopće ne brinu kada im se prijatelji 
ozlijede ili plaču; čini se da ona predstavljaju jedan kraj kontinuuma hladnoće koji 
vrhunac doživljava u brutalnosti zlostavljane djece. Kako ta djeca odrastaju, 
vjerojatnije je da će, kao skupina, u učenju imati kognitivnih poteškoća, da će biti 
agresivni i nepopularni među vršnjacima (što nije nikakvo čudo, ako su grubosti iz 
vrtića nagovještale budućnost), skloniji depresiji i, kao odrasle osobe, skloniji 
sukobljavanju sa zakonom i nasilnim prijestupima (12. Problemi zlostavljane djece: 
Robert Emery: »Family Violence«, American Psychologist (veljača 1989.).). 


Nedostatak empatije katkada se, ne često, prenosi s generacije na generaciju, u 
slučajevima kada su i sami nasilni roditelji u djetinjstvu bili Žrtve nasilnog roditeljskog 
ponašanja (13. Zlostavljanje iz generacije u generaciju: izrastaju li zlostavljana djeca 
u roditelje koji zlostavljaju i dalje je predmet znanstvenih rasprava. Vidi npr. Cathy 
Spatz Widom: »Child Abuse, Neglect and Adult Behavior«, American Journal of 
Orthopsychiatry (srpanj 1989.).). Takav stav u potpunoj je opreci s empatijom koju 
obično pokazuju djeca roditelja koji pružaju puno brige i nježnosti, koji djecu potiču 
na to da iskazuju brižnost prema drugima i shvate kako se druga djeca osjećaju 
zbog nečijih zlobnih postupaka. Nedostaju li im takve lekcije, čini se da se ova djeca 
jednostavno nikada ne nauče empatiji. 


Ono što možda i najviše zabrinjava u vezi sa zlostavljanom djecom jest to, čini 
se, koliko su rano naučili reagirati poput minijaturnih replika svojih nasilnih roditelja. 
Ali uz fizičko kažnjavanje koje su primali katkada i kao svakodnevne obroke, 
emocionalne su lekcije i odviše jasne. Sjetite se da primitivne sklonosti limbičkih 
moždanih centara preuzimaju dominantniju ulogu u trenucima kada smo obuzeti 
žarom i kada se nalazimo u kriznim situacijama. U takvim trenucima nadzor nad 
našim ponašanjem preuzet će navike koje je emocionalni mozak neprestano 
ponavljao, bilo da su one pozitivne ili negativne naravi. 


S obzirom na to kako na mozak djeluju okrutnost - ili ljubav - moglo bi se reći da 
je djetinjstvo vrijeme osobitih otvorenih mogućnosti za učenje emocionalnih lekcija. 
Ova su zlostavljana djeca rano i bez prestanka doživljavala traumatična iskustva. 
Možda se i najpoučniji primjer za razumijevanje emocionalnog učenja kojem su bila 
podvrgnuta takva djeca nalazi u spoznaji o tome kako traumatično iskustvo može 
ostaviti trajnoga traga na mozgu - i kako je čak i takve divljački urezane tragove 
moguće ispraviti. 

Traume__ i ponovljeno — emocionalno 
učenje 


Som Chit, doseljenica izbjegla iz Kampućije, odlučno je odbila molbu svoje trojica 
sinova da im kupi plastične strojnice tipa AK-47. Sinovi - stari šest, devet i jedanaest 
godina - željeli su ove igračke kako bi mogli igrati igru koju su neki učenici iz njihove 
škole nazivali Purdy. U toj igri zlikovac Purdy strojnicom masakrira skupinu djece, a 
potom puca u sebe. Katkada, međutim, djeca se odluče za drukčiji kraj: oni ubijaju 
Purdyja. 


Purdy je bila sablasna igra u kojoj su neki od učenika koji su 17. veljače 1989., u 
osnovnoj školi Cleveland, u Stocktonu, u saveznoj drzavi Kaliforniji, preživjeli 
tragična zbivanja, oživljavali stravičnu stvarnost: tijekom prijepodnevnog odmora za 
učenike prvog, drugog i trećeg razreda, Patrick Purdy - koji je dvadesetak godina 
ranije i sam pohađao istu školu - došao je do dječjeg igrališta i počeo, rafal za 
rafalom, metcima od 7,22 mm, pucati po nekoliko stotina učenika koji su se ondje 
igrali. Punih sedam minuta Purdy je tako pucao na djecu, a potom se iz pištolja 
ustrijelio u glavu. Policajci su zatekli dvadeset devetero ranjenih i petero djece na 

samrti. 


Nešto nakon toga, među dječacima i djevojčicama osnovne škole Cleveland 
spontano se pojavila igra Purdy, jedan od brojnih znakova da je onih sedam minuta i 
sve ono što je uslijedilo ostalo neizbrisivo urezano u njihovo pamćenje. Kada sam 
posjetio tu školu, na samo nekoliko minuta vožnje biciklom od četvrti u blizini 
sveučilišta University of Pacific u kojoj sam i ja odrastao, bilo je prošlo pet mjeseci od 
dana kada je Purdy školski odmor pretvorio u noćnu moru. Njegova nazočnost još je 
uvijek bila gotovo opipljiva, premda najužasniji od sablasnih tragova njegova 
divljanja - nebrojene rupe od metaka, lokve krvi, komadići mesa, kože i kose - nisu 
bili vidljivi već drugog jutra nakon pucnjave. Sve je već bilo oprano i prebojano. 


U vrijeme mog dolaska, najdublji ožiljci nisu se vidjeli na školskoj zgradi, nego na 
psihama djece i osoblja. Svi oni nastojali su nastaviti živjeti i raditi kao da se ništa 
nije dogodilo (1. O trajnim traumama masakra u osnovnoj školi Cleveland pisao sam 
u The New York Timesu, u prilogu »Education Life« (7. siječnja 1990.).). Možda je 
najnevjerojatnije od svega bilo to kako je svaka, pa i najmanja pojedinost koja je 
imala imalo sličnosti s tim događajem uvijek iznova oživljavala sjećanje na onih 
nekoliko minuta. Jedna učiteljica rekla mi je, na primjer, kako je val užasa preplavio 
školu kada je objavljeno da se približava Dan sv. Patricka; velik broj djece to je 
nekako shvatio kao da će se tog dana odati počast Patricku Purdyju. 


»Kad god začujemo kola hitne pomoći kako idu do staračkog doma koji se nalazi 
malo dalje u istoj ulici, sve nekako zamire«, rekla mi je druga učiteljica. »Sva djeca 
osluškuju hoće li se zaustaviti ili otići dalje. »Nekoliko tjedana velik se broj djece 
užasavao zrcala u nužnicima; školom su se proširile glasine da ondje vreba »Krvava 
Djevica Marija«, nekakvo zamišljeno čudovište. Nekoliko tjedana nakon onog 
užasnog događaja jedna je djevojčica mahnito dotrčala do ravnatelja škole, Pata 
Bushera, vičući: »Čujem pucnjeve, čujem pucnjeve!« Zvuk je potjecao od lanca na 
stupu viseće kuglane. 


Velik broj djece postao je hiperbudan. Činilo se da su neprestano na oprezu i u 
strahu od ponavljanja onog užasa; neki dječaci i djevojčice za vrijeme odmora 
ostajali bi u blizini vrata učionica, ne usuđujući se izići na igralište gdje se dogodio 
masakr. Drugi bi se igrali samo u malenim skupinama, postavljajući nekoga iz 
skupine kao stražara. Velik broj djece mjesecima je izbjegavao »zla« mjesta na 
kojima su umrla druga djeca. 


Uspomene su nastavljale živjeti i u obliku mučnih snova, koji su se u nebranjene 
dječje misli nametali za vrijeme spavanja. Osim noćnih mora u kojima se na ovaj ili 
onaj način ponavljao sam masakr, djeca su bila preplavljena tjeskobnim snovima 
zbog kojih su bila u strahu od toga da će i sama ubrzo umrijeti. Neka djeca 
pokušavala su spavati otvorenih očiju, kako ne bi sanjala. 


Sve te reakcije psihijatri poznaju kao ključne simptome posttraumatskog stresnog 
poremećaja, ili PTSP-a. A u samome središtu takve traume, kaže dr. Spencer Eth, 
dječji psihijatar, specijalist za PTSP u djece, jest »Nametljivo sjećanje na središnji 
nasilni događaj: završni udarac šakom, ubod nožem, prasak puške. Te su uspomene 
intenzivna perceptivna iskustva - slika, zvuk i miris puščane vatre; vriskovi ili 
trenutačna tišina; liptanje krvi; policijske sirene«. 

Ovako žive slike užasnih trenutaka, drže danas neurolozi, prerastaju u sjećanja 
urezana u emocionalne sklopove. Ti su simptomi, zapravo, znakovi pretjerano 
uzbuđenih amigdaloidnih jezgri koje živa sjećanja na traumatične trenutke potiče da i 
dalje prodiru u svijest. Kao takva, traumatska sjećanja postaju mentalnim senzorima, 
pripravnima oglasiti uzbunu i na najmanji znak da bi se trenutak kojeg se osoba s 
užasom pribojava mogao ponoviti. Ova pojava obilježje je svih tipova emocionalnih 
trauma, među kojima je i učestalo doživljavanje fizičkog zlostavljanja u djetinjstvu. 


Svaki traumatičan događaj može u amigdalu usaditi takva sjećanja: požar ili 
prometna nesreća, prirodna katastrofa, poput potresa ili tornada, napad silovatelja ili 
kradljivca. Svake godine stotine tisuća osoba doživljava takve katastrofe, a velik broj 
njih ili većina iz njih izlazi s emocionalnim ozljedama koje ostavljaju trag na mozgu. 


Nasilna djela pogubnija su od prirodnih katastrofa poput tornada jer, za razliku od 
žrtava prirodne katastrofe, žrtve nasilja imaju osjećaj da su namjerno odabrane kao 
cilj zlostavljanja. Ta činjenica briše stavove o povjerenju u ljude i sigurnosti 
interpersonalnoga svijeta, pretpostavke koju prirodne  katatstrofe ostavljaju 
netaknutom. U jednom jedinom trenutku, društveni svijet postaje opasnim mjestom, 
u kojem su ljudi potencijalna prijetnja vašoj sigurnosti. 


Ljudska okrutnost u pamćenje žrtve urezuje obrazac zbog kojeg ona sa strahom 
gleda na sve što imalo nalikuje samome napadu. Jedan muškarac koji je primio 
udarac po zatiljku, ni u jednom trenutku ne ugledavši napadača, kasnije je bio toliko 
prestrašen da bi se trudio ulicom hodati neposredno ispred kakve stare gospođe, ne 
bi li tako bio siguran da neće primiti još jedan udarac u potiljak (2. Primjere PTSP-a u 
žrtava zločina pružila je dr. Shelly Niederbach, psihologinja iz ustanove Victims 
Counseling Service u Brooklynu.). Neka žena koju je opljačkao muškarac koji je s 
njom ušao u dizalo i nožem je prisilio na izlazak na pustome katu, još se tjednima 
bojala ne samo ući u dizalo, nego i u vlak podzemne željeznice ili bilo koji drugi 
zatvoreni prostor u kojem bi se mogla osjećati kao u stupici; jednom je istrčala iz 
banke kada je primijetila kako neki muškarac uvlači ruku u sako onako kako je to bio 
učinio njezin napadač. 


Trag užasa u sjećanju - i hiperbudnost kao posljedica toga - mogu potrajati čitav 
život, kao što je to pokazalo istraživanje provedeno među žrtvama holokausta. 
Gotovo pedeset godina nakon što su preživjeli izgladnjivanje, smrt voljenih osoba i 
stalne užase u nacističkim logorima smrti, sjećanja koja su ih proganjala još su uvijek 
bila živa. Trećina ispitanih rekla je da se općenito osjeća ispunjeno strahom. Gotovo 
tri četvrtine izjavile su da na podsjećanje na nacističke progone, poput pogleda na 
uniformu, kucanja na vratima, lajanje pasa, ili dim iz dimnjaka, i dalje počinju osjećati 
tjeskobu. Oko 60 posto reklo je da o holokaustu razmišlja gotovo svakodnevno, čak i 
nakon pola stoljeća; od osoba s aktivnim simptomima, čak osam od deset ispitanika 
još su uvijek mučile učestale noćne more. Prema riječima jednog od preživjelih: 
»Ako ste preživjeli Auschwitz i nemate noćne more, znači da niste normalni«. 


UŽAS ZAMRZNUT U PAMĆENJU 
Ovo su riječi četrdesetosmogodišnjeg veterana Vijetnamskoga rata, približno 

dvadeset četiri godine nakon što je utoj dalekoj zemlji preživio užasnu epizodu: 


Nikako ne mogu iz misli izbrisati te uspomene! Slike me preplavljuju, žive i 
prepune pojedinosti, a pokreću ih i najbezazlenije sitnice, poput treska vrata, 
pogleda na neku istočnjačku ženu, dodira prostirača od bambusa ili mirisa 
pržene svinjetine. Sinoć sam pošao na spavanje i za promjenu dobro spavao. A 
onda je rano, pred jutro, počela oluja i začuo se prasak groma. Probudio sam se 
istoga trena, paraliziran od straha. Otprve sam se vratio u Vijetnam, bio sam na 
svom stražarskome mjestu, usred razdoblja monsuna. Siguran sam da će me u 
sljedećem pokušaju pogoditi i uvjeren sam da ću umrijeti. Ruke mi se smrzavaju, 
a unatoč tome, znoj mi oblijeva čitavo tijelo. Osjećam kako mi svaka dlaka na 
vratu ukočeno strši. Ne mogu doći do daha, a srce mi snažno udara. Osjećam 
vlažan miris sumpora. Odjednom uviđam što je ostalo od mog prijatelja Troya... 
na pladnju od bambusa, u naš logor poslao ga je Vijetkong... Zbog sljedećeg 
udara groma poskočim toliko da padnem na pod (3. Sjećanje na Vijetnam 
preuzeto je iz članka M. Davisa »Analysis of Aversive Memories Using the Fear- 
Potentiated Startle Paradigm« u knjizi urednika N. Buttersa i L. R. Squirea: The 
Neuropsychology of Memory (New York, Guilford Press, 1992.).). 


Ova užasna uspomena, tako živa, svježa i prepuna pojedinosti, premda je stara 
preko dvadeset godina, još uvijek je dovoljno snažna da kod ovog bivšeg vojnika 
izazove isti onaj strah koji je osjetio tog kobnoga dana. PTSP je zapravo opasno 
snižavanje neuralne točke uzbunjivanja, zbog čega osoba na uobičajeno 
svakodnevno iskustvo reagira kao da je riječ o velikim opasnostima. Čini se da sklop 
puča ili emocionalnog prevrata o kojem smo govorili u 2. poglavlju ima ključnu ulogu 
u stvaranju tako snažnog otiska u pamćenju: što su događaji koji pokreću puč u 
amigdali okrutniji, neočekivaniji i užasniji, to je i sjećanje teže izbrisivo. Čini se da je 
neuralna osnova ovih emocija sveobuhvatna promjena u kemijskome sastavu mozga 
koju pokreće jedan jedini događaj obilježen intenzivnim užasom (4. LeDoux 
podastire znanstvene potvrde osobite trajnosti takvih uspomena u članku »lIndelibility 
of Subcortical Emotional Memories«, Journal of Cognitive Neuroscience (1989.), 
svez. 1, 238-43.). | dok se otkrića PTSP-a najčešće temelje na utjecaju jedne jedine 
epizode, sličan učinak mogu imati okrutni postupci koji se ponavljaju godinama, kao 
što je slučaj kod spolno, tjelesni ili emocionalno zlostavljane djece. 


Najdetaljnije istraživanje ovih promjena u mozgu provodi se u ustanovi National 
Center for Post-Traumatic Stress Disorder, mreži istraživačkih središta u 
bolnicama za ratne veterane u kojima je, među veteranima iz Vijetnama i drugih 
ratova, velik broj onih koji pate od PTSP-a. Naše razumijevanje PTSP-a potječe 
upravo iz ovakvih istraživanja provedenih među ratnim veteranima. Ali te spoznaje 
odnose se i na djecu koja su doživjela teške emocionalne traume, poput učenika 
osnovne škole Cleveland. 


»Žrtve teške traume biološki možda više nikada neće biti iste«, rekao mi je dr. 
Dennis Charney (5. Moj razgovor s dr. Charneyjem objavljen je u The New York 
Timesu (12. lipnja 1990.).). Kao psihijatar na sveučilištu Yale, Charney je direktor 
odjela za kliničku neurologiju u Nacionalnome centru. »Nije važno je li riječ o stalnim 
užasima rata, mučenju ili učestalom zlostavljanju u djetinjstvu, ili iskustvu koje se 


13 


događa samo jednom, poput neposrednog doživljaja naleta tornada ili gledanja smrti 
u oči u prometnoj nesreći. Sve vrste stresa koji se ne može kontrolirati mogu imati 
jednak biološki učinak«. 


Ključne riječi ovdje su koji se ne može kontrolirati. Imaju li ljudi osjećaj da u 
katastrofičnoj situaciji mogu nešto poduzeti, da mogu uspostaviti neku vrst nadzora, 
koliko god on bio neznatan, emocionalno prolaze puno bolje nego oni koji su krajnje 
nemoćni. Upravo taj element bespomoćnosti određenome događaju pridaje sub- 
jektivni dojam preplavljenosti i bespomoćnosti. Prema riječima dr. Johna Krystala, 
direktora Laboratorija za kliničku psihofarmakologiju u Nacionalnome centru: 
»Recimo da je nožem napadnuta osoba koja zna kako se obraniti i poduzima 
obrambene korake, dok neka druga osoba u istoj situaciji misli: 'Gotov sam'. Ona 
bespomoćna osoba nakon događaja će vjerojatnije biti podložnija PTSP-u. Promjene 
u mozgu započinju kada steknete osjećaj da vam je život u opasnosti a da ne 
postoji ništa što biste mogli učiniti kako biste to izbjegli«. 


Bespomoćnost je kao nepredvidiv ali utjecajan faktor u izazivanju PTSP-a 
dokazana u desecima istraživanja provedenih na parovima laboratorijskih štakora. 
Svaki od njih bio je u zasebnome kavezu i dobivao blage - ali za štakore vrlo snažne 
- elektrošokove identične jakosti. Samo jedan štakor u kavezu ima ručicu; kada je 
pritisne, udar prestaje u oba kaveza. Tijekom dana i tjedana, oba štakora primaju 
posve jednake količine strujnih _ udara. Međutim štakor koji ima mogućnost 
isključivanja struje izvlači se bez trajnih znakova stresa. Promjene u mozgu izazvane 
stresom događaju se samo kod bespomoćnog štakora (6. Pokuse s parovima 
laboratorijskih životinja opisao mi je dr. John Krystal. Oni su ponovljeni u nekoliko 
znanstvenih laboratorija. Najvažnija istraživanja proveo je dr. Jay Weiss na 
sveučilištu Duke.). Za dijete na koje netko puca ispred škole, dijete koje gleda 
prijatelje kako krvare i umiru - ili za učitelja koji se našao s djecom, a nije mogao 
spriječiti krvoproliće - takva je bespomoćnost zasigurno bila više nego stvarna. 


PTSP KAO LIMBIČKI POREMEĆAJ 


Od trenutka kada ju je snažan potres izbacio iz kreveta i kada je uspaničeno 
vičući pojurila zamračenom kućom kako bi pronašla svog četverogodišnjeg sina, 
prošli su već mjeseci. Njih dvoje satima su sjedili štućureni u hladnoj losangeleskoj 
noći, pod zaštitom okvira vrata, zarobljeni bez hrane, vode i svjetla, dok je tlo pod 
njima podrhtavalo od niza manjih potresa. Sada, mjesecima kasnije, velikim se 
dijelom oporavila od panike koja ju je obuzimala prvih nekoliko dana nakon potresa, 
kada bi joj se i od udarca vrata moglo dogoditi da stane prestrašeno drhtati. Jedini 
simptom koji se nikako nije povlačio bila je nesanica, problem koji ju je mučio samo 
kada bi joj suprug bio na putu - kao što je bio one noći kada se dogodio potres. 


Glavni simptomi takvog naučenog straha - među njima i najintenzivniji oblik, 
PTSP - mogu se objasniti promjenama u limbičkim sklopovima koji se usmjeravaju 
na amigdalu (7. Najbolji opisi promjena u mozgu koje čine pozadinu PTSP-a te uloge 
amigdale u tim promjenama, nalaze se u članku Dennisa Charneyja i dr. 
»Psychobiologic Mechanisms of Posttraumatic stress Disorder«, Archives of General 
Psychiatry 50 (travanj 1993.), 294-305.). Neke od ključnih promjena događaju se u 
locusu  ceruleusu, koji u mozgu regulira lučenje dviju tvari nazvanih 

katekolaminirna: adrenalina i noradrenalina. Ove tvari mobiliziraju tijelo i pripremaju 
ga za opasnosti; ista takva navala katekolamina sjećanjima daje osobitu snagu. Kod 
PTSP-a ovaj sustav postaje hiperreaktivnim, lučeći iznimno velike količine kemikalija 
kao reakciju na situacije koje sadrže malo ili uopće ne sadrže prijetnju, ali nekako 
podsjećaju na izvornu traumu, kao npr. kod djece iz osnovne škole Cleveland, koja 
su ostajala obuzeta panikom kada bi začula sirenu kola hitne pomoći sličnu onome 
što su čuli u školi nakon masakra. 


Locus ceruelus i amigdala usko su povezani, zajedno s drugim limbičkim 
strukturama poput hipokampusa i hipotalamusa; krugovi zaduženi za katekolamine 
produžuju se u korteks. Za promjene u ovim sklopovima drži se da su pozadina 
simptoma PTSP-a, među kojima su i tjeskoba, strah, hiperbudnost, sklonost 
uzrujavanju i uzbuđivanju, pripravnost na »borbu ili bijeg« te neizbrisivo urezane in- 
tenzivne emocionalne uspomene (8. Dio potvrda promjena u moždanoj mreži u 
smislu posljedice traume potječe iz pokusa u kojima je vijetnamskim veteranima sa 
simptomima PTSP-a ubrizgan johimbin, preparat koji južnoamerički Indijanci stavljaju 
na vrške strjelica kako bi njime posve onesposobili plijen. U vrlo malim količinama, 
johimbin blokira djelovanje vrlo specifičnog receptora (točke na neuronu koja prima 
neurotransmiter) koji u uobičajenim situacijama djeluje kao kočnica katekolamina. 
Johimbin deaktivira kočnice, ne dopuštajući ovim receptorima da percipiraju 
izlučivanje katekolamina; posljedica su povećane razine katekolamina. Uz neuralne 
kočnice onesposobljene injekcijom, johimbin je potaknuo paniku kod 9 od 15 
ispitanika sa simptomima PTSP-a te vrlo živa sjećanja kod njih 6. Jednog veterana 
obuzela je halucinacija u kojoj je pogođeni helikopter padao uz jarki bljesak, praćen 
tragom dima; neki drugi bivši vojnik vidio je eksploziju nagazne mine ispod džipa u 
kojem su mu bili prijatelji - bio je to isti prizor koji ga je neprestano pratio u noćnim 
morama i u obliku bljeskova sjećanja pojavljivao se više od dvadeset godina. Ovo 
istraživanje proveo _ je dr. John Krystal, direktor Laboratorija za kliničku 
psihofarmakologiju u ustanovi National Centre for PTSP u West Havenu, u 
Connecticutu, koji djeluje u krugu bolnice za ratne veterane.). Vijetnamski veterani s 
PTSP-om, govore rezultati jednog istraživanja, imali su 40 posto manje receptora za 
zaustavljanje katekolamina od muškaraca koji nisu pokazivali ove simptome - što 
ukazuje na činjenicu da je njihov mozak doživio trajne promjene, pri čemu je kontrola 
lučenja katekolamina vrlo neučinkovita (9. Manji broj receptora alfa-2 u muškaraca s 
PTSP-om: vidi: Charney: »Psychobiologic Mechanisms«). 


Druge promjene odvijaju se u sklopu koji limbički mozak povezuje s hipofizom, 
koja regulira lučenje CRF-a, glavnog hormona stresa koji tijelo luči kako bi omogućio 
reakciju tipa »borba ili bijeg«. Ove promjene za posljedicu imaju preobilnu sekreciju 
tog hormona - naročito u amigdali, hipokampusu i locusu ceruleusu - što priprema 
tijelo na opasnost koja zapravo ne postoji (10. U pokušaju da smanji razinu lučenja 
CRF-a, mozak to kompenzira smanjenjem broja receptora koji ga oslobađaju. Jedan 
od znakovitih signala koji pokazuju da se upravo to događa kod osoba s PTSP-om 
potječe iz istraživanja u kojem je osmero pacijenata s takvim poteškoćama liječeno 
ubrizgavanjem CRF-a. U uobičajenim okolnostima, injekcija CRF-a potiče plimu 
ACTH-a, hormona koji potom kola tijelom kako bi pokrenuo katekolamine. Ali kod 
pacijenata s PTSP-om, za razliku od kontrolne skupine osoba bez simptoma PTSP- 
a, nije bilo uočljivih promjena u razini ACTH-a - što je pokazivalo da je njihov mozak 
smanjio broj receptora CRF-a jer su već bili preopterećeni hormonima stresa. Ovo 
istraživanje opisao mi je Charles Nemeroff, psihijatar sa sveučilišta Duke.). 

Prema riječima dr. Charlesa Nemeroffa, psihijatra sa sveučilišta Duke: »Zbog 
preobilnih količina CRF-a čovjek reagira pretjerano. Na primjer, ako ste vijetnamski 
veteran s PTSP-om i na parkiralištu začujete prasak u ispuhu nekog automobila, 
upravo vas aktiviranje CRF-a preplavljuje istim onim osjećajima koje ste osjetili 
tjekom izvorne traume: počinjete se preznojavati, bojite se, osjećate groznicu i 
drhtite, u mislima vam sijevaju prizori iz prošlosti. Kod ljudi u kojih se CRF luči 
preobilno, reakcija iznenađenja je preaktivna. 


Na primjer, došuljate li im se iza leđa i pljesnete, većina će ljudi prvi put 
iznenađeno poskočiti, ali to se kod trećeg ili četvrtog ponavljanja više neće dogoditi. 
No osobe kod kojih je CRF preobilan ne prilagođavaju se: na četvrti pljesak reagirat 
će jednako kao i na prvi« (11. Moj razgovor s dr. Nemeroffom objavljen je u The New 
York Timesu (12. lipnja 1990.).). 


Treća skupina promjena događa se u opioidskome sustavu mozga, koji luči 
endorfine za ublažavanje osjećaja boli. On također postaje hiperaktivnim. U ovom 
živčanome sklopu sudjeluje i amigdala, ovoga puta u suglasju s jednim područjem u 
cerebralnome korteksu. Opioidi su moždane kemijske tvari koje imaju veliku moć 
omamljivanja, poput opijuma i drugih narkotika, svojih bliskih kemijskih srodnika. Pri 
doživljavanju stanja s visokim razinama opioida (»vlastiti moždani morfij«) ljudi lakše 
podnose više boli - riječ je o pojavi koju su primijetili lječnici na bojišnici, koji su otkrili 
da su teško ranjenim vojnicima potrebne manje količine narkotika kako bi izdržali bol 
nego civilima koji su bili bitno lakše ozlijeđeni. 


Čini se da se nešto slično događa i kod PTSP-a (12. Čini se da se nešto slično 
događa kod PTSP-a: na primjer, u sklopu jednog pokusa, vijetnamskim veteranima 
sa simptomima PTSP-a prikazan je posebno montiran petnaestominutni film s vrlo 
vjernim prizorima borbe iz filma Olivera Stonea Vod (Platoon). Ispitanicima u jednoj 
skupini ubrizgan je nalokson, tvar koja blokira endorfine; po završetku filma, ovi 
veterani nisu pokazali nikakve promjene u osjetljivosti na bol. Ali u skupini koja nije 
primila sredstvo za blokiranje endorfina, osjetljivost na bol povećala se za 30 posto, 
što je ukazivalo na povećanje lučenja endorfina. Isti prizori nisu tako djelovali na 
veterane bez simptoma PTSP-a, iz čega se može zaključiti da su kod žrtava PTSP-a 
živčani putevi koji reguliraju endorfin pretjerano osjetljivi ili hiperaktivni - ta posljedica 
postala je očita tek kada su ponovno izloženi nečemu što je podsjećalo na izvornu 
traumu. U ovom slijedu reakcija, amigdala najprije procjenjuje emocionalnu važnost 
onoga što vidimo. Istraživanje je proveo dr. Roger Pitman, psihijatar s Harvarda. Kao 
i kod drugih simptoma PTSP-a, promjena u mozgu naučena je ne samo pod 
pritiskom, nego se može i ponovno pokrenuti pojavi li se nešto što podsjeća na onaj 
prvi užasni događaj. Na primjer, Pitman je otkrio da laboratorijski štakori, kada u 
kavezu primaju elektro-udare, razvijaju jednaku analgeziju utemeljenu na endorfinu 
kakva se primjećuje kod vijetnamskih veterana koji su gledali film Vod. Tjednima 
nakon toga, kada su štakori postavljeni u kaveze u kojima su primali udare - ali 
ovoga puta bez uključivanja struje - ponovno su postali neosjetljivi na bol, kao što su 
to bili kada su dobivali udare. Vidi: Roger Pitman: »Naloxone-Reversible Analgesic 
Response to Combat-Related Stimuli in Posttraumatic Stress Disorders and Other 
Allied Psychopathologic States«, Journal of Traumatic Stress 5, 4 (1992.).). 
Promjene u razini endorfina pridaju novu dimenziju neuralnoj mješavini koju pokreće 
ponovno izlaganje traumi: zamrzavanje ili umrtvljavanje određenih osjećaja. A time 

bi se mogao objasniti niz »negativnih« psiholoških simptoma koji se odavno 
primjećuju u PTSP-u: anhedonija (nemogućnost osjećanja zadovoljstva) i opća 
emocionalna otupjelost, osjećaj odvojenosti od života ili obzira za tuđe osjećaje. Oni 
koji su bliski s takvim osobama možda će tu ravnodušnost doživjeti kao nedostatak 
empatije. Još jedna posljedica može biti disocijacija, između ostalog i nesposobnost 
pamćenja ključnih minuta, sati ili čak i dana traumatičnog događaja. 


analgezija — bezbolnost; prestanak osjećanja boli 
anhedonija -nemogućnost osjećanja zadovoljstva 


Čini se da je zbog neuralnih promjena do kojih dolazi kod PTSP-a, osoba s 
takvim poremećajem još sklonija daljnjem traumatiziranju. Čitav niz istraživanja 
provedenih na životinjama otkrio je da su one, kada su u ranome životu izložene čak 
i blagu stresu, u odnosu na životinje koje nisu doživjele stres bile neusporedivo 
osjetljivije na kasnije promjene u mozgu izazvane traumom (što ukazuje na hitnost 
potrebe liječenja djece koja pokazuju simptome PTSP-a). Čini se da je to razlog 
zbog kojeg se, u slučaju izloženosti jednakoj katastrofi, kod jedne osobe razvije 
PTSP, a kod druge ne: amigdala je građena tako da pronalazi opasnost, a kada je 
život još jednom suoči s pravom opasnošću, razina uzbunjenosti podiže se za još 
jedan stupanj. 


Sve te neuralne promjene nude kratkotrajne prednosti za suočavanje s jezovitim i 
strašnim opasnostima koje ih potiču. Pod pritiskom, korisno je biti vrlo budan, 
uzbuđen, pripravan na sve, neosjetljiv na bol, tijela pripremljena na stalne fizičke 
zahtjeve i - na trenutak - ravnodušan prema nečemu što bi nas inače moglo duboko 
uznemiravati. Ove kratkotrajne prednosti, međutim, prerastaju u trajne probleme 
kada se mozak promijeni tako da postaju predispozicijama, poput automobila čiji je 
mjenjač nemoguće izbaciti iz više brzine. Kada amigdala i dijelovi mozga koji su s 
njom povezani tijekom trenutka intenzivne traumatičnosti poprime novu vrijednost, 
ova promjena u uzbudljivosti - te izražena spremnost na poticanje neuralnog puča - 
znači da je cjelokupan život na rubu izvanrednog stanja te da je čak i nedužan 
trenutak podložan eksploziji neobuzdanog straha. 


EMOCIONALNO PONOVLJENO UČENJE 


Takve traumatične uspomene ostaju, čini se, stalnim elementima funkcioniranja 
mozga jer smetaju kasnijem učenju - konkretno, ponovnom učenju normalnije 
reakcije na te traumatične događaje. Kod stečenog straha, poput PTSP-a, 
mehanizmi učenja i pamćenja poremećeni su; i u ovom slučaju amigdala ima ključnu 
ulogu među svim moždanim područjima koja u tome sudjeluju. Ali, u svladavanju 
naučenog straha presudnu ulogu ima neokorteks. 


Uvjetovanje straha izraz je kojim se psiholozi koriste kada žele označiti proces 
kojim nešto što nije ni najmanja prijetnja postaje izvorom straha za osobu u čijim se 
mislima to nešto povezuje s nečim užasavajućim. Kada se takav strah namjerno 
izaziva u laboratorijskih životinja, napominje Charney, strahovi mogu potrajati i 
godinama (13. Dokazi o kojima se govori u ovome odjeljku temelje se na sjajnom 
članku Dennisa Charneyja: »Psychobiologic Mechanisms«.). Ključni dio mozga koji 
uči, zadržava i djeluje na temelju takve reakcije straha sklop je koji povezuje 

talamus, amigdalu i frontalni režanj - a to je smjer emocionalnog puča. 


U uobičajenim okolnostima, kada se netko nečega nauči bojati putem 
uvjetovanja, strah se s vremenom stišava. Čini se da se to događa s pomoću 
prirodnog procesa ponovljenog učenja, pri čemu se osoba s objektom straha 
ponovno suočava u odsustvu bilo čega što bi bilo istinski zastrašujuće. Tako dijete 
koje stekne strah od pasa zbog toga što ga je lovio njemački ovčar koji je pritom 
režao, malo-pomalo i prirodno gubi taj strah ako, recimo ode nekom susjedu koji ima 
prijateljski raspoloženog ovčara, te se neko vrijeme igra s tim psom. Kod PTSP-a 
spontano ponovljeno učenje jednostavno se ne događa. Charney drži da bi to mogla 
biti posljedica promjena u mozgu pri pojavi PTSP-a, koje su toliko duboke da, 
zapravo, do puča u amigdali dolazi svaki put kada do svijesti dopre nešto što i 
najmanje podsjeća na izvornu traumu, pri čemu to samo jača put kojim se razvija 
strah. To znači da ne postoji razdoblje kada se ono čega se netko boji kombinira s 
osjećajem smirenosti - amigdala nikada ne uspijeva ponovno naučiti umjereniju 
reakciju. »Čini se da iskorjenjivanje« straha, primjećuje on, »zahtijeva aktivan proces 
učenja«, koji je i sam onemogućen kod osoba s PTSP-om, »što dovodi do 
abnormalne ustrajnosti emocionalnih uspomena« (14. Charney: »Psychobiologic 
Mechanisms«, 300.). 


Ali, uz odgovarajuće iskustvo, čak i PTSP-a može nestati; snažne emocionalne 
uspomene i misaoni obrasci i reakcije koje one pokreću, mogu se s vremenom 
promijeniti. Ovakvo ponovljeno učenje, drži Charney, kortikalne je naravi. Izvorni 
strah usađen u amigdalu ne nestaje posve; prije je riječ o tome da frontalni korteks 
aktivno potiskuje amigdaline naloge preostalim dijelovima mozga o tome da trebaju 
reagirati strahom. 


»Pitanje je koliko se čovjek brzo oslobađa naučenog straha«, kaže Richard 
Davidson, psiholog sa sveučilišta University of Wisconsin, koji je otkrio ulogu 
frontalnog korteksa u prigušivanju uzrujanosti. U sklopu jednog laboratorijskoga 
pokusa u kojem su ispitanici najprije naučili averziju prema glasnoj buci - paradigmu 
naučenoga straha i ekvivalent PTSP-a na nižoj razini intenziteta - Davidson je otkrio 
da se osobe kod kojih je zabilježeno više aktivnosti u lijevom frontalnom korteksu 
brže rješavaju stečenog straha, što ponovno ukazuje na ulogu korteksa u brisanju 
naučenog stresa (15. Uloga frontalnog korteksa u zaboravljanju straha: U 
istraživanju koje je proveo Richard Davidson, kod dobrovoljnih ispitanika mjerilo se 
reagiranje znojenjem (pokazatelj tjeskobe) dok su slušali ton nakon kojeg bi uslijedila 
glasna, užasna buka. Glasna buka pojačavala je intenzitet znojenja. Nakon 
određenog vremena, već i sam ton bio je dovoljan da pokrene jednaku reakciju, 
pokazujući kako su ispitanici učenjem stekli averziju prema tom tonu. Pošto su neko 
vrijeme slušali ton bez one užasne buke, naučena averzija je izblijedjela - ton se 
oglašavao bez ikakva povećanja intenziteta znojenja. Sto je lijevi frontalni korteks 
ispitanika bio aktivniji, to su se brže oslobađali naučenog straha. U drugom pokusu 
koji je pokazivao ulogu prefrontalnih režnjeva u nadvladavanju straha, laboratorijski 
štakori - česti ispitanici u ovakvim istraživanjima - naučili su bojati se tona 
popraćenog električnim udarom. Na štakorima je potom obavljena svojevrsna 
lobotomija, kirurški zahvat kojim su frontalni režnjevi u njihovu mozgu odvojeni od 
amigdale. Sljedećih nekoliko dana štakori su slušali ton bez električnih udara. 
Polako, nakon više dana, štakori koji su jednom naučili bojati se tog tona, malo-po- 
malo prestali su se bojati. Ali štakorima s prekinutim vezama frontalnih režnjeva 

trebalo je gotovo dvostruko više vremena da se oslobode straha - što ukazuje na 
ključnu ulogu frontalnih režnjeva u suočavanju sa strahom i, općenito, svladavanju 
emocionalnih lekcija. Ovaj pokus provela je Maria Morgan, postdiplomantica kod 
Josepha LeDouxa u Centru za neurologiju sveučilišta New York University.). 


PONOVLJENO ŠKOLOVANJE —EMOCIONALNOG 
MOZGA 


Do jednog od optimističnijih otkrića u vezi s PTSP-om došlo se u istraživanju 
provedenom među osobama koje su preživjele holokaust. Za oko tri četvrtine njih 
utvrđeno je da čak i pola stoljeća kasnije pokazuju simptome aktivnog PTSP-a. 
Pozitivno otkriće sastojalo se u tome što četvrtina preživjelih koje su nekoć mučili 
takvi simptomi više ne pokazuje nikakve znakove sličnih poremećaja; prirodan se 
tijek njihova života tome problemu nekako suprotstavio. Oni koji su još uvijek imali 
simptome, pokazivali su znakove promjena u mozgu povezanih s katekolaminom, 
tipične za PTSP - međutim, kod onih koji su se bili posve oporavili, takvih promjena 
nije bilo (16.Oporavak od PTSP-a: O ovome istraživanju pričala mi je Rachel 
Yehuda, neurokemičarka i voditeljica programa proučavanja traumatskoga stresa na 
medicinskome fakultetu Mt. Sinai na Manhattanu. O rezultatima istraživanja pisao 
sam u The New York Timesu (6. listopada 1992.).). 


. Ovo i slična otkrića pokazuju kako je moguće da promjene mozga u PTSP-a 
nisu neizbrisive i da se osobe mogu oporaviti čak i od najstrašnijih emocionalnih 
ožiljaka - ukratko, da je moguće iznova školovati emocionalne sklopove. Dobre su 
novosti, dakle, da se traume duboke poput PTSP-a mogu zaliječiti te da je način na 
koji se to može postići ponovno učenje. 


Jedan od načina kod kojeg, čini se, do takvog liječenja dolazi spontano - barem 
kod djece - jest uz pomoć igara kakva je igra Purdy. Ovakve igre, kada se ponavljaju 
nebrojeno puta, djeci omogućavaju da ponovno proživljavaju traumu na siguran 
način, u obliku igre. To pruža mogućnost za dva načina zalječivanja: s jedne strane, 
uspomena se ponavlja u kontekstu niske razine tjeskobe, čime se umanjuje 
osjetljivost, a netraumatiziranome sklopu reakcija omogućuje da se povežu s tom 
uspomenom. Drugi je način to što djeca, u sebi, maštovitim zamišljanjem tragediji 
daju drukčiji, bolji ishod: u ovoj konkretnoj igri, djeca katkada ubiju Purdyja, čime 
pojačavaju dojam o vlastitome nadzoru nad traumatičnim trenutkom bespomoćnosti. 


Igre poput igre Purdy predvidive su u mlade djece koja su doživjela tako strašno 
nasilne događaje. Ove sablasne igre kod djece koja su doživjela traume prva je 
primijetila dr. Lenore Terr, dječja psihijatrica iz San Francisca (17. Traume iz 
djetinjstva: Lenore Terr: Too Scared to Cry (New York, Harper-Collins, 1990.).). Ona 
je takve igre primijetila među djecom iz Chowchille, u Kaliforniji - samo jedan sat 
vožnje udaljenu od Stocktona, gdje je Purdy za sobom ostavio takav kaos - koja su 
1973. oteta pri povratku kući autobusom iz jednodnevnog boravka u ljetnome 
kampu. Otmičari su sakrili autobus i djecu, a muke su potrajale dvadeset sedam sati. 


Pet godina kasnije Lenore Terr je otkrila da se otmica još uvijek oživljava u 

igrama žrtava. Djevojčice su, na primjer, igrale igre simboličnih otmica s lutkama 
Barbie. Jedna djevojčica, koja je s užasom i gađenjem doživljavala mokraću druge 
djece na svojoj koži (užasnuta djeca ležala su stisnuta na hrpi), neprestano je prala 
svoju Barbie. Jedna druga djevojčica igrala se putovanja; Barbie je putovala nekamo 
- nije bilo važno kamo - i sretno se vraćala s puta, što je bio cilj te igre. Omiljena igra 
treće djevojčice držala se scenarija u kojem lutka zaglavi u nekoj rupi i uguši se. 


I dok kod odraslih osoba koje dožive takve strašne traume može doći do 
psihičkog omamljivanja, blokiranja pamćenja ili osjećaja u vezi s katastrofom, dječja 
psiha s takvim iskustvom nerijetko postupa drukčije. Djeca rjeđe otupe na traumu, 
drži Terrova, jer se koriste maštom, igrom i sanjarenjem kako bi se prisjetili i 
ponovno razmislili o mukama kroz koje su prošli. Čini se da takvo dobrovoljno po- 
navljanje traume dokida potrebu za njezinim obuzdavanjem unutar intenzivnih 
uspomena koje će se kasnije u obliku bljeskova sjećanja eksplozivno probiti do 
svijesti. Ako je trauma bila manja, poput odlaska zubaru radi postavljanja plombe, 
samo jednom ili dvaput možda će biti dovoljno. Ali ako je trauma bila silno velika, 
djetetu je potrebno beskrajno ponavljanje, novo uprizorenje traume koje će se 
ponavljati uvijek iznova u sablasnom, monotonom ritualu. 


Jedan od načina na koje je moguće doprijeti do slike zamrznute u amigdali jest 
uz pomoć umjetnosti, koja je sama po sebi medij nesvjesnoga. Emocionalni je 
mozak visokousklađen sa simboličnim značenjima i stanjem koje je Freud nazivao 
»primarnim procesom«: s porukama metafora, priča, mita, umjetničkih djela. Ovaj 
način često se koristi pri liječenju djece koja su doživjela traume. Umjetnost katkada 
može otvoriti put djeci da progovore o trenucima užasa o kojima se inače ne bi 
usudili pričati. 


Spencer Eth, dječji psihijatar iz Los Angelesa koji se specijalizirao za liječenje 
takve djece, navodi primjer petogodišnjeg dječaka kojeg je zajedno s majkom oteo 
njezin bivši ljubavnik. Taj ih je muškarac odveo u neku motelsku sobu, gdje je 
dječaku naložio da se sakrije pod pokrivač, dok mu je on toliko tukao majku da je od 
ozljeda umrla. Posve razumljivo, dječak nije bio pripravan tek tako Ethu pričati o 
užasima koje je čuo i vidio dok je bio pod pokrivačem. Eth ga je stoga zamolio neka 
nacrta sliku - bilo što. 


Crtež je prikazivao vozača na automobilskim utrkama koji je imao nevjerojatno 
velike oči, prisjeća se Eth. Te divovske oči Eth je protumačio kao simbol dječakove 
hrabrosti koju je pokazao kada je provirio prema ubojici. Takvi prikriveni simboli 
traumatičnog prizora gotovo se redovito pojavljuju u radovima djece koja su doživjela 
traumu; u takvim slučajevima Eth u prvom koraku terapije od djece traži da nešto 
nacrtaju. Intenzivne uspomene koje ih opsjedaju probijaju se u njihove radove 
jednako kao i u njihove misli. Osim toga, crtanje samo po sebi ima terapeutska 
svojstva, započinjući postupak ovladavanja traumom. 


PONOVLJENO EMOCIONALNO UČENJE | 
OPORAVLJANJE OD TRAUME 


Irene je izišla na dogovoreni sastanak s nekim mladićem, a izlazak je završio 
pokušajem silovanja. Premda se uspjela riješiti nasilnika, on ju je nastavio opsjedati: 

mučeći je opscenim telefonskim pozivima, prijeteći joj nasiljem, nazivajući je usred 
noći, prateći je i promatrajući svaki njezin korak. Jednom, kada je pokušala potražiti 
pomoć policije, oni su njezin problem odbacili kao nešto posve trivijalno, jer se za- 
pravo »ništa i nije dogodilo«. U vrijeme kada se za pomoć obratila liječniku, Irene je 
već imala simptome PTSP-a, posve se prestala družiti s bilo kime i osjećala se 
zatočenom u vlastitoj kući. 


Irenin slučaj navodi dr. Judith Lewis Herman, psihijatrica s Harvarda, čiji pionirski 
rad ocrtava korake namijenjene oporavku od traume. Hermanova u tome vidi tri faze: 
stjecanje osjećaja sigurnosti, prisjećanje na pojedinosti u vezi s traumom i žaljenje 
za nastalim gubitkom te, konačno, ponovnu uspostavu normalnog života. Kao što 
ćemo vidjeti, u slijedu ovih koraka postoji određena biološka logika: čini se da takav 
slijed odražava način na koji emocionalni mozak ponovno uči kako na život ne mora 
gledati kao na opasnost koja samo što se nije dogodila. 


Prvi korak, ponovno stjecanje osjećaja sigurnosti, u praksi vjerojatno znači 
pronalaženje načina za smirivanje pretjerano prestrašenih i prelagano pokretanih 
emocionalnih sklopova, i to za smirivanje koje će biti dovoljno snažno da omogući 
novo učenje (18. Put do oporavka od traume: Judith Lewis Herman: Trauma and 
Recovery (New York, Basic Books, 1992.).). Ova faza često započinje time što se 
pacijentima pomaže shvatiti kako su njihova razdražljivost, noćne more, pretjerana 
budnost i panika sastavni dio simptoma PTSP-a. Već zbog te spoznaje sami 
simptomi donose manje straha. 


Još jedan od ranih koraka sastoji se u tome da se pacijentima pomogne da 
ponovno steknu određeni osjećaj nadzora nad onim što im se događa, a to je izravno 
brisanje lekcije bespomoćnosti koju je sama trauma ostavila. Irene je, na primjer, 
mobilizirala prijatelje i članove obitelji kao zaštitu koju je postavila između sebe i 
nasilnika, te je uspjela policiju navesti na intervenciju. 


Način na koji se osobe koje pate od PTSP-a osjećaju »nesigurnima« nadilazi 
strah od toga da opasnost vreba posvuda oko njih; njihova nesigurnost ima korijene 
na znatno intimnijoj razini, a osjećaju da nemaju nikakva nadzora nad onim što se 
događa u njihovu tijelu i s njihovim emocijama. To je razumljivo, s obzirom na lakoću 
kojom se pokreće emocionalni puč, a koju PTSP omogućuje izazivanjem 
hiperosjetljivosti amigdalnih sklopova. 


Lijekovi su jedan od načina s pomoću kojih je kod pacijenta moguće ponovno 
uspostaviti osjećaj da ne mora biti toliko prepušten na milost i nemilost emocionalnim 
znakovima za uzbunjivanje koji ga preplavljuju neobjašnjivom tjeskobom, zbog kojih 
ne može spavati, ili zbog kojih su mu snovi ispunjeni noćnim morama. Farmakolozi 
se nadaju da će jednoga dana moći prirediti lijek koji će djelovati upravo na 
posljedice koje PTSP ostavlja na amigdalu i s njom povezane neurotransmiterske 
sklopove. Zasada, međutim, postoje lijekovi koji se suprotstavljaju samo nekima od 
ovih promjena, a među njima najpoznatiji su antidepresivi koji djeluju na serotoninski 
sustav, te beta-blokade poput propranolola, koji blokiraju aktiviranje simpatičkog 
živčanog sustava. Usto, pacijenti mogu naučiti tehnike opuštanja koje im daju 
mogućnost da se suprotstave razdražljivosti i nervozi. Fiziološka smirenost otvara 
mogućnost pomaganja brutalno zlostavljanim emocionalnim sklopovima da iznova 
otkriju kako život nije prijetnja, kao i mogućnost da pacijenti ponovno steknu 

određeni osjećaj sigurnosti kakav su imali u životu prije traumatičnog događaja. 


Još jedan korak prema zacjeljivanju sastoji se u prepričavanju i rekonstruiranju 
priče o traumatičnome događaju u situaciji koja ulijeva potpunu sigurnost, čime se 
emocionalnim sklopovima omogućuje da steknu novo, realističnije shvaćanje onoga 
što se dogodilo, kao i da stvori primjereniju reakciju na traumatičnu uspomenu i ono 
što je potiče. Dok pacijenti prepričavaju užasne pojedinosti dramatičnog događaja, 
sjećanje počinje doživljavati transformaciju, kako u emocionalnome značenju, tako i 
u djelovanju na emocionalni mozak. Tempo ovakva prepričavanja vrlo je važan i 
osjetljiv; u idealnim uvjetima, on oponaša tempo koji se prirodno javlja u osobama 
koje se od traume mogu oporaviti bez simptoma PTSP-a. U takvim slučajevima 
često se čini da postoji svojevrstan unutarnji sat koji ljudima »dozira« mučne 
uspomene uz pomoć kojih iznova doživljavaju traumatično iskustvo. Između tih 
»doza« protječu tjedni ili mjeseci u kojima se ne sjećaju gotovo ničega u vezi s 
užasnim događajima (19. »Doziranje« traume: Mardi Horowitz: Stress Response 
Syndromes (Northvale, NJ, Jason Aronson, 1986.).). 


Čini se da ovakve izmjene ponovnog uranjanja u uspomene i odmora od njih 
omogućuju spontano analiziranje traume i ponovljeno učenje emocionalne reakcije 
katkada može pokrenuti silne strahove. Psihoterapeut u tom slučaju treba usporiti 
tempo kako bi pacijentove reakcije ostale unutar podnošljivog raspona koji neće 
onemogućiti proces ponovnog učenja. 


Psihoterapeut potiče pacijenta na to da prepričava traumatične događaje koliko 
god može vjernije, kao da je riječ o horroru s videokasete, ne izostavljajući nijednu 
odvratnu pojedinost. To se ne odnosi samo na konkretne stvari koje je pacijent vidio, 
čuo, omirisao i osjetio, nego i na njegove reakcije - na užas, gađenje, mučninu. Cilj 
je cjelokupnu uspomenu pretočiti u riječi, što znači doći do dijelova uspomene koji su 
možda ostali disocirani, pa tako nedostaju iz svjesne uspomene. Izražavanjem 
osjetilnih pojedinosti i osjećaja s pomoću riječi, sjećanja se vjerojatno više dovode 
pod nadzor neokorteksa, gdje reakcije koje ona izazivaju mogu postati razumljivije i 
time lakše za nadziranje. Ponovljeno emocionalno učenje u toj se fazi uvelike postiže 
ponovnim proživljavanjem događaja i njihovih emocija, no ovoga puta u sigurnome 
okruženju, u društvu psihoterapeuta u kojeg pacijent ima povjerenja. Takve situacije 
počinju ostavljati znakovitu poruku u emocionalnim sklopovima - ta sigurnost, 
umjesto neprestanog užasa, može se doživljavati zajedno sa sjećanjima na traumu. 


Onaj petogodišnjak koji je nacrtao divovske oči pošto je bio svjedokom stravičnog 
ubojstva svoje majke, nakon tog prvog crteža više nije crtao. Umjesto toga, on i 
njegov psihotearapeut, Spencer Eth, igrali su igre i gradili snažnu vezu. Dječak je tek 
polako počeo prepričavati ubojstvo, isprva u stereotipima, pri svakom pokušaju 
svaku pojedinost pričajući na posve jednak način. Malo-pomalo, međutim, njegova je 
priča postala otvorenija i slobodnija, dok mu je tijelo pritom bivalo manje napeto. 
Istodobno, noćne more u vezi s prizorom ubojstva počele su se javljati rjeđe, što je 
bio znak, kaže Eth, određenog »ovladavanja traumom«. Njihov razgovor postupno 
se sa strahova koje je ostavio traumatičan događaj prebacio više na ono što se 
događa u dječakovu svakodnevnome životu, sada kada se prilagođavao novoj 
okolini u očevu domu. Na koncu je dječak bio u stanju govoriti samo o svom 
svakodnevnome životu, dok je utjecaj traume postajao sve slabiji. 

I konačno, dr. Herman drži da pacijenti trebaju žaliti za gubitkom koji je donio 
traumatičan događaj - bilo da je riječ o ozljedi, smrti voljene osobe ili prekidu veze, 
žaliti za određenim korakom koji nisu poduzeli kako bi nekoga spasili ili zbog same 
uzdrmane vjere u to da se ljudima može vjerovati. Zaljenje koje se pojavljuje dok se 
prepričavaju takvi bolni događaji služi jednom presudnome cilju: označava 
sposobnost oslobađanja od same traume do određenog stupnja. To znači da 
pacijent, umjesto da zauvijek bude zarobljen u tom trenutku iz prošlosti, može početi 
gledati naprijed, čak se i nadati i izgrađivati nov život u kojem neće biti stalnog i 
strašnog pritiska traume. Pritom se čini kao da je neprestano recikliranje i ponovno 
proživljavanje užasa traume u emocionalnim sklopovima čarolija koje se pacijent 
konačno može osloboditi. Svaki zvuk sirene ne mora donijeti i plimu straha; svaki 
ZVUK u noći ne mora neizostavno donijeti i sjećanje na užas. 


Posljedice ili povremeno ponavljanje simptoma nerijetko potraju i duže, kaže 
Hermanova, ali postoje konkretni znakovi o tome da je trauma velikim dijelom 
prevladana. Među njima su i dovođenje fizioloških simptoma na prihvatljivu razinu i 
sposobnost podnošenja osjećaja koji se povezuju sa sjećanjima na traumu. Naročito 
je važno i znakovito kada se kod pacijenta u trenucima koje ne može kontrolirati više 
ne pojavljuju erupcije sjećanja, nego kada, umjesto toga, do njih može dolaziti 
svojevoljno, kao da je riječ o bilo kojoj drugoj uspomeni - i, što je možda i najvažnije, 
pohraniti ih poput bilo koje druge uspomene. Na koncu, to znači izgradnju jednog 
novog života, sa snažnim pouzdanim vezama i sustavom povjerenja koji pronalazi 
smisao čak i u svijetu u kojem se takva nepravda može dogoditi (20. Još jedna od 
razina na kojoj se odvija ponovljeno učenje, barem kod odraslih osoba, jest 
filozofska. Potrebno je dotaknuti vječito žrtvino pitanje - »Zašto baš ja?«. Situacija u 
kojoj je čovjek bio žrtva traumatičnog događaja raspršuje njegovu vjeru u to da može 
imati povjerenja u svijet i da je ono što nam se u životu događa pravedno - tj, da 
možemo nadzirati vlastitu sudbinu živimo li pravedničkim životom. Odgovori na 
žrtvine nedoumice, dakako, ne trebaju biti filozofske ili religijske naravi; zadaća je 
iznova izgraditi sustav vjere ili povjerenja koji će joj omogućiti da ponovno živi kao da 
može vjerovati i svijetu i ljudima u njemu.). Sve ovo zajedno znakovi su uspjeha u 
ponovljenom školovanju emocionalnog mozga. 


PSIHOTERAPIJA KAO UČENJE EMOCIONALNIH 
ZNANJA 


Srećom, katastrofični trenuci u kojima se traumatična sjećanja urezuju u 
pamćenje za većinu nas su rijetki. Ali isti onaj proces za koji se pokazuje da tako 
neumoljivo upisuje traumatična sjećanja vjerojatno funkcionira i u mirnijim životnim 
razdobljima. Uobičajeniji problemi iz djetinjstva, poput roditeljskog zanemarivanja ili 
uskraćivanja pozornosti ili nježnosti, napuštanja ili gubitka, odbijanja od strane 
društva, možda nikada neće doseći grozničavu razinu traume, no takve situacije 
svakako ostavljaju traga na emocionalnome mozgu, rezultirajući izobličenjima - i 
suzama i ogorčenjem - u kasnijim prisnim vezama. Ako je moguće izliječiti PTSP, 
moguće je izliječiti i prigušenije emocionalne ožiljke kakve u sebi nosi većina nas; a 
to je zadaća psihoterapije. Općenito govoreći, upravo u učenju načina na koje je 
moguće umješno_ se nositi s ovakvim prošlošću opterećenim reakcijama 
emocionalna će inteligencija imati najvažniju ulogu. 

Dinamika do koje dolazi između amigdale i potpunije informiranih reakcija 
frontalnog korteksa možda nudi neuroanatomski model za načine na koje 
psihoterapija preoblikuje duboke, neprilagođene emocionalne obrasce. Kako to 
pretpostavlja Joseph LeDoux, neurolog koji je otkrio senzorsku ulogu amigdale u 
emocionalnim ispadima: »Kada vaš emocionalni sustav jednom nešto nauči, čini se 
da se toga nikada ne osolobađate. Terapija vas uči kako da to kontrolirate - vaš 
neokorteks ona uči kako će inhibirati amigdalu. Sklonost djelovanju je potisnuta, dok 
vaša temeljna emocija u vezi s time ostaje prigušena«. 


S obzirom na građu mozga koja je temelj ponovljenog emocionalnog učenja, čini 
se da ono što ostaje, čak i nakon uspješne psihoterapije, jest rudimentarna reakcija, 
ostatak izvorne osjetljivosti ili straha u korijenu mučnog emocionalnog obrasca 
(21.To da se izvorni strah ustrajno zadržava, čak i ako je potisnut, pokazano je u 
istraživanjima u kojima su laboratorijski štakori naučili bojati se određenog zvuka, 
npr. zvona, kada je on bio popraćen električnim udarom. Malo-pomalo, tijekom 
godine (što je za štakora vrlo dugo razdoblje - oko trećine života), štakori su se 
prestali bojati zvuka zvona. Ali, strah se vratio punim intenzitetom kada je taj zvuk 
ponovno bio popraćen udarom. Strah se vratio u jednom jedinom trenutku - dok su 
mu za povlačenje bili potrebni mjeseci i mjeseci. Ovo vrijedi i za ljude, dakako, u 
slučajevima kada davni traumatični strah, godinama pritajen, punom snagom iznova 
preplavi čovjeka nakon određenog podsjećanja na izvornu traumu.). Frontalni režanj 
može rafinirati ili prigušiti impuls amigdale koji navodi na neobuzdano reagiranje, ali 
je ne može navesti na to da uopće ne reagira. | tako, premda ne možemo odlučiti 
kada će nam se dogoditi emocionalni ispadi, možemo više utjecati na to koliko 
dugo će potrajati. Brži oporavak od takvih ispada lako bi mogao biti jedan od 
znakova emocionalne zrelosti. 


Tijekom terapije, ono što se, čini se, uglavnom mijenja jesu reakcije koje ljudi 
iskazuju kada se emocionalni proces jednom pokrene - međutim, sama sklonost 
pokretanju reakcije ne nestaje potpuno. Dokazi za to potječu iz niza istraživanja 
psihoterapije koja su proveli Lester Luborsky i kolege sa sveučilišta University of 
Pennsylvania (22.Proučavanje terapija detaljno je opisano u knjizi Lestera Luborskog 
i Paula Critisa-Cristopha: Understanding Transference: The CCRT Method (New 
York, Basic Books, 1990.).). Oni su analizirali glavne sukobe u odnosima koji su 
desetke pacijenata doveli na psihoterapiju - pitanja poput duboke žudnje za 
društvenim prihvaćanjem ili pronalaženjem prisnog odnosa, ili pitanja neuspjeha ili 
pretjerane ovisnosti o drugima. Potom su pomno proučili tipične (redovito 
autodestruktivne) reakcije koje su pacijenti iskazivali kad god bi se u njihovim 
vezama aktivirale ovakve želje i strahovi - reakcije poput pretjerane zahtjevnosti, što 
je u druge osobe izazivalo bijes ili hladnoću, ili povlačenje u samoobranu u 
očekivanju omalovažavanja, pri čemu je ona druga osoba ostajala zbunjena nečim 
što je izgledalo kao odbacivanje. Tijekom takvih nesretnih interakcija pacijenti su, 
razumljivo, imali osjećaj da su preplavljeni osjećajima uzrujanosti - beznadnosti i 
tuge, kivnosti i bijesa, napetosti i straha, krivnje i samooptužbe i tako dalje. Kakav 
god bio konkretan obrazac pojedinog pacijenta, činilo se da se pojavljuje gotovo u 
svakoj značajnoj vezi, bilo s bračnim drugom ili ljubavnikom, djetetom ili roditeljem, ili 
kolegama i šefovima na poslu. 


Tijekom dugotrajne terapije, međutim, u ovih je pacijenata došlo do dvije vrste 

promjena: njihova emocionalna reakcija na događaje koji su ih potakli bila je manje 
stresna, čak su pokazivali smirenost ili zbunjenost, dok su im vanjske reakcije 
postale učinkovitije u postizanju onoga što su od određene veze doista željeli. Ono 
što se, međutim, nije promijenilo, bila je ona pritajena želja ili strah, te početna 
kratkotrajna bol. U fazi kada je pacijentima u sklopu terapije preostalo još samo 
nekoliko sastanaka s psihoterapeutom, interakcije o kojima su pričali pokazivale su 
da je kod njih ostalo tek upola manje negativnih emocionalnih reakcija u odnosu na 
vrijeme kada su započeli terapiju; tada je već bilo i dvostruko vjerojatnije da će naići 
na pozitivne reakcije drugih, za kojima su toliko žudjeli. No ono što se uopće nije 
promijenilo bila je ona konkretna osjetljivost u korijenu tih potreba. 


Sa stajališta mozga, može se nagađati, limbički sklopovi upućivali bi znakove za 
uzbunu kao reakciju na naznake događaja kojeg se bojimo, ali frontalni korteks i 
srodna područja mozga naučila bi nove, zdravije reakcije. Ukratko, emocionalne 
lekcije - čak i najdublje usađene navike srca naučene u djetinjstvu - mogu se preob- 
likovati. Emocionalno učenje traje čitavog života. 


14 
Temperament nije isto što i sudbina 


Toliko o mijenjanju naučenih emocionalnih obrazaca. Međutim, što je s onim 
reakcijama koje su nam zadane genetskim naslijeđem - što je s mijenjanjem 
uobičajenih reakcija osoba koje su po prirodi, recimo, vrlo nepostojane ili krajnje 
stidljive? Ovaj dio emocionalnog spektra potpada pod okrilje temperamenta, 
pozadinskog šaptanja emocija koje određuju našu temeljnu ćud. Temperament je 
moguće definirati s pomoću raspoloženja tipičnih za naš emocionalni život. U 
određenoj mjeri, svatko od nas ima takav omiljeni emocionalni raspon; temperament 
se stječe rođenjem i sastavni je dio genetske lutrije koja ima snažnu ulogu u 
određivanju životne sudbine. To je jasno uočio svaki roditelj: od samog rođenja dijete 
će biti smireno i spokojno ili, pak, razdražljivo i naporno. Pitanje je je li takav biološki 
određen sklop moguće promijeniti iskustvom. Određuje li biološka građa našu 
emocionalnu sudbinu ili čak i prirodno stidljivo dijete može izrasti u odraslu osobu 
koja će imati više samopouzdanja? 


Najjasniji odgovor na to pitanje daje rad Jeromea Kagana, uglednog razvojnog 
psihologa sa sveučilišta Harvard (1. Vidi, na primjer, Jerome Kagan i dr.: »lnitial 
Reactions to Unfamiliarity«, Current Directions in Psychological Science (prosinac 
1992.). Potpuniji biološki prikaz temperamenta nalazi se u Kaganovoj knjizi Galen's 
Prophecy.). Kagan drži da postoje najmanje četiri temperamentna tipa - plah, 
odvažan, optimističan i melankoličan - te da je svaki od njih posljedica različitih 
obrazaca aktivnosti mozga. Kada je riječ o temperamentu, u naslijeđu vjerojatno 
postoje bezbrojne razlike, a svaka od njih temelji se na urođenim razlikama u građi 
emocionalnih sklopova; kod bilo koje konkretne emocije, ljudi se mogu razlikovati po 
tome kako se ona lako aktivira, koliko traje, koliko postaje intenzivna. Kaganov rad 
koncentriran je na jedan od ovih obrazaca: dimenziju temperamenta koja se kreće u 
rasponu od odvažnosti do bojažljivosti. 

Već desetljećima majke donose svoju novorođenčad i djecu u Kaganov 
Laboratorij za razvoj djece na trinaestome katu zgrade William James Hall na 
sveučilištu Harvard, gdje sudjeluju u ispitivanjima razvoja djece. Upravo ondje Kagan 
i njegovi — suradnici uočili su rane _— znakove  stidljivosti u — skupini 
dvadesetjednomjesečne djece dovedene radi eksperimentalnog promatranja. U 
slobodnoj igri s drugom djecom neka su bila živahna i spontana, bez imalo se 
oklijevanja igrajući s drugima. Druga su, međutim, bila nesigurna i neodlučno su se 
držala postrani, uz majke, bez riječi promatrajući ostale kako se igraju. Gotovo četiri 
godine kasnije, kada su ista ta dijeca bila u vrtiću, Kaganova ih je skupina ponovno 
uzela na promatranje. U međuvremenu, nijedno otvoreno dijete nije postalo 
bojažljivo, dok su dvije trećine plahe djece i dalje bile suzdržane. 


Prema rezultatima Kaganova istraživanja, djeca koja su pretjerano osjetljiva i 
ispunjena strahom prerastaju u stidljive i plašljive odrasle osobe; od rođenja, 15 do 
20 posto djece je »inhibiranog ponašanja«, kako on naziva to stanje. Kao malene 
bebe, takva su djeca bila plaha u vezi sa svim što im je bilo nepoznato. Zbog toga su 
izbirljiva kada je u pitanju neko novo jelo, nevoljko prilaze novim životinjama ili 
mjestima, i stidljivi su u društvu nepoznatih osoba. Zbog toga su osjetljivi i na druge 
načine - na primjer, skloni osjećaju krivnje ili tome da prigovaraju samima sebi. 
Takva djeca u društvenim situacijama počinju osjećati tjeskobu koja ih paralizira: u 
učionici i na školskome igralištu, kada upoznaju nove ljude, kad god se nađu u 
središtu pozornosti. Kao odrasle osobe, najvjerojatnije će u društvenim situacijama 
biti izolirani, morbidno se bojeći držanja govora ili neke druge javne aktivnosti. 


Tom, jedan od dječaka iz Kaganova istraživanja, tipičan je predstavnik skupine 
sramežljive djece. Pri svakom promatranju tijekom djetinjstva - u dobi od dvije, pet i 
sedam godina - Tom je bio među najbojažljivijom djecom. Kada su s njim razgovarali 
u dobi od trinaest godina, Tom je bio napet i ukočen, grizao je usne i lomio prste, dok 
mu je lice bilo bezizražajno, a ukočen osmijeh pokazivao se samo kada bi govorio o 
svojoj djevojci; njegovi su odgovori bili kratki, a reakcije prigušene (2. Tom i Ralph, 
arhetipski primjeri plahe i odvažne djece, opisani su u Kaganovoj knjizi Galen's 
Prophecy, str. 155-57.). Tom se sjećao kako je tijekom srednjeg razdoblja djetinjstva, 
sve negdje do jedanaeste godine, bio užasno stidljiv, kako bi se znojio kad god bi se 
trebao pridružiti vršnjacima u igri. Usto, mučili su ga intenzivni strahovi: bojao se da 
će mu kuća izgorjeti, bojao se skočiti u bazen, bojao se biti sam u mraku. U čestim 
noćnim morama, napadala su ga čudovišta. Premda je u posljednje dvije godine 
osjećao manje stida, i dalje u društvu druge djece osjeća ponešto tjeskobe, a 
njegove brige sada su usmjerene na uspjeh u školi, premda pripada među pet posto 
najboljih učenika u razredu. Kao sinu znanstvenika, Tomu se karijera na tom 
području sviđa jer razmjerna usamljenost takvog poziva odgovara njegovim intro- 
vertiranim sklonostima. 


Za razliku od njega, Ralph je bio jedno od najodvažnije i najotvorenije djece u 
svim fazama praćenja. Uvijek opušten i razgovorljiv, s trinaest je godina sjedio posve 
neopterećeno, ne pokazujući ništa što bi ukazivalo na nervozu, a govorio je 
samouvjerenim, srdačnim tonom, kao da mu je osoba koja ga ispituje vršnjak - prem- 
da je razlika u dobi bila dvadeset pet godina. Tijekom djetinjstva iskusio je samo dva 
straha kratka vijeka - jednom se bojao pasa, nakon što je, kada su mu bile tri godine, 
na njega skočio velik pas, a drugi je bio strah od letenja, koji se pojavio kada je u 
dobi od sedam godina čuo za avionske nesreće. Društven i popularan, Ralph sebe 

nikada nije smatrao stidljivim. 


Čini se da plaha djeca na svijet dolaze s neuronskim sklopovima zbog kojih 
reagiraju čak i na blage oblike stresa - od rođenja, njihovo srce, kada se nađu u 
neobičnim ili za njih novim situacijama, kuca brže u odnosu na rad srca druge djece. 
U dobi od dvadeset jednog mjeseca, kada su se povučena djeca klonila igre, aparati 
za praćenje brzine rada srca pokazivali su da im srce radi ubrcano, što je bila 
posljedica tjeskobe. Čini se da je tako pobudljiva tjeskoba podloga njihove plahosti 
koja traje čitavog života: svaku novu osobu ili situaciju oni prihvaćaju kao da je riječ o 
potencijalnoj prijetnji. Možda i zbog toga, žene srednje dobi koje se sjećaju da su bile 
osobito stidljive u djetinjstvu, kada se usporede s otvorenijim vršnjakinjama, kroz 
život nerijetko prolaze s više strahova, briga i osjećaja krivnje, te pate od više 
poteškoća povezanih sa stresom, poput migrene, razdražljivosti probavnog sustava i 
želučanih smetnji (3. Doživotni problemi stidljiva djeteta: Iris Bell: »Increased 
Prevalence of Stress-related Symptoms in Middle-aged Women Who Report 
Childhood Shyness«, Annals of Medicine 16 (1994.).). 


NEUROKEMIJA PLAHOSTI 


Razlika između opreznog Toma i odvažnog Ralpha, drži Kagan, sastoji se u 
uzbudljivosti živčanog sklopa, središte kojeg je u amigdali. Kagan smatra da se 
osobe poput Toma, koje su sklone bojažljivosti, rađaju s neurokemijskom građom 
zbog koje se ovaj sklop vrlo lako uzbuđuje, pa stoga izbjegavaju nepoznato, klone se 
neizvjesnosti i pate od tjeskobe. Oni koji, poput Ralpha, imaju živčani sustav s bitno 
višim pragom uzbuđivanja amigdale, manje su skloni strahu, prirodno otvoreniji i 
željni istraživanja novih mjesta i upoznavanja novih ljudi. 


Jedan od ranih pokazatelja tipa ponašanja koje je dijete naslijedilo jest koliko je 
teško i razdražljivo u najranijoj dobi i koliko se uzrujava kada se suočava s nečim ili 
nekim nepoznatim. | dok približno jedno od petero djece pripada u razred plahe 
djece, oko dvoje od petero pokazuju odvažan temperament - barem neposredno po 
rođenju. 


Dio Kaganovih dokaza za to potječe iz promatranja neobično plahih mačaka. 
Približno jedna od sedam kućnih mačaka u ponašanju iskazuje obrazac bojažljivosti 
srodan onome u plahe djece: bježe od novoga (umjesto da pokazuju poslovičnu 
mačju znatiželju); nevoljko istražuju nova područja i napadaju samo najmanje glo- 
davce, jer su prebojažljive da bi se namjerile na veće, na koje bi njihove hrabrije 
srodnice navalile s užitkom. Izravna sondiranja mozga otkrila su da su kod tih plahih 
mačaka dijelovi amigdale neobično skloni uzbuđivanju, osobito kada, na primjer, 
začuju prijeteće zavijanje neke druge mačke. 


Plahost kod mačaka doživljava procvat negdje oko dobi od jednog mjeseca, 
razdoblja kada amigdala sazrijeva dovoljno da bi preuzela nadzor nad moždanim 
sklopom koji odlučuje o prilaženju ili izbjegavanju. Mjesec dana sazrijevanja mačjeg 
mozga odgovara osmomjesečnome razvoju dječjeg mozga; a upravo u dobi od 
osam ili devet mjeseci, primjećuje Kagan, u djece se pojavljuje strah od nepoznatih 
osoba - napusti li djetetova majka sobu, a u njoj ostane netko nepoznat, posljedica 

će biti suze. Moguće je da su plaha djeca, drži Kagan, naslijedila kronično visoke 
razine noradrenalina ili drugih moždanih kemikalija koje aktiviraju amigdalu i tako 
postavljaju nizak prag uzbudljivosti, zbog čega se amigdala lakše pokreće na 
djelovanje. 


Jedan od znakova pojačane osjetljivosti jest to što kada se, na primjer, kod 
mladih muškaraca i žena koji su u djetinjstvu bili vrlo stidljivi u laboratoriju mjere 
reakcije na izlaganje stresovima poput oštrih mirisa, ubrzani rad njihova srca ostaje 
na takvoj ubrzanoj razini puno duže nego kod njihovih otvorenijih vršnjaka - što je 
znak da je zbog plimnih valova noradrenalina njihova amigdala i dalje uzbuđena a, 
preko povezanih živčanih sklopova, simpatički živčani sustav pobuđen (4. Ubrzani 
rad srca: lris R. Bell i dr.: »Failure of Heart Rate Habituation During Cognitive and 
Olfactory Laboratory Stressors in Young Adults With Childhood Shyness«, Annals of 
Behavior Medicine 16 (1994.).). Kagan je otkrio da plaha djeca pokazuju više razine 
reaktivnosti u čitavome spektru pokazatelja rada simpatičkog živčanog sustava, od 
višeg krvnog tlaka u stanju mirovanja i većeg proširenja zjenica do viših razina 
noradrenalinskih markera u mokraći. 


Šutnja je još jedan pokazatelj plahosti. Kad god je Kaganova ekipa u prirodnome 
okruženju - u njihovoj grupi u vrtiću, s drugom djecom koju nisu poznavala, ili u 
razgovoru s ispitivačem - uočila stidljivu ili odvažnu djecu, plaha su djeca manje 
govorila. Jedna plaha polaznica vrtića samo je šutjela kada bi joj se obraćala druga 
djeca i veći je dio dana provodila u promatranju drugih kako se igraju. Kagan 
pretpostavlja da je bojažljiva šutnja u situaciji u kojoj je dijete suočeno s nečim novim 
ili s nečim što doživljava kao prijetnju pokazatelj aktivnosti živčanog sklopa koji se 
proteže od prednjeg dijela mozga, preko amigdale do obližnjih limbičkih tvorbi koje 
kontroliraju sposobnost vokalizacije (zbog istih tih krugova pod stresom imamo 
osjećaj da se »gušimo«). 


Ovakva osjetljiva djeca izložena su velikoj opasnosti od toga da se kod njih 
razvije tjeskobni poremećaj, poput napadaja panike, a koji se mogu početi javljati već 
u šestom ili sedmome razredu. U jednom istraživanju provedenom među 754 
dječaka i djevojčica u toj dobi, za četrdeset četvero djece utvrđeno je da su već 
doživjela barem jednu epizodu paničnoga straha, ili da pokazuju nekoliko 
preliminarnih simptoma. Takve tjeskobne epizode obično su bile posljedica 
uzbunjenosti uobičajene za adolescentsku dob, poput prvog izlaska s pripadnikom 
suprotnoga spola ili nekog važnog školskog testa - uzbuna koje većina djece 
podnosi bez posljedica u obliku ozbiljnijih problema. Međutim, bojažljiviji tinejdžeri 
koji su se neuobičajeno bojali novih situacija, bili su zahvaćeni simptomima panike, 
poput lupanja srca, ubrzanog disanja ili osjećaja gušenja, kao i osjećajem da će im 
se dogoditi nešto strašno, da će, npr. poludjeti ili umrijeti. Istraživači drže da ove 
epizode, premda nisu bile dovoljno značajne da bi dijagnoza glasila »panični 
poremećaj«, pokazuju kako ovakvim tinejdžerima prijeti veća opasnost od toga da se 
s godinama kod njih pojavi takav poremećaj; velik broj odraslih osoba koje pate od 
napadaja panike kažu da su se ti napadaji prvi put pojavili u ranoj mladosti (5. 
Panika kod tinejdžera: Chris Hayward i dr.: »Pubertal Stage and Panic Attack History 
in Sixth- and Seventh-grade Girls«, American Journal of Psychiatry svez. 149 (9) 
(rujan 1992.), str. 1239-43; Jerold Rosenbaum i dr.: »Behavioral Inhibition in 
Childhood: A Risk Factor for Amciety Disorders«, Harvard Review of Psychiatry 
(svibanj 1993.).). 

Početak napadaja tjeskobe bio je tijesno vezan za pubertet. Djevojke kod kojih je 
bilo malo znakova puberteta nisu imale takve napadaje, ali od onih koje su tada već 
doživjele početak puberteta, oko 8 posto reklo ih je da su doživjele i paniku. Kada su 
jednom proživjele takav napadaj, kasnije su bile sklone strahu od njegova ponav- 
ljanja koji osobe s paničnim poremećajem navodi na to da se povlače iz života. 


NIŠTA ME NE MUČI: VEDAR TEMPERAMENT 


Dvadesetih godina ovoga stoljeća, kao mlada žena, moja teta June otišla je iz 
rodnog Kansas Cityja i posve sama uputila se u Shanghai - u to vrijeme za 
usamljenu je ženu to bio opasan put. Ondje je June upoznala i udala se za nekog 
britanskog detektiva koji je radio u kolonijalnoj policiji tog međunarodnog središta 
trgovine i spletki. Kada su početkom II. svjetskoga rata Japanci zauzeli Shanghai, 
moja tetka i njezin suprug odvedeni su u zarobljenički logor prikazan u knjizi i filmu 
Carstvo sunca. U njemu preživjevši pet užasnih godina, ona i njezin suprug izgubili 
su doslovce sve. Bez ičega, repatrirani su u Britansku Kolumbiju. 


Sjećam se kako sam kao dijete prvi put upoznao June, postariju ženu 
neobuzdane energije i živosti koja je za sobom imala nevjerojatan život. Pod starost 
je doživjela moždani udar, zbog kojeg je ostala djelomično paralizirana; nakon 
dugotrajnog i mučnog oporavka, ponovno je bila u stanju hodati, ali šepajući. Sjećam 
se kako sam jednom s June, koja je u to vrijeme već bila prevalila sedamdesetu, 
otišao na kraći izlet. Ona je nekako otišla na svoju stranu i nakon nekoliko minuta 
začuo sam slabašne povike - June me dozivala u pomoć. Pala je i nije se mogla dići. 
Pojurio sam do nje kako bih joj pomogao, i dok sam to činio, umjesto da se žali ili 
jadikuje, ona se nasmijala onome što joj se dogodilo. Jedino što je rekla bila je vedra 
izjava: »Ako ništa drugo, barem mogu hodati«. 


Čini se da emocije nekih ljudi, kao u slučaju moje tete, prirodno gravitiraju 
pozitivnome polu; takve su osobe prirodno optimistične i opuštene, dok su druge 
mrzovoljne i melankolične. Čini se da je ova dimenzija temperamenta - živahnost na 
jednom, melankolija na drugome kraju - povezana s relativnom aktivnošću desnih i 
lijevih prefrontalnih područja, gornjih polova emocionalnoga mozga. Ta spoznaja 
uvelike se temelji na radu Richarda Davidsona, psihologa sa sveučilišta Uiniversity 
of Wisconsin. On je otkrio da su osobe kod kojih se u lijevom frontalnome režnju 
bilježi veća aktivnost u odnosu na desni po temperamentu vedrije; takve osobe 
obično uživaju u društvu drugih i onome što im život donosi, oporavljajući se od uda- 
raca upravo poput moje tete June. Međutim, osobe s razmjerno većom aktivnošću 
na desnoj strani sklone su negativnosti i sumornim raspoloženjima i vrlo se lako 
uzrujavaju zbog životnih teškoća; u određenome smislu, čini se da pate jer ne mogu 
isključiti djelovanje briga i depresije. 


U jednome od Davidsonovih pokusa, ispitanici dobrovoljci s najizraženijom 
aktivnošću u lijevim frontalnim područjima uspoređeni su s njih petnaest koji su 
pokazivali najviše aktivnosti na desnoj strani. Kod ispitanika s izraženom aktivnošću 
u desnim frontalnim područjima u ispitivanju karakteristika ličnosti pokazivao se 

prepoznatljiv obrazac negativnosti: oni su odgovarali karikaturalnim likovima iz uloga 
Woodyja Allena, paničarima koji i u sitnicama vide katastrofu - skloni tuzi i ćudljivosti, 
sumnjičavi prema svijetu koji smatraju preopterećenim silnim poteškoćama i 
opasnostima koje vrebaju na svakom koraku. Za razliku od ovih melankoličnih 
kolega, ispitanici s izraženijom aktivnošću na lijevoj strani na svijet su gledali bitno 
drukčije. Društveni i vedri, obično su ostavljali dojam o tome kako uživaju, često su 
bili dobro raspoloženi, bili su izrazito samopouzdani i imali su osjećaj da sudjeluju u 
životu koji ih za to nagrađuje. Rezultati koje su postigli u psihološkim testovima 
Istraživanje o razlikama u karakteru i polutkama proveli su dr. Richard Davidson sa 
sveučilišta University of Wisconsin i dr. Andrew Tomarken, psiholog sa sveučilišta 
Vanderbilt: vidi: Andrew Tomarken and Richard Davidson: »Frontal Brain Activation 
in Repressors and Nonrepressors«, Journal of Abnormal Psychology 103 (1994.).). 


Osobe koje su već doživljavale kliničke oblike depresije, otkrio je Davidson, u 
odnosu na osobe koje nikada nisu bile deprimirane imaju nižu razinu aktivnosti u 
lijevom frontalnome režnju, a više u desnom. Isti obrazac otkrio je i kod pacijenata 
kojima je tek dijagnosticirana depresija. Davidson pretpostavlja da su osobe koje 
nadvladaju depresiju naučile povisiti razinu aktivnosti u lijevom frontalnome režnju - 
riječ je o pretpostavci koju još treba znanstveno ispitati. 


Premda je njegovo istraživanje provedeno na tridesetak posto osoba koje 
pripadaju krajnostima, prema obliku moždanih valova moguće je praktički svaku 
osobu svrstati u skupinu onih koji naginju prema jednoj ili drugoj strani, kaže 
Davidson. Kontrast u temperamentu između mrzovoljnog i vedrog pokazuje se na 
čitav niz načina, velikih i malenih. Na primjer, u jednom pokusu ispitanici dobrovoljci 
gledali su kratke filmske isječke. Neki su bili zabavni - gorila se kupa u kadi ili snimka 
zaigranog psića. Drugi su, poput filmova namijenjenih medicinskim sestrama, s 
jezovitim prikazima pojedinih faza operacije, bili vrlo uznemirujući. Mrzovoljnim 
tipovima s pojačanom aktivnošću desne strane, veseli su isječci bili tek blago 
zabavni, međutim kod krvi i užasa operacije, osjećali su krajnji strah i gađenje. Vedra 
skupina minimalno je reagirala na prizore operacije; njihova najsnažnija reakcija bio 
je užitak pri gledanju zabavnih isječaka. 


Stoga se čini da nas temperament priprema za to da na životne situacije 
reagiramo ili negativnim ili pozitivnim emocionalnim registrom. Sklonost melankoliji ili 
optimističnome temperamentu poput sklonosti plahosti ili odvažnosti - javlja se 
tjekom prve godine života, što je činjenica koja izrazito ukazuje na to da je i ovdje ri- 
ječ o genetskoj uvjetovanosti. Poput većeg dijela mozga, frontalni režnjevi u prvim 
mjesecima života još uvijek dozrijevaju, tako da njihovu aktivnost nije moguće 
pouzdano izmjeriti sve negdje do dobi od deset godina. Ali kod tako malene djece, 
Davidson je otkrio da se razina aktivnosti frontalnih režnjeva može predvidjeti na 
temelju toga plaču li kada im majka iziđe iz sobe. Veza je bila gotovo stopostotna: od 
desetaka na ovaj način ispitane djece, svako dijete koje je zaplakalo imalo je veću 
aktivnost na desnoj strani, dok su ona koja nisu plakala imala više aktivnosti na 
lijevoj. 

Ipak, čak i ako se ova temeljna dimenzija temperamenta određuje rođenjem, ili 


vrlo ubrzo po rođenju, oni od nas koji iskazuju mrzovoljan obrazac ponašanja nisu 
nužno osuđeni na život ispunjen mračnim mislima i ćudljivošću. Emocionalne lekcije 

iz djetinjstva mogu imati snažan utjecaj na temperament, bilo da pritom pojačavaju ili 
prigušuju urođene predispozicije. Velika plastičnost mozga u djetinjstvu znači da 
iskustva stečena u tom razdoblju mogu trajno utjecati na formiranje neuralnih puteva 
koji će se održati čitavog života. Možda je najbolja ilustracija načina na koje iskustva 
mogu mijenjati temperament nabolje opažanje do kojeg je Kaganova ekipa došla u 
istraživanju provedenom među plahom djecom. 


OBUZDAVANJE PRERAZDRAŽLJIVE AMIGDALE 


Ohrabrujuće novosti iz Kaganovih istraživanja govore o tome da se sva bojažljiva 
djeca na koncu ne povlače iz života - temperament nije isto što i sudbina. Pretjerano 
razdražljivu amigdalu moguće je obuzdati, uz odgovarajuća iskustva. Ono što je 
pritom presudno jesu emocionalne lekcije i reakcije koje djeca uče kako odrastaju. 
Kod plaha djeteta, ono što je na početku važno jest kako se prema njemu odnose 
roditelji, te to kako uči nositi se sa svojom prirodnom plahošću. Oni roditelji koji za 
djecu smišljaju iskustva koja će malo-pomalo pridonositi ohrabrivanju, pružaju im 
ono što će možda biti i doživotni korektiv za njihovu bojažljivost. 


Približno jedno od troje djece koja na svijet dolaze sa svim znakovima pretjerano 
osjetljive amigdale u vrijeme polaska u vrtić već se oslobodilo plahosti (7. Opažanja 
o tome kako majke plahoj djeci mogu pomoći da postanu odvažnija; s Doreen Arcus. 
Pojedinosti u Kaganovoj knjizi Galen's Prophecy.). Na temelju promatranja ove 
nekoć plahe djece u njihovu domu, vidljivo je da roditelji, a naročito majke, igraju 
glavnu ulogu u presuđivanju o tome hoće li prirodno plaho dijete s vremenom postati 
odvažnije ili će bježati od novosti i uzrujavati se pred izazovima. Kaganova 
istraživačka ekipa otkrila je da se neke majke drže teorije prema kojoj plahu djecu 
moraju štititi od svega što ih uzrujava; drugima se činilo da je važnije plahoj djeci 
pomoći da nauče kako se nositi s takvim situacijama i tako se prilagoditi činjenici da 
će se u životu uvijek javljati neke male teškoće. Čini se da je zaštitnički stav samo 
potaknuo bojažljivost, vjerojatno time što je djeci uskratio priliku da nauče kako 
nadvladati strahove. Filozofija »nauči prilagoditi« pomogla je, izgleda, bojažljivoj 
djeci da postanu odvažnija. 


Promatranja šestomjesečne djece u njihovu domu pokazala su da majke koje se 
postavljaju zaštitnički i pokušavaju ih utješiti, djecu podižu i drže ih na rukama kada 
su uznemirena ili plaču. Nadalje, to čine duže nego majke koje su pokušale djecu 
naučiti ovladati situacijama koje donose uzrujanost. Taj odnos između trajanja 
držanja na rukama u trenucima kada su djeca bila mirna i kada su bila uzrujana 
pokazao je da zaštitnički nastrojene majke djecu drže puno duže tijekom razdoblja 
uznemirenosti nego razdoblja smirenosti. 


Još jedna razlika pokazala se kada su djeca bila stara približno godinu dana: 
majke zaštitnice bile su popustljivije i neizravnije u postavljanju ograničenja kada su 
djeca radila nešto što bi moglo biti opasno, poput stavljanja u usta predmeta koje bi 
mogli progutati. Za razliku od njih, druge su majke bile odlučne, postavljajući čvrsto 
određene granice, izdajući izravne naloge, sprječavajući dječje postupke, ustrajno 
zahtijevajući poslušnost. 


Zbog čega bi odlučnost trebala dovoditi do smanjenja bojažljivosti? Kagan 

pretpostavlja da dijete nešto nauči kada dopuže do nečega što mu izgleda silno 
zanimljivim (ali majka u tome vidi opasnost), a u tome ga prekine majčino 
upozorenje: »Ne prilazi tome!«. Dijete je odjednom prisiljeno suočiti se s blagom 
neizvjesnošću. Ponavljanje ovog izazova stotinama i stotinama puta tijekom prve 
godine života djetetu daje priliku za stalno iskušavanje, u malenim dozama, susreta 
s nepoznatim kakvi ga očekuju u kasnijem životu. Za bojažljivu djecu upravo je ta 
sposobnost kojom treba ovladati, a podnošljive količine upravo su idealne za učenje 
te lekcije. Kada se takva interakcija događa s roditeljima koji, premda ga vole, ne 
jure i ne podižu dijete pri svakoj, pa i najmanjoj njegovoj uzrujanosti, ono malo- 
pomalo uči samostalno rješavati takve situacije. U dobi od dvije godine, kada ova 
nekoć plaha djeca ponovno dolaze u Kaganov laboratorij, manje je vjerojatno da će 
briznuti u plač kada im se nepoznata osoba namršti ili kada im ispitivač stavi 
narukvicu za mjerenje krvnog tlaka. 


Kaganov zaključak: »Čini se da majke koje u nadi da će postići pozitivan ishod 
svoju visokoreaktivnu djecu štite od frustracija i tjeskobe time samo pogoršavaju 
djetetovu nesigurnost i izazivaju suprotan učinak« (8. Kagan: Galen's Prophecy, str. 
194-195.). Drugim riječima, zaštitnički stav ima neželjene posljedice jer plahoj djeci 
uskraćuje upravo prigodu da se nauče smiriti pred nečim nepoznatim i tako još za 
korak povećaju moć koju imaju nad svojim strahovima. Na neurološkoj razini, to 
vjerojatno znači da njihovi frontalni sklopovi nisu imali prigodu naučiti drukčije 
reakcije na automatski strah; umjesto toga, moguće je da se njihova sklonost 
neobuzdanoj bojažljivosti pojačala jednostavnim ponavljanjem. 


Za razliku od toga, kako mi je to izložio Kagan, »čini se da su djeca koja su u 
vrtiću postala manje plaha imala roditelje koji su od njih blagim pritiskom tražili da 
budu otvoreniji. Premda se čini da je ovu karakteristiku temperamenta teže 
promijeniti nego neke druge vjerojatno zbog fiziološke osnove - nijednu ljudsku 
odliku nije nemoguće promijeniti«. 


Tijekom djetinjstva, neka plaha djeca postaju odvažnija ovisno o tome kako 
iskustvo oblikuje njihove ključne živčane sklopove. Jedan od znakova da će plaho 
dijete vjerojatnije nadvladati tu prirodnu sklonost jesu izraženije društvene 
sposobnosti: spremnost na suradnju i slaganje s drugom djecom; iskazivanje 
empatije, sklonost davanju i dijeljenju i obzirnost; te sposobnost stvaranja bliskih 
prijateljskih veza. Ove karakteristike označavale su skupinu djece kod koje je plah 
temperament prvi put identificiran u dobi od četiri godine, a koji su ga se u dobi od 
deset godina već bili oslobodili (9. Postati manje stidljiv: Jens Asendorpf: »The 
Malleability of Behavioral Inhibition: A Study of Individual Developmental Funcitons«, 
Developmental Psychology 30, 6 (1994.).). 

Za razliku od njih, oni plahi četverogodišnjaci čiji se temperament tijekom tih šest 
godina promijenio vrlo malo u prosjeku su bili emocionalno nesposobniji: pod 
stresom bi se lakše rasplakali i nekontrolirano razjarili; pokazivali su neprimjerene 
emocionalne reakcije; bili su bojažljivi, mrzovoljni ili cmizdravi; na manje frustracije 
reagirali su pretjeranim bijesom; imali su problema s odgađanjem primanja nagrade, 
bili su pretjerano osjetljivi na kritiku ili nepovjerljivi. Takvi emocionalni nedostaci, 
dakako, znače da će i odnosi takve djece s vršnjacima vjerojatnije biti opterećeniji 
problemima, budu li uopće sposobni nadvladati početnu nesklonost upuštanju u igru. 

Za razliku od takvih slučajeva, lako je uvidjeti zbog čega emocionalno sposobnija 
- premda temperamentom stidljivija - djeca spontano nadilaze plahost. Uz veću 
društvenu umješnost, bilo je neusporedivo vjerojatnije da će ona s drugom djecom 
doživjeti niz pozitivnih iskustava. Čak i ako su bili neodlučni u, recimo, pokušaju da 
razgovaraju s novim prijateljem u igri, jednom kada je led probijen, bili su u stanju 
zablistati, koristeći se svojim društvenim sposobnostima. Višegodišnje redovito 
ponavljanje takvog društvenog uspjeha plahoj će djeci, najčešće, prirodno donijeti 
više samopouzdanja. 


Takav napredak u smjeru odvažnosti ulijeva nadu; pokazuje da se posve 
prirođeni emocionalni obrasci djelomnično mogu i promijeniti. Dijete koje na svijet 
dođe bojažljivo može naučiti kako će biti smirenije ili čak otvorenije i u nepoznatim 
situacijama. Bojažljivost ili bilo koja druga karakteristika temperamenta - može biti 
dio biološke zadanosti našeg emocionalnog života, ali zbog toga naslijeđenim 
karakteristikama nismo nužno ograničeni na specifičan emocionalni raspon. Čak i 
unutar genetskih ograničenja postoji širi izbor mogućnosti. Kako to primjećuju 
bihevioralni genetičari, sami geni ne određuju ponašanje; naša okolina, a naročito 
ono što doživljavamo dok odrastamo, određuju način na koji će se predispozicije 
temperamenta izražavati tijekom života. Naše emocionalne sposobnosti nisu 
zadane; uz ispravno učenje, moguće ih je poboljšati. Razlozi za to sadržani su u 
načinu na koji sazrijeva ljudski mozak. 


. DJETINJSTVO: OTVORENI PROZOR 
MOGUCNOSTI 


U trenutku rođenja ljudski mozak nije ni približno potpuno formiran. On se 
nastavlja oblikovati tijekom čitavog života, pri čemu se najintenzivniji razvoj odvija u 
djetinjstvu. Djeca se rađaju sa znatno više neurona nego što će ih njihov mozak u 
odrasloj dobi zadržati; u procesu poznatom pod nazivom »pročišćavanje«, mozak 
gubi manje korištene živčane veze i stvara snažne veze u onim sinaptičkim 
krugovima koji su se najviše koristili. Pročišćavanja, rješavanjem nepotrebnih 
sinapsa, uklanjanjem izvora »buke« u mozgu poboljšava odnos između signala i 
buke. Ovaj je proces trajan i brz; sinaptičke veze mogu se stvoriti u samo nekoliko 
sati ii dana. Mozak, naročito u djetinjstvu, oblikuje iskustvo. 


Klasičan primjer utjecaja iskustva na razvoj mozga ponudili su dobitnici Nobelove 
nagrade Thorsten Wiesel i David Hubel, obojica neurolozi (10. Hubel i Wiesel: David 
H. Hubel, Thorsten Wiesel i S. Levay: »Plasticity of Ocular Columns in Monkey 
Striate Cortexes«, Philospohical Transactions of the Royal Society of London 278 
(1977.).). Njih su dvojica pokazali da u mačaka i majmuna tijekom prvih nekoliko 
mjeseci života postoji razdoblje koje je presudno za razvoj sinapsa koje prenose 
signale od oka do vidnog korteksa, gdje se ti signali tumače. Ako je tijekom tog 
razdoblja jedno oko bilo zatvoreno, broj njegovih veza s vidnim korteksom značajno 
se smanjio, dok su se veze iz otvorenog oka množile. Ako je nakon tog presudnog 
razdoblja zatvoreno oko ponovno otvoreno, životinja je na to oko bila funkcionalno 
slijepa. Premda je sa samim okom sve bilo u redu, postojalo je premalo veza s 
vidnim korteksom da bi signali iz tog oka mogli biti interpretirani. 


Kod ljudi takvo presudno razdoblje traje tijekom prvih šest godina života. U tom 

vremenu normalan vid stimulira stvaranje sve kompleksnijih vidnih živčanih krugova 
koji započinju u oku, a završavaju u vidnome korteksu. Ako je djetetovo oko već i 
samo nekoliko tjedana zatvoreno povezom, posljedica može biti znatno slabljenje 
vizualnih sposobnosti toga oka. Ako je djetetu tijekom tog razdoblja oko bilo 
zatvoreno nekoliko mjeseci, a vid kasnije vraćen, sposobnost razlikovanja 
pojedinosti kod tog će oka biti umanjena. 


Vrlo zoran primjer utjecaja iskustva na mozak u razvoju potječe iz istraživanja 
»bogatih« i »siromašnih« štakora (11. Iskustvo i mozak štakora: Istraživanja Marian 
Diamond i dr. opisuju se u knjizi Richarda Thompsona: The Brain (San Francisco, W 
H. Freeman, 1985.).). »Bogati« štakori živjeli su u malenim skupinama u kavezima s 
mnoštvom mogućnosti za zabavu, poput ljestvica i kotača za trčanje. »Siromašni« 
štakori živjeli su u sličnim kavezima, ali praznima, bez mogućnosti za zabavu. 
Tijekom nekoliko mjeseci, neokorteksi »bogatih« štakora razvili su neusporedivo 
složenije mreže sinaptičkih sklopova koji povezuju neurone; u usporedbi s njima 
živčani krugovi »siromašnih« štakora bili su skromni. Razlika je bila tolika da su 
mozgovi »bogatih« štakora bili teži i oni su u odnosu na »siromašne« štakore, što 
možda i ne treba čuditi, bili osjetno pametniji i sposobniji za snalaženje u labirintu. 
Slični pokusi s majmunima pokazuju takve razlike u iskustvu između »bogatih« i 
»siromašnih«, a jednak učinak nedvojbeno se može očekivati i u ljudi. 


Psihoterapija - odnosno sustavno ponovljeno emocionalno učenje - sjajan je 
primjer za ilustriranje načina na koji iskustvo može i mijenjati emocionalne obrasce i 
oblikovati mozak. Najdramatičniji primjer potječe iz jednog istraživanja u kojem su 
sudjelovale osobe liječene od opsesivno-kompulzivnog poremećaja (12. Promjene u 
mozgu kod opsesivno-kompulzivnog poremećaja: L. R. Baxter i dr.: »Caudate 
Glucose Metabolism Rate Changes With Both Drug and Behavior Therapy for 
Obsessive-Compulsive Disoreder«, Archives of General Psychiatry 44 (1987.).). 
Jedna od češćih prisilnih navika jest pranje ruku, koje se može ponavljati toliko 
često, čak i stotinama puta dnevno, da koža pogođene osobe postane raspucana. 
Snimke načinjene PET-scanom (tip tomografije namijenjen provjeri metabolizma) 
pokazuju da osobe s takvim poremećajima u frontalnim režnjevima imaju aktivnost 
veću od uobičajene (13. Pojačana aktivnost u frontalnim režnjevima: L. R. Baxter i 
dr.: »Local Cerebral Glucose Metabolic Rates in Obsessive-Compulsive Disorder«, 
Archives of General Psychiatry 44 (1987.).) 


Polovica pacijenata iz tog istraživanja primala je uobičajene terapije lijekom 
fluoksetinom (poznatiji po tržišnome nazivu Prozac), dok ih je polovica podvrgnuta 
terapeutskome utjecanju na ponašanje. Tijekom terapije, sustavno su izlagani 
objektu svoje opsjednutosti ili prisile, a da pritom nisu izvodili sam čin; pacijenti s 
prisilom pranja ruku dovodeni su do umivaonika, ali im nije dopuštano da peru rake. 
Istodobno su učili u sumnju dovoditi bojazni i strahove koji su ih poticali na takvo 
ponašanje - na primjer, da će se, ne operu li ruke, razboljeti i umrijeti. Malo-pomalo, 
nakon mjeseci takvih seansi, prisilno se ponašanje povlačilo, jednako kao i uz 
primjenu lijeka. 


Ono što je, međutim, među otkrićima bilo upravo fantastično, bill su rezultati 
snimanja PET-scanom koji su pokazivali da je kod pacijenata podvrgnutih 
terapeutskome utjecanju na ponašanje zabilježeno jednako značajno smanjenje 
aktivnosti ključnoga dijela emocionalnog mozga (caudate nucleus), kao i kod 

pacijenata uspješno _izliječenih fluoksetinom. Njihovo je iskustvo promijenilo 
funkcioniranje mozga - i olakšalo simptome - jednako učinkovito kao i lijek! 


KLJUČNI PROZORI 


Od svih vrsta, u nas ljudi proces potpunog sazrijevanja mozga traje najduže. | 
dok se svako područje mozga u djetinjstvu razvija drukčijim tempom, početak 
puberteta označava jedno od razdoblja najintenzivnijeg pročišćavanja u čitavome 
mozgu. Nekoliko dijelova mozga presudno važnih za emocionalni život pripada u red 
onih koji najsporije dozrijevaju. | dok senzorna područja sazrijevaju tijekom ranog 
djetinjstva, a limbički sustav do početka puberteta, frontalni režnjevi - sjedište 
emocionalne samokontrole, razumijevanja i umješnih reakcija - nastavljaju se 
razvijati i u kasnijoj mladosti, sve negdje do između šesnaeste i osamnaeste godine 
(14. Sazrijevanje frontalnih režnjeva: Bryan Kolb: »Brain Development, Plasticity and 
Behavior«, American Psychologist 44 (1989.).). 


Navike upravljanja emocijama koje se u djetinjstvu i ranoj mladosti neprestano 
ponavljaju i same će pripomoći uobličavanju ovih sklopova. Zbog toga je djetinjstvo 
ključan otvoreni prozor mogućnosti za oblikovanje doživotnih emocionalnih sklonosti; 
navike stečene u djetinjstvu postaju stalnim elementima temeljne sinaptičke građe 
neuralne arhitekture i kasnije u životu teže ih je promijeniti. Uza značaj frontalnih 
režnjeva za upravljanje emocijama, vrlo velika mogućnost za sinaptičko oblikovanje 
u ovome dijelu mozga lako bi mogla značiti da, unutar velike sheme mozga, 
djetetova iskustva s godinama mogu oblikovati trajne veze u regulatornim 
sklopovima emocionalnoga mozga. Kao što smo vidjeli, među kritičnim su iskustvima 
i stupanj do kojeg su djetetovi roditelji pouzdani i koliko reagiraju na njegove potrebe, 
prilike i pomoć koje dijete ima pri suočavanju s vlastitim stresom i kontroliranjem 
nagona, te iskustvo s empatijom. Na jednak način, zanemarivanje ili zlostavljanje, 
neprilagođenost sobom zaokupljenog ili nezainteresiranog roditelja, kao i okrutno 
discipliniranje mogu ostaviti dubok trag na emocionalne sklopove (15. Iskustva iz 
djetinjstva i  »pročišćavanje« u  frontalnim  režnjevima: Richard Davidson: 
»Asymmetric Brain Function, Affective Style and Psychopathology: The Role of Early 
Experience and Plasticity«, Development and Psychopathology svez. 6 (1994.), str. 
741-758.). 


Jedna od najvitalnijih emocionalnih lekcija, koja se najprije uči u najranijoj dobi, a 
zatim se rafinira u djetinjstvu, jest način na koji se uzrujano dijete može samo umiriti. 
Kod vrlo male djece, tješenje potječe od strane osobe koja se za to dijete brine: 
majka čuje dijete kako plače, podiže ga i drži u naručju, lagano ga ljuljajući dok se ne 
smiri. Ova biološka prilagođenost, drže neki teoretičari, djetetu pomaže da počne 
učiti kako isto to činiti za sama sebe (16. Biološka usklađenost i razvoj mozga: 
Schore: Affect Regulation.). Tijekom kritičnog razdoblja između deset i osamnaest 
mjeseci, orbitofrontalno područje prefrontalnog korteksa velikom brzinom stvara veze 
s limbičkim mozgom zbog kojih će on postati ključnim prekidačem za uključivanje i 
isključivanje stanja uzrujanosti. Dijete koje kroz nebrojene epizode tješenja prima 
pomoć u učenju načina na koje se može smiriti, drži ova teorija, imat će snažnije 
veze u ovome sklopu za kontroliranje uzrujanosti te će se stoga i u životu bolje tješiti 
kada bude uzrujano. 


35 


Dakako, umijeće tješenja samog sebe stječe se nakon višegodišnjeg razdoblja i 
uz nova sredstva, kako sazrijevanje mozga djetetu počinje nuditi sve profinjenija 
emocionalna oruđa. Zapamtite, frontalni režnjevi, toliko važni za reguliranje 
limbičkoga impulsa, sazrijevaju tek u mladosti (17. M. E. Phelps i dr.: »PET: A 
Biochemical Image of the Brain at Work«, u knjizi N. A. Lassena i dr.: Brain Work 
and Mental Activity: Quantitative Studies with Radioactive Tracers (Copenhagen. 
Munksgaard, 1991.).). Još jedan od ključnih sklopova koji se nastavlja oblikovati 
tjekom čitavog djetinjstva koncentriran je na živac vagus, koji na jednome kraju 
regulira srce i druge dijelove tijela, a na drugome iz nadbubrežnih žlijezda odašilje 
signale amigdali, potičući je na lučenje katekolamina, koji tijelo pripremaju za »borbu 
ili bijeg«. Jedna istraživačka ekipa sa sveučilišta University of Washington koja je 
procjenjivala utjecaje odgoja djeteta otkrila je da emocionalno umješno roditeljsko 
držanje dovodi do promjena nabolje u funkciji živca vagusa. 


Kako je to objasnio John Gottman, psiholog koji je vodio istraživanje: »Roditelji u 
svoje djece modificiraju vagusni ton« - mjeru koja pokazuje koliko je lako pobuditi 
vagus - »pružanjem emocionalne pouke: razgovorom s djecom o njihovim 
osjećajima i načinu na koji ih je moguće razumjeti, time što ih ne kritiziraju i ne 
osuđuju, rješavanjem emocionalnih problema, učeći ih što da čine, npr. u situacijama 
kada je dijete tužno, učeći ih alternativama udarcu ili povlačenju«. Kada su roditelji u 
tome bili dobri, djeca su mogla bolje potiskivati aktivnost vagusa koja potiče 
amigdalu da i dalje s pomoću hormona priprema tijelo za »borbu ili bijeg« - te su se 
stoga i bolje ponašala. 


U skladu s razumom stoga je i tvrdnja da svaka ključna vještina emocionalne 
inteligencije ima kritična razdoblja koja se protežu kroz nekoliko godina djetinjstva. 
Svako razdoblje otvorena je mogućnost za pružanje pomoći kojom će se djetetu 
usaditi korisne emocionalne navike ili, ako se mogućnost ne iskoristi, za to da djetetu 
kasnije u životu bude još teže usvajati korektivne lekcije. To masovno oblikovanje i 
pročišćavanje živčanih sklopova u djetinjstvu može biti pravim razlogom zbog kojeg 
emocionalne poteškoće i traume imaju tako trajne i teške posljedice u životu odrasle 
osobe. Time je moguće objasniti i zbog čega psihoterapiji često može trebati tako 
puno vremena da bi utjecala na neke od ovih obrazaca - i zbog čega se, kao što smo 
vidjeli, čak i nakon terapije takvi obrasci često zadržavaju u obliku prikrivenih 
sklonosti, premda su tada prekriveni slojem novih spoznaja i iznova naučenih 
reakcija. 


Dakako, mozak ostaje fleksibilan čitava života, premda ne u onako 
spektakularnim razmjerima kao u djetinjstvu. Svaka vrst učenja znači promjene u 
mozgu, pojačavanje sinaptičkih veza. Promjene u mozgu kod pacijenata s 
poremećajima opsesivno-kompulzivne naravi pokazuju da su emocionalne navike 
prilagodljive tijekom čitavog života, čak i na neuralnoj osnovi, ali uz određene trajne 
napore. Ono što se s mozgom događa u PTSP-u (ili, kad smo već kod toga, za 
vrijeme terapije) analogno je učincima koje donose sva ponavljana ili intenzivna 
emocionalna iskustva, bilo pozitivna bilo negativna. 


Neke od najznakovitijih lekcija te vrsti one su koje roditelj prenosi djetetu. Postoji 


s. ves 


znači da će djetetove emocionalne potrebe biti primijećene i zadovoljene ili u čijem 
načinu discipliniranja ima i elemenata empatije, s jedne strane, i onoga što usađuju 

sobom prezauzeti roditelji koji se ne obaziru na djetetovu uzrujanost ili discipline 
provode hirovito, vičući i udarajući. Velik dio psihoterapije u određenom je smislu 
program pouke kojim se liječi ono što se u međuvremenu izobličilo ili što je u 
dotadašnjem životu posve propušteno. Ali, zbog čega ne bismo učinili sve što 
možemo kako bismo spriječili potrebu za tim, djetetu pružajući nježnu brižnost i 
usmjeravajući ga tako da prije svega razvije temeljne emocionalne vještine? 


PETI DIO 
EMOCIONALNA PISMENOST 


15 
Cijena emocionalne nepismenosti 


Sve je započelo kao beznačajan sukob, a onda se posve otelo svakom nadzoru. 
lan Moore, učenik četvrtoga razreda srednje škole Thomas Jefferson u Brooklynu i 
Tyrone Sinkler, učenik prvog razreda iste škole, sukobili su se s jednim prijateljem, 
petnaestogodišnjim Khalilom Sumpterom. Potom su ga stali izazivati i prijetiti mu. A 
onda je došlo do erupcije. 


Bojeći se da će ga lan i Tyrone pretući, Khalil je jednog jutra u školu donio pištolj 
kalibra 0,38 i, na pet metara od školskog čuvara, u školskome hodniku, s najmanje 
moguće udaljenosti, ubio obojicu dječaka. 


Ovaj događaj, koliko god bio užasan, može se iščitati kao još jedan znak 
očajničke potrebe za lekcijama u upravljanju emocijama, razrješavanju sporova i 
običnome slaganju. Pedagozi, koje godinama muče loši rezultati učenika u testovima 
iz matematike i čitanja, sve više uviđaju da se pojavio drukčiji i alarmantniji 
nedostatak: emocionalna nepismenost (1. Emocionalna nepismenost: o takvim 
tečajevima pisao sam u The New York Timesu (3. ožujka 1992.).). | dok se 
hvalevrijedni napori ulažu u podizanje akademskih standarda, ovim novim i 
uznemirujućim nedostatkom ne bavi se nitko unutar školskog programa. Kako je to 
izrazio jedan brooklinski učitelj, sadašnji naglasak u školama ukazuje na to da nam 
»je više stalo do toga koliko školska djeca dobro čitaju i pišu nego hoće li sljedećeg 
tjedna biti živa«. 


Znakovi ovog nedostatka vidljivi su u nasilnim incidentima poput ovog ubojstva 
lana i Tyronea, a koji su sve češći u američkim školama. Ali, ovdje nije riječ samo o 
izoliranim slučajevima; pojačavanje uznemirujućih aspekata mladosti i problemi u 
djetinjstvu, u Sjedinjenim se Državama - predvodniku svjetskih trendova - mogu oči- 
tati i u ovakvim statističkim podacima (2. Statistički podaci o kriminalitetu tinejdžera 
preuzeti su iz izdanja Uniform Crime Reports: Crime in the US, 1991, Ministarstva 
pravosuda SAD.). 


Godine 1990., u odnosu na protekla dva desetljeća, u Sjedinjenim je Državama 

zabilježen najveći porast u povijesti broja malodobnih osoba uhićenih zbog nasilnih 
zločina; uhićenja tinejdžera zbog silovanja udvostručila su se; ubojstva među 
tinejdžerima učetverostručila, najvećim dijelom zbog porasta broja oružanih sukoba 
(3. Nasilni zločini tinejdžera: godine 1990. stopa uhićenja maloljetnika zbog 
nasilničkih prijestupa povećala se na 430 prijestupa na 100.000 maloljetnika, što je 
povećanje od 27 posto u odnosu na 1980. Stope uhićenja tinejdžera zbog silovanja 
povećale su se sa 10,9 na 100.000 1965. na 21,9 na 100.000 1990. godine. Stopa 
ubojstava tinejdžera više se nego učetverostručila od 1965. do 1990. s 2,8 na 
100.000 na 12,1; godine 1990. tri od četiri ubojstva među tinejdžerima dogodila su 
se iz pištolja, što je povećanje od 70 posto u deset godina. Teški napadi od strane 
tinejdžera povećali su se za 64 posto od 1980. do 1990. Vidi npr.: Ruby Takanashi: 
»The Opportunities of Adolescence«, American Psychologist (veljača 1993.).). Tije- 
kom ista ta dva desetljeća, broj samoubojstava među tinejdžerima se utrostručio, 
kao i broj žrtava ubojstava mlađih od četrnaest godina (4. Godine 1950 stopa 
samoubojstava među mladima u dobi od 15 do 24 godine iznosila je 4,5 na 100.000. 
Godine 1989. bila je triput viša, 13,3. Stopa samoubojstava među djecom od 10 do 
14 godina gotovo se utrostručila od 1968. do 1985. Podaci o samoubojstvima, 
žrtvama ubojstava i trudnoćama preuzeti su iz časopisa Health, 1991, Ministarstva 
zdravstva SAD, te publikacije Children's Safety Network: A Data Book of Child and 
Adolescent Injury (Washington, DC, National Center for Education in Maternal and 
Child Health, 1991.).). 


Sve veći broj djevojaka, koje su i sve mlađe, ostaje u drugom stanju. Godine 
1993. broj rađanja među djevojčicama od deset do četrnaest godina bilježio je već 
pet godina uzastopce stalan porast - neki tu pojavu nazivaju »djeca rađaju djecu« - 
jednako kao i udio neželjenih trudnoća u tinejdžera te pritisak koji društvo vršnjaka 
nameće u vezi s početkom održavanja spolnih odnosa. Broj slučajeva spolnih bolesti 
među tinejdžerima utrostručio se u posljednja tri desetljeća (5. Tijekom tri desetljeća 
od 1960. stope pojave gonoreje poskočile su na razinu četiri puta višu među djecom 
od 10 do 14 godina i tri puta višu među djecom od 15 do 19. Godine 1990. 20 posto 
oboljelih od AIDS-a bilo je u dobi između dvadeset i trideset godina, dok se velik dio 
njih zarazio u tinejdžerskoj dobi. Pritisak koji zahtijeva sve ranije spolne odnose sve 
je snažniji. Jedno ispitivanje provedeno devedesetih godina otkrilo je da više od 
trećine mladih žena kaže kako ih je na prvi spolni odnos naveo upravo pritisak 
vršnjaka; generaciju ranije to je izjavilo tek 13 posto žena. Vidi: Ruby Takanashi: 
»The Opportunities of Adolescence«, and Children Safety Network: A Data Book of 
Child and Adolescent Injury.). 


I premda ove brojke obeshrabruju, usredotočimo li se samo na američku mladež 
afričkog podrijetla, naročito u siromašnim crnačkim gradskim četvrtima, brojke su 
krajnje crne - svi prosječni pokazatelji neusporedivo su lošiji, katkada i dvostruko, 
katkada trostruko, pa i više. Na primjer, uživanje heroina i kokaina među bjelačkom 
mladeži u dva desetljeća prije 1990. povećalo se za 300 posto; kod mladeži afričkog 
podrijetla povećanje iznosi nevjerojatnih 13 puta u odnosu na dvadeset godina ranije 
(6. Uživanje heroina i kokaina kod bijelaca poraslo je s 18 na 100.000 1970. godine 
na 68 u 1990. - oko tri puta više. Ali tijekom ista ta dva desetljeća, među crncima je 
stopa od 53 na 100.000 1970. porasla na nevjerojatnih 766 u 1990. - gotovo 13 puta 
više od stope prije 20 godina. Podaci o uporabi droge preuzeti su iz publikacije 
Crime in the U.S., 1919, Ministarstva pravosuđa SAD.). 

Najčešći uzrok ovakvih pojava među tinejdžerima jesu mentalna oboljenja. 
Simptomi depresije, bilo da su veliki iii mali, zahvaćaju i do jedne trećine tinejdžera; 
kod djevojčica, učestalost depresija udvostručuje se u pubertetu. Učestalost 
poremećaja u prehrani kod tinejdžerki dosegla je nevjerojatne razmjere (7. Prema 
ispitivanjima provedenim u Sjedinjenim Državama, Novom Zelandu, Kanadi i 
Portoriku, čak jedno od petero djece ima psihološke teškoće koje mu na neki način 
smetaju. Tjeskoba je najčešći problem u djece mlađe od 11 godina, kod 10 posto 
njih izazivajući fobije dovoljno ozbiljne da smetaju normalnome životu, kod još pet 
posto opću tjeskobu i stalnu zabrinutost, te kod još 4 posto intenzivnu tjeskobu u vezi 
s odvojenošću od roditelja. Neumjereno uživanje alkohola povećava se tijekom 
tinejdžerske dobi kod dječaka približno do 20 posto do 20. godine. Velik dio ovih 
podataka o emcionalnim poremećajima u djece naveo sam u The New York Timesu 
(10. siječnja 1989.).). 


Konačno, ako se situacija ne promijeni, dugoročni izgledi za to da se današnja 
djeca vjenčaju i ostvare plodonosan, stabilan zajednički život sa svakom su novom 
generacijom sve manji. Kao što smo vidjeli u 9. poglavlju, dok je sedamdesetih i 
osamdesetih godina stopa razvoda iznosila oko 50 posto, na početku devedesetih 
među novovjenčanim parovima predviđanja govore da će dva od tri braka zaključena 
među mladim ljudima završiti razvodom. 


EMOCIONALNA BOLJKA 


Ovi alarmantni statistički podaci nešto su poput kanarinca u rudniku ugljena čija 
smrt upozorava na nedostatak kisika. Osim u takvim brojkama koje otrježnjuju, 
problemi današnje djece očituju se i na profinjenijim razinama, u svakodnevnim 
teškoćama koje još nisu izrasle u prave krize. Možda i najznakovitiji podaci - izravan 
barometar sve nižih razina društvenih sposobnosti - potječu od nacionalnog uzorka 
američke djece, u dobi od sedam do šesnaest godina, kod kojih se njihovo 
emocionalno stanje procjenjivalo i uspoređivalo sredinom sedamdesetih i koncem 
osamdesetih (8. Nacionalna studija dječjih emocionalnih problema i usporedbe s 
drugim zemljama: Thomas Achenbach i Catherine Howell: »Are America's Children's 
Problems Getting Worse? A 13 Year Comparison«, Journal of the American 
Academy of Child and Adolescent Psychiatry (studeni 1989.).). Na temelju procjena 
roditelja i učitelja, rezultati pokazuju ustrajan trend pogoršavanja. Ne postoji jedan 
izrazit problem koji bi se osobito istaknuo; svi pokazatelji jednostavno su se polako 
ali sigurno kretali u pogrešnome smjeru. Stanje se, u prosjeku, pogoršalo u ovim 
konkretnim područjima: 

* Povlačenje ili društveni problemi: sklonost samoći; tajnovitost; često durenje; 
nedostatak energije; nezadovoljstvo; pretjerana ovisnost 

* Tjeskoba ili potištenost: osamljenost; brojni strahovi i brige; potreba za 
savršenstvom; osjećaj nevoljenosti; osjećaj nervoze ili tuge i utučenosti 

* Problemi s pozornošću ili razmišljanjem: dijete ne može usredotočili 
pozornost ili mirno sjediti; sanjarenje; postupanje bez razmišljanja; prevelika nervoza 
koja onemogućuje koncentriranje; loše domaće zadaće; nesposobnost oslobađanja 
od pojedinih misli 

* Delinkvencija ili agresivnost: druženje s djecom koja upadaju u nevolje; 
laganje i varanje; često svađanje; zlobno reagiranje prema drugim ljudima; 
zahtijevanje pozornosti; uništavanje tuđih stvari; neposluh kod kuće i u školi; 

tvrdoglavost i ćudljivost; pretjerana brbljavost; pretjerano zadirkivanje; razdražljivost 


I premda nijedan od tih problema sam za sebe neće izazvati ničije čuđenje, 
promatrani kao skupina, oni su barometri velike promjene, otrova koji prodire i truje 
samo iskustvo djetinjstva, označujući sveobuhvatne nedostatke u emocionalnim 
sposobnostima. Čini se da je ova emocionalna boljka univerzalna cijena koju djeca 
plaćaju za suvremen život. | dok Amerikanci nerijetko svoje probleme opisuju kao 
osobito teške u odnosu na probleme drugih kultura, istraživanja širom svijeta dala su 
rezultate koji su na istoj iii čak još lošijoj razini nego u Sjedinjenim Državama. Na 
primjer, osamdesetih godina, učitelji i roditelji u Nizozemskoj, Kini i Njemačkoj oci- 
jenili su da su im djeca približno na jednakoj razini problematičnosti kakva je u 
američke djece zabilježena 1976. A u nekim zemljama stanje među dječjom 
populacijom bilo je još lošije nego trenutačno u Sjedinjenim Državama. U tu 
kategoriju država ušle su, između ostalih, i Australija, Francuska i Tajland. Međutim, 
moguće je da neće biti tako još dugo. Čini se da se sveobuhvatnije sile koje pokreću 
ovaj spiralni pad razine emocionalnih sposobnosti u Sjedinjenim Državama, kada se 
stanje usporedi s brojnim drugim razvijenim zemljama, ubrzava (9.Usporedbu 
podataka u različitim zemljama načinio je Urie Bronfenbrenner, a objavljena je u 
knjizi Michaela Lamba i Kathleen Sternberg: Child Care in Context. Cross-Cultural 
Perspectives (Englewood, NJ, Lawrence Erlbaum, 1992.).). 


Nijedno dijete, bilo bogato iii siromašno, nije imuno na taj rizik: ovi su problemi 
univerzalni i događaju se u svim etničkim, rasnim i socijalnim skupinama. | premda 
siromašna djeca pokazuju najslabije rezultate u primjeni emocionalnih vještina, 
stopa pogoršavanja kod njih posljednjih desetljeća nije bila nimalo veća od stope 
pada u bogate djece: i kod jednih i kod drugih opaža se jednako kontinuirano 
otklizavanje prema nižim vrijednostima. Usto, zabilježeno je i odgovarajuće trostruko 
povećanje broja djece koja su primila psihološku pomoć (što je možda i dobar znak, 
koji pokazuje da je pomoć dostupnija), kao i gotovo udvostručenje broja djece koja 
imaju dovoljno emocionalnih problema da bi trebala primiti takvu pomoć, ali je nisu 
primila (loš znak) - od približno 9 posto 1976. do 18 posto 1989. 


Urie_ Broffenbrenner, ugledni razvojni psiholog sa sveučilišta Cornell, koji je 
proveo usporedbu podataka o djeci u više zemalja, kaže: »U nedostatku dobrih 
sustava potpore, vanjski su stresovi postali toliko veliki da se raspadaju čak i snažne 
obitelji. Grozničavost, nestabilnost i nedosljednost svakodnevnog obiteljskog života 
silno su rašireni u svim segmentima našega društva, pa tako i u obrazovanim i 
dobrostojećim skupinama. Ono što je ovdje dovedeno u pitanje jest ni manje ni više 
nego sljedeća generacija, osobito muškaraca, koji su pri odrastanju naročito osjetljivi 
na razorne sile poput kobnih posljedica razvoda, siromaštva i nezaposlenosti. 
Položaj američke djece nikada nije bio lošiji... Milijunima djece uskraćujemo njihove 
sposobnosti i moralni karakter« (10.Urie Bronfenbrenner govorio je na jednom 
simpoziju na sveučilištu Cornell (24. rujna 1993.).). 


Ovo nije samo američki fenomen, nego globalna pojava, pri kojoj nužnost 
konkurentnosti na svjetskome tržištu i stvaranja jeftinije radne snage potiče 
gospodarske Bile koje obitelji nameću pritisak. Ovo je doba obitelji opsjednutih 
financijskom situacijom u kojima oba roditelja rade i prekovremeno, tako da su djeca 
prepuštena samima sebi ili televiziji; doba u kojem više djece nego ikada odrasta u 

siromaštvu; kada obitelj s jednim roditeljem postaje sve uobičajenija pojava; kada 
sve više djece boravi u vrtićima koje se vodi toliko loše da to graniči sa 
zapostavljanjem djece. Sve to, čak i za dobronamjerne roditelje, znači smanjenje ili 
nestanak bezbrojnih malenih, korisnih interakcija između roditelja i djeteta koje 
izgrađuju emocionalne sposobnosti. 


Ako obitelji više ne funkcioniraju i ne uspijevaju svu našu djecu učinkovito 
postaviti na čvrsti oslonac za život, što nam je činiti? Pomniji pogled na strukturu 
konkretnih problema ukazuje na to da određeni nedostaci u emocionalnim _ ili 
društvenim sposobnostima postavljaju temelje teškim problemima - i da ispravno 
usmjereni korektivi ili preventiva mogu više djece održati na ispravnome putu. 


OBUZDAVANJE AGRESIVNOSTI 


U mojoj osnovnoj školi opasan tip bio je Jimmy, učenik četvrtog razreda u vrijeme 
kada sam ja pošao u prvi. Bio je to klinac koji bi ti ukrao novac za užinu, uzeo bicikl, 
udario te tek tako, u prolazu. Jimmy je bio klasičan primjer nasilnika, koji bi 
započinjao tučnjavu i na najmanju provokaciju, ili čak i bez ikakve provokacije. Svi 
smo ga gledali sa strahopoštovanjem - i svi smo se držali podalje od njega. Svi su ga 
mrzili i svi su ga se bojali; nitko se nije želio igrati s njim. Činilo se kao da, kamo god 
on pošao, nekakav nevidljivi tjelohranitelj na igralištu s njegova puta miče djecu. 


Djeca poput Jimmyja nedvojbeno su opterećena problemima. No ono što je 
možda manje očito jest činjenica da je takva flagrantna agresivnost u djetinjstvu znak 
nadolazećih emocionalnih i drugih nevolja. Sa šesnaest godina, Jimmy je već bio u 
zatvoru zbog fizičkog napada. 


Doživotni karakter agresivnosti iz djetinjstva u djece poput Jimmyja pokazao se u 
velikom broju studija (11.Longitudinalne studije agresivne i delinkventne djece: vidi, 
npr.: Alexander Thomas i dr.: »Longitudinal Study of Negative Emotional States and 
Adjustments from Early Childhood Through Adolescence«, Child Development, svez. 
59 (rujan 1988.).). Kao što smo vidjeli, obiteljski život takve agresivne djece obično 
čine roditelji kod kojih se zapostavljanje izmjenjuje sa strogim i hirovitim 
kažnjavanjem. A zbog takvog obrasca, što je možda i razumljivo, djeca postaju po- 
nešto paranoidna i ratoborna. 


Sva razdražljiva djeca nisu nasilna; neka su povučeni izopćenici iz društva koji 
pretjerano reagiraju na zadirkivanje ili na nešto što smatraju poniženjem _ ili 
nepravdom. Ali onaj uočljivi nedostatak koji ujedinjuje svu takvu djecu jest to što se 
vrijeđaju kada nitko nije imao nakanu uvrijediti ih, zamišljajući kako su im vršnjaci 
neprijateljskije nastrojeni prema njima nego što je to doista slučaj. Zbog toga 
neutralne postupke pogrešno tumače kao prijetnje - nedužan usputni udarac shvaća 
se kao osveta - i uzvraćaju napadom. Zbog toga ih druga djeca, dakako, izbjegavaju, 
što ih dovodi u još veću izolaciju. Takva ljutita, izolirana djeca vrlo su osjetljiva na 
nepravedne postupke prema sebi. Same sebe najčešće vide kao žrtve i mogu vam 
navesti čitave nizove situacija u kojima su ih, na primjer, učitelji optužili zbog nečega 
što zapravo nisu učinili. Još jedna osobina takve djece jest to što kada su zahvaćeni 
žarom bijesa mogu smisliti samo jednu vrst reakcije: neobuzdani napad. 

Ovakve perceptualne predrasude jasno se uočavaju na djelu u pokusu u kojem 
nasilna djeca gledaju videosnimke zajedno s nekim mirnijim djetetom. U jednome 
isječku nekom dječaku ispadaju knjige iz ruke pošto ga je jedan drugi dječak 
odgurnuo, a sva djeca koja se nađu u blizini počnu se smijati; dječak kojem su ispale 
knjige zbog toga se naljuti i pokuša udariti nekoga od onih koji su se smijali. Kada 
dječaci koji su gledali tu snimku kasnije o tome razgovaraju, nasilno dijete postupak 
dječaka koji je pokušao udariti uvijek vidi kao opravdan postupak. Sto je još 
znakovitije, kada tijekom razgovora trebaju odrediti koliko su dječaci bili agresivni, 
nasilnici dječaka koji je odgurnuo drugoga redovito smatraju ratobornijim, a bijes 
dječaka koji je pokušao udariti opravdanim (12.Eksperiment s nasilnicima: John 
Lochman: Social-Cognitive Processes of Severely Violent, Moderately Aggressive, 
and Nonaggressive Boys«, Journal of Clinical and Consulting Psychology, 1994.). 


Takvo pribjegavanje osudama svjedoči o dubokim perceptualnim predrasudama 
u neuobičajeno agresivnih osoba: takve osobe reagiraju na temelju pretpostavke o 
neprijateljskim osjećajima ili prijetnjama, obraćajući vrlo malo pozornosti na ono što 
se uistinu događa. Čim zaključe da je riječ o prijetnji, daju se u akciju. Na primjer, 
ako agresivan dječak igra damu s drugim dječakom koji povuče potez prije reda, taj 
potez on će protumačiti kao »varanje«, ne zastajući ni na trenutak kako bi ustvrdio 
da je bila riječ o nedužnoj pogrešci. On pretpostavlja da je riječ o zlobnoj umjesto o 
nedužnoj namjeri; potom automatski reagira neprijateljski. Uz ovakve instinktivne 
percepcije neprijateljskog čina ide i jednako automatska agresivnost; umjesto da, na 
primjer, drugome dječaku ukaže na pogrešku, on će ga početi nekontrolirano 
optuživati, vičući i udarajući. | što to takva djeca više čine, to je agresivnost za njih 
više automatska i to se više repertoar alternativnog - uljudnosti, dobronamjernih šala 
- smanjuje. 


Takva djeca emocionalno su ranjiva u smislu niskoga praga za uzrujavanje. 
Češće ih ljuti više stvari, a kada se jednom uzrujaju, misaoni proces toliko im je 
pomućen da nedužne postupke vide kao iskaze neprijateljstva i vraćaju se na i 
prečesto ponavljanu naviku udaranja (13. Istraživanje agresivnih dječaka: Kenneth 
A. Dodge: »Emotion and Social Information Processing«, u knjizi J. Garbera i K. 
Dodges: The Development of Emotion Regulation and Dysregulation (New York, 
Cambridge University Press, 1991.).). 


Ovakve perceptualne predrasude prema neprijateljstvu već su našle svoje mjesto 
u trenutku kada je dijete u nižim razredima osnovne škole. | dok je većina djece, 
naročito dječaka, u vrtiću i prvome razredu razularena, agresivnija djeca do drugog 
razreda ne uspiju naučiti načine samokontroliranja. Ondje gdje su druga djeca 
počela učiti kako pregovarati i postizati kompromise u sporovima na igralištu, 
nasilnici se sve više oslanjaju na silu i gole prijetnje. Oni zbog toga plaćaju i 
društveni danak: ubrzo nakon prvog kontakta s nasilnikom, druga djeca već govore 
kako im je on antipatičan (14. Antipatije prema nasilnicima za samo nekoliko sati: J. 
D. Coie i J. B. Kupersmidt: »A Behavioral Analysis of Emerging Social Status in 
Boys' Groups«, Child Development 54 (1983.).). 


Međutim, istraživanja koja su pratila djecu od predškolske dobi do tinejdžerskog 
razdoblja otkrila su da će čak i do polovice nediscipliniranih polaznika prvog razreda, 
djece koja se ne mogu slagati s drugom, koja ne slušaju roditelje i opiru se 

učiteljima, kao tinejdžeri postati delinkventima (15. I do polovice broja neposlušne 
djece: vidi, npr., Dan Offord i dr.: »Outcome, Prognosis, and Risk in a Longitudinal 
Follow-up Study«, Journal of the American Academy of Child and Adolescent 
Psychiatry 31 (1992.).). Dakako, sva tako nasilna djeca nisu na putu koji u kasnijem 
životu vodi do nasilništva i kriminaliteta. Ali, od sve djece, ova su najizloženija riziku 
eventualnog počinjanja nasilnih zločina. 


Sklonost kriminalu pokazuje se iznenađujuće rano u životu ovakve djece. Kada 
su djeca u jednome vrtiću u Montrealu procjenjivana u odnosu na naprijateljske 
osjećaje i stvaranje problema, ona djeca koja su s pet godina pokazala najviše takvih 
sklonosti, već pet do osam godina kasnije pokazivala su neusporedivo veće potvrde 
o delinkventnosti. Za njih je u odnosu na drugu djecu bilo tri puta vjerojatnije da će 
priznati da su pretukli nekoga tko im nije ništa učinio, da su krali u prodavaonicama, 
da su se u tučnjavi poslužili oružjem, da su provalili ili iz nekog automobila nešto 
ukrali i da su bili pod utjecajem alkohola - sve to prije nego što su napunili četrnaest 
godina (16. Agresivna djeca i kriminalitet: Richard Tremblay i dr.: »Predicting Early 
Onset of Male Antisocial Behavior from Preschool Behavior«, Archives of General 
Psychiatry (rujan 1994.).). 


Prototipski put koji dovodi do nasilnosti i kriminaliteta započinje kod djece koja su 
agresivna i s kojom je teško izlaziti na kraj u prvom i drugom razredu osnovne škole 
(17. Ono što se događa u djetetovoj obitelji prije nego što dijete pođe u školu, 
presudno je, dakako, za stvaranje predispozicija za agresivnost. Jedno je is- 
traživanje, na primjer, pokazalo da je za djecu koje su majke odbacile u dobi od 
jedne godine i čiji je porod bio kompliciraniji, četiri puta vjerojatnije da će do 18. 
godine počiniti nasilan zločin. Adriane Raines i dr.: »Birth Complications Combined 
with Early Maternal Rejection at Age One Predispose to Violent Crime at Age 18 
Years«, Archives of General Psychiatry (prosinac 1994.).). Za njih je tipično da od 
početka škole nesposobnost kontroliranja impulsa utječe na neuspjeh u školi, na što 
se gleda, a to čine i oni sami, kao da su »glupi« - takvu ocjenu potvrđuje i činjenica 
da se premještaju u posebne razrede (premda takva djeca mogu pokazivati viši 
stupanj »hiperaktivnosti« ili poremećaja u sposobnosti učenja, to nikako ne znači da 
je to slučaj kod sve takve djece). Djecu koja su u trenutku dolaska u školu kod kuće 
već naučila »stil prinude« - odnosno nasilno zastrašivanje - također otpisuju i učitelji, 
koji su prisiljeni previše vremena trošiti na održavanje discipline. Nepoštivanje 
školskih pravila koje je ovakvoj djeci prirodno znači da troše vrijeme koje bi se inače 
mogli iskoristiti za učenje; njihova neuspješna akademska sudbina obično je očita 
već negdje u trećem razredu. | dok dječaci koji su na putu prema delinkvenciji u 
odnosu na vršnjake obično imaju lošije rezultate ispitivanja kvocijenta inteligencije, 
njihova je impulzivnost izravniji uzrok: impulzivnost kod desetogodišnjih dječaka 
gotovo tri puta pouzdanije predviđa njihovu kasniju delinkventnost nego što to 
predviđa IQ (18. | premda se za nizak verbalni IQ pokazalo da vjerojatno predviđa 
delinkventnost (jedno istraživanje pokazalo je u ovim testovima razliku od osam 
bodova između delinkvenata i nedelinkvenata), postoje dokazi da je impulzivnost 
izravniji i snažniji uzrok i za loše rezultate u ispitivanju IQ-a i za delinkvenciju. Kada 
je riječ o lošim rezultatima, impulzivna djeca ne obraćaju dovoljno pozornosti na 
nastavu da bi mogla učiti jezične i logičke vještine na kojima se temelji ispitivanje 
verbalnog IQ-a, pa tako impulzivnost umanjuje te rezultate. U Istraživanju pittsburške 
mladeži, pomno pripremljenom longitudinalnome projektu u kojem su se kod deseto- 
i dvanaestogodišnjaka mjerili i IQ i impulzivnost, impulzivnost je u odnosu na verbalni 

IQ gotovo tri puta pouzdanije predviđala delikvenciju. Vidi raspravu u članku Jacks 
Blocks: »On the Relation Between IQ, Impulsivity, and Delinquency«, Journal of 
Abnormal Psychology 104 (1995.).). 


U četvrtom ili petom razredu, ovakvu djecu - koju se sada smatra nasilnom ili 
jednostavno »teškom« - vršnjaci već odbijaju i teško im je doći do prijatelja, ako u 
tome uopće i uspijevaju. U to vrijeme oni su već i vrlo neuspješni učenici. Kako i 
sami imaju osjećaj da su bez prijatelja, gravitiraju drugim društvenim izopćenicima. 
Između četvrtog i devetog razreda posve se priklanjaju svojoj izopćeničkoj skupini i 
životu kojim prkose zakonima: oni iskazuju peterostruko povećanje u bježanju sa 
satova, uživanju alkohola i opojnih sredstava, a najveće povećanje bilježi se između 
sedmog i osmog razreda. U doba kada krenu u srednju školu, pridružuje im se i 
drugi tip problematične ili po akademskim sposobnostima zaostale djece, koju 
privlači njihov neposluh i prkošenje; ovakva je mladež često bez ikakva obiteljskog 
nadzora i još u osnovnoj školi počinje besciljno lutati ulicama. Ovakvi izopćenici 
najčešće prekidaju pohađanje srednje škole i kreću na put prema delinkvenciji, 
odavajući se manjim prijestupima, poput krađa i preprodavanja droge. 


(Na ovome putu znakovita razlika pojavljuje se između dječaka i djevojčica. 
Jedno istraživanje provedeno među »zločestim« učenicama četvrtog razreda - taj 
izraz značio je da se sukobljuju s učiteljima i ne pridržavaju se pravila, ali da nisu 
nepopularne kod vršnjaka otkrilo je da ih je 40 posto rodilo dijete prije završetka 
srednje škole (19. »Zločeste« djevojke i trudnoća: Marion Underwood and Melinda 
Albert: »Fourth-Grade Peer Status as a Predictor of Adolescent Pregnancy«, referat 
podnijet na skupu udruge Soicety for Research on Child Development, u Kansas 
Cityju, Missouri (travanj 1989.).). A to je tri puta viši prosjek od stope koja se bilježi 
među djevojkama iz njihove škole. Drugim riječima, antisocijalne tinejdžerke ne 
postaju nasilne - one zatrudne.). 


Dakako, ne postoji samo jedan jedini smjer koji vodi do nasilnog ponašanja i 
kriminaliteta. Postoje brojni drugi čimbenici koji dijete mogu podvrći riziku: život u 
četvrti opterećenoj kriminalom, gdje su djeca izložena većim iskušenjima zločina i 
nasilja, podrijetlo iz obitelji podvrgnutih visokim razinama stresa ili život u neimaštini. 
Ali ni zbog jednog od tih čimbenika život u nasilnome kriminalu nije neizbježan. U 
jednakim uvjetima, psihološke sile koje djeluju kod agresivne djece znatno 
povećavaju vjerojatnost da će takva djeca završiti kao kriminalci. Kako to kaže 
Gerald Patterson, psiholog koji je pomno pratio razvoj stotine dječaka: 
»antidruštveno ponašanje  petogodišnjaka može biti prototip —delinkventnog 
ponašanja adolescenta« (20.Put prema delinkvenciji: Gerald R. Patterson: »Orderly 
Change in a Stable World: The Antisocial Trait as Chimera«, Journal of Clinical and 
Consulting Psychology 62 (1993.).). 


ŠKOLA ZA NASILNIKE 


Predispozicije koje agresivna djeca nose kroz život takve su da gotovo jamče da 
će imati nevolja. Jedno istraživanje provedeno na maloljetnim prijestupnicima 
osuđenim zbog nasilnih zločina i na agresivnim srednjoškolcima pokazalo je da 
imaju jednak mentalni sklop: kada s nekim imaju poteškoća, tu drugu osobu istoga 
trena — promatraju —antagonistički,  ishitreno donoseći zaključke o njezinom 


44 


neprijateljskome stavu, ne tražeći nikakve dodatne informacije i ne pokušavajući 
smisliti nikakav miran način izglađivanja spora. Istodobno, negativne posljedice 
nasilnog rješenja - najčešće tučnjave ni u jednom im trenutku čak i ne padnu na 
pamet. Vlastitu agresivnost oni u svome umu opravdavaju stavovima poput ovih: »U 
redu je udariti ako si jednostavno poludio od bijesa«; »Ako se povučeš iz sukoba, svi 
će misliti da si kukavica«; i »Osobe koje netko teško pretuče zapravo i ne pate toliko 
koliko se misli« (21.Mentalni sklop agresivnosti: Ronald Slaby i Nancy Guerra: 
»Cognitive Mediators of _ Aggression in Adolescent Offenders«, Developmental 
Psychology 24 (1988.).). 


Ali pravodobna pomoć može promijeniti ovakve stavove i prekinuti djetetovo 
približavanje delinkvenciji; nekoliko eksperimentalnih programa postiglo je određeni 
uspjeh u pomaganju takvoj agresivnoj djeci pri učenju kontroliranja antisocijalnih 
sklonosti prije nego što ih one dovedu u ozbiljne nevolje. Jedan takav program, na 
sveučilištu Duke, bavio se bijesom obuzetim nasilnicima iz osnovne škole u obliku 
četrdesetominutnih seansi, dvaput tjedno tijekom šest do dvanaest tjedana. Dječake 
se na tim seminarima poučavalo, na primjer, da uvide kako su neki društveni signali 
koje su oni tumačili kao neprijateljske zapravo neutralni ili prijateljski. Naučili su na 
stvari gledati iz perspektive druge djece, steći osjećaj o tome kako ih vide drugi i o 
tome što druga djeca možda misle i osjećaju pri interakcijama koje su ih toliko 
razljutile. Usto primaju i izravnu pouku u kontroliranju srdžbe i to kroz oživljavanje 
prizora, npr. situacija u kojima ih netko zadirkuje, a koje bi ih mogle dovesti do toga 
da se razbjesne. Jedna od ključnih vještina za kontroliranje bijesa bilo je praćenje 
osjećaja - cilj je bio postići to da budu svjesni pojava u vlastitome tijelu, poput 
rumenila ili zatezanja mišića, u trenucima kada su postajali bijesni te da te pojave 
shvate kao znak da trebaju zastati i razmisliti o sljedećem koraku, umjesto da bez 
razmišljanja udare. 


John Lochman, psiholog sa sveučilišta Duke, koji je bio jedan od autora ovog 
programa, rekao mi je: »Razgovaraju, na primjer, o nedavnim događajima, recimo o 
udarcu koji su primili na hodniku a za koji su mislili da je bio hotimičan. Razgovarat 
će o tome kako su mogli reagirati. Jedan je dječak, na primjer, rekao da je samo 
oštro pogledao dječaka koji ga je udario, rekao mu neka to više ne čini i otišao. Na 
taj način stekao je određeni nadzor nad situacijom i pritom zadrao osjećaj 
samopoštovanja, a da nije započeo tučnjavu«. 


A to je privlačna mogućnost; velik broj takvih agresivnih dječaka nesretan je zbog 
toga što tako lako gubi nadzor nad sobom, pa stoga rado uče kako je takve impulse 
moguće kontrolirati. U žaru prepirke, dakako, takve hladnokrvne reakcije poput 
odlaženja ili brojenja do deset, u cilju stišavanja nagona za udaranjem, neće biti 
automatske; dječaci takve alternative uvježbavaju kroz igranje zadanih uloga u 
situacijama poput ulaženja u autobus u kojem ih druga djeca zadirkuju. Na taj način 
mogu iskušati dobronamjerne reakcije kojima zadržavaju ponos, a dobivaju 
alternativu udaranju, plakanju ili postiđenome bijegu. 


Tri godine nakon završetka ovog programa, Lochman je ove dječake usporedio s 
drugim dječacima koji su u ono vrijeme bill jednako agresivni, ali im nije pružena 
mogućnost učenja kontroliranja bijesa. Otkrio je da su, u ranoj mladosti, dječaci koji 
su pohađali tečajeve kontrole bijesa puno manje ometali nastavu, imali pozitivnije 
osjećaje u vezi sa sobom i bili manje skloni drogama i piću. Sto su više vremena 

proveli učeći u sklopu tog programs, to su kao tinejdžeri bili manje agresivni. 


SPRJEČAVANJE DEPRESIJE 


Za šesnaestogodišnju Danu oduvijek se činilo da se dobro slaže s okolinom. No 
sada 
odjednom više nije mogla održavati jednako dobre prijateljske veze s drugim 
djevojkama 
i, što ju je još više uznemiravalo, nikako nije uspijevala iznaći načina da zadrži 
mladiće s 
kojima bi izlazila, premda je s njima i spavala. Mrzovoljna i neprestano iscrpljena, 
Dana je 
izgubila tek, više se ne zanimajući ni za kakvu vrst zabave; izjavila je kako se 
osjećala 
beznadnom i bespomoćnom učiniti bilo što da bi se oslobodila takva raspoloženja 
te je 
razmišljala i o samoubojstvu. 
Utonuće u depresiju izazvao je njezin najnoviji prekid veze. Rekla je da ne zna 
kako 
izlaziti s nekim mladićem a da s njim pritom smjesta ne stupi u spolne odnose - 
čak i ako 
joj je zbog toga bilo nelagodno - i da ne zna kako okončati vezu čak i ako je njome 
nezadovoljna. Spava s mladićima, rekla je, premda ih je zapravo samo željela 
bolje 


upoznati. 
Upravo je prešla u drugu školu i u stjecanju novih prijateljica u toj novoj okolini 
bila je 
stidljiva i nervozna. Na primjer, ustezala se započeli razgovor govoreći tek kada bi 
je netko 


nešto upitao. Imala je osjećaj da nije sposobna pokazati im kakva je, čak joj se 
činilo i da 

ne zna što reći nakon: »Bok, kako si?« (22.Danin slučaj: iz knjige Laure Mufson i 
dr.: 

Interpersonal Psychotherapy for Depressed Adolescents (New York, Guilford 
Press, 1993.).). 


Dana je počela odlaziti na terapiju u sklopu eksperimentalnog programa za 
deprimiranu mladež na sveučilištu Columbia. Pomoć koju je primala bila je 
koncentrirana na učenje načina na koje bi se mogla bolje nositi s vezama: kako 
razviti prijateljski odnos, kako osjećati više samopouzdanja s drugim tinejdžerima, 
kako postaviti ograničenja spolne bliskosti, kako biti prisan, kako izražavati osjećaje. 
U biti, bila je to korisna pouka u nekima od najosnovnijih emocionalnih sposobnosti. | 
dala je rezultate; njezine je deprimiranosti nestalo. 


Problemi u vezama, a osobito kod mladih osoba, pokretač su depresija. 
Poteškoće jednako često leže u dječjim odnosima s roditeljima kao i u odnosima s 
vršnjacima. Deprimirana djeca ili tinejdžeri nerijetko ne mogu ili ne žele govoriti o 
svojoj tuzi. Čini se da nisu u mogućnosti točno odrediti ono što osjećaju, umjesto 
toga pokazujući mrzovoljnu razdražljivost, nestrpljivost, svadljivost i bijes - naročito 

prema roditeljima. Roditeljima je zbog toga teže ponuditi im emocionalnu potporu i 
onakvo usmjeravanje kakvo je deprimiranome djetetu zapravo potrebno, čime se 
pokreće spirala čije strmoglavo spuštanje obično završava stalnim svađama i 
otuđenjem. 


Novi pristup uzrocima depresije u mladih točno ukazuje na nedostatke u dva 
područja emocionalnih sposobnosti: vještini održavanja veze, s jedne strane, i 
načinu interpretiranja prepreka koji potiče depresiju, na drugoj. | dok je dio sklonosti 
depresiji gotovo sigurno posljedica genetske zadanosti, za dio te sklonosti čini se da 
je posljedica promjenjivih, pesimističnih misaonih navika koje u djece stvaraju 
predispozicije za reagiranje na male životne poraze - lošu ocjenu, svađe s 
roditeljima, društveno odbacivanje - na taj način što će postati deprimirani. A postoje 
i dokazi koji ukazuju na to da su predispozicije za depresiju, bez obzira na podrijetlo, 
među mladima sve raširenije. 


CIJENA NAPRETKA: SVE VIŠE SLUČAJEVA 
DEPRESIJE 


Ove godine koje nas približavaju novome tisućljeću svojevrstan su uvod u doba 
melankolije, slično načinu na koji je dvadeseto stoljeće postalo dobom tjeskobe. 
Podaci iz niza zemalja pokazuju nešto što izgleda kao suvremena epidemija 
depresije, koja se širi zajedno sa svjetskim procesom širenja modernog načina 
življenja. Od početka stoljeća, svaka nova generacija u svijetu u odnosu na roditelje 
živi u većoj opasnosti od toga da će je - u nekoj fazi života - zahvatiti teška depresija 
- ne samo tuga, nego i beživotnost koja paralizira, potištenost i stanje 
samosažaljenja te silan osjećaj beznadnosti (23.Povećanje stope slučajeva depresije 
u čitavome svijetu: Cross-National Collaborative Group: »The Changing Rate of 
Major Depression: Cross-National Comparisons«, Journal of Abnormal Psychology 
102 (1993.).). A takve epizode pojavljuju se u sve mlađoj i mlađoj dobi. Depresija u 
djetinjstvu, nekoć praktički nepoznata (ili barem neprepoznata) pojavljuje se kao 
stalna karakteristika modernog života. 


Premda vjerojatnost zahvaćenosti depresijom raste s godinama, najveća 
povećanja bilježe se među mladima. Za osobe rođene nakon 1955. vjerojatnost da 
će u nekoj fazi života zapasti u tešku depresiju u velikom je broju zemalja tri ili više 
puta veća nego što je bila za njihove djedove i bake. Kod Amerikanaca rođenih prije 
1905., udio stanovnika koji su u životu doživjeli tešku depresiju iznosio je samo jedan 
posto; kod osoba rođenih nakon 1955., u dobi od dvadeset četiri godine, oko šest 
posto njih postalo je deprimirano. Kod osoba rođenih između 1945. i 1954., izgledi 
da podlegnu teškome obliku deprimiranosti prije trideset četvrte godine deset su puta 
veći od izgleda osoba rođenih između 1905. i 1914 (24.Deset puta veći izgledi za 
depresiju: Peter Lewinsohn i dr.: »Age-Cohort Changes in the Lifetime Occurrence of 
Depression and Other Mental Disorders«, Journal of Abnormal Psychology 102 
(1993.).). A kod svake nove generacije početak nečijeg prvog susreta s depresijom u 
prosjeku se događao sve ranije i ranije. 


Svjetsko istraživanje provedeno na više od trideset devet tisuća osoba pokazalo 

je da jednaki trendovi vrijede i za Portoriko, Kanadu, Italiju, Njemačku, Francusku, 
Tajvan, Libanon i Novi Zeland. U Bejrutu je porast slučajeva depresije bio usko 
povezan s razvojem političke situacije, a vrhunci su zabilježeni tijekom razdoblja 
građanskoga rata. U Njemačkoj je udio slučajeva depresije među osobama rođenim 
prije 1914. do dobi od trideset pet godina iznosio četiri posto; kod osoba rođenih u 
dekadi do 1944. četrnaest posto u dobi od trideset pet godina. Gledano na svjetskoj 
razini, generacije koje su dozrijevale tijekom politički nestabilnih vremena pokazivale 
su veće udjele slučajeva depresije, premda ukupan trend porasta nije povezan ni s 
kakvim političkim događajima. 


Spuštanje dobi u kojoj osobe prvi put doživljavaju depresiju sve do djetinjstva 
također, čini se, vrijedi za čitav svijet. Kada sam od stručnjaka zatražio da se odvaže 
i pokušaju pretpostaviti koji bi tome mogao biti uzrok, došli smo do nekoliko teorija. 


Dr. Frederick Goodwin, direktor ustanove National Institute of Mental Health 
iznio je ovakve pretpostavke: »Došlo je do velikog propadanja obitelji - udvostručenja 
broja razvoda, smanjenja vremena koje roditelji mogu posvetiti djeci i povećanja 
pokretljivosti. Čovjek više ne odrasta povezan s članovima šire obitelji. Gubitak tih 
stabilnih izvora samoidentifikacije znači veću podložnost depresiji«. 


Dr. David Kupfer, pročelnik Odsjeka za psihijatriju na medicinskome fakultetu 
sveučilišta University of Pittsburgh, ukazao je na značaj jednog drugog trenda: »Uz 
širenje industrijalizacije nakon II. svjetskoga rata, u određenome smislu više nitko 
nije bio kod kuće. U sve više obitelji dolazilo je do pojačane nezainteresiranosti 
roditelja za potrebe djece u razvoju. To nije izravan uzročnik depresije, ali on stvara 
osjetljivost. Rani uzročnici emocionalnog stresa mogu utjecati na razvoj neurona, što 
može dovesti do depresije kada se nađete pod velikim stresom čak i desetljećima 
kasnije«. 


Martin Seligman, psiholog sa sveučilišta University of Pennsylvania, nudi ovakvu 
teoriju: »Tijekom posljednjih trideset-četrdeset godina svjedoci smo uzlaza 
individualizma i slabljenja masovnije odanosti religiji te potpore od strane društvene 
zajednice i šire obitelji. To znači gubitak izvora potpore koja vam može pomoći kod 
prepreka i neuspjeha. U onoj mjeri u kojoj neuspjeh smatrate nečim trajnim, pa ga 
uvećavate i njime mjerite sve ostalo u životu, skloni ste trenutačnome porazu 
dopustiti da preraste u trajan izvor beznadnosti. Ali, raspolažete li širom 
perspektivom, poput vjere u Boga i život nakon smrti, pa u takvoj situaciji ostanete 
bez posla, bit će riječ samo o prolaznome porazu«. 


Bez obzira na uzroke, depresija u mladih problem je koji je nužno hitno rješavati. 
U Sjedinjenim Državama postoje vrlo različite procjene o tome koliko je djece i 
tinejdžera deprimirano unutar _ određene godine, za razliku od podložnosti 
potištenosti tijekom čitava života. Neke epidemiološke studije otkrile su, služeći se 
strogim kriterijima - službenom dijagnozom simptoma depresije - da je kod dječaka i 
djevojčica u dobi između deset i trinaest godina stopa ozbiljnih slučajeva depresije 
tijekom godine čak 8 do 9 posto, premda neke druge studije govore o upola manjem 
udjelu (a neke i o tek 2 posto). U pubertetu, kazuju neki podaci, stopa se kod 
djevojčica gotovo udvostručuje; čak i do 16 posto djevojčica u dobi između 14 i 16 
godina doživi napadaj depresije, dok se kod dječaka ta stopa u toj dobi ne mijenja 
(25.Epidemiologija depresije: Patricia Cohen i dr., New York Psychiatric Institute, 

1988.; Peter Lewinsohn i dr.: »Adolescent Psychopathology: I. Prevalence and 
Incidence of Depression in High School Students«, Journal of Abnormal Psychology 
102 (1993.). Vidi i Mufson i dr.: Interpersonal Psychotherapy. Pregled nižih procjena: 
E. Costello: »Developments in Child Psychiatric Epidemiology«, Journal of the 
Academy of Child and Adolescent Psychiatry 28 (1989.).) 


RAZVOJ DEPRESIJE U MLADIH 


Činjenica da depresiju u djece ne samo da treba liječiti, nego je treba i 
sprječavati jasno se pokazala nakon jednog vrlo uzbunjujućeg otkrića: čak i blagi 
oblici depresije u djeteta mogu rezultirati težim oblicima kasnije u životu (26.Obrasci 
depresije u mladosti: Maria Kovacs i Leo Bastiaens: »The Psychotherapeutic 
Management of Major Depressive and Dysthymic Disorders in Childhood and 
Adolescence: Issues and Prospects«, u knjizi urednika I. M. Goodyera: Mood 
Disorders in Childhood and Adolescence (New York, Cambridge University Press, 
1994.).). Time se u pitanje dovodi dotadašnja pretpostavka o tome da depresije u 
djetinjstvu nemaju dugoročan značaj, budući da je djeca navodno »prerastu«. 
Dakako, svako se dijete s vremena na vrijeme rastuži; djetinjstvo i mladost, kao i 
zrelo životno razdoblje povremeno donose razočaranja i poraze, kako velike tako i 
male, a njih prati bol. Potreba za prevencijom ne odnosi se na takve situacije, već na 
onu djecu kod koje tuga tone u potištenost zbog koje su očajni, razdražljivi i povučeni 
- što je neusporedivo teži oblik melankolije. 


Među djecom čija je depresija bila dovoljno intenzivna da su upućeni na liječenje, 
njih tri četvrtine nakon toga doživjelo je teške oblike depresije, prema podacima do 
kojih je došla Maria Kovacs, psihologinja iz ustanove Western Psychiatric Institute 
and Clinic, u Pittsburghu (27. Depresija u djece: Kovacs, citirano djelo.). Ona je 
proučavala djecu kod koje je dijagnosticirana depresija kada im je bilo tek osam 
godina, promatrajući ih svakih nekoliko godina, u pojedinim slučajevima i do 
dvadeset četvrte godine. 


Djeca s teškim oblicima depresije u prosjeku su imala epizode koje su trajale oko 
jedanaest mjeseci, iako je kod jednog od šestero djece takva epizoda mogla potrajati 
i osamnaest mjeseci. Blaga depresija, koja je u neke djece započela već u dobi od 
pet godina, imala je manje posljedice po radne sposobnosti, ali je trajala neuspore- 
divo dulje - u prosjeku oko četiri godine. Usto, otkrila je Kovacseva, kod djece koja 
pokazuju simptome blage depresije vjerojatnije je da će podleći i težem obliku — tzv. 
dvostrukoj depresiji. Djeca kod koje se razvije dvostruka depresija s godinama su 
bitno _sklonija ponavljanju takvih epizoda. Kada djeca koja su doživjela epizodu 
depresije dođu u adolescentsku i odraslu dob, govore rezultati istraživanja, kod njih 
se pojavljuju simptomi depresije ili maničko-depresivnih poremećaja, u prosjeku 
svake treće godine. 


Cijena koju djeca plaćaju nadilazi nedaće koje izaziva sama depresija. 
Kovacseva mi je rekla: »Djeca društvene vještine uče u odnosima s vršnjacima - na 
primjer, što učiniti kada nešto želite a to ne dobivate; gledate kako se druga djeca 
suočavaju s takvom situacijom, a onda to iskušavate i sami. Ali za deprimiranu djecu 
vjerojatnije je da će u školi biti među zapostavljanom djecom, onom s kojom se 
druga često ne igraju« (28.Moj razgovor s Mariom Kovacs objavljen je u The New 

York; Timesu (11. siječnja 1994.).). 


Mrzovolja ili tuga koju takva djeca osjećaju navodi ih na izbjegavanje iniciranja 
društvenih kontakata, ili na odvraćanje pogleda kada ih neko drugo dijete pokušava 
pridobiti za komunikaciju - a taj znak ono drugo dijete prima tek kao odbijanje; krajnji 
je rezultat to što deprimirana djeca na koncu u igri ostaju nepoželjna i zanemarena. 
Ovaj nedostatak u njihovu interpersonalnome iskustvu znači da im nedostaje ono što 
bi inače naučili kroz sve, pa i grube, aspekte igre, zbog čega društveno i 
emocionalno zaostaju, pa im nakon povlačenja depresije ostaje puno toga za 
nadoknaditi (29.Društveno i emocionalno zaostajanje u deprimirane djece: Maria 
Kovacs i David Goldston: »Cognitive and Social Development of Depressed Children 
and Adolescents«, Journal of the American Academy of Child and Adolescent 
Psychiatry (svibanj 1991.).). 


I doista, kada se deprimiranu djecu usporedilo s onima koje nije mučila depresija, 
pokazalo se da su društveno nesposobniji, da imaju manje prijatelja, da ih druga 
djeca manje vole kao partnere u igri, da su manje simpatična i da imaju 
problematičnije odnose s drugom djecom. 


Još jedna cijena koju ova djeca plaćaju jest loš uspjeh u školi; depresija smeta 
pamćenju i koncentraciji, zbog čega je teže obraćati pozornost na nastavu i zapamtiti 
naučeno. Djetetu koje ni u čemu ne osjeća zadovoljstvo bit će teško skupiti dovoljno 
energije da svlada teške lekcije, a kamoli da pri učenju doživi stanje plime. Sto je i 
razumljivo, što su djeca iz studije Marie Kovacs bila duže deprimirana, to su im 
ocjene bile lošije i to su im rezultati u testovima znanja i sposobnosti bili lošiji, tako 
da je za njih bilo vjerojatnije da će u školi zaostajati. Stoviše, uočena je izravna 
korelacija između vremena koje je dijete provelo u depresiji i prosjeka ocjena, dok je 
tijekom epizode depresije bilježen stalan i velik pad. Sve ove nedaće u školi, dakako, 
pojačavaju depresiju. Kako to primjećuje Maria Kovacs: »Zamislite da se već 
osjećate deprimirano i zbog loših ocjena sve više izostajete iz škole, pa onda sami 
sjedite kod kuće, umjesto da se igrate s drugom djecom«. 


NAČINI — RAZMIŠLJANJA KOJI IZAZIVAJU 
DEPRESIJU 


Jednako kao i kod odraslih osoba, pesimistični načini interpretiranja životnih 
poraza samo, čini se, pojačavaju osjećaj bespomoćnosti i beznadnosti koji su sama 
bit dječje depresije. To da osobe koje su već deprimirane razmišljaju na takav način 
poznato je već odavno. Međutim ono što je tek nedavno uočeno jest činjenica da su 
djeca najizloženija melankoliji sklona ovakvim pesimističnim stavovima i prije nego 
što postanu deprimirana. Ova spoznaja pokazuje na otvoren prozor mogućnosti da 
ih se zaštiti od depresije prije nego što ona nastupi. 


Jedna vrst dokaza potječe iz studija dječjih stavova o vlastitoj sposobnosti 
nadziranja onoga što im se događa u životu - na primjer sposobnosti mijenjanja 
situacije nabolje. To se procjenjuje na temelju dječjih ocjena o vlastitoj ličnosti poput 
ovakvih izjava: »Kada kod kuće imam problema, bolje od ostale djece pružam 
pomoć u njihovu rješavanju« i »Kada sam marljiv u učenju, dobivam dobre ocjene«. 
Djeca koja navode da im nijedna od ovih pozitivnih izjava ne odgovara imaju vrlo 

slabašan osjećaj o tome da mogu učiniti bilo što kako bi takvo stanje promijenili; taj 
osjećaj bespomoćnosti najizraženiji je u one djece koja su najdeprimiranija 
(30.Bespomoćnost i depresija: John Weiss i dr.: »Control-related Beliefs and Self- 
reported Depressive Symptoms in Late Childhood«, Journal of Abnormal Psychology 
102 (1993.).). 


Jedno vrlo znakovito istraživanje obuhvatilo je učenike petih i šestih razreda 
nekoliko dana nakon što su dobili izvještaj o ocjenama. Kao što se svi sjećamo, 
učeničke knjižice u djetinjstvu su velik izvor radosti, ali i očaja. Međutim istraživači su 
došli do izrazitih posljedica načina na koje djeca procjenjuju vlastitu ulogu kada dobi- 
ju ocjenu lošiju od one koju su očekivali. Oni koji lošu ocjenu vide kao posljedicu 
nekog osobnog nedostatka (»Glup sam«) deprimiraniji su od onih koji to odbacuju 
objašnjenjima koja govore o nečem na što su mogli utjecati (»Budem li marljivije 
pisao zadaće iz matematike, dobit ću bolju ocjenu«) (31.Pesimizam i depresija u 
djece: Judy Garber, sveučilište Vanderbilt. Vidi, npr.: Ruth Hilsman i Judy Garber: »A 
Test of the Cognitive _Diathesis Model of Depression in Children: Academic 
Stressors, Attributional Style, Perceived Competence and Control«, Journal of 
Personality and Social Psychology 67 (1994.); Judith Garber: »Cognitions, 
Depressive Symptoms, and Development in Adolescents«, Journal of Abnormal 
Psychology 102 (1993.).). 


Istraživači su identificirali skupinu učenika trećeg, četvrtog i petog razreda koje su 
kolege iz razreda odbacile te pratili koji su od njih i sljedeće školske godine, u novim 
razrednim sredinama, ostajali društveni izopćenici. Način na koji su djeca sama sebi 
objašnjavala odbačenost pokazao se ključnim za to hoće li postati deprimirani ili ne. 
Oni koji su odbacivanje objašnjavali nekim svojim nedostatkom postajali su 
deprimiraniji. Međutim optimisti, koji su držali da mogu nešto poduzeti kako bi 
situaciju promijenili nabolje, nisu bili osobito deprimirani unatoč nastavku 
odbačenosti (32. Garber: »Cognitions«.). A istraživanje provedeno među djecom 
koja su iz šestog došla u sedmi razred, što je prijelaz poznat po izazovima i stresnim 
situacijama, pokazalo je da su oni s pesimističnim stavom prema životu na visoku 
razinu problematičnih situacija u školi i na svaki dodatni izvor stresa kod kuće 
reagirali utonućem u depresiju (33. Garber: »Cognitions«.). 


Najizravniji dokazi o tome da su djeca zbog pesimističnog stava izrazito sklona 
depresiji potječe iz jednog petogodišnjeg istraživanja djece, započetog kada su ona 
bila u trećem razredu (34. Susan Nolen-Hoeksema i dr.: »Predictors and 
Consequences of _Childhood Depressive Symptoms: A Five Year Longitudinal 
Study«, Journal of Abnormal Psychology 101 (1992.).). Među mlađom djecom, ono 
što je najbolje predviđalo hoće li podleći depresiji bilo je pesimistično gledanje na 
stvari popraćeno nekim teškim udarcem, poput razvoda roditelja ili smrti nekog člana 
obitelji, zbog čega bi dijete bilo uzrujano, uznemireno i, vjerojatno, živjelo s 
roditeljima manje sposobnima za pružanje nježne brižnosti i zaštite. Kako su djeca 
rasla i napredovala kroz osnovnu školu, dolazilo je do znakovite promjene u njihovu 
načinu razmišljanja o dobrim i lošim događajima u njihovu životu. Pritom su te 
događaje sve više pripisivali vlastitim osobinama: »Dobre ocjene dobivam zato što 
sam pametan«; »Nemam puno prijatelja jer uopće nisam zabavan«. Čini se da do 
ove promjene dolazi postupno, u razdoblju između trećeg i petog razreda. Pritom 
ona djeca u koje se razvije pesimističan pogled na svijet - koji životne neuspjehe 
pripisuju nekom strašnome nedostatku vlastite ličnosti - u znak reakcije na 

neuspjehe počinju podlijegati depresivnim raspoloženjima. Štoviše, čini se da i samo 
iskustvo potištenosti ojačava ovakav pesimističan način razmišljanja, tako da djetetu, 
i nakon što potištenosti nestane, ostaje svojevrstan emocionalni ožiljak, sustav 
stavova koji se izgrađuju na depresiji i učvršćuju u mislima: mišljenje da ne može biti 
dobar u školi, da je antipatičan i da ničim ne može izbjeći mračna raspoloženja. Zbog 
tih fiksnih ideja dijete može postati samo podložnije novoj potištenosti koja je pred 
njim. 


ONEMOGUĆAVANJE DEPRESIJE 


Povoljne novosti: svi znakovi ukazuju na to da poučavanje djece produktivnijim 
načinima gledanja na teškoće smanjuje rizik od depresije (Kod djece, kao i kod 
odraslih, lijekovi nisu posve neupitna alternativa terapiji ili preventivnome 
obrazovanju za liječenje depresije; dječji metabolizam lijekove prerađuje drukčije od 
metabolizma odraslih. Triciklički antidepresivi, često uspješni kod odraslih osoba, u 
kontroliranim istraživanjima na djeci nisu se pokazali boljima od neaktivnog placeba. 
Nova sredstva protiv depresije, među njima i Prozac zasada nisu testirana kako bi se 
mogla primjenjivati na djeci. A desipramin, jedan od najčešćih (i najsigurnijih) 
triciklika koji se koriste kod odraslih osoba, u ovom je trenutku predmet pomnih 
ispitivanja stručnjaka FDA-a (Food and Drug Administration - savezni zavod u SAD 
koji se brine za kakvoću prehrambenih i farmaceutskih proizvoda na tržištu), kao 
mogući uzrok smrti u djece.). U studiji provedenoj u jednoj srednjoj školi u Oregonu, 
približno jedan od četvero učenika imao je ono što psiholozi nazivaju »niskom 
razinom depresije«, oblikom još nedovoljno teškim da bi se za njega reklo da 
nadilazi uobičajenu tugu (35. Prepolovljena stopa slučajeva depresije: Gregory 
Clarke, University of Oregon Health Sciences Center: Prevention of Depression in 
At-Risk High School Adolescents«, referat predstavljen u instituciji American 
Academy of Child and Adolescent Psychiatry (listopad 1993.).). Neki od njih možda 
su pritom proživljavali prve tjedne ili mjesece onoga što će prerasti u depresiju. 


Na posebnim satovima nakon nastave sedamdeset petero učenika s blagim 
oblikom depresije učilo se kako se suprotstaviti obrascima razmišljanja povezanim s 
depresijom, kako umješnije sklapati prijateljstva, kako se bolje slagati s roditeljima i 
više se uključiti u društvene aktivnosti koje su im bile ugodne. Koncem osmotjednog 
programa 55 posto učenika oporavilo se od blagog oblika depresije, dok se među 
jednako deprimiranim učenicima koji nisu bili uključeni u program samo oko 25 posto 
počelo oslobađati depresije. Godinu dana kasnije, četvrtina učenika iz kontrolne 
skupine zapala je u težak oblik depresije, za razliku od samo 14 posto učenika po- 
laznika programa sprječavanja depresije. Premda se sastojao samo od osam 
predavanja, ovaj je program, čini se, upola smanjio opasnost od pojavljivanja 
depresije (36. Garber: »Cognitions«.). 


Do otkrića sa sličnim ohrabrujućim rezultatima došlo se i u specijalnim 
predavanjima održavanim jedanput na tjedan koja su pohađali dječaci i djevojčice u 
dobi od deset do trinaest godina, a koji se nisu slagali s roditeljima i pokazivali su 
određene znakove depresije. U tim predavanjima nakon redovne nastave naučili su 
neke od temeljnih emocionalnih vještina, među njima i suočavanje s razlikama u 
mišljenju, razmišljanje prije poduzimanja određenog koraka i, možda i najvažnije, 

suprotstavljanje pesimističnim stavovima povezanim s depresijom - na primjer, 
donošenje odluke o marljivijem učenju nakon loših rezultata u testu, umjesto 
razmišljanja: »Jednostavno nisam dovoljno pametan«. 


»Ono što dijete na ovakvim predavanjima nauči jest da raspoloženja poput 
tjeskobe, tuge i bijesa ne dolaze samo tako, bez ikakve mogućnosti nadzora, nego 
da s pomoću načina na koji razmišlja može promijeniti ono što osjeća«, ističe 
psiholog Martin Seligman, jedan od autora dvanaestotjednog programa. Zbog toga 
što sukobljene i depresivne misli nadjačavaju stvaranje turobnog raspoloženja, 
dodaje Seligman, »riječ je o trenutačnoj potpori i koraku u pozitivnome smjeru koji 
prerasta u naviku«. 


I u ovom slučaju ta posebna predavanja smanjila su stopu za polovicu - takav 
učinak pokazujući čak i dvije godine kasnije. Godinu dana po završetku programa 
samo osam posto polaznika pri ispitivanju je iskazalo razine depresije koje su se 
mogle opisati kao »umjerene do ozbiljne«, dok je takve djece u kontrolnoj skupini 
bilo 29 posto. A nakon dvije godine, oko 20 posto onih koji su polazili program 
pokazivali su neke znakove najblažeg oblika depresije, u odnosu na 44 posto onih u 
kontrolnoj skupini. 


Učenje ovih emocionalnih vještina u presudnoj fazi mladosti može biti naročito 
korisno. Seligman primjećuje: »Čini se da se ovakva djeca bolje nose s uobičajenim 
tinejdžerskim agonijama odbačenosti. A izgleda da su to naučili u točki ključnoj za 
rizik od depresije, upravo kada ulaze u tinejdžersko doba. Čini se da naučena lekcija 
ostaje i da se razvija i postaje jačom u godinama nakon što su je naučili, što 
pokazuje da je djeca zapravo primjenjuju u svakodnevnome životu«. 


Drugi stručnjaci za dječju depresiju pozdravljaju nove programe. »Želite li kod 
psihijatrijske bolesti poput depresije doista nešto postići, morate nešto poduzeti prije 
nego što djeca uopće obole«, ističe Maria Kovacs. »Pravo je rješenje psihološko 
cijepljenje«. 


POREMEĆAJI U NAČINU PREHRANE 


Dok sam koncem šezdesetih godina bio na postdiplomskome studiju kliničke 
psihologije, upoznao sam dvije žene koje su patile od poremećaja u načinu 
prehrane, premda sam to uvidio tek nakon niza godina. Jedna od njih bila je iznimno 
sposobna postdiplomantica na studiju matematike na Harvardu, moja prijateljica iz 
studentskih dana; druga je radila na MI. T.-u (sveučilište Massachusetts Institute of 
Technology). Premda mršava kao kostur, matematičarka se jednostavno nije mogla 
navesti na to da nešto pojede; hrana joj se, govorlla je, gadila. Knjižničarka s M.LT.-a 
bila je bujna stasa i sklona neumjerenom uživanju u sladoledu, tortama i drugim 
slasticama; a onda bi - kako je jednom s određenom nelagodom povjerila - kriomice 
otišla u kupaonicu i natjerala se na povraćanje. Danas bi dijagnoza za 
matematičarku glasila anoreksija, a za knjižničarku bulimija. 


U ono doba nije bilo takvih naziva. Klinički znanstvenici tek su počinjali uočavati 
taj problem; Hilda Bruch, pionir na ovome području, svoj je prijelomni članak o 

poremećajima u načinu prehrane objavila 1969. (37. Hilda Bruch: »Hunger and 
Instinct«, Journal of Nervous and Mental Disease 149 (1969.). Njezino prijelomno 
djelo: The Golden Cage: The Enigma of Anorexia Nervosa (Cambridge, MA, Harvard 
University Press) objavljeno je tek 1978.). 


Zbunjena ženama koje su se izgladnjivale do smrti, Hilda Bruch iznijela je teoriju 
prema kojoj je jedan od nekoliko prikrivenih uzroka nemogućnost označavanja i 
primjerenog reagiranja na tjelesne potrebe - a napose, dakako, glad. Otada se 
klinička literatura o poremećajima u prehrani množi poput gljiva, s mnoštvom 
pretpostavki o uzrocima, u rasponu od toga što sve mlade djevojke osjećaju neo- 
doljivu potrebu da se natječu s nedostižno visokim standardima ženske ljepote, do 
nametljivih majki koje svoje kćerki obavijaju nadzornim mrežama osjećaja krivnje i 
okrivljavanja. 


Većina ovih hipoteza imala je jednu veliku manu: bile su to ekstrapolacije onoga 
što je primijećeno tijekom terapije. Sa znanstvenog stajališta neusporedivo su 
poželjnija istraživanja na velikim skupinama ljudi tijekom nekoliko godina, kako bi se 
vidjelo kod koga se od njih na koncu javlja taj problem. Takve studije omogućuju 
jasne usporedbe koje, na primjer, mogu pokazati stvaraju li roditelji željni velikog 
nadzora predispozicije za poremećaje u prehrani svoje kćeri. Usto, takvo istraživanje 
može identificirati čitavu skupinu uvjeta koji dovode do razvoja takva problema te ih 
razlučiti od uvjeta koji mogu izgledati kao uzrok, ali se zapravo jednako često nalaze 
i u osoba koje nemaju takvih problema i u onih koje dolaze na liječenje. 


Kada je jedno upravo takvo istraživanje provedeno na više od devet stotina 
djevojčica od sedmog do desetog razreda, emocionalni nedostaci - naročito 
nemogućnost razlikovanja pojedinih stresnih osjećaja i nadzora nad njimam - 
identificirani su kao ključni faktori koji dovode do poremećaja u načinu prehrane (38. 
Istraživanje poremećaja u načinu prehrane: Gloria R. Leon i dr.: »Personality and 
Behaviorel Vulnerabilities Associated with Risk Status for Eating Disorders in 
Adolescent Girls«, Journal of Abnormal Psychology 102 (1993.).). Već u desetom 
razredu, u ovoj srednjoj školi u imućnome predgrađu Minneapolisa nastavu je 
pohađala šezdeset jedna djevojka koja je pokazivala ozbiljne simptome anoreksije ili 
bulimije. Sto je problem bio veći, to su djevojke na neuspjehe, teškoće i manje 
smetnje više reagirale intenzivnim negativnim osjećajima koje nisu mogle umiriti, i to 
su manje bile svjesne onoga što točno osjećaju. Kada su se ove dvije emocionalne 
sklonosti udružile s velikim nezadovoljstvom vlastitim tijelom, rezultat su bile 
anoreksija ili bulimija. Roditelji skloni pretjeranome nadziranju, pokazalo se, ne igraju 
ključnu ulogu u izazivanju poremećaja u načinu prehrane. (Kako je na to upozorila i 
Hilda Bruch, teorije koje se temelje na pogledu unatrag teško će biti točne; na 
primjer, roditelji lako mogu početi intenzivno nadzirati dijete reagirajući na kćerkin 
popularna objašnjenja poput straha od spolnosti, ranog početka puberteta i niske 
razine samopoštovanja. 


Umjesto toga, uzročno-posljedični lanac koji je otkrilo ovo dugotrajno istraživanje 
počinje s učinkom koji na mladu djevojku ima odrastanje u društvu opsjednutom 
neprirodnom mršavošću kao znakom ženske ljepote. Još podosta prije stupanja u 
mladenačku dob, djevojčice su osjetljive na težinu. Jedna šestogodišnjakinja, na 
primjer, briznula je u plač kada ju je majka pozvala na kupanje, govoreći kako će u 

kupaćem kostimu izgledati debelo. U stvarnosti, kaže njezin pedijatar, koji mi je 
ispričao ovu priču, za svoju visinu imala je normalnu težinu (39.Sestogodišnjakinja 
koja je držala da je predebela bila je pacijentica dr. Williama Feldmana, pedijatra sa 
sveučilišta University of Ottawa.). U jednome istraživanju provedenom na 271 
mladome tinejdžeru, pedeset posto djevojaka držalo je da je predebelo, premda ih je 
velika većina bila normalne težine. Međutim istraživanje provedeno u Minneapolisu 
pokazalo je da opsjednutost debljinom sama po sebi nije dovoljna da bi objasnila 
zbog čega se kod nekih djevojčica kasnije razviju poremećaji u načinu prehrane. 


Neke prekomjerno teške osobe ne znaju razlikovati strah, ljutnju i glad, stoga sve 
te osjećaje svrstavaju u istu košaru, kao da označuju glad, zbog čega pretjerano 
jedu kad god su uzrujani (40. To navodi Sifneos: »Affect, Emotional Conilict, and 
Deficit«.). Čini se da se nešto slično događa i kod ovih djevojčica. Gloria Leon, psi- 
hologinja sa sveučilišta University of Minnesota, koja je provela istraživanje mladih 
djevojaka i poremećaja u načinu prehrane, primijetila je da su ove djevojke »vrlo 
malo svjesne vlastitih osjećaja i tjelesnih signala; bio je to bez konkurencije najbolji 
način predviđanja toga hoće li se kod njih u sljedeće dvije godine pojaviti poremećaj 
u načinu prehrane. Većina djece nauči razlikovati takve osjećaje, odrediti je li im 
dosadno, jesu li ljutiti, deprimirani ili gladni - riječ je o temeljima emocionalnog 
učenja. Međutim, ovakve djevojke imaju poteškoća s razlikovanjem najosnovnijih 
osjećaja. Mogu imati problema s mladićem s kojim izlaze, a da točno ne znaju jesu li 
gladne, nervozne ili deprimirane - doživljavaju samo zbrkanu emocionalnu oluju s 
kojom se ne znaju učinkovito suočiti. Umjesto toga, uče kako se osjećati bolje s 
pomoću jela; a to može postati duboko ukorijenjenom emocionalnom navikom«. 


Međutim kada takva navika samotješenja djeluje zajedno s pritiskorn koji od 
djevojaka zahtijeva da i dalje budu vitke, otvoren je put za razvoj poremećaja u 
načinu prehrane. »U početku će možda početi neumjereno jesti«, primjećuje Gloria 
Leon. »Ali da bi ostala vitka, možda će se poslužiti povraćanjem ili laksativima; ili 
intenzivnim tjelesnim _ iscrpljivanjem kako bi kompenzirala težinu dobivenu 
prekomjernim jedenjem. Drugi način na koji se može manifestirati ova borba s 
emocionalnom konfuzijom jest pojava kada djevojka uopće ne jede - na taj način 
možda će steći osjećaj da barem malo nadzire te silno intenzivne osjećaje«. 


Kombinacija niske razine unutarnje svijesti i društvenih vještina znači da ove 
djevojke, kada ih prijatelji ili roditelji uzrujaju, ne uspijevaju učinkovito unijeti mir ni u 
te odnose niti smiriti svoju uzrujanost. Umjesto toga, njihova uzrujanost potiče 
poremećaj u načinu prehrane, bilo da je riječ o bulimiji ili anoreksiji, ili jednostavno 
neumjerenom odavanju jelu. Učinkovito liječenje takvih djevojaka, drži Leonova, 
treba se sastojati i od određenih korisnih savjeta u vezi s emocionalnim vještinama 
koje im nedostaju. »Kliničari dolaze do zaključka«, rekla mi je ona, »da je terapija 
učinkovitija ako se pozabavite i nedostacima. Ove djevojke trebaju naučiti 
identificirati osjećaje i naučiti kako se utješiti ili održavati kvalitetnije veze, a da 
pritom ne posežu za neprimjerenim navikama jedenja«. 


OSAMLJENI: PREKIDANJE ŠKOLOVANJA 


Riječ je o pravoj osnovnoškolskoj drami: Ben, učenik četvrtog razreda s 
malobrojnim prijateljima, od svog jedinog bliskog prijatelja, Jasona, upravo je čuo da 

se za ovog školskog odmora neće igrati zajedno - Jason se želi igrati s nekim drugim 
dječakom, Chadom. Shrvan, Ben je pognuo glavu i zaplakao. Pošto su se jecaji 
stišali, prilazi stolu za kojim jedu Jason i Chad. 

»Mrzim te iz dna duše!«, viče Ben na Jasona. 

»Zašto?«, pita Jason. 

»Jer si mi lagao«, kaže Ben tonom prepunim optužbe. »Čitav tjedan govoriš da 
ćeš se igrati sa mnom, a lagao si«. 

Ben potom uvrijeđeno odlazi do svog praznog stola, tiho plačući. Jason i Chad 
dolaze do njega i pokušavaju s njim razgovarati, no Ben dlanovima pokriva uši, 
odlučno ih ignorirajući, a potom trčeći izlazi iz blagovaonice kako bi se sakrio iza 
školskog kontejnera za smeće. Skupina djevojčica koja je sve to vidjela pokušava 
odigrati mirotvornu ulogu, pronalazeći Bena i govoreći mu da je Jason voljan igrati se 
i s njim. Ali Ben ih uopće ne želi slušati i govori im da ga ostave na miru. Liječi rane, 
dureći se i jecajući, prkosan i posve sam (41. Epizodu o Benovu odbijanju navode 
Steven Asher i Sonda Gabriel u referatu »The Social World of Peer-Rejected 
Children« predstavljenom na godišnjem skupu udruge American Educational 
Research Association u San Franciscu (ožujak 1989.).). 


Svakako je riječ o vrlo uznemirujućem trenutku; kroz osjećaj odbačenosti i 
nedostatka prijatelja prođe gotovo svatko, u određenoj fazi djetinjstva ili mladosti. No 
ono što je najznakovitije u vezi s Benovom reakcijom jest to što nije reagirao na 
Jasonove pokušaje da popravi njihov prijateljski odnos, a to je stav koji produžuje 
njegove muke i onda kada su već mogle prestati. Takva nemogućnost primanja 
ključnih signala tipična je za nepopularnu djecu; kao što smo vidjeli u 8. poglavlju, 
društveno odbačena djeca obično loše očitavaju emocionalne i društvene signale; 
čak i kada ih čitaju, mogu imati ograničene repertoare reagiranja. 


Prekid školovanja osobit je rizik za djecu koju društvo odbacuje. Stopa 
napuštanja škole kod djece koju su vršnjaci odbacili između dva i osam puta veća je 
nego kod djece koja imaju prijatelje. Prema rezultatima jednog istraživanja, na 
primjer, oko 25 posto djece koja su bila nepopularna u osnovnoj školi prekinula su 
školovanje prije završetka srednje škole, dok je taj udio ukupno, među svom djecom, 
iznosio 8 posto (42. Stopa napuštanja školovanja među društveno odbačenom 
djecom: Asher and Gabriel: »The Social World of Peer-Rejected Children«.). To nije 
nikakvo čudo: zamislite kako je boraviti trideset sati tjedno negdje gdje vas nitko ne 
Voli. 


Dvije vrste emocionalnih predispozicija navode djecu na to da završe kao 
društveni izopćenici. Kao što smo vidjeli, jedna je sklonost bijesnim ispadima i 
percipiranju neprijateljskog raspoloženja čak i ondje gdje ga u namjeri doista nije 
bilo. Druga je plahost, tjeskoba i društvena stidljivost. Ali bez obzira na ove faktore 
temperamenta, najčešće se odbacuju djeca koja su »čudna« - zbog čije je 
neprilagođenosti drugima učestalo neugodno. 


Jedan od načina na koje ova djeca pokazuju da su »čudna« jesu signali koje 
odašilju. Kada se od osnovnoškolaca s malo prijatelja zatražilo da emociju poput 
gađenja ili bijesa povežu s licima koja su pokazivala čitavu lepezu emocija, kod njih 
je bilo neusporedivo više pogrešaka nego kod popularne djece. Kada se od djece iz 
vrtića tražilo da objasne načine na koje s nekim ostvaruju prijateljski odnos ili na koji 
način sprječavaju sukob, nepopularna djeca - ona koju su druga djeca u igri 

izbjegavala - navodila su autoporažavajuće odgovore (»Udariti ga«, na pitanje što 
učiniti kada i neko drugo dijete želi istu igračku, na primjer) ili neodređene molbe 
odraslima za pomoć. A kada se od tinejdžera tražilo da odglume tugu, bijes ili 
nestašnost, oni nepopularniji među njima u toj su igri bili najmanje uvjerljivi. Stoga 
možda i nije nimalo neobično da takva djeca stječu osjećaj da su nemoćna i da 
nikako ne mogu popraviti sposobnost stjecanja prijatelja; njihova nesposobnost na 
društvenome planu postaje proročanstvom koje samo sebe ostvaruje. Umjesto da 
uče nove načine stjecanja prijatelja, oni jednostavno ustrajno čine isto ono što već 
nije dalo nikakve rezultate, ili iskazuju još nesposobnije reakcije (43. Spoznaje o 
malim emocionalnim sposobnostima nepopularne djece potječu iz članka Kennetha 
Dodgea i Esther Feldman »Social Cognition and Sociometric Status« u knjizi 
urednika Stevena Ashera i Johna Coiea: Peer Rejection in Childhood (New York, 
Cambridge University Press, 1990.).). 


U kolu sreće koje određuje simpatije, ova djeca pokazuju nedostatke u ključnim 
emocionalnim kriterijima: okolina ih ne smatra zabavnima i ne znaju kako u drugom 
djetetu pobuditi osjećaj zadovoljstva. Promatranja nepopularne djece u igri pokazuju, 
na primjer, da je za njih u odnosu na drugu djecu znatno vjerojatnije da će varati, 
duriti se, odustati od igre kada gube ili se praviti važnima i hvaliti kada pobijede. 
Dakako, većina djece želi pobijediti - ali bez obzira na to pobijede li ili izgube, oni su 
u stanju obuzdavati emocionalnu reakciju tako da ne potkopaju vezu s prijateljem s 
kojim igraju igru. 


I premda djeca bez društvenog sluha - koja stalno nailaze na teškoće u čitanju i 
reagiranju na emocije - na koncu ostaju društveno izolirana, to, dakako, ne vrijedi za 
djecu koja prolaze kroz privremeno razdoblje osjećaja izostavljenosti. Međutim, kod 
djece koja su stalno isključena ili odbijana, taj njihov status izopćenosti ostaje s njima 
i u daljnjem tijeku školovanja. Posljedice ostajanja na društvenim marginama 
potencijalno su velike kada se dijete razvija i postaje zrelom osobom. Ako ništa 
drugo, upravo u krugu bliskih prijateljskih veza i burnim igrama djeca profinjuju 
društvene i emocionalne sposobnosti koje će unositi u veze u kasnijem životu. Djeca 
isključena iz ovog kruga učenja neizbježno su u nepovoljnijem položaju. 


Posve razumijivo, odbačena djeca govore o pojačanoj tjeskobi i mnoštvu briga, 
kao i deprimiranosti i osamljenosti. Zapravo, pokazalo se da to koliko je dijete 
popularno u trećem razredu bolje predviđa probleme s mentalnim zdravljem u dobi 
od osamnaest godina od bilo čega drugog - ocjena koje su dali učitelji i liječnici, 
uspjeha u školi i IQ-a, pa čak i rezultata psiholoških testova (44. Emory Cowen i dr.: 
»Longterm Follow-up of Early Detected Vulnerable Children«, Journal of Clinical and 
Consulting Psychology 41 (1973.).). Usto, kao što smo već vidjeli, u kasnijim 
životnim razdobljima, osobe koje imaju malobrojne prijatelje i kronično su osamljene 
izložene su većoj opasnosti od bolesti i ranije smrti. 


Kao što ističe psihoanalitičar Harry Stack Sullivan, umijeće ostvarivanja prisnih 
odnosa kompromisima - izglađivanja razlika i razmjenjivanja najdubljih osjećaja - 
učimo u svojim prvim bliskim vezama s prijateljima istoga spola. Ali za djecu koja 
dožive društveno odbijanje, u odnosu na vršnjake samo je upola toliko vjerojatno da 
će tijekom prijelomnog razdoblja osnovnoškolskog obrazovanja imati najbolje 
prijatelje, pa će tako ostati bez jedne od temeljnih prigoda za emocionalni razvoj (45. 
Najbolji prijatelji i odbačena djeca: Jeffrey Parker i Steven Asher: »Friendship 

Adjustment. Group Acceptance and Social Dissatisfaction in Childhood«, referat 
predstavljen na godišnjem skupu udruge American Educational Research 
Association u Bostonu (1990.).). Jedan prijatelj može značiti puno čak i kada svi 
ostali okrenu leđa (pa čak i kada to prijateljstvo nije osobito čvrsto). 


PRIPREMANJE ZA PRIJATELJSKI ODNOS 


Za odbijenu djecu ipak ima nade, unatoč njihovoj nesposobnosti. Steven Asher, 
psiholog sa sveučilišta University of Illinois, osmislio je niz predavanja pod naslovom 
»priprema za prijateljstvo«, namijenjenih _nepopularnoj djeci, koja su postigla 
određene uspjehe (46. Poučavanje društveno odbačene djece: Steven Asher i 
Gladys Williams: »Helping Children Without Friends in Home and School Contexts« 
u knjizi Children's Social Development: Information for Parents and Teachers 
(Urbana and Champaign: University of Illinois Press, 1987.).). Identificiravši učenike 
trećeg i četvrtog razreda koji su u svome razredu bili najmanje omiljeni, Asher im je u 
šest lekcija pokazao kako im »igre mogu postati zabavnije« pokažu li više 
»prijateljske naklonosti, zabavnosti i ljubaznosti«. Kako bi izbjegla negativnu sliku o 
sebi, djeci je rečeno da im je dodijeljena uloga »savjetnika trenera koji pokušava 
doznati na koji je način moguće poboljšati igre«. 


Djeca su primala pouku u ponašanju za koje je Asher uočio da je tipično za 
popularniju djecu. Na primjer, poticana su na to da smisle alternativne prijedloge i 
kompromise (umjesto sukoba) ako se ne slažu s nekim pravilom; da se tijekom igre 
sjete razgovarati i postavljati pitanja o prijatelju u igri; da slušaju i gledaju u drugo 
dijete da bi vidjeli kako mu ide; da kažu nešto lijepo kada drugome ide dobro; da se 
osmjehuju i nude pomoć ili prijedloge i poticaje. Djeca su ove temelje društvene 
ljubaznosti iskušavala i u igrama s prijateljem iz razreda (npr. igra štapićima), a 
nakon toga instruktor im je ukazivao na dobre i loše poteze. Ovaj mini-tečaj u 
slaganju s drugima imao je izniman učinak: godinu dana kasnije, djeca koja su ga 
polazila - a sva odreda odabrana su zbog toga što su u razredu bila najnepopularnija 
- sada su bila čvrsto u sredini ljestvice razredne popularnosti. Nitko od njih nije bio 
društvena zvijezda, no nitko nije bio ni odbačen. 


Do sličnih rezultata došao je i Stephen Nowicki, psiholog sa sveučilišta Emory 
(47. Slični rezultati: Stephen Nowicki: »A Remediation Procedure for Nonverbal 
Processing Detficits«, neobjavljen rukopis, Duke University (1989.).). U sklopu 
njegova programa, društveni izopćenici uče kako izoštriti sposobnost čitanja i 
primjerenog reagiranja na osjećaje druge djece. Djecu se, na primjer, snima na 
videovrpcu dok uvježbavaju izražavanje osjećaja poput sreće ili tuge, pa dobivaju 
upute kako poboljšati emocionalnu izražajnost. Potom nove vještine iskušavaju na 
djetetu s kojim se žele sprijateljiti. 


Takvi programi za posljedicu su imali 50- do 60-postotni uspjeh u podizanju 
popularnosti odbačene djece. Čini se da ovakvi programi (barem u sadašnjem 
obliku) daju najbolje rezultate kod učenika trećeg i četvrtog razreda u odnosu na 
učenike viših razreda, te da više pomažu društveno nesposobnoj nego izrazito 
agresivnoj djeci. No sve je to stvar fine prilagodbe; ono što ulijeva nadu jest činjenica 
da je velik broj ili čak većinu odbačene djece uz pomoć nešto temeljne emocionalne 

pouke moguće vratiti u krug prijateljstva. 


ALKOHOL | DROGA: OVISNOST KAO 
SAMOLIJEČENJE 


Studenti s mjesnog sveučilišta to zovu cuganjem do pomračenja - riječ je o 
neumjerenome uživanju piva do točke gubitka svijesti. Jedna od tehnika: postaviti 
ljevak na komad gumenog crijeva, kako bi limenku piva bilo moguće popiti za 
približno deset sekundi. Ova metoda nije tek izolirani slučaj čudnovatih navika. 
Prema jednom istraživanju, dvije petine muških studenata odjednom popije sedam ili 
više pića, dok njih 11 posto za same sebe kaže da »puno piju«. Drugi izraz za to, 
dakako, mogao bi biti da su »alkoholičari« (48. Dvije petine puno piju: istraživanje na 
sveučilištu University of Massachusetts provedeno u krugu Projecta Pulse, izvještaj 
u dnevniku The Daily Hampshire Gazette (13. studenoga 1993.).). Približno polovica 
studenata i oko 40 posto studentica proživljavaju najmanje dvije epizode 
neumjerenog uživanja u alkoholu na mjesec (49. Neumjereno uživanje u alkoholu: 
podatke mi je dao Harvey Wechsler, direktor odsjeka College Alcohol Studies 
ustanove School of Public Health sveučilišta Harvard (kolovoz 1994.).). 


lako se osamdesetih godina uživanje većine vrsta droga među mladima općenito 
smanjilo, bilježi se stalan trend pojačanog uživanja u alkoholu, i to u sve mlađoj dobi. 
Prema jednom istraživanju provedenom 1993. godine, 35 posto studentica izjavilo je 
da pije kako bi se napilo, dok je 1977. to činilo njih samo 10 posto; ukupno gledajući 
jedan od troje pripadnika studentske populacije pije da bi se napio. To dovodi i do 
drugih rizika: 90 posto svih slučajeva silovanja zabilježenih u studentskim domovima 
dogodilo se kada su napadač ili žrtva - ili oboje - bill pod utjecajem alkohola (50. Sve 
više žena pije kako bi se napilo i rizik od silovanja: izvještaj ustanove Center on 
Addiction and Substance Abuse pri sveučilištu Columbia (svibanj 1993.).). Nesreće 
povezane s alkoholom najčešći su uzrok smrti među mladima od petnaest do 
dvadeset četiri godine (51.Najčešći uzrok smrti: Alan Marlatt, izvještaj na godišnjem 
skupu udruge American Psychological Association (kolovoz 1994.).). 


Eksperimentiranje s drogom i alkoholom mladima može izgledati kao svojevrstan 
prolazni obred, no kod nekih od njih ovo prvo iskušavanje može imati dugotrajne 
posljedice. Kod većine alkoholičara i uživatelja droge, počeci ovisnosti mogu se 
pronaći u ranim danima njihove mladosti, premda malen broj onih koji tako eksperi- 
mentiraju na koncu doista završava kao alkoholičar ili ovisnik o drogi. U vrijeme kada 
učenici završavaju srednju školu, više od 90 posto njih već je iskušalo alkohol, pa 
ipak na koncu se samo 14 posto njih može smatrati alkoholičarima; od milijuna 
Amerikanaca koji su eksperimentirali s kokainom, ovisnost se razvija kod manje od 5 
posto (52.Podatke o alkoholizmu i ovisnosti o kokainu dobio sam od Meyera 
Glantza; vd. šefa odsjeka Etiology Research Section ustanove National Institute for 
Drug and Alcohol Abuse.). Sto onda odlučuje o nastanku ovisnosti? 


Svakako, oni koji žive u četvrtima s visokom stopom kriminaliteta, gdje se kokain 
prodaje na svakom uličnome uglu a preprodavač droge najistaknutiji je primjer 
poduzetničkog uspjeha, izloženi su najvećem riziku od zloporabe opojnih sredstava. 
Neki od njih možda će postati ovisnicima tako što će i sami postati sitnim prepro- 
davačima, drugi jednostavno zbog toga što je do droge lako doći ili zbog kulture koja 

vlada među vršnjacima a veliča drogu - a riječ je o čimbeniku koji pojačava rizik od 
uživanja droge u svakoj četvrti, čak i (možda i naročito) najimućnijoj. Međutim, i dalje 
otvorenim ostaje ovo pitanje: od svih onih osoba izloženih iskušenjima i pritiscima, 
koje počnu s eksperimentiranjem, za koje je najvjerojatnije da će na koncu razviti 
trajnu naviku? 


Prema jednoj novoj znanstvenoj teoriji, oni koji imaju naviku, postajući sve ovisniji 
o alkoholu ili drogi, ta sredstva upotrebljavaju kao svojevrstan lijek, način smirivanja 
osjećaja ili tjeskobe, bijesa ili potištenosti. Kroz rane eksperimente dolaze do 
kemijskog fiksa, načina smirivanja osjećaja tjeskobe ili melankolije koji su ih mučili. 
Na taj način, od nekoliko stotina učenika sedmog i osmog razreda praćenih tijekom 
dvije godine, najviše stope uživanja opojnih sredstava zabilježene su kod onih 
učenika koji su iskazivali i najviše razine emocionalne uzrujanosti (53.Uzrujanost i 
pretjerano uživanje opojnih sredstava: Jeanne Tschann: »lInitiation of Substance 
Abuse in Early Adolescence, Health Psychology 4 (1994.).). 


Time je možda moguće objasniti zbog čega je tolko mladih u stanju 
eksperimentirati s drogom i alkoholom i pritom ne stvoriti ovisnost, dok drugi postanu 
ovisni gotovo od samog početka: čini se da je onim najsklonijima ovisnosti droga ili 
alkohol način postizanja trenutačnog smirivanja emocija koje su im godinama 
donosile nemir. 


Kako je to izrazio Ralph Tarter, psiholog iz pittsburške ustanove Western 
Psychiatric Institute and Clinic: »Kod osoba s biološkim predispozicijama, prvo 
piće ili doza droge daje silnu snagu, na način kakav drugi jednostavno ne 
doživljavaju. Brojni ovisnici o drogi koji se liječe govore mi: 'Čim sam prvi put uzeo 
drogu, prvi put sam se osjetio normalno'. Na taj način oni postižu fiziološku 
stabilnost, barem kratkotrajno« (54. Moj razgovor s Ralphom Tarterom objavljen je u 
The New York Timesu (26. travnja 1990.). To je, dakako, đavolja pogodba ovisnosti: 
kratkotrajan osjećaj zadovoljstva u zamjenu za polagano i sigurno propadanje života. 


Čini se da su ljudi zbog određenih emocionalnih obrazaca skloniji pronalaženju 
emocionalnog olakšanja u jednoj vrsti opojnog sredstva nego u nekoj drugoj. Na 
primjer, postoje dva emocionalna puta koja dovode do alkoholizma. U jednom od njih 
netko tko je u djetinjstvu bio napet i nervozan obično kao tinejdžer otkriva da mu 
alkohol smiruje tjeskobu. Vrlo često riječ je o djeci — obično sinovima - alkoholičara 
koji su se i sami okrenuli alkoholu kako bi umirili živce. Jedan od bioloških signala 
ovog obrasca jest smanjeno lučenje GABA-a (gama-aminobutirične kiseline), 
neurotransmitera koji regulira tjeskobu - premalo GABA-e čovjek doživljava kao vi- 
soku razinu napetosti. Jedna je studija oikrila da sinovi alkoholičara imaju niske 
razine GABA-e i vrlo su nervozni, no kada bi pili alkohol, razine GABA-a bi porasle, a 
tjeskobe bi nestalo (55. Razine napetosti kod sinova alkoholičara: Howard Moss i dr.: 
»Plasma GABAr-like Activity in Response to Ethanol Challenge in Men at High Risk 
for Alcoholism«, Biological Psychiatry 27 (6) (ožujak 1990.).). Ovi sinovi alkoholičara 
piju kako bi ublažili tjeskobu, pri čemu im alkohol služi kao način opuštanja do kojeg, 
čini se, nisu mogli doći na druge načine. Takve osobe mogu biti sklone i zloporabi 
sedativa i alkohola, kako bi postigli jednak učinak ublažavanja tjeskobe. 


Jednim neuropsihološkim istraživanjem provedenim na sinovima alkoholičara koji 
su u dobi od dvanaest godina pri reagiranju na stres pokazivali znakove tjeskobe, 

poput ubrzanog rada srca, kao i impulzivnost, otkriveno je da ti dječaci pokazuju i 
vrlo slabu funkciju frontalnih režnjeva (56. Nedostatak u frontalnome režnju kod 
sinova alkoholičara: Philip Harden and Robert Pihl: »Cognitive  Function, 
Cardiovascular Reactivity and Behaviour in Boys at High Risk for Alcoholism«, 
Journal of Abnormal Psychology 104 (1995.).). Njima su tako područja mozga koja 
su im mogla pomoći da ublaže tjeskobu ili kontroliraju impulzivnost pružala manje 
pomoći nego drugim dječacima. A budući da frontalni režnjevi upravljaju i radnom 
memorijom - koja za vrijeme donošenja odluke na pameti ima posljedice različitih 
tipova djelovanja - njihov nedostatak mogao je potpomoći utonuće u alkoholizam 
tako što im je pomagao da se ne obaziru na dugoročne posljedice odavanja 
alkoholu, čak i dok su u alkoholu pronalazili trenutačan način smirivanja tjeskobe. 


Čini se da je ova žudnja za smirenjem emocionalni signal genetske sklonosti 
alkoholizmu. Jedno istraživanje provedeno na tisuću tristo rođaka alkoholičara otkrilo 
je da su upravo djeca alkoholičara, izložena najvećoj opasnosti od toga da i sama 
postanu alkoholičarima, pokazivala kronično visoke razine tjeskobe. Stoviše, 
istraživači su zaključili da se alkoholizam kod takvih osoba razvija kao »način 
samoliječenja simptoma tjeskobe« (57. Kathleen Merikangas i dr.: »Familial 
Transmission of Depression and Alcoholism«, Archives of General Psychiatry 
(travanj 1985.).). 


Drugi emocionalni put koji vodi do alkoholizma potječe od visokih razina 
razdraženosti, impulzivnosti i dosade. Ovakav obrazac u najranijoj se fazi djetinjstva 
iskazuje kao djetetova sklonost nemiru, plačljivosti i »teškom temperamentu«, u 
osnovnoj školi kao nemir, hiperaktivnost i upadanje u nevolje, sklonost koja, kao što 
smo vidjeli, takvu djecu može nagnati da potraže prijatelje na rubovima društva - što 
katkada dovodi do kriminalnog ponašanja ili dijagnoze »antisocijalnog poremećaja 
ličnosti«. Takve osobe (a u većini slučajeva riječ je o muškarcima) od svih 
emocionalnih teškoća najviše se žale na razdražljivost; glavna slabost im je 
neobuzdana impulzivnost; na dosadu - koju često osjećaju - obično reagiraju 
impulzivnim traženjem rizika i uzbuđenja. Kao odrasle osobe, ljudi koji pokazuju ovaj 
obrazac (koji može biti povezan s nedostatkom druga dva neurotransmitera, 
serotonina i MAO-a) otkrivaju da im alkohol može smiriti razdraženost. A zbog 
činjenice da ne mogu podnositi monotoniju pripravni su iskušati bilo što; u sprezi s 
njihovom općenitom impulzivnošću, zbog toga su, uz alkohol, skloni zloporabi gotovo 
nasumičnoga izbora sredstava (58. Nemiran i impulzivan alkoholičar: Moss i dr.). 


I dok depresija nekoga može navesti na uživanje alkohola, nakon kratkotrajnog 
uzdizanja njegov metabolički učinak često samo pogoršava potištenost. Osobe koje 
se okreću k alkoholu kao emocionalnome sredstvu za rasterećivanje to čine puno 
češće zbog ublažavanja tjeskobe nego zbog potištenosti; jedna posve druga vrst 
sredstava smiruje osjećaje deprimiranih osoba - barem privremeno. Osjećaj 
kroničnog nezadovoljstva osobe izlaže većoj opasnosti od ovisnosti o takvim 
stimulansima poput kokaina, koji su izravno sredstvo za suzbijanje osjećaja 
deprimiranosti. Prema rezultatima jednog istraživanja, više od polovice pacijenata 
koji su se na jednoj klinici liječili od ovisnosti o kokainu prije stvaranje te navike imalo 
bi dijagnozu koja bi glasila »teška depresija«, a što je ta prethodna depresija bila 
dublja, to je ovisnost bila jača (59. Kokain i depresija: Edward Khantzian: 
»Psychiatric and Psychodynamic Factors in Cocaine Addiction«, u knjizi urednika 
Arnolda Washtona i Marka Golda: Cocaine: A Clinician's Handbook (New York, 

Guilford Press, 1987.).). 


Kronični bijes može dovesti do jedne druge vrsti sklonosti. U istraživanju 
provedenom na četiri stotine pacijenata liječenih zbog ovisnosti o heroinu i drugim 
opijatima, najizraženiji emocionalni obrazac bile su stalne teškoće s obuzdavanjem 
bijesa i sklonost nekontroliranim ispadima srdžbe. Neki od pacijenata i sami su 
izjavili da su se s opojnim sredstvima konačno osjećali normalno i opušteno (60. 
Ovisnost o heroinu i srdžba: Edward Khantzian, medicinski fakultet sveučilišta 
Harvard, u razgovoru, na temelju iskustva s 200 pacijenata koje je liječio zbog 
ovisnosti o heroinu.) 


Premda predispozicije za zloporabu opojnih sredstava u velikom broju slučajeva 
mogu imati temelje u mozgu, s osjećajima koji ljude navode na »samoliječenje« 
pićem ili drogama moguće je suočiti se i bez pribjegavanja lijekovima, kako to već 
desetljećima pokazuju društva liječenih alkoholičara i drugi slični programi. Stjecanje 
sposobnosti ovladavanja takvim osjećajima - ublažavanje tjeskobe, oslobađanje od 
depresije, smirivanje srdžbe - uklanja i sam poticaj za uzimanje alkohola ili droge. 
Ove temeljne emocionalne vještine poučavaju se kao sredstva liječenja u 
programima liječenja ovisnika o drogama ili alkoholu. Dakako, bilo bi neusporedivo 
bolje kada bi ih čovjek naučio rano u životu, davno prije ukorjenjivanja navike. 


BEZ NOVIH RATOVA: KONAČNI ZAJEDNIČKI PUT 
PREVENTIVE 


Tijekom posljednjih desetak godina proglašavani su »ratovi« protiv trudnoće 
među tinejdžerkama, protiv napuštanja školovanja, droge i, u najnovije vrijeme, 
nasilja. Problem s takvim programima jest, međutim, to što dolaze prekasno, nakon 
što je ciljani problem dosegao razmjere epidemije i čvrsto se ukorijenio u živote 
mladih. Riječ je o kriznim intervencijama, koje odgovaraju upućivanju kola hitne 
pomoći na spašavanje pacijenta (rješavanje problema) umjesto primjene cijepljenja 
koje će spriječiti nastanak bolesti. Umjesto novih sličnih »ratova«, trebamo se držati 
logike prevencije, djeci nudeći vještine za suočavanje sa životom kojima ćemo im 
povećati izglede za izbjegavanje svih sličnih sudbina (61. Bez novih ratova: ovaj 
izraz predložio mi je Tim Shriver iz odsjeka Collaborative for the Advancement of 
Social and Emotional Learning u ustanovi Child Studies Centre sveučilišta Yale.). 


Ovakvim usredotočavanjem na emocionalne i društvene nedostatke ne želim 
zanijekati ulogu drugih rizičnih čimbenika, npr. odrastanja u nepotpunoj, nasilnoj ili 
kaotičnoj obitelji, ili siromašnoj, kriminalom i drogama opterećenoj četvrti. Već i samo 
siromaštvo djeci zadaje emocionalne udarce: siromašnija djeca u dobi od pet godina 
već su plašljivija, nervoznija i tužnija od imućnijih vršnjaka, i imaju više problema 
povezanih s ponašanjem, poput neobuzdanih izljeva bijesa i napadaja u kojima 
uništavaju stvari. Ta sklonost nastavlja se i u ranoj mladosti. Pritisak siromaštva 
nagriza i obitelj: u takvim obiteljima najčešće će biti manje iskazivanja roditeljske top- 
line, više potištenosti u majki (koje su često bez bračnog partnera i posla) te više 
oslanjanja na strogo kažnjavanje, npr. vikanje, udaranje i fizičke prijetnje 
(62.Emocionalni učinci siromaštva: »Economic Deprivation and Early Childhood 
Development« i »Poverty Experiences of Young Children and the Quality of Their 

Home Environments«. Greg Duncan i Patricia Garrett opisuju svatko svoje 
istraživanje u posebnim člancima u časopisu Child Development (travanj 1994.).). 


Ali postoji i uloga emocionalne sposobnosti koja nadilazi obitelj i gospodarske 
odrednice - ona može biti odlučujući faktor u određivanju razmjera do kojih određeno 
dijete ili tinejdŽera uzrujavaju ove teškoće ili do kojih ono pronalazi snagu i otpornost 
s pomoću kojih ih nadvladava. Dugogodišnja ispitivanja stotina djece odrasle u siro- 
maštvu, u nasilnim obiteljima ili s roditeljima s teškim duševnim oboljenjima, 
pokazuju da oni koji su otporni čak i u najtežim situacijama najčešće imaju ključne 
emocionalne sposobnosti (63.Odlike otporne djece: Norman Garmezy: The 
Invulnerable Child (New York, Guilford Press, 1987.). O djeci koja dobro napreduju 
unatoč teškome životu pisao sam u The New York Timesu (13. listopada 1987.).). 
Među njima su i društvenost koja osvaja, a koja k njima privlači druge ljude, samo- 
pouzdanje, optimistična ustrajnost unatoč neuspjesima i frustracijama, sposobnost 
brzog oporavka od onoga što uzrujava i vedra narav. 


Međutim, velika većina djece s takvim se poteškoćama suočava bez ovih 
prednosti. Dakako, velik dio takvih vještina je nasljedan, riječ je o sretnome 
rasporedu gena - ali čak i odlike temperamenta mogu se promijeniti nabolje, kao što 
smo vidjeli u 14. poglavlju. Jedna mogućnost intervencije, dakako, jest političke i 
gospodarske naravi: olakšavanje siromaštva i drugih društvenih uvjeta koji izazivaju 
ovakve probleme. Ali osim ovakvih pristupa (za koje se čini da su sve niže na popisu 
društvenih prioriteta) postoji puno toga što je moguće ponuditi djeci kako bi im se 
pomoglo da se uhvate u koštac s ovim velikim nedaćama koje im onemogućuju 
razvoj. 


Za primjer uzmite emocionalne poremećaje, nedaće koje tijekom života iskusi 
svaki drugi Amerikanac. Istraživanje provedeno na reprezentativnome uzorka od 
8098 Amerikanaca otkrilo je da ih je 48 posto tijekom života imalo barem jedan 
psihijatrijski problem (64. Najveći broj mentalnih poremećaja: Ronald C. Kessler i dr.: 
»Lifetime and 12-month Prevalence of DSM-III-R Psychiatric Disorders in the U.S.«, 
Archives of General Psychiatry (siječanj 1994.).). Najteže pogođeno bilo je 14 posto 
ispitanih, osobe koje su istodobno imale tri ili više psihijatrijska problema. Ova je 
skupina imala najviše poteškoća, preuzevši 60 posto svih psihijatrijskih poremećaja 
u svakom jednokratnom pojavljivanju i 90 posto najtežih slučajeva s najozbiljnijim 
posljedicama. | dok im je sada potrebna intenzivna njega, optimalan bi pristup bio, 
kad god je to moguće, uopće sprječavati ovakve probleme. Svakako, nije moguće 
spriječiti svaki psihijatrijski poremećaj - ali postoje neki, možda ih je i puno, kod kojih 
je to moguće. Ronald Kessler, sociolog sa sveučilišta University of Michigan, koji je 
proveo ovo istraživanje, rekao mi je: »Trebamo intervenirati u ranim životnim 
fazama. Za primjer uzmite djevojčicu koja u šestome razredu pokazuje znakove soci- 
jalne fobije, a na početku srednje škole počinje piti kako bi se mogla nositi s 
društvenim tjeskobama. Na pragu tridesetih godina, kada se pojavljuje u našim 
ispitivanjima, još je uvijek puna strahova, prekomjerno uživa i drogu i alkohol i 
deprimirana je jer joj je život toliko kaotičan. Veliko je pitanje što smo to mogli učiniti 
u ranoj fazi njezina života kako bismo u začetku zaustavili taj vrtoglavi pad«. 


Isto to, dakako, vrijedi i za slučajeve prekida školovanja ili nasilja, ili veći dio 


čitave litanije opasnosti s kojima se danas suočavaju mladi ljudi. Obrazovni programi 
za sprječavanje ovog ili onog specifičnog problema poput drogiranja i nasilja silno su 


63 


se proširili tijekom posljednjih desetak godina, stvarajući omanju gospodarsku granu 
unutar obrazovnog tržišta. Ali velik broj njih - a među njima i najprofinjenije 
reklamirani i najpopularniji - pokazali su se neučinkovitima. Neki su, na veliku žalost 
pedagoga, čak možda i povećali vjerojatnost od pojavljivanja problema koje su 
trebali spriječiti, naročito zloporabe droge i spolnih odnosa među tinejdžerima. 


Informacije nisu dovoljne 


Vrlo poučan primjer jest spolno zlostavljanje djece. Od 1993. godine u 
Sjedinjenim se Državama na godinu prijavljivalo oko dvije stotine takvih, dokazima 
potkrijepljenih slučajeva. Ta brojka rasla je za 10 posto godišnje. | premda se 
procjene uvelike razlikuju, većina se stručnjaka slaže da je između 20 i 30 posto 
djevojaka i približno upola manje mladića do dobi od sedamnaest godina iskusilo 
neku vrst spolnoga zlostavljanja (brojke se, između ostalog, povećavaju ili smanjuju i 
ovisno o tome kako se definira spolno zlostavljanje) (65. Podatke o broju dječaka i 
djevojčica u Sjedinjenim Državama koji prijavljuju spolno zlostavljanje preuzeo sam 
od Malcolma Browna iz odsjeka Violence and Traumatic Stress Branch ustanove 
National Committee for the Prevention of Child Abuse and Neglect. U istraživanju 
provedenom na djeci na državnoj razini pokazalo se da je udio u pojedinoj godini kod 
djevojčica 3,2, a kod dječaka 0,6 posto: David Finkelhor i Jennifer _Dziuba- 
Leatherman: »Children as Victims of Violence: A National Survey«, Pediatrics 
(listopad 1984.).). Ne postoji jedinstven opis djeteta koje je osobito osjetljivo na 
spolno zlostavljanje, no većina ih se osjeća nezaštićeno, nesposobno za samostalan 
otpor i izolirano zbog onoga što im se dogodilo. 


Imajući na umu ove opasnosti, brojne su škole počele nuditi programe za 
sprječavanje spolnog zlostavljanja. Većina takvih programa usko se koncentrira na 
temeljne informacije o spolnome zlostavljanju, poučavajući djecu, na primjer, razlici 
između »dobrog« i »zločestog« dodirivanja, upozoravajući ih na opasnosti i potičući 
ih na to da odrasloj osobi ispričaju dogodi li im se bilo što nedolično. Međutim, 
ispitivanje 2000 djece iz čitave zemlje pokazalo je da su ove osnovne upute tek 
neznatno bolje od nikakvih uputa - možda čak i lošije - kada je riječ o pružanju 
pomoći djeci da učine nešto kako bi spriječila zlostavljanje, bilo da se suočavaju s 
nasilnim vršnjakom _ ili potencijalnim zlostavljačem (66. Istraživanje o prevenciji 
spolnog zlostavljanja djece na državnoj razini proveo je David Finkelhor, sociolog sa 
sveučilišta University of New Hampshire.). Sto je još gore, za djecu koja su prošla 
samo kroz taj osnovni program i koja su kasnije postala žrtvama napada bilo je 
zapravo upola manje vjerojatno da će to nekome ispričati nego za djecu koja nisu 
sudjelovala ni u kakvome programu. 


Za razliku od njih, djeca koja su dobila sveobuhvatniju pouku koja su, između 
ostalog, poučena i o srodnim emocionalnim i društvenim vještinama - bila su više u 
stanju zaštititi se od prijetnje nasiljem: za njih je bilo neusporedivo vjerojatnije da će 
tražiti da ih se ostavi na miru, da će vikati ili se suprotstaviti, da će zaprijetiti odava- 
njem i nekome doista i ispričati ako im se nešto dogodi. Upravo ovo posljednje - 
pričanje o zlostavljanju - djeluje preventivno na jedan vrlo znakovit način: brojni 
nasilnici zlostavljaju stotine djece. Jedno istraživanje provedeno na zlostavljačima 
djece u četrdesetim godinama života pokazalo je da, u prosjeku, od tinejdžerske dobi 
imaju po jednu žrtvu na mjesec. Jedan izvještaj o vozaču autobusa i srednjo- 

školskom učitelju informatike otkriva da su njih dvojica svake godine zlostavljala 
ukupno oko tri stotine djece - pa ipak, nijedno dijete nije prijavilo takvo zlostavljanje; 
zlostavljanje je izišlo na svjetlo dana tek nakon što je jedan od dječaka koji je bio 
žrtva učiteljeva zlostavljanja počeo spolno zlostavljati sestru (67. Podatke o broju 
žrtava zlostavljača djece preuzeo sam iz intervjua s Malcomom Gordonom, 
psihologom iz odsjeka Violence and Traumatic Stress Branch ustanove National 
Institute of Mental Health.). 


Za onu djecu koja su podvrgnuta najsustavnijem programu bilo je tri puta 
vjerojatnije da će prijaviti zlostavljanje od one koja su sudjelovala u minimalnim 
programima. Sto je dalo tako dobre rezultate? Ovi programi nisu bili jednokratni 
pokušaji dosezanja jednog cilja, nego su provođeni na nekoliko razina, i to nekoliko 
puta tijekom djetetova školovanja, kao sastavni dio zdravstvenog ili spolnog obra- 
zovanja. Oni su i od roditelja tražili da djetetu prenose poruke usporedo s onim što 
ono uči u školi (djeca čiji su roditelji to činili bila su daleko najbolja u opiranju 
prijetnjama spolnim zlostavljanjem). 


Osim toga, razlika je bila i u društvenim i emocionalnim sposobnostima. Nije 
dovoljno da dijete samo zna za »dobre« i »zločeste« dodire; djeci je potrebna svijest 
o vlastitoj ličnosti, što će im pomoći znati kada se u nekoj situaciji osjećaju loše ili 
uznemireno, i to još puno prije faze dodirivanja. To zahtijeva ne samo svijest o 
vlastitoj ličnosti, nego i dovoljno samopouzdanja i odlučnosti da bi se u te osjećaje 
uznemirenosti imalo povjerenja i da bi se na temelju njih djelovalo, čak i pred 
odraslom osobom koja dijete može uvjeravati da je »sve u redu«. A djetetu je tada 
potreban repertoar načina na koje će onemogućiti ono što se treba dogoditi - sve od 
bježanja do prijetnje odavanjem. Zbog tih razloga, bolji programi dijete uče da us- 
trajno traži ono što želi, da naglašava svoja prava, umjesto da bude pasivno, da zna 
koje su mu granice i da ih tako brani. 


Najučinkovitiji programi, stoga, nadopunjavali su temeljne informacije o spolnome 
zlostavljanju s vitalnim emocionalnim i društvenim vještinama. Ovi programi učili su 
djecu da pronalaze načine pozitivnijeg rješavanja interpersonalnih sukoba, da steknu 
više samopouzdanja, da u slučaju kada se nešto dogodi ne krive sebe i da steknu 
osjećaj da imaju mrežu potpore u učiteljima i roditeljima kojima se mogu obratiti. Ako 
im se nešto loše i dogodilo, za njih je bilo puno vjerojatnije da će to i ispričati. 


Aktivne komponente 


Takva otkrića dovela su do korigiranja vizije o tome koje bi trebale biti 
komponente optimalnog programa prevencije, na temelju onih za koje su objektivne 
analize pokazale da su istinski učinkovite. U sklopu petogodišnjeg projekta pod 
pokroviteljstvom fundacije W. T. Granta, konzorcij istraživača proučavao je ovo 
područje i došao do aktivnih komponenata za koje se činilo da su ključne za uspjeh 
programa koji daju dobre rezultate (68. Konzorcij W.T. Granta o promicanju 
društvenih sposobnosti u školi: »Drug and Alcohol Prevention Curricula«, u knjizi J. 
Davida Hawkinsa i dr.: Communities That Care (San Francisco, Jossey-Bass, 
1992.).). Popis ključnih sposobnosti za koje je konzorcij zaključio da ih je potrebno 
prijeći, bez obzira na to koji se konkretan problem namjerava spriječiti, zapravo su 
sastavni dijelovi emocionalne inteligencije (potpun popis pronaći ćete u Dodatku D) 

(69. Konzorcij W.T Granta: »Drug and Alcohol Prevention Curricula«, str. 136.). 


DODATAK D 


KONZORCIJ W.T. GRANTA: 


AKTIVNI SASTOJCI PROGRAMA 
PREVENCIJE 


Ključni sastavni dijelovi učinkovitih programa između ostalog su: 


EMOCIONALNE SPOSOBNOSTI 

* Identificiranje i označavanje osjećaja 

* Izražavanje osjećaja 

* Procjenjivanje intenziteta osjećaja 

* Upravljanje osjećajima 

* Odgađanje primanja nagrade 

* Kontroliranje nagona 

* Reduciranje stresa 

* Svijest o razlici između osjećaja i postupaka 


KOGNITIVNE SPOSOBNOSTI 

* Razgovor sa samim sobom - vođenje »unutarnjeg dijaloga« kao način 
suočavanja s temom ili izazovom ili način poboljšavanja vlastitog ponašanja 

+ Čitanje i tumačenje društvenih signala - na primjer, prepoznavanje društvenih 
utjecaja na ponašanje i stav prema samome sebi u kontekstu šire društvene 
zajednice 

* Primjena koraka za rješavanje problema i donošenje odluka - na primjer, 
kontroliranje impulsa, postavljanje ciljeva, identificiranje alternativnih mogućnosti 
djelovanja, predviđanje posljedica 

* Razumijevanje tuđih pogleda 

* Razumijevanje normi ponašanja (što jest, a što nije prihvatljivo ponašanje) 

* Pozitivan stav prema životu 


* Svijest o samome sebi - na primjer, oblikovanje realističnih očekivanja o 
samome sebi 


BIHEVIORALNE SPOSOBNOSTI 


* Neverbalne - komuniciranje pogledom, izražajnošću lica, tonom, gestama i tako 
dalje 
* Verbalne - nedvosmisleni zahtjevi, učinkovito odgovaranje na kritiku, opiranje 

negativnim utjecajima, slušanje drugih, pomaganje drugima, sudjelovanje u 
pozitivnim skupinama vršnjaka 


Izvor: Konzorcij W. T. Granta o programu School-Based Promotion of Social 
Competence u članku »Drug and Alcohol Prevention Curricula« u knjizi J. Davida 
Hawkinsa i dr. Communities That Care (San Francisco, Jossey-Bass, 1992.). 


Među emocionalnim su sposobnostima svijest o vlastitome biću; identificiranje, 
izražavanje i upravljanje osjećima; kontroliranje nagona i sposobnost odgađanja 
trenutka primanja nagrade; potom načini suočavanja sa stresom i tjeskobom. Ključna 
sposobnost u kontroliranju impulsa jest poznavanje razlike između osjećaja i 
postupaka te učenje na temelju kojeg bi se mogle donositi bolje emocionalne odluke, 
najprije s pomoću kontroliranja nagona za djelovanjem, a potom, prije njihova 
provođenja, identificiranja alternativnih postupaka i njihovih posljedica. Brojne su 
sposobnosti interpersonalne: očitavanje društvenih i emocionalnih signala, slušanje, 
sposobnost opiranja negativnim utjecajima, sagledavanje situacije iz tuđe 
perspektive i razumijevanje tipa ponašanja koje je u određenoj situaciji prihvatljivo. 


Riječ je o osnovnim emocionalnim i društvenim vještinama u životu, a među 
njima su i barem djelomično uspješni lijekovi za većinu, ako ne i sve, poteškoće o 
kojima sam pisao u ovome poglavlju. Paleta konkretnih problema od kojih ove 
vještine mogu štititi gotovo je proizvoljna - slične tvrdnje o ulozi emocionalnih i 
društvenih sposobnosti mogle su se izreći i za, primjerice, neželjene trudnoće među 
tinejdŽžerkama ili samoubojstva među tinejdžerima. 


Dakako, uzroci svih sličnih problema kompleksni su i tijesno povezani s raznim 
udjelima biološke zadanosti, obiteljske dinamike, politike siromaštva i kulture ulica. 
Ne postoji samo jedna vrst intervencije, pa ni ona koja je usmjerena na emocije, a za 
koju bi se moglo reći da može potpuno ispuniti željenu zadaću. Ali u mjeri u kojoj 
emocionalni nedostaci pridonose djetetovoj izloženosti opasnosti - a vidjeli smo da je 
riječ o visokome udjelu - potrebno je pokloniti pozornost emocionalnim načinima 
lječenja, pri čemu se ne smiju isključiti ni drugi odgovori, nego treba djelovati 
usporedno s njima. Sljedeće je pitanje: kako bi izgledalo školovanje emocija? 


16 
Školovanje emocija 


Najveća nada svake zemlje leži u primjerenu školovanju mladosti. 
ERAZMO 


Riječ je o neobičnoj prozivci: petnaestero učenika petog razreda prekriženih nogu 
sjedi na podu. U trenutku kada ih učitelj prozove, učenici se ne odazivaju ispraznim 
»ovdje«, uobičajenim za škole, nego izvikuju broj koji pokazuje kako se osjećaju; 
jedan znači potištenost, deset obilje energije. 

Danas je raspoloženje na visokoj razini: 
»Jessica«. 

»Deset: puna sam snage, petak je«. 
»Patrick«. 

»Devet: uzbuđen, pomalo nervozan«. 
»Nicole«. 

»Deset: smirena, sretna...« 


Ovo je sat znanosti o sebi u obrazovnoj ustanovi Nueva Learning Center, školi 
smještenoj u nekadašnju grandioznu vilu obitelji Crocker, dinastije koja je utemeljila 
jednu od najvećih banaka u San Franciscu. U tome zdanju, koje nalikuje umanjenoj 
replici gradske Opere u San Franciscu, nalazi se privatna škola koja nudi nešto što 
bi mogao biti uzoran tečaj emocionalne inteligencije. 


Predmet proučavanja znanosti o sebi jesu osjećaji - vaši vlastiti i oni koji se 
neočekivano pojavljuju u međuljudskim vezama. Tema već po samoj naravi zahtijeva 
da se učitelji i učenici usredotoče na samo emocionalno tkivo dječjeg života - a takvo 
usmjerenje sustavno se zanemaruje u svim drugim američkim učionicama. Između 
ostalih metoda, ovdje se napetosti i traume dječjeg života koriste kao teme dana. 
Učitelji govore o stvarnim problemima - boli zbog izostavljenosti, zavisti, 
neslaganjima koja bi mogla prerasti u opću tučnjavu na školskome igralištu. Kako je 
to izrazila Karen Stone McCown, autorica programa znanosti o sebi i direktorica 
Nueve: »Učenje se ne odvija odvojeno od djetetovih osjećaja. Emocionalna 
pismenost za učenje je jednako važna kao i pouka u matematici i čitanju« (1. Moj 
razgovor s Karen Stone McCown objavljen je u The New York Timesu (7. studenoga 
1993.).). 


Znanost o sebi pionir je na ovome putu, preteča zamisli koja se širi školama u 
čitavoj zemlji. Nazivi predmeta nižu se u rasponu od »društvenog razvoja« do 
»životnih vještina« i »društvenog i emocionalnog učenja«. Neki se, pozivajući se na 
zamisao Howarda Gardnera o višestrukim inteligencijama, koriste terminom »osobne 
inteligencije«. Zajedničku nit čini cilj podizanja razine društvene i emocionalne 
sposobnosti kod djece u sklopu redovnog školovanja - to nije nešto čemu će se 
terapeutski poučavati djeca koja postižu loše rezultate ili imaju »problema«; nego niz 
vještina i spoznaja nužno potrebnih svakom djetetu. 


Tečajevi emocionalne pismenosti imaju daleke korijene u pokretu afektivnog 
obrazovanja iz šezdesetih godina. Tada se držalo da se psihološke i motivacijske 
lekcije uče na bitno dubljoj razini ako je s njima povezano i neposredno iskustvo 
onoga što se uči konceptualno. Pokret za emocionalnu pismenost, međutim, 
preokreće pojam afektivnog obrazovanja naglavce - umjesto korištenja čuvstvenih 
stanja za školovanje, on školuje sama čuvstva. 


Još izravnije, velik broj ovakvih tečajeva i temelja za njihovo širenje potječe iz 
kontinuiranog niza školskih programa prevencije, od kojih se svaki bavi specifičnim 
problemom: pušenjem među tinejdžerima, uporabom droga, trudnoćom, 
napuštanjem školovanja i, u najskorije vrijeme, nasiljem. Kao što smo vidjeli u 
prethodnom poglavlju, studija Konzorcija W. T. Granta koja se bavila programima 
prevencije pokazala je da su oni neusporedivo učinkovitiji kada poučavaju središnje 
emocionalne i društvene sposobnosti, poput obuzdavanja impulsa, upravljanja 

bijesom i pronalaženja kreativnih rješenja društvenih nedaća. Na tom načelu nastala 
je čitava nova generacija korektivnih intervencija. 


Kao što smo vidjeli u 15. poglavlju, intervencije kojima je cilj popravljanje 
specifičnih nedostataka u emocionalnim i društvenim sposobnostima temeljnih u 
problemima poput agresivnosti i depresije mogu biti vrlo učinkoviti kao zaštita za 
djecu. Međutim, one dobro zamišljene intervencije uglavnom su vodili istraživači- 
psiholozi kao dio svojih pokusa. U sljedećem je koraku ono što je naučeno iz tako 
usko usmjerenih programa potrebno uopćiti u oblik preventivnih mjera za čitavu 
učeničku populaciju, koje će prenositi obični učitelji. 


Ovaj rafiniraniji i učinkovitiji pristup prevenciji sadrži i informacije o problemima 
poput AIDS-a, droga i sl., u životnoj fazi u kojoj se mladi s njima počinju susretati. 
Međutim, njegova glavna, stalna tema jest središnja sposobnost koja se odnosi na 
svaku od ovih specifičnih dilema: emocionalna inteligencija. 


Zbog ovog novog koraka u uvođenju emocionalne pismenosti u škole, emocije i 
društveni život sami po sebi postaju temama, umjesto da se ovi najvažniji momenti 
djetetove svakodnevice tretiraju kao nevažne smetnje ili, kada dovode do erupcija, 
kao nešto što zahtijeva povremene disciplinske odlaske školskome savjetniku ili 
ravnatelju. 


Sami satovi na prvi pogled mogu izgledati monotono i može se činiti da su oni još 
manje u stanju poslužiti kao rješenje dramatičnih problema kojima se posvećuju. Ali 
razlog za to uvelike leži u činjenici da su, poput dobrog kućnog odgoja, lekcije koje 
se prenose male, ali značajne, a drže se redovito i tijekom više godina. Na taj se 
način emocionalno učenje ukorjenjuje; kako se iskustva nebrojeno puta ponavljaju, 
mozak ih odražava kao ojačane živčane puteve, neuralne navike koje treba 
primijeniti u trenucima kada se suočava s iskušenjima, frustracijama i boli. | dok 
svakodnevni sadržaj predavanja o emocionalnoj pismenosti može izgledati 
prozaično, rezultat - čestita ljudska bića - danas je za našu budućnost presudniji 
nego ikada. 


POUKA IZ SURADNJE 


Usporedite jednu situaciju u sklopu predavanja znanosti o sebi s poznatim vam 
iskustvom iz školske učionice. 


Skupina učenika petog razreda sprema se igrati igru »četverokuti suradnje«, u 
kojoj se učenici udružuju kako bi složili nizove slagalica pravokutna oblika. Trik se 
sastoji u tome što momčad treba funkcionirati u tišini i što nije dopušteno nikakvo 
gestikuliranje. 

Učiteljica Jo-An Varga učenike dijeli u tri skupine, a svaka od njih sjeda za 
zaseban stol. Tri promatrača, od kojih su svakome poznata pravila igre, dobivaju 
obrazac na kojem procjenjuju, na primjer, tko u skupini preuzima vodstvo u 
organiziranju, tko je klaun, tko smeta. 

Učenici na stol vade djeliće slagalice i daju se na posao. Već koju minutu kasnije 
posve je jasno da je jedna skupina kao momčad iznenađujuće učinkovita; cijelu 

zadaću dovršavaju za samo nekoliko minuta. Druga skupina od četvero ulaže 
pojedinačne usporedne napore, pri čemu svatko radi na vlastitoj slagalici, ali ne 
postiže ništa. Potom i oni polako počinju raditi zajednički kako bi složili prvi 
četverokut te nastavljaju jedinstveno raditi sve dok ne slože sve četverokute. 

Međutim, treća se skupina i dalje muči i kod njih je samo jedna slagalica blizu 
dovršenju, a čak i ona izgleda više kao trapezoid nego kao pravokutnik. Sean, Fairlie 
i Rahman još uvijek nisu uspjeli pronaći način uspješnog koordiniranja kakav su 
ostvarile druge dvije skupine. Očito je da su frustrirani i sada mahnito pretražuju dje- 
liće na stolu, iskušavajući razne mogućnosti i postavljajući moguća rješenja uz 
djelomično dovršene četverokute, a pritom doživljavaju razočaranje zbog toga što 
djelići ne odgovaraju. 

Napetost pomalo popušta kada Rahman uzima dva djelića i stavlja ih ispred lica 
poput maske; njegovi se partneri počnu smijuljiti. Kako će se pokazati, za današnju 
lekciju to je bio ključni trenutak. 

Učiteljica Jo-An Varga tada nudi poticaj: »Oni koji su završili onima koji još rade 
mogu dati samo jedan konkretan savjet«. 

Dagan polako prilazi skupini koja se još uvijek muči sa slaganjem, pokazuje na 
dva djelića koji vire iz četverokuta i predlaže: »Ova dva djelića morate okrenuti«: 
Rahman odjednom uviđa što treba učiniti i dijelovi prve slagalice brzo dolaze na 
pravo mjesto, a potom i ostali. U trenutku kada i posljednji dio posljednje slagalice 
treće skupine dolazi na mjesto, sa svih strana začuje se spontani pljesak. 


SPORNA TOČKA 


Međutim, kada učenici počnu razmatrati lekcije s područja poboljšavanja 
momčadske suradnje, dolazi do druge, intenzivnije interakcije. Rahman, visok i s 
gustom, čupavom, pomodno podšišanom crnom kosom, i Tucker, učenik koji je 
promatrao njegovu skupinu, tvrdoglavo se prepiru oko pravila koje ne dopušta 
nikakvo gestikuliranje. Tucker, uredno, osim jednog čuperka, začešljane plave kose, 
nosi široku plavu majicu s kratkim rukavima na kojoj velikim uočljivim slovima piše 
»Budi odgovoran «, što nekako naglašava njegovu službenu ulogu. 

»Dakako da možeš pružiti djelić... to nije gesta«, kaže Tucker Rahmanu 
naglašenim, nepopustljivim tonom. 

»Ali to jest gesta«, ustrajno i odlučno ponavlja Rahman. 

Varga primjećuje povišeni ton i sve agresivniji stakato (staccato — odsječen, 
oštar i odijeljen način izvođenja pojedinih tonova) ove rasprave, pa prilazi njihovu 
stolu. Riječ je o kritičnoj situaciji, spontanoj razmjeni gorljivih osjećaja; upravo u 
takvim trenucima već naučene lekcije će se isplatiti, a nove je moguće naučiti na 
najkorisniji način. A, kao što to zna svaki dobar učitelj, lekcije primijenjene u takvim 
naelektriziranim trenucima održat će se u pamćenju učenika. 

»Ovo nije kritika - dobro ste surađivali - ali, Tuckeru, to što želiš, pokušaj reći 
tonom koji neće zvučati toliko kritično«, poučava ga Varga. 

Sada već smirenijim glasom, Tucker kaže Rahmanu: »Možeš jednostavno staviti 
djelić kamo misliš da pripada, dati nekome što misliš da mu treba, a da ne načiniš 
gestu. Samo ponudiš«. 

Rahman odgovara ljutitim glasom: »Možeš učiniti samo ovo« - i on se tada 
nedužno pogrebe po tjemenu - »i on bi rekao 'Bez gesti!'«. 

Jasno je da je Rahman razdražen zbog nečega što nadilazi neslaganje o tome 
što jest a što nije gesta. Njegove oči neprestano se vraćaju na formular s ocjenama 

koji je Tucker ispunio, a koji je - premda ga nitko još nije ni spomenuo - zapravo 
izazvao napetost između Tuckera i Rahmana. U tom formularu Tucker je naveo 
Rahmanovo ime u rubrici čiji je naslov » Tko ometa igru?«. 

Primjećujući kako Rahman gleda formular koji ga je povrijedio, učiteljica Varga, 
izlažući se opasnosti koju donosi nagađanje, govori Tuckeru: »Njemu se čini da si u 
vezi s njim upotrijebio negativnu riječ - ometanje. Sto si time želio reći?« 

»Nisam želio reći da je to negativna vrst ometanja«, kaže Tucker, sada 
pomirljivim tonom. 

Rahmanu to nije dovoljno, no i njegov je glas sada mirniji: »To je malo nategnuto 
objašnjenje, rekao bih«. 

Varga naglašava pozitivan pogled na situaciju. »Tucker želi reći da ono što se 
inače smatra ometanjem u trenucima frustracije može značiti razvedravanje 
atmosfere«. 


»Ali«, buni se Rahman, sada već ozbiljnijim tonom, »ometanje je kada se svi 
jako koncentriramo na nešto, a ja učinim nešto ovako« on tada načini smiješan, 
klaunovski izraz lica, izbuljenih očiju, napuhnutih obraza - »to bi bilo ometanje«. 


Varga pokušava dati još nekoliko savjeta na emocionalnome planu, govoreći 
Tuckeru: »U pokušaju da pomogneš, nisi želio reći da je ometao igru na negativan 
način. Ali načinom na koji si o tome govorio uputio si drukčiju poruku. Rahmanu je 
potrebno da poslušaš i prihvatiš njegove osjećaje. Rahman je govorio o tome da mu 
se čini kako uporaba negativnih riječi poput ometanja nije pravedna. Ne voli da ga 
netko tako karakterizira«. 


Potom, obraćajući se Rahmanu, dodaje: »Cijenim način na koji si se suprotstavio 
Tuckeru. Nisi ga napadao. Nije ugodno kada ti netko kaže da nešto ometaš ili nešto 
slično. Mislim da si, kada si one dijelove stavio na oči, bio frustriran i da si želio 
popraviti raspoloženje. Ali Tucker je to nazvao ometanjem jer nije shvatio tvoju 
namjeru. Je li to točno?« 

Obojica dječaka kimanjem glave potvrđuju slaganje dok drugi učenici dovršavaju 
pospremanje slagalica. Mala školska melodrama primiče se svršetku. »Osjećaš li se 
bolje?«, pita Varga. »Ili te ovo još uvijek uznemiruje? « 

»Da, sve je u redu«, kaže Rahman, glasom koji je sada, kada ima osjećaj da ga 
drugi slušaju i razumiju, blaži. Tucker također kima glavom i smiješi se. Primjećujući 
kako su svi već otišli na drugi sat, dječaci se istodobno okreću i zajedno, trčeći, 
izlaze na hodnik. 


POSTMORTEM: SUKOB KOJI NIJE ESKALIRAO 


Dok nova skupina učenika zauzima mjesta, Varga analizira ono što se upravo 
dogodilo. Burna rasprava i faza hlađenja temelje se na onome što su dječaci učili o 
razrješavanju sukoba. Ono što u uobičajenim okolnostima prerasta u otvoreni sukob 
započinje, kaže Varga, s »nekomuniciranjem, pretpostavkama i ishitrenim zaključiva- 
njem, što odašilje 'tvrdu' poruku na načine zbog kojih je ljudima teško čuti što 
zapravo govorite«. 


Učenici na predavanju znanosti o sebi uče da je cilj ne posve izbjeći sukob, 


nesporazum riješiti prije nego što preraste u otvoreni, katkada i fizički, sukob. U 
načinu na koji su Tucker i Rahman postupili u ovome slučaju vidljivi su znakovi ranije 

naučenih lekcija. Obojica su, na primjer, uložili određeni trud u izražavanje svog pog- 
leda na situaciju, ali tako da ne ubrzaju jačanje sukoba. Ova samouvjerenost u 
iznošenju stava (različita od agresivnosti ili pasivnosti) podučava se u Nuevi od 
trećeg razreda. Ona naglašava otvoreno iznošenje osjećaja, ali na način koji neće 
prerasti u agresivnost. | dok na početku spora nijedan dječak nije gledao u onog 
drugog, kako se spor nastavljao, počeli su pokazivati znakove »aktivnog slušanja«. 
Bili su okrenuti jedan prema drugom, gledajući se u oči, i odašiljući nijeme signale 
koji govorniku pokazuju da ga sugovornik sluša. 


Aktiviranjem ovih oruđa, uz pomoć malih učiteljičinih savjeta, »samouvjerenost« i 
»aktivno slušanje« za ove dječake postaju više od ispraznih fraza u testu - oni 
postaju načinima reagiranja kojima se dječaci mogu poslužiti u trenucima kada su im 
najhitnije potrebni. 


Vrhunsko vladanje emocionalnim područjem naročito je teško jer je vještine 
potrebno usvajati u trenucima kada su ljudi obično najmanje sposobni primati nove 
informacije i učiti nove navike reagiranja - kada su uzrujani. U takvim trenucima 
pomoći će primjeren savjet. »Bilo da je riječ o odrasloj osobi ili učeniku petog 
razreda, svakome je kada je tako uzrujan potrebna određena pomoć u promatranju 
samog sebe«, ističe Varga. »Srce vam snažno udara, dlanovi su vam oznojeni, na 
iglama ste i pokušavate dobro slušati održavajući samokontrolu, kako biste sve 
izdržali bez vrištanja, okrivljavanja ili blokiranja u obrambenome stavu«. 


Svakome kome je poznat način igre i grubog komuniciranja među dječacima u 
petome razredu, možda će najnevjerojatnije biti to što su i Tucker i Rahman pokušali 
izraziti stavove ne pribjegavajući okrivljavanju, vrijeđanju ili vikanju. Ni jedan ni drugi 
nisu dopustili da dođe do erupcije osjećaja i da prijezirno kažu »j... sel« ili da se po- 
tuku, kao ni da prekinu sugovornika demonstrativnim izlaskom iz prostorije. Ono što 
je mogao biti zametak prave bitke, poboljšalo je ovladavanje ovih dječaka nijansama 
načina rješavanja sukoba. Kako je sve to samo moglo poći drukčijim smjerom u 
drukčijim okolnostima! Djeca svakodnevno pribjegavaju udarcima - pa i težim oblici- 
ma nasilja - i to zbog još beznačajnijih stvari. 


TEME DANA 


U tradicionalnome krugu kojim započinje svaki sat znanosti o sebi, brojevi nisu 
uvijek tako visoki kao danas. Kada su niski - jedinice, dvojke ili trojke, koje 
označavaju užasno raspoloženje - otvara se mogućnost da netko upita »Zeliš li 
pričati o tome zbog čega se tako osjećaš?«. A ako učenik to želi (ni od koga se ne 
zahtijeva da govori o određenoj stvari ako to ne želi), ima mogućnost iznošenja 
svega što ga toliko muči - o čemu god da je riječ - i priliku da razmotri kreativne 
načine suočavanja s tim problemom. 


Problemi koji se pojavljuju različiti su ovisno o dobi. U nižim razredima tipični su 
problemi zadirkivanje, osjećaj isključenosti, strahovi. Negdje oko šestog razreda 
pojavljuje se novi sklop briga - povrijeđenost zbog toga što netko nekoga nije pozvao 
van, isključenost; nezreli prijatelji; bolna sudbina mlađih (»Velika me djeca 
maltretiraju«, »Moji prijatelji puše i stalno me pokušavaju nagovoriti da i ja 

pokušam«). 


To su teme koje u dječjem životu imaju silnu važnost, a javljaju se na periferiji 
školskih aktivnosti - na velikome odmoru, tijekom vožnje autobusom do škole, kod 
prijatelja kod kuće - ako se uopće iznose. Češće je riječ o problemima koje djeca 
drže u sebi, opsjednuta njima kada su sama i noću, bez osobe s kojom bi o njima 
mogli popričati. U znanosti o sebi, to mogu postati teme dana. 


Svaka od takvih rasprava potencijalno je sredstvo postizanja eksplicitnog cilja 
znanosti o sebi, a to je iluminacija djetetove svijesti o samome sebi i vezi s 
drugima. | premda i u ovom predmetu postoji plan rada, predavanja su fleksibilna, 
tako da se situacije poput ove interakcije između Tuckera i Rahmana mogu 
maksimalno iskoristiti. Teme koje potiču učenici pružaju primjere iz života na koje i 
učenici i učitelji mogu primijeniti vještine koje stječu, poput metoda razrješavanja 
sukoba koje su snizile temperaturu između dvojice dječaka. 


OSNOVE EMOCIONALNE INTELIGENCIJE 


Program znanosti o sebi, koji je u uporabi već gotovo dvadeset godina, primjer 
je načina poučavanja emocionalne inteligencije. Lekcije su katkada iznenađujuće 
rafinirane; prema riječima direktorice Nueve, Karen Stone _ McCown: »Kada 
poučavamo lekcije o srdžbi, djeci pomažemo da shvate da je to gotovo uvijek 
sekundarna reakcija te da traže ono što je iza nje - jeste li povrijeđeni? Ljubomorni? 
Naša djeca uče da uvijek imate mogućnost izbora u vezi s načinom na koji ćete 
reagirati na određenu emociju, a što više načina reagiranja na određenu emociju 
poznajete, to vam život može biti bogatiji«. 


Sadržaj znanosti o sebi gotovo je posve identičan elementima emocionalne 
inteligencije - pri čemu se središnje sposobnosti preporučuju kao primarna zaštita za 
čitav niz zamki koje prijete djeci (cjelovit popis pronaći ćete u Dodatku E) (2. Karen 
F. Stone i Harold Q. Dillehunt: Self Science: The Subject Is Me (Santa Monica, 
Goodyear Publishing Co., 1978.).). Među temama koje se uče jesu svijest o 
vlastitome biću, u smislu prepoznavanja osjećaja i stvaranja odgovarajućeg rječnika, 
i uočavanja veza između misli, osjećaja i reakcija; svijest o tome upravljaju li 
određenom odlukom misli ili osjećaji; spoznavanje posljedica alternativnih odluka; i 
primjena tih spoznaja na odluke o takvim pitanjima kao što su droga, pušenje i seks. 
Svijest o vlastitome biću također preuzima oblik prepoznavanja svojih jakih i slabih 
strana te gledanja na samog sebe u pozitivnom, ali i realističnome svjetlu (na taj 
način izbjegava se česta zamka prenaglašenog samopoštovanja). 


DODATAK E 


PROGRAM ZNANOSTI O SEBI 

. Svijest o sebi: promatranje sebe i prepoznavanje vlastitih osjećaja; stvaranje 
rječnika za osjećaje, poznavanje odnosa izmedu misli, osjećaja i reakcija 

*. Donošenje osobnih odluka: ispitivanje vlastitih postupaka i poznavanje 
njihovih posljedica; svijest o tome ovisi li odluka o misli ili osjećaju; primjena ovih 
spoznaja na pitanja poput seksa i droge 

. Upravljanje osjećajima: praćenje »razgovora sa samim sobom« kako biste 
uhvatili negativne poruke, poput unutarnjih uvreda; uviđanje onoga što je u pozadini 
osjećaja (npr. povrijeđenosti koja je u pozadini ljutnje); pronalaženje načina za 
nošenje sa strahovima i tjeskobama, bijesom i tugom 

. Podnošenje stresa: učenje vrijednosti vježbanja, vođenih slika i metoda 
opuštanja 

* Empatija: razumijevanje tuđih osjećaja i briga i sagledavanje situacije iz njihove 
perspektive; poštivanje razlika u stavovima drugih 

. Komunikacija: učinkovito razgovaranje o osjećajima: razvijanje sposobnosti 
dobrog slušanja i postavljanja pitanja; uočavanje razlike između onoga što netko čini 
i govori i vlastitih reakcija i sudova o tome; upućivanje poruka koje započinju s »ja« 
umjesto okrivljavanja 

* Otkrivanje sebe: priznavanje vrijednosti otvorenosti i izgrađivanje povjerenja 
unutar veze; svijest o tome kada je moguće bez opasnosti govoriti o unutarnjim 
osjećajima 

. Spoznaje: identificiranje obrazaca i reakcija u vlastitom emocionalnome životu; 
prepoznavanje sličnih obrazaca kod drugih 

* Prihvaćanje samog sebe: osjećaj ponosa i promatranje samog sebe u 
pozitivnome svjetlu; prepoznavanje vlastitih jakih i slabih strana; sposobnost zbijanja 
šala na vlastiti račun 

. Osobna odgovornost: preuzimanje odgovornosti; prepoznavanje posljedica 
vlastitih odluka i postupaka, prihvaćanje vlastitih osjećaja i raspoloženja, održavanje 
obećanja poštivanje odluka (npr. učenje) 

. Samouvjerena izražajnost: iznošenje problema i osjećaja bez ljutnje ili 
pasivnosti 

. Skupna dinamika: suradnja; svijest o tome kada i kako voditi, kada slijediti 

. Rješavanje sukoba: kako se pravedno nadmetati s drugom djecom, 
roditeljima, s učiteljima; model postizanja kompromisa. 


IZVOR: Karen F. Stone i Harold Q. Dillehunt: Self Science: The Subject Is Me 
(Santa Monica; Goodyear Publishing Co., 1978.). 


Usto je naglašeno i upravljanje emocijama: shvatiti što je u pozadini određenog 
osjećaja (na primjer, povrijeđenost koja potiče srdžbu) i naučiti načine suočavanja s 
tjeskobama, srdžbom i tugom. Naglašeno je i preuzimanje odgovornosti za odluke i 
postupke te ispunjavanje preuzetih obveza. 


Ključna društvena sposobnost jest empatija, shvaćanje tuđih osjećaja i 
preuzimanje njihova pogleda na stvari te poštivanje razlika u stavovima drugih. 

Osobita pozornost posvećuje se vezama, učenju načina na koji je moguće dobro 
slušati i postavljati pitanja; razlikovanju onoga što netko govori ili čini i vlastitih 
reakcija i ocjena; samouvjerenosti umjesto srdžbe i pasivnosti; i učenju umijeća 
suradnje, razrješavanja sukoba i dogovornog postizanja kompromisa. 


U znanosti o sebi nema ocjena; sam život završni je ispit. Međutim, na svršetku 
osmog razreda, kada se učenici iz Nueve spremaju poći u srednju školu, svatko od 
njih pristupa Sokratovu tipu usmenog ispita iz znanosti o sebi. Jedno pitanje iz 
nedavnog završnog ispita: »Opiši primjerenu reakciju kojom ćeš prijatelju pomoći da 
razriješi sukob zbog nekoga tko ga uporno nagovara da iskuša drogu ili zbog 
prijatelja koji voli zadirkivati«. Ili: »Koji su neki od pozitivnih načina suočavanja sa 
stresom, srdžbom i strahom?«. 


Da je živ, Aristotel, koji je bio toliko zaokupljen emocionalnim sposobnostima, 
vjerojatno bi odobravao. 


EMOCIONALNA PISMENOST U SIROMAŠNOME 
GETU 


Skeptici će, posve razumljivo, pitati bi li tečaj poput znanosti o sebi mogao dati 
rezultata i u manje privilegiranome okružju, ili je to moguće samo u malenoj privatnoj 
školi poput Nueve, u kojoj je svako dijete, u određenome smislu, nadareno. Ukratko, 
je li emocionalne sposobnosti moguće poučavati ondje gdje su možda i naj- 
potrebnije, u beskompromisnome kaosu škola u siromašnim gradskim getima? 
Jedan od mogućih odgovora daje posjet školi Augusta Lewis Troup Middle School 
u New Havenu, koja je od ustanove Nueva Learning Center jednako udaljena 
društveno i gospodarski kao i geografski. 


Svakako, u atmosferi u Troupu ima podosta od iste one uzbuđenosti zbog 
učenja - ova je škola poznata i pod imenom Troup Magnet Academy of Science i 
jedna je od dviju takvih škola u okrugu stvorenih kako bi obogaćenim programom iz 
predmeta prirodnih znanosti privukle učenike od petog do osmog razreda iz čitavog 
New Havena. Ovdje učenici putem satelitske veze astronautima u Houstonu mogu 
postavljati pitanja o svemiru ili programirati računala za sviranje glazbe. No unatoč 
ovim akademskim pogodnostima, kao i u velikom broju gradova, zbog odlaska 
bijelog stanovništva u predgrađa i privatne škole, Troup ima oko 95 posto učenika 
crnačkog ili hispaničkog podrijetla. 


Na samo nekoliko stotina metara od kompleksa sveučilišta Yale i u ovom slučaju 
riječ je o posve odvojenim svjetovima - Troup se nalazi u radničkoj četvrti koja 
propada, a iz koje je pedesetih godina 20.000 ljudi radilo u obližnjim tvornicama, od 
Olin Brass Millsa do Winchester Armsa. Danas je broj zaposlenih u toj četvrti pao 
ispod tri tisuće, čime su suženi i gospodarski obzori obitelji koje ondje žive. Poput 
tolikih drugih industrijskih gradova u Novoj Engleskoj, i New Haven je utonuo u mrak 
siromaštva, droge i nasilja. 


Upravo kao reakcija na neodložne potrebe koje se pojavljuju u ovoj urbanoj 


noćnoj mori, skupina psihologa i pedagoga s Yalea osamdesetih je godina stvorila 
Program društvenih sposobnosti, sklop tečajeva koji pokrivaju praktički isto 

područje kao i nastavni program znanosti o sebi u školi Nueva Learning Center. 
Međutim, u Troupu je veza s temama nerijetko izravnija i manje rafinirana. Nije riječ 
tek o akademskoj vježbi kada učenici u sklopu sata spolnog obrazovanja, u osmome 
razredu, uče kako im osobne odluke mogu pomoći da izbjegnu bolesti poput AIDS-a. 
New Haven ima najviši udio žena oboljelih od AIDS-a u čitavim Sjedinjenim 
Državama; veći broj majki koje upućuju djecu u Troup ima tu bolest - kao i neki od 
učenika te škole. Unatoč obogaćenom nastavnome programu, učenici u Troupu bore 
se sa svim problemima geta; velik broj djece živi u toliko kaotičnim, ako ne i 
užasnim, obiteljskim prilikama da katkada jednostavno ne uspijeva doći do škole. 


Kao u svim školama u New Havenu, najuočljiviji znak koji dočekuje posjetitelje 
jest svima dobro poznati žuti prometni znak u obliku romba na kojem, međutim, piše 
»područje bez droge«. Na vratima je Mary Ellen Collies, školska službenica - 
posrednica u svim sporovima koja se specijalnim problemima bavi čim se pojave, a 
među čijim je zadaćama i pomaganje učiteljima sa zahtjevima programa društvenih 
sposobnosti. Ako učitelj nije siguran kako održati predavanje, Collinsova će doći na 
sat i pokazati mu. 


»U ovoj sam školi kao učiteljica radila dvadeset godina«, kaže Collinsova, 
dočekujući me. »Pogledajte ovu četvrt... više ne mogu zamisliti poučavanje samo 
akademskih predmeta, uz probleme s kojima se ova djeca suočavaju već u 
svakodnevnome životu. Za primjer uzmite djecu koja se muče jer i sama imaju AIDS 
ili tu bolest ima netko kod kuće... nisam sigurna da bi to rekli tijekom lekcije ili 
rasprave o AIDS-u, ali kada se dijete jednom uvjeri da će učitelj poslušati što mu ima 
reći o nekom problemu emocionalne naravi, a ne samo obrazovne, otvara se put za 
ostvarivanje takva razgovora«. 


Na drugome katu stare školske zgrade od opeke Joyce Andrews učenicima 
petog razreda drži predavanje s područja društvenih sposobnosti, kakva oni imaju tri 
puta tjedno. Poput svih ostalih učitelja u petome razredu, i ona je pohađala posebni 
ljetni tečaj o načinima poučavanja tog predmeta. Međutim, njezin zanos govori o 
tome da joj je govorenje o društvenim sposobnostima posve prirodno. 


Današnja lekcija bavi se određivanjem osjećaja; sposobnost označavanja 
osjećaja, a time i njihovo bolje razlikovanje, ključna je emocionalna vještina. 
Jučerašnja zadaća bila je donijeti portrete iz raznih časopisa, opisati koju emociju 
nečije lice pokazuje i objasniti kako odrediti da ta osoba osjeća upravo to. Pošto je 
pokupila zadaće, Joyce Andrews ispisuje osjećaje na ploču - tuga, zabrinutost, uz- 
buđenje, sreća itd. - te započinje brzu izmjenu pitanja i odgovora s osamnaestero 
učenika koji su tog dana uspjeli doći u školu. Sjedeći u skupinama od po četiri 
spojena radna stola, učenici uzbuđeno i visoko podižu ruke, nastojeći joj privući 
pogled kako bi mogli odgovoriti na pitanje. 

Dok na ploču ispisuje riječ frustriran, Joyce Andrews pita: »Koliko vas je barem 
jednom osjetilo frustriranost?«. Sve ruke su u zraku. 

»Kako se osjećate kada ste frustrirani? « 

Odgovori nailaze u bujici: »Umorno«. »Zbunjeno«. »Ne mogu normalno 
razmišljati«. »Nervozno«. 

Popisu dodavši i riječ ljutito, Joyce kaže »To znam... kada je učitelj ljutit? « 

»Kada svi istovremeno pričaju«, kaže jedna djevojčica, smiješeći se. 

Ne zastavši ni na trenutak, Joyce Andrews dijeli umnožene radne listove. U 

jednome su stupcu lica dječaka i djevojčica, a svako od njih pokazuje jednu od šest 
temeljnih emocija - sreću, tugu, ljutnju, začuđenost, strah i gađenje - te opis 
aktivnosti mišića lica koje prate svaku emociju, na primjer: 


Strahi: 

* Usta su otvorena, usne uvučene. 

* Oči su otvorene, a unutarnji se kutovi podižu. 

* Obrve su uzdignute i privučene jedna prema drugoj. 

* Posred čela pojavljuju se bore (3. Committee for Children: »Guide to Feelings«, 
Second Step 4-5 (1992.), str. 84.). 


Dok čitaju radni list, na licima učenika Joyce Andrews lebde izrazi straha, bijesa, 
začuđenosti ili gađenja; djeca oponašaju slike i drže se uputa za položaj mišića kod 
svake emocije. Ova lekcija preuzeta je izravno iz istraživanja Paula Ekmana o 
izrazima lica; kao takva, predaje se u sklopu uvodnih predavanja iz psihologije 
gotovo na svakom fakultetu - a rijetko, ili gotovo nikada, u osnovnoj školi. Ova 
temeljna lekcija povezivanja naziva s osjećajem i osjećaja s odgovarajućim izrazom 
lica možda se doima tako očitom da je ne treba poučavati. Pa ipak, to može biti 
velika pomoć kod iznenađujuće čestih nedostataka u emocionalnoj pismenosti. 
Nasilnici sa školskog igrališta, ne zaboravite, nerijetko udaraju obuzeti bijesom jer 
pogrešno tumače neutralne poruke i izraze kao znakove neprijateljstva, a djevojčice 
kod kojih dođe do poremećaja u načinu prehrane ne uspijevaju razlikovati srdžbu od 
tjeskobe i gladi. 


PRERUŠENA EMOCIONALNA PISMENOST 


U današnje vrijeme, kada je nastavni program već preopterećen masom novih 
tema i predmeta, neki učitelji koji se, posve razumljivo, osjećaju preopterećenima, 
opiru se oduzimanju dodatnog vremena od osnovnih predmeta kako bi se uveo još 
jedan novi predmet. Tako se kod emocionalnog obrazovanja sve više primjenjuje 
pristup kojim ne nastaje novi predmet, nego se predavanja o osjećajima i vezama 
uklapaju u teme koje su već u nastavnome programu. Emocionalne lekcije mogu se 
prirodno uklopiti u čitanje i pisanje, zdravstveno obrazovanje, poznavanje prirode, 
društva i druge uobičajene predmete. | dok je u nekim razredima u školama u New 
Havenu predmet životne sposobnosti odvojen od drugih, u nekim drugim 
razredima program društvenog razvoja uklopljen je u nastavu iz predmeta poput 
čitanja ili zdravstvenog obrazovanja. Neke lekcije poučavaju se čak i u sklopu satova 
matematike - osobito temeljne sposobnosti učenja, npr. kako se ne obazirati na 
stvari koje odvlače pozornost, kako samog sebe motivirati za učenje i kako 
obuzdavati nagon kako bi učenik mogao učiti. 


Neki programi koji se bave emocionalnim i društvenim vještinama uopće ne 
obuhvaćaju posebne predmete, nego se umjesto toga uklapaju u samo osnovno 
tkivo školskoga života. Jedan od modela za ovakav pristup - u biti je riječ o 
nevidljivome programu emocionalnih _i društvenih sposobnosti - jest Child 
Development Project, koji je stvorila ekipa pod vodstvom psihologa Erica Schapsa. 
Taj projekt (sjedište organizacije je u Oaklandu, u Kaliforniji) trenutačno se iskušava 
tek u nekoliko škola u Sjedinjenim Državama, uglavnom u četvrtima koje imaju puno 
toga zajedničkog s nedaćama jezgre New Havena koja propada (4. The Child 

Development Project: vidi npr.: Daniel Solomon i dr.: »Enhancing Children's 
Prosocial Behavior in the Classroom«, American Educational Research Journal 
(zima 1988.).). 


Ovaj projekt nudi unaprijed pripremljeni sklop materijala koji se uklapaju u 
postojeće nastavne programe. Tako učenici prvog razreda na satu čitanja dobivaju 
priču »Zaba i žabac su prijatelji«, u kojoj se žaba, koja bi se željela igrati sa žapcem 
utonulim u zimski san, koristi smicalicom kako bi ga navela na to da se ranije 
probudi. Ta se priča koristi kao podloga za razgovor s učenicima o prijateljstvu i pi- 
tanjima poput onoga kako se ljudi osjećaju kada ih netko prevari. Niz pustolovina 
potiče teme samosvijesti, svijesti o prijateljevim potrebama, o tome kako je to kada 
vas netko zadirkuje i o iznošenju osjećaja prijatelju. Kako djeca napreduju kroz 
osnovnu školu unaprijed određen nastavni program nudi sve suptilnije priče, 
učiteljima pružajući mogućnost uvoda u rasprave o pitanjima poput empatije, 
preuzimanja tuđe perspektive i brižnosti. 


Još jedan od načina na koje se emocionalne lekcije uklapaju u postojeći školski 
život jest pomaganje učiteljima da iznova osmisle načine discipliniranja neposlušnih 
učenika. Program Child Development počiva na pretpostavci da su takvi trenuci 
zrele prilike da se djecu nauči vještinama koje im nedostaju - kontroliranju nagona, 
objašnjavanju osjećaja, razrješavanju sukoba - te da postoje bolji načini 
discipliniranja nego što je prinuda. Učitelj koji primijeti troje učenika prvog razreda 
kako se guraju ne bi li bili prvi u redu za dobivanje užine može svakome od njih reći 
da pogodi zamišljeni broj i pobjednika pustili da ide prvi. Lekcija koja se neposredno 
prenosi govori da postoje nepristrani, pravedni načini rješavanja takvih sitnih sukoba, 
dok ono dublje učenje govori da je u sukobima moguće postići dogovorno rješenje. A 
budući da je riječ o pristupu koji ta djeca mogu ponijeti sa sobom kako bi riješila 
druge slične sporove (na posljetku, »Ja prvi!l« epidemičan je uzvik u nižim razredima 
- ako već ne i u većem dijelu života, u ovom ili onom obliku), on nosi pozitivniju 
poruku od sveprisutnog, autoritativnog »Prestani s tim!«. 


EMOCIONALNI RASPORED 


»Moje prijateljice Alice i Lynn neće se igrati sa mnom«. 

Ovaj mučan problem zadaje brige jednoj učenici trećeg razreda iz osnovne škole 
John Muir u Seattleu. Anonimni pošiljatelj stavio ju je u »poštanski sandučić« u 
njezinoj učionici -zapravo je riječ o obojenoj kartonskoj kutiji - koja služi kao poticaj 
da ona i drugi učenici iz njezina razreda napišu pritužbe i probleme, o kojima potom 
može raspravljati čitav razred, pokušavajući smisliti načine njihova rješavanja. U 
raspravi se ne spominju imena osoba o kojima je riječ; umjesto toga, učiteljica ističe 
kako sva djeca s vremena na vrijeme doživljavaju jednake probleme, tako da svi 
trebaju naučiti kako s njima postupati. Dok razgovaraju o tome kako je to biti 
izostavljen, ili što bi mogli učiniti da ih drugi prihvate kao sudionike, pruža im se prili- 
ka da iskušaju nova rješenja za ovakve poteškoće - a to je korektiv za jednosmjerno 
razmišljanje koje sukob smatra jedinim načinom rješavanja neslaganja. 


Poštanski sandučić omogućuje fleksibilnost u odnosu na to koje će krizne 
situacije i pitanja postati temom rasprave u učionici, jer prekruto zadane teme mogu 

biti u raskoraku s fluidnom stvarnošću djetinjstva. Kako se djeca mijenjaju i razvijaju, 
tako se mijenjaju i trenutačne preokupacije. Da bi bile najučinkovitije, emocionalne 
lekcije moraju pratiti razvoj djeteta i moraju se ponavljati u različitim fazama života na 
način koji će odgovarati promjenama u djetetovu razumijevanju i izazovima. 


Jedno od pitanja jest koliko rano započeti. Neki kažu da prvih nekoliko godina 
života nikako nije prerano. Pedijatar s Harvarda, T. Berry Brazelton drži da velik broj 
roditelja može imati koristi od pouke koja će im omogućiti da svojoj dojenčadi i 
bebama budu emocionalni mentori, što neki programi kućnih posjeta i omogućuju. 
Pozitivne strane naglašavanja društvenih i emocionalnih sposobnosti u predškolskim 
programima poput Head Starta na sustavniji način mogu se potkrijepiti jakim 
argumentima; kao što smo vidjeli u 12. poglavlju, dječja pripravnost za učenje 
uvelike ovisi o stjecanju nekih od osnovnih emocionalnih vještina. Predškolsko doba 
presudno je za polaganje temelja takvih sposobnosti, a postoje određeni dokazi o 
tome da Head Start, kada se provodi kako valja (to je važan uvjet), može imati 
pozitivne dugoročne emocionalne i društvene učinke na živote onih koji su kroz 
njega prošli, čak i u ranoj odrasloj dobi - manje problema sa zloporabom droge i 
uhićenjima, bolji brakovi, sposobnost veće zarade (5. Prednosti Head Starta: 
izvještaj ustanove High/Scope Educational Research Foundation, Ypsilanti, Michigan 
(travanj 1993.).). 


Takve intervencije daju najbolje rezultate kada prate emocionalni raspored 
razvoja (6. Emocionalni raspored: Carolyn Saarni: »Emotional Competence: How 
Emotions and Relationships Become Integrated«, u knjizi urednika R. A. Thompsona 
Socioemotional DevelopmenvNebraska Symposium on Motivation 36 (1990.).). Kako 
to potvrđuje plač tek rođena djeteta, i novorođenče ima intenzivne osjećaje od 
trenutka kada se rodi. Ali mozak tek rođena djeteta još je daleko od potpune zrelosti; 
kao što smo vidjeli u 15. poglavlju, tek kada se živčani sustav potpuno razvije - a 
riječ je o procesu koji se tijekom čitavog djetinjstva i rane mladosti odvija prema 
urođenom biološkome satu - djetetove će emocije posve dozrijeti. Repertoar 
osjećaja u novorođenčeta primitivan je u odnosu na emocionalni raspon 
petogodišnjeg djeteta, koji je, pak, manjkav u odnosu na puninu osjećaja u nekog 
tinejdžera. | doista, odrasli i odviše lako padaju u zamku očekivanja da su djeca 
dosegla zrelost i prije nego što je za to vrijeme, zaboravljajući da svaka emocija ima 
unaprijed programirani trenutak pojavljivanja u dječjem razvoju. Četverogodišnjakovo 
pretjerano hvaljenje možda će izazvati roditeljski ukor - pa ipak, samosvijest koja 
može rezultirati skromnošću obično se ne pojavljuje prije pete godine. 


Raspored emocionalnog razvoja usko je povezan sa srodnim razvojnim linijama, 
naročito za kognitivne sposobnosti, s jedne strane, i mozga i biološkog dozrijevanja, 
s druge. Kao što smo vidjeli, emocionalne sposobnosti poput empatije i emocionalne 
samoregulacije počinju se izgrađivati praktički od najranijeg djetinjstva. Predškolsko 
razdoblje obilježava vrhunac dozrijevanja »društvenih emocija« - osjećaja poput 
nesigurnosti i skromnosti, ljubomore i zavisti, ponosa i povjerenja - a sve one odreda 
zahtijevaju sposobnost uspoređivanja sebe s drugima. Petogodišnjak koji ulazi u širi 
društveni svijet škole, ulazi i u svijet društvenih usporedbi. Ovakve usporedbe ne 
potiče samo vanjska promjena, nego i pojava kognitivne sposobnosti: mogućnosti 
usporedbe s drugima u konkretnim odlikama, bilo da je riječ o popularnosti, 
privlačnosti ili nadarenosti za vožnju skateboardom. Riječ je o životnoj dobi u kojoj, 

na primjer, djevojčica čija starija sestra stalno dobiva čiste petice samu sebe u 
usporedbi s njom može početi smatrati »glupom«. 


Dr. David Hamburg, psihijatar i predsjednik ustanove Carnegie Corporation, 
koja je procjenjivala neke od pionirskih programa emocionalnog obrazovanja, godine 
prelaska u osnovnu, pa potom u više razrede osnovne škole smatra dvjema 
prijelomnim točkama u procesu djetetova prilagođavanja (7. Prijelaz u osnovnu i 
srednju školu: David Hamburg: Today's Children: Creating a Future for a Generation 
in Crisis (New York, Times Books, 1992.).). U dobi od šeste do jedanaeste godine, 
kaže Hamburg, »škola je presudno i definirajuće iskustvo koje će silno utjecati na 
djetetovu mladost i kasniji život. Djetetov osjećaj o vlastitoj vrijednosti uvelike ovisi o 
njegovoj sposobnosti postizanja uspjeha u školi. Dijete koje u školi doživljava 
neuspjehe aktivira samoporažavajuće stavove koji mogu zatamniti mogućnosti za 
čitav život«. Među ključnim elementima potrebnim za stjecanje koristi od školovanja, 
ističe Hamburg, jesu sposobnost »odgađanja primanja nagrade«, društvena 
odgovornost izražena na primjeren način, održavanje nadzora nad emocijama i 
optimističan stav« - drugim riječima, emocionalna inteligencija (8. Hamburg: Today's 
Children, str. 171-172.). 


Zbog toga što je riječ o razdoblju nevjerojatnih bioloških promjena u djetetu, 
njegovih misaonih sposobnosti i funkcioniranju mozga, pubertet je i ključno razdoblje 
za emocionalne i društvene lekcije. Kada je riječ o tinejdžerskoj dobi, Hamburg 
primjećuje da je »u trenutku kada prvi put bivaju izloženi spolnosti, alkoholu, drogi, 
pušenju« i drugim iskušenjima »većini adolescenata između deset i petnaest 
godina« (9. Hamburg: Today's Children, str. 182.). 


Prelazak u više rezrede označava svršetak djetinjstva i sam je po sebi velik 
emocionalni izazov. Ostavimo li postrani sve ostale probleme, u razdoblju kada ulaze 
u novu školsku okolinu praktički svi učenici pokazuju znakove pada samopouzdanja i 
porasta razine samosvijesti; već i sama predodžba o njima samima nestabilna je i 
uzdrmana. Jedan od najvećih konkretnih udaraca odnosi se na »društveno 
poštovanje prema samome sebi« - učenikovu vjeru u to da može steći i zadržati 
prijatelje. Upravo na toj prekretnici, ističe Hamburg, od silne je pomoći poduprijeti 
sposobnosti dječaka i djevojčica da izgrađuju bliske veze i uspješno prolaze kroz 
krize u prijateljstvima te da njeguju samopouzdanje. 


Hamburg primjećuje da u trenutku kada učenici prelaze u više razrede, kada su 
na samome pragu mladosti, oni koji su pohađali satove emocionalne pismenosti 
pokazuju da su drukčiji od vršnjaka: njih manje muče novi pritisci koje nameću 
politika odnosa među vršnjacima, pojačani obrazovni zahtjevi i iskušenja pušenja i 
drogiranja. Oni su ovladali emocionalnim sposobnostima koje su ih, barem 
kratkoročno, kao cijepljenjem zaštitile od bura i pritisaka koji ih očekuju. 


SVE JE U ODABIRU PRAVOG TRENUTKA 


Kako razvojni psiholozi i drugi znanstvenici sve točnije utvrđuju tijek razvoja 
emocija, tako su u stanju konkretnije navoditi koje točno lekcije djeca trebaju učiti u 
kojoj fazi dozrijevanja emocionalne inteligencije, koji će se nedostaci trajno zadržati 

kod onih koji u traženo vrijeme ne ovladaju odgovarajućim vještinama te koja 
pomoćna iskustva mogu nadoknaditi propušteno. 


U programu kakav se provodi u New Havenu, na primjer, djeca u najnižim 
razredima dobivaju pouku u osnovama svijesti o vlastitome biću, vezama i 
donošenju odluka. U prvome razredu, učenici sjede u krugu i bacaju »kocku 
osjećaja«, koja na svakoj strani ima riječi poput tužan ili uzbuđen. Kada dođe red na 
njih, djeca opisuju trenutke u kojima su osjetili tu emociju. Ta vježba omogućuje im 
da postignu viši stupanj sigurnosti u povezivanju osjećaja s riječima, te im pomaže u 
razvijanju empatije jer slušaju druge kako govore o osjećajima jednakim njihovima. 


Već u četvrtom ili petom razredu, kada odnosi s vršnjacima u njihovu životu 
počinju zauzimati iznimno važnu ulogu, primaju pouku koja im pomaže da 
prijateljstva funkcioniraju bolje: empatija, obuzdavanje nagona i upravljanje srdžbom. 
Nastava iz životnih sposobnosti, koju čini očitavanje izraza lica koje su iskušali 
učenici petog razreda škole Troup, na primjer, u biti se temelji na empatiji. Kada je 
riječ o kontroli nagona, na zidu je izložen velik i uočljiv poster sa »semaforom« na 
kojem je naznačeno šest koraka: 


Crveno svjetlo 1. Stani, smiri se i razmisli prije nego što nešto poduzmeš. 


Žuto svjetlo 2. Iznesi problem i osjećaje. 
3. Postavi pozitivan cilj. 
4. Smisli puno rješenja 
5. Unaprijed razmisli o posljedicama 


Zeleno svjetlo 6. Kreni i iskušaj najbolji plan. 


Djeca se redovito podsjećaju na semafor kada, na primjer, obuzeta bijesom, žele 
nekoga udariti ili se na neku uvredu povući u izolaciju, ili briznuti u plač kada ih netko 
zadirkuje. Ovakvo pomagalo nudi konkretan niz mjera za suočavanje s ovakvim 
teškim trenucima na odmjeren način. Osim upravljanja osjećajima, ovaj način nudi i 
putokaz prema učinkovitijem djelovanju. A, kao uobičajen način upravljanja 
neprimjerenim emocionalnim impulsima - razmisliti prije nego što ćete djelovati na 
temelju osjećaja - može se razviti u temeljan način suočavanja s rizicima 
mladenačke i odrasle dobi. 


U šestome razredu lekcije se izravnije odnose na iskušenja i pritiske povezane sa 
spolnošću, drogom i alkoholom koji počinju ulaziti u djetetov život. Već u devetome 
razredu, kada se pred tinejdžere postavljaju višeznačnije društvene realnosti, 
naglašava se sposobnost sagledavanja situacije iz više perspektiva - kako iz vlastite 
tako i iz perspektive drugih osoba povezanih s određenim pitanjem. »Ako je mladić 
bijesan zbog toga što je vidio svoju djevojku kako razgovara s nekim drugim tipom«, 
kaže jedna od učiteljica iz New Havena, »potaknut ćemo ga na to da razmisli o tome 
što bi se moglo dagađati i iz njezine perspektive, umjesto da samo tako prijeđe na 
sukobljavanje«. 


EMOCIONALNA PISMENOST KAO PREVENTIVNA 

METODA 


Neki od najučinkovitijih programa emocionalnog opismenjavanja stvoreni su kao 
odgovor na konkretan problem, ponajprije nasilje. Jedan od najčešće primjenjivanih 
među ovim tečajevima vođenim željom za prevencijom emocionalne pismenosti jest 
Program kreativnog rješavanja sukoba, koji se provodi u nekoliko stotina škola u 
New Yorku i širom zemlje. Ovaj tečaj koncentrira se na načine izglađivanja sporova 
do kojih dolazi u školi, a koji mogu prerasti u incidente nalik na ubojstvo lana Moorea 
i Tyronea Sinklera u školi Jefferson High. 


Linda Lantieri, utemeljiteljica Programa za kreativno rješavanje sukoba i 
direktorica nacionalnog središta za provođenje ovog programa, čije je sjedište na 
Manhattanu, drži da njegova zadaća daleko nadilazi puko sprječavanje fizičkih 
sukoba. Ona kaže: »Ovaj program učenicima pokazuje da osim pasivnosti i 
agresivnosti postoji još velik broj načina rješavanja sukoba. Mi im pokazujemo koliko 
je nasilnost besplodna, istodobno je zamjenjujući konkretnim vještinama. Djeca uče 
boriti se za svoja prava, a da pritom ne pribjegavaju nasilju. Riječ je o 
sposobnostima koje djetetu ostaju čitavog života i koje nisu namijenjene samo onima 
koji su najskloniji nasilnome ponašanju« (10. Moj razgovor s Lindom Lantieri 
objavljen je u The New York Timesu (3. ožujka 1992.).). 


U sklopu jedne vježbe, učenici trebaju smisliti jedan jedini realistični korak, ma 
koliko bio malen, koji im je mogao pomoći da riješe nesporazum koji se bio pojavio. 
U jednoj drugoj vježbi učenici glume prizor u kojem starijoj sestri, koja pokušava 
dovršiti zadaću, dojadi to što mlađa sestra sluša glasnu rap-glazbu. Frustrirana, 
starija sestra isključi kasetofon, unatoč prosvjedima mlađe. Učenici potom izražavaju 
sve moguće zamisli o načinima na koje bi eventualno bilo moguće riješiti problem 
tako da obje sestre budu zadovoljne. 


Jedan od ključeva uspjeha programa rješavanja sukoba jest njegovo širenje izvan 
školskih učionica, na igrališta i u školske kantine, mjesta za koja je vjerojatnije da će 
na njima doći do eksplozije temperamenta. U tom cilju, on neke učenike 
osposobljava za posrednike, ulogu koju mogu preuzeti u završnim razredima 
osnovne škole. Kada dođe do erupcije napetosti, učenici mogu potražiti posrednika 
koji će im pomoći u rješavanju spora. Posrednici uče kako se nositi sa sukobima, 
zadirkivanjima i prijetnjama, međurasnim incidentima i drugim potencijalno zapaljivim 
situacijama u školskome životu. 


Posrednici uče izražavati se na način zbog kojeg će obje sukobljene strane steći 
dojam da je posrednik nepristran. Među načinima na koje se to postiže jest i taktika 
sjedanja za stol sa sukobljenim učenicima koje posrednik potom navodi na to da 
sugovornika slušaju bez prekidanja i vrijeđanja. Oni obje strane potiču na to da se 
smire i izraze svoj stav te da nakon toga svatko prepriča ono što je rečeno kako bi 
postalo posve jasno da su doista čuli ono što je bila sugovornikova namjera. Potom 
svi zajedno pokušavaju smisliti rješenja koja su prihvatljiva objema stranama; 
dogovor se obično potvrđuje potpisanim sporazumom. 


Osim posredništva u konkretnim sporovima, program učenike poučava i 


drukčijem načinu razmišljanja o neslaganjima. Prema riječima Angela Pereza, koji je 
u osnovnoj školi obučen za posrednika, ovaj program »promijenio je moj način 

razmišljanja. Nekoć sam mislio: 'Hej, ako me netko zadirkuje, ako mi netko nešto 
čini, jedino je rješenje potući se, učiniti nešto i uzvratiti mu.' Otkako sam počeo 
sudjelovati u ovom programu, razmišljam na pozitivniji način. Ako meni netko učini 
nešto negativno, ne pokušavam uzvratiti negativnom protumjerom... pokušavam 
riješiti problem«. On sada takav pristup širi i svojom okolinom. 


I premda se Program kreativnog rješavanja sukoba usredotočava na 
sprječavanje nasilja, Linda Lantieri vidi i njegovu širu ulogu. Ona drži da vještine 
potrebne za iskorjenjivanje nasilja nije moguće odvojiti od punog spektra 
emocionalnih sposobnosti - da je, na primjer, svijest o tome što osjećate ili kako se 
nositi s impulsima ili boli, jednako važna za sprječavanje nasilnog ponašanja kao i 
upravljanje srdžbom. Velik dio obuke u ovom programu bavi se osnovama 
emocionalnih sposobnosti, poput raspoznavanja proširenog spektra osjećaja i 
sposobnosti njihova označavanja točnim nazivima te osjećanjem empatije. Kada 
opisuje rezultate procjene učinka njezina programa, Linda Lantieri s jednakim 
ponosom ističe i jačanje »brižnosti među djecom« i smanjenje broja sukoba, 
slučajeva vrijeđanja i nazivanja pogrdnim imenima. 


Do sličnih stavova o emocionalnoj pismenosti došao je i konzorcij psihologa koji 
su pokušavali iznaći načine na koje bi pomogli mladima koji su se već nalazili na 
putu prema životu obilježenom kriminalom i nasiljem. Deseci istraživanja provedenih 
na takvim dječacima - kao što smo vidjeli u 15. poglavlju - došli su do jasnih 
spoznaja o smjeru kojim pođe većina njih, započinjući od impulzivnosti i 
razdražljivosti na početku osnovne škole, preko društvene odbačenosti potkraj 
osnovnog školovanja do povezivanja s krugom sebi sličnih i upuštanja u neobuzdano 
kriminalno divljanje u srednjoškolskoj dobi. Pri ulasku u svijet odraslih, velik dio ovih 
dječaka već ima policijske dosjee i sklon je nasilju. 


Kada je riječ o osmišljavanju načina interveniranja koji bi takvim dječacima mogli 
pomoći u skretanju s puta koji vodi u nasilje i zločin, rezultat je ponovno bio program 
emocionalog opismenjavanja (11. Programi emocionalne pismenosti kao primarna 
zaštita: Hawkins i dr.: Communities That Care.). Jedan od njih, koji je osmislio 
konzorcij u čijem je radu sudjelovao i Mark Greenberg, sa sveučilišta University of 
Washington, zove se PATHS (skraćenica za naziv Parents and Teachers Helping 
Students - »Roditelji i učitelji pomažu učenicima«; riječ »paths« usto znači i 
»putevi«, »smjerovi« - prim. prev). | premda su ovakve lekcije najpotrebnije onima 
koji su izloženi riziku od naginjanja zločinu i nasilju, u programu sudjeluju svi učenici 
u razredu, čime se izbjegava stigmatiziranje problematičnije podskupine. 


Usto, takve lekcije koriste svoj djeci. Između ostalog, riječ je, na primjer, i o 
učenju, koje započinje na početku školovanja, načina na koje se kontroliraju impulsi; 
nemaju li tu sposobnost, djeca pokazuju izrazite poteškoće u obraćanju pozornosti 
na ono što se predaje, pa stoga zaostaju u učenju i ocjenama. Druga je tema 
prepoznavanje vlastitih osjećaja; program PATHS obuhvaća pedeset predavanja o 
raznim emocijama, najmlađu djecu poučavajući onim najosnovnijima, poput radosti i 
srdžbe, a kasnije se baveći onim složenijima, poput ljubomore, ponosa i osjećaja 
krivnje. Lekcije o emocionalnoj svijesti obuhvaćaju načine na koje je potrebno pratiti 
što oni sami i oni oko njih osjećaju i - što je najvažnije za učenike sklone nasilnome 
ponašanju - kako raspoznati kada se netko doista drži neprijateljski u odnosu na 
situacije kada pripisivanje neprijateljskog držanja potječe od subjektivnih stavova. 

Dakako, jedna od najvažnijih lekcija jest upravljanje srdžbom. Temeljna premisa 
koju djeca uče o srdžbi (ali i drugim emocijama) jest da je »u redu imati sve vrste 
osjećaja«, ali da su određene reakcije primjerene, a druge nisu. I ovdje je jedno od 
pomagala za učenje samokontrole isti onaj »semafor« koji se koristi u New Havenu. 
Druge lekcije pomažu djeci s prijateljstvima, a to je protuteža društvenoj odbačenosti 
koja može pridonijeti djetetovu naglom približavanju delinkvenciji. 


PONOVNO OSMIŠLJAVANJE ŠKOLA: 
POUČAVANJE PRIMJEROM, ZAJEDNICE KOJIMA JE 
STALO 


Kako obiteljski život sve većem broju djece više ne nudi sigurno uporište u 
životu, škole ostaju jedinim mjestom kojem se zajednice mogu obratiti za pomoć u 
korigiranju dječjih nedostataka u emocionalnim i društvenim sposobnostima. To ne 
znači da škole same mogu ispunjavati zadaće svih društvenih institucija koje su 
prečesto u stanju raspada ili na rubu propasti. Ali budući da praktički svako dijete 
pohađa školu (barem u početku), riječ je o prilici da se do svakog djeteta dopre s 
temeljnim životnim lekcijama koje djeca na drugi način možda ne bi dobila. 
Emocionalna pismenost podrazumijeva prošireni mandat škola. One tako preuzimaju 
zadaće obitelji koje nisu uspjele socijalizirati djecu. Ta nemala zadaća traži dvije ve- 
like promjene: da učitelji nadiđu svoju tradicionalnu ulogu i da članovi zajednice 
počnu više sudjelovati u radu škola. 


Pitanje postoji li predmet izričito posvećen emocionalnoj pismenosti ili ne postoji 
može biti neusporedivo nevažnije od načina na koji se ove lekcije prenose. Moguće 
je da ne postoji nijedan predmet u kojem je kvaliteta učitelja toliko važna, jer je već i 
način na koji se učitelj odnosi prema razredu sam po sebi uzor, praktički lekcija iz 
emocionalne sposobnosti - ili njezina nedostatka. Kad god učitelj ulazi u interakciju s 
jednim učenikom, dvadeset-trideset ostalih usvaja lekciju. 


Kod učitelja koji gravitiraju ovakvim predmetima postoji i samoselekcija, budući 
da svatko za to nije pogodan već i zbog temperamenta. Za početak, učiteljima ne 
smije biti neugodno razgovarati o osjećajima; svakom učitelju to nije ugodno ili to ne 
želi. U uobičajenom školovanju učitelja postoji malo toga ili čak nema ničega što bi ih 
pripremilo za ovakvu vrst poučavanja. Zbog tih razloga, programi emocionalnog 
opismenjavanja budućim učiteljima obično pružaju nekoliko tjedana posebne obuke 
u ovakvu pristupu. 


I dok su mnogi učitelji u početku možda neodlučni u vezi s bavljenjem temom 
koja mu izgleda tako strano u odnosu na školovanje i uobičajene aktivnosti, postoje 
dokazi o tome da, samo ako za to pokažu volju, većina učitelja s vremenom osjeti 
zadovoljstvo, a ne odbojnost. U školama u New Havenu, kada su učitelji prvi put čuli 
za to da će biti podvrgnuti obuci za poučavanje novih predmeta emocionalnog 
opismenjavanja, 31 posto njih izjavilo je da nisu sigurni da to žele. Nakon godinu 
dana rada u takvim programima, više od 90 posto izjavilo je da je zadovoljno takvim 
programima te da to žele raditi i dogodine. 

PROŠIRENA ZADAĆA ŠKOLA 


Osim obuke učitelja, emocionalna pismenost proširuje našu viziju o zadaći samih 
škola, zbog čega one postaju eksplicitnijim društvenim sredstvom brige za to da 
djeca nauče ove temeljne životne lekcije - što je povratak klasičnoj ulozi 
obrazovanja. Takva šira uloga zahtijeva, uza sve specifičnosti nastavnog programa, 
korištenje prilika kako unutar nastave tako i izvan nje, kako bi se učenicima pomoglo 
da trenutke osobne krize pretvore u lekcije emocionalne sposobnosti. Takav 
program daje najbolje rezultate kada postoji koordinacija između lekcija naučenih u 
školi i onoga što se djeci događa kod kuće. Sastavni dio mnogih programa 
emocionalnog opismenjavanja jesu i posebna predavanja za roditelje na kojima se 
oni upoznaju s onim što djeca uče, ne samo kako bi nadopunila ono što se prenosi u 
školi, nego i kako bi pomogla roditeljima koji osjećaju potrebu učinkovitijeg odnosa 
prema emocionalnome životu djeteta. 


Na taj način djeca u svim segmentima života primaju dosljedne poruke o 
emocionalnim sposobnostima. U školama New Havena, kaže Tim Shriver, direktor 
Programa društvenih sposobnosti, »ako se djeca sukobe u kantini, bit će upućeni 
posredniku iz redova vršnjaka, koji će s njima sjesti te analizirati i izgladiti spor s 
pomoću iste one tehnike preuzimanja tuđeg pogleda na stvari koju su naučili na 
satu. Treneri će se tom tehnikom koristiti kako bi rješavali sukobe na igralištu. 
Držimo i predavanja za roditelje na kojima ih poučavamo kako ove metode s djecom 
primjenjivati i kod kuće«. 


Takvo usporedno utvrđivanje naučenih emocionalnih lekcija ne samo u učionici, 
nego i na igralištu, ne samo u školi, nego i kod kuće - upravo je optimalno. To znači 
tješnje povezivanje škole, roditelja i zajednice. Time se povećava vjerojatnost da ono 
što su naučila na satovima emocionalnog opismenjavanja djeca neće ostaviti u školi, 
nego će to iskušavati, primjenjivati i izoštravati u stvarnim životnim izazovima. 


Još jedan od načina na koje ovakav naglasak preoblikuje namjenu škole jest 
stvaranje školske kulture koja će stvoriti »brižnu zajednicu«, mjesto na kojem će 
učenici od strane zajednice osjećati poštovanje, brižnost i povezanost s kolegama, 
učiteljima i samom školom (12. Skole kao brižne zajednice: Hawkins i dr.: 
Communities That Care.). Na primjer, škole u područjima kakvo je New Haven, gdje 
se obitelji raspadaju u velikome broju, nude čitav raspon programa koji angažiraju 
brižne osobe iz zajednice kako bi se počeli baviti učenicima čiji je obiteljski život u 
najmanju ruku nestabilan. U školama u New Havenu odgovorne odrasle osobe 
dobrovoljno rade kao mentori, stalni prijatelji učenika kojima ne ide učenje i koji 
unutar obitelji imaju vrlo malo ili čak nikoga od stabilnih i brižnih odraslih osoba. 


Ukratko, za programe emocionalnog opismenjavanja idealno je da započnu rano, 
da budu primjereni dobi, da traju tijekom čitavog razdoblja školovanja i da sadrže 
tijesno povezane napore u školi, kod kuće i unutar zajednice. 


Premda se velik dio toga lijepo uklapa u postojeći raspored školskoga dana, ovi 
programi unose veliku promjenu u svaki nastavni plan. Bilo bi naivno ne očekivati 
prepreke pri uvođenju takvih programa u škole. Mnogi roditelji možda misle da je 
sama tema preosobne naravi da bi se o njoj raspravljalo u školi, da je takve stvari 

najbolje prepustiti roditeljima (taj argument dobiva na uvjerljivosti ako se roditelji 
doista i bave ovim pitanjima - a manje je uvjerljiv kada se održavanjem visoke razine 
kvalitete sprječavaju pojave da lukavi tržišni promotori obrazovnih programa prodaju 
loše osmišljene programe emocionalnog osposobljavanja koji ponavljaju kobne 
pogreške, recimo, pogrešno osmišljenih tečajeva o drogama i trudnoći među 
tinejdžerima). 


Uza sve to, zbog čega bismo se uopće trebali mučiti i nešto pokušavati? 


: IMA LI EMOCIONALNA PISMENOST KAKVA 
UČINKA? 


Ovo je noćna mora svakog učitelja: jednoga dana Tim Shriver otvorio je lokalne 
novine i u njima pročitao da je Lamont, jedan od njemu najdražih bivših učenika, u 
kritičnome stanju, pošto ga je na ulici, u New Havenu netko s male udaljenosti 
pogodio s devet hitaca. »Lamont je bio jedan od školskih vođa, visok - 188 cm -i 
silno popularan sportaš, koji se uvijek smiješio«, prisjeća se Shriver. »U ono vrijeme 
Lamont je volio dolaziti u Klub vođa koji sam vodio, gdje bismo u sklopu modela 
rješavanja problema poznatog pod nazivom SOCS nabacivali razne nove zamisli«. 


Kod ovog programa riječ je o kratici za naziv »Situation, Options, 
Consequence, Solutions« (situacija, mogućnosti, posljedice, rješenja - prim. prev.) 
- metodi koja se primjenjuje u četiri koraka: objasni situaciju i kako se zbog nje 
osjećaš; razmisli o mogućnostima za rješavanje problema i njihovim eventualnim 
posljedicama; odaberi rješenje i provedi ga - varijanti metode »semafora« 
namijenjenoj odraslima. Lamont je, dodaje Shriver, obožavao smišljati maštovite ali 
potencijalno učinkovite načine suočavanja s velikim dilemama srednjoškolskoga 
života, poput problema s djevojkama i načina izbjegavanja sukoba. 


Ali činilo se da je tih nekoliko lekcija nakon školovanja izblijedjelo. Nakon 
besciljnog tumaranja ulicama, okružen morem neimaštine, droge i oružja, 
dvadesetšestogodišnji Lamont ležao je u bolničkoj postelji, omotan zavojima, tijela 
izrešetana mecima. Odjurivši u bolnicu, Shriver je ondje zatekao Lamonta koji je 
jedva uspijevao izustiti pokoju riječ, dok su se nad njim nadvijale majka i djevojka. 
Kada je ugledao svog nekadašnjeg učitelja, Lamont ga je pozvao da priđe postelji, a 
kada se Shriver nagnuo prema njemu kako bi ga čuo, prošaptao je: »Shrive, kada 
iziđem odavde, primjenjivat ću metodu SOCS«. 


Lamont je pohađao školu Hillhouse High u razdoblju prije nego što je ondje 
uveden program društvenog razvoja. Bi li njegov život krenuo drukčijim smjerom da 
je tijekom čitavog školovanja imao priliku primati pouku kakvu danas dobivaju djeca 
u školama New Havena? Svi znakovi ukazuju na moguć potvrdan odgovor, premda 
to nitko ne može pouzdano tvrditi. 


Prema riječima Tima Shrivera: »Jedno je posve sigurno: područje dokazivanja 
sposobnosti rješavanja društvenih problema nije samo učionica, nego i kantina, 
ulica, dom«. Pogledajte samo svjedočenja učitelja koji sudjeluju u programu koji se 
primjenjuje u New Havenu. Jedan od njih govori kako ga je posjetila nekadašnja 

učenica, još uvijek neudana, i rekla mu da bi sada već gotovo posve sigurno bila 
neudana majka »da na satovima društvenog razvoja nije naučila boriti se za svoja 
prava« (13. Priča o djevojci koja nije ostala trudna: Roger E Weisberg i dr.: 
»Promoting Positive Social Development and Health Practice in Young Urban 
Adolescents« u knjizi urednika M. J. Eliasa Social Decision-making in the Middle 
School (Gaithersburg, MD, Aspen Publishers, 1992.).). Jedna druga učiteljica 
prisjeća se kako je odnos jedne učenice s majkom bio toliko loš da su njihovi 
razgovori redovito završavali vikanjem i vrištanjem; pošto je djevojka naučila kako se 
primiriti i razmisliti prije nego što će reagirati, majka je učiteljici ispričala kako sada 
mogu razgovarati bez »one nepromišljenosti«. U školi Troup učenica šestog razreda 
svojoj je učiteljici društvenog razvoja tutnula papirić s porukom; njezina je najbolja 
prijateljica, stajalo je u poruci, trudna, nema nikoga s kime bi mogla razgovarati o 
tome što poduzeti i namjerava počiniti samoubojstvo no ona zna da će učiteljici do 
toga biti stalo. 


Nešto vrlo znakovito dogodilo se dok sam promatrao jedan sedmi razred na satu 
društvenog razvoja u New Havenu. Učitelj je zatražio da mu netko »priča o nekom 
nedavnome sporu koji je završio dobro«. 

Neka bucmasta dvanaestogodišnjakinja odmah je visoko podignula ruku: »Za tu 
djevojčicu mislila sam da mi je prijateljica, a netko mi je rekao da se sa mnom želi 
tući. Rekli su mi da će me dočekati iza ugla nakon škole«. 

Međutim, umjesto da se suprotstavi bijesu druge djevojčice, ona je primijenila 
pristup za koji je poticaj dobila na satu - željela je doznati što se događa prije nego 
što će bez razmišljanja donijeti zaključak: »I tako sam otišla do nje i upitala je zbog 
čega je to rekla. A ona je objasnila da to što sam čula nije istina. | tako se nismo pos- 
vađale«. 


Ova priča doima se posve bezazlenom. Osim što je djevojčica koja je to ispričala 
već bila izbačena iz jedne druge škole zbog tučnjave. Nekoć je ona napadala prva, a 
pitanja je postavljala tek nakon toga ili uopće nije ništa pitala. To što je ona 
prividnome neprijatelju pristupila na konstruktivan način, umjesto da istoga trena 
žestoko potakne konfrontaciju, malena je ali značajna pobjeda. 


Možda i najznakovitiji pokazatelj učinka takvih satova emocionalne pismenosti 
jesu podaci koje mi je pokazao ravnatelj škole koju je pohađala ova 
dvanaestogodišnjakinja. Ondje vrijedi strogo pravilo da djeca koju zateknu u tučnjavi 
bivaju isključena iz nastave. Ali otkad su uvedeni satovi emocionalne pismenosti, 
bilježi se stalan pad broja isključenja. »Prošle godine«, kaže ravnatelj, »imali smo 
106 isključenja. Do sada, ove godine - došli smo do ožujka - imali smo ih samo 26«. 


Riječ je o konkretnim koristima. Ali osim ovakvih priča o poboljšanim i spašenim 
životima, postavlja se empirijsko pitanje o tome koliko programi emocionalnog 
opismenjavanja uistinu znače onima koji u njima sudjeluju. Podaci ukazuju na to da 
se, premda takvi tečajevi ništa ne mijenjaju preko noći, kako djeca napreduju kroz 
nastavni program, iz razreda u razred, pojavljuju uočljiva poboljšanja u ozračju koje 
vlada školom i izgledima na uspjeh - kao i razini emocionalnih sposobnosti - 
djevojčica i dječaka koji u njima sudjeluju. 


Dosada je provedeno nekoliko objektivnih procjena, a u najboljima od njih 
uspoređeni su učenici iz ovih programa s učenicima u jednakom položaju koji, 

međutim, nisu sudjelovali u takvim programima, pri čemu su neovisni promatrači 
ocjenjivali ponašanje djece. Još jedna od metoda sastoji se u praćenju promjena kod 
istog učenika prije i nakon tečajeva na temelju objektivnih pokazatelja njihova 
ponašanja, poput broja sukoba u školi ili isključenja s nastave. Udruživanje takvih 
rezultata pokazuje koristi širokih razmjera za dječje emocionalne i društvene 
sposobnosti, za njihovo ponašanje u učionici i izvan nje, te njihovu sposobnost 
učenja (pojedinosti su navedene u Dodatku F): 


DODATAK F 


DRUŠTVENO I EMOCIONALNO UČENJE: 
REZULTATI 


Child Development Project (Projekt razvoja djeteta) 
Eric Schaps, Development Studies Center, Oakland, California. 


Procjene u školama sjeverne Kalifornije, učenici od predškolske dobi do 6. 
razreda; ocjenjivanje su provodili neovisni promatrači, uspoređujući rezultate s 
uzorkom u kontrolnim školama. 


REZULTATI: 

* odgovorniji 

* samouvjerenjiji 

* popularniji i otvoreniji 

* društveniji i spremniji za pomoć 
* s boljim razumijevanjem drugih 
* obzirniji i brižniji 

* s više društvenijih načina rješavanja interpersonalnih problema 
* skladniji 

* »demokratičniji« 

* sposobniji rješavati sukobe 


IZVORI: E. Schaps i V Battistich: »Promoting Health Development Through 
School-Based Prevention: New Approaches«, OSAP Prevention Monograph, br 8: 
Preventing Adolescent Drug Use: From Theory to Practice. Eric Gopelrud (ur.), 
Rockville, MD: odjel Office of Substance Abuse Prevention, Ministarstva zdravstva 
SAD, 1991. 

D. Solomon, M. Watson, V Battistich, E. Schaps i K. Delucchi: »Creating a Caring 
Community: Educational Practices That Promote Children's Prosocial Development« 
u knjizi urednika F. K. Osera, A. Dicka i J.-L- Patryja Effective and Responsible 
Teaching: The New Synthesis (San Francisco, Jossey-Bass, 1992.). 

PATH S 
Mark Greenberg, projekt Fast track, University of Washington. 


Učenici procjenjivani u školama u Seattleu, od 1. do 5. razreda; ocjene su davali 
učitelji, usporedbe s kontrolnim uzorkom učenika među: 1) redovnim učenicima, 2) 
gluhim učenicima, 3) učenicima u programu specijalnog školovanja. 


REZULTATI: 

* Poboljšanje društvenih kognitivnih vještina 

* Poboljšanje u području emocija, prepoznavanja i razumijevanja 
* Bolja samokontrola 

* Bolje planiranje i rješavanje kognitivnih zadaća 

* Više razmišljanja prije djelovanja 

* Više učinkovitih rješavanja sukoba 

* Pozitivnija atmosfera u učionici 


UČENICI S POSEBNIM POTREBAMA: 

Poboljšano ponašanje na nastavi u: 

* Toleriranju frustriranosti 

* Društvenim vještinama za koje je potrebno samopouzdanje 
* Orijentaciji u određenoj zadaći 

* Vještinama ophođenja s vršnjacima 

* Dijeljenju s drugima 

* Društvenosti 

. Samokontroli 


POBOLJŠANO EMOCIONALNO RAZUMIJEVANJE: 
* Prepoznavanje 

* Označavanje imenom 

* Manje izvještaja o tuzi i depresiji 

* Manje tjeskobe i povlačenja 


Izvori: Conduct Problems Research Group: »A Developmental and Clinical Model 
for the Prevention of Conduct Disorder: The Fast Track Program«, Development and 
Psychopathology 4 (1992.). 

M. T. Greenberg and Ca. A. Kusche: Promoting Social and Emotional Develop- 
nrent in Deaf Children: The PATHS Project (Seattle, University of Washington Press, 
1993.). 

M. T Greenberg, C. A. Kusche, E. T. Cook i J. P Quamma: »Promoting Emotional 
Competence in School-Aged Children: The Effects of the PATHS Curriculum«, 
Development and Psychopathology 7 (1995.). 

Projekt Društveni razvoj iz Seattlea 
J. David Hawkins, Social Development Research Group, University of 
Washington. 


Procjene u osnovnim školama u Seattleu proveli su neovisni istraživači s pomoću 
objektivnih mjerila, uspoređujući ih sa školama u kojima se nisu provodili ovakvi 
programi. 


REZULTATI: 

* Pozitivnija povezanost s obitelji i školom 

* Dječaci manje agresivni, djevojčice manje autodestruktivne 
* Manje udaljavanja s nastave i kazni medu lošijim učenicima 
* Manje uvođenja u ovisnost o drogi 

* Manje delinkvencije 


* Bolji rezultati a standardiziranim ispitivanjima znanja 


IZVORI: E. Schaps i V. Battistich: »Promoting Health Development Through 
School-Based Prevention: New Approaches«, OSAP Prevention Monograph, br 8: 
Preventing Adolescent Drug Use: From Theory to Practice. Eric Gopelrud (ur.), 
Rockville, MD, odsjek Office of Substance Abuse Prevention Ministarstva zdravlja 
SAD, 1991. 

J. D. Hawkins i dr.: »The Seattle Social Development Project« u knjizi urednika J. 
McCorda i R. Tremblayja The Prevention of Antisocial Bihavior in Children (New 
York, Guilford, 1992.). 

J. D. Hawkins, E. Von Cleve i R. F. Catalano: »Reducing Early Childhood Aggres- 
sion: Results of a Primary Prevention ProgramH, Journal of the American Academy 
of Child and Adolescent Psychiatry 30, 2 (1991.), str. 208-17. 

J. A. O'Donnell, J. D. Hawkins, R. F. Catalano, R. D. Abbott i L. E. Day: »Preven- 
ting School Failure, Drug Use and Delinquency Among Low-Income Children: Effects 
of a Long-Term Prevention Project in Elementary Schools«, American Journal of 
Orthopsychiatry 65 (1994.). 


Program promicanja društvenih sposobnosti u New Havenu, u 
suradnji sa sveučilištem Yale 


Roger Weissberg, sveučilište University of Illinois u Chicagu. 

Ocjenjivan u školama New Havena, od 5-8 razreda, na temelju neovisnih 
promatranja i izjava učenika i učitelja, u usporedbi s kontrolnom skupinom. 


REZULTATI: 

* Poboljšane sposobnosti rješavanja problema 

* Više veza s vršnjacima 

* Bolja kontrola nagona 

* Poboljšano ponašanje 

* Poboljšana interpersonalna učinkovitost i popularnost 
* Poboljšanje sposobnosti suočavanja s problemima 
* Umješnije rješavanje interpersonalnih problema 

* Bolje suočavanje s tjeskobom 

* Manje delinkventnog ponašanja 

* Poboljšane vještine rješavanja sukoba 


IZVORI: M. J. Elias i R. E. Weissberg: »School-Based Social Competence Pro- 
motion as a Primary Prevention Strategy: A Tale of Two Projects«, Prevention in 
Human Services 7, 1 (1990.), str. 177-200. 


M. Caplan, R. E. Weissberg, J. S. Grocer, E. J. Sivo, K. Grady i C. Jacoby: 
» Social Competence Promotion with Inner-City and Suburban Young Adolescents: 
Effects of Social Adjustment and Alcohol Use«, Journal of Consulting and Clinical 
Psychology 60, 1 (1992.), str. 56-63. 


Program kreativnog rješavanja sukoba 

Linda Lantieri, National Center for Resolving Conflict Creatively Program 
(inicijativa: Educators for Social Responsibility), New York City. 

Ocjenjivan u newyorškim školama, od vrtićke dobi do 12. razreda, prema 
nastavničkim ocjenama, prije i nakon provođenja programa. 


REZULTATI: 

* Manje nasilja u sklopu nastave 

* Manje verbalnih ponižavanja u nastavi 
* Brižnija atmosfera 


* Više spremnosti na suradnju 

* Više empatije 


* Poboljšane vještine komuniciranja 


IZVOR: Metis Associates, Inc.: The Resolving Conflict Creatively Program: 1988- 
1989. Summary of Significant Findings of RCCP New York Site (New York, Metis 
Associates, svibanj 1990.). 


Projekt poboljšavanja društvene svijesti problema 
Maurice Elias, Rutgers University 


Ocjenjivan u školama New Jerseyja, od vrtićke dobi do 6. razreda, s pomoću 
nastavničkih ocjena, procjena od strane vršnjaka i školskih dosjea, u odnosu na 
učenike koji nisu sudjelovali u programu. 


REZULTATI: 

* Više razumijevanja za osjećaje drugih 

* Bolje razumijevanje posljedica vlastitog ponašanja 

* Pojačana posobnost »procjenjivanja« interpersonalnih situacija i planiranja 
odgovarajućeg djelovanja 

* Više samopoštovanja 

* Više društvenog ponašanja 

* Traženost među vršnjacima zbog pomoći 

* Bolje podnošenje prijelaza u više razrede 

* Manje antidruštvenog ponašanja, autodestruktivnosti i društveno neprihvatljivog 
ponašanja, čak i nakon praćenja u srednjoj školi 

* Poboljšane sposobnosti učenja o tome kako učiti 


* Bolja samokontrola, društvena svijest i društveno orijentirano donošenje odluka, 
kako na nastavi tako i izvan nje 


IZVORI: M. J. Elias, M. A. Gara, T. F. Schuyler, L. R. Branden-Muller i M. A. 
Sayette: The Promotion of Social Competence: Longitudinal Study of a Preventive 
School-Based Program, American Journal of Orthopsychiatry 61 (1991.). 


M. J. Elias i J. Clabby: Building Social Problem Solving Skills: Guidelines From a 
School-Based Program (San Francisco, Jossey-Bass, 1992.). 

EMOCIONALNA SVIJEST O VLASTITOJ LIČNOSTI 
* Poboljšanje u prepoznavanju i imenovanju vlastitih emocija 

* Veća sposobnost razumijevanja uzroka pojedinih osjećaja 

* Prepoznavanje razlika između osjećaja i postupaka 


UPRAVLJANJE EMOCIJAMA 

* Viša razina toleriranja frustracija i sposobnosti upravljanja srdžbom 
* Manje verbalnih omalovažavanja, svađa i ometanja nastave 

* Veća sposobnost primjerenog izražavanja bijesa, bez sukoba 

* Manje isključivanja s nastave i izbacivanja iz škole 

* Manje agresivnog i autodestruktivnog ponašanja 

* Više pozitivnih osjećaja o samome sebi, školi i obitelji 

* Bolje suočavanje sa stresom 

* Manje osamljenosti i društvene tjeskobe 


KORISNO OBIJZDAVANJE EMOCIJA 

* Više odgovornosti 

* Veća sposobnost koncentriranja na konkretnu zadaću i usmjeravanja pozornosti 
* Manje impulzivnosti; više samokontrole 

* Poboljšani rezultati u testovima znanja 


EMPATIJA: OČCITAVANJE EMOCIJA 

* Veća sposobnost sagledavanja situacije iz tuđe perspektive 

* Poboljšana sposobnost empatije i obzirnosti prema tuđim osjećajima 
* Poboljšana sposobnost slušanja drugih 


UPRAVLJANJE VEZAMA 

* Povećana sposobnost analiziranja i razumijevanja veza 

* Pojačana sposobnost rješavanja sukoba i dogovornog postizanja kompromisa 
* Bolje rješavanje problema unutar veze 

* Više samouvjerenosti i umješnosti u komuniciranju 

* Više popularnosti i otvorenosti; prijateljski odnos i čvrste veze s vršnjacima 
* Povećana traženost među vršnjacima 

* Više brižnosti i obzirnosti 

* Više društvenosti i sklada u skupinama 

* Veća spremnost za dijeljenje, suradnju i pružanje pomoći 

* Viši stupanj demokratičnosti u odnosima s drugima 


Jedna točka s ovog popisa zahtijeva osobitu pozornost: programi emocionalnog 


opismenjavanja poboljšavaju rezultate koje djeca postižu u ispitivanjima 
akademskih sposobnosti i uspjeh u školi. Ovo nije tek nekakav izolirani rezultat 
istraživanja; on se nebrojeno puta ponavlja u gotovo svim takvim studijama. U doba 
kada prevelikome broju djece nedostaju sposobnosti za nošenje sa stvarima koje ih 
uzrujavaju, za slušanje i koncentriranje, za obuzdavanje nagona, za osjećanje 
odgovornosti za ono što rade i sposobnosti zbog kojih bi im bilo stalo do učenja, što 
god može poduprijeti ovakve sposobnosti pomoći će im u obrazovanju. U tom 

smislu, emocionalno opismenjavanje poboljšava sposobnost škole da poučava. Čak 
i u vrijeme povratka osnovama školovanja i proračunske štednje, može se ustvrditi 
da ovi programi pomažu u suzbijanju strmoglavog spuštanja razine obrazovnog 
standarda i pomažu školama u ispunjavanju njihove glavne zadaće, pa su stoga i te 
kako vrijedni uloženih sredstava i truda. 


Osim ovih obrazovnih prednosti, čini se da ovakvi programi pomažu djeci bolje 
ispuniti svoje životne uloge, postati bolji prijatelji, učenici, sinovi i kćeri - te da je 
verojatnije da će u budućnosti biti i bolji supružnici, radnici i šefovi, roditelji i građani. 
I premda svaki dječak i djevojčica neće usvojiti ove sposobnosti s jednakom si- 
gurnošću, u mjeri u kojoj im to uspije, svi ćemo zbog toga biti na dobitku. »Plimni val 
podiže sve čamce«, kaže Tim Shriver. »Od ovih sposobnosti koristi mogu imati ne 
samo djeca s problemima, nego i sva djeca; riječ je o cijepljenju koje djeluje čitav 
život«. 


KARAKTER, MORAL | UMIJEĆE DEMOKRACIJE 


Postoji jedna staromodna riječ za sve sposobnosti koje čine emocionalnu 
inteligenciju: karakter. Karakter je, piše Amitai _Etzioni, teoretičar društva sa 
sveučilišta George Washington, »psihološka snaga nužna za moralno ponašanje« 
(14. Izgradnja karaktera i moralno ponašanje: Amitai Etzioni: The Spirit of Co- 
mmunity (New York, Crown, 1993.).). A filozof John Dewey uvjerio se da je moralno 
obrazovanje najsnažnije kada se lekcije djeci prenose u sklopu stvarnih događaja, a 
ne samo apstraktnih predavanja - u sklopu provođenja emocionalnog 
opismenjavanja (15. Moralne lekcije: Steven C. Rockefeller: John Dewey: Religious 
Faith and Democratic Humanism (New York, Columbia University Press, 1991.).). 


Ako je razvoj karaktera temelj demokratskih društava, razmotrite neke od načina 
na koje emocionalna inteligencija podupire upravo taj temelj. Kamen-temeljac 
karaktera jest samodisciplina; krepostan život, kako to ističu filozofi još od Aristotela, 
temelji se na samokontroli. Srodan ključni element karaktera jest sposobnost 
motiviranja i vođenja samog sebe, bilo da je riječ o domaćoj zadaći, dovršavanju 
posla ili jutarnjem ustajanju. A, kao što smo vidjeli, sposobnost odgađanja trenutka 
primanja nagrade i kontroliranja i usmjeravanja nagona za djelovanje temeljna je 
emocionalna sposobnost koja se nekoć nazivala snagom volje. »Da bismo ispravno 
postupali po mjerilima drugih, moramo vladati sobom - svojim apetitima, svojim 
strastima«, ističe Thomas Lickona, pišući o edukaciji karaktera (16. Ispravnost 
postupaka prema mjerilima drugih: Thomas Lickona: Educating for Character (New 
York, Bantam, 1991.).). »Da bismo emocije držali pod kontrolom razuma potrebna 
nam je snaga volje«. 


Sposobnost odbacivanja čovjekove koncentracije usmjerene na samog sebe i 
impulsa donosi društvene prednosti: time se otvara put empatiji, istinskome slušanju, 
sagledavanju situacije iz sugovornikove perspektive. Empatija, kao što smo vidjeli, 
Vodi do brižnosti, altruizma i suosjećanja. Sagledavanje situacije iz tuđe perspektive 
razgrađuje stereotipe utemeljene na predrasudama i tako potiče tolerantnost i 
prihvaćanje razlika. Ove sposobnosti sve su potrebnije u našem sve pluralističnijem 
društvu, omogućujući ljudima da žive zajedno u međusobnome poštovanju, kao i 

produktivnu javnu komunikaciju. To su temeljna umijeća demokracije (17. Umijeće 
demokracije: Francis Moore Lappe i Paul Martin DuBois: The Quickening of America 
(San Francisco, Jossey-Bass, 1994.).) 


Škole, ističe Etzioni, imaju središnju ulogu u kultiviranju karaktera, usađivanjem 
samodiscipline i empatije, koje, pak omogućuju istinsku odanost građanskim i 
moralnim vrijednostima (18. Kultiviranje karaktera: Amitai Etzioni i dr.: Character 
Building for a Democratic, Civil Society (Washington, DC, The Communitarian 
Network, 1994.).). Pritom nije dovoljno djecu poučavati vrijednostima: djeca ih 
moraju i primjenjivati, a do toga dolazi kada izgrađuju vitalne emocionalne i druš- 
tvene sposobnosti. U tom smislu, kada je riječ o razvijanju karaktera, moralnih 
stavova i osjećaja građanske dužnosti, emocionalna pismenost ide ruku pod ruku s 
edukacijom. 


INA KRAJU... 


Dok dovršavam ovu knjigu, pogled mi pada na novinske članke koji izazivaju 
zabrinutost. Jedan govori o tome kako je vatreno oružje postalo glavnim uzročnikom 
smrti u Americi, na ljestvici učestalosti nadmašujući prometne nesreće. Drugi kaže 
da je prošle godine broj ubojstava porastao za tri posto (19. Povećanje broja 
ubojstava od 3 posto: »Murders Across Nation Rise by 3 Percent, but Overall Violent 
Crime Is Down«, The New York Times (2. svibnja 1994.).). Osobito uznemiruje 
predviđanje koje je u tom drugom članku iznio neki kriminolog, a koje kaže da se 
nalazimo u razdoblju zatišja prod »buru zločina« koja nas očekuje u sljedećem 
desetljeću. Razlog za to, kaže on, jest činjenica da je broj ubojstava koje su počinili 
tinejdžeri, i to čak u dobi od četrnaest-petnaest godina, u porastu te da je ta dobna 
skupina vrhunac _mini-populacijske eksplozije. U sljedećem desetljeću ova će 
skupina biti u dobi od osamnaest do dvadeset četiri godine, a to je razdoblje 
zločinačke karijere većine kriminalaca u kojem broj nasilnih zločina doživljava 
vrhunac. Nagovještaji su već na obzoru: u trećcm članku navodi se kako podaci 
Ministarstva pravosuđa pokazuju da se u razdoblju od 1988. do 1992. za 68 posto 
povećao broj maloljetnika optuženih za ubojstvo, težak tjelesni napad, pljačku i silo- 
vanje, dok je samo broj teških napada porastao za 80 posto (20. Porast 
maloljetničkog kriminaliteta: »Serious Crimes by Juveniles Soar«, Associated Press 
(25. srpnja 1994.).). 


Ovi tinejdžeri prva su generacija kojoj su lako dostupni ne samo pištolji nego i 
automatsko oružje, jednako kao što su generaciji njihovih roditelja prvoj bile lako 
dostupne droge. Činjenica da tinejdžeri uokolo nose oružje znači da neslaganja koja 
bi nekoć dovodila do tučnjave sada lako mogu prijeći u obračun vatrenim oružjem. A, 
kako to ističe jedan stručnjak, ovi tinejdžeri »jednostavno nisu osobito dobri u 
izbjegavanju sukoba«. 


Jedan od razloga zbog kojih su toliko loši u ovoj temeljnoj životnoj sposobnosti, 
dakako, jest to što mi kao društvo nismo imali volje potruditi se i postići da svako 
dijete nauči temeljne stvari o suočavanju sa srdžbom ili rješavanju sukoba na 
pozitivan način - jednako tako nismo se trudili poučavati djecu empatiji, kontroli 
nagona ili bilo kojem drugom temeljnom elementu emocionalnih sposobnosti. 


95 


Prepuštajući slučaju emocionalne lekcije koje će djeca naučiti, izlažemo se opasnosti 
da u velikome broju slučajeva propustimo otvorene _ mogućnosti koje sporo 
dozrijevanje mozga pruža za pomaganje djeci u stvaranju zdravog emocionalnog 
repertoara. 


Unatoč velikom zanimanju nekih pedagoga za emocionalno opismenjavanje, 
ovakvi su programi zasada rijetkost; većina učitelja, ravnatelja i roditelja jednostavno 
i ne zna da postoje. Najbolji su uzori vrlo daleko od standardnih obrazovnih tokova, u 
nekoliko privatnih škola i nekoliko stotina državnih institucija. Dakako, nijedan 
program, pa tako ni ovaj, ne nudi odgovore na sve probleme. Ali s obzirom na krize s 
kojima se suočavamo i mi i naša djeca i na količinu nade koju pružaju tečajevi 
emocionalnog opismenjavanja, moramo se upitati: ne bismo li ovim najtemeljnijim 
sposobnostima trebali poučavati svako dijete - sada više nego ikada ranije? 


A ako ne sada, kada? 


DODATAK A 


ŠTO SU EMOCIJE? 


Nekoliko riječi o onome što podrazumijevam pod pojmom emocija, terminu o 
točnom značenju kojeg psiholozi i filozofi vode rasprave već više od stoljeća. U 
najdoslovnijem smislu, rječnik Oxford English Dictionary riječ emocija definira kao 
»svaku uzbuđenost ili uznemirenost uma, osjećaja, strasti; svako žestoko _ ili 
uzbuđeno mentalno stanje«. Ja se riječju emocija koristim kada želim označiti 
osjećaj i izrazito njegove misli, psihološka i biološka stanja te niz sklonosti 
djelovanju. Postoje stotine emocija, kao i njihovih mješavina, varijacija, mutacija i 
nijansi. Stoviše, puno je više suptilnih razlika među emocijama nego što za njih 
imamo riječi. 


Istraživači se ni danas ne slažu oko toga koje se točno emocije mogu smatrati 
primarnima - koje su plava, crvena i žuta boja osjećaja od kojih nastaju sve ostale 
nijanse - pa čak ni oko toga postoje li uopće takve primarne emocije. Neki teoretičari 
govore o osnovnim skupinama, premda se svi ne slažu ni u tom pitanju. Glavni 
kandidati i neki od članova njihovih skupina jesu: 


. Srdžba: jarost, ogorčenost, kivnost, gnjev, ozlojeđenost, indignacija, uzrujanost, 
gorčina, mržnja, uznemirenost, razdražljivost, neprijateljstvo i, možda kao krajnje 
vrijednosti, patološka mržnja i nasilnost 


. Tuga: žalost, bol, neveselost, potištenost, melankolija, samosažaljenje, 
osamljenost, očaj i, u patološkim slučajevima, teška depresija 


. Strah: tjeskoba, bojazan, nervoza, zabrinutost, konsternacija, zloslutnost, 


oprez, strepnja, napetost, užasavanje, strava, jeza; kod psihopatologije, fobija i 
panika 

. Radost: sreća, užitak, olakšanje, zadovoljstvo, blaženstvo, slast, zabavljenost, 
ponos, senzualni užitak, oduševljenje, zanos, veselje, zadovoljenje, euforičnost, 
zaigranost, ekstatičnost i, u krajnosti, manija 


. Ljubav: prihvaćanje, prijateljska naklonost, povjerenje, ljubaznost, sklonost, 
odanost, zanesenost, obožavanje i platonska ljubav 


. Začuđenost: šok, preneraženost, zapanjenost, zadivljenost 


. Gađenje: prijezir, omalovažavanje, potcjenjivanje, odvratnost, odbojnost, 
mrskost, gnušanje 


. Stid: osjećaj krivnje, neugoda, žalost, grizodušje, poniženje, žaljenje, jad i 
kajanje. 


Dakako, ovaj popis ne rješava sva pitanja o tome kako kategorizirati emocije. Na 
primjer, što je s mješavinama poput ljubomore, varijante srdžbe koja u sebi sadrži i 
tugu i strah? A što je s vrlinama, poput nade i vjere, hrabrosti i opraštanja, sigurnosti 
i staloženosti? Ili nekima od klasičnih poroka, osjećaja poput sumnje, samodopad- 
nosti, lijenosti i bešćutnosti - ili dosade? Ovdje nema jednoznačnih odgovora; 
znanstvena rasprava o tome kako klasificirati emocije nastavlja se. 


Argument u prilog postojanju nekoliko središnjih emocija djelomično se oslanja na 
otkriće do kojeg je došao Paul Ekman, sa sveučilišta University of California a San 
Franciscu, koji je ustvrdio da specifične izraze lica za četiri takve emocije (strah, 
srdžbu, tugu i užitak) prepoznaju pripadnici različitih kultura širom svijeta, a među 
njima i narodi koji ne poznaju pismo, pa vjerojatno nisu pod utjecajem filma ili 
televizije - što govori o njihovoj univerzalnosti. Ekman je fotografije lica koja s 
tehničkom preciznošću odražavaju takve emocije pokazao pripadnicima čak i tako 
udaljenih zajednica kao što je narod Fore na Novoj Gvineji, izolirano pleme u 
nepristupačnome gorju koje živi u kamenome dobu, te je utvrdio da ljudi u svim 
sredinama prepoznaju iste temeljne emocije. Ovu univerzalnost facijalnih izraza 
emocija prvi je vjerojatno primijetio Darwin, koji je u tome vidio dokaz za to da su sile 
evolucije te signale utisnule u naš središnji živčani sustav. 


U traženju temeljnih načela, i ja slijedim Ekmana i druge u razmišljanju o 
emocijama svrstanim u skupine ili dimenzije, uzimajući glavne skupine - srdžbu, 
tugu, strah, užitak, ljubav, stid i tako dalje - kao tipične primjere beskrajnih nijansi 
našeg emocionalnog života. Svaka od ovih skupina u svome središtu ima osnovnu 
emocionalnu jezgru, čiji se srodnici od nje razvijaju u nebrojenim smjerovima mu- 
tacijama. U vanjskim su ovojima takvih nakupina raspoloženja, koja su, strogo 
znanstveno gledano, znatnije transformirana i traju bitno duže od emocije (dok će se 
razmjerno rijetko dogoditi da će netko čitav dan provesti obuzet žarom bijesa, na 
primjer, nije rijetko da je netko dugo čangrizav, razdražljiv, pri čemu se kod njega 
lako izazivaju kraći napadaji bijesa). Nakon raspoloženja dolaze temperamenii, 
pripravnosti na buđenje određene emocije ili raspoloženja zbog kojih je netko 
melankoličan, plah ili vedar. A nakon takve emocionalne naravi dolaze pravi 
poremećaji emocija poput kliničke depresije ili nepopustljive tjeskobe, kod kojih se 
osoba osjeća neprestano zarobljenom u otrovnom emotivnome stanju. 

DODATAK B 


OBILJEŽJA EMOCIONALNOGA UMA 


Tek u skorije vrijeme pojavio se znanstveni model emocionalnoga uma koji 
objašnjava kako toliko naših postupaka može biti vođeno emocijama - kako u 
jednom trenutku možemo biti toliko razumni, a već malo kasnije tako nerazumni - 
kao i način na koji se emocije povode za vlastitim razlozima i vlastitom logikom. Dvije 
možda i najbolje slike emocionalnoga uma nude, neovisno jedan o drugome, Paul 
Ekman, šef Laboratorija za ljudske interakcije na sveučilištu University of California a 
San Franciscu i Seymour Epstein, klinički psiholog na sveučilištu University of 
Massachusetts (1. O modelu »iskustvenog nesvjesnog« Seymoura Epsteina 
nekoliko sam puta pisao u The New York Timesu, a velik dio ovog sažetka temelji se 
na razgovorima s njim, njegovim pismima upućenim meni i njegovu članku »lInte- 
gration of the Cognitive and Psychodynamic Unconscious« (American Psychologist 
44 (1994.), kao i njegovoj knjizi koju je napisao s Archiejem Brodskim You're Smarter 
Than You Think (New York, Simon & Schuster, 1993.). | premda mi je njegov model 
iskustvenog uma poslužio u stvaranju modela »emocionalnoga uma«, izvodio sam 
vlastite interpretacije.). Premda su Ekman i Epstein odvagivali različite znanstvene 
dokaze, i jedan i drugi daju temeljni popis odlika po kojima se emocije razlikuju od 
ostalih elemenata mentalnog života (2. Paul Ekman: »An Argument for the Basic 
Emotions«, Cognition and Emotion, 6, 1992., str. 175. Popis odlika po kojima se 
razlikuju emocije ponešto je duži, ali ovo su karakteristike kojima ćemo se ovdje 
baviti.). 


Brza ali nemarna reakcija 


Emocionalni je um neusporedivo brži od racionalnoga i počinje funkcionirati ni na 
trenutak ne zastajući kako bi razmislio o tome što čini. Ta brzina isključuje svjesno, 
analitičko razmišljanje koje je zaštitni znak uma koji misli. U evoluciji, ova je brzina 
najvjerojatnije bila povezana s najosnovnijom odlukom, čemu pridati pozornost i, ka- 
da je jednom postignuta budnost u, recimo, suočavanju s nekom drugom životinjom, 
s donošenjem trenutačne odluke poput: »Hoću li ja ovo pojesti ili će to pojesi 
mene?« Za one organizme koji su morali načiniti predugu stanku kako bi razmislili o 
ovakvim odgovorima bilo je malo vjerojatno da će imati puno potomaka na koje bi 
mogli prenijeti svoje spore gene. 


Postupci koji potječu iz emocionalnoga uma sa sobom nose osobito snažan 
osjećaj sigurnosti, što je nusprodukt dotjeranog, pojednostavljenog pogleda na stvari 
koji može posve zbunjivati racionalni um. Kada se prašina slegne, ili čak usred 
reakcije, zatječemo same sebe kako razmišljamo: »Zbog čega sam to učinio?« - što 
je znak da racionalni um počinje reagirati na situaciju, ali ne brzinom emocionalnoga 
uma. 


Budući da nakon njezina pokretanja erupcija emocije može uslijediti praktički 

trenutačno, mehanizam koji ocjenjuje percepciju mora biti sposoban za velike brzine, 
čak i u vremenskim odnosima koji vrijede za mozak, a računaju se u tisućinkama 
sekundi. Ta procjena potrebe za djelovanjem mora biti automatska, toliko brza da 
uopće ne dopire do svijesti (3. Ekman, navedeno djelo, str. 187.). Ovakva brza i 
površna vrst emocionalne reakcije zapljusne nas praktički prije nego što posve 
shvatimo što se događa. 


Ovako brza percepcija brzini žrtvuje točnost, oslanjajući se na prve dojmove, 
reagirajući na opću sliku ili najizrazitije karakteristike. Njome se pojave upijaju 
odjednom, u cijelosti, a reagira se bez mogućnosti promišljenog analiziranja. Taj prvi 
dojam mogu odrediti živopisne pojedinosti, nadjačavajući pomno procjenjivanje 
pojedinosti. Velika se prednost sastoji u tome što emocionalni um može očitati 
emocionalnu stvarnost (ljuti se na mene; ona laže; ovo ga rastužuje) u jednom 
jedinom trenutku, stvarajući trenutačne intuitivne ocjene koje nam govore koga se 
treba čuvati, kome vjerovati, tko je uzrujan. Emocionalni um naš je radar za 
otkrivanje opasnosti; da smo mi (ili naši preci u procesu evolucije) čekali da 
racionalni um donese neke od ovih sudova, ne samo da bismo možda pogriješili - 
možda bismo već bili i mrtvi. Nedostatak se sastoji u tome što ovi dojmovi i intuitivne 
ocjene, zbog toga što su donijete u trenu, mogu biti pogrešne ili pogrešno navedene. 


Paul Ekman drži da je ova brzina, pri kojoj nas emocije mogu obuzeti prije nego 
što postanemo posve svjesni toga da su se pokrenule, ključna za njihovu tako veliku 
prilagodljivost: one nas mobiliziraju da reagiramo na hitne situacije bez gubljenja 
vremena u razmišljanju o tome treba li reagirati ili kako odgovoriti. Koristeći se 
sustavom koji je stvorio za određivanje emocija na temelju suptilnih promjena izraza 
lica, Ekman može pratiti mikroemocije koje prelete licem u manje od pola sekunde. 
Ekman i njegovi suradnici otkrili su da se emocionalni izrazi počinju pokazivati u 
promjenama muskulature lica već nekoliko tisućitih dijelova sekunde nakon događaja 
koji je izazvao reakciju te da je za pokretanje fizioloških promjena tipičnih za 
određenu emociju - poput usmjeravanja toka krvi i ubrzavanja bila - također potrebno 
tek nekoliko djelića sekunde. Ova brzina naročito je karakteristična za intenzivne 
emocije, poput straha i neočekivane opasnosti. 


Ekman tvrdi da je, tehnički gledano, puna žestina emocija vrlo kratkotrajna i mjeri 
se samo sekundama, a ne minutama, satima ili danima. To objašnjava teorijom koja 
govori da bi bilo neprimjereno da emocija zahvati i drži mozak i tijelo dugo vremena, 
bez obzira na promjene okolnosti. Kada bi emocije izazvane samo jednim do- 
gađajem uvijek nastavljale dominirati našom sviješću i dugo nakon što je taj događaj 
prošao, i bez obzira na sve ostalo što se oko nas događa, tada bi nam osjećaji bili 
loši vodiči kroz postupke. Da bi emocije trajale duže, ono što ih pobuđuje mora biti 
kontinuirano, praktički stalno iznova pokretati tu istu emociju, kao kada smo zbog 
gubitka voljene osobe stalno u žalosti. Kada određeni osjećaji ustraju satima, obično 
je riječ o raspoloženjima, prigušenome obliku osjećaja. Raspoloženja određuju ton 
osjećaja, ali ona toliko izrazito ne utječu na način na koji opažamo i djelujemo kao 
što je slučaj sa žarom pravih emocija. 


Prvo osjećaji, potom misli 


Zbog toga što je racionalnome umu u odnosu na onaj emocionalni potrebno 


JI 


trenutak-dva više kako bi registrirao i reagirao, »prvi impuls« u emocionalnoj situaciji 
potječe iz srca, a ne iz glave. Postoji i druga vrst emocionalne reakcije, sporija od 
one brze, koja ključa i dozrijeva najprije u našim mislima, a tek tada vodi do osjećaja. 
Ovaj je drugi smjer pobuđivanja emocija promišljeniji i kod takve smo reakcije obično 
posve svjesni misli koje do njih dovode. Kod ove vrste emocionalnog reagiranja 
postoji prošireniji proces procjenjivanja; naše misli - spoznaja - igraju ključnu ulogu u 
određivanju toga koje će se emocije pobuditi. Kada jednom dovršimo tu procjenu - 
»ovaj me taksist vara« ili »ovo je dijete dražesno«, slijedi odgovarajući emocionalni 
odgovor. U ovom sporijem slijedu reakcija, osjećajima prethode potpunije artikulirane 
misli. Složenije emocije, poput nelagode ili tjeskobe pred skori ispit, nastaju na još 
sporijem smjeru, na kojem su za formiranje potrebne sekunde i minute - riječ je o 
emocijama koje nastaju iz misli. 


Za razliku od toga, čini se da kod brzih reakcija osjećaji dolaze prije ili su 
istovremeni s mislima. Ovakva rafalna emocionalna reakcija preuzima dominantnu 
ulogu u situacijama čija neodložnost odgovara potrebama izvornog preživljavanja. U 
tome i jest snaga takvih brzih odluka: one nas u trenutku mobiliziraju i pripremaju za 
hitnu situaciju. Naši su najintenzivniji osjećaji zapravo nesvjesne reakcije; ne 
možemo odlučiti kada će doći do njihove erupcije. »Ljubav je«, zapisao je Stendhal 
»poput groznice koja dolazi i odlazi neovisno o volji«. I ne samo ljubav, nego i naše 
ljutnje i strahovi, obuzimaju nas na takav neočekivan način. Tada nam se prije čini 
da su nam se dogodili nego da je riječ o našem izboru. Zbog toga one mogu 
poslužiti i kao alibi: »Upravo zbog toga što ne možemo odabrati emocije koje 
osjećamo«, ističe Ekman, »ljudi su u stanju lako opravdati postupke tvrdnjom da su 
bill obuzeti emocijama« (4. Ekman, navedeno djelo, str.189.). 


Jednako kao što do emocija vode brzi i spori smjerovi - jedan preko neposredne 
percepcije a drugi preko refleksivnog razmišljanja - postoje i emocije koje dolaze na 
izričit poziv. Jedan od primjera jesu svjesno izmanipulirani osjećaji, temelji glumačke 
profesije, poput suza koje naviru kada se tužne uspomene hotimice iskorištavaju radi 
postizanja željenog učinka. Međutim, glumci su samo vještiji od nas u hotimičnom 
korištenju drugog smjera koji vodi do emocija, u osjećanju posredstvom razmišljanja. 
Premda ne možemo samo tako promijeniti emociju koju će pobuditi određena vrst 
misli, vrlo često možemo, a to i činimo, odabrati o čemu ćemo razmišljati. Jednako 
kao što seksualna maštarija može dovesti do pobuđivanja seksualnih osjećaja, vedre 
nas uspomene mogu razvedriti, a melankolične misli navesti na razmišljanje. 


No racionalni um obično ne odlučuje o tome koje bismo emocije »trebali« 
osjećati. Umjesto toga, osjećaji nam obično nadolaze kao gotova stvar. Ono što 
racionalni um obično može kontrolirati jest tijek tih reakcija. Osim u nekoliko 
iznimaka, ne odlučujemo kada ćemo se ljutiti, biti tužni i tako dalje. 


Simbolična, djetinja stvarnost 


Logika emocionalnoga uma jest asocijativna; ona elemente koji simboliziraju 
određenu realnost, ili pokreću uspomenu na nju, smatra identičnima toj realnosti. 
Upravo se zbog toga poredbe, metafore i slike obraćaju izravno emocionalnome 
umu, kao i cjelokupna umjetnost - romani, film, poezija, pjesme, kazalište, opera. 
Veliki duhovni učitelji, poput Bude i Isusa, prodrli su u srca svojih učenika govoreći 

jezikom emocija, poučavajući parabolama, mitovima i pričama. | doista, vjerski 
simboli i rituali s racionalnog stajališta imaju vrlo malo smisla; oni govore jezikom 
srca. 


Ovu logiku srca - emocionalnoga uma - dobro opisuje Freud kada govori o svojoj 
koncepciji misli »primarnog procesa«; riječ je o logici religije i poezije, psihoze i 
djece, sna i mita (kako je to izrazio Joseph Campbell: »Snovi su osobni mitovi; mitovi 
su zajednički snovi«). Primarni je proces ključ koji otkriva značenja djela poput 
Uliksa Jamesa Joycea: kod misli primarnog procesa, nasumične asocijacije 
određuju tijek naracije; jedan objekt simbolizira drugi; jedan osjećaj zamjenjuje drugi 
i predstavlja ga; cjeline se kondenziraju u dijelove. Ne postoji nikakvo vrijeme, 
nikakve uzročno-posljedične veze. Stoviše, unutar primarnog procesa ne postoji 
»ne«; sve je moguće. Metoda psihoanalize djelomično je i umijeće dešifriranja i ot- 
krivanja tih značenjskih zamjena. 


Drži li se emocionalni um te logike i njezinih pravila, pri čemu jedan element 
predstavlja neki drugi, stvari nužno ne moraju biti definirane objektivnim identitetom: 
ono što je važno jest kako se percipiraju; stvari su onakve kakvima se doimaju. Ono 
na što nas nešto podsjeća može biti neusporedivo važnije od onoga što to doista 
»jest«. Stoviše, u emocionalnome životu, identiteti mogu biti poput holograma, u 
smislu dijela koji evocira cjelinu. Kako ističe Seymour Epstein, dok racionalni um 
stvara logičke veze između uzroka i posljedica, emocionalni je um nekritičan, 
povezuje stvari koje su tek na prvi pogled slične (5. Epstein, 1993, str. 55.). 


Postoje brojni načini na koje je emocionalni um djetinjast, i na koje s 
pojačavanjem emocije postaje sve djetinjastiji. Jedan od njih je i kategoričko 
razmišljanje, u kojem je sve crno ili bijelo, bez ijedne nijanse sivoga; netko tko je 
silno postiđen zbog pogreške možda će pomisliti » Uvijek kažem nešto pogrešno«. 
Još jedan od znakova ovih djetinjih karakteristika jest personalizirano razmišljanje, 
u kojem se događaji percipiraju iskrivljeno, s koncentracijom na vlastito biće (npr. u 
slučaju vozača koji, nakon sudara, objašnjava kako je »rasvjetni stup krenuo točno 
na mene«). 


Ovakve djetinjaste karakteristike omogućuju samopotvrđivanje, potiskujući ili ne 
obazirući se na sjećanja na činjenice koje bi opovrgnule takvo uvjerenje, držeći se 
onih koje ga podupiru. Stavovi racionalnog uma provizorni su; novi dokazi mogu 
opovrgnuti jedno uvjerenje i zamijeniti ga drugim - takav um zaključuje na temelju 
objektivnih dokaza. Međutim, s druge strane, emocionalni um za svoje stavove drži 
da su apsolutno točni i tako odbacuje sve dokaze koji to opovrgavaju. Zbog toga i 
jest toliko teško uvjeravati nekoga tko je emocionalno uzrujan: koliko god vaši 
argumenti sa stajališta logike bili čvrsti, neće imati nikakvu težinu ako nisu u skladu 
sa  sugovornikovim trenutačnim emocionalnim uvjerenjima. Osjećaji imaju 
sposobnost samoopravdavanja, s u cijelosti vlastitim sklopom opažanja i »dokaza«. 

provizoran — prethodan, privremen, uvjetan, pokusni, određen za nuždu (kasnije 
će biti bolje) 


Prošlost nametnuta sadašnjosti 


Kada se čini da je neka karakteristika određenog događaja slična emocijama 

nabijenoj uspomeni iz prošlosti, emocionalni um reagira pokretanjem osjećaja koji su 
pratili taj zapamćeni događaj. Emocionalni um na sadašnjost reagira kao da je riječ 
o prošlosti (6. J. Toobey i L. Cosmides: »The Past Explains the Present: Emotional 
Adaptations and the Structure _ of _ Ancestral Environments«, Ethology and 
Sociobiology, 11, str. 418-419.). Problem je u tome, naročito kada do procjene dolazi 
brzo i automatski, što možda nećemo uvidjeti kako ono što je vrijedilo nekoć više nije 
isto. Netko tko je, kroz bolna fizička kažnjavanja u djetinjstvu, naučio na bijesno 
mrštenje reagirati intenzivnim strahom i mržnjom na taj će način u određenoj mjeri 
reagirati i kao odrasla osoba, u situaciji kada mrštenje ne sadrži ništa od takve 
prijetnje. 


Ako su osjećaji intenzivni, tada je pobuđena reakcija očita. Međdutim, ako su 
osjećaji nejasni ili suptilni, možda nećemo posve shvatiti kakva nam se emocionalna 
reakcija događa, premda ona na profinjen način utječe na tip naše trenutačne 
reakcije. Misli i reakcije u takvoj će situaciji poprimiti boju tadašnjih misli i reakcija, 
premda će se možda činiti da je ova reakcija isključivo posljedica trenutačnih 
okolnosti. Naš emocionalni um uposlit će za postizanje cilja racionalni um. To nam 
omogućuje da smišljamo opravdanja za svoje osjećaje i reakcije - racionalizacije - 
opravdavajući ih prema trenutačnoj situaciji, ne uviđajući utjecaj emocionalnog 
pamćenja. Tako je moguće da nećemo imati pojma o tome što se doista zbiva, 
premda smo možda posve uvjereni da točno znamo o čemu je riječ. U takvim 
trenucima, emocionalni je um mobilizirao racionalni, koristeći ga za postizanje 
vlastitih ciljeva. 


Realnost specifična za određena stanja 


Funkcioniranje emocionalnog uma uvelike je specifično za određena stanja, 
određeno konkretnim osjećajem koji prevladava u datome trenutku. Kako 
razmišljamo i postupamo kada se osjećamo romantično posve se razlikuje od načina 
na koji se ponašamo kada smo razjareni ili potišteni; unutar mehanike emocija, svaki 
osjećaj ima vlastiti prepoznatljivi repertoar misli, reakcija, pa čak i sjećanja. Ovi 
repertoari koji ovise o stanjima postaju najdominantniji u trenucima kada osjećamo 
intenzivne emocije. 


Jedan od znakova da je takav repertoar aktiviran jest selektivno pamćenje. Dio 
reakcije uma na određenu emocionalnu situaciju sastoji se u reorganiziranju sjećanja 
i opcija za djelovanje, tako da one najrelevantnije dolaze na vrh hijerarhije i na taj se 
način lakše oživljavaju. A, kao što smo vidjeli, svaka glavna emocija ima zaštitni bio- 
loški znak, obrazac sveobuhvatnih promjena koje obuzimaju tijelo kada ta emocija 
postaje dominantna, te jedinstven sklop signala koje tijelo automatski odašilje kada 
je pod njezinim utjecajem (7. I premda može izgledati posve očitim da svaka emocija 
ima vlastiti biološki obrazac, tako se nije činilo onima koji su proučavali 
psihofiziologiju emocija. | danas se nastavlja vrlo stručna rasprava o tome je li 
emocionalno uzbuđenje u osnovi jednako kod svih emocija ili se mogu izdvojiti jedin- 
stveni obrasci. Bez ulaženja u pojedinosti ove rasprave, iznio sam stavove onih koji 
drže da svaka od glavnih emocija ima jedinstven biološki profil.). 

DODATAK C 
NEURALNI KRUGOVI STRAHA 


Amigdala je središnja točka straha. Kada je neko rijetko oboljenje mozga kod 
pacijentice koju su neurolozi nazvali »S.M.« razorilo amigdalu (pritom ne oštetivši 
nijedan drugi dio mozga), iz njezina mentalnog repertoara posve je nestalo straha. 
Više nije bila u stanju identificirati izraz straha na nečijem licu, a isto tako nije ni 
sama mogla načiniti takav izraz. Prema riječima njezina neurologa: »Da je netko uz 
glavu S.M. prislonio pištolj, ona bi intelektualno znala da se treba bojati, ali ne bi je 
bilo strah kao vas ili mene«. 


Neurolozi su možda najdetaljnije istražili upravo građu sklopova zaduženih za 
strah, premda danas još nije posve istraženo funkcioniranje nijednog emocionalnog 
kruga. Strah je pogodan primjer za razumijevanje neuralne dinamike emocija. Strah 
u procesu evolucije ima osobitu ulogu: presudniji je za preživljavanje možda i od bilo 
koje druge emocije. Dakako, u današnje vrijeme, neutemeljeni su strahovi 
prokletstvo svakodnevnog života; zbog njih patimo od razdraženosti, tjeskobe i 
svakodnevnih briga - ili u patološkoj krajnosti, od napadaja panike, fobija ili 
opsesivno-kompulzivnih poremećaja. 


Zamislite da je noć i sami ste kod kuće, čitate knjigu, kada iz susjedne sobe 
odjednom čujete tresak. Ono što se u sljedećih nekoliko trenutaka događa u vašem 
mozgu otvara pogled na neuralne krugove straha, i ulogu amigdale kao sustava 
uzbunjivanja. Prvi moždani krug koji sudjeluje u reakciji jednostavno registrira taj 
zvuk kao čiste fizičke valove i preoblikuje ih u jezik mozga kako bi vas potaknuo na 
budnost. Ovaj sklop vodi od uha do mozgovnog debla i potom do talamusa. S tog 
mjesta razdvajaju se dvije grane: manji snop projekcija vodi u amigdalu i obližnji 
hipokampus; drugi, širi put vodi do slušnog korteksa u temporalnome režnju, gdje se 
zvukovi razvrstavaju i povezuju sa značenjem. 


Hipokampus, glavno skladište sjećanja, brzo uspoređuje »tresak« s drugim 
sličnim zvukovima koje ste čuli, kako bi ustvrdio je li vam poznat - je li ovaj »tresak« 
nešto što odmah prepoznajete? U međuvremenu, slušni korteks provodi rafiniraniju 
analizu zvuka, ne bi li otkrio njegov izvor - je li to mačka? Prozorski kapak koji lupa 
na vjetru? Provalnik? Slušni korteks postavlja hipotezu - mogla bi biti riječ o mački 
koja je, recimo, srušila svjetiljku sa stola, ali mogao bi biti i provalnik - i upućuje 
poruku amigdali i hipokampusu, koji je brzo uspoređuje sa sličnim sjećanjima. 


Ako zaključak donosi umirenje (riječ je samo o lupanju prozorskoga kapka na 
vjetru), tada opća uzbunjenost ne prelazi na sljedeću razinu. Ali ako i dalje ne znate 
što je točno posrijedi, drugi krug koji funkcionira između amigdale, hipokampusa i 
frontalnog režnja dodatno pojačava vašu nesigurnost i fiksira vam pozornost, zbog 
čega još više želite identificirati izvor onog zvuka. Ako ni daljnja pomna analiza ne 
pruži odgovor koji će vas zadovoljiti, amigdala oglašava znak za uzbunu, pri čemu 
njezin središnji dio aktivira hipotalamus, mozgovno deblo i autonomni živčani sustav. 

Fantastična građa amigdale kao središnjeg sustava uzbunjivanja mozga postaje 
očita u ovom trenutku straha i podsvjesne tjeskobe. Svaki od onih nekoliko snopova 
neurona _ima različit niz projekcija s receptorima prilagođenim različitim 
neurotransmiterima, nešto poput tvrtki koje nude kućne sustave uzbunjivanja 
povezane s uredom u kojem su dežurni službenici, pripravni uputiti pozive najbižoj 
vatrogasnoj jedinici, policiji i susjedu, kad god kućni sigurnosni sustav dojavi 
postojanje određenih problema i nepravilnosti. 


Razni dijelovi amigdale primaju različite informacije. U stražnju jezgru amigdale 
dolaze projekcije iz talamusa i slušnog i vidnog korteksa. Mirisi, posredstvom 
olfaktornog dijela produžene moždine, dolaze u kortikomedijalno područje amigdale, 
a okusi i poruke iz utrobe dolaze u njezin središnji dio. Zbog tih nadolazećih signala, 
amigdala je stalno budna kontrolna točka, koja pomno analizira svako osjetilno 
iskustvo. 


Iz amigdale, projekcije se nastavljaju u sve glavne dijelove mozga. Iz središnjih i 
medijalnih područja jedna grana vodi do dijelova hipotalamusa koji luče tjelesnu tvar 
za reakcije u hitnim situacijama, hormon koji oslobađa kortikotropin (CRH), za 
mobiliziranje reakcije tipa »borba ili bijeg« posredstvom čitave kaskade drugih 
hormona. Bazalno područje amigdale drugim granama dolazi do corpusa 
striatuma, povezujući se s moždanim sustavom za kretanje. A preko obližnje 
središnje jezgre, amigdala upućuje signale autonomnom živčanome sustavu preko 
produžene — moždine,  aktivirajući — širok — spektar — dalekosežnih reakcija u 


vara 


Iz bazolateralnog područja amigdale, protežu se veze do cingulatornog korteksa i 
vlakana poznatih pod nazivom »središnje sivo«, stanica koje reguliraju velike mišiće 
kostura. Upravo te stanice navode psa na režanje ili mačku na savijanje leđa kada 
želi zaprijetiti uljezu na svome području. Kod ljudi, isti ovi krugovi zatežu mišiće 
glasnica, stvarajući visok prestrašen glas. 


Još jedan put koji izvire iz amigdale vodi do locusa ceruleusa u mozgovnome 
deblu, koji potom proizvodi noradrenalin (koji se naziva i »norepinefrinom«) i 
distribuira ga mozgom. Krajnji učinak noradrenalina jest pojačavanje opće 
reaktivnosti moždanih područja koja ga primaju, zbog čega senzorni krugovi postaju 
biti dovodeći mozak u stanje pune pripravnosti. Sada čak i obična škripa stuba može 
izazvati prestrašeno podrhtavanje koje će vam prostrujiti čitavim tijelom. Većina ovih 
promjena događa se izvan svijesti, tako da još niste svjesni toga da osjećate strah. 


Ali kada ga doista počnete osjećati - odnosno, kada tjeskoba koja je dotada bila 
nesvjesna prodre u svijest - amigdala bez zastajanja nalaže reakciju širokog spektra. 
Ona stanicama u mozgovnome deblu nalaže da vam na lice navuku prestrašen 
već započeli, a nemaju veze s trenutačnom situacijom, da vam ubrzaju rad srca, 
povise krvni tlak i uspore disanje (i sami ćete možda primijetiti kako kada prvi put 
osjetite strah odjednom zadržavate dah, ne biste li tako što bolje i jasnije čuli ono 
čega se bojite). Ovo je samo jedan dio širokog, pomno koordiniranog raspona 
promjena koje amigdala i srodna područja orkestriraju dok upravljaju mozgom u 

trenucima krize. 


U međuvremenu, amigdala, zajedno s povezanim hipokampusom, upravlja 
stanicama koje upućuju ključne neurotransmitere, na primjer, kako bi potaknuli 
oslobađanje dopamina koji dovodi do fiksiranja pozornosti na izvor straha - neobične 
zvukove - i priprema vam mišiće za odgovarajuće reakcije. Istodobno, amigdala 
upućuje signale senzornim područjima za vid i pozornost, brinući se za to da oči 
svakako počnu tražiti što god je u određenoj hitnoj situaciji najvažnije. Kortikalni 
sustavi pamćenja simultano se pregrupiraju tako da znanje i sjećanja najvažniji za 
konkretnu situaciju mogu najbrže doprijeti do svijesti, stječući pravo prvenstva pred 
drugim manje značajnim smjerovima misli. 


Jednom kada su ovi signali upućeni, vaš je sustav ubačen u najvišu moguću 
brzinu: postajete svjesni karakterističnog grčenja u utrobi, ubrzanog rada srca, 
zatezanja mišića u području vrata i ramena ili podrhtavanja udova; tijelo vam 
nepomično ostaje na mjestu, dok se upinjete ne biste li čuli još koji zvuk, a misli vam 
grozničavo lete mogućim opasnostima koje vrebaju i načinima reagiranja. Čitav ovaj 
slijed - od iznenađenja do neizvjesnosti, strepnje i straha - može se dogoditi unutar 
razdoblja od približno samo jedne sekunde. (Pobliže informacije potražite u knjizi 
Jeromea Kagana Galen's Prophecy. New York, Basic Books, 1994.). 


DODATAK D 


KONZORCIJ W.T. GRANTA: 


AKTIVNI SASTOJCI PROGRAMA 
PREVENCIJE 


Ključni sastavni dijelovi učinkovitih programa između ostalog su: 


EMOCIONALNE SPOSOBNOSTI 

* Identificiranje i označavanje osjećaja 

* Izražavanje osjećaja 

* Procjenjivanje intenziteta osjećaja 

* Upravljanje osjećajima 

* Odgađanje primanja nagrade 

* Kontroliranje nagona 

* Reduciranje stresa 

* Svijest o razlici između osjećaja i postupaka 


KOGNITIVNE SPOSOBNOSTI 


* Razgovor sa samim sobom - vođenje »unutarnjeg dijaloga« kao način 
suočavanja s temom ili izazovom ili način poboljšavanja vlastitog ponašanja 

* Čitanje i tumačenje društvenih signala - na primjer, prepoznavanje društvenih 
utjecaja na ponašanje i stav prema samome sebi u kontekstu šire društvene 
zajednice 

* Primjena koraka za rješavanje problema i donošenje odluka - na primjer, 
kontroliranje impulsa, postavljanje ciljeva, identificiranje alternativnih mogućnosti 
djelovanja, predviđanje posljedica 

* Razumijevanje tuđih pogleda 

* Razumijevanje normi ponašanja (što jest, a što nije prihvatljivo ponašanje) 

* Pozitivan stav prema životu 

* Svijest o samome sebi - na primjer, oblikovanje realističnih očekivanja o 
samome sebi 


BIHEVIORALNE SPOSOBNOSTI 

* Neverbalne - komuniciranje pogledom, izražajnošću lica, tonom, gestama i tako 
dalje 

* Verbalne - nedvosmisleni zahtjevi, učinkovito odgovaranje na kritiku, opiranje 
negativnim utjecajima, slušanje drugih, pomaganje drugima, sudjelovanje u 
pozitivnim skupinama vršnjaka 


Izvor: Konzorcij W. T. Granta o programu School-Based Promotion of Social 
Competence u članku »Drug and Alcohol Prevention Curricula« u knjizi J. Davida 
Hawkinsa i dr. Communities That Care (San Francisco, Jossey-Bass, 1992.). 


DODATAK E 


PROGRAM ZNANOSTI O SEBI 


. Svijest o sebi: promatranje sebe i prepoznavanje vlastitih osjećaja; stvaranje 
rječnika za osjećaje, poznavanje odnosa izmedu misli, osjećaja i reakcija 

*. Donošenje osobnih odluka: ispitivanje vlastitih postupaka i poznavanje 
njihovih posljedica; svijest o tome ovisi li odluka o misli ili osjećaju; primjena ovih 
spoznaja na pitanja poput seksa i droge 

. Upravljanje osjećajima: praćenje »razgovora sa samim sobom« kako biste 
uhvatili negativne poruke, poput unutarnjih uvreda; uviđanje onoga što je u pozadini 
osjećaja (npr. povrijeđenosti koja je u pozadini ljutnje); pronalaženje načina za 
nošenje sa strahovima i tjeskobama, bijesom i tugom 

. Podnošenje stresa: učenje vrijednosti vježbanja, vođenih slika i metoda 
opuštanja 

* Empatija: razumijevanje tuđih osjećaja i briga i sagledavanje situacije iz njihove 
perspektive; poštivanje razlika u stavovima drugih 

. Komunikacija: učinkovito razgovaranje o osjećajima: razvijanje sposobnosti 
dobrog slušanja i postavljanja pitanja; uočavanje razlike između onoga što netko čini 
i govori i vlastitih reakcija i sudova o tome; upućivanje poruka koje započinju s »ja« 

umjesto okrivljavanja 

* Otkrivanje sebe: priznavanje vrijednosti otvorenosti i izgrađivanje povjerenja 
unutar veze; svijest o tome kada je moguće bez opasnosti govoriti o unutarnjim 
osjećajima 

. Spoznaje: identificiranje obrazaca i reakcija u vlastitom emocionalnome životu; 
prepoznavanje sličnih obrazaca kod drugih 


* Prihvaćanje samog sebe: osjećaj ponosa i promatranje samog sebe u 
pozitivnome svjetlu; prepoznavanje vlastitih jakih i slabih strana; sposobnost zbijanja 
šala na vlastiti račun 


. Osobna odgovornost: preuzimanje odgovornosti; prepoznavanje posljedica 
vlastitih odluka i postupaka, prihvaćanje vlastitih osjećaja i raspoloženja, održavanje 
obećanja poštivanje odluka (npr. učenje) 

. Samouvjerena izražajnost: iznošenje problema i osjećaja bez ljutnje ili 
pasivnosti 

. Skupna dinamika: suradnja; svijest o tome kada i kako voditi, kada slijediti 


. Rješavanje sukoba: kako se pravedno nadmetati s drugom djecom, 
roditeljima, s učiteljima; model postizanja kompromisa. 


IZVOR: Karen F. Stone i Harold Q. Dillehunt: Self Science: The Subject Is Me 
(Santa Monica; Goodyear Publishing Co., 1978.). 


DODATAK F 


DRUŠTVENO I EMOCIONALNO UČENJE: 
REZULTATI 


Child Development Project (Projekt razvoja djeteta) 
Eric Schaps, Development Studies Center, Oakland, California. 


Procjene u školama sjeverne Kalifornije, učenici od predškolske dobi do 6. 
razreda; ocjenjivanje su provodili neovisni promatrači, uspoređujući rezultate s 
uzorkom u kontrolnim školama. 


REZULTATI: 

* odgovorniji 

* samouvjerenjiji 

* popularniji i otvoreniji 

* društveniji i spremniji za pomoć 

* s boljim razumijevanjem drugih 

* obzirniji i brižniji 

* s više društvenijih načina rješavanja interpersonalnih problema 
* skladniji 

* »demokratičniji« 

* sposobniji rješavati sukobe 


IZVORI: E. Schaps i V Battistich: »Promoting Health Development Through 
School-Based Prevention: New Approaches«, OSAP Prevention Monograph, br 8: 
Preventing Adolescent Drug Use: From Theory to Practice. Eric Gopelrud (ur.), 
Rockville, MD: odjel Office of Substance Abuse Prevention, Ministarstva zdravstva 
SAD, 1991. 

D. Solomon, M. Watson, V Battistich, E. Schaps i K. Delucchi: »Creating a Caring 
Community: Educational Practices That Promote Children's Prosocial Development« 
u knjizi urednika F. K. Osera, A. Dicka i J.-L- Patryja Effective and Responsible 
Teaching: The New Synthesis (San Francisco, Jossey-Bass, 1992.). 


PAIH S 
Mark Greenberg, projekt Fast track, University of Washington. 


Učenici procjenjivani u školama u Seattleu, od 1. do 5. razreda; ocjene su davali 
učitelji, usporedbe s kontrolnim uzorkom učenika među: 1) redovnim učenicima, 2) 
gluhim učenicima, 3) učenicima u programu specijalnog školovanja. 


REZULTATI: 

* Poboljšanje društvenih kognitivnih vještina 

* Poboljšanje u području emocija, prepoznavanja i razumijevanja 
* Bolja samokontrola 

* Bolje planiranje i rješavanje kognitivnih zadaća 

* Više razmišljanja prije djelovanja 

* Više učinkovitih rješavanja sukoba 

* Pozitivnija atmosfera u učionici 


UČENICI S POSEBNIM POTREBAMA: 

Poboljšano ponašanje na nastavi u: 

* Toleriranju frustriranosti 

* Društvenim vještinama za koje je potrebno samopouzdanje 
* Orijentaciji u određenoj zadaći 

* Vještinama ophođenja s vršnjacima 

* Dijeljenju s drugima 

* Društvenosti 

. Samokontroli 


POBOLJŠANO EMOCIONALNO RAZUMIJEVANJE: 
* Prepoznavanje 

* Označavanje imenom 

* Manje izvještaja o tuzi i depresiji 

* Manje tjeskobe i povlačenja 

Izvori: Conduct Problems Research Group: »A Developmental and Clinical Model 
for the Prevention of Conduct Disorder: The Fast Track Program«, Development and 
Psychopathology 4 (1992.). 


M. T. Greenberg and Ca. A. Kusche: Promoting Social and Emotional Develop- 
nrent in Deaf Children: The PATHS Project (Seattle, University of Washington Press, 
1993.). 


M. T Greenberg, C. A. Kusche, E. T. Cook i J. P Quamma: »Promoting Emotional 
Competence in School-Aged Children: The Effects of the PATHS Curriculum«, 
Development and Psychopathology 7 (1995.). 


Projekt Društveni razvoj iz Seattlea 
J. David Hawkins, Social Development Research Group, University of 
Washington. 


Procjene u osnovnim školama u Seattleu proveli su neovisni istraživači s pomoću 
objektivnih mjerila, uspoređujući ih sa školama u kojima se nisu provodili ovakvi 
programi. 


REZULTATI: 

* Pozitivnija povezanost s obitelji i školom 

* Dječaci manje agresivni, djevojčice manje autodestruktivne 
* Manje udaljavanja s nastave i kazni medu lošijim učenicima 
* Manje uvođenja u ovisnost o drogi 

* Manje delinkvencije 


* Bolji rezultati a standardiziranim ispitivanjima znanja 


IZVORI: E. Schaps i V. Battistich: »Promoting Health Development Through 
School-Based Prevention: New Approaches«, OSAP Prevention Monograph, br 8: 
Preventing Adolescent Drug Use: From Theory to Practice. Eric Gopelrud (ur.), 
Rockville, MD, odsjek Office of Substance Abuse Prevention Ministarstva zdravlja 
SAD, 1991. 


J. D. Hawkins i dr.: »The Seattle Social Development Project« u knjizi urednika J. 
McCorda i R. Tremblayja The Prevention of Antisocial Bihavior in Children (New 
York, Guilford, 1992.). 

J. D. Hawkins, E. Von Cleve i R. F. Catalano: »Reducing Early Childhood Aggres- 
sion: Results of a Primary Prevention ProgramH, Journal of the American Academy 
of Child and Adolescent Psychiatry 30, 2 (1991.), str. 208-17. 

J. A. O'Donnell, J. D. Hawkins, R. F. Catalano, R. D. Abbott i L. E. Day: »Preven- 
ting School Failure, Drug Use and Delinquency Among Low-Income Children: Effects 

of a Long-Term Prevention Project in Elementary Schools«, American Journal of 
Orthopsychiatry 65 (1994.). 


Program promicanja društvenih sposobnosti u New Havenu, u 
suradnji sa sveučilištem Yale 


Roger Weissberg, sveučilište University of Illinois u Chicagu. 


Ocjenjivan u školama New Havena, od 5-8 razreda, na temelju neovisnih 
promatranja i izjava učenika i učitelja, u usporedbi s kontrolnom skupinom. 


REZULTATI: 

* Poboljšane sposobnosti rješavanja problema 

* Više veza s vršnjacima 

* Bolja kontrola nagona 

* Poboljšano ponašanje 

* Poboljšana interpersonalna učinkovitost i popularnost 
* Poboljšanje sposobnosti suočavanja s problemima 
* Umješnije rješavanje interpersonalnih problema 

* Bolje suočavanje s tjeskobom 

* Manje delinkventnog ponašanja 

* Poboljšane vještine rješavanja sukoba 


IZVORI: M. J. Elias i R. E. Weissberg: »School-Based Social Competence Pro- 
motion as a Primary Prevention Strategy: A Tale of Two Projects«, Prevention in 
Human Services 7, 1 (1990.), str. 177-200. 

M. Caplan, R. E. Weissberg, J. S. Grocer, E. J. Sivo, K. Grady i C. Jacoby: 
» Social Competence Promotion with Inner-City and Suburban Young Adolescents: 
Effects of Social Adjustment and Alcohol Use«, Journal of Consulting and Clinical 
Psychology 60, 1 (1992.), str. 56-63. 


Program kreativnog rješavanja sukoba 


Linda Lantieri, National Center for _Resolving Conflict Creatively Program 
(inicijativa: Educators for Social Responsibility), New York City. 


Ocjenjivan u newyorškim školama, od vrtićke dobi do 12. razreda, prema 

nastavničkim ocjenama, prije i nakon provođenja programa. 


REZULTATI: 

* Manje nasilja u sklopu nastave 

* Manje verbalnih ponižavanja u nastavi 
* Brižnija atmosfera 

* Više spremnosti na suradnju 

* Više empatije 


* Poboljšane vještine komuniciranja 


IZVOR: Metis Associates, Inc.: The Resolving Conflict Creatively Program: 1988- 
1989. Summary of Significant Findings of RCCP New York Site (New York, Metis 
Associates, svibanj 1990.). 


Projekt poboljšavanja društvene svijesti problema 

Maurice Elias, Rutgers University 

Ocjenjivan u školama New Jerseyja, od vrtićke dobi do 6. razreda, s pomoću 
nastavničkih ocjena, procjena od strane vršnjaka i školskih dosjea, u odnosu na 
učenike koji nisu sudjelovali u programu. 


REZULTATI: 

* Više razumijevanja za osjećaje drugih 

* Bolje razumijevanje posljedica vlastitog ponašanja 

* Pojačana posobnost »procjenjivanja« interpersonalnih situacija i planiranja 
odgovarajućeg djelovanja 

* Više samopoštovanja 

* Više društvenog ponašanja 

* Traženost među vršnjacima zbog pomoći 

* Bolje podnošenje prijelaza u više razrede 

* Manje antidruštvenog ponašanja, autodestruktivnosti i društveno neprihvatljivog 
ponašanja, čak i nakon praćenja u srednjoj školi 

* Poboljšane sposobnosti učenja o tome kako učiti 

* Bolja samokontrola, društvena svijest i društveno orijentirano donošenje odluka, 
kako na nastavi tako i izvan nje 


iki 


IZVORI: M. J. Elias, M. A. Gara, T. F. Schuyler, L. R. Branden-Muller i M. A. 
Sayette: The Promotion of Social Competence: Longitudinal Study of a Preventive 
School-Based Program, American Journal of Orthopsychiatry 61 (1991.). 


M. J. Elias i J. Clabby: Building Social Problem Solving Skills: Guidelines From a 
School-Based Program (San Francisco, Jossey-Bass, 1992.). 

